
Soţiei mele — ARETIA 


Cam la jumătatea drumului dintre Câmpina și Băneşti, linia dealurilor 
subcarpatice se îndoaie de mijloc pe neaşteptate. Câmpia porneşte chiar de 
la picioarele lor şi se tot duce, rar vălurită, până la Dunăre. Scăpate de 
chingile aspre ale stâncilor, apele Prahovei nu mai saltă jucăuşe în cântec de 
copilă zglobie, ci se domolesc spre maturitate şi schimbă verighete de 
cununie cu șesul. Copilăria Prahovei moare acolo, lângă arcul de cerc al 
înălțimilor, iar drumul ei, parcă mai înţelept, mai blând, se continuă molcom 
odată cu demnitatea vârstei. 

Pe ultima curmătură a dealurilor era cândva un castel frumos. Zidurile 
lui roșcate, acoperite la vreme de vară cu iederă multă ca într-o îmbrăţișare, 
făceau trup comun cu malul drept al Prahovei. Din turnurile ascuţite 
asemenea turlelor de biserici, străjile vedeau în zilele senine până dincolo 
de cocheta așezare a 'Târgșorului. 

Câmpia blajină, acoperită ici-colo cu pâlcuri de pădure, dar şi cu holde 
mari, aducea castelanilor bucate peste măsura hambarelor. Caii, pe jumătate 
sălbatici, hălăduiau prin păduri până aproape de Codrul Vlăsiei, aflat hăt 
departe, pe la Snagov. Nimeni nu le ştia numărul, chiar dacă unii erau 
însemnați cu fierul roșu. Turme de oi urcau către munți în sunet plăcut de 
talăngi, înconjurate de câini ciobănești cât viţeii. Pe marginile Prahovei, la 
deal, peste Câmpina și Telega, prunii, merii, gutuii, perii şi nucii se 
întreceau în roade, fără să ţină seama de puterile crengilor, astfel că oamenii 
făceau adesea proptele în jurul nechibzuiţilor pomi. Prisăcile, așezate în 
livezi, mirozna de fân sau de otavă, florile de pe coaste ori din văi, bâzâitul 
calm al albinelor, aminteau despre bogata binecuvântare a lui Dumnezeu. 

Pe dealurile din stânga, ce se călătoreau fără întrerupere până dincolo 
de Valea Călugărească și chiar mai departe, viile cu fustele lor mari, 
înfoiate, lungi până la pământ, se alintau desfrânate în bătaia vântului de 
toamnă, arătându-și sânii verzui-aurii. 

Oamenii satelor de pe înălțimi sau din câmpie mai purtau și alte nume, 
după locul în care își aveau aşezarea. Binecuvântat între ei era neamul 
Brezenilor, ciobani din tată în fiu, mari la trup, cu feţele roşii pline de 
sănătate. Băneştii şi Floreştii, fii ai câmpiei, nu arătau cine ştie ce voinici. 
Aveau obrajii închiși la culoare, bătuţi de soarele mult. Acestora le mersese 
vestea despre agerimea în lupte. Pe dealuri, acolo unde hotarele dintre vii şi 


păduri, dintre livezi şi fânețe erau greu de împărțit cu dreptate, trăiau 
Cepturenii. Oamenii umblaţi prin lume spuneau că fetele Cepturenilor nu au 
egal în frumuseţe. Adesea zăboveau pe acolo tineri călători, crai înrăiți în 
dulce și creștinească aplecare spre dragoste, bărbaţi copţi la minte şi la trup, 
cu gânduri de pocăință pentru păcate vechi, uncheși roși de tăriile timpului, 
ca încălțările purtate peste măsură. Puţini dintre ei părăseau zona aceea a 
dealurilor. După o vreme, de obicei scurtă, craii se cuminţeau pe la case noi, 
pocăiţii încasau scatoalce de câte ori călcau pe de lături, iar uncheșşii năuci 
de atâta frumuseţe îşi lepădau vârstele. Nunţile rar ţineau mai puţin de o 
săptămână. Butoaiele mari cu vin sau cu ţuică se goleau prin hărnicia 
găleților. Nimeni nu umbla după măsuri mici. Cântece vesele coborau până 
la câmpie. 

Stăpân peste aceste locuri era comitele Staicu, un tânăr școlit pe la 
universitățile de la Florenţa, Genova și Veneţia, fratele mai mic al măriei- 
sale Mircea, domnul Ţării Românești. Castelanul împlinise douăzeci și şase 
de ani și părea sorocit a fi un cavaler cu care prahovenii să-și afle multe 
prilejuri de mândrie. Înalt ca şi cei din neamul Brezenilor, se deosebea de 
aceştia prin zvelteţea trupului. Faţa sa prelungă, cu linii aspre, ochii cenușii, 
scânteietori și părul cârlionţat ca o cunună, îi dădeau un aer plăcut. 
Margareta, soţia tânărului castelan, era fiica lui Petru Muşat, domnul 
Moldovei. Pe lângă frumuseţe și graţie, Margareta moştenise de la acesta 
părul blond, prins în coc greu, şi faţa alb-roză ca petala mărului înflorit 
proaspăt. Nunta lor se petrecuse cu doi ani înainte, dar nu era o căsătorie 
din dragoste, ci una la îndemnul noului domn al Țării Românești. Cei doi 
soţi se vedeau rar. Staicu lipsea cu lunile de la castel și nimeni nu știa pe 
unde hoinăreşte. Zvonurile despre nefericita căsătorie circulau în șoaptă, iar 
gurile rele dădeau ştiri sigure că tânărul se încurcase cu o muiere de prin 
alte părţi. Cât despre Margareta, mulţi ar fi fost în stare să jure că are o 
dragoste tăinuită. 


* 


Într-o seară din mai a anului 1388, un pâlc de călăreți trecu în goană 
prin satul Ciuliniţa, străbătu câmpia de-a latul și se afundă în Codrul 
Vlăsiei. Conducătorul pâlcului cunoștea bine locurile, fiindcă își purta 
oamenii fără sminteală pe cărări întunecoase, unde lumina lunii rar izbutea 
să pătrundă. O jumătate de ceas mai târziu, în faţa călăreţilor apăru un lac 


frumos, ale cărui ape străluceau ca arama lustruită. De-a lungul malului 
înalt, acoperit cu vegetaţie bogată, un drum larg, bine întreținut, ducea către 
vechile ziduri ale mănăstirii Snagovului. Mândra aşezare bisericească avea 
pe vremea aceea două părți separate între ele. Una pe mal, înconjurată de 
ziduri puternice, la adăpostul cărora se aflau chiliile călugărilor, o capelă 
din lemn de stejar, magazii, hambare, pivnițe, clădirea în care locuia 
egumenul Lazăr, săli de scrimă și două curți mari, îndulcite cu puzderie de 
flori. A doua aşezare, legată de prima doar prin bărcile ascunse lângă zidul 
ce cobora în apa limpede, adâncă, era ceva mai departe, pe o insulă din 
mijlocul imensului lac. Mulţi localnici și străini treceau cu bărcile către 
insulă spre a-şi afla popas de meditaţie sau rugăciuni. Bogăția odoarelor 
mănăstirii ar fi putut atrage lăcomia unora. Dar pașnicii călugări, mulți la 
număr, îi priveau pe credincioşi cu blândeţe, cu zâmbete îngăduitoare, chiar 
dacă uneori mâinile lor aspre umblau pe furiș sub rasele lungi până la 
pământ, ce ascundeau arme nu tocmai de lepădat. 

Călărețul din fruntea pâlcului descălecă lângă poarta ferecată la vreme 
de noapte. Undeva, prin împrejurimi, răsunau plăcute și liniștite bătăi de 
toacă. Pentru un neștiutor, semnalele ar fi însemnat prilej de rugăciune. 
Puţini ştiau că ceva pândari aflați în foișoare bine ascunse de ochiul 
trecătorului observau din vreme apropierea unor străini. 

Pe muchia zidului se ivi un bărbat cu rasă călugărească și coif de 
oştean. În mâinile lui grăsuţe apăruse nu o cruce ori nişte mătănii, așa cum 
s-ar fi cuvenit, ci un arc încordat gata să sloboadă săgeata. 

„Drace! socoti oaspetele. Aici în loc de sfântă binecuvântare poţi să te 
alegi cu o săgeată care să te schilodească sau chiar mai rău. Cuviosul de 
colo te trimite în lumea drepţilor cât baţi din palme și nu știu dacă mai ai 
vreme să te lepezi de greutatea păcatelor. Bătăile de toacă au început de 
cum am intrat în Codrul Vlăsiei. Apoi, ele s-au repetat de-a lungul 
drumului. De fiecare dată, douăzeci și două de bătăi. Adică atâţia câți 
suntem. Asta înseamnă că de peste o jumătate de ceas au aflat călugării 
despre intrarea noastră în pădure și ne cunosc numărul. Multe s-au schimbat 
pe aici!” 

— Ce dorești, fiule? întrebă cel de pe zid cu asprime. 

— Să-l văd pe sfinția-sa, egumenul Lazăr. 

— La asemenea ceas? Șăguieşti pesemne. Înțeleptul Solomon astfel 
grăieşte în a şasea epistolă către burgunzi: „Ho, fraților, că doar nu dau 
turcii!” 


— O fi, răspunse drumeţul. Din păcate vremea nu ne îngăduie. Venim 
de departe. 

— Hm! O să mă aleg cu ceva mustrări. Pe cine să anunţ egumenului? 

— Pe cavalerul Negrea. Sfinţia-ta nu ești părintele Sima? 

— Aşa se pare. 

— Păi, ar trebui să mă recunoști. 

— Nu, fiule. La vreme de noapte nu-l recunosc nici pe tata. Am 
vederea proastă, iar auzul mă ajută slab. Cât despre memorie, să nu mai 
vorbim. Aşteaptă să trimit vorbă! Însă până atunci, adunaţi armele voastre 
grămadă şi depărtați-vă de ele! Că tot înțeleptul Solomon zice în a opta 
epistolă către tătari... 

Se opri o clipă să scornească ceva frumos, fiindcă n-avea habar de 
învăţăturile sfinte. Ba mai mult: adormea pios la fiecare slujbă, iar ştiinţa 
cititului îi lipsea cu totul, chiar dacă egumenul făcuse mari sforțări în 
această privință. Apoi se lumină cu un zâmbet și zise din vârful buzelor 
țuguiate: 

— Că tot înțeleptul Solomon spune clar în a paişpea epistolă către 
tătari: „De veniți cumva cu gânduri rele, aţi încurcat-o cum vă văd și mă 
vedeţi”. 

Trecu un sfert de ceas. Porţile mari scârțâiră uşor. Călăreţii intrară într- 
o curte largă, străjuită de pomi. O seamă de călugări cu spade grele în mâini 
sau cu arcuri încordate îi înconjură grabnic. Lumina lunii, puternică, se 
lipea ca o mângâiere pe ziduri, pe boschete și prin cele mai tainice unghere. 
Aleea pietruită care ducea către frumoasa locuință a egumenului părea 
poleită cu un strat de aur. În aer stăruia adânca tihnă a unei nopţi calme, 
ușor asprite de răceala din apropierea apei. Călugărul Sima, un bărbat scurt, 
plinuţ, ager în mișcări, veni lângă Negrea și grăi cu blândețe: 

— Pace ţie, fiule! A trecut un an de la ultima noastră întâlnire. Atunci 
ai fost pe aici împreună cu Sofronie, stareţul de la Cozia. Dacă nu te 
recunoșteam, dormeai în pădure până la ziuă. Vremurile sunt aspre, iar cine 
nu ia seama în jurul său cade uneori în primejdie, vorba proorocului Pilat 
din Pont. Cine dintre voi doreşte să meargă la egumen? 

— Noi patru. 

Sima își roti privirile către cei arătaţi de mâna lui Negrea. Primul era 
înalt, cu pălăria trasă mult pe frunte, înfășurat într-o pelerină ce-i ascundea 
faţa. Al doilea arăta mult mai scund, chiar firav, cu chipul dulce, tineresc. Al 
treilea, îmbrăcat în straie cam ponosite, nu prea mare la trup, moale în 


mişcări, părea să fie un slujitor de rând. Sprâncenele lui groase, părul negru 
despărțit în cărare și un mic semn de tăietură pe obraz reţinură o clipă 
atenţia lui Sima. 

Îngândurat, conduse oaspeţii pe alee, prin coridoarele slab luminate, 
spre odaia de primire unde Lazăr, abia sculat din dulceaţa primului somn, 
aştepta mirat de o astfel de vizită nocturnă. Tânăr, poate sub treizeci de ani, 
egumenul mănăstirii Snagovului se număra printre marii prelați ai Țării 
Româneşti. În rang bisericesc îl întreceau vreo câţiva, dar puterea lui era 
însemnată. Mitropolitul Antim de la Argeş ţinea sfat cu el în toate 
problemele mai deosebite. 

La apariţia celor patru oaspeţi, egumenul, îmbrăcat simplu, într-o rasă 
fără podoabe, le ieşi înainte și îi pofti să se aşeze după voie. Doi călugări 
tineri, sfioși, umblau iute de-a lungul unei mese şi așezau gustări. Când 
totul fu isprăvit după rânduială, egumenul le făcu un semn și ei ieşiră cu 
plecăciuni adânci. Doar Sima rămase nehotărât în prag. 

— Poftește, sfinţia-ta! îl îndemnă Lazăr. lar domniile-voastre, cătă 
către oaspeţi, să nu vă sfiiți a vorbi de faţă cu el. Mănăstirea Snagovului nu 
are taine pentru Sima. Cine sunteţi? 

Cavalerul cel înalt își lepădă pălăria şi pelerina. Lazăr tresări. Sima, 
om stăpânit în alte împrejurări, scăpă o exclamaţie de adâncă mirare. 

— Fir-aş al nai... 

Dar încruntarea egumenului îl făcu să se corecteze la timp. 

— Fir-aş al sfinţilor părinți! Măria-sa Ivanco... Ivanco... regele 
Dobrogii și al Varnei, fiul marelui Dobrotici... 

— Nu, sfinţia-ta! îl întrerupse musafirul cu asprime. Ivanco îmi zic 
prietenii mei bulgarii. Numele meu este loan, fiul seniorului de fericită 
memorie Dobrotă. După moştenirea rămasă de la tatăl meu sunt despot. 
Numai bizantinii şi genovezii mă numesc rege în actele lor. 

— E o mare cinste pentru noi, interveni Lazăr. lar surpriza a fost 
adâncă, fiindcă legăturile noastre s-au pierdut odată cu trecerea anilor. Stau 
retras și ştiu puţine din câte se petrec dincolo de porțile mănăstirii. Dar şi 
turcii vă numesc rege. 

— Da, şi ei, chiar acum când vin peste noi. După lupta de la Polenik, 
unde nu le-am dat ajutorul cerut de sultanul Murad, turcii mă socot, într-o 
scrisoare către genovezi, ca fost rege. Adică: „loan, qui Varnae cum regione 
finitima Dobritze vocata regulus erat”. Acum ei vin să-și îndeplinească 


proorocirea făcută anul trecut, dar nu numai asta îi mână, ci şi bogăţiile 
Dobrogii. 

Glasul despotului avea în el nuanţe de asprime ce se potriveau cu 
întreaga lui înfăţişare. Egumenul slujise la curtea lui Dobrotă cu mulți ani în 
urmă. Atunci petrecuse ceasuri încântătoare alături de prințul loan. 
Hălăduiseră amândoi prin pădurile Dobrogii în goană după vânat sau în 
plimbări lungi, pline de farmecul locurilor. Pe vremea aceea, chipul 
viitorului despot strălucea de gingaşă tinereţe. Acum, barba lui scurtă, 
țţepoasă, cu vârfurile întoarse, lipite de un obraz rece, uscat, bătut de timp şi 
de briza mării, fruntea mai boltită decât pe vremuri și două cute adânci în 
colțurile gurii îi dădeau alt aer. 

„Puțin i-a rămas din vechea înfăţişare, gândi Lazăr. Asprimea vieţii, 
care a devenit atât de nesigură la marginea Balcanilor, i-a alungat tinereţea.” 

Tăcerea se prelungise peste cât se cuvenea. Egumenul ridică braţul și 
făcu un semn de binecuvântare asupra înaltului oaspete. loan dori să-i 
răspundă printr-un zâmbet cald, prietenos, dar numai buzele îl ascultară. 

— Poate ar fi bine să vă odihniţi, măria-ta, propuse Lazăr, în a cărui 
voce răzbi o nuanţă mai înaltă, oarecum nefirească. 

Regele prinsese nuanța ca pe un strigăt îndepărtat al vechii lor 
prietenii. Abia în clipa aceea ochii lui se tulburară ușor, iar asprimea 
privirilor se şterse și lăsă loc unui licăr ce porni către inima egumenului ca 
o solie. Atât fusese de ajuns între ei pentru a-și regăsi, peste ani, vechile 
simțăminte. 

— Suntem grăbiţi, îşi reveni regele. Nu avem timp de odihnă. Pe ea o 
recunoști? 

Zicând acestea, întinse braţul spre cavalerul cel tânăr, cu trupul firav şi 
faţa dulce ca de prunc. 

— Nu, nu o cunosc, măria-ta. Cu toate că... după frumosul păr auriu... 
Să fie oare prinţesa Irina, sora voastră? 

— Da, nu te-ai înșelat. Când ai părăsit cetatea Caliacra, Irina avea 
patru-cinci ani. Acum are aproape şaisprezece. 

— E o mare cinste pentru noi, repetă egumenul. 

— Ah, nu! îl întrerupse oaspetele. N-am venit în semn de prietenie, 
deşi am fi dorit-o. Acum trei săptămâni am aflat că sultanul Murad își 
trimite oştile asupra Dobrogii. În fruntea lor se află marele vizir Ali-pașa, 
fiul lui Hairedim. 


— Poate că sunt zvonuri. Nu cred că turcii se încumetă azi atât de sus. 
Numai după cucerirea Balcanilor ar putea să o facă. Iar asta cere timp. Cine 
v-a dat ştirea? 

— Nufărul Alb. 

Egumenul îşi reținu o tresărire. 

— Îl cunoaşteţi? 

— Nu. Cred că nimeni nu-l cunoaște, zâmbi loan. Veştile lui cad parcă 
din cer. În urmă cu trei săptămâni călătoream de la Varna spre Caliacra. Într- 
o pădure întinsă pe dealuri şi prin râpe, o săgeată a căzut înaintea calului 
meu. Prinsă de săgeată era o scrisoare adresată nouă. Prin ea ne vestea că 
vom fi atacați de turci în cel mult o lună. Că vor lovi întâi Varna, apoi 
Dobrogea. Zadarnic au răscolit oamenii mei pădurea în căutarea arcașului. 

— Să fie o glumă? 

— Nufărul Alb nu glumește. Anul trecut, când turcii se îndreptau spre 
sârbi și bosnieci, Nufărul ne-a trimis știri despre numărul călăreţilor lui 
Murad. Prin el am aflat câtă oaste au turcii la Niş, la Sofia și la 
Adrianopole. Cred că are legături mari printre oamenii lui Murad. Numai 
astfel poate să cunoască atâtea lucruri. 

— Nufărul Alb, murmură egumenul. El i-a anunţat pe Lazăr al Serbiei 
şi pe 'Tvartko al Bosniei că vin turcii peste ei. Datorită Nufărului, sârbii şi 
bosniecii au avut vreme să se pregătească și să câştige lupta de la Polânik. 

— Vara trecută, interveni cavalerul Negrea, o mică oaste de achingii s- 
a încumetat până în regiunea Oreahova-Vraţa cu scopuri de pradă. Nufărul 
l-a înştiinţat din timp pe ţarul Straţimir de la Vidin şi astfel peste o mie de 
robi creştini au scăpat din mâinile turcilor. 

— Aşa este, aprobă loan al Dobrogii. Numele Nufărului Alb este 
cinstit în Balcani și chiar mai departe, la genovezi, la venețieni, la unguri și 
la poloni. Dar și la turci. Sultanul Murad a pus preţ pe viaţa lui trei mii de 
ducați de aur. De două ori a fost ucis Nufărul anul trecut. De două ori s-au 
plătit cei trei mii de ducați, şi totuși Nufărul Alb trăieşte. Cine ştie ce 
nenorociţi au căzut sub securea călăului de la Adrianopole. Totdeauna se 
găsesc ticăloşi gata să vândă pe careva pentru un pumn de aur. Dar nu 
despre asta am venit să discutăm. Iscoadele mele au adeverit știrile date de 
Nufăr. Treizeci şi cinci de mii de achingii, adică numai călăreți, urcă prin 
trecătorile Munţilor Balcani. În drumul lor ard satele cu vâlvătăi până la cer. 
O seamă de bulgari şi-au părăsit vetrele lor cu ce-au putut lua și fug spre 
cetatea Vidinului. Însă acolo e o foamete mare şi aud că bântuie ciuma. De 


teama ciumii, turcii nu vor ataca cetatea lui Straţimir, ci orașul nostru Varna, 
apoi Dobrogea. După cum se mișcă, în zece zile ne vom ciocni cu ei. În caz 
că vom pierde, e bine să ne luăm unele măsuri. Am adus cu noi zestrea 
Irinei care se ridică la optzeci de mii de ducați. De fapt, în afară de pământ, 
mori, câteva corăbii şi două mine de cupru, aceasta e întreaga noastră avere. 

— Poate că era bine să aduceţi și tezaurul Dobrogii. 

— Nu, sfinţia-ta! Tezaurul nu poate părăsi pământul ţării sale. Ar 
însemna să nu credem în viitorul ei. E o datină veche păstrată de noi şi de 
părinţii părinţilor noștri. Am avut grijă să-l îngropăm. Doar doi oameni 
cunosc locul nou al tezaurului: eu și vechiul nostru slujitor, cavalerul Toma. 

Egumenul cătă spre cel îmbrăcat în haine ponosite, mirându-se de 
ținuta acestuia. Apoi își aminti că-l văzuse adesea la curtea lui Dobrotă şi 
totdeauna lipsit de eleganța cuvenită slujbei sale. 

— De va fi să pier, continuă loan, sora noastră va veni aici, pentru a nu 
cădea în robia turcilor. Zestrea ei rămâne la voi. Cred că nicăieri nu va fi în 
mai mare siguranță decât la Snagov. Noi ne vom întoarce, dar nu înainte de 
a-i face o vizită comitelui Staicu, pe care îl vom ruga să-i fie Irinei frate și 
părinte. 

— Mi-e teamă că faceţi un drum în zadar, grăi Lazăr. Din câte ştiu, 
comitele Staicu lipseşte de la castel. El s-a aplecat spre cele sfinte şi caută 
împăcare cu Dumnezeu pe la schiturile din munţi, iar uneori, chiar pe la 
Cozia. Adică mă înşel. Doamna Margareta, soţia lui, vă va primi cu plăcere. 
Prinţesa Irina ar putea să rămână de pe acum la castel. 

— Ah, nu! vorbi pentru prima oară în noaptea aceea sora lui loan. 
Locul meu e pe pământul Dobrogii, alături de fratele nostru. Drumul acesta 
l-am făcut numai la porunca sa. Oare mi se cuvine mie mai mult decât altor 
fete? Nu-i firesc oare să înfruntăm primejdia împreună? 

Din cauza mâniei sau a emoţiei o roşeaţă puternică îi cuprinsese umerii 
obrajilor, iar ochii săi aruncau văpăi ca diamantul șlefuit cu migală. 

„Frumoasă şi mândră la fire”, gândi egumenul. 

Ioan al Dobrogii nu luă în seamă cuvintele ei și continuă calm; 

— Ne pare rău că nu-l întâlnim pe comite. Purtăm cu el o bogată 
corespondenţă. Anul trecut ne-a promis un ajutor de două sute de călăreţi 
prahoveni în cazul unui atac turcesc. 

— Dar Măria-sa Mircea? 

— O mie de călăreţi au plecat ieri de la Argeş spre Caliacra. 

— Deci v-aţi întâlnit cu domnul Țării Românești? 


— Nu. 

— Atunci, poate că i-aţi trimis o solie. 

— Solie i-am trimis prin cavalerii Toma și Negrea. Dar când au ajuns 
ei, cei o mie de călăreți tocmai ieşeau prin poarta de miazăzi a cetăţii 
Argeșului. 

— Curios, murmură egumenul. Înseamnă că cineva a tratat pentru voi, 
măria-ta. 

— Aşa este. Domnul Ţării Româneşti a primit o scrisoare de la Nufărul 
Alb. 

— Iar Nufărul? 

— Da, zâmbi loan. Se pare că Nufărul e prezent peste tot şi-i ajută pe 
creştini în dauna turcilor. 

Un ceas mai târziu, când zestrea Irinei fu așezată în tainiţe sigure, 
înaltul oaspete își luă rămas bun de la vechiul său prieten. 

— Să vă păziţi viaţa, măria-ta! grăi Lazăr. 

— Viaţa mea nu are însemnătate, ci numai libertatea Dobrogii, care 
trebuie să fie veşnică. 

— Îi puteţi oare bate pe turci? 

— Sper. Am zece mii de oşteni. Alături de ei vor lupta cei o mie de 
călăreți ai Ţării Româneşti şi patru sute de lăncieri genovezi. Însă turcii sunt 
puternici. La ei arta militară se învaţă în școli, iar oşteanul ştie ce are de 
făcut pe câmpul de luptă. Cândva, strămoșii noștri, romanii, au supus toate 
popoarele dimprejur. Puterea lor şedea în învăţarea artei militare, în 
disciplina de fier şi în faptul că după război oşteanul nu părăsea armata, ci 
rămânea în continuare sub arme pentru a-și desăvârși măiestria. Ei bine, un 
astfel de oştean călit greu poate fi învins pe câmpul de luptă. Asta fac turcii 
azi şi sunt singurii care o înțeleg. Ba, mai mult: ei își completează oștile cu 
cei mai voinici fii de creştini. După ce îi trec la religia lui Allah, îi formează 
de mici ca buni oșteni. Popoarele Europei vor simţi curând puterea turcilor. 
Poate că mai târziu turcii se vor îmbuiba și vor slăbi disciplina de fier sau 
învăţătura în arta militară, fiindcă orice lucru are un început și un sfârșit. 
Dar asemenea timpuri nu vom apuca noi. 

— Poate, încuviință Lazăr. Nu mă pricep la astfel de lucruri. Ţarii 
bulgarilor Şişman şi Straţimir vă dau ajutoare? 

— Straţimir a trimis două mii de arcași la Varna. 

— Domnul cu voi, măria-ta! 


Douăzeci și doi de călăreţi tăiară Codrul Vlăsiei către nord. Când 
lăsară în urmă așezarea Târgşorului, zorile se îngânau cu întunericul. Întâi 
timide, apoi în cumpănă, iar ceva mai târziu triumfătoare și limpezi. Cerul 
sticlos, curat, ușor aprins către răsărit, prevestea o zi frumoasă. Departe, pe 
Prahova, la deal, munţii dormeau vătuiţi în ceaţă. 


* 


La castelul comitelui Staicu se schimbau străjile. Din râul răcoros, 
chiar după apariţia soarelui, se ridicau aburi care învăluiau malurile. Cei 
douăzeci şi doi de călăreţi trecură cu zgomot pe podul de lemn bine rostuit 
peste apele Prahovei. Străjile din turnuri dădură semnal de trâmbiţă, astfel 
că vreo treizeci-patruzeci de arcași ieșiră lângă porțile mari. Cunoscut la 
castel, Negrea descălecă primul, schimbă câteva cuvinte cu un Brezean 
voinic, iar la un semnal al acestuia o seamă de slujitori se grăbiră să prindă 
caii oaspeţilor. Dincolo de poartă se întindea un parc imens cu frumoase 
brazde de flori, cu boschete și copaci bătrâni. O alee largă, îngrijit pietruită, 
împodobită ici-colo cu bănci risipite la umbră sau în plin soare, ducea până 
aproape de un peron acoperit cu boltă. Construită în formă de evantai, cu un 
corp central retras şi două aripi laterale ușor aduse înainte, mândra clădire 
semăna cu o pasăre uriaşă, gata să-și ia zborul. Terasele mari, bogat 
ornamentate, arcadele fără cusur, poziţia zecilor de ferestre care primeau în 
plin lumina soarelui, frumoasele scări interioare arătau priceperea şi 
rafinamentul meșterilor locali. 

Spre surprinderea înalților oaspeţi, comitele Staicu dimpreună cu 
doamna Margareta le ieşiră în întâmpinare, urmaţi de o mică suită. Un sfert 
de ceas mai târziu, loan al Dobrogii, Irina, Toma și Negrea şedeau în taină 
cu gazdele. 

— După spusele egumenului de la Snagov, nu credeam să vă întâlnim, 
grăi loan. 

— Cu o zi înainte, aşa s-ar fi întâmplat, zâmbi Staicu. 

— Înseamnă că ne surâde norocul. Unele ameninţări grave ne fac să 
venim aici cu cereri. Turcii se mișcă prin pasurile Balcanilor asupra noastră. 

— Turcii? murmură comitele uimit. Dacă nu mi-ar spune-o despotul 
Dobrogii, mi-ar fi greu să cred. Din câte ştim, sultanul Murad are unele 
necazuri cu răscoalele din Asia Mică. Anatolia a fost cuprinsă de răzmeriţă. 
Aşa stând lucrurile, e de mirare. Cine v-a dat asemenea știri? 


— Nufărul Alb. 

Staicu făcu un gest de lehamite, apoi spuse oarecum înveselit: 

— Sunt aproape doi ani de când aud mereu despre Nufărul Alb. Orice 
faptă măreaţă întâmplată în Balcani sau aiurea e pusă în seama lui. Nu vi se 
pare, măria-ta, că totul cam sună a legendă? Putem pune temei pe spusele 
misterioase ale unei fantome? Sau pe spusele unui ins căruia nimeni nu i-a 
văzut fața? Eu cred că Nufărul Alb există numai în închipuirea oamenilor. 
Poate că uneori se găsesc voinici ce-şi iau acest nume, însă ei sfârșesc prost, 
fie sub securea călăului, fie într-o luptă oarecare. Că am dreptate în această 
privinţă, nu mai încape îndoială. Amintiţi-vă de cele două execuţii petrecute 
acum un an la Adrianopole. De două ori a fost ucis Nufărul alb. Iar dacă azi 
apare un altul, asta vine tocmai în sprijinul celor spuse de noi. 

— Poate să fie așa, încuviinţă loan al Dobrogii îngândurat, însă un 
lucru e sigur: iscoadele mele au întărit vestea dată de Nufăr. 

— Atunci se schimbă multe, grăi Staicu, vădit îngrijorat. 

— Întocmai. De va cădea Dobrogea, nici vouă nu vă va fi ușor. Turcii 
năzuiesc mai mult sus de Dunăre. 

— Ştiu, măria-ta, ripostă comitele cu răceală. Dar aceste vorbe se 
cuvine să i le spuneţi domnului Ţării Românești. 

Oaspetele zâmbi, iar faţa lui căpătă pentru o clipă un aer tineresc. 

— I le-am spus prin solii noștri. De la Argeș am primit o mie de 
călăreți. 

— Straşnic! se lumină Staicu. De la noi vor veni două sute. Sunt oşteni 
aflați în slujba și leafa noastră, deci nu veţi avea cheltuieli. Vor fi gata de 
drum în două zile. 

— M-ar fi bucurat să plec odată cu ei. Adică azi. 

— Şi pe noi, dar ne împiedică două lucruri: întâi, oștenii aceştia, chiar 
dacă lucrează în slujba noastră, nu pot ieşi dintre hotare fără încuviințarea 
domnului "Ţării româneşti. Fiindcă și noi şi ei suntem slujitori ai ţării şi ai 
măriei-sale Mircea. Câţiva călăreți vor porni îndată spre Argeș pentru a 
căpăta învoirea fratelui nostru. La noapte vor fi îndărăt. A doua pricină de 
întârziere stă în faptul că avem nevoie de un comandant al arcașilor. 
Cavalerul Bogdan, aflat în slujba noastră, lipseşte de la castel. E plecat la 
Braşov şi nu cred să sosească înainte de mâine în zori. 

— Credeam că veţi veni voi în fruntea arcaşilor. 

— Noi? se miră Staicu. Nu, măria-ta. E multă vreme de când am 
schimbat spada cu aplecarea spre cele cucernice. 


La ultimele cuvinte ale comitelui, ochii doamnei Margareta se 
aprinseseră într-un fulger scurt de mânie. Dar el se stinse la fel de iute și 
neobservat. Apoi, cuvintele ei blajine, aproape sfioasă, îl lămuriră pe loan al 
Dobrogii, care nu remarcă nici o notă de mânie. Doar Staicu înţelese unde 
bate ea şi se prefăcu a primi totul ca pe o adâncă grijă a soţiei sale. 

— Măria-ta, spuse Margareta, învăluindu-şi soţul într-o privire caldă, 
ce ar fi convins pe oricine de dragostea frumoasă dintre ei. Stăpânul și soțul 
nostru nu-i făcut pentru meseria armelor. În schimb, are alte haruri. Se 
spune că ar fi unul dintre cei mai învăţaţi oameni ai neamului. Ştie să 
grăiască în limba italienilor, în cea a sârbilor şi bulgarilor, în turcă, greacă și 
latinească. Acum învaţă limba ungurilor. Numai marea sa modestie l-a oprit 
să vă spună că scrie despre tot ce se petrece azi în lume. Oamenii au nevoie 
nu numai de luptători, ci şi de învăţaţi. Apoi, starea sănătăţii sale ne 
îngrijorează. În urmă cu doi ani, când s-a făcut nunta noastră, comitele, deşi 
nu iubeşte arta călăriei, a încălecat pe un armăsar prea focos, iar căzătura 
din șa i-a făcut mult rău. 

Staicu încuviință cele spuse de soţie printr-un gest hazliu, chiar dacă 
mânia îi coloră obrajii uşor. Simţise în vorbele meșteșugit alese întregul ei 
dispreţ. 

— Măria-ta! reuşi el să zâmbească. Aş crede că doamna Margareta 
exagerează puţin, din marea ei grijă pentru noi. 

— Sunteţi un soț fericit, murmură înaltul oaspete, convins de afirmaţia 
sa. 

Mulțumită că lovise bine, fără ca cei prezenţi să bănuiască ceva, 
Margareta se aplecă veselă în faţa lui loan. Apoi, însoţită de Irina, porni 
spre interiorul castelului. Străbătură coridoare largi, în care soarele abia de 
mai zâmbea cu blândețe, printre draperiile grele, şi intrară curând într-o 
cameră micuță, cochetă, ce părea ca un prunc în imensa clădire. Ochiul ager 
al Irinei cuprinse întreaga odaie dintr-o privire scurtă, dar suficientă. 

— Şi noi avem bogății, se entuziasmează ea, însă o cameră numai în 
albastru încă nu am văzut. Covorul frumos, în tonuri vii, draperiile, 
zugrăveala pereţilor, așternutul și chiar îmbrăcămintea voastră, totul în 
albastru. Zău, e uimitor de plăcut! 

— Ne atrage această culoare, zâmbi gazda. Câţi ani aveţi? 

— Aproape șaisprezece. 

— Cu trei ani mai mică decât mine. 


Se cercetară fără sfială, bucuroase că au înainte câteva ceasuri de taină, 
fără prezenţa apăsătoare a bărbaţilor. 

— De va fi rău în Dobrogea, vă vom primi aici, ca pe o soră dulce. De 
fapt, suntem neamuri. Regretatul Dan, fratele mai mare al soțului nostru și 
al măriei-sale Mircea, v-a fost naş. 

— Aşa este, aprobă Irina. 

Tânăra gazdă deschise fereastra. Surâsul Prahovei pătrunse în cameră 
ca o melodie domoală, calmă. La fel de înalte și la fel de blonde, se 
rezemară pe pervaz și priviră cursul cumpănit, maiestuos, al râului. 

— O, cât sunteţi de fericită! spuse Irina. 

— Fericită? tresări gazda. 

— Fără tăgadă, doamnă. Trăiţi într-un ţinut în care liniştea vă 
înconjoară cu toată blândeţea ei. Sunteţi frumoasă şi aveţi un soț iubitor şi 
chipeș ca un arhanghel, iar grijile că veţi pierde această liniște nu vă 
împresoară. 

Margareta își ascunse tulburarea sub un hohot de râs. Un râs cristalin, 
curat ca al pruncului fără necazuri. 


Cumătrul Cotae a fost unul dintre străluciţii conchistadori care au 
descălecat în Câmpia Bârsei, pe la sfârşitul veacului al paisprezecelea. 
Descălecat e un fel de a spune, fiindcă venise acolo nu pe un roib frumos, ci 
apostoleşte. Dar, spre deosebire de iluștrii săi înaintași în arta pedestră, 
sosise într-o goană strașnică, mânat din spate de câţiva călăreţi ce-i cătau 
urmele nu dintr-o pomire de dragoste. Explicaţia acelei cavalcade stă în 
faptul că jupânul Cotae avea multă aplecare spre simţirea gingașşă. Îl 
impresiona profund un cârâit de găină la miez de noapte sau dulcele viers 
înaripat al godacului trezit din somn. Înmărmurit de admiraţie, zăbovea 
adesea lângă cine ştie ce coteţ străin şi dirija concertul cu pricepere de fin 
cunoscător. Încântarea lui era atât de adâncă, încât rar se mulțumea numai 
cu înălțătoarele reprezentații lirice. De obicei lua și interpreţii cu el, astfel 
că ajungea uneori în situaţii grele, din care ieşea mulțumitor doar prin 
agerimea picioarelor sale neasemuit de lungi. Gospodarii păgubiţi şi 
autoritățile timpului nu înțelegeau firea unui estet. Ba, mai mult: îl hărţuiau, 
pe cât le sta în putinţă, iar Cotae, veşnic grăbit, pribegea mereu prin ţinuturi 
noi și chiar prin țări megieșe. Aşa stând lucrurile, n-ar fi de mirare dacă 
sprintenul călător s-a numărat cumva printre cei care au pus bazele 
turismului internațional. Din vechile hrisoave rezultă că era înalt, deşirat, cu 
faţa lungă de un cot, cu ochii neastâmpăraţi și vicleni, posesor al unor 
urechi falnice, dar nu suficient de lungi pentru o frumoasă asemănare cu un 
anumit trăpaş mult lăudat în Biblie și în alte cărţi sfinte. 

În prima sâmbătă din mai a anului 1388, Cotae împlini douăzeci şi opt 
de primăveri fără să ştie sau să-l preocupe astfel de eveniment ce trebuia 
cinstit după datină. Gândurile lui păreau cu totul altele. Nu era flămând. În 
fond, mâncase chiar binişor cu vreo două-trei zile înainte. Iar chelălăiturile 
stomacului său cam lacom îl plictiseau peste măsură și îl lipseau de 
plăcerile unei dimineţi pline de poezie. 

Cu o asemenea stare sufletească părăsi culcușul vremelnic de frunze de 
pe Dealul 'Tâmpei şi porni să coboare printre copaci către zidurile cetăţii 
Brașovului. După câţiva paşi, se opri brusc. 

— Pe cele şapte vaci slabe! exclamă el. Parcă stăruie în aer un miros 
de plăcinte osândite în unsoare multă, rumenite şi fragede, tocmai bune să-l 
pună la caznele iadului pe un bărbat cuprins de cusururile cumpătării. 


Stomacul meu le-a dibăcit înaintea nasului, dovedindu-se cu haruri mai 
alese. Dacă nu-l umflu azi cât un cimpoi înseamnă că sunt ultimul nătărău 
din neamul Cotae. E drept că n-am „sunători”, că mă înham la o treabă 
grea... 

Nu-şi duse discursul până la capăt, fiindcă dintre copaci apăru un 
bărbat vrednic a fi privit cu tot interesul. Un ins mărunt, adus de spate, cu 
umerii prea largi pentru statura sa, cu ochii albicioși, spălăciţi, şi braţele 
groase cât niște coapse de asin. Zâmbetul omului poate că era un semn de 
bunăvoință sau doar o strâmbătură provenită de la ceva dureri de dinţi. 
Mărunţelul nu dădu cuvenita bineţe, aşa cum se obişnuieşte de veacuri, ci 
întrebă din pură curiozitate: 

— Cumetre, n-ai cumva o coajă de pâine? 

La aceste cuvinte, Cotae ridică o sprânceană și chibzui îndelung. După 
întrebare, era limpede că omul se trăgea dintr-o viță înstărită ca şi a sa. 

— N-am, răspunse măreț, cu obișnuitele ifose ale stirpei sale. Să mor 
dacă am! În neamul Cotae chestiile astea... 

— Cotae ai zis? îl întrerupse mărunţelul. Frumos nume! E drept că 
Gogoașă sună mai dulce, fiindcă așa mă cheamă, dar asta nu-i pricină de 
supărare. 

Tăcură şi se preţuiră din priviri fără sfială. Straiele lor din pănură 
groasă lucrată la piuă, croite de meşteri care doriseră poate a depăşi moda 
timpului, i-ar fi dat de gândit chiar trecătorului cu ochiul mai puţin ager. Pe 
Cotae arătau neîngăduit de scurte, în vreme ce ale mărunțelului se dovedeau 
cam prea pe corp și plesnite pe la încheieturi. Doar la cizme asemănarea 
dintre ei era fără sminteală. Tălpile respingeau căputele cu silă vădită — sau 
invers. Fiecare dintre ele îşi dorea pesemne libertate în mișcări. Altă 
explicaţie ar fi fost greu de găsit. Numai câteva sfori de cânepă făceau 
legătură vremelnică între părțile împricinate. Totuşi, către vârf, încălțările 
îşi dezveliseră cuiele de lemn ca nişte dinți mari, iar căscăturile parcă 
aduceau prilej de veselie. 

— Cotae ai zis? reluă discuţia cumătrul Gogoașă. Ştii că s-ar putea să 
avem unele vechi legături de prietenie? Tata a pomenit cândva despre un 
Cotae Chioru. Cred că o fi un strămoș de-al tău. 

— Şi ce-i cu asta? se încruntă lunganul, socotind că mărunțelul îl cam 
ia peste picior. 

— Nimic. Doar atât că jupânul Cotae Chioru era bun prieten cu 
Gogoașă cel Flămând, cunoscut judecător la drumul mare. 


— Zău? 

— Să dea boala-n mine dacă te mint! Asta fără să mai pomenesc 
despre Cotae cel Bubos și Gogoașă Păduchiosu, care au murit în doi pari 
alăturați. 

— O! 

— Te miri degeaba, fiindcă nu e totul. 

— Nu e totul? 

— Nu, cumetre. Cotae cel Pricăjit l-a privegheat pe străbunul nostru 
Gogoașă cel Flămând și a avut bunătatea să-i ungă frânghia cu grăsime, 
fiindcă nu se găsea să... 

— Magnific! strigă Cotae entuziasmat de-a binelea. 

— Chiar așa! aprobă Gogoașă. N-am înţeles cuvântu', ceea ce 
dovedeşte că ești un om umblat prin lume şi cu mare ştiinţă. 

— Ce-i drept e drept, recunoscu lunganul plăcut impresionat. Nici eu 
nu-i dibăcesc rosturile, însă l-am auzit la cavalerii subțiri când dau ochii 
peste cap şi se minunează, aşa că o avea tâlcu” său. 

Coborâră împreună, fiecare cu gândurile lui. Gogoaşă o cam luase „pe 
arătură” în privinţa vechilor Cotae. Totdeauna făcea așa când dorea să lege 
o prietenie. Nu auzise despre strămoşii lunganului. Ba mai mult: nici nu-i 
trecuse prin minte că ar exista un nume atât de aiurit. Ştia în schimb că 
orice creştin se simte onorat dacă îi lauzi neamurile. 

Ziua abia începuse şi era cald. Primăvara se pornise neruşinată și 
dulce, cu soare mult care parcă striga printre copaci, cu iarba crescută peste 
limita hotărâtă de buna rânduială. Pe culmile munţilor, ceața cu fustele-n 
cap gonea înspăimântată de zimţii soarelui. Peste câmpie se ridica o 
spuzeală subţire ca în toiul verii. 

Între zidurile Braşovului și mica aşezare a Dârstelor, o mare de oameni 
se foia fără odihnă, printre care și vite, printre tarabe şi mărfuri de-a valma, 
cu larmă și răcnete mari, ca la un asediu. Era zi de târg. 

Cei doi cumetri intrară acolo fără grabă. Trecură pe lângă tarabe cu 
piei de miel, cu lână, opinci, pănură, hamuri, sape sau măciuci frumos 
ghintuite. Nu rămaseră pironiţi nici lângă negustorii de mărunțișuri ci, atrași 
de mirosul plăcut, poposiră lângă plăcintarul ocazional, care abia prididea 
să-şi mulțumească onorata clientelă. Mai sprinten, Cotae se înfipse ca un 
burghiu printre numeroșii mușterii, întinse mâna cât o lopată alături de alte 
douăzeci și strigă aspru: 

— Hei, jupâne, dă-mi odată plăcinta aia și restu”! 


Luat prin surprindere, dar nu destul de nătărău, vânzătorul cam nesigur 
de afirmaţia acestuia mârâi ca dulăul pe lanţ. 

— Restu’? Care rest? Ia-ţi plăcinta și întinde-o? Am mai văzut eu d- 
ăştia ca tine. 

Înţelept, ştiind că aţa nu ţine când o întinzi prea tare, Cotae nu stărui. 
leşi din mulţime folosind coatele ca niște pumnale ascuţite, reveni lângă 
ortacul său, rupse jumătate din plăcintă, iar peste o clipă fălcile lor 
puternice clămpăniră scurt, o singură dată. 

Neobişnuit să cumpere fără bani, Gogoașă îl privi cu admiraţie pe 
Cotae, apoi scotoci prin buzunarele mari ale sumanului și scoase o pungă 
prăpădită de vreme, soioasă, gata a-și da duhul la prima întrebuințare. Cu ea 
în palmă, călcă măreț către taraba unuia cu pâine proaspătă. 

— Cumetre! îi zise vânzătorului. Îmi dai o pâine pentru punga asta 
frumoasă? 

— Nu. 

Dar Gogoașă, originar de prin părțile Ampoiului, unde se zicea că 
oamenii sunt renumiţi în sfânta lor încăpățânare, stărui, ca şi când i-ar fi 
făcut un mare hatâr. 

— Ai zis nu? Șăguiești, pesemne, sau îţi lipseşte harul cugetului adânc. 
Asta e din piele de sobol. Sobolu” totdeauna aduce noroc. Nu-i place să stea 
goală. Cum o pui la brâu, te pricopsești din senin. 

— Te cred, zise ironic vânzătorul. D-aia o vinzi, să-i fericeşti şi pe 
alții. Păstrează-ţi punga, bă neică! E păcat să dai aşa noroc, mai ales că după 
înfățișare ai mare nevoie de el. Hai, ia o bucată de pâine și zi să fie pomană! 

Ceva mai încolo, o precupeaţă mustăcioasă, cu sânii bogaţi ca nişte 
lubeniţe, cam prea pârguită pentru privirile ei focoase, îl îndemnă pe Cotae. 

— la un curcan gata ciupelit, slăbănogule! 

— L-aş lua bucuros dimpreună cu stăpâna, râse lunganul. 

— Păi ce să fac eu cu tine, măi ăsta? De muncă nu ești bun. Arăţi ca 
găina prinsă între lemne și uitată acolo o lună. 

— Fiindcă mă trag din viţă subţire, mustăci Cotae. 

— Se vede după ţoale, hohoti precupeaţa. Și după faţă. Ar fi acolo un 
semn care mă pune pe gânduri. Când ai mâncat ultima oară? 

— Ei, să nu o luăm chiar aşa! De mâncat mănânc aproape zilnic. De 
săturat mă satur mai rar. 

— Vezi că am dreptate? Dintr-o ochire te-am cumpărat. Pe mine nu mă 
păcăleşte nimeni. Cum pun ochii pe unul, ştiu câte parale îi face pielea. Nu 


ești de pe aici? 

— Nu. D-aia te-aş ruga să-mi spui: cum îi zice muntelui din spatele 
matale? Aș vrea să merg în partea aia. 

Îndatoritoare, precupeaţa se întoarse unduindu-și şoldurile mari ca 
două ugere alăturate, dar când vru să-i dea explicaţiile de cuviință, căscă 
gura a straşnică mirare. 

— Sfântă Fecioară! exclamă îngrijorată. Parcă a intrat în pământ. 
Curcanii sunt toţi. Găini aveam opt. Acum sunt doar şapte... hei, oameni 
buni... pungaşu:... pramatia!... 

Toate ar fi mers bine dacă cei doi nu s-ar fi oprit la fântâna din 
marginea târgului. O femeie și câţiva bărbaţi veniră îndată după ei, dornici 
de apă proaspătă. 

— Parcă l-am mai văzut pe lunganu” de colo, îi şopti femeia unuia de 
alături. Ei, drăcie! Să mă bată sfântu” de n-o fi ăla care i-a luat găina mătușii 
Anica! O ţine sub aripa sumanului. 

Omul, cam moleşit de căldură, cu gândurile aiurea la cumpărăturile 
făcute, întrebă distrat: 

— Pe tuşa Anica? 

Apoi înţelese, iar câteva clipe mai târziu, Cotae şedea cuminte cu 
fruntea în ţărână, sub genunchiul bărbaţilor. Atrași de larmă, ceva oşteni din 
gărzile Brașovului sosiră în goană. În astfel de prilejuri, destul de dese prin 
târguri şi iarmaroace, judecata era simplă şi se făcea pe loc. 

— Treizeci de lovituri de bici pe spinarea goală! porunci conducătorul 
oștenilor. Să vadă oamenii că păstrăm buna rânduială. lar de va ieşi cu bine 
de sub asprimea pedepsei, îl ducem la închisoarea cetății. 

Cotae își lepădă sumanul și cămașa, le pături frumos, îl privi lung pe 
Gogoașă, apoi se întinse pe iarba măruntă, strivită de încălțările trecătorilor. 
Însă — mirare! La prima lovitură de bici, care lăsă dungă roşie, adâncă, 
osânditul în loc să urle de durere, începu să stihuiască. 


Urca un crai semeţ către Posada, 
Cu mii de cavaleri alături, 

Dar câţi ieşiră dintre stânci, 
Călări sau pe brânci? 


La cea de-a şasea lovitură, când primii stropi de sânge apărură ici colo, 
Gogoașă sări ca ars. 


— Luminate gărzi ale Brașovului! strigă. Eu am luat găina, nu el. 

Oștenii râseră ca la o glumă reușită. Cotae ridică fruntea mirat, cătă 
spre grăsun cu un licăr de veselie, după care grăi aspru: 

— Daţi-i înainte! Omu” ăsta vorbește în dodii. 

Se găsi însă cineva în mulțime cu totul de altă părere. 

— Era cu lunganul. Zău! Să mă trăsnească dacă nu era cu el! 

Zadarnic interveni precupeaţa miloasă. Mustăciosul comandant al 
gărzilor nu șezu la tocmeală, ci hotărî scurt: 

— Ăstuia, cincisprezece lovituri! 

Cum Gogoaşă nu se grăbea să-și lepede sumanul şi cămașa, oștenii 
prinseră să-l dezbrace cu sârg. 

— Aşa, aşa, fraţilor! bombăni grăsunul, înciudat de rezultatul 
mărturisirii făcute. Ajutaţi-mă să nu duc singur nerozia până la capăt. 
Cunosc unul mai nătărău ca mine, dar ăla n-are nici o vină, fiindcă aşa s-a 
născut. Eu sunt deştept foc. Dacă m-ar vedea ampoienii cât sunt de deștept, 
s-ar îngălbeni de mândrie și m-ar pocni în moalele capului a binecuvântare. 

Târgoveţii nu-l luară în seamă pe Gogoaşă. Făcuseră cerc mare în jurul 
lunganului, minunându-se de dârzenia sa. O bună parte dintre ei știau că 
puţini rămân teferi dincolo de douăzeci de bice. Oare va rezista el până la 
capăt? Adesea, biciuiții cu inima slabă piereau cam după a douăzecea 
lovitură. Puţini dintre ei îndurau osânda fără strigăte de durere. Astfel de 
bărbaţi erau priviţi întotdeauna cu simpatie, indiferent de învinuirea ce li se 
aducea. Oamenii ştiau să prețuiască dârzenia. Dar unul pus pe stihuiri sub 
asemenea urgie nu se mai văzuse prin acele părți. 

Alături de privitori zăbovi un călăreț cu faţa nici de ţânc gata să strige: 
„mamă!”, nici de bărbat în puterea firii, chiar dacă statura lui aducea a 
zdrahon bine legat. Să fi avut, poate, cel mult douăzeci de ani. Chipul său 
prelung, sprâncenele frumos arcuite ca la femei, nasul uşor coroiat, umerii 
obrajilor colțuroși, părul blond cum e colilia bătută de soarele mult și ochii 
când albaştri, când verzui, formau laolaltă un tot plin de farmec. Straiele de 
pe el, din postav fin de Colonia sau de Ypres, cunoscuseră cândva o stare 
mai bună. Cizmele scurte, cam roase, ca şi pălăria decolorată, nu-i aduceau 
o notă de eleganţă. Până și armele lui, adică arcul, tolba cu săgeți, cuțitul de 
la brâu și spada, arătau folosință îndelungată. 

Auzind stihuirile lui Cotae, cavalerul își îndemnă calul, sparse cercul 
privitorilor şi strigă: 

— Opriţi! Cine-i conducătorul gărzilor? 


— Eu, se încumetă mustăciosul. Ce doreşti? 

— Vreau să-l răscumpăr pe cel osândit. Legile pământului îmi dau 
acest drept. 

— Adevărat! recunoscu omul. Banii aduc mai mult folos cetăţii decât 
loviturile de bici. Pe care dintre cei doi doriţi să-l răscumpăraţi? 

— Pe cel cu stihuirile. 

— Aha, lunganul! Cât oferiţi? 

— Doi ducați. 

— De aur sau de argint? 

— De aur. 

— În cazul acesta, omul e al vostru. 

Cotae se ridică pentru a doua oară și-l cercetă atent pe tânăr, iar 
cuvintele sale stârniră uimire. 

— Am ajuns oare atât de rău încât să intru rob? Să fiu robul unui țţânc? 
Daţi-i înainte, domnilor! 

Departe de a pune la inimă cele auzite, călăreţul i se adresă fără urmă 
de reproş: 

— N-am spus că te vreau rob. Mi-a plăcut cum stihuieşti. Asta e. 
Plătesc și ești liber. 

— Aşa mai merge, aprobă osânditul. Cât despre aur, să-ți iei nădejdea 
că ţi-l întorc, fiindcă n-am de unde să-l iau. 

După acele cuvinte, în care nu apăruse nici un semn de mulţumire sau 
de recunoştinţă, pomi să se ridice, dar ziua nu părea prea norocoasă pentru 
el. Alături de tânăr se ivi un al doilea călăreț, gros la trup ca trunchiul 
copacului bătrân, roșcat la chip, cu barba scurtă, ţepoasă. Aerul său mândru, 
calul de rasă bună, armele scumpe și îmbrăcămintea frumos croită îi dădeau 
o înfățișare falnică. 

— Domnule! i se adresă mustăciosului. Tânărul acesta a oferit doi 
ducați de aur pentru libertatea voinicului de colo? 

— Întocmai, răspunse oşteanul mirat. 

— Mda! Eu adaug încă trei pe deasupra dacă veți continua loviturile. 

Fu un moment de stupoare generală. 'Târgoveţii pormiţi la început 
împotriva lui Cotae erau acum de partea lui, datorită bărbăţiei cu care 
suportase primele șase lovituri. Roşcovanul observă nemulțumirea de pe 
fețele celor din jur și își reținu un zâmbet. 

— Mi-au plăcut stihuirile ca şi tânărului milostiv, continuă el. Dar 
omul mă atrage mai mult. Până azi n-am văzut un osândit care stihuiește 


sub asprimea loviturilor de bici. De o va ţine tot așa până la capăt, înseamnă 
că e dat naibii, iar eu mă oblig să-i dăruiesc cinci ducați peste ce vi se 
cuvine vouă. 

— Fir-ar să fie! râse mustăciosul. Nici că se poate mai bine. Chiar mă 
întrebam cât îl vor ţine curelele pe trăsnitul de colo. Fiindcă, la drept 
vorbind, până acum se pare că și-a câștigat ceva admiraţie prin mulțime. lar 
ăsta e mare lucru, dacă ne gândim că găinarii sunt priviţi și trataţi după cum 
merită. 

— Aşa este. Totuşi pedeapsa mi se pare prea aspră. 

— Numai la prima vedere, domnule. Dacă apuca să înfulece găina, se 
alegea doar cu cincisprezece bice. Restul până la treizeci sunt pentru 
prostie. 

— Hm! zâmbi roşcovanul. După mutra lui ipocrită, n-aş zice că face 
casă bună cu prostia. Cred că a avut ghinion. 

— Poate, domnule, însă prin părţile astea şi ghinionul se pedepseşte la 
fel. Al doilea osândit nu vă interesează? 

— Ba mă interesează chiar mai mult decât lunganul. 

— Ah, ah, nu vă înţeleg. Stihuitorul măcar e dârz. Grăsunul s-a băgat 
în bucluc aşa, din senin. D-aia cred că e prost făcut grămadă. Faptul că 
încasează cincisprezece bice îi ajută celuilalt ca ciomagul în mâna mortului. 

— Nu sunt de aceeași părere. Ajutorul are însemnătate mai mică. 
Gestul de prietenie precumpănește. 

— Da, nu mă gândisem la asta, murmură oşteanul. Deci înțelegerea 
noastră rămâne în picioare? 

— Absolut. 

— Prea bine, cavalere! Hei, băieţi, dați-i înainte. 

— O clipă, domnilor! interveni tânărul blond. Mi se pare că am 
încheiat un târg. 

— Fără tăgadă, îl întrerupse oșteanul. Așa ar fi fost de nu s-ar fi licitat 
peste voi. Poate mai daţi ceva? 

— Nu, cei doi ducați reprezintă cam tot ce am. 

— Păcat! râse oşteanul. Ne pierdem vremea. Hei, băieți! 

— Stai, omule, nu te pripi! grăi tânărul fără urmă de mânie în glas. 
Banii n-au avut chiar totdeauna ultimul cuvânt. Ar mai fi o cale. Dacă 
domnul acesta binevoieşte să încrucișeze spada cu mine, m-aş simţi onorat. 

În ochii cavalerului roşcovan apăru o sclipire șăgalnică. 


— Poate ţi s-a urât cu viaţa, observă oşteanul mirat de cele auzite. Nu 
ești de pe aici, tinere? 

— Nu. 

— De-aia te-ai pripit să-l provoci pe cavalerul acesta. Mai e încă timp 
să baţi în retragere. Ai văzut că poartă un semn pe mânecă? 

— Am văzut. 

— Şi ştii ce înseamnă? 

— Habar n-am. 

— Te cred, fiindcă altfel nu te-ai fi încumetat la asemenea propunere. 
O frunză de stejar frumos lucrată cu fir verde şi galben înseamnă că 
purtătorul ei este cavaler al Ordinului Basarab. Ordinul a fost înfiinţat acum 
doi ani de către măria-sa Mircea, domnul Ţării Româneşti. El poate fi 
acordat numai unor luptători cu mare faimă. Purtătorii frunzei de stejar sunt 
puţini. Socot că îi numeri pe degete. 

— Ei, la naiba! zâmbi roșcovanul. Tânărul acesta mi-a făcut o 
propunere care mă cinsteşte. A mă împotrivi înseamnă să-i aduc un afront. 
Primesc provocarea, iar cine va câştiga capătă drepturi asupra osândiţilor. 

Hotărât lucru, ziua promitea să fie plină de surprize. Mulţi târgoveţi își 
lăsară treburile baltă, dornici să asiste la o întrecere cavalerească despre ale 
cărei urmări se cuvenea să discute mai târziu, în faţa unor ulcele cu vin. 
Cercul privitorilor căpătă o arie mult peste ce era nevoie. Oamenii ştiau că 
în astfel de dispute e bine să nu stai prea aproape, fiindcă în focul asalturilor 
multe lovituri de spadă cad pe de lături. 

Cei doi cavaleri descălecară. Însoţitorii roşcovanului, vreo zece la 
număr, îşi găsiră loc în primele rânduri și îl priviră pe tânărul blond cu 
adâncă mirare. Curajul său, nebunia hotărârii de a se bate cu un purtător al 
Ordinului Basarab meritau admiraţie, însă numai atât. Statura lui 
impunătoare nu putea dovedi nimic în privinţa măiestriei, fiindcă faţa 
copilărească îi arăta vârsta fragedă. Or, la asemenea vârstă arta scrimei greu 
ajunge cunoscută în toate tainele ei. Blondul veni la mijlocul cercului gata 
de luptă. O seamă de târgoveţi porniră să facă pariuri, dar puţini mizau pe 
mâna lui. 

— Numele meu e Bogdan, grăi roşcovanul. 

— De prin părțile Moldovei? 

— Numai după tată. Mama e din judeţul Jaleş. 

— Sunteţi oare vestitul Bogdan, cel care a câștigat turnirul de la 
Cracovia? 


— Vestit nu ştiu, domnule, răspunse roşcovanul cu modestie. 
Întrecerea de anul trecut a fost mai slabă decât altele. Puţini lăncieri cu 
renume au venit la Cracovia. Așa stând lucrurile, meritul meu nu ar fi prea 
mare. Erați acolo? 

— Nu, despre strălucitele voastre isprăvi am aflat prin alte părți. 

— În cazul acesta, faptul că mi-aţi reţinut numele e o mare cinste 
pentru mine. 

— L-au reținut mulţi, cavalere. Vorbele bune, ca şi cele rele, ajung 
adesea până departe. 

— Aşa este! Cum vă numiţi? 

— Arad. 

— Frumos, dar acesta nu pare să fie un nume! 

— Îi găsiţi vreun cusur? se încruntă blondul. 

— O, nu mă gândeam la calitatea lui! râse Bogdan. Cum aş îndrăzni 
una ca asta? Aradul mi se pare că e un sat sau o cetate la marginea câmpiei 
Zărandului. Vă mulţumesc, domnule, că mi-aţi dat prilejul să vă cunosc. 
Purtaţi cumva o cămașă de zale? 

— Nu. 

— Atunci se cuvine să o scot pe a mea, altfel aţi fi dezavantajat. De 
câte ori plec la drum folosesc această apărătoare sigură. 

Târgoveţii cătară cu simpatie spre Bogdan. După felul în care îşi 
cinstea adversarul, se vedea limpede că are un suflet ales, plin de nobleţe. 
Un altul ar fi păstrat cămașa fără să-și facă probleme de conștiință. 

Ajutat de unul dintre oamenii săi, roșcovanul începu să se dezbrace. 
Bicepșii lui mari, croiţi parcă din rădăcini noduroase, ieșiră la iveală şi 
smulseră exclamaţii admirative printre spectatorii ocazionali. 

— Aveţi o spadă bună, observă Arad. Prin lucrătura mânerului îi 
recunosc pe meşterii care au făurit-o. Mi se pare că văd pe ea micuța 
gravură a fraților Livori din Veneţia. 

— Aţi ghicit, domnule, făcu roșcovanul plăcut surprins. Ochiul vostru 
e ager, iar priceperea mai presus de frageda vârstă. 

— Nu-i mare lucru. Am trecut de câteva ori prin atelierele fraților 
Livori. 

— Da? Aţi fost la Veneţia? 

— Numai în trecere, dar mi-am petrecut doi ani la universitatea din 
Bologna. 


— Ce vorbiţi! se entuziasmă Bogdan. L-aţi cunoscut cumva pe 
bătrânul maestru Fabricius? 

— Mi-a fost dascăl. 

— Drace! Lumea nu-i prea mare. Și mie mi-a fost dascăl. Totuşi nu v- 
am întâlnit acolo. Câţi ani aveţi? 

— Aproape douăzeci. 

— Ia te uită! Chiar dacă sunteţi voinic, după faţă vă dădeam mai puţin. 
Scutierul meu îmi spune adesea: „Cei cu chip de prunc au şi inima la fel”. 
Câtă dreptate e în vorbele lui, cine știe? Veniţi cumva de la Bologna? 

— Nu, nu de acolo. Din altă parte. 

„Hm! gândi roşcovanul. Că nu se lasă tras de limbă nu-i un cusur, ci o 
calitate. Că îşi ascunde numele adevărat- nu e nici primul, nici ultimul. Că 
nu şi-a retras provocarea când a aflat câte ceva despre mine dovedește un 
suflet de viteaz. Îmi place tânărul acesta.” 

Apoi continuă: 

— Eu am împlinit douăzeci şi şapte de ani. Adică sunt din altă 
generaţie de învăţăcei. Așa se face că nu ne-am întâlnit la Bologna. Ah, la 
naiba! Mi se pare că armele noastre ne așteaptă. De nu voi fi atins prea 
adânc, sper să mai stăm de vorbă. 

Blondul fu adânc impresionat de această modestie. Chiar și târgoveţii 
gustară cum se cuvine ultimele cuvinte rostite de el. 

Spadele salutară frumos, cu sclipiri în bătaia soarelui. Mai înalt şi 
suplu, Arad arăta fragil lângă voinicul său adversar. Totuşi, de la primele 
schimburi de lovituri târgoveţii şi oștenii înţeleseră că va fi o luptă cum rar 
s-a văzut. Arad lucra metodic, fără pripeală, cu un început de zâmbet în 
colţurile buzelor, parcă încântat de dispută. Bogdan împletea măiestria cu 
forţa. Lupta curat, în linie, poate cu o uşoară preferință pentru laterale sau 
pentru loviturile de sus în jos, cărora le imprima o tărie neobișnuită. Când 
cobora în contră, spada lui ar fi putut reteza un trunchi de copac tânăr. 

Cei doi cavaleri se opriră o clipă, iar târgoveţii intuiră că sosise 
momentul hotărâtor. Va birui oare forța lui Bogdan sau fineţea tânărului? 
Spadele porniră lateral cam la înălțimea șoldurilor. Apoi urcară treptat către 
piept, iar șuierul subţire, prevestitor de mari primejdii, pierea în zăngănitul 
aspru al oţelului. De două ori lovi roșcovanul pieziș. De două ori sări Arad 
într-o parte, uimindu-i pe târgoveţi cu sprinteneala sa. Dacă una din aceste 
lovituri şi-ar fi atins ţinta, blondul și-ar fi putut lua rămas bun de la 
privitorii ocazionali. Faţă de primele asalturi, acum lamele parcă se 


îmbrăţișau sau curgeau una pe lângă alta cu precizie de milimetru. Știindu- 
şi puterea, roșcovanul prinse un moment în care armele veniră încrucișate 
mâner lângă mâner și încercă să-şi împingă adversarul, dar, mirare, nu reuși 
să-l clintească. 

— Ei, drăcie! spuse uimit. Nu credeam că ești atât de puternic. Parcă ai 
prins rădăcini în locul acesta. Cât despre... 

Nu-şi isprăvise fraza, fiindcă se auzi un răcnet mânios, urmat de 
hohotele târgoveţilor. Atraşi de frumuseţea luptei, oștenii îi uitaseră pe 
Cotae și Gogoașă. Sub privirile îngăduitoare ale câtorva oameni, cei doi 
profitaseră din plin. Zadarnic alergaseră gărzile în dreapta şi în stânga. 
Foştii osândiţi parcă intraseră în pământ. 

— Domnule, râse Bogdan, mi se pare că ne batem pentru pielea 
ursului din pădure. 

— Aşa cred și eu, zâmbi Arad și îşi sprijini spada cu vârful în iarbă. De 
fapt, poate că e mai bine așa. Numai lipsa unui slujitor bun m-a îndreptat la 
o luptă cu domnia-voastră. E drept că cei doi au mâinile cam lungi. 

— Ei, domnul meu, îl întrerupse Bogdan, cu o undă șăgalnică în glas, 
nu cred că ăsta e chiar cel mai mare păcat al oamenilor. Apoi, pramatiile 
acelea aveau și unele calități. Altfel nu mi-aș fi oprit privirile asupra lor. 
Dar, de vreme ce au luat-o la sănătoasa, nu mai are rost să vorbim. Aţi avea 
timp să ciocnim câteva ulcele cu vin? 

— Din păcate, nu. Unele treburi grabnice mă opresc de la această 
plăcere. Sunt în drum spre Ţara Românească. 

— Și noi. Am făcut unele cumpărături la Brașov şi tocmai ne 
întoarcem către casă. Dar nimic nu ne împiedică să călătorim împreună. 
Mergeţi cumva mai jos de Câmpina? 

— Da, la mănăstirea Snagovului. 

— Nu e prea departe. Noi ne vom opri la castelul comitelui Staicu, 
unde am cinstea să fiu comandant al arcașilor. De la castel vă puteţi tăia 
drum prin câmpie până la Codrul Vlăsiei. Cunoașteţi locurile? 

— Nu. 

— Atunci va fi mai greu și cred că-i mai nimerit să treceţi prin Târgșor. 

Bogdan îşi îndemnă oamenii la drum, iar calul său veni aproape de cel 
al blondului. Mergeau în trap întins, dornici să intre în munţi, unde căldura 
nu stăruia cu puterile din câmpie. La puţină vreme după ce atinseră valea 
Timișului, răcoarea îi cuprinse lin pe călători. Poteca nu prea largă, străjuită 
pe dreapta și pe stânga de arbori falnici, rar primea câte o pată de soare. 


Cerul, văzut printre crengi, parcă devenise mai înalt. Aerul blând al câmpiei 
rămăsese undeva în urmă. Cel dintre munţi, mai aspru, cu miroznă amăruie 
de brad, stăruia puternic, plin de vigoare. Tropotul cailor se furişa prin 
inima pădurilor şi uneori se repeta în plăcute ecouri, care, în loc să tulbure 
liniştea de acolo, parcă o întărea. 

Cei doi tineri trecură în fruntea micului convoi și discutau ca nişte 
cunoștințe vechi. Urcuşul către înălțimile aspre ale Predealului mai tăie 
ceva din elanul cailor. O parte dintre ei purtau poveri, astfel că oamenii fură 
nevoiţi să facă unele popasuri. La unul dintre aceste prilejuri de odihnă, 
auziră un zgomot în urma lor. Cum locurile erau bântuite de lotri, însoțitorii 
roşcovanului pregătiră arcurile. 

Arad puse urechea la pământ și rămase o vreme nemișcat. 

— Sunt doi călăreţi, zâmbi el. Îndată vor ieşi la vedere. 

— Doi, aprobă Bogdan privindu-l surprins, ştiind că puţini sunt cei ce 
ghicesc în pădure numărul cailor doar după zgomot de copite. 

Așa cum prevăzuse blondul, curând îşi făcură apariţia pe drumul îngust 
doi călăreţi care din obişnuință sau cine ştie din ce cauză nu săltau în şei, 
cum era firesc, ci călăreau pe deșelate. Cel din faţă arăta mărunt, uşor adus 
de spate și lat în umeri. Al doilea, slăbănog, uscat, cu urechile mari ciulite 
iepureşte și cu picioarele nefiresc de lungi. 

— Sfântă Filofteie! exclamă un arcaș. Ăştia sunt ăi doi osândiţi. Pe ei, 
fraților! 

— Lăsaţi-i! porunci roşcovanul, nu mai puţin uimit. 

Câteva clipe mai târziu Cotae şi Gogoașă descălecară sprinteni, 
întoarseră caii, îi atinseră cu ceva nuiele, iar animalele porniră la vale în 
goană, parcă fericite că au scăpat de astfel de călăreți. 

— Gloabe nu luăm niciodată, spuse lunganul în loc de salut. Astea au 
fost doar aşa, cu împrumut, altfel nu reușeam să vă ajungem. Se descurcă ei. 
Calul, dacă nu-i chiar o mârţoagă lipsită de harurile înțelepciunii, totdeauna 
ştie să meargă acasă. 

— Şi de ce aţi venit după noi? se interesă Bogdan, fără a-și ascunde 
surprinderea. 

Cotae, fiindcă spre el privea acesta, îşi potrivi cea mai mirată figură 
din câte văzuse roșcovanul și vorbi cu multă seninătate în glas: 

— Vai, domnule! Dacă aţi luat-o așa, înseamnă că nu ne-aţi aşteptat să 
lămuriţi cu noi unele lucruri. Tânărul cavaler care vă însoţeşte îmi datorează 
un ducat de aur. 


— Adevărat? se întoarse Bogdan către Arad. 

— Ştiu eu? râse blondul nu mai puţin uimit. Să vedem pe ce se 
întemeiază spusele lui. 

— Pe dreptate, domnule, grăi Cotae. 

Aflat alături, Gogoaşă întări cele spuse prin frumoase aplecări ale 
căpăţânii. 

— Când mă aflam sub loviturile de bici, continuă lunganul, aţi promis 
doi ducați de aur pentru eliberarea mea. La drept vorbind, mi s-a părut că 
plătiți cam peste măsură. 'Ticălosul de comandant al gărzilor ar fi putut să vă 
facă o reducere, având în vedere că eu încasasem între timp şase lovituri de 
bici. Atunci mi-am pus în gând să o iau din loc și să scad preţul 
răscumpărării până la jumătate. 

— Nu înţeleg. 

— Îndată, domnule. Îndată ajung la cele de cuviință. Văzându-vă cât 
sunteți de milos, nu m-a răbdat inima să vă las păgubit și am întins-o 
dimpreună cu ortacul meu. Deci sunt liber cu preţul numai a unui ducat, 
care, dacă nu vă luaţi cuvântul îndărăt, mi se cuvine. 

Auzind asemenea vorbe năstrușnice, Bogdan simţi dintr-o dată că nu 
mai are aer, apoi slobozi un hohot mare de râs. „Drace, sunt nebuni! gândi 
el. Nebuni de-a binelea. Adică nu! Lunganul are tupeu. În viața mea nu am 
văzut unul cu un tupeu ca al ăstuia! Şi nu-i prost! Ba din contră: îi umblă 
mintea ca o morișcă”. 

— Nu, nu-mi iau cuvântul îndărăt, răspunse blondul, privindu-l pe 
Cotae cu mult interes. Ar fi vorba despre cuvântul dat comandantului 
gărzilor din Braşov. 

— Parcă eu zic altfel? aprobă Cotae. 

— Atunci e bine. Însă cererea ta are o hibă. Ai uitat, pesemne, că am 
încrucișat spada cu acest nobil cavaler şi că neatenţia oștenilor s-a datorat 
schimbului de lovituri. Fără acea întrecere de scrimă, oricât ţi-ai fi pus în 
gând să o ştergi, n-ai fi avut nici o şansă. Aşa că fuga voastră nu-i una pe 
propriile puteri. Mai degrabă cred... 

— Vai, domnule cavaler! îl întrerupse Gogoașă, după ce ţoşcăi de 
câteva ori din buzele mari a crâncenă mâhnire. Dacă o luaţi aşa, mi-e teamă 
că ne depărtăm de adevărul cel limpede ca lumina zilei. E adevărat că am 
luat-o din loc? 

— Fără tăgadă. 


— Buun!... E adevărat că suntem liberi, aşa cum a fost voia domniei- 
voastre? 

— Nu mai încape îndoială. 

— Păi asta e! Ce rost mai are felul în care s-a petrecut fuga noastră? Ea 
e împlinită şi vă costă doar pe jumătate din cât i-ați promis oşteanului. 

„Fir-ar să fie! gândi Bogdan. Îmi plac tupeul şi istețimea ăstor doi 
pungași. Îi iau în slujba mea. De oameni isteţi totdeauna avem mare 
nevoie”. 

Apoi grăi: 

— Cererea voastră e dreaptă. Nu te încrunta, cavalere, fiindcă eu 
plătesc. 

Spunând acestea, scoase din punga doldora o monedă de aur, o aruncă 
în sus, iar lunganul o prinse cu îndemânare şi o strecură în buzunarul 
sumanului cu un gest voit neglijent, sub privirile aprobatoare ale lui 
Gogoaşă. 

— Şi acum ce gânduri aveţi? se interesă Bogdan. 

— Mari, domnule, răspunse Cotae fără să chibzuiască prea mult. 
Dincolo de munţi vom căuta un han liniștit şi vom închina câteva ulcele cu 
vin în sănătatea voastră. 

— Ce-ar fi să intraţi în slujba mea? E drept că aveţi apucături proaste 
care vă stau împotrivă, dar e tot atât de drept că vom face încercări, fără să 
neglijăm asprimea. Apoi se știe de când lumea că munca îl îndepărtează pe 
om de greșeli și-i aduce foloase. 

— De! răspunse lunganul scărpinându-se în creştet. Mi-e teamă că... 

Gogoașă, intuind mânia ce-l cuprindea pe roșcovan, îşi întrerupse 
ortacul și se văicări: 

— Domnule cavaler, ne-am gândit la asta de cum v-am văzut. Chiar 
m-am sfătuit cu prietenul meu în această privinţă. lar dacă am alergat după 
domniile-voastre, nu amărâtul de ducat a fost pricina cea mare. Din păcate, 
suntem ologi amândoi. Ne încearcă reuma. Dimineaţa avem nevoie de 
câteva ceasuri până ce apucăm să ne punem pe picioare. Acuma suntem în 
drum către un vraci înţelept care aud că ar fi făcut minuni cu alţii. După 
aceea... dacă ne mai primiţi... 

„Hm! socoti roşcovanul. Nu prea arătaţi voi a ologi”. 

Apoi îşi luă seama și spuse: 

— Când vă însănătoșiţi, căutaţi-mă la castelul comitelui Staicu. 


Foştii osândiţi aprobară cu gesturi mari și se fofilară grabnic printre 
copaci. 

— Mi se pare că aţi pierdut un ducat, râse blondul. 

— Pe toţi dracii, așa e! L-am oferit cu gândul de a-i atrage în slujba 
noastră... 

Celelalte cuvinte nu le mai rosti, fiindcă privirile lui încremeniră o 
clipă sub cămaşa descheiată a blondului. La gâtul acestuia atârna un lănţișor 
de argint cu un frumos medalion din același metal. Până aici nimic nu ar fi 
fost neobişnuit, însă medalionul acela era unic în felul său, fiindcă prezenta 
o lipitură vizibilă în partea lui de mijloc. 

„Ceva asemănător purta cândva cavalerul Dumitru, prietenul comitelui 
Staicu, socoti roșcovanul. A trecut multă vreme de când nu l-am mai văzut 
pe Dumitru. Dar mă tulbură nu asta, ci faptul că greu ar putea să existe două 
medalioane lipite la fel.” 

— E al vostru? întrebă arătând cu mâna spre gâtul blondului. 

— De vreme ce-l port, aşa se pare, grăi Arad nemulțumit. 

Zicând acestea, îşi încheie haina cu un gest scurt, aspru, care lăsă a se 
înţelege că nu dorea o prelungire a discuţiei pe seama bijuteriei. 

Ajunseră în curând pe înălțimi. La picioarele lor, pădurile dormeau în 
tihnă. O adiere de vânt ca un suspin se vânzolea fără noimă și fără putere 
asupra copacilor. Doar frunzele de pe margini de pădure, cu palmele 
întoarse către soare, se mișcau leneşe, parcă nehotărâte. 

„Aş pune mâna în foc, sau aş putea să jur că medalionul acela e al 
cavalerului Dumitru, chibzui Bogdan. Prin ce împrejurare o fi ajuns la alt 
stăpân? Fiindcă blondul nu arată a lotru! Îmi spune inima că e un tânăr 
cinstit. Sunt oameni care la prima întâlnire îți devin simpatici sau nu. Ori 
sunt oameni a căror înfățișare nu-ți spune nimic. Inima rar greșeşte. Pe 
blond l-am îndrăgit din prima clipă. Și cu toate astea, ne putem lua oare 
numai după prima impresie? Cred că ar fi o gravă lipsă de înţelepciune. Așa 
stând lucrurile, voi căuta să lămuresc misterul medalionului”. 

După un popas destul de scurt, oamenii și animalele se îndemnară la 
drum. Cei doi tineri cavaleri rămaseră în urma convoiului. 

— Veţi zăbovi mult la Snagov? întrebă roşcovanul. 

— Încă nu ştiu. 

Când soarele căzu spre asfinţit, ascunzându-se în spatele munților, 
când numai paloarea cerului mai aminti de existenţa sa, călăreții ieșiră din 
ulucul văii Prahovei și se aflară alături de castelul comitelui Staicu. 


— Rămâneţi la noi peste noapte, propuse Bogdan. Sau măcar pentru 
un ceas de odihnă. Cel puţin calul vostru are nevoie de ea. 

— Invitaţia mă onorează, domnule, răspunse Arad. Păcat că nu o pot 
primi. Sunt grăbit. Ba, mai mult: n-aş vrea să mă prindă întunericul pe drum 
necunoscut, rău pentru un tânăr lipsit de experienţa rosturilor lumești. 

„Asta să i-o spui lui mutu! cugetă Bogdan, în vreme ce zâmbea cu 
vădită aprobare. Până una alta, văd că ai ocolit cu dibăcie toate întrebările 
mele. Oare ce ascunzi tu, vulpoiule, sub înfățișarea asta naivă?” 

Apoi grăi: 

— Domnule, sper să ne mai întâlnim. 

— Plăcerea ar fi şi de partea noastră în egală măsură. 

După acele vorbe, Arad salută elegant cu pălăria și îşi struni calul pe 
drumul ce ducea către așezarea Târgşorului. Roșcovanul cătă gânditor în 
urma lui, dar nu multă vreme. Câţiva arcași din străjile castelului îi ieşiră în 
întâmpinare. Bogdan îi porunci unuia să-i aducă un cal înşeuat, iar peste un 
sfert de ceas tăie drumul prin câmpie, prin păduri, către mănăstirea 
Snagovului. Calul, odihnit, galopa după voia călărețului. 

„Ei bine, vulpoiule, râse Bogdan, voi fi la Snagov cu mult înaintea ta.” 


Înnoptase. Peste Câmpia Bărăganului se lăsa liniştea adâncă a unei 
nopţi calme. Doar către nord, undeva prin munţi, fulgere mari brăzdau 
cerul. La mănăstirea Snagovului, luminile adormeau pe rând. Egumenul 
Lazăr şedea la cină. Bucatele din faţa sa nu erau o gustare de om tânăr, ci de 
unchiaș al cărui stomac în papainoage te îndeamnă spre lucruri uşoare: două 
aripi de pasăre și un ceai. 

„Hm! gândi Sima, aflat la celălalt capăt al mesei. Egumenul ori face pe 
nebunul și înfulecă apoi pe furiş, ori e sortit pieirii. După cât e de voinic, 
după gâtul puternic şi faţa roşie, plină de sănătate, cred că umblă adesea 
prin pivnițele mari sau prin cămările pline cu bunătăţi. Numai ceaiurile 
astea l-ar gălbeji în mai puţin de o lună. În sala de scrimă doar eu îi fac faţă, 
însă cu mare greutate. Ca să nu mai vorbim despre faptul că încalecă pe cei 
mai ai dracului armăsari, Doamne iartă-mă! Pe urmă, cu muierile e clar. Un 
tânăr care nu cunoaște mângâierea iubitei se ofileşte ca floarea fără apă. 
Numai așa înţeleg de ce pleacă adesea cine ştie pe unde și totdeauna 
singur”. 

— Crezi că va ploua? întrebă Lazăr. 

— Aş! grăi Sima, în vreme ce mușca lacom dintr-un picior de pui. 
Vântul adie uşor către miazănoapte şi, în loc să aducă norii, îi îndepărtează. 

Egumenul tăcu. Cunoșştea priceperea grăsunului în astfel de lucruri. 
După o vreme, iritat de trosnetul oaselor pe care Sima le mesteca de-a 
valma cu carnea, vorbi iar. 

— Cine să fie oare Nufărul Alb? 

Sima se opri o clipă din plăcuta îndeletnicire și privi lumânările multe, 
aşezate frumos pe mijlocul mesei. 

„M-aş mira să nu fii chiar tu, fiindcă eu nu sunt, iar alții să ne întreacă 
în viclenie sau iscusinţă n-am întâlnit”. 

— De! răspunse cu chibzuială, îndepărtând gândurile de adineauri. S- 
ar putea să-l cunoaștem. Uneori, vitejii sunt printre noi. Dacă deschidem 
bine ochii... că şi sfântul evanghelist Istrate grăiește clar în a cinșpea 
epistolă către bulgari... 

— Sima! îl întrerupse egumenul cu blândeţe, stăpânindu-și râsul sub o 
voită încruntare. De câţiva ani ne căznim a te lămuri asupra învățăturilor 
sfinte, dar se prinde de tine ca apa de osânză. Mereu o iei razna și socot că 


te paşte osânda veşnică. De unde l-ai mai scos și pe sfântul evanghelist 
Istrate? O iei adesea prin învăţăturile sfinte ca pe mirişte. 

Lazăr nu-și isprăvi severa predică, fiindcă un călugăr îi anunţă vizita 
cavalerului Bogdan. 

Câteva minute mai târziu, roșcovanul se așeză lângă cei doi. Cu toate 
că umblase toată ziua călare, faţa lui proaspătă arăta ca după un somn bun. 
Un călugăr aduse vin într-o oală pântecoasă, spre desfătarea lui Sima, care 
îşi luase gândul de la o astfel de petrecere binecuvântată. 

— Ne bucură şi ne miră vizita voastră, grăi Lazăr. 

— Nici eu n-am prevăzut-o cu câteva ceasuri înainte. 

Apoi începu să povestească despre tânărul blond şi despre medalionul 
acestuia. Când isprăvi, egumenul chibzui o vreme la cele auzite. 

— De ce nu i-aţi cerut lămuriri în privința medalionului”? 

— Pricini ar fi vreo două, sfinţia-ta. Întâi, l-am îndrăgit, lucru rar la un 
om cam acru, așa cum mă ştiu. Apoi, de-a lungul drumului, îi pusesem prea 
multe întrebări, ce nu se cuvin din partea unui cavaler. Aflasem de la el că 
va veni aici, deci puteam amâna cu câteva ceasuri lămurirea de cuviinţă. 

— Şi dacă v-a minţit? Dacă nu va trece pe la Snagov? 

— M-ar mâhni, însă mi-am luat unele măsuri. Șase dintre călăreţii mei 
cei mai buni sunt pe urmele lui. La ziuă, ar fi o joacă să-l prindem. 

În vreme ce gazde și musafir discutau astfel, un călăreț îşi îndemna 
calul obosit prin Codrul Vlăsiei. 

„Sper să nu ne rătăcim, chibzui nocturnul călător. În aer stăruie ceva 
umezeală rece. Ea vine din stânga noastră. Asta înseamnă că lacul Snagov e 
pe aproape. Dar ce mă miră ar fi bătăile de toacă la ceas nepotrivit, fiindcă 
vremea vecerniei a trecut de mult. lar sunetul bătăilor are ceva aparte. 
Câteva rare şi una mai scurtă, puternică. Rostul lor cred că e limpede. Se 
anunţă la mănăstire sau aiurea sosirea noastră. Pândari ascunși prin Codrul 
Vlăsiei ne-au simţit. Bătaia scurtă de toacă s-ar părea că dă numărul”. 

Un sfert de ceas mai târziu cavalerul blond ajunsese la poarta 
mănăstirii și — mirare: aceasta se deschise grabnic. 

„Sunt așteptat”, gândi tânărul în timp ce lăsă calul în seama câtorva 
călugări. 

Unul dintre aceştia îi făcu semn să-l urmeze. După câţiva pași, Arad 
întrebă cu aerul cel mai firesc: 

— Bogdan a venit de mult? 

— Acum un ceas și ceva. 


Când intră în încăpere, egumenul și Sima se ridicară să-l întâmpine. 
Blondul salută adânc, după moda apusului, iar privirile i se opriră ca din 
întâmplare pe masă. 

„Trei căni din care s-a băut, chibzui el. M-aş mira ca doi oameni să bea 
din trei căni”. 

— Fiţi binevenit, cavalere! zâmbi Lazăr cu vădită bunătate. Noaptea 
rar primim oaspeţi, însă pe cei singuratici totdeauna. 

— Asta mă cinsteşte mult, răspunse blondul. Pe la alte mănăstiri nici 
nu-ți deschide nimeni porţile până la ziuă. Aici văd că e altfel. De fapt, 
continuă şăgalnic, aş crede că de o jumătate de ceas știți despre drumul meu 
către mănăstirea Snagovului. 

— Domnule! râse grăsunul. Tainele cărților se dezvăluie asupra 
noastră cu haruri mari. Învăţăm, ce-i drept, multe, dar ghicitori nu suntem. 

— Aşa cred și eu. Numai că bătăile de toacă târziu după vecernie își au 
rostul lor. 

— Ah, asta era? se lumină grăsunul cu prefăcută mirare. Păi, domnule, 
la noi sunt alte obiceiuri. Noi ne rugăm toată noaptea și batem toaca de câte 
ori ne vine pe chelie. 

După care gândi: 

„Tânăr, tânăr, însă copt la minte ca unul trecut de miezul vieţii.” 

— Aţi venit cu scop, sau numai pentru a vă odihni la vreme de noapte? 
se interesă egumenul. 

— Cu scop, sfinţia-voastră. Prilej de odihnă aș fi găsit şi aiurea. 

— Vă ascult, cavalere. 

— De faţă cu acest călugăr? 

— Noi nu avem taine pe care să nu le poată cunoaște fratele Sima. El 
este comandantul gărzilor Snagovului. 

— Atunci nu-mi mai rămâne decât să vorbesc. 

Spunând acestea, scoase medalionul de la gât și îl aşeză în faţa 
egumenului. 

— Îl recunoaşteţi? 

— Aş crede că da. Unul la fel sau poate chiar pe acesta l-am văzut 
adesea la cavalerul Dumitru, vechi cunoscut al nostru. 

— Aşa este. Lui îi aparţine. 

— Şi cum de a ajuns la voi? 

În vorbele egumenului stăruia o anumită blândeţe, un anumit calm 
plăcut ca susurul ploilor subțiri de toamnă. Doar privirile sale răscoliră o 


clipă întreaga ființă a oaspetelui. 

— Pe cavalerul Dumitru l-am întâlnit acum patru săptămâni. Locuiam 
la Buda, în acelaşi han de pe malul Dunării. Aflase de la mine că sunt 
român. În schimb, eu ştiam din spusele sale că e ungur, că se numește 
Lorant și este negustor de vinuri de prin părţile comitatului Zala. Uneori 
cinsteam împreună câte o cană cu vin, fie în odaia lui, fie într-a mea. Ne 
înțelegeam bine şi ne întâlneam cu plăcere. Într-o noapte am auzit un 
zgomot mare în odaia sa. Am sărit din pat, am luat spada şi m-am năpustit 
asupra încăperii. Dar am ajuns târziu. L-am găsit cu unele răni grele care m- 
au pus pe gânduri. 

— Şi lotrii? 

— Nu i-am văzut. Fereastra era deschisă. Cred că pe acolo au plecat. 
Însă am convingerea că nu pe același drum au intrat. Uşa era descuiată. 

— Înainte de moarte aţi aflat ceva de la el? 

— Dar cine vă spune că a murit? zâmbi blondul. I-am legat rănile cu 
feşi, l-am scos prin fereastră și m-am îndreptat spre grajduri. Afară mijeau 
zorile. Am înşeuat calul meu și pe al lui, le-am dăruit grăjdarilor trei ducați 
de aur, iar un sfert de ceas mai târziu galopam prin pustă. 

— Bine lucrat! aprobă Lazăr. Însă ar fi totuşi două întrebări. 

— Le aştept. 

— Cum de aţi putut părăsi cetatea Buda cu un om rănit și mai ales 
înainte de ivirea zorilor când porţile sunt încuiate? Străjile nu v-au pus 
întrebări? 

— Nu. Hanul se află dincolo de zidurile cetăţii. 

— Am priceput, dar ar mai fi ceva. În astfel de situaţie se cuvenea să 
căutați un felcer, nu să porniţi la drum. 

— Aşa mă gândisem şi eu, numai că Dumitru a fost de altă părere. 
Adică mi-a spus: „Domnule, scoate-mă de aici cât poţi de repede!” Am 
înţeles că avea motivele lui şi bine am făcut. Nu trecuse o jumătate de ceas 
de la plecarea noastră, când am văzut că suntem urmăriţi de şase călăreți. O 
pădure se zărea nu tocmai departe. Din păcate, goana noastră nu era chiar 
pe puterile cailor, tocmai datorită rănitului. 

— Cum aţi ghicit că cei din spate sunt nu niște călători, ci dușmani? 

— Ah, sfinţia-voastră! râse Arad. Cine nu ia seama în jurul său plăteşte 
adesea cu preţul vieţii. Mai ales într-o călătorie se cere multă pricepere. 
Când observi călăreți în spatele tău, e mai bine să-i socoteşti dușmani, chiar 
dacă mai târziu se dovedeşte altfel. E destul să te prefaci ați schimba 


drumul spre dreapta sau spre stânga pentru a le afla intenţiile. Dacă şi ei 
manevrează la fel, e limpede. Dar să revenim la ale noastre. Cum vă 
spuneam, urmăritorii goneau straşnic. Nu aveam nici o şansă pentru a 
ajunge la adăpostul pădurii, aşa că m-am pregătit de luptă. 

— Aţi fi putut să fugiţi, observă Lazăr. 

— Numai lașii se gândesc la propria piele, răspunse Arad cu asprime. 
M-am pregătit de luptă. În spatele urmăritorilor goneau alţi cinci călăreți. 
Întâi am crezut că sunt din ceata dușmanilor. Apoi, spre mirarea mea, două 
săgeți doborâră doi dintre urmăritori. Atunci mi-am încordat arcul, iar cel 
din fruntea duşmanilor cred că a primit săgeata din pin. Prinşi la mijloc, 
ultimii trei s-au descumpănit doar câteva clipe. Timp destul pentru săgețile 
mele şi ale prietenilor neașteptaţi. Când totul s-a isprăvit după buna 
rânduială, am dorit să le mulțumesc celor care ne-au scos din mare 
încurcătură, însă din nou mirare. Călăreţii și-au întors caii şi au luat-o din 
loc la fel de iute cum veniseră. Armăsarul cavalerului Dumitru primise o 
săgeată între coaste. L-am ucis cu spada, fiindcă nimeni nu poate îndura 
agonia unui cal. Am prins apoi o iapă cu picioarele lungi, nervoase, rămasă 
de pe urma celor morţi şi ne-am continuat drumul cu dese opriri. Într-o 
pădure ne-a ajuns din urmă un călăreț. Omul s-a apropiat de mine şi mi-a 
zis: „Domnule, văd că ortacul vostru e rănit. Întâmplarea face să fiu felcer.” 
După spada sa cât toate zilele, după înfățișarea mândră şi după un semn de 
tăietură în mijlocul frunţii aducea mai degrabă a cavaler decât a felcer. 
Apoi, un felcer nu întâlneşti chiar la tot pasul. Prea picase la timp. M-am 
ferit să-i arăt bănuielile mele și am aprobat să se ocupe de rănile lui 
Dumitru, însă îi pândeam toate mișcările. Duşman sau prieten? Aceasta era 
întrebarea. Ne-am continuat drumul cu spor destul de slab. A doua zi, după 
multe popasuri, am ajuns într-o margine de pădure. Nu prea departe de noi 
suna un pârâu. Dincolo de pârâu am zărit o casă pitită în umbra copacilor 
mari. O aşezare frumos rostuită şi greu de dibuit de către cei care folosesc 
drumurile obişnuite. Pe garduri, o seamă de piei puse la uscat ne-au lămurit 
că am dat peste nişte vânători. Văzându-ne cu un rănit, stăpânii casei nu s- 
au arătat prea bucuroși de oaspeţi, dar cinci ducați de aur, cât le-am oferit 
eu, pot muia inima cea mai aspră. După o noapte de odihnă, rănitul şi-a 
revenit, pentru puţină vreme, ce-i drept, însă destul ca să-mi adreseze 
rugămintea de a aduce în mare grabă acest medalion la mănăstirea 
Snagovului. Mi-am întipărit bine în minte locul acela, apoi am pornit la 


drum, după ce le-am promis gazdelor încă zece ducați, iar felcerului 
douăzeci. 

— lată o faptă care vă face cinste, grăi egumenul. Așa cum v-am mai 
spus, Dumitru este un bun și vechi cunoscut al nostru. Ne vom îngriji în 
privinţa lui. Aţi fi în stare mâine în zori să porniţi îndărăt cu câţiva oameni 
de ai noştri? 

— Mi-e teamă că nu. Unele treburi mă opresc de la această plăcere. 
Apoi, prezenţa mea nu-i necesară. După îndrumările mele, călăreții voştri 
vor nimeri acolo fără greșeală. Dincoace de Tisa am văzut câteva sate. Unul 
dintre ele se numeşte Cera. Două mile mai jos de Cera, Tisa face un cot 
mare. Dincolo de apele Tisei începe o pădure. Cine taie pădurea de la cot 
drept spre apus nimereşte între două dealuri nu prea înalte. Pe vârful celui 
din stânga stăruie niște ruine, iar la poalele lui se află casa vânătorilor. 

— Înţeleg. Drumul descris de voi e cum nu se poate mai limpede. 
Poate că e timpul să vă odihniţi. Sima se va îngriji de o cină după buna 
rânduială a ospeţiei. Ne-aţi îndatorat mult, domnule. De va fi să ne părăsiţi 
la ziuă, spre marea noastră părere de rău, veţi găsi la şaua calului o pungă 
cu cinzeci de ducați. 

Arad porni spre ușă în urma grăsunului Sima, dar în apropierea 
pragului şovăi o clipă. 

— Ar mai fi un amănunt, spuse şăgalnic. Nobilul cavaler Bogdan se 
pare că-mi poartă de grijă. Numai aşa îmi explic oboseala drumului său 
până aici. Socot că s-ar cuveni să-i mulțumesc pentru atâta cinste. 

Auzind asemenea vorbe, egumenul își ascunse uimirea sub un zâmbet. 
În schimb, ochii lui Sima se rotunjiră binişor, semn pentru Lazăr care îl 
cunoștea ca pe o brezaie, că mărunțelul călugăr chibzuieşte un răspuns în 
doi peri. 

— Domnule! grăi Sima în vreme ce-și mângâia bărbuţa rară aşa cum 
văzuse la cei școliți şi plini de ifose. Am citit în cărţile sfinte că prin posturi 
lungi, împănate cu rugăciuni și mătănii, oamenii își pot împlini unele 
dorințe dacă nu pier între timp din cauza slăbiciunii. Chiar evanghelistu” 
Paraipan spune în a treia epistolă către... 

— Isprăvește, Sima! slobozi egumenul un hohot mare de râs. Dacă am 
lăsa închipuirea ta bogată să zburde, mi-e teamă că ar ieşi o nouă religie, 
dar nu una aplecată spre pocăință. Cât despre cavalerul acesta, aş crede că-i 
greu să-l îmbrobodești cu snoavele tale. 


După aceste vorbe se ridică sprinten, cam prea vioi pentru o faţă 
bisericească, şi deschise una dintre ușile laterale. În pragul ei apăru Bogdan. 
Pe faţa roşcovanului stăruia îndoiala între veselie şi jenă. 

— Aţi auzit discuţia purtată aici? îl întrebă Lazăr. 

— Până la ultimul cuvânt. 

— Atunci e bine, fiindcă am pierde vremea cu unele lămuriri. 

— Aş zice că văd altfel lucrurile, sfinția-ta, se înclină roșcovanul. Eu 
am nevoie de lămuriri. Pe ce temei a stat credinţa voastră că sunt aici? cătă 
el spre Arad. 

— Pe logică, domnule. De când aţi văzut medalionul, mi-a fost clar că 
aveţi unele bănuieli împotriva mea. Însă numai nişte simple bănuieli vă 
opreau de la o cercetare mai amănunțită, fiindcă nu doreaţi să-mi aduceţi un 
afront. Ştiaţi încotro mă îndrept, deci era uşor să mi-o luaţi înainte călărind 
un cal odihnit. 

— Dar puteaţi să vă schimbaţi gândurile și să ocoliți mănăstirea 
Snagovului. 

— Adevărat! aprobă cavalerul blond. Din această cauză aţi pus pe 
urmele mele şase călăreți. 

Cu toată stăpânirea de sine, Sima scăpă un fluierat admirativ. Mai 
calm, egumenul continuă să zâmbească, iar Bogdan gândi uluit: 

„Acum câteva ceasuri blondul se plângea că e un tânăr lipsit de 
experiența vieții. Drace! Să mă ia naiba dacă nu e mai șiret ca un vulpoi 
bătrân! Privindu-l, gândurile mele se îndreaptă fără să vreau spre Nufărul 
Alb. Pe seama Nufărului s-au scornit o seamă de haruri mari. Totuși, mi-e 
greu să cred una ca asta. Dacă Nufărul există cu adevărat, el nu poate fi atât 
de tânăr. De vreo doi ani încoace, în fiecare cavaler mai acătării văd un 
Nufăr. Cândva l-am bănuit pe comitele Staicu. Apoi, pe egumenul Lazăr. 
Mai târziu, chiar pe cavalerul Toma, sfetnicul de încredere al regelui 
Dobrogii. Uneori gândurile mele au mers către cavalerul Cîrstev, mândria 
bulgarilor, sau spre Ruk Spear, falnicul spadasin al sârbilor. Adevărul e că 
nu ştiu nimic. Adică ceva ştiu: eu nu sunt Nufărul.” 

— Sper să nu-mi purtaţi pică pentru bănuielile mele, i se adresă 
blondului. 

— O! râse acesta. Nici vorbă. Şi eu aş fi procedat la fel. 

Mai șezură o vreme de taină. Când discuţia începu să lâncezească, 
Arad găsi de cuviinţă să părăsească încăperea dimpreună cu Sima. 

— Ce părere aveţi despre tânărul blond? întrebă egumenul. 


— Știu eu? murmură Bogdan. Vârsta lui fragedă mă pune pe gânduri. 
După şiretenie, după inteligenţa sclipitoare şi după misterul care-l 
înconjură, aş zice că e Nufărul Alb. 

Lazăr zâmbi din nou. Roșcovanul nu izbuti să înțeleagă dacă e vorba 
despre un zâmbet obişnuit sau unul ironic, ori pur și simplu de aprobare. 

— E vremea să-mi fac rugăciunile de noapte, spuse egumenul. Până 
atunci, cred că în odaia de alături ați gusta mai pe îndelete o cană cu vin. 

„Mă expediază elegant, chibzui roşcovanul. Tare nu-mi vine a crede că 
rugăciunile îl îndeamnă să rămână singur. Astea le poate face oricând.” 

După ce ușa se închise în urma oaspetelui, Lazăr prinse medalionul în 
palmă şi apăsă pe un mic resort. Mișcările sigure ale mâinilor sale dovedeau 
că umblase și altădată cu acea bijuterie. Capacele medalionului se 
desfăcură, iar dintre ele căzu pe masă o bucată de hârtie. Egumenul apropie 
una dintre lumânări, citi cele scrise acolo şi scoase un fluierat ușor de 
satisfacție sau poate de uimire. Puțin mai târziu, deschise ușa. 

— Pofitiţi, cavalere! spuse cu aceeaşi voce blajină, atât de cunoscută la 
Snagov și aiurea. Rămâneţi peste noapte la noi? 

— Ah, nu, sfinţia-ta! Mă întorc la castel. 

„E tocmai ce-mi doream”, socoti Lazăr. 

— Ne pare rău, continuă el. Ne-am fi bucurat de prezenţa voastră. Însă 
— datoria înainte de toate. Dacă tot plecaţi, v-am ruga să-i duceţi o scrisoare 
comitelui Staicu. 

— Dar lipseşte de la castel. 

— Nu vă faceţi griji. S-a întors. 

Egumenul luă o bucată de hârtie pe care scrise: „Vă așteptăm la sfânta 
spovedanie”. 

Bogdan luă scrisoarea, care nu era sigilată, aşa cum s-ar fi cuvenit. 
Curând, tropotul calului său se auzi puternic dincolo de porţi. Apoi 
zgomotul îşi pierdu tăria, odată cu îndepărtarea. Vântul se înteţise. Uneori 
rafalele parcă sfâşiau cerul şi rupeau pânza norilor în zdrenţe uriașe. 
Câmpia pitită în faţa furtunii îşi înfoia vegetaţia ca nişte ţepi de arici. Doar 
Codrul Vlăsiei, vânjos, dormea în tihnă, chiar dacă vârfurile copacilor 
cântau o melodie aspră, ca marea pe timp de neliniște. 


x 


Aşa cum prevăzuse călugărul Sima, ploaia căzuse prin alte părţi. În 
zori, vântul îşi mai dădea aere, dar cu slabe puteri. După plecarea lui 
Bogdan, doi călăreţi ieșiseră din Snagov în goana mare a cailor. Ei duceau 
ştiri pentru domnul Ţării Românești. Medalionul cavalerului Dumitru 
pusese în mișcare o seamă de oameni. Unul dintre aceștia era comitele 
Staicu. Îmbrăcat simplu, fără podoabe și fără arme, castelanul ajunse la 
castel mult înainte de deschiderea porţilor. Călugării de strajă, prea hărțuiţi 
peste noapte, obișnuiți a picoti până în zori, îl primiră cu zâmbete și 
plecăciuni, ascunzându-și nemulțumirea. Când acesta intră în locuinţa 
egumenului, unul dintre cuvioșii străjeri grăi cu năduf: 

— Grea noapte, fraților. Nu-i a bună atâta vânzoleală pe aici. 

— De, răspunse altul. După câte am tras eu cu urechea pe lângă cei 
care vin sau pleacă, mi se pare că miroase a război. 

— Asta nu-i de mirare, interveni al treilea. Luaţi aminte la semnele 
Bibliei. Ele arată că sfârşitul lumii e pe aproape. Vă amintiţi, fraților, că 
anul trecut s-a întunecat soarele în plină zi? S-a făcut amurg în amiază. În 
aer stăruia o liniște ca dinaintea furtunii. Caii tremurau. Câinii porniseră să 
urle a pagubă. lată primul semn. 

În timp ce străjerii căutau să-și amintească alte semne privitoare la 
apropiatul sfârşit al lumii, egumenul îl primi pe comitele Staicu. Fratele mai 
mic al domnului "Ţării Românești intră în sufragerie și îşi alese un scaun cu 
gesturi de obişnuit al casei. 

— Aţi venit mai iute decât vă aşteptam, se miră Lazăr. 

— Nu cine ştie ce iute. Adevărul e că m-am sculat ca de obicei tocmai 
când mijea de ziuă. Cavalerul Bogdan cred că aştepta la ușa odăii mele. 
Apoi, asemenea invitație la spovedanie m-a făcut să pornesc fără zăbavă 
spre Snagov. 

Râseră amândoi ca la o glumă bună. După ce se mai liniştiră, 
egumenul scoase dintr-un sertar medalionul și mica scrisoare a lui Dumitru. 
Staicu le trase la îndemână. 

— Veşti? întrebă el. 

— Aşa se pare. 

— Dumitru, pesemne, se odihnește. 

— Şi eu cred că se odihneşte, dar nu la Snagov. 

— Să înţeleg prin asta că a venit și a plecat? 

— Ah, nu! 


Egumenul porni să-i povestească tot ce aflase de la tânărul Arad. 
Comitele asculta atent, fără ca buna dispoziţie de pe chipul său să se 
schimbe o clipă. 

— Curios, murmură oaspetele. După descrierea blondului, felcerul nu 
poate fi decât cavalerul Ionuţ. Mă miră că un bărbat cu experienţa lui a 
putut să facă o greșeală atât de mare. Firesc ar fi fost să pornească el la 
drum cu medalionul lui Dumitru, nu să-l încredințeze unui tânăr 
necunoscut. Oare ce s-a întâmplat acolo, la Buda? Cavalerul Dumitru şi 
oamenii lui aveau misiunea de a afla care sunt iscoadele trimise la Argeș de 
regele Sigismund al Ungariei. 

— Aş crede că Ionuț nu a greșit de vreme ce medalionul a ajuns în 
mâinile noastre. 

— Să zicem că nu a greşit, dar a riscat, şi nu-i bine. 

— Totuşi, avem aici numele iscoadelor lui Sigismund. Însă ce mă pune 
pe gânduri e peticul de hârtie ascuns în medalion. Oare nu era mai simplu, 
mai sigur, ca Dumitru să-și întipărească în minte numele lor? 

— Dumitru a avut un motiv şi se pare că-l înțeleg, spuse Staicu, 
privind gânditor spre bucata de hârtie. Întâi, scrisul acesta e în ungureşte şi 
nu seamănă cu cel al cavalerului. Apoi, se vede bine că a fost tăiat dintr-un 
document mai mare. 

— Asta am bănuit şi eu, chiar dacă n-am priceput scopul. 

— Nu-i prea greu de ghicit. Dumitru se pare că și-a făcut unele 
calcule. Cândva, bucata aceasta de document ne-ar putea folosi. Încă nu văd 
cum, dar sper că vom afla. 

— Poate, aprobă egumenul. Rămân însă câteva lucruri nelămurite în 
spusele blondului. Dacă Dumitru a fost atacat, înseamnă că cei care au 
făcut-o urmăreau un scop. 

— Fireşte. 

— Atunci de ce nu i-au luat medalionul? 

— Fiindcă nu ştiau că în el e ascuns documentul. 

— Fie! Dar de ce nu l-au căutat? 

— Aş crede că a fost un singur om. Intervenţia blondului l-a pus pe 
fugă. 

— Ei, sări Lazăr, iată că am ajuns unde doream. Să presupunem că așa 
a fost. Gândiţi-vă că cel care a hotărât atacul nocturn era la el acasă. Nu ar 
fi fost mai simplu să trimită gărzile și să-l aresteze pe Dumitru? De ce în 
mare taină? Fiindcă e limpede că o autoritate ungurească a poruncit atacul. 


— Tocmai că nu e limpede, zâmbi Staicu. Ba aș zice că ungurii n-au 
aflat despre rosturile lui Dumitru la curtea lui Sigismund și cu atât mai puţin 
despre sustragerea unei părți de document. Încercarea de asasinat şi nu 
intervenţia gărzilor, cum ar fi fost firesc, mă face să bănui cu totul altceva. 
Cel ce l-a atacat pe cavalerul nostru nu era ungur. Ba mai mult: nu lucra în 
slujba regelui Sigismund. 

— M-am gândit la asta în timpul nopții. 

Staicu privi o clipă voios în ochii inteligenţi ai egumenului, după care 
continuă: 

— Faptul că neaşteptatul prieten blond a fost urmărit doar de şase 
călăreţi, că alți cinci i-au doborât pe aceştia și s-au întors din drum, tocmai 
spre Buda, unde firesc şi-ar fi riscat viaţa, mă face să bănui că românii nu 
cu ungurii au avut de furcă. 

— Atunci cu cine şi de ce s-au întors la Buda, în loc să alerge lângă 
Dumitru. 

— Nu ştiu. Și pe mine mă pune pe gânduri manevra lor. 

Tăcură. În curte umbra de pe ziduri scădea treptat, micşorată de razele 
soarelui. Pe marginea acoperișului vecin se sfădea un stol de vrăbii gureșe. 
Sima, asurzit pesemne de atâta gălăgie, apucă un pietroi și-l aruncă într- 
acolo, grăind paşnic: 

— Pace vouă, fetelor. 

Lazăr şi Staicu, martori la scena de afară, se porniră pe râs. 

— Curioasă binecuvântare! zise Staicu. 

— Vai, domnule! murmură Lazăr. Cu Sima te poţi aştepta la orice. 
Niciodată nu poţi pricepe ce e în mintea lui năstrușnică. Către învăţăturile 
sfinte se simte atras ca asinul spre bâtă. Dă iama prin ele, fără teamă de 
păcat. Apoi, vorbeşte cu atâta siguranţă, încât ai crede că e tobă de carte. De 
fapt, el e sarea şi piperul Snagovului. El aduce puţină veselie aici. 

— Numai pentru astfel de haruri, puţini l-ar ţine în slujbă. 

— Adevărat! Uităm adesea să-i pomenim frumoasele însușiri de 
oştean. 

— Mi se pare că nu mulţi îi fac faţă în lupta cu spada. 

— Fără îndoială. E drept că ştie multe taine ale scrimei, că are putere 
în braţe, dar în astfel de întrecere la el nu aceste haruri precumpănesc, ci cu 
totul altele. În lupta cu spada el se abate de la regulile atât de cunoscute, aşa 
cum face când o ia pe miriște în cele sfinte. Niciodată nu-i poţi ghici 


următoarea lovitură. Din această cauză cunosc vreo câțiva spadasini care au 
pierdut în faţa lui. 

— În privinţa documentului, aţi luat vreo măsură? se întrebă comitele, 
schimbând subiectul discuţiei. 

— Mai încape vorbă? O copie după el am trimis-o la Argeş. Oamenii 
mei au plecat îndată după miezul nopţii. Cred că spre prânz vor fi îndărăt. 
Cu puţin înaintea sosirii voastre, opt călugări îmbrăcaţi în straie de 
negustori au pornit pe urmele cavalerului Dumitru. 

— Strașnic! râse comitele. Nici un comandant de oşti nu ar fi lucrat 
mai bine. Zău, îmi vine a crede că Snagovul nu e un lăcaș închinat numai 
celor sfinte, ci... 

— Vai, domnule, cum puteţi grăi astfel? îl dojeni Lazăr cu o nuanţă 
şăgalnică în glas. 

— În fond, câţi călugări aveţi aici? întrebă Staicu, fără să mai ia în 
seamă spusele acestuia. 

— Două sute optzeci. 

— Drace! O mică oaste. Și câți dintre ei sunt călugări cu adevărat? 

— Numai Dumnezeu știe, râse egumenul. Noi am crede că cei în 
vârstă, în orice caz. 

— Da, da, înţeleg. Cel puţin două sute de oșteni înarmaţi până în dinţi. 
Apoi vreo cinci-şase sute de cai, locuri unde se fac frumoase exerciții de 
tras cu arcul şi cine mai știe ce ascunde Snagovul, atât de pașnic la prima 
vedere? 

— Facem şi noi ce putem pentru apărarea sfântului lăcaş de pe insulă, 
vorbi Lazăr cu modestie, chiar dacă ochii săi râzători dezminţeau vorbele. 

Intrarea lui Sima în odaie întrerupse discuţia ce pornise pe o pantă 
ironică. Grăsunul arăta bine dispus. Și avea motive temeinice, fiindcă 
fiecare oaspete îi prilejuia o nouă cercetare pe la nenumăratele butoaie cu 
vin. 

— Ce face blondul? se interesă Lazăr. 

— E gata de drum, sfinţia-voastră. Adineauri cucernicii rândași i-au 
scos calul din grajd. Frumos armăsar! Să dea boala-n mi... 

— Sima! 

— Să dea binecuvântarea peste mine dacă am văzut altul mai frumos. 

— Ah, dragă Sima! stărui egumenul. Nu-l putem lăsa pe cavaler fără o 
gustare. Pofteşte-l să se ospăteze cu noi! 

Comitele îl privi atent pe Arad. 


„Înalt şi suplu, chibzui el. Mersul mlădios ca al jderului. Ochii 
inteligenţi, parcă aplecaţi către sclipiri șăgalnice. Asta arată o fire deschisă.” 

— Aţi fi plecat fără a vă lua rămas bun? întrebă egumenul. 

— Ah, nu, sfinţia-voastră! Tocmai ședeam la îndoială dacă e bine să vă 
tulbur acum. E. vremea rugăciunilor. Bătăile de toacă o anunţă. 

— Luaţi loc, domnule! Fratele Sima va îngriji de cele cuvenite unei 
gustări înviorătoare. Domnia-sa e comitele Staicu. 

Cei doi tineri se salutară adânc, după moda cavalerească, iar cuvintele 
obișnuite în astfel de prilejuri nu lipsiră. 

— După tot ce am auzit despre voi, mă aşteptam să fiți mult mai 
vârstnic, spuse cavalerul blond. 

— Întâmplarea face să am aceleași cuvinte privitoare la tinereţea 
voastră, înclină Staicu. Da, da, mult prea tânăr pentru nişte haruri atât de 
mari. Bogdan mi-a spus multe lucruri de mirare în ce vă priveşte. 

— Mi-e teamă că nobilul vostru slujitor a exagerat în privința unor 
calităţi pe care încă nu mi le-am însușit. 

— Slujitor? se miră comitele. Bogdan nu-i slujitorul meu. Un cavaler 
al Ordinului Basarab nu are stăpân decât în domnul ţării. E drept că 
lucrează la castelul nostru, că îl plătim regește, dar lui nu-i poruncim. Îl 
rugăm. 

— Asta mă bucură mult. Și zău că-mi doresc o nouă întâlnire cu 
tânărul Bogdan. 

— Cam greu. Acum e în drum spre Caliacra, în fruntea a două sute de 
arcași. 

— Nici că se poate mai bine, zâmbi Arad. Caliacra e tocmai ţinta 
călătoriei mele. 

— Îl căutaţi cumva pe Ioan, despotul Dobrogii? 

— Am unele treburi acolo, ocoli Arad un răspuns direct. 

Afară, câţiva călugări măturau curtea. Alţii încheiau delicatul stropit al 
florilor. Dinspre sala de scrimă răzbea zăngănitul aspru al oţelului. Îndată 
după gustare, comitele Staicu pomi spre casă. Cavalerul blond părăsi 
Snagovul cu puţin în urma acestuia, dar îi fu dat să mai zăbovească lângă 
porțile mari. Nu departe de el, doi bărbaţi îmbrăcaţi ca nişte sperietori 
şedeau de taină cu câţiva călugări. Cel mai înalt grăi cu frumoasă 
chibzuială: 

— Sfinţiile-voastre, pe noi ne-a adus aici nu gândul către un adăpost 
vremelnic. Și nici o gustare ce se cuvine unor drumeţi flămânzi... 


— Numai gândul la pocăință și la cele sfinte, îl întrerupse mărunţelul 
său tovarăș. E drept că ceva de-ale gurii întăreşte întotdeauna sufletul către 
puterea credinţei... 

„Pe cei o mie de tartori ai iadului! îşi spuse blondul. Cei doi de colo 
sunt foştii osândiţi.” 

Cu această constatare, lăsă calul în voia soartei şi se îndreptă către 
micul grup. Cotae îl zări primul, iar pe faţa lui șuie nu s-ar fi putut citi că-l 
încearcă o surpriză plăcută. Ba din contră. Dacă tânărul cavaler pomenea 
despre isprava lor din câmpia Braşovului, speranța unui ospăț în lege 
începea să se clatine. Gândul acesta îl făcu să pornească un atac verbal de 
învăluire. 

— Domnule cavaler! exclamă, afișând o mare bucurie. Ne luasem 
nădejdea să vă mai găsim. Taman mă sfătuiam cu alde Gogoașă... 

— M-aţi căutat? îl întrerupse blondul. 

— Vai, înălțimea-voastră! Ca pe sfintele moaște. 

— De unde aţi aflat că sunt aici? 

Luat prin surprindere, Cotae își împreună mâinile lungi într-un gest 
grăitor de crâncenă mirare, apoi făcu un efort și dădu ochii peste cap, cu 
gândul să câştige timp. 

— Din vis, strălucirea-voastră, interveni Gogoaşă, intuind jocul lui 
Cotae. Mi s-a arătat în vis calul vostru, însă voi apăreaţi ca în ceaţă. Numai 
mănăstirea Snagovului se vedea clar. 

— Minune! strigă unul dintre călugări. 

Dar Gogoașă nu-l luă în seamă, fiind preocupat de propriile scorneli. 

— Pe urmă se făcea că... se făcea că vine o muiere frumoasă, cu 
şoldurile mari cât un ciubăr... adică nu. O sfântă, numai piele și os... carele 
ne-a gătit. De fapt, nu ea. Era acolo și un arhanghel... 

— Ce tot îndrugi, nătărăule? se zborşi Arad. 

— Fiule! îl întrerupse cu asprime un călugăr. Nu huli. Peste omul 
acesta a picat harul ceresc. 

— Mda! Și de ce m-aţi căutat? 

— Să intrăm în slujba voastră, minţi Cotae cu seninătate. 

La îndemnul cavalerului, călugării îi conduseră pe cei doi spre o curte 
dosnică, unde bucătăria cu plite încinse răspândea miresme îmbietoare. În 
drum întâlniră câteva coteţe și sumedenie de găini care ciuguleau cu mult 
sârg împrejur. Văzându-le, faţa lui Cotae se lumină brusc. O seamă de 
gânduri bune îl cuprinseră, gingaşe. 


„Găinile, săracele! socoti el. Ele totdeauna au dus greul. De fapt încap 
mai ușor sub aripa sumanului. Curcanul o fi mai bun, însă e prea mare 
pentru o ascunzătoare sigură”. 

Cam după un ceas, cavalerul blond, urmat de noii săi slujitori, părăsi 
Snagovul. Caii celor doi galopau frumos în urma stăpânului. Când ieşiră din 
umbra deasă a Codrului Vlăsiei, ziua era în cumpăna amiezii. Călăreţii 
făcură primul popas lângă un pârâu. Acolo își potoliră setea animale și 
oameni. 

— Să nu vă fie cu supărare, încotro mergem? întrebă Cotae. 

— La Argeş. 

— Parcă auzisem că la Caliacra. 

— Ți s-a năzărit. 

— Așa cred și eu, murmură lunganul cu înțelepciune. Oare nu s-ar 
cuveni să prânzim aici? Facem un foc bun și perpelim găina pe jăratic. Mi-e 
teamă să nu se strice de căldură. 

— Ce? 

— Găina, domnule. 

— Care găină? 

— Păi asta, grăi Cotae, scoțând-o din fundul unui sac. 

— Drace! De unde ai luat-o? 

— De la mănăstire, înălțimea-voastră. I-am răsucit gâtul niţel, fiindcă 
orice găină bag de seamă că e din neamu” muieresc, iar muierile au o gură... 

— Chestia asta nu-mi place. 

— Vai, domnule, să nu spuneţi asta! Acolo sunt aşa de multe, așa de 
înghesuite, încât a le rări înseamnă adevărată binefacere pentru neamu” 
găinilor. 

Mai chibzuit, Gogoașă adunase între timp unele vreascuri și aprinsese 
focul. Cotae curăță găina cu multă pricepere, totuși lipsa unui opărit după 
datină păgubi orătania de trei sferturi din piele. Caii folosiră prilejul și se 
ospătară cu iarba proaspătă, plină de frăgezime în apropierea apei. Sătui şi 
odihniţi, călăreţii pomiră la drum în galop. Blondul trecu în frunte, 
bucurându-se de harurile armăsarului său sprinten. Trecu o bună bucată de 
vreme. Tocmai ocoleau o pădure nu prea întinsă, când auzul bun al 
cavalerului nu mai prinse zgomot de copite în urma sa. Parcă săgetat de o 
idee, Arad întoarse capul chiar la vreme pentru a-i observa pe cei doi 
slujitori cum dispar printre niște râpe mari. 

— Pe caznele iadului! răcni tânărul. Pramatiile au luat-o din loc. 


Îşi îndemnă calul pe urmele lor. Cu toate că cei doi observară curând 
manevra stăpânului, cu toate că-și îmboldeau animalele cu mult sârg, 
distanța dintre ei scădea vizibil. Blondul potrivi o săgeată în arc, aşteptă un 
moment prielnic şi trase. Micuța sculă primejdioasă trecu șuierând la câteva 
degete de căpăţâna lui Gogoașă. 

— Cumetre! strigă acesta înfiorat. Cred că-i mai bine să oprim. A doua 
săgeată mă pune pe gânduri. Se pare că pramatia de stăpân ştie să ochească 
frumos. 

Cum Cotae nu era nărod din fire, prețui spusele ortacului său și își 
potoli calul. 

— Încotro, ticăloşilor? zbieră cavalerul. 

Cei doi cumetri nu fură impresionați de vocea năprasnică, ci numai de 
spada pe care acesta le-o vântura pe aproape. 

— Strălucirea-voastră! răspunse Cotae calm. Taman dădeam o raită 
prin împrejurimi socotind că am putea fi urmăriți. 

— De cine? 

— Parcă poţi să ştii? 

— Aha! Dă-mi punga! 

Lunganul scoase punga din sac, însă cam fără chef. Dacă ar fi avut şi 
el arme, altfel ar fi stat lucrurile. 

— Când mi-ai luat-o? 

— Păi, domnule cavaler, când aţi băut apă, ziceam c-ar fi păcat să o 
pierdeţi. Stătea prost la brâul vostru. Asta v-o spun cu mâna pe inimă. 

Un gând apărut pe neaşteptate îl făcu pe cavaler să nu ia punga. 

— Păstreaz-o! spuse cu un aer blând, spre totala uluire a celor doi 
cumetri. La Argeş vom avea mare nevoie de ea. O să vă cumpăr niște straie 
mai acătării şi ceva arme. Ştii să faci socoteli? 

— Nu mă întrece nimeni, strălucitorule! se lumină lunganul. 

— Atunci e bine. Am avut doi ducați. Egumenul Lazăr mi-a dăruit 
cincizeci, din care i-am dat șase ducați lui Sima pentru caii şi șeile voastre. 
Restul e acolo. Vezi să nu pierzi punga. 

— Eu, biruitorule? Din mâna mea nici diavolu” n-o mai scoate. 

— Așa te vreau, fiindcă s-ar putea să mai căpătăm o pungă la Argeș. 

Ochii celor doi crescură brusc și străluciră ca zăpada în faţa soarelui. 
Pomiră din nou la drum, iar cavalerul nu mai găsi de cuviinţă să privească 
îndărăt. 


La castelul comitelui Staicu masa de prânz fu servită pe o minunată 
terasă. Priveliștea încântătoare, bucatele alese şi ziua însorită nu reușiră a 
încălzi atmosfera aparent plăcută dintre cei doi soţi. E drept că discuţia se 
purta sprintenă, uneori presărată de glumele tânărului, la care Margareta 
răspundea fie printr-un zâmbet, fie prin râsul ei cu limpezimi de cristal. Dar 
printre fraze adesea răzbăteau unele înţepături delicate pe care doamna avea 
grijă să le împrospăteze de câte ori se ivea prilejul. 

— Am pentru voi o mare şi sper plăcută surpriză, grăi comitele. 

— Încă una? Mă copleșiți, domnule. 

— Nu înţeleg. Din câte îmi amintesc, azi mi-a lipsit alt prilej. 

— Nicidecum, râse Margareta. Cea mai frumoasă surpriză stă în 
prezenţa voastră. În zori, când am aflat că aţi părăsit castelul, am crezut că 
unele treburi vă reclamă, ca de obicei, prin alte părți. Întoarcerea atât de 
neașteptată se datorează oare dragostei pe care ne-o purtaţi? 

— Aţi fost înştiinţată greşit, râse el, prefăcându-se a nu-i înțelege 
împunsătura. leşisem doar la o scurtă plimbare. 

— O! aprobă Margareta cu aer naiv. Să te mai iei după aparenţe! Vă 
cer iertare, domnule, și aştept cu nerăbdare surpriza. Să fie cumva un nou 
dar din partea voastră? 

— Nu. Acum un ceas o ștafetă de la Argeș ne-a adus invitaţia măriei- 
sale, domnul ţării. Suntem poftiţi la turnirul de dimineaţă şi la balul ce va 
începe odată cu lăsarea nopţii. 

— Păcat! zâmbi ea cu prefăcută tristețe. Aplecarea voastră spre 
rosturile științei şi ale celor sfinte ne va opri să dăm curs invitaţiei. Fiindcă 
o soție bună, iubitoare, totdeauna trebuie să ţină seama de dorinţele 
stăpânului său. 

— Ei, ei! răspunse comitele, amenințând-o şăgalnic. Ne mândrim cu 
grija voastră pentru noi, dar invitația măriei-sale e o poruncă. Așa stând 
lucrurile, am hotărât să se facă pregătirile de drum. 

— Nu mai rămâne decât să mă supun, zâmbi ea, de data aceasta cu 
adevărat bucuroasă. 

O plimbare la Argeş, un bal, erau motive de plăcută surpriză pentru 
monotonia atâtor luni de singurătate, care de fapt tot singurătate se chema, 
chiar când Staicu revenea la castel, fiindcă răceala dintre ei rămăsese 


aceeaşi. Margareta nu putea accepta un soț lipsit de harurile îndrăznelii 
cavalereşti, iar comitele aștepta cu răbdare o schimbare în bine. Poate că 
vârsta fragedă a doamnei o împiedica să înțeleagă unele lucruri. Rosturile 
lumii nu stăteau doar în lovituri de spadă, în cavalcade și lupte cavalerești. 
O privire mai atentă a Margaretei ar fi fost destul pentru a o lămuri că soțul 
ei se îngrijeşte frumos de gospodărirea ținutului, că inteligenţa lui 
scânteietoare lucrează adesea în folosul ţării. Din păcate, speranţele 
castelanului întâlneau bariere mult mai mari. Tânăra doamnă crescuse la 
curtea Moldovei, adică într-un loc unde fiii boierilor se întreceau în a 
deveni cavaleri. Moda cavalerească a Apusului cucerise tineretul român de 
mai bine de o sută de ani și va dăinui în ţările române până aproape de 
secolul al șaisprezecelea, când expansiunea spre nord a turcilor şi grecilor 
va cunoaşte o perioadă de vârf. Obişnuită deci a trăi într-un loc unde a nu fi 
cavaler însemna o ruşine sau presupunea defecte fizice, frumoasa Muşatină 
nu concepea un soţ cu altfel de preocupări. Apoi, căsătoria lor fusese nu una 
din dragoste, ci impusă. Margareta se simțea umilită prin scoaterea ei la 
mezat. Fiindcă numai raţiuni politice uniseră această familie. Fire 
romantică, visătoare, așteptase cu totul altceva de la viață. La câteva luni 
după cununie, ea mai sperase încă într-o inițiativă a comitelui. I-ar fi fost 
recunoscătoare dacă el ar fi avut curajul să desfacă unirea lor și să o trimită 
acasă la ai săi. Însă numai un cavaler desăvârșit şi-ar fi atras asupra sa 
mânia domnilor Moldovei și Ţării Româneşti. Or, comitele Staicu părea 
lipsit de asemenea îndrăzneală. Sau poate că o iubea, spre totala lui 
nefericire. Explicații nu fuseseră între ei, ci doar o izbucnire petrecută cu 
multă vreme în urmă. Nemulțumit de răceala pe care i-o arăta, Staicu îi 
spusese cam aspru: 

„Doamnă, pe oameni trebuie să-i luăm așa cum sunt, nu cum ni-i 
dorim în visările noastre. Pe noi ne-a unit hotărârea mai-marilor. E o 
căsătorie impusă. Dar dacă lucrurile stau aşa, oare nu avem datoria de a ne 
cunoaște mai bine? De a ne înțelege unul pe altul? De a încerca o apropiere 
între noi? Cred că fericirea între soți stă şi în puterea renunţării. A nu dărui 
nimic în căsnicie înseamnă a nu aştepta să primeşti.” 

„Dar, domnule, grăise ea pătimaș, a nu crede în visările noastre, a nu 
înfăptui măcar o parte din ele, înseamnă moartea sufletului. Iată de ce nu 
sunt de acord cu spusele voastre. A lua de la viață puţin înseamnă a ne 
mulțumi cu orice. Numai neajutoraţii se mulţumesc chiar cu orice. Nu aș 
dori să mă înţelegeţi greșit. Sunteţi un om învăţat și valoros în felul vostru, 


însă nu ce am visat eu. V-am fost vândută, domnule. Îmi sunteţi stăpân și 
înțeleg să-mi port jugul, dar nu-mi cereţi mai mult decât prezenţa mea aici. 
Despre a dărui sau a renunţa nici nu merită să vorbim. De veţi dori să mă 
umiliți, e dreptul vostru. Veţi obţine trupul meu prin forță, dar sufletul 
niciodată. El nu cu forţa se capătă.” 

Vorbele acelea fuseseră spuse cu aproape doi ani înainte. Odată cu 
trecerea timpului, Margareta prinsese a privi lucrurile cu mai puţină 
înverșunare. E drept că nu o încerca o explozie de fericire atunci când 
comitele revenea la castel după lungi absenţe, însă e tot atât de drept că 
prezenţa lui era o plăcută surpriză, aducând calm și liniște. După vechea 
discuţie dintre ei, Staicu venea rar pe acasă. lar la astfel de prilejuri, în 
discuţiile lor obișnuita răceală se schimbase în ironie. 

La un ceas după prânz, o frumoasă trăsură ieşi din castel și trecu podul 
de peste Prahova. Douăzeci de călăreţi, arcași după arme, îi însoțeau pe 
Staicu şi Margareta. Îmbrăcată în straie bărbătești strânse pe corp, cu părul 
adunat în coc greu, cu cizme până aproape de genunchi, tânăra doamnă 
arăta ca un scutier nevârstnic. Pusese multă cochetărie în alegerea culorilor, 
ce precumpăneau către vişina trecută din copt. Renunţase la obișnuitul 
albastru dintr-o toană sau pur şi simplu la gândul de a surprinde ochiul 
privitorului cu noua ei ţinută. Trupul ei, bine conturat sub hainele strâmte, 
cu rotunjimi îndulcite spre liniile lungi, delicate, merita să fie privit chiar de 
cusurgiii înrăiți. Obrajii uşor aprinși, îmbujoraţi poate de emoția drumului, 
sau numai de soarele puternic, strălucirea ochilor, zâmbetul copilăros îi 
măreau farmecul. Așezat alături, Staicu îi privea adesea profilul fin, fără a 
îndrăzni să o tulbure. Doar la hopuri, trupurile lor se atingeau cu totul 
întâmplător, iar la astfel de prilejuri, Staicu îi simţea aroma părului ce 
aducea a floare de câmp. O clipă, fu ispitit să o cuprindă în braţe. Era atât 
de aproape, încât îi simţea respiraţia uşoară ca de prunc. Amintirea vorbelor 
ei de odinioară îl opri la timp. Departe de a presupune ce se petrece cu el, 
Margareta bănui, cu acel instinct atât de puternic al femeilor, că în aer 
stăruie o chemare tainică. Ochii ei strălucitori se închiseră pe jumătate, faţa 
îi păli, buzele îi tremurară uşor ca o părere, însă totul dură atât de puţin, 
încât crezu că visase. O încruntare abia vizibilă, urmată de o retragere a ei 
spre marginea scaunului readuse totul la normal. Clipa aceea de așteptare, 
de neliniște, socoti că nu-i fusese adresată lui Staicu, ci unui ins foarte 
neclar în mintea ei. În ultima vreme, când era plecat, se gândea adesea la el. 


Nu cu simțăminte de dor, nu cu grija unei iubite, ci mirată că în cei doi ani 
el nu încercase un singur gest care să-i arate ce-i în inima lui. 

„Mă iubeşte oare? se întrebă ea. Nu, nici vorbă. Cine știe peste ce 
dragoste a fost nevoit să calce la încheierea căsătoriei noastre. Totuși, 
uneori, îl simt că mă cheamă, chiar dacă nu rostește o vorbă. Să fie oare 
doar o chemare de prietenie? Nu. Femeile nu simt decât chemările 
dragostei, cele ale prieteniei sunt haruri ale bărbaţilor.” 

Seara trecută şezuseră de taină până târziu. Când se despărțiseră în faţa 
apartamentului ei, pe Margareta o încercase o ezitare. El îi făcuse urări 
vesele. Ea, pline de ironie. Dar înțepăturile nu mai aveau ascuţimea de 
altădată, fiindcă gândurile ei erau altele. Poate că nu l-ar fi respins dacă el 
ar fi încercat să intre. De fapt, şi el ezitase. 

O nouă hurducătură, mai aspră, o smulse din gândurile acelea. Apoi, 
mersul domol, uniform, lăsă loc întrebărilor, presupunerilor. Privirile îi 
zăboviră o clipă asupra soţului. Tânărul părea că aţipise. O şuviţă de păr îi 
căzuse pe frunte și îi aducea un aer copilăros. 

„Cred că sunt nedreaptă, chibzui în continuare. În fond, şi el e la fel de 
oropsit. Nici el nu a dorit această căsătorie. Mă mir că nu s-a săturat de 
împunsăturile mele. Totdeauna le primeşte cu aer vesel. Dar ce o fi în inima 
lui, nimeni nu ştie. Rar se supără. Totdeauna știu când îl cuprinde mânia. 
Atunci, ochii i se subţiază ca în faţa soarelui mult, iar umerii obrajilor se 
colorează uşor.” 

Chibzui poate pentru a suta oară asupra unor lucruri neclare. În 
preajma Crăciunului, Staicu venise acasă rănit. Avea în umăr o tăietură 
proaspătă de cuţit sau de spadă. S-au întâlnit în sala cea mare. El vesel ca de 
obicei, ea la fel de ironică. Nimic nu lăsase a se observa că e rănit. Abia a 
doua zi aflase de la cavalerul Bogdan. Îngrijorată, a intrat în odaia lui 
tocmai când felcerul îi spăla rana. Bună cunoscătoare, fiindcă întâlnise 
adesea astfel de prilejuri la curtea Moldovei, observase de îndată că nu-i o 
simplă zgârietură. Felcerul curăța fără milă, așa cum îi cerea meseria, iar 
tânărul îi adresa Margaretei cuvinte cu haz. Nici un strigăt, nici un geamăt 
nu scăpase de pe buzele lui, deşi era clar că durerile sunt cumplite. Dar ce o 
mirase în egală măsură erau mușchii lui mari, pietroşi, ce nu se potriveau 
unuia lipsit de exerciţii fizice. Când l-a întrebat de rostul împunsăturii, 
comitele a râs și a pomenit ceva despre niște lotri. 

Altă dată, pe la mijlocul toamnei trecute, Staicu ieșise pe Dealul 
Câmpiei cu câţiva slujitori. I se năzărise lui că ar fi acolo un teren bun 


pentru o livadă. Margareta venise după ei călare și căuta un loc de urcuș. 
Din apropiere sărise un iepure, iar calul speriat o aruncase din şa. Staicu era 
undeva deasupra, pe marginea unei râpe. În cădere l-a observat cum se 
aruncă de la o astfel de înălțime ameţitoare. Ea nu păţise nimic rău, dar 
uitase să facă vreo mișcare, uimită și îngrozită. Apoi, Staicu s-a aplecat și a 
ridicat-o ca pe un fulg. În clipa aceea ochii lui nu arătau numai teamă, ci şi 
un licăr ciudat, pe care nu-l mai văzuse. Parcă era un strigăt slab, ca o 
chemare din depărtări. 

— Cum aţi putut sări tocmai de acolo? îl întrebase cu mustrare în glas. 

— Vai, doamnă! pornise el a râde. În cădere cred că nu aţi văzut prea 
bine. Nu am sărit, doamnă, ci am alunecat pur și simplu. Chiar mă întrebam 
în timpul zborului: „Cât va rămâne întreg din mine, pentru a vă acorda 
sprijinul de cuviinţă?” 

Trăsura poposi aproape de vadul unei ape. Călăreţii din suită 
descălecară bucuroşi de odihnă. Soarele căzuse mult spre apus. Pe la coturi, 
apa râului își lovea şoldurile cu lenevie de malurile înalte. 


* 


În ultimele zile, hanurile din împrejurimile cetăţii Argeşului deveniseră 
neîncăpătoare. O seamă de drumeţi prevăzători se îngrijiseră din timp de un 
adăpost bun. Doar oaspeţilor domnului ţării nu le păsa de nimic în această 
privinţă. La palatul domnesc, dichisitul odăilor se încheiase. Călătorii din 
apus rămâneau adesea nedumeriţi, observând că hanurile nu au protecția 
cetăților. Puţini știau că în nordul și în sudul Dunării era o veche lege a 
pământului. O lege nescrisă, dar respectată, care ferea bisericile şi hanurile 
de călcări cu oști. Chiar turcii, harnici dărâmători de biserici creştine, rar 
loveau hanurile, fiindcă ştiau şi ei că acolo găsește odihnă drumeţul de orice 
neam sau religie. În jurul cetăţii erau la vremea aceea unsprezece hanuri 
răspândite pe sub poale de codru. Cocheta aşezare a Argeşului înconjurată 
de ziduri, cuprindea la rândul ei încă pe atâtea. Cam prea multe, socoteau 
unii. Doar călătorii obișnuiți se arătau de altă părere. Nu rareori lipsa unei 
odăi libere îi făcea să înnopteze sub cerul liber. 

Poate nu cel mai vechi, dar cu siguranţă cel mai frumos era hanul „Doi 
COcoşi”. Așezat sub o curmătură de deal, înconjurat de brazi falnici, rostuit 
din piatră și lemn, cu zeci de odăi, cu grajduri mari, hanul nu cunoştea lipsa 
clienților. Sub el, săpată în stâncă, o pivniţă în care ar fi încăput alte hanuri 


mai mici adăpostea nenumărate butoaie cu vin şi cu ţuică. În cămări, şuncile 
afumate, mari cât niște coapse de vădană, slănina fragedă ca bobul de 
zmeură, cârnaţii cât odgoanele nu arătau nici pe departe bogăţia merindelor. 
Undeva în spatele clădirii o crescătorie de porci şi una de orătănii 
primeneau cu prospătură ospeţele. Drumeţului ostenit și flămând nu i se 
cereau lămuriri despre rosturile sale, ci doar să aibă bani. Hangiul Stoleru, 
un moldovean pripășit pe la Argeş cu vreo douăzeci de ani în urmă, era o 
matahală de om cât ușa, dar nu aplecat spre suferința grăsimii. Până şi 
slujitorii săi fuseseră aleși pe sprânceană, după voinicie. Socoteală 
înţeleaptă, fiindcă încăierările rar lipseau, iar legea dreptăţii trebuia făcută 
pe loc. 

Odată cu lăsarea umbrelor serii, cavalerul blond poposi la „Doi 
cocoşi”. În marea sufragerie de la parter o seamă de lumânări aprinse, 
zgomot de voci și tacâmuri, cântece vesele sau triste, țipete și porunci, 
trosnet de buşeală, înjurături pipărate arătau că binecuvântata cină se 
desfăşoară creştineşte. Urmat de Cotae, Arad prinse a urca cele câteva 
trepte, când ușa se deschise brusc. Doi slujitori ai hanului aruncară ceva ce 
semăna a ghiulea, după care ușa reveni pe rosturile ei. Ghiuleaua cu pricina 
nimeri în brațele blondului cu toată viteza ce se cuvenea unei astfel de 
scule. 

— Drace! strigă el încântat. Bine că nu căpăţâna ăstuia m-a lovit în 
plin, ci o parte mai moale. 

Zicând acestea, ridică proiectilul pe picioarele lui, ce-i drept cam 
nesigure, însă destul de bune pentru a se susţine singur. În lumina slabă, 
mogâldeaţa prinse contururi. Era un bărbat nu prea mare la trup, dar atât de 
păros, încât greu s-ar fi putut stabili unde ar fi hotarul dintre plete și barbă, 
sau dintre barbă şi straie. 

— Domnule, iertați-mi graba! grăi el cu o undă șăgalnică în glas. 

— Cu graba nu am nimic, răspunse blondul. Socot însă că întâlnirea 
noastră a scos ceva scântei, ce-i drept nu prea dorite. 

— Ah, domnule, dorinţele oamenilor nu prea se aseamănă între ele. Eu 
mă socot fericit de ocazie. Dacă în locul vostru întâlneam bradul de colo, n- 
aş mai fi avut plăcerea să vă prezint omagiile mele. 

— Care a fot cauza plecării atât de... hm... atât de neaşteptate din han? 

— Una măruntă. Lipsa de sunători. Totdeauna am crezut că un cavaler, 
fiindcă asta sunt, poate să bea pe datorie până ce prinde zile mai bune. 


— Sunt de aceeaşi părere, aprobă tânărul. Poate e bine să vă întoarceţi 
la masă. 

— O, nu! se împotrivi acesta. „Doi cocoşi” a fost până adineauri 
singurul han din care nu fusesem arun... 

— Pofitit să plecaţi, îl întrerupse Arad. 

— Chiar aşa, domnule. Şi-i păcat. Vinul de aici e bun. Am băut un 
tămâios de Buzău care ţi se strecoară în trup ca apa vie. 

— Atunci s-ar cuveni să intrăm. 

— Numai să nu iasă cu o încăierare ce v-ar păgubi sănătatea. 

Blondul deschise ușa. Un slujitor îl văzu pe bărbos alături și făcu o 
încercare să-l ia de guler. Pumnul tânărului îl trimise cât colo. Alţi slujitori 
veniră în grabă. Cuprins de cucernice furnicături, Cotae apucă un scaun și-l 
ridică deasupra capului. Aflat prin apropiere, Stoleru îl cântări pe blond din 
priviri doar o clipă. Destul pentru a-și da seama că are în față un oaspete de 
soi. Ţinuta mândră şi mai ales straiele lui, care, chiar dacă trecuseră prin 
multe, arătau a fi lucrate din cunoscutul postav de Colonia, i-ar fi impus 
respect până şi unui hangiu mai puţin priceput. 

— Poftiţi, înălțimea-voastră! spuse aplecându-se atât cât era de 
cuviință. Cu ce vă pot fi de folos? 

— Întâi cu adăpostul cailor. Unul dintre slujitorii mei aşteaptă afară. 
M-am mirat că rândașii nu ne-au ieşit în întâmpinare aşa cum se obișnuiește 
pe la alte hanuri. 

— Şi la noi se păstrează cu sfințenie acest frumos obicei. Din păcate, 
odăile sunt pline cu oaspeţi. Mâine va fi un turnir aici. 

— Mda! Vom căuta în altă parte. Cât îţi datorează acest nobil cavaler? 

— Mai nimic. Două oale cu vin şi o pulpă afumată valorează atât de 
puţin, încât nu merită a vorbi despre ele. 

Blondul privi spre Cotae. Acesta înțelese într-o clipă și scoase un ducat 
de aur. 

— Ia-l, jupâne! spuse lunganul măreț. Nu, nu! Păstrează restu”! 

— Domnule cavaler! sări hangiul însufleţit dintr-o dată. De la prima 
ochire mi-am dat seama... adică nu... vă cer iertare! Ar mai fi două odăi. 
Una pentru voi, alta pe potriva slujitorilor. Cât despre cai, voi da poruncile 
de trebuinţă. 

La un semn al hangiului, câţiva slujitori curăţară o masă cu muşterii cu 
tot, în vreme ce alții așezau măsăriță curată. Cotae şi Gogoaşă fură 
îndemnați spre un colț unde își ciocneau ulcelele cei de mâna a doua. 


Proaspeţii slujitori observară că a găsi un loc printre mesenii de acolo 
rivaliza cu frumoasele minuni biblice. Porniră totuşi hotărâți, înșfăcară câte 
un guler de care atârna ceva greu, smuciră cu sârg, își desfăcură palmele 
după un chibzuit avânt, iar cei luați de pe locurile lor în chip atât de 
creştinesc poposiră cam fără voie pe duşumea. Cum aceștia nu protestară, 
fie din pricina băuturii peste măsură, fie din altă pricină, cum cei de la masă 
nu păreau a se sinchisi, Cotae şi Gogoașă se aşezară în voie. 

Arad ciocni un rând cu părosul. Înviorat de plăcuta întorsătură a 
lucrurilor, omul închină solemn și grăi plin de mulţumire: 

— Domnule, numele meu e Grama. 

Discutară multă vreme când mai tare, când în șoaptă. Uneori se 
aplecau iute, ferindu-se din calea unor proiectile în formă de căni, de scaune 
sau cine ştie ce alte corpuri care circulau la răstimpuri pe deasupra meselor, 
din diferite părţi, după cum izbucneau încăierările. Numai novicii, numai 
cei ce păşeau pentru prima oară într-un han făceau caz când primeau în 
brațe un trup aruncat din greșeală. Dacă încăierările promiteau a fi 
frumoase, mulți mușterii se arătau dispuși a intra în horă, iar în astfel de 
ocazii doar hangiii luau parte fără entuziasm. Puţini se sinchiseau de o 
vânătaie, de un cucui, de lipsa unei bucăţi din piele sau de pierderea câtorva 
dinți. 

Cu puţin înainte de miezul nopţii, când cavalerul Grama cam întrecuse 
măsura ulcelelor, când picioarele lui ar fi putut căpăta o mie de întrebuinţări 
în afară de aceea a susţinerii trupului, Cotae și Gogoaşă îl luară târâș, 
fiecare de câte o aripă, şi-l cărară în odaia blondului. 

La ziuă, Arad îl întrebă pe bărbos: 

— Ai un cal? 

— Am avut o iapă de rasă, domnule, răspunse acesta cam acru. 

— Aha! Dar arme? 

— Şi arme am avut. Dacă aţi fi văzut spada mea de Sibiu... fiindcă 
Sibiul rivalizează cu Toledo în făurirea acestui fel de scule. 

— Fi, nici chiar aşa să nu o luăm. O fi Sibiul, însă Toledo... 

— Da, da, eram sigur că nu recunoașteţi, zâmbi bărbosul. Totdeauna 
suntem gata să credem că numai străinii pot da lucruri bune. Şi eu am crezut 
așa până acum câţiva ani, când am dat în Sibiu peste unul, Axinte. Mi se 
rupsese spada sus, lângă mâner. Cineva m-a îndrumat spre Axinte. L-am 
căutat, socotind că mi-o va cârpăci până se va ivi prilejul pentru una nouă. 
Axinte e mai mărunt decât mine, care nu fac parte din tagma uriaşilor, şi are 


o față lungă, uscată, ca de ţârcovnic. Omul s-a uitat la spadă şi mi-a zis: 
„Domnule, oţelul nu se poate cârpăci, dar aş putea să vă vând o spadă 
făurită de mine.” Zic: „Mă nene, asta-i de Toledo. Un cavaler care a purtat 
la șold un Toledo nu se poate mulțumi cu o custură oarecare.” „Adevărat! a 
râs el. Am aici trei spade. Una dintre ele e de Toledo. Voi acoperi mânerele 
şi gravurile, iar domnia-voastră încercaţi a vedea care e mai bună.” Cu tot 
învelișul făcut de Axinte, pe cea străină am recunoscut-o îndată după 
înfloriturile de pe ea. Zic: „O iau pe asta.” Zice: „Asta e Toledo. Mă 
aşteptam să o recunoașteţi. Totuşi o încercare merită. Eu am să iau una 
făurită de mine, iar voi încercaţi să mi-o rupeţi sau să mi-o știrbiţi. În caz de 
reuşită, veţi primi Toledo în dar.” Un ceas întreg m-am căznit, cu toată 
priceperea, însă fără folos. Până la urmă, am cumpărat o spadă de Sibiu la 
prețul uneia de Toledo. 

— Hm! Parcă am auzit ceva despre Axinte. 

— Şi veţi mai auzi, domnule. 

— Poate. Deci n-aveţi nici arme? 

— Am avut. Din păcate am pierdut totul la un joc de zaruri. Totuşi, 
sunt în câştig. După acel dezastru m-am jurat să nu mai pun mâna pe zaruri. 
Dar ce folos, dacă judecata bună vine la urmă? 

— Sper să fie un necaz trecător. 

— Mă îndoiesc, râse bărbosul, fiindcă nu mai am nici un fel de avere. 
Dacă aş avea o spadă, s-ar schimba lucrurile. Azi va fi un turnir. Cei ce 
câştigă un turnir sunt răsplătiți regeşte aici, la Argeș. 

— Ştii să foloseşti bine o spadă? 

— Ah, domnule, aş zice că lucrez destul de frumos! Părintele meu, 
seniorul Grama, Dumnezeu să-l țină încă vreo zece-douăzeci de toamne, 
mi-a dat lecţii admirabile. E drept că asta s-a petrecut acum patru ani. De 
atunci ne-a lipsit prilejul să încrucișăm spadele, din cauză că nu l-am găsit 
niciodată treaz. După ce şi-a pierdut averea — tot la jocul de zaruri — a dat în 
darul băuturii. Păcat! Avea o fineţe în loviturile de spadă... 

— Totuşi, după o noapte atât de grea... hm... aveţi puţine șanse într-un 
turnir, îl întrerupse Arad. 

— Vă faceţi griji degeaba. Sunt două luni de când mă odihnesc. 

— Atunci, propun să intrăm în frumoasa așezare a Argeşului. Iar dacă 
doriţi să luaţi parte la tumirul de spadă, nimic nu vă poate opri. 

— Păi tocmai spadă n-am şi nici straie pe măsura unui cavaler. 


— Toate la vremea lor, zâmbi blondul. Întâmplarea face să dispun de 
niște ducați. 

— Mă îndatoraţi, domnule. 

— Nu prea. Aurul acesta a venit pe neaşteptate. 


* 


Măria-sa Mircea, domnul Ţării Românești, părăsise palatul ca de 
obicei, cu puţin înainte de revărsatul zorilor. Îmbrăcat simplu, într-o cămaşă 
descheiată la gât, cu pantaloni strânși pe picior, lucraţi din cunoscutul 
postav de Ypres, pe care o mână dibace brodase la genunchi câte un vultur 
cu aripile întinse, purtând la brâu o sabie scurtă legată de o cingătoare 
încheiată în paftale de aur, domnul țării ieşise în parc pentru plimbarea de 
dimineaţă. Vreo câţiva arcași porniră grabnic să-l însoțească, aşa cum 
încercau adesea, dar un semn al măriei-sale îi opri. Aerul aspru al parcului 
aducea a zi rece de octombrie. Mircea zăbovi lângă vatra unui izvor ce 
năvălea voiniceşte de sub o stâncă. Acolo îi plăcea să-și scufunde faţa în 
unda rece, care înfiora trupul ca tăietura de brici. După ce simţi din plin 
binecuvântarea apei, pomi agale pe sub copacii mari, ai căror coroane 
uriașe parcă se îmbrăţișau unele cu altele, fără a mai lăsa loc pentru razele 
soarelui, ivite undeva pe o culme ca un zâmbet de prunc. Primul bărbat al 
țării purta plete lungi și o barbă rotundă, aspră. Înalt ca şi Staicu, se 
deosebea de acesta prin trăsăturile prelungi. Ochii lui mici, adânci, de 
culoarea aurului ca şi părul bogat, nasul drept, buza de sus voluntară fără a 
strica simetriei, lipsa obişnuitelor cute din colțul gurii alcătuiau chipul unui 
bărbat atrăgător chiar dacă împlinise treizeci și șase de ani. Nici trupul nu 
cunoscuse apăsările vârstei. Fireştile rotunjimi ale pântecului, ce apar la 
bărbaţi la vârsta aceasta, nu-l încercaseră. Al său era plat, suplu, ca al 
tinerilor. Dar nu numai natura îl ferise de asemenea cusur, ci și plimbările 
lungi, matinale, exerciţiile zilnice de scrimă, băile reci, călăria și vânătoarea 
cu arcul. 

„Am o zi grea, gândi el. Azi voi primi o seamă de oaspeţi. Pe la zece 
va începe turnirul. Uneori întrecerile cu lancea, cu spada și cu arcul se 
prelungesc până după prânz. Către seară, alături de doamna noastră Mara, 
vom deschide balul, iar la miezul nopţii mă voi întâlni cu Nufărul Alb.” 


* 


Pe străzile Argeșului, mulțimea trecătorilor era mult mai mare decât în 
alte zile. Negustorii de mărunţișuri profitau din plin, oferind spre vânzare 
lucruri mai acătării sau îndoielnice în ce privește calităţile. Unii veniseră în 
căruțe, alții doar cu ce purtau în spinare. Nici localnicii nu şezuseră cu 
mâinile în sân la o astfel de concurenţă și ieşiseră cu mărfurile tocmai în 
marginea câmpului rezervat întrecerilor. Până şi hanurile, atât de 
somnoroase dimineaţa, își primeau mușteriii ocazionali, ce intrau acolo să- 
şi petreacă vremea până la începerea turnirului. Mulţi clătinau din cap și 
socoteau în sinea lor că nu-i a bună cu noul vodă, care în preajma războiului 
se ține de petreceri. Altele trebuiau acum spre apărarea ţării, fiindcă nimeni 
nu ştia până unde vor lovi oștile lui Ali-pașa. De la urcarea lui vodă în 
scaunul ţării, întâmplată la 23 septembrie 1386, trecuseră doi ani. Doi ani de 
liniște, ce-i drept, dar ce gânduri avea el puţini știau. Va fi un demn urmaş al 
părintelui său Radu? Greu de presupus. 

Porţile cetăţii, deschise odată cu lumina zilei, lăsau a se revărsa 
călători din împrejurimi, ori din îndepărtate judeţe. Unii intrau călări pe cai 
greu de strunit, alții apostolește. Mulţi în trăsuri purtate de telegari sprinteni 
sau în căruţe mari, înghesuiți, transpiraţi, gălăgioși şi veseli. Încă din zori, 
împrejurimile câmpului de întrecere fuseseră ocupate. Spectatorii chibzuiţi 
nu lipseau. Primele rânduri se formaseră trainic, iar bătălia pentru o poziţie 
mai bună era fără sorți de izbândă. Doar cei din casele mărginașe păreau 
favorizați cu adevărat. Terasele, ferestrele şi acoperișurile gemeau de 
privitori. Jos, rândurile se legănau ca niște valuri uriașe sub asaltul celor 
întârziaţi. 

Sunet de trâmbiţe vesti sosirea lui vodă. O seamă de călăreţi deschiseră 
drum prin mulţime. La spatele lor, pe cai neastâmpăraţi ce jucau în loc, îşi 
făcură apariţia boierii Roman Herescu și Manea, amândoi cavaleri ai 
Ordinului Basarab. Platoșele sclipeau în bătaia soarelui ca niște oglinzi. 
Puțin mai în urmă, o parte dintre spectatori zăriră coroana de aur în cinci 
colțuri a domnului țării. Alături de vodă, tânăra doamnă Mara, înaltă, suplă, 
în rochie albă tivită cu fir de aur, iar în stânga lor, Staicu şi Margareta. La 
spate, sumedenie de curteni călcau domol, conduşi de comitele Dragomir, 
castelanul de Dâmboviţa. Nici oaspeţii nu lipseau. Veniseră acolo vornicul 
Drăgoi, Burlă şi Stanciu, toţi trei consilieri supremi ai domnului Moldovei, 
Pietro Embrone, consul genovez la Chilia, trimişi din Transilvania, Serbia, 
Vidin, Tîrnovo, Croaţia și cavaleri ai regelui Poloniei, Vladislav Iagello. 


Întreaga mişcare încremeni când crainicul anunţă cu voce puternică: 

— Măria-sa Mircea, mare voievod şi domn singur stăpânitor a toată 
Ţara Românească. 

Aflat nu departe de vodă, consulul Pietro Embrone îi șopti secretarului 
său: 

— Mircea e vesel. Râde şi discută fără griji. 

— Ca la orice turnir, încuviinţă secretarul. 

— Santa Madona! exclamă Pietro. Războiul bate la ușă. Să fie oare 
domnul Țării Românești un naiv? 

— Mă îndoiesc, șopti secretarul. Cred mai degrabă că acest turnir 
ascunde o frumoasă manevră. lată un prilej de a aduna o groază de oameni 
fără a bate la ochi. Tare îmi vine a crede că trimișii polonilor au venit nu de 
dragul întrecerilor, ci ca soli. Cred că ar fi interesant să luăm seama la 
întâlnirile de azi ale valahului. Nişte soli poloni la curtea din Argeș nu ar fi 
pe placul regelui Ungariei. Dar un turnir poate fi un bun paravan, fiindcă la 
astfel de prilejuri vin adesea mulţi cavaleri. Apoi, iscoadele turcilor îl vor 
vesti pe sultan că aici nimeni nu se gândește la război. 

— În ce scop? 

— Nu ştiu. Am aflat însă că Mircea și-a întărit cetăţile de la Dunăre. 
Zidurile s-au dublat, iar garnizoanele sunt mai mari ca de obicei. Numai 
cetatea Turnu are acum peste două mii de arcași. 

— Deci, pregătiri în taină? 

— Aşa se pare. 

La un semn al lui vodă, crainicul îi chemă pe cavalerii întrecerilor de 
spadă. Erau patru. Trei voinici și unul mărunţel, pricăjit, prea firav pentru o 
dispută atât de grea. 

Tumirurile nu-l atrăgeau pe mitropolitul Antim. El socotea că o faţă 
bisericească nu are ce căuta la asemenea ușuratice vărsări de sânge. În 
schimb, egumenul Lazăr era nelipsit. Şi nu o dată ţinea pariuri cu vodă. 

— Măria-ta! grăi Lazăr. Nu credeţi că mărunţelul își caută moartea? 

— Să vedem, râse domnul ţării. Numai el ştie pe ce se bizuie. 

— Mi-e teamă că mâna lui slăbănoagă nici nu va putea ridica spada. 

— Vreţi să pariaţi împotriva lui? 

— Ah, nu! Mie îmi place să risc. Ţin zece perperi pe mâna cavalerului 
Grama. Așa mi se pare că-l cheamă. 

— Fie! aprobă vodă. Sper să nu mă păgubiţi ca altădată. 


Primii intrară în luptă un tânăr oacheș din Judeţul de Baltă și un bărbat 
mai vârstnic, necunoscut la curtea Argeşului. După unele schimburi de 
lovituri, spectatorii observaseră că oacheşul e mai ager, iar vârstnicul e mai 
chibzuit în mișcări. Dar totul dură atât de puţin, încât spectatorii mai ședeau 
încă încremeniţi. Spada vârstnicului intrase adânc în umărul celuilalt. 
Grijuliu, necunoscutul se aplecă deasupra oacheșului căzut parcă fără 
suflare. O singură privire ageră îi fu suficientă pentru a şti că rana e puţin 
primejdioasă. Mulţumit, salută adânc spre locul în care şedea vodă. 

— Prea scurtă întrecere, murmură Lazăr. 

— Dar frumoasă, grăi comitele Staicu. Cavalerul vârstnic e un mare 
spadasin. 

— Sau, poate, norocos. 

În vreme ce Lazăr savura spectacolul din plin, fiindcă locul său lângă 
vodă era dintre cele mai bune, călugărul Sima, îmbrăcat în rasă lungă, 
transpirat, roşu la față, înainta cu cizmele lui mari prin mulțime. După 
strigăte, înţelese că privirile sale nu avuseseră parte de prima întrecere. 
Mânat de talazurile celor ce se înghesuiau fără noimă, ajunse la loc liber, 
sub un prun. Ochii săi cucernici cătară în sus, printre crengi. Pe craca cea 
mai de nădejde, un tânăr, nu chiar flăcău după semnele chipului, ședea 
împărătește. 

„Dacă mă sui lângă el, pică prunul cu noi, chibzui grăsunul. E prea 
fraged ca să ţină doi oameni. Apoi, fără ajutor, mi-e teamă că nu pot urca 
până acolo.” 

— Hei, fiule! răcni Sima. 

— Ce e, bre? întrebă flăcăul. 

— Dă-te jos, spurcatule! Picioarele tale netrebnice au pângărit crengile 
pomului. 

— Da de unde? râse băiatul. Doar m-am mai urcat şi altă dată și 
nimeni nu mi-a zis că-i păcat. 

— Parcă eu zic altfel? o luă Sima grijuliu. Când prunele sunt coapte 
avem datoria să ne săltăm printre sfintele crengi, însă acum e păcat greu. 
Pomul abia e pe rod. 

Descumpănit, băiatul grăi totuşi cu judecată: 

— Păi ăia de colo de ce stau în pruni? 

— Lasă că ajung eu şi la ei. De ce crezi că sunt pus aici? 

— Aş zice că nu-i păcat. 

— Ce? Pesemne că Lucifer îţi tulbură mintea. Câţi ani ai? 


— Aproape șaptesprezece. 

— La biserică mergi? 

— În fiecare duminică, sfinţia-ta. 

— Şi nu ţi-au spus acolo despre păcatul urcatului în prun? 

— Nici o vorbă, sfinţia-ta. 

— Mare mirare! Pe mine m-ai văzut în prun? răcni mânios. 

— Nu. 

— Atunci dă-te jos înainte de a chema străjile! Sfântu” apostol Chihaia 
zice limpede în a şaptea epistolă către argeșeni: „Luaţi aminte și nu vă 
urcați în prunul fără prune coapte fiindcă spurcăciunile... și buboaiele la 
șezut... bubele dulci... râia... străjile...” Dă-te jos! 

Nemulțumit, dar destul de speriat, băiatul își dădu drumul din pom și 
porni să o ia din loc, însă un gest al călugărului îl opri. 

— Uşor, fiule! Ajută-mă să mă urc! 

— Parcă ziceai că... 

— Sigur că ziceam. Trebuie să binecuvântez cu mătăniile fiecare 
crenguţă, altfel se usucă prunu’. 

Grea treabă. Sima îşi săltase poalele rasei cam fără folos. Fundul său 
cât o varniță atârna ca plumbul, chiar dacă braţele puternice porniseră a face 
minuni pe tulpină la deal. Băiatul nu era slăbănog. După o vreme reuși să 
pună umărul sub cucernicul fund și, prin frumoasă trudă, Sima ajunse pe 
craca atât de râvnită, unde se aşeză comod, fericit de o vizibilitate straşnică. 

— Hei, sfinția-ta! 

— Ce vrei? 

— Nu cobori? 

— De ce să cobor? 

— Fiindcă păcatu”... şi buboaiele... 

— Păcatu”? Ai te cară d-acilea! Întâi trebuie să mă rog și să meditez 
două ceasuri încheiate. Pe urmă să vii să mă ajuţi la coborât. 

Cum nu era nătâng, băiatul o luă din loc înjurând printre dinți. 


* 


Adversarul micuţului Grama se nimerise un zdrahon cunoscut ca o 
brezaie pe la turniruri. Uneori lovea cu spada atât de puternic, încât mulți îl 
credeau egal în voinicie cu mândrul cavaler Bogdan. Altfel, era un soi de 
mălai-mare, petrecăreţ, darnic până la risipă, veșnic fără un chior în pungă 


şi gata a se lipi acolo unde întrezărea ceva câștig. Meseria armelor nu-l 
atrăgea, cu toate că unele însușiri alese în mânuirea lor i-ar fi adus o situaţie 
mai bună. leşise victorios în câteva turniruri, dar gloria, numele bun nu-i 
făceau cine ştie ce plăcere, ci numai obișnuita pungă cu sunători cuvenită 
învingătorului. Cum era lefter de vreo câteva săptămâni, venise la întrecere 
cu gândul la un chef mare. Văzându-l pe Grama atât de neajutorat fizic, 
după primul moment ce-i stâmi mirarea cugetă adânc: 

„Să fiu al dracului dacă nu-i o glumă! Fiindcă, de nu-i așa, a mă bate 
cu ăsta, a-l despica în două, mă duce la un păcat atât de rău, încât ar trebui 
să-mi schimb numele pentru a nu fi certat cândva în cer. Adică n-au găsit ei 
unul pe măsura mea?” 

— Piei, drace! murmură printre dinţi. 

— Aţi spus ceva, domnule? se interesă mărunţelul. 

— Ah, nu, cavalere! Ziceam o rugăciune. Totdeauna înaintea întrecerii 
îmi fac rugăciunile, minţi el. Poate e cazul să vi le faceţi și voi, fiindcă nu se 
ştie dacă mai e timp la urmă. Mă numesc Anton. 

— Încântat, cavalere! Numele meu e Grama. Sper să facem o partidă 
frumoasă. 

Ultimele cuvinte ale adversarului îl năuciră cu totul pe Anton. Apoi își 
luă seama şi grăi, sperând să nu-i aducă acestuia vreo jignire, dar să-l facă a 
înţelege că ar mai fi timp să o ia la sănătoasa. 

— Domnule, oare o dragoste nefericită vă aduce la moar... adică vreau 
să zic aici? Dacă aveţi ceva neamuri dragi... 

— Fi, ei, domnul meu! își ieşi din pepeni mărunţelul. 

„Să mă ia naiba! chibzui Anton. Cred că i-am zis ceva ce nu se cade.” 

— Cavalere! încercă el să repare. N-am vrut să vă aduc un afront, însă 
cu cei ce rămân pe urmă... 

— În gardă, domnule! 

„Fie! gândi Anton. Tu ai vrut-o.” 

În jurul arenei se lăsase o linişte adâncă. Pentru oricine era limpede că 
la prima lovitură de spadă mărunţelul va fi despicat. De undeva, dintr-un 
balcon, cineva strigă mânios: 

— Nu-i drept! 

Însă nimeni nu-l luă în seamă. Cei doi spadasini tocmai încheiaseră 
saluturile de cuviință. Anton foarte nemulțumit, fiindcă niciodată nu luptase 
cu neajutoraţi, lovi de câteva ori spada mărunțelului, hotărât să i-o smulgă 
din mână. Dar, spre mirarea sa, nu reuși. Grama primea fiecare lovitură nu 


în contră, ci pieziş, astfel că lamele în loc a se ciocni puternic alunecau una 
pe lângă alta parcă îmbrăţișate. Apoi o fandare lungă se opri în coapsa lui 
Anton. 

— Sfântă fecioară! murmură zdrahonul. Bărbosul ăsta vede o 
meserie... 

— Sper că nu v-am atins prea adânc, spuse Grama. 

— Ei, la naiba! D-astea am primit eu destule. Însă acum e rândul meu. 
Să te ferești, domnule, fiindcă voi lovi năprasnic. 

După ultimele vorbe, spada sa se abătu asupra micuţului cavaler ca o 
vijelie, gata a doborî totul în calea ei. Și totuși — mirare! Grama dansa în 
jurul zdrahonului asemenea unui titirez. Dinspre balcon răzbătu aceeași 
voce, în care răsună de data aceasta o adâncă uimire. lar în clipele ce 
urmară, tăcerea fu întreruptă de două zgomote mari. Primul e clar. Căzuse 
Anton peste spada ce se frânsese. Dar pentru al doilea, vodă îl întrebă pe 
crainic: 

— Ce a fost asta? 

— Nimic, măria-ta. Unul prea înflăcărat a picat din balcon. 

Nu mult după prânz, cavalerul blond dimpreună cu Grama și cei doi 
slujitori poposiră printre tarabele cu mărfuri. 

— Am crezut că vei pierde întrecerea, grăi Arad. 

— Zău? Eu am fost sigur de câștig după primele schimburi de lovituri. 
Ştii care e necazul în lupta dintre un zdrahon și unul pirpiriu? 

— Nu. 

— Cei mari la trup cred prea mult în voinicia lor şi devin generoși. lar 
dacă le lipseşte generozitatea, rar ne bagă în seamă. Noi, ăștia neajutoraţii, 
nu cunoaștem mila în faţa uriașilor, ci lovim din toate puterile. Apoi, cu 
toate că domnul Anton stăpâneşte bine arta scrimei, aş zice că nu-i dăruit cu 
haruri aparte. Îi lipseşte fineţea. Or, într-o luptă cu spada primează nu 
voinicia, nu cunoaşterea corectă a loviturilor, ci fineţea execuțiilor. 

— Aşa e. Câţi bani ai primit din mâna lui vodă? 

— O pungă cu cinzeci de perperi. Adică peste nouă sute de ducați de 
argint. 

— Nu-i rău. Cu astfel de sumă te pui pe picioare. 

— Aiurea! Douăzeci şi cinci de perperi i-am împrumutat cavalerului 
Anton. 

— Cum asta? 


— Păi, din cele ce a avut bunăvoința să-mi spună după luptă, mi-am 
dat seama că e lefter. 

Arad îl privi cu plăcere, dar Grama nu observă, fiind preocupat de 
unele socoteli băneşti. 

— Deci, continuă el, dacă îţi plătesc datoria, dacă îmi cumpăr un cal 
bun, rămân vreo cincisprezece perperi. De fapt, nici atât. La Deva am două 
surori care au rămas în cruntă sărăcie şi aşteaptă ajutorul meu. Cât despre 
seniorul Grama, el se descurcă totdeauna în hoinărelile lui. Cine ştie pe 
unde îl poartă pașii. 

— Înţeleg, spuse blondul nu prea bucuros. Când vei porni spre Deva? 

— Mâine în zori. 

— Prea bine, domnule! Datoria mi-o plăteşti altă dată, iar un cal bun îţi 
voi împrumuta eu. 

Arad cumpără unele straie frumoase, pe măsura cumetrilor Cotae şi 
Gogoașă. Feţele celor doi slujitori străluceau de mândrie. Numai la alegerea 
armelor stăpânul întâmpină unele greutăţi. Cotae era bucuros de arcul său 
nou. Gogoașă, în schimb, arăta mare dispreţ pentru astfel de sculă. 

— Domnule! grăi el îmbufnat. Cu arcul nu mă pricep să trag. 

— Înveţi. 

— A, nu, e prea târziu! Doar dacă aveţi bunăvoința să-mi luaţi un 
topor. La noi, pe valea Ampoiului, sunt o mulțime de tăietori și cioplitori de 
lemne. Până şi copiii se pricep. lar joaca noastră era aproape totdeauna cu 
toporul. 

— Meseria armelor nu-i o joacă. 

— Știu, domnule, şi d-aia mă încumet a vă arăta ce pot. 

— Cu săgeata îl iei pe dușman de la distanţă. 

— Şi cu toporul. 

— Mare minune! Uite că aşa ceva nu am văzut până acum. Și de unde 
să-ţi iau asemenea armă? 

— Am întâlnit un negustor cu topoare bune. 

La puţină vreme, Gogoașă reveni încântat de frumoasa achiziţie. 
Dincolo de câmpul întrecerilor începea codrul. Întâi o seamă de tufe și 
copaci singuratici, apoi liziera deasă. Mânat de curiozitate, Arad se opri 
cam la douăzeci de pași în faţa unui trunchi ce întrecea grosimea unui om. 
După ce-l privi o vreme gânditor, îl întrebă pe Gogoașă: 

— Ai putea să-l nimerești de aici? 


— Fără sminteală. E drept că de multă vreme n-am mai încercat, dar 
nădăjduiesc să nu-mi fi pierdut îndemânarea. 

Apoi, parcă în joacă, slobozi toporul din mâna sa vânjoasă. 

— Drace, straşnică lovitură! strigă blondul entuziasmat. Văd că tăișul a 
intrat în tulpină de vreo două degete. 

— Vai mie, domnule! se căină grăsunul. Altădată îl înfigeam mai 
adânc, dar nu asta-i supărarea mea. Toporul a lovit cam la o palmă de 
crăpătura aceea pe care am ochit-o. Va trebui să lucrez mult până ce îmi va 
reveni îndemânarea. 

— Tu cum stai cu arcul? se întoarse blondul către Cotae. 

— Ca măgarul la muls oile. Îmi place, însă n-am tras niciodată. 

— Ai vrea să încerci? 

— Dacă nu vă e cu supărare. 

Arad îi arătă un copac aflat cam la vreo treizeci de paşi. Cotae încordă 
arcul, închise ochii şi trase. 

— Pe sfintele moaște! râse cavalerul. Bine că n-a fost nimeni prin 
apropiere. Puteai să-l lași olog. Când tragi cu arcul și nu ești în șa, 
picioarele nu stau unul lângă altul, ci dreptul dus mai în spate. Apoi, dacă 
închizi ochii, nu faci nimic. Nici poziţia umărului nu-mi place. la dă-mi 
arcul şi să fii atent la tot ce fac! În faţa noastră sunt trei copaci aproape lipitți 
unul de altul. Voi trage în cel din mijloc. 

— Prea departe, interveni Grama. Până acolo cred că sunt peste 
optzeci de paşi. 

— Aşa cred și eu, zâmbi Arad. Copacul din mijloc are un ciot. Voi 
încerca să trimit săgeata în el. 

— Ar fi straşnic, se auzi o voce din spate și nu mică fu surpriza 
cavalerului blond când îi văzu pe Staicu, pe egumenul Lazăr şi pe Sima. 

— Ce plăcere! se înclină Arad. 

— Ce mirare! observă comitele. După spusele voastre vă știam în 
drum spre Caliacra. 

— Și nu vă înşelaţi. Am făcut doar un ocol pe la Argeș. 

— Înseamnă că staţi puţin aici. 

— Până mâine în zori. 

— Pesemne că aveţi o invitaţie la balul de la palatul domnesc. 

— Ce vă face să credeţi? 

— Să cred? Nu, domnule, ci numai să sper. Mi-ar plăcea să petrecem 
câteva ceasuri împreună. 


— Şi mie, însă nu am o astfel de invitație. Cine s-ar fi gândit la unul ca 
mine? Cine mă cunoaşte? 

— Noi. Aveţi ceva împotrivă dacă vă poftim? 

— Nu m-am gândit la o cinste atât de mare. 

— Atunci, vă las o invitaţie la oștenii din paza porţii. 

— Domnule! râse Arad. Socot că, de vreme ce am obținut această 
favoare, îmi pot îngădui să vă mai cer una pentru prietenul meu, cavalerul 
Grama. 

— A, tânărul care a câștigat întrecerea de spadă? se întoarse comitele 
spre micuțul cavaler. Nici că se poate mai bine. Frumoasă lovitură ați dat, 
domnule! Dar parcă vă pregăteaţi să trageţi cu arcul, privi din nou către 
blond. Vă stingherește oare prezența noastră? 

— Nicidecum. Doresc să-i dau slujitorului meu prima lecţie. 

— La o distanţă atât de mare? Poate nu ştiţi că azi întrecerea cu arcul 
s-a disputat doar la şaizeci de paşi. Învingătorul e un tânăr din judeţul Olt. 
Un flăcău de mare nădejde. În faţa lui au pierdut câţiva cavaleri dintre cei 
mai iscusiţi. Zău, turnirul de la Argeș a adus multe surprize. 

Arad potrivi săgeata, încordă arcul, ochi scurt și trase. După câteva 
clipe se auziră exclamațţii de uimire. 

— Cavalere! strigă egumenul cu entuziasm. Săgeata voastră s-a înfipt 
la câteva degete de ciot. Poate că mă înșel, fiindcă distanţa e mare. Voi da o 
fugă până acolo. 

Apoi spre hazul celor de faţă, își săltă poalele rasei şi porni în goană. 
Când reveni, ochii săi străluceau ciudat. 

— Minunat, cavalere! zâmbi el. Doar la trei degete de ciot. Sunteţi un 
țintaş cum rar mi-a fost dat să văd. Sau, mai degrabă, încă n-am văzut. Şi 
mă mir: de ce nu aţi luat parte la întrecerea cu arcul? Aţi fi câştigat ușor. 
Surprizele se ţin astăzi lanţ. 

Blondul ridică din umeri, vizibil nemulțumit. 

— Arcul acesta nu are o bătaie prea bună, sfinţia-ta. N-aş zice că-i rău, 
însă nu-i centrat cum se cuvine. Lemnul său are un capăt ceva mai subțire. 
Cotae, dă-mi arcul meu! 

Și spre mirarea celorlalți ochi din nou, chiar mai scurt decât prima 
oară, iar săgeata nimeri în mijlocul ciotului. 

— lată ce înseamnă să-ţi cunoşti arma, zise Arad mulţumit de reușită. 

— Domnule! făcu Staicu privindu-l șăgalnic. Am întâlnit mulţi arcași 
buni, dar cunosc un singur om în stare să vă egaleze la o distanţă așa de 


mare. 

— Voi? 

— O, nu! E vorba despre sfinția-sa Lazăr. 

Arad şi însoțitorii săi îl priviră zâmbind. Cuvintele comitelui aduceau a 
glumă. Nu puteau crede așa ceva, fiindcă nu auziseră ca vreo față 
bisericească să aibă mari daruri în mânuirea armelor. Staicu parcă le ghici 
gândurile. Uşor nemulțumit, îl rugă pe Lazăr să încerce. Bucuros, cavalerul 
blond îi oferi acestuia arcul său. După felul cum îl prinse, cu mâinile mari, 
nervoase, după dibăcia dovedită în mânuirea lui, se văzu clar că Lazăr 
umblase des cu scule de soiul acela. Egumenul ochi la fel de scurt și de 
energic. Săgeata bâzâi prin aer ca un bondar uriaș și se înfipse în ciot. 

— Sper să ne vedem la bal, râse comitele. 

Mai la o parte, în vreme ce egumenul și Staicu se depărtau la braţ, 
grăsunul Sima îi zise lui Cotae: 

— Fiule, sub îndrumarea vrednicului tău stăpân, vei ajunge chiar 
scutier. Dacă nu poţi acum, îmi vei plăti atunci. 

„Săracul, chibzui lunganul. Cred că de la căldură i se trage. După 
vorbele fără căpătâi ai zice că l-a lovit cineva cu leuca în cap.” 

Apoi răspunse milos: 

— Nu înţeleg. Despre ce plată e vorba? 

— A orătaniei. 

— Care orătanie? 

— Bă ăsta! îşi ieși Sima din pepeni. După plecarea voastră din Snagov, 
cucermicul ce se ocupă de orătănii mi-a zis că-i lipseşte una. Că te-a văzut 
pe lângă coteţe. Ce-i drept, numai o aripată dovedeşte că eşti lipsit de 
păcatu” lăcomiei, însă nu şi al șterpelitului. 

„Din vorbele lui se vede că nu-i prea sigur”, chibzui lunganul, 
dumirindu-se încotro vâsleşte grăsunul. Cum nu era prima oară căzut sub 
asemenea învinuire, își luă o figură din cele mai ofensate și răspunse cu 
măreție: 

— Sfinţia-ta, nu prea știu despre ce ai grăit. Dacă vrei să știi, până azi 
găinile au fost cercetate de către oameni destul de puţin. Fiindcă nu-i destul 
să te pricepi la un ciupelit frumos, ori la ronţăit un copan. Sufletu”, sfinția- 
ta. Sufletu” trebuie căutat la găină. Orătăniile pricep omul cu inima bună și 
se iau după el ca mielu’ după oaie. D-aia zic: poate că o orătanie să se fi luat 
după noi însă, dom'le, eram călare și n-am băgatără de seamă. 


Se apropia miezul nopţii. Balul era în toi doar pentru cei tineri. 
Vârstnicii, retrași prin ungherele sălii, gustau câte o cană cu vin sau 
depănau amintiri. Cavalerii străini, înconjurați cu atenţia curtenilor, mai 
discutau încă aprins despre turnir. Jupânesele tinere își îndemnau soții la 
dans. Cele răscoapte puneau la cale cumetrii și ospeţe. Parcă nimeni nu 
avea gândul îndreptat spre războiul ce era gata să înceapă la sud de Dunăre. 
Lipsea totuşi veselia de altădată, fiindcă primejdia unui război totdeauna 
apasă inimile oamenilor cu greutatea ei. Numai tinerii, lipsiţi de experiența 
bătrânilor, gustau clipa cum se cuvine. Prin locurile tainice ale teraselor, 
flăcăii și fetele schimbau sărutări pe furiș. Nelipsiţii crai se poticneau 
adesea cu prefăcută mâhnire și prindeau în braţe câte o codană, iar scuzele 
durau uneori atât de mult, încât victimele, nu prea supărate, începeau să-și 
depene visuri de măritiş. Ușile larg deschise ofereau prilej de dans chiar și 
în curtea plină cu pomi. Unii dansatori îndrăzneţi mânaseră sârbele către 
liziera parcului măreț, acolo unde lumânările păcătoase lipseau şi 
îmbrăţișările rămâneau ascunse în umbra copacilor. 

Domnul ţării se întreținea cu oaspeţii poloni. Măria-sa, Mara, tânăra 
Margareta și câteva jupânese găsiseră loc plăcut pe una din numeroasele 
terase. Aerul nopţii de mai, încărcat de mireasma florilor, căpătase oarecare 
asprime în apropierea miezului nopţii, însă nu destulă putere pentru a le 
alunga. Mitropolitul Antim îi adunase în jurul său pe Atanasie al 
Severinului, pe Sofronie de la Cozia, pe Lazăr al Snagovului şi pe tânărul 
Dragomir, comitele de Dâmboviţa. Staicu discuta în șoaptă cu istețul conte 
genovez Pietro Embrone. 

— Domnule! zise acesta. Războiul bate la ușă... 

— Dar nu la a noastră, îl întrerupse Staicu. 

— Adevărat, însă mâine poate fi altfel. Mă mir că măria-sa Mircea nu 
adună oastea ţării. 

— Asta înseamnă că știe mai multe decât noi. 

„Și tu, tâlharule! gândi consulul de la Chilia, ascunzându-și supărarea 
sub un zâmbet nepăsător. M-aş mira ca fratele lui vodă să nu știe. Tăceţi ca 
peştii, iar eu tremur de îngrijorare. Turcii ţintesc nu numai [ara 
Românească, ci și Chilia. Negustorii care vin la noi din sud vorbesc multe. 
Ei totdeauna sunt bine informaţi. Oştile lui Ali-pașa trec totul prin foc de-a 
latul Balcanilor. Să fie oare acest vodă un papă-lapte, un becisnic? 


Secretarul meu mă asigură că-i un om chibzuit, dar tare nu-mi vine a crede. 
În locul turnirului, al balului, m-aş fi bucurat să-l văd cu oștile la Dunăre. 
Sau poate că își dă seama de zădărnicie. Cine cutează azi a sta în fața 
achingiilor lui Ali-pașa? Treizeci de mii de achingii vor lovi peste câteva 
zile Dobrogea şi Varna. Însă negustorii genovezi veniţi de la Adrianopole 
spun că sultanul Murad a trimis încă douăzeci de mii de achingii către 
pasurile Balcanilor. Încotro ţintesc, nu ştie nimeni. Ioan al Dobrogii va 
pierde războiul. E adevărat că-i un tânăr viteaz. Din păcate, îi lipseşte 
înţelepciunea părintelui său, Dobrotă. Mircea i-a trimis ajutor o mie de 
călăreţi. De ce oare numai atât?” 

Cavalerul blond și Grama ocupaseră o masă într-un colț al sălii. Sima, 
Cotae și Gogoașă, o alta undeva prin ungherele mai îndepărtate ale curţii, 
fiindcă erau doar însoțitori, fapt ce nu le îngăduia să se amestece cu 
invitaţii. De fapt, nici nu doreau asta. Lumina lunii îi ajuta destul de bine să- 
şi găsească ulcelele cu vin. 

Când miezul nopţii păru foarte aproape, vodă socoti că e vreme să-l 
întâlnească pe Nufărul Alb. 

— Domnilor! râse el către cavalerii poloni. V-am reţinut de la plăcerile 
balului. Sunteţi tineri şi se cuvine să petreceți. 

Oaspeţii pricepură că discuţia s-a încheiat, astfel că îl părăsiră, cu 
unele plecăciuni adânci. Cavalerii unguri aflaţi prin apropiere ar fi dat mult 
să ştie ce discutase Mircea cu oamenii regelui Poloniei. Să fi fost doar nişte 
obişnuite amabilităţi? 

Domnul ţării ieși agale din sală tocmai când mitropolitul Antim le 
vorbea celor din jur despre planurile de a clădi o frumoasă biserică la 
Târgovişte. Al doilea mitropolit, Atanasie al Severinului, avea altă părere în 
privinţa locului ales. Între ei porni o dispută ce ameninţa să dureze mult. 
Egumenul Lazăr profită din plin și se fofilă pe lângă coloanele mari 
acoperite cu marmură, apoi pe lângă perete până la una dintre numeroasele 
ieşiri. Miezul nopţii era aproape de cumpănă. 

Pe fața comitelui Staicu apăru brusc un semn limpede de suferinţă. 
Buzele lui scăpară un oftat jalnic, spre totala uimire a consulului genovez. 

— Vă e rău? îl întrebă acesta. 

— A, mai nimic. O indispoziţie trecătoare. Însă vina e numai a mea. 
Am mâncat o pulpă de berbec prea împănată cu grăsime pentru stomacul 
meu gingaș. Sau poate că e de la vinul negru, cu care nu sunt obișnuit. Sper 


să mai stăm de vorbă în noaptea asta. Mă atrag inteligentele voastre păreri 
în privinţa măsurilor de apărare a Ţării Româneşti. 

Consulul aprobă cu un gest grăitor. Comitele porni spre uşă. Paşii săi 
domoli, umerii aduși ușor înainte dovedeau suferința de care fusese cuprins 
atât de neaşteptat. 

Cavalerul blond zâmbea la răstimpuri cam fără rost, uimindu-l pe 
tânărul Grama. Discuţia dintre ei lâncezea, în loc să prindă aripi după 
numeroasele căni cu vin bun. 

„O fi niţel făcut? gândi micuțul bărbos. Parcă n-aş crede. Aseară am 
băut împreună de două ori pe atât şi nu eu am fost cel mai treaz. Drace, te 
pomenești că-i îndrăgostit! Numai îndrăgostiţii răspund aiurea când îi 
întrebi ceva. Iar în privința zâmbetului fără noimă — să nu mai vorbim.” 

Arad îl smulse din gândurile acelea. 

— Hai, bătrâne, să mai ciocnim o ulcică. Să bem pentru femeile 
frumoase. 

— Dar pentru cele urâte? mustăci Grama. 

— Urâte? Nu există femei urâte. Cel puţin așa mi-a spus unul mai 
vârstnic. Cică totul e să ştii a le descoperi ce au frumos. 

— După vorbele tale, să cred că eşti îndrăgostit? 

— Să crezi, bătrâne, râse blondul. Şi zău că nu-i nimic rău în asta. Toți 
cădem până la urmă în cofă. Însă ceva fulgerător se întâmplă rar. Poate că 
sunt cam băut și am uitat să-ți spun că în seara asta o nobilă doamnă a avut 
gingășia să-şi oprească privirile asupra mea. 

— Într-adevăr, ţi-a scăpat. Numai ochiul meu încă ager după atâtea 
căni m-a lămurit, văzându-te cum zâmbeşti aiurea. 

— Atunci, nu ne mai rămâne decât să bem împreună încă un rând, 
fiindcă va trebui să plec. Adică să alerg. La naiba, să zbor! Legea 
cavalerească ne cere a fi la întâlnire cu puţin înainte de sosirea iubitei. Până 
mă întorc, să bei, bătrâne, pentru dragoste şi pentru norocul meu, fiindcă, pe 
toţi tartorii iadului, am nevoie de noroc! 

Cam ţeapăn, blondul porni spre ușă. Grama zâmbi îngăduitor. 
Lumânările pe isprăvite pâlpâiau cu ultimele puteri. Cele proaspăt aprinse 
parcă sfidau împrejurimile. Privindu-le, micuțul cavaler murmură pierdut în 
gânduri: 

— Ca viaţa. Tinereţea, cu harurile ei. Bătrâneţea, cu ultimele puteri. 
Toţi ardem. La dracu! De ce să ardem? 


Tăriile vinului îl opriră să cugete mai acatării. Mânios, așa din senin, 
bău câteva căni cu vin spre a se limpezi. lar când privi lumânările din nou, 
constată că acestea o luaseră între timp din loc şi puseseră distanță mare 
între ele şi masa la care şedea. Însă nu asta îl miră, ci numai faptul că 
lumânările, prinse una de alta în horă, dansau ca nişte apucate. 

—  Ăsta-i începutul dezmăţului, strigă scârbit de  necuviinţa 
lumânărilor, apoi îşi lăsă căpăţâna obosită pe masă. 


* 


Domnul "Ţării Românești intră în cabinetul său urmat de căpitanul 
Gherghina, despre care se șoptea adesea că-i prea tânăr pentru un 
comandant al gărzilor de la Argeş, chiar dacă îi recunoșteau calităţile de 
cavaler al Ordinului Basarab. Gherghina îşi câştigase încrederea lui vodă în 
misiuni grele, neștiute de nimeni. Tăcut din fire, rar intra într-o discuţie. Pe 
curteni îi trata politicos și rece, fără a lua seama la unele clevetiri. De fapt, 
nu cei douăzeci şi doi de ani ai tânărului iscau neîncrederea unor curteni, ci 
originea lui obscură. Era fiul unui potcovar din mica şi cocheta așezare a 
Bucureştilor. Bun spadasin, câştigase două turniruri. Nimeni nu știa unde 
învățase el arta scrimei. Poate că egumenul Lazăr ar fi fost în drept să 
vorbească, dar cui i-ar fi trecut prin minte să-l întrebe? Cu toată înălțimea 
lui remarcabilă, Gherghina nu era voinic. Ba s-ar fi putut spune că-i prea 
subțirel pentru un spadasin cu faimă. 

— Avem veşti, domnule? îl întrebă vodă. 

— Puţine, măria-ta. În faptul serii au sosit călăreţi de la cetăţile Turnu, 
Căpăţâneni, Brăila, Giurgiu şi Crăciuna. Ei ne-au vestit că s-au încheiat 
lucrările de întărire. Oştile din pădurile Argeșului au primit încă o mie trei 
sute de cămăși de zale, iar cele de lângă Giurgiu, opt sute. Negustorii 
brașoveni au sosit ieri cu şapte sute de scuturi din piele, dar preţul lor mi se 
pare piperai. 

— Să nu vă tocmiţi! Avem cu ce plăti. Sunt bune? 

— Cred că cele mai bune din ultimii ani. 

— Mda! Cu otrava pentru săgeți cum stăm? 

— A fost împărţită după porunca măriei-tale. 

Mircea îl privi cu plăcere. Gherghina vorbea totdeauna scurt și 
limpede. Nici un cuvânt în plus nu se strecura în frazele lui. 

— Voi primi un oaspete, continuă vodă. Să nu-l laşi să aștepte. 


Gherghina salută și părăsi încăperea. Mircea scoase scrisoarea lui 
Lazăr dintr-un sertar al biroului. Din curte şi din sala balului răzbătea 
zgomot de veselie. 

„Oamenii petrec, chibzui el. Poate că nu-i rău. Pentru prilej de supărări 
va fi timp destul. Adică, mă înşel. Oamenii simt primejdia ce ne aşteaptă 
prin mişcarea turcilor către Dunăre, însă în noaptea asta vor să nu-și 
amintească de ea. Dar despre mine ce cred? Am observat aluziile unora la 
faptul că ar trebui să ridicăm oastea cea mare a țării. Nerozii! Mulţi mă 
socot slab şi nehotărât, fiindcă se așteptau ca la ora asta să fiu cu oștile de-a 
lungul Dunării. Aș vrea să mă creadă în continuare slab și să fie liniște. Sunt 
doi ani de când m-am ridicat singur în scaunul de domnie pe care l-am ţinut 
o vreme alături de fratele Dan. Doi ani de pace și belșug, însă nu ușori. 
Regele Ungariei, Sigismund de Luxemburg, ne-a pândit adesea în acești doi 
ani, gata să vină peste noi. El înțelege pericolul turcesc şi crede că prin 
ocuparea Ţării Românești, a Serbiei, a Bosniei, a Moldovei şi a Țaratului de 
la Tîrnovo ar pune stavilă împotriva lor. Din păcate, nu pricepe că asta 
înseamnă război şi slăbirea ţărilor creştine.” 

Căpitanul Gherghina deschise uşa. Un bărbat înalt, cu umerii largi și 
şolduri înguste trecu pe lângă el. Omul era Nufărul Alb. 

— Măria-ta! salută oaspetele. 

— Ia loc, domnule! Tocmai cercetam din nou lista iscoadelor lui 
Sigismund. 

Cabinetul de lucru al măriei-sale dovedea bogăţie și gust. Pereţii 
acoperiţi cu lemn de culoarea măslinei, bogatele ornamente ale tavanului, 
mobilierul de stejar lucrat în măiestrite incrustaţii, draperiile mari de 
catifea, covoarele moi, în tonuri calme, minunatele panoplii încărcate cu 
spade și cu săbii de Toledo, de Genova, de Sibiu şi de Braşov, cu arcuri 
aurite la capete, cu cămăși de zale din argint, mulțimea bibelourilor 
dovedeau bunăstare. Mânerele ferestrelor, ale ușilor și multe alte obiecte 
erau din aur masiv. De fapt, întregul palat domnesc avea strălucirea 
bogățiilor. Mulţi negustori străini sau băștinași poposeau la Argeş cu 
postavuri alese de Colonia, de Ypres, de Louvain, de Boemia și chiar din 
îndepărtata Anglie. Tot ei aduceau vestitele covoare ale Asiei, piper, 
căpăţâni de zahăr, scorţişoară, lemn-dulce și săpunuri parfumate. Rar se 
întâmpla ca vodă și curtenii să nu fie cumpărători pe măsura ofertei. 

— Ce aţi hotărât în privinţa iscoadelor lui Sigismund? se interesă 
oaspetele. 


— A-i trece prin încercarea caznelor nu-i nimerit, fiindcă n-au ce ne 
spune mai mult decât ştim. A-i da pe mâna călăului ar însemna să tragem 
puţine foloase, câtă vreme îi cunoaştem, fără ca ei să aibă habar. Socot că ne 
putem folosi de ei. 

— Aşa cred și eu, măria-ta. De vom lucra chibzuit, arma lui Sigismund 
se va întoarce împotriva lui. 

— Cum? 

— Întâi, Sigismund va afla numai ce dorim noi să ştie. Apoi, e vremea 
să-l facem a juca după lăuta noastră. Filos, primul grămătic al curţii de la 
Argeş, e căpetenia iscoadelor lui Sigismund. Începând de azi, pe la el nu vor 
mai trece decât scrisorile şi actele hotărâte de noi. Iar începutul va fi cu o 
scrisoare a voastră către domnul Moldovei, Petru Mușat. 

— Ce va cuprinde această scrisoare? zâmbi vodă încântat de marea 
inteligență a Nufărului Alb. 

— M-am gândit mult la ea și cred că ar suna astfel: 


„Măria-ta, 

Eu, cel întru Hristos Dumnezeu binecredincios și binecinstitor şi de 
Hristos iubitor și autocrat, lo Mircea mare voievod și domn, din mila lui 
Dumnezeu și în darul lui Dumnezeu, stăpânind şi domnind peste toată Ţara 
Românească, vă dăm ştiri mari. 

Soli ai sultanului Murad au venit la noi cu daruri alese și sunt gata a 
face cu noi tratat de alianţă. Murad ne cere să-l părăsim pe măritul rege al 
Ungariei, Dumnezeu să-l ţină în slavă, şi să ne unim cu turcii. Dacă ne 
învoim, sultanul va supune Dobrogea, cetatea Silistra și cetatea Chilia, pe 
care ni le va da nouă. I-am primit bine pe solii turcilor, dar nu ne-am învoi 
a-l părăsi pe slăvitul nostru prieten Sigismund de Luxemburg. E drept că 
regele Ungariei nu s-a arătat totdeauna deschis la suflet faţă de noi, că a 
gândit să ne încerce cu oști, totuși socotim că Dumnezeu îi va lumina 
gândurile şi va înţelege dragostea noastră către el. Dacă am trece de 
partea sultanului Murad, regatul Ungariei ar intra în mare primejdie. Însă 
noi suntem creștini şi chiar dacă Sigismund nu ne-a iubit totdeauna cum se 
cuvine, îi vom fi prieteni de nădejde. 

Măria-ta, prin respingerea propunerilor turcești, ne-am atras mânia 
lui Murad. De vor fi lupte, şi ele vor fi cu siguranță chiar anul viitor, vom 
cere sprijin de oști atât slăvitului Sigismund, cât şi vouă.” 


— Frumos ticluită! râse Mircea. Dar ce va crede domnul Moldovei 
când va primi o astfel de scrisoare? 

— Consilierii supremi ai lui Petru Mușat sunt încă aici. Din câte știu, 
vor pleca mâine. Ei bine, la ziuă va trebui să staţi de vorbă cu vornicul 
Drăgoi. El îl va lămuri pe domnul Moldovei că totul e o plăsmuire. De azi 
în trei zile ar fi bine să-i dictaţi această scrisoare grămăticului Filos. El o va 
trimite în Moldova, iar o copie a ei lui Sigismund de Luxemburg. Filos își 
va pune iscoadele să gonească zi și noapte spre Buda. 

— Nici că se poate mai bine. De fapt, ceva adevăr există în această 
scrisoare. Dacă am trece de partea turcilor sau dacă turcii ne-ar supune, 
regatul Ungariei ar fi atacat în mai puţin de un an. Și e la fel de adevărat că 
alianță cu păgânii în dauna creştinilor nu vom încheia niciodată. Acum 
rămâne să vedem ce va crede și va face Sigismund după o veste ca asta, 
care aduce a lovitură de trăsnet. 

— Ce ar face oricine, măria-ta, dacă ar primi o astfel de scrisoare. 

— Crezi în puterile ei? 

— Absolut. 

— Şi eu sper că regele Ungariei va uita gândurile de călcare cu oști în 
Ţara Românească şi ne va sprijini de-i vom cere ajutor. Va înţelege că o 
luptă între oștile noastre și ale sale nu aduce folos decât sultanului Murad. 
Asta înseamnă că vom avea linişte din partea lui Sigismund și timp de 
pregătiri. Fiindcă turcii nu vor trece Dunărea anul acesta. Murad e înțelept. 
El face paşi mici, dar siguri. Va cuceri, în cel mult o lună, Dobrogea. Deci, 
în cel mult o lună ajungem vecini cu Imperiul turcesc. 

— l-aţi dat puţini călăreţi despotului Ioan. 

Mircea îl privi cu admiraţie pe Nufărul Alb. Puţini ar fi îndrăznit să i-o 
spună în faţă. 

— Mult mai puţini decât alții, zâmbi el. De am intra azi în luptă alături 
de Ioan, soarta Dobrogii ar fi aceeaşi. Încă nu suntem destul de puternici. 
Abia în primăvară încheiem pregătirile oștilor noastre. Și poate nici atunci, 
fiindcă în faţa turcilor va trebui să ne întărim continuu. Nu-i destul numai 
numărul oștenilor, dacă ei nu ştiu a folosi armele cu înaltă pricepere. După 
cum ştii, trei mii de arcași se pregătesc în pădurile dinspre Giurgiu de 
aproape doi ani. La început, mulţi dintre ei nici nu ştiau să ţină arcul în 
mâini. Azi am fi putut aduce câţiva la turnirul de la Argeş. Aproape toți 
ochesc bine, chiar şi din goana cailor. Alţi opt sute de arcași, trei sute de 
lăncieri și două mii de luptători cu spada se pregătesc în pădurile Argeșului. 


Numai cu oastea cea mare a ţării nu le putem face față turcilor. Asta e 
surpriza pe care i-o pregătesc lui Murad. Suntem însă puţini. Abia când 
numărul arcașilor, al lăncierilor îmbrăcaţi în zale și armuri, al luptătorilor cu 
spada și al celor cu arme de foc se va dubla, putem privi mai liniștiți o 
înfruntare cu turcii. Trebuie să înțelegem că numai cu oști organizate 
temeinic îi putem bate. lată de ce nu ne-am alăturat lui loan al Dobrogii. De 
fapt, şi alte cauze ne-au oprit. Noi i-am propus adesea regelui Ioan să unim 
Dobrogea cu Țara Românească. O parte dintre curtenii lui s-au arătat 
bucuroși, fiindcă-i firesc. Din păcate, loan vede îngust. Nu înţelege. Am fi 
putut să-l supunem, însă o luptă între frați de același sânge nu o dorim. 
Altfel vor sta lucrurile în primăvara viitoare. Atunci ne vom bate nu cu 
românii, ci cu garnizoanele turceşti. Prin unirea cu Dobrogea vom deveni 
mai puternici. Până şi comerţul nostru va câştiga înzecit. A stăpâni cetățile 
de pe malul Mării Negre înseamnă mult. Și le vom stăpâni. 

— Dar dacă loan îi bate pe turci? 

— Ar fi una dintre marile minuni ale lumii. E prea singur. Are oști 
puţine. Doar noi şi Straţimir de la Vidin i-am acordat sprijin. 

— Şi genovezii. 

— Ah, iată o glumă bună! Patru sute de luptători? Genova nu pricepe 
că Murad le va tăia comerțul din Marea Neagră. Nici venețienii nu înţeleg. 
Sau te pomeneșşti că speră a obţine prin tratative favorurile sultanului. 
Sigismund al Ungariei i-a făgăduit mult lui loan şi nu i-a dat nimic. La fel a 
făcut şi regele Poloniei. Imperiul bizantin nu-i poate da nimic, fiindcă are el 
nevoie de ajutor. Însă cel mai mult va păgubi Iagello. Comerţul polonez va 
ajunge la bunul plac al sultanului. 

— Dar Moldova? 

— Petru Mușat e vasalul lui Iagello. Deci să nu mai vorbim. Când te 
întorci la Adrianopole? 

— Cred că mâine seară voi fi pe drum. 

— Mda! Ai făcut bună treabă acolo. 

— M-au ajutat legăturile mari pe care le am printre oamenii sultanului. 
Darurile totdeauna îţi aduc prietenii. Dacă nu sincere, cel puţin folositoare. 

— Şi nu te strâmtorezi în privinţa banilor? 

— Nu. Un negustor de bijuterii, arme, covoare şi mirodenii câștigă 
mult. Zău, îmi vine să cred că în acești doi ani am devenit un bun negustor. 

— Cum le explici slujitorilor când lipseşti din Adrianopole? 

— Ah, măria-ta! Un bun negustor e un obișnuit al drumurilor. 


— Te-a bănuit cineva în ultima vreme acolo? 

— M-a bănuit. E vorba despre regretatul meu prieten Ismail. Un bărbat 
gros cât un butoi și istet cum puţini am întâlnit. Ismail doarme acum somnul 
de veci în apele fluviului Marița. 

— Ce gânduri ai? 

— Va trebui să fac mai mare vrajbă printre oamenii lui Murad. Și mai 
ales să semăn neîncredere între ei. Apoi, am nevoie de multe ştiri. Uneori, 
ştirile preţuiesc cât o victorie pe câmpul de luptă. 

— Ai fost la Constantinopole? 

— De câteva ori. Am acolo frumoase legături de negustorie. 

— Cum stau lucrurile în imperiu? Eu am adunat unele știri prin 
iscoadele noastre, dar nu toate mi se par limpezi. 

Nufărul Alb zâmbi, fiindcă înţelegea bine cât e de greu a te descurca 
într-un labirint de intrigi ca cel din Constantinopole. 

— Cred că Imperiul bizantin va mai rezista o vreme. E drept că turcii 
i-au prins într-un cleşte de fier, însă e sigur că înțeleptul Murad așteaptă cu 
răbdare momentul prielnic. Împăratul de la Constantinopole, conştient de 
pericol, încearcă alianţe prin ţările creştine, însă până acum nu a căpătat 
decât promisiuni în doi peri. Vistieria lui e goală. Totuși ar fi greu să credem 
că în capitala vechiului imperiu e sărăcie. S-au ridicat o seamă de dregători 
atât de bogaţi, încât bazileul e un biet sărman pe lângă ei. Cei bogaţi își 
trimit averile la Genova, la Florenţa şi la Veneţia. Nimeni nu mai crede în 
viitorul imperiului. Poate nici bazileul. Oştile slujesc de multă vreme fără 
plată. De va fi o răscoală a lor, Murad va şti că a sosit momentul prielnic 
pentru asediu. Turcii au multe iscoade acolo. 

— Dar despre fiii fratelui Dan ai aflat ceva? 

— Mai nimic, doamne. Vlad Dan e undeva în Imperiul turcesc. Cel 
puţin aşa au ajuns la mine unele zvonuri. Păcat că nu e aici, alături de noi. 
Ba mi-e teamă că lucrează acolo împotriva noastră. Altfel, nu văd de ce ar 
sta la turci. Despre al doilea Dan nu ştim nimic. loan Dan, după cum ştiţi, s- 
a născut dintr-o dragoste tăinuită. Mama sa, Dumitra, de teama doamnei 
Maria, soția legitimă a voievodului Dan, s-a refugiat la Raguza când 
micuțul loan avea doar câteva luni. De atunci i s-a pierdut urma. 

— Mda! murmură Mircea îngândurat. I-aẹş fi dorit pe aceşti nepoți 
lângă noi. Poate că, sfătuiți rău, se tem de mine și pribegesc în sărăcie. 
Lucru ce nu se cuvine unor fii de domn. 


— Cel puţin despre loan Dan ştim că nu a dus-o prea bine cât a stat la 
Raguza, grăi Nufărul Alb îngândurat. La Raguza sunt mulţi români, iar pe 
aproape câteva sate româneşti. Anul trecut am fost acolo. Tot întrebând, am 
dat de un fir. Un fost slujitor al frumoasei Dumitra mi-a mărturisit că, în 
urmă cu mulți ani, ceva trimiși ai doamnei Maria au răscolit Raguza în 
căutarea ei și a micuţului loan. Dumitra a prins de veste și a părăsit orașul 
în mare taină. 

— Mare păcat! spuse vodă, cu adâncă mâhnire. Nepoţii mei ocolesc 
singura ușă la care ar trebui să bată. Dacă trăiește, cred că loan e acum un 
flăcău în toată puterea. 

— Măria-ta! zâmbi Nufărul Alb. Poate că într-o zi vor găsi ușa. 


În vreme ce Nufărul Alb şedea de vorbă cu domnul ţării, un bărbat 
înalt, la fel de lat în umeri ca şi faimosul erou al Balcanilor, călca grăbit pe 
una din străzile Argeşului, destul de populate la miezul nopţii. Populate, 
fiindcă petrecerea de la palatul domnesc dăduse prilej altei petreceri a 
localnicilor. Pe la multe case, în spatele perdelelor, lumânările vegheau ca 
în toiul serii. Oamenii doreau să profite. În zori, sau în câteva zile, vodă 
avea să ridice oastea cea mare a ţării, iar în astfel de situații nimeni nu se 
mai gândește la petreceri. Bărbatul înalt privea casele nu cu ochiul distrat al 
localnicului, ci cu acela al unuia de prin alte părți. Tot cercetând, zăbovi 
după o vreme în faţa unei porţi de fier. Înconjurată cu un zid înalt, o casă 
frumoasă, mult prea mare pentru un om de rând, pe jumătate ascunsă de 
boschete şi brazi, se vedea totuși clar în bătaia lunii. Câţiva slujitori tineri, 
dimpreună cu ceva însoţitoare pe măsura lor, încetară o clipă hârjoana, 
aşteptând ca tânărul cavaler, căci asta era necunoscutul după straie, să treacă 
mai departe. Cum străinul nu arăta grabă şi spre mirarea lor puse mâna pe 
clanţa porții de fier, unul dintre slujitori îndrăzni să-i spună: 

— Înălţimea-voastră să nu-mi luaţi în nume de rău, cred că veniţi de la 
bal şi numai asta vă face să greșiţi poarta. Omul când gustă o ulcică... 

— Nu stă aici boierul Voicu? îl întrerupse cavalerul. 

— Aici stă, domnule, însă cred că ceasul nu-i potrivit pentru o vizită. 

— Dar lumânările din casă încă mai ard! 

— Așa este, înălțimea-voastră. Boierul suferă de gută și doarme puţin. 

— Trebuie să-i vorbesc. 

— Până la ziuă nu vă putem lăsa. Ne alegem cu pedepse aspre. 

Necunoscutul scoase doi perperi şi-i strecură în palma slujitorului. 
Apoi trase de pe deget un inel, după care grăi prietenos: 

— Arată-i acest inel stăpânului tău! 

Încurajat de cele două monede, slujitorul intră în casă. Pentru o sumă 
ca aceea putea să riște a-l mânia pe boier. Totuși, spre uimirea celorlalți 
slujitori, acesta reveni curând. 

— Pofitiţi, înălțimea-voastră! 

La apariţia cavalerului, bătrânul Voicu sări din pat, destul de sprinten 
pentru guta care îl supăra de vreo câteva zile, şi ridică un sfeșnic. Luminată 
din plin, faţa tânărului oaspete putu fi cercetată până la amănunt. 


— Măria-ta! bâigui Voicu. 

— A, nu! râse musafirul. Titlul nu mi se potriveşte. 

— Ah, așa e! Puterile mi-au slăbit din cauza gutei, însă ochii au rămas 
buni. Au trecut opt ani de când v-am văzut ultima oară. Aţi crescut, 
domnule. Adică vorbesc anapoda. Sunteţi un cavaler chipeş cum rar 
întâlneşti. 

După primele clipe de bucurie, fața lui Voicu dădu semne de 
îngrijorare. 

— Cu ce gânduri ați venit la Argeș, domnule? îl întrebă, privindu-l 
insistent pe tânăr. 

— Cu gânduri bune. 

— Bune? Iertați-mă, dar n-am priceput! Bune în ce fel? 

— Am venit să te văd. 

— Numai atât? 

— Nu chiar. Mai am și alte scopuri. 

— Păi, tocmai asta mă nelinişteşte. Poate mi-ați putea da unele 
lămuriri. Fiindcă, zău, am nevoie de ele. 

— Am venit să-l slujesc pe vodă. 

— Minunat, minunat! se înduioșă bătrânul. Mi-aţi luat o piatră de pe 
inimă. Acum nu-i timp de răzmeriţă. Ne ameninţă turcii. Dacă dorința 
voastră e să intrați în slujba măriei-sale, chiar mâine vom merge la palatul 
domnesc, încheie boierul cu entuziasm. 

— Asta nu, dragul meu! se împotrivi musafirul zâmbind. Îl voi sluji pe 
vodă fără să ştie cine sunt. 

— Nu înţeleg, îl privi Voicu bănuitor. 

— Vei înţelege mai la urmă. 

— Aşa e! se lumină bătrânul. Avem timp pentru asta. Doamna Dumitra 
unde e? Trăiește? 

— Mama e bine. 

— Atunci mă pot ruga lui Dumnezeu pentru sănătatea nepoatei 
noastre. 

— Îţi mulţumesc, domnule! spuse tânărul cu vădită emoție. Să ştii că 
banii domniei-tale i-am cheltuit cu folos. Am învăţat în școli bune, iar mai 
târziu, o seamă de cavaleri m-au iniţiat în tainele armelor. Lucrez destul de 
bine cu lancea, cu spada, cu arcul și chiar cu armele de foc. Vorbesc binişor 
în câteva limbi și sunt sănătos. Mama locuiește într-o căsuță modestă în 
Sibiu. Ea mi-a povestit atâtea despre oamenii de aici, despre frumoasele 


locuri ale Ţării Românești, încât am simţit că trebuie să mă întorc acasă. 
Mama îmi spunea că, oricât de bine ţi-ar fi printre străini, ca acasă nu-i 
nicăieri. Oricât te-ar iubi străinii, ei nu te vor socoti niciodată ca pe unul de- 
ai lor. În privinţa unchiului Mircea, am meditat mult. Acum nu e vremea să 
mă arăt. 

— Dar te va primi cu bucurie, strigă Voicu. 

— Rămâne de văzut. Eu nu știu ce gândeşte vodă. Nu știu în ce fel i-ar 
fi bucuria. De mă va primi ca pe un pretendent la scaunul domnesc, mă 
aşteaptă călăul. 

— Vai, vai! se tângui bătrânul. E de mirare că poţi crede una ca asta! 
Între răposatul voievod Dan, tatăl domniei-voastre şi măria-sa Mircea nu a 
fost numai dragoste de fraţi buni, ci și o mare prietenie. Doar au domnit o 
vreme împreună. Când părintele vostru a fost ucis de ţarul Şişman cu 
pumnal viclean, măria-sa Mircea a ţinut post negru o săptămână încheiată. 
Comitele Staicu are aceleași drepturi la domnie și nu-l prigonește nimeni. 
Ba aş zice că vodă îl iubeşte mult. Voi nu aveţi avere, fiindcă întreaga 
moştenire a răposatului Dan-voievod a fost lăsată fraţilor voştri. Acum 
câţiva ani, nimeni nu mai știa că trăiţi. Vodă vă va înzestra cu un castel, 
fiindcă aşa e firesc. Dacă Staicu ar gândi ca voi... 

— Staicu este frate, iar eu doar nepot. E o mică deosebire. ÎL voi sluji 
pe vodă până când va veni timpul să afle. Poate că într-o zi îmi veţi fi 
martor în fața măriei-sale. 

— Până atunci s-ar putea să mor, protestă Voicu. 

— M-ar mâhni mult, dar mai am un martor. De fapt, e bine să ştii că 
lucrez în folosul "Ţării Româneşti de aproape doi ani. 

Curând, cel mai mic dintre fiii fostului domn, Dan-vodă, părăsi casa. 
Pașii tânărului loan răsunară o vreme de-a lungul străzii, apoi zgomotul se 
pierdu în noapte. 

„Poate că e mai bine aşa, gândi Voicu. loan e un cavaler plin de 
înţelepciune, fiindcă are tăria să aștepte.” 


* 


Trecuse de miezul nopţii. Balul parcă se mai domolise. O seamă de 
curteni plecaseră pe la casele lor. Numai tineretul nu luă seama la goana 
timpului. Părintele Sima, așezat între Cotae și Gogoașă, făcuse la început 
unele mofturi. Rangul său de comandant al Snagovului nu era destul de 


mare pentru a se număra printre invitații măriei-sale, dar nici atât de mic 
încât să stea alături de slujitorii cavalerului blond. Însă, cum nimeni nu-l luă 
în seamă, cum alţii egali cu el nu întâlnise, mai suspinând, mai cu unele 
jalnice ţoşcăituri ale buzelor sale mari, acceptase invitaţia celor doi cumetri. 
Massa lor, ascunsă jumătate într-un boschet, jumătate sub coroana înflorită a 
unui pom, era destul de retrasă astfel că cel puţin în privinţa liniştii aveau 
temeiuri de satisfacție. Destul de rar perechile de îndrăgostiți nimereau 
peste ei din greșeală, însă totdeauna cu exclamaţii de mirare. După primele 
căni de vin, Sima începu să vadă lucrurile în alt chip, iar când se chercheli 
de-a binelea, nu mai găsi nici o deosebire de rang între el şi cei doi cumetri. 
Ba s-ar fi putut spune că era chiar încântat. În altă companie, greu i-ar fi dat 
cineva atâta cinstire. Onoraţi de tovărăşia grăsunului, Cotae și Gogoașă se 
întrecură într-o mie de mici atenţii. Lui îi umpleau întâi cana, lui îi ofereau 
cea mai bună bucăţică din mielul copt în spuză. Pentru el închinau la fiecare 
cană, iar acesta răspundea măreț: 

— Hm! 

Abia dincolo de cea de-a patra grăi cu mai puţină acreală: 

— Beţi, păcătoşilor, sub privirile noastre îngăduitoare! Că şi înțeleptul 
Solomon s-a coborât uneori în mulțime. 

La a cincea murmură blând: 

— Nimicnicii... toate sunt nimicnicii. 

Dincolo de a şasea, nu mai catadicsi a rupe din carnea fragedă, 
mulțumindu-se doar a deschide gura, fiindcă atât Cotae cât şi Gogoașă, 
fericiți de așa companie înşfăcau bucăţile cele mai bune și-l îndopau pe 
întrecute. Nu se ştie din ce pricină, Sima i se adresa numai lui Cotae, căruia 
îi mulțumea la fiecare bucată de carne: 

— Domnule... 

La început, auzind cuvântul „domnule”, Cotae privise peste umăr 
pentru a se încredința că nu altuia îi fusese adresat. Apoi se obișnuise destul 
de repede, semn că-i plăcea cuvântul acela. 


* 


Zorile nu erau departe. Comitele Staicu, egumenul Lazăr și cavalerul 
blond ședeau de taină undeva la marginea parcului. Mândrele trăsuri ieşeau 
una după alta prin porțile cele mari ale palatului domnesc. In sala balului 


slujitorii strângeau vesela. Aplecat peste masă, Cotae îi vorbea grăsunului 
Sima la ureche. 

— Poate o să vă mire faptu că nu mi-am cunoscut părinţii. De aia cred 
că am fost lepădat la naștere. După ce m-am făcut mare, mi-am căutat 
părinţii, însă fără folos. Era greu, fiindcă nu purtam la gât o frumoasă 
bijuterie de aur cu pietre lucitoare, în a cărei deschizătură să se afle taina 
legăturilor mele de rudenie. Îţi închipui, sfinţia-ta, ce eleganţă ar fi căpătat 
povestirea asta dacă un prinț sau chiar regele Ungariei ar fi strigat cu 
lacrimi în ochi: „lată fiul nostru, iată bijuteria prin care îl recunoaștem”. D- 
aia sunt de părere că la naștere toți pruncii ar trebui să poarte câte o 
frumoasă bijuterie. Am împlinit douăzeci de ani într-o primăvară. Şi taman 
în ziua aia boieru” din satu” vecin striga în gura mare că fata lui îi va da 
mâna ăluia care îi ară pământu”. Fata şedea alături de boier. M-am înfățișat 
dinaintea lor şi m-am prins să isprăvesc eu arătura. Eram vesel, chibzuind 
că şi Făt-Frumos a pornit-o de jos, de la greu. Cân’ s-a împlinit sorocu”, 
toată câmpia era arată. M-am dus la boier să-i cer plata. „Ehe! a grăit el. Ai 
împlinit una din alea trei poveri. Acum te așteaptă semănătura, abia la 
toamnă, după cules, e bine să vii.” Ostenisem greu de atâta muncă, da” nu- 
mi părea rău. Dacă primeam mâna fetei, şi câmpia trecea în stăpânirea mea. 
Așa că m-am dus iar dinaintea lor. Amândoi zâmbeau frumos şi cu bunătate. 
Zice boieru”: 

„Gata, voinice?” 

„Gata.” 

„Ai cărat bucatele în hambare?” 

„Le-am cărat, doamne.” 

Atunci s-a înturnat către fată şi i-a zis: 

„Dă-i mâna voinicului!” 

Fata a scoborât câteva trepte, a întins mâna, a strâns-o pe a mea şi mi-a 
grăit dulce: 

„Drum bun, flăcăule 

Zic: 

„Domniţă, nu aşa ne-a fost înţelegerea din primăvară.” 

„Da cum?” se miră ea. 

„Să-mi dai mâna cu trup cu tot.” 

„Am pomenit noi ceva despre trup?” 

Zic: 

„N-ai pomenit, domniţă, da” se înțelege, că şi Făt Frumos... 


[> 


Zice: 

„Nu ştiu ce-ai înţeles domnia-ta. Eu ţi-am dat mâna și m-am ţinut de 
cuvânt.” 

Am plecat de acolo în mare câștig. Învăţasem că vremea poveştilor a 
trecut, iar oamenii trăiesc după alte rânduieli mai adânci. De atunci nu-mi 
mai plac poveştile. Tot în anu” ăla s-a întâmplat să-mi aflu familia. Zău, 
sfinția-ta! Regele de la Buda şi-a adus aminte de mine și m-a chemat la 
oaste. Eu crezusem că habar n-are că trăiesc. Într-o zi a venit să ne vadă. 
Toţi oștenii eram îmbrăcaţi frumos şi la fel. Da” regele și sfetnicii lui arătau 
ca nişte sori în aurăraia multă a ţoalelor. Regele s-a oprit aproape de noi și a 
pornit să grăiască: 

„Dragii mei copii!” 

M-am uitat în jur cu mare surprindere. După vorbele regelui, însemna 
că toți suntem fraţi. Cam mulţi, ce-i drept, dar nu vedeam nimic rău în asta. 

„Dragii mei copii”, a zis regele din nou. 

„Iată! am răcnit din toate puterile. Tată, de douăzeci de ani te caut.” 

Regele s-a oprit cu o sprânceană ridicată. 

„Care e măgaru'?” a întrebat unul dintre sfetnici. 

După ce m-au burdușit bine, i-am zis comandantului: 

„Frate, se cuvine oare ca pruncii aceluiași părinte să se prigonească 
între ei?” 

Auzind astfel de vorbe, comandantul s-a luminat la chip şi a poruncit: 

„Sloboziţi-l din oaste!” 

Am plecat fără păreri de rău. Învăţasem că regele are plăcerea să ne 
numească fiii săi, da” nu suferă să i-o aminteşti. 


x 


După mai puțin de trei ceasuri de somn, Cotae și Gogoaşă porniră să se 
îmbrace bombănind. Arad îi aştepta în curtea hanului. Amândoi cugetară la 
părțile bune și rele pe care le aducea o slujbă ca a lor. Despre stăpân ştiau 
puține. Era darnic, fără îndoială, însă un tânăr veşnic pe drumuri nu 
împlinea chiar toate condițiile visate de ei. Și lor le plăceau drumetția și 
schimbarea de decor, dar o făcuseră până atunci numai după pofta inimii, nu 
la poruncă. Apoi, bagajele crescuseră mult. Purtau cu ei, pe lângă ce 
căpătaseră, și lucrurile stăpânului, ceea ce nu le convenea, fiindcă în toate 
călătoriile de până atunci nu avuseseră de a face cu poverile atât de 


neplăcute la drum. Cavalerul hotărâse a pomi spre Caliacra. Însă acolo 
mirosea a război. Se cuvenea oare să rămână mai departe în slujba tânărului 
blond? Cu astfel de gânduri coborâră în curtea hanului și poate că Arad ar fi 
fluierat a pagubă după ei dacă nu ar fi intervenit o nouă pungă burdușită cu 
ducați de aur. 

— Păstreaz-o, Cotae! spuse blondul şi i-o aruncă de la distanţă. 

Lunganul făcu ochii mari, o prinse din zbor și murmură cam aiurit: 

— Sfinţi părinţi! N-a glumit când a zis că mai căpătăm una la Argeș. 
De fapt l-am crezut, altfel nu mai dădea el cu ochii de noi. 

Punga aceea doldora îi făcu pe cumetri să lase pentru mai târziu 
despărţirea de stăpânul lor. Iar judecând cu dreptate, așa cum încercau să o 
facă, observară că după două zile de slujbă doar erau înţoliți din creştet 
până în tălpi și pe deasupra căpătaseră și arme. 

În vreme ce Gogoaşă şi Cotae își căutau caii, cavalerul Grama veni 
alături de blond pentru a-și lua cuvenitul rămas bun. Drumurile lor se 
despărţeau acolo. Dar, cu toate că își strânseseră mâinile de trei-patru ori, cu 
toate că îşi spuseseră tot ce se cuvenea la asemenea prilej, micuțul cavaler 
nu o luă din loc, ci se foi de colo până colo fără un rost anume. 

Cotae reveni din grajd cam îngândurat. Ceva nu era în regulă. 

— Domnule! i se adresă stăpânului. Cu mare greutate am găsit caii 
noştri, însă în alt grajd. Adică nu în cel... iar şeile lor parcă au intrat în 
pământ, că nu le dăm de urmă... 

Lunganul nu-și urmă fraza până la capăt. Privirile sale agere rămaseră 
pironite undeva dincolo de stăpân. 

— Fir-aş al naibii! şuieră el admirativ. Nu cumva...? 

— Da, nu te-ai înşelat, râse blondul. Aceştia sunt noii voştri cai. 

— N-or fi prea scumpi? 

— Scumpi, dar merită. Pe unde vom umbla noi, e bine să avem gonaci 
sprinteni. De multe ori viaţa omului cade în mari primejdii dacă-i lipseşte 
un cal bun. 

Celor doi cumetri nu le plăcu cine știe ce aluzia la primejdiile viitoare. 
Trecură totuşi bine peste hopul cu pricina, fiindcă rar văzuseră niște 
armăsari atât de frumoși. Înalţi, cu picioarele subțiri, nervoase, cu trupurile 
suple, cu piepturile largi, puternice, gonacii jucau în loc neastâmpărați. La 
un semn al cavalerului, Cotae și Gogoașă isprăviră gingaşa contemplare și 
săltară în şei, iar după câteva clipe ieşiră pe poarta cea mare a hanului „Doi 
cocoși”. Caii, odihniţi și plini de putere, galopau parcă în joacă pe drumul 


îngust, împrejmuit de înălțimi. Aerul curat mângâia fețele călăreţilor. 
Dealurile și văile acoperite cu vegetație de un verde închis, liniștea 
desăvârșită, cerul uşor acoperit de nori albicioşi, ca faţa miresei sub voal, le 
încântau inimile, iar tropotul cailor aducea a cântec voinicesc. 

Să fi trecut o jumătate de ceas de la plecare când, poate din obișnuinţă, 
tânărul blond cătă îndărăt. Un călăreț se ţinea pe urmele lor în goană mare. 
Arad îl recunoscu dintr-o privire pe micuțul Grama. 

„Ce o mai fi şi asta? ” gândi el. 

Apoi îşi domoli sprintenul gonaci. Slujitorii opriră caii, la fel de miraţi. 

— Domnule! striga micuțul cavaler când ajunse destul de aproape, 
goniţi ca mânaţi din urmă de toate furiile iadului. 

— S-a întâmplat ceva? îl iscodi blondul în vreme ce un zâmbet îi 
înflori în colţurile buzelor. 

— Cred şi eu că s-a întâmplat. Mi-a venit o idee. 

— Să auzim. 

— Cam cere timp. Aş zice că nu strică să descălecăm pentru a chibzui 
cum se cuvine. lată colo, in stânga, o pajişte curată ca o gură de rai. 

Descălecară cu toţii. Cotae şi Gogoașă poposiră la oarecare distanţă. 

— Trebuia să plec spre Deva, începu micuțul cavaler. 

— Mi-ai mai spus-o, râse Arad. 

— Știu, dar ce nu ţi-am spus e faptul că mi-am luat seama. Pană la 
Deva drumul e lung, aşa că... 

— Aşa că? 

— M-am gândit să rămânem împreună. 

— Eu doar am sperat, îl privi şăgalnic tânărul blond. 

— Zău? Atunci n-ai nimic împotrivă? 

— Nu prea. Ba chiar mă bucur, însă nu cred că hotărârea domniei-tale 
e destul de înțeleaptă. Eu voi coborî dincolo de Dunăre unde miroase a 
război şi a primejdii. Pentru mine, drumul pe care îl fac are un scop. Pentru 
domnia-ta, nici unul. 

— Crezi? Acolo unde zăngănesc armele totdeauna se ivește prilejul de 
a-ţi face un nume și a câștiga aur. 

— Adevărat! aprobă blondul cu ironie. Acolo unde zăngănesc armele 
totdeauna se iveşte prilejul să rămâi fără căpățână. Pe când la vreme de 
liniște... 

— Oho! îl întrerupse Grama. Ai uitat pesemne că la turnirul de ieri 
tocmai căpățâna mea era în joc. 


— Te-a silit cineva? 

— Auzi vorbă! Sigur că m-a silit. M-a silit lipsa de sunători. Aşa că nu 
merită să despicăm firul în patru. 

— Deci ești hotărât să mergi cu mine chiar dacă nu mă cunoşti destul? 

— Ah, dragul meu! îi întoarse Grama ironia. Pe om îl cunoşti uneori 
într-o clipă sau nu-l cunoşti toată viaţa. D-aia mă bucur că ai pus întrebarea. 
În privinţa domniei-tale mi se pare că ştiu destul. M-ai ajutat fără să te 
întrebi dacă vei primi vreodată aurul cheltuit cu mine. Apoi sunt nevoit să- 
mi încerc norocul dincolo de Dunăre. Mă obligă sărăcia lucie. Ţi-am mai 
spus că nobilul meu părinte a avut nefericita inspiraţie să joace la zaruri 
întreaga noastră avere şi să o piardă. Am două surori bune de măritat, dar nu 
le ia nimeni fără zestre. Şi, în sfârşit, mi-am pus în gând să răscumpăr ceea 
ce a pierdut seniorul Grama, dar pentru asta am nevoie de douăzeci de mii 
de ducați de aur. 

— Drace! murmură blondul. Nobilul vostru părinte ştie să piardă, nu 
se încurcă cu mărunțișuri. 

— Aiurea! Nişte ticăloşi l-au îmbătat şi au jucat cu zaruri măsluite. 
Cândva mă voi răfui şi cu ei. 

— Merită, dar să revenim la ale noastre. Am înțeles că surorile 
domniei-tale sunt azi atât de strâmtorate, încât au nevoie de bani ca de aer. 
Întâmplarea face să-i port şi eu cuiva de grijă. Aşa stând lucrurile, îl voi 
trimite pe unul din slujitorii mei să ducă două pungi. Una pentru surorile 
Grama, alta pentru o anumită persoană. 

— Hm! N-aş vrea să spun vorbă mare, se încruntă micuțul cavaler, 
însă mi-e teamă că cei doi cumetri sunt în stare să fure până şi ouăle de sub 
cloşcă. A le încredința două pungi e ca şi cum le-ai arunca pe gârlă. 

— Cândva tot trebuie să-i pun la încercare. 

— Cu ultimii mei bani? 

— Numai cu ai mei. 

— Adică, vrei să mă îndatorezi iar? 

— A nu, râse blondul. Acum, că suntem asociaţi, nu se mai pune 
problema unui împrumut, fiindcă va trebui să cheltuim din aceeași pungă. 

După ce chibzui preţ de câteva minute, le făcu un semn celor doi 
slujitori. 

— Gogoaşă! i se adresă mărunţelului cu asprime. Va trebui să faci un 
drum la Sibiu şi de acolo la Deva. 

— Fără Cotae? 


— Fără. 

— Vai, domnule, bătu în retragere Gogoașă, poate nu știți că am dese 
atacuri de gută. O călătorie singur... atâta amar de drum... Pe urmă s-ar 
putea să nu vă mai găsesc... însă alături de Cotae... 

— Nu, nu! Singur! Vei duce cu tine două pungi. Una la Sibiu și una la 
Deva. 

— Cu bani? 

— Doar nu goale! Cam cât cheltuieşti tu într-o lună? 

— La vreme de belșug sau de sărăcie? 

— De belșug. 

— Păi să tot fie vreo doi ducați de aur, domnule, grăi Gogoașă, 
socotind că exagerează niţel. 

— Bine! Vei cheltui şase. Însă de banii din pungi să nu te atingi. Voi 
avea grijă să te răsplătesc la întoarcere. 

„Sfântă Paraschiva! chibzui slujitorul. Taman cât un boier.” 

— Nu mă ating, domnule. 

Cavalerul blond puse în cele două pungi câte treizeci și cinci de ducați 
de aur, mulțumindu-i în gând pentru ei bătrânului Voicu. Apoi îi ceru lui 
Gogoașă să repete adresele din Sibiu și din Deva. Când se convinse că 
acesta le memorase bine, îi mai dădu câteva poveţe, de care șiretul slujitor 
nu prea avea nevoie. 

Porniră din nou la drum. După vreo trei sferturi de ceas, Gogoaşă se 
despărţi de ceilalți și o luă spre nord. 

„lată-mă bogat, socoti el. Să mă ia naiba, niciodată n-am visat atâta 
aur! Stăpânul zicea să mă întorc iute la mănăstirea Snagovului până ce voi 
primi un semn al său. Dacă-l ascult, înseamnă că harurile cerului s-au 
îndepărtat de mine și mi-au luat minţile. Că am dat în mintea copiilor. Am 
şaptezeci şi şase de ducați de aur, un cal de rasă, două topoare, straie noi ca 
ale pricopsiţilor şi câteva schimburi. Cu așa avere...” 

De bucurie, începu să cânte. Dar nu era un cântec năvalnic, vesel, ci un 
fel de lătrat acrişor, fiindcă bucuria sa era numai aparentă. Simţea, încă 
nedeslușit, că îl apasă ceva. O neliniște sau o nemulţumire asupra căreia 
pomi să cugete adânc, iar semnul că îl munceau niște gânduri se vădi în 
numeroasele ţoșcăituri din buze, care îl descumpăniră până și pe minunatul 
său gonaci. 


* 


Revenită la castel cu puţin înainte de înserare, Margareta urcă în odaia 
ei. Comitele Staicu se abătuse din drum pe la mănăstirea Snagovului. După 
părerile doamnei, un adevărat cavaler nu s-ar fi aplecat spre astfel de 
necuviință. Fiindcă firesc ar fi fost să o conducă până acasă. 

— Nenorocită soartă! hohoti ea. Singură şi legată pentru totdeauna de 
un soț pe care nu l-am dorit! Oare să nu existe nici o scăpare pentru mine? 
Mâine voi sta de vorbă cu el. Poate mă ajută să-mi recapăt liniştea. 

Cuprinsă de astfel de gânduri, adormi târziu, cu speranţa că poate îl va 
îndupleca. Dar a doua zi, tot ce plănuise căzu ca o pasăre cu aripile frânte. 
Majordomul castelului o înştiinţă că Staicu plecase în zori și că va lipsi 
multă vreme. 


Oștile de achingii ale marelui-vizir Ali-pașa coborau din munţi către 
mare. Ziua de 26 mai a anului 1388 abia începuse. Peste noapte, parcă mai 
mult în joacă, se scuturaseră câţiva nori. În zori, apa mai stăruia doar pe 
firele de iarbă sau pe frunzele arborilor. Totuşi, aerul de după scurta ploaie 
înviorase câmpia de la poalele Balcanilor. Ivit pe o culme de deal, Ali privi 
către mare. Orașul Varna, ţinta atacului său, nu i se arătă, şi nici albastrul 
nesfârșit al mării. Călăuzele îl înștiințară că avangarda achinghiilor va 
ajunge acolo peste șapte-opt ceasuri. Fâșia de câmpie de la picioarele lui 
semăna cu marea după furtună. Dună, vale, iar dună, iar vale, și tot aşa cine 
ştie cât. Pe chipul său prelung, arămiu, apăruse un zâmbet. Oare de 
satisfacție? Așa se părea. leşise cu bine din strâmtorile munţilor. Cu fiecare 
pas, câmpia intra în stăpânirea Imperiului turcesc. Nimeni nu-i şezuse în 
față cu oști de-a lungul drumului. Nimeni nu se încumetase cu oști 
împotriva achingiilor săi. Ali era tânăr. Abia împlinise treizeci şi șase de ani. 
Meseria armelor o învățase la cele mai bune şcoli, deschise doar pentru fiii 
marilor dregători. Apoi îşi desăvârşise pregătirea într-o seamă de lupte prin 
adâncurile Asiei. După datina păstrată cu severitate, pomise ca simplu 
arcaş. Când i se încredințase comanda asupra a zece achingii, Ali se putuse 
numi un oștean încercat. După câţiva ani, numele lui se rostea în legătură cu 
unele victorii de răsunet. Urcase treptele ierarhiei militare până pe culmi, 
dar nu datorită originii sale, ci însuşirilor de comandant. 

Avangarda formată din două-trei mii de călăreţi îşi struni caii și, la un 
semn al marelui vizir, porni în trap întins către Varna. Restul oștilor, frumos 
împărţite în pâlcuri, se mișca domol ca un tăvălug uriaş. Îmbrăcămintea 
roşie, tivită cu alb, acoperea pentru o vreme câte o coastă de deal sau stăruia 
prin văi. Verdele vegetației ascuns sub trupurile cailor pierdea din vedere, 
iar culoarea roşie acoperea văile treptat, ca apa care se revarsă peste maluri. 
Mulțimea steagurilor cu semilună ce nu se aplecaseră în fața dușmanului îi 
dădeau un sentiment de mândrie. Ali nu se grăbea. El ştia bine că la război 
pripeala aduce mari neajunsuri. Drumurile slabe nu îngăduiau căruțele 
grele. Din această cauză, hrana oștenilor era purtată în samarele a trei mii de 
cai. Alţi trei mii transportau corturile, atât de necesare la vreme de popas. 
Ali învățase ce înseamnă odihna bună de dinaintea unor lupte. Mulţi 
comandanţi suferiseră înfrângeri datorită oboselii oamenilor. Marele vizir 


mergea chibzuit. Iscoadele sale controlau pădurile și văgăunile până 
departe. Tabără de noapte făcea numai după ce era sigur că eventualii 
duşmani nu-l vor lua din somn. 

Minunatul armăsar alb al tânărului comandant se ridică în două 
picioare gata să pornească în galop. Ali-pașa coborî dealul îngândurat. Avea 
oşteni buni și destui. Nimeni nu i-ar fi putut face față în Balcani, dar Varna 
înconjurată cu ziduri mari putea să reziste multă vreme. Șaisprezece corăbii 
turceşti sub comanda înțeleptului Abdulah porniseră să blocheze intrarea 
portului, astfel că aprovizionarea pe mare a ghiaurilor avea să fie 
zădărnicită. Iscoadele îl vestiseră că în Varna sunt vreo opt mii de apărători. 
Destul de puţini, însă puternici la adăpostul zidurilor. 

„O fi ajuns Abdulah în faţa portului? se întrebă tânărul comandant. 
Prea puţine corăbii! Aud că regele Ioan al Dobrogii are vreo treizeci. Poate 
că lupta pe mare a şi început. În sfatul Divanului am cerut cincizeci de 
corăbii. Dușmanii mei au stat împotrivă şi l-au convins pe sultanul Murad 
că Varna, cu zidurile ei șubrede, poate fi luată uşor pe uscat. Că apărătorii 
sunt de adunătură și slab pregătiţi. Că la vederea oștilor marelui padişah vor 
deschide porţile îngroziţi şi umili. Prostii! Inteligentul Murad nu a înţeles 
jocul dușmanilor mei. Atacat de pe mare şi de pe uscat, un port poate fi 
cucerit uşor. Dar iată că, pe mare, Varna are mai multe corăbii. Mi-e teamă 
de o înfrângere a flotei lui Abdulah. Am cerut bombarde, însă adversarii 
mei l-au convins pe Murad că ele îmi vor îngreuia drumul. Cu ce să dobor 
zidurile Varnei? Cu mâinile goale? Dușmanii mei vor ca această campanie 
să se sfârșească prost. Ei ştiu că, de nu voi lua Varna şi Dobrogea, nu numai 
poziţia mea va fi în pericol, ci şi viaţa. Murad nu mă iubeşte, fiindcă nu-l 
lingușesc şi-i arăt adesea greşelile pe care le face dintr-un orgoliu 
nemăsurat. E de mirare că până și unii dintre cei mai inteligenți oameni se 
lasă cu plăcere să fie lingușiţi. Mi-a mers faima că nu cunosc amărăciunea 
înfrângerii pe câmpul de luptă. Doar pentru asta mă păstrează Murad. Dar 
ce va fi când voi pierde? Padişahul va uita vechile victorii.” 

Aproape de miezul nopţii, oştile marelui vizir poposiră în faţa Varnei. 
Între ele şi zidurile oraşului distanţa nu era mai mare de o milă. Treizeci de 
mii de achingii descălecară în vederea odihnei. Cei pricepuţi la ridicarea 
corturilor munceau pe tăcute. Însoţit de aghiotantul său Ibrahim, Ali ocoli 
tabăra, mulțumit de felul în care se desfășurau lucrările. Mulţi dintre 
oamenii săi erau oşteni vechi, căliți în numeroase lupte. Aceștia îl însoţiseră 
în campaniile din Asia-Mică. 


După un ceas, marele vizir intră în cortul său. O singură lumânare 
aducea acolo puţină lumină. Afară, în bătaia lunii, întunericul arăta mai slab 
decât înăuntru. Spre deosebire de alți comandanţi, Ali nu purta cu el 
slujitori, femei din harem, eunuci şi sfetnici. Pe toate acestea le socotea o 
povară fără rost. Doar doi oşteni se ocupau de măruntele treburi din jurul 
său. Nimeni nu-l dezbrăca, nimeni nu-l ajuta să se îmbrace. În campanie, el 
dorea să fie la fel cu ceilalți oșteni. 

— Ibrahim! 

— Poruncă, strălucitorule! 

— Să se pună trei rânduri de străji, după obiceiul nostru! Cinci mii de 
călăreţi vor veghea gata de luptă! Ceilalţi să-şi cate odihnă în corturi! 

— Așa va fi, strălucitorule! 

În timp ce Ibrahim aduna comandanții de pâlcuri, Ali părăsi cortul și 
privi către Varna. Sub apăsarea nopţii zidurile orașului semănau cu o pată 
imensă. Nici o lumină pe ele. Totul parcă aducea a pustiu. În urma vizirului 
răzbi un zgomot de paşi. 

— Tu eşti, Ibrahim? întrebă fără să se întoarcă. 

— Eu, strălucitorule. Iscoada noastră Ben-Din a sosit adineauri şi 
doreşte să-ţi vorbească. 

Marele vizir privi peste umăr îngândurat. Omul căzu în genunchi și 
atinse pământul cu fruntea. 

— Ah, Ben-Din, lasă prostiile! îl dojeni comandantul. Asemenea 
fleacuri sunt bune doar în lenevia palatelor. Nu ploconeli aştept de la tine. 
Ce veşti ai? 

— Proaste, înălțimea-ta. Flota măritului Abdulah a fost înfrântă ieri în 
zori. 

Ali ştia să primească veştile rele, ca şi pe cele bune. Altul poate că și- 
ar fi arătat mânia sau disperarea. El se mulțumi doar să asculte. 

— Spune, Ben-Din! grăi cu blândeţe. 

— Prea mare lucru nu știu, înălțimea-ta. Bătălia s-a desfăşurat prea 
departe pentru ochiul meu. Abia când primele corăbii ale regelui Ioan s-au 
întors în port am aflat că măritul Abdulah a fost înfrânt. După spusele 
marinarilor, şapte dintre corăbiile noastre s-au scufundat. 

— Câte corăbii a avut loan al Dobrogii? 

— Am auzit că vreo treizeci şi ceva. 

— Şi câte a pierdut el? 

— Se spune că două. 


„Așa cum am prevăzut”, reflectă cu amărăciune Ali. 

— Dar în oraş ce e? 

— Pregătirile de apărare s-au încheiat acum cinci-șase zile. 

— Îţi arde de șagă! se răsti marele vizir. 

— Nu prea. 

— Poate nu te-ai uitat cu atenţie. Nimeni nu știe despre venirea 
noastră. 

Ben-Din se mulțumi să zâmbească. Cine s-ar fi priceput mai bine ca el! 
Împiedicat de slaba lumină, comandantul nu-i observă zâmbetul, însă îl 
bănui. Ben-Din lucra pentru el de vreo zece ani. Se cunoșteau bine unul pe 
altul. 

— Dacă Varna și-a încheiat pregătirile acum cinci-șase zile, înseamnă 
că acolo s-a aflat cu mult înainte despre ţinta atacului nostru, spuse Ali, 
parcă mai mult pentru sine. 

— De trei săptămâni, înălțimea-ta. Acum vreo douăzeci de zile s-a 
zvonit la Varna că treizeci de mii de oameni vor urca prin pasurile 
Balcanilor, întâi împotriva acestui port, apoi asupra Dobrogii. Până şi faptul 
că măritul Abdulah va încerca o blocadă cu şaisprezece corăbii se ştie aici. 

— Curios! murmură vizirul. Câţi oameni apără orașul? 

— Vreo șapte-opt mii. 

— Dar zidurile cum sunt? 

— Cele din port, slabe, măcinate de timp. Dacă măritul Abdulah ar fi 
venit cu mai multe corăbii... 

— Lasă asta, Ben-Din! Nu zidurile acelea mă interesează acum, ci 
celelalte, de către uscat. 

— Vai, înălțimea-ta! se tângui Ben-Din. De zidurile din faţa noastră nu 
se poate apropia nimeni. Cel puţin eu n-am reușit. lar ceea ce am văzut de 
departe îmi spune puţin. 

— N-ai încercat să stai de vorbă cu oștenii ghiauri? 

— Ba chiar am făcut-o adesea. 

— Şi? 

— Părerile sunt împărţite. Unii spun că cele mai slabe ziduri sunt în 
partea de miazăzi. Alţii, că tocmai acolo s-au făcut mari întărituri. 

— Regele Ioan e în oraș? 

— De trei zile, înălțimea-ta. 

— Cine crezi că a răspândit știrea despre atacul nostru? 


— Nufărul Alb. Toată lumea vorbeşte despre asta. Când m-ai trimis 
aici, nu mi-a trecut prin minte că vei ataca Varna atât de repede. Când am 
văzut oștile noastre, am început să mă dumiresc. Dar ghiaurii numai despre 
asta vorbeau. 

— Nufărul Alb! exclamă Ali. Bine, Ben-Din! Poţi să pleci. Mâine vei 
primi obișnuita pungă cu aur. 

Rămași singuri, Ali și Ibrahim tăcură o vreme fiecare cu gândurile lui. 
Luna intrase în nori. Doar nechezatul miilor de cai spărgea uneori liniştea 
nopţii. Dinspre mare, un curent de aer mai aspru înfiora câmpia. 

— Atacăm în zori? întrebă aghiotantul. 

— Nu. Oamenii au nevoie de odihnă. Mâine, meşterii noștri vor intra 
cu topoarele în pădurea din spate. Avem nevoie de scări. Îţi aminteşti, 
Ibrahim, că la Sabaha, acum cinci ani, ne-au lipsit bombardele ca și azi? 

— Cine ar putea să uite, strălucitorule? Puţini credeau că vom cuceri 
cetatea. Dar tu, stăpâne, ai fost chibzuit. Din porunca ta s-au lucrat plute, iar 
în toiul nopţii oamenii noștri au pornit atacul pe mare. Totdeauna zidurile 
dinspre apă sunt mai slabe. 

— Da, aşa a fost, râse Ali, mulțumit de amintirea acelor zile frumoase. 
Aşa a fost atunci, însă apărătorii Sabahăi abia erau o mie. 

— Ah, strălucitorule! suspină Ibrahim. O clipă am crezut că vom 
repeta isprava de la Sabaha. 

— Ai uitat de corăbiile Varnei, zâmbi marele vizir. La Sabaha erau 
două. Aici sunt peste treizeci. Ele ne-ar scufunda plutele înainte de a ajunge 
noi la gura portului. 

— Te-ai gândit la altceva, strălucitorule? 

— M-am gândit. Vom ataca de pe uscat, până când vom ghici părțile 
mai slabe ale zidurilor Varnei. 

— Vor fi pierderi mari. 

— Ştiu, dar nu avem de ales. Însă nu asta mă tulbură. Acum două luni, 
când am hotărât atacul împotriva Dobrogei şi Varnei, în Divanul cel Mic 
eram doar șase oameni. Sultanul Murad, eu, Abdulah, emirul Sabahaddin, 
Suhar-paşa şi Fareddin-pașa. În tot Imperiul turcesc, numai noi ştiam despre 
această campanie. Cine a putut să trădeze? Murad în nici un caz. Eu, la fel. 
Pentru Abdulah, pun mâna în foc. Deci, rămân trei. Sabahaddin și Suhar- 
paşa sunt dușmanii mei cei mai înverșunaţi. Fareddin-pașa mi-e prieten, 
dacă se poate numi astfel. Un prieten dintre aceia care nu-ţi trezesc destulă 
încredere. E lacom. Pentru aur, ar fi în stare de orice. Unul dintre ei a trădat. 


Achingiii mei au aflat abia ieri că vom ataca Varna, iar despre Dobrogea 
încă nu știu nimic. 

— Strălucitorule! îl întrerupse Ibrahim. Anul trecut, când s-a hotărât 
atacul de la Polenik, în sfatul cel mic al Divanului au fost tot cei șase despre 
care vorbeşti. 

— Nu! murmură Ali îngândurat. Atunci a lipsit Abdulah. Şi Suhar-pașa 
a lipsit. Era bolnav. Ca şi acum, ghiaurii au aflat de la Nufărul Alb că vor fi 
atacați. E bine că mi-ai amintit de Polenik, fiindcă îi scoatem cu totul de sub 
bănuiala noastră pe Abdulah și pe Suhar. lată deci că au rămas Sabahaddin 
şi Fereddin. Unul dintre ei lucrează cu Nufărul Alb. Poate că îi dă ştirile pe 
plată, sau pur și simplu e tras de limbă. Va trebui să-i scriu padişahului chiar 
în această noapte. O ștafetă... 

— Nu e bine, strălucitorule! îl întrerupse Ibrahim. Sultanul va crede că 
doreşti să arunci o lumină proastă asupra celor doi. Fără dovezi împotriva 
unuia dintre ei, nimeni nu-ţi va da crezare. Sau, să zicem că padişahul va fi 
de acord să-i supravegheze pe cei doi dușmani ai tăi, dar cine o va face? Ai 
mai multă încredere în oamenii sultanului decât într-ai noștri? O vorbă 
scăpată fără rost ne poate da peste cap toate planurile. 

— Ai dreptate, oftă Ali. Eu trebuie să-i supraveghez. Ben-Din e cel 
mai nimerit pentru asta. ÎL voi trimite pe el la Adrianopole. El are acolo 
câțiva oameni la fel de iscusiți. Nufărul Alb la Adrianopole își face jocul, 
fiindcă în altă parte nu ar ajunge la secretele noastre. Sabahaddin și 
Fareddin vor fi urmăriţi zi și noapte. În felul acesta s-ar putea să ajungem la 
Nufăr. 

— Greu, strălucitorule! zâmbi Ibrahim. Cei doi dușmani ai tăi vor sta 
de vorbă cu atât de mulți oameni, încât ar însemna să-l căutăm pe Nufăr 
cine ştie câtă vreme. Ben-Din s-ar putea lovi de el în fiecare zi fără să-l 
bănuiască. 

— Ce propui? 

— Să amânăm asta până ne vom întoarce la Adrianopole. Atunci să 
faci în aşa fel încât să se discute în Micul Divan o nouă călcare cu oști. De 
pildă, să-l convingi pe padișah că-i folositor să ieşim în pradă dincolo de 
Dunăre. Și ar fi bine ca la acel sfat să lipsească ori Sabahaddin, ori 
Fareddin. Pentru asta veţi găsi un prilej. De va fi acolo numai Sabahaddin 
când veţi lua hotărârea voastră, nu ne va rămâne decât să așteptăm. Dacă 
ştirea nu va ajunge la Nufărul Alb, înseamnă că trădătorul e Fareddin. Dacă 


va ajunge, va trebui să-l urmărim doar pe Sabahaddin, fiindcă el e 
trădătorul. 

— Minunat, dragul meu! exclamă Ali-pașa. Totuşi, noi mai zăbovim 
pe aici. Ben-Din își poate începe cercetările de pe acum. Poate are noroc şi 
dăm peste Nufărul Alb. 

— Nu văd nimic rău în asta, fu de acord Ibrahim. Am scăpa și de 
Nufăr şi de unul dintre duşmanii tăi cei mai mari. lar padişahul va înţelege 
că eşti de neînlocuit. 

— Îmi place chibzuiala ta, râse marele vizir. 

— Sunt silit să o am, zâmbi acesta. Altfel nu m-ai fi ţinut pe lângă tine 
de-a lungul timpului. 

— Adevărat! răspunse Ali cu sinceritate. Să-l cauţi pe Ben-Din! Am 
mare încredere în el. E şiret, scump la vorbă şi iscusit ca nimeni altul. Cine 
ar fi putut ieşi dintr-o cetate ce se așteaptă să fie atacată? Peste un ceas va 
porni spre Adrianopole. Începem lupta cu Nufărul Alb și cu duşmanii mei. 
De nu vom lua Varna şi Dobrogea, e bine să-i dăm sultanului o compensație 
care să-l facă să uite. Altfel, adversarii noştri se vor repezi asupra noastră ca 
niște șacali. 

— Nu le vom da prilejul, strălucitorule. 

— Să sperăm. Atacul asupra acestui port nu-mi place, mai ales că ne 
lipsesc forţele pe mare. În Micul Divan i-am dat lămuriri padişahului că-i 
înţelept să lovim întâi Dobrogea. Prin căderea ei, Varna rămâne izolată. 
Deci, o pradă ușoară. Murad nu s-a învoit fiindcă apucase a hotărî: întâi 
Varna. lată un om inteligent care face greșeli datorită faptului că nu-i place 
să fie contrazis. Imperiul turcesc va pierde mult cu un astfel de orgolios. 


* 


Cu două zile înaintea sosirii oștilor lui Ali-paşa, o corabie plutea de la 
Caliacra spre Varna. Furtuna ce bântuise aproape o săptămână își sleise 
puterile. Rar câte o pală de vânt încerca să o ridice din nou, însă fără folos. 
Corabia transporta putini cu brânză, caș proaspăt, miere, lumânări şi carne 
afumată. Provizii pentru viitorii asediați. La prova ei, trei bărbaţi ședeau pe 
niște colaci de parâme. Vorbă să fie că şedeau, fiindcă odihna lor cam 
nesigură ar fi stârnit zâmbete îngăduitoare sau hohote de râs, dacă ea s-ar fi 
petrecut în altă parte decât pe corabie. Ceva mai încolo, caii pasagerilor de 
pe colaci sforăiau adesea neliniştiți, după cum se clătina vasul. Marea, încă 


puternic vălurită, producea obişnuitul tangaj, neluat în seamă de marinari, 
dar simţit din plin de cei neobișnuiţi. Cotae își ducea des mâinile la pântec, 
într-un gest grăitor de scârbă ori deznădejde, sau fugea cât îi sta în putință 
spre unul din borduri, socotind că i se întoarce stomacul pe dos. Micuţul 
Grama, la fel de neajutorat, își strângea trupul firav, parcă hotărât să-l facă 
ghem, ca apoi să-l deschidă fulgerător odată cu un behăit jalnic. Când vasul 
cădea cu prova între adâncurile a două valuri, avea senzaţia că pântecul său 
e greu ca un cazan cu apă. Când corabia sălta brusc pe o creastă, parcă tot 
aerul pierea din împrejurimi, iar stomacul i se lipea de șira spinării ca lovit 
cu maiul. Doar cavalerul blond, care umblase adesea pe mare, suporta mai 
ușor tangajul, cu toate că și el simţea o puternică apăsare. Rezemat cu 
spatele de tribord, căpitanul vasului înfuleca o pulpă de berbec și-i privea pe 
cei trei pasageri, dacă nu cu milă, în orice caz cu mult interes. Observându-l 
cum mestecă lacom, Cotae înlemni de scârbă doar o clipă, fiindcă în cea 
următoare se aplecă peste babord și socoti că leapădă din el nu numai 
prânzul din zori, ci şi pe cele din ultimii ani. 

Corabia ajunsese curând în gura portului, unde apa liniștită le dădu 
răgaz celor trei pasageri să-și mai tragă sufletul şi să privească în jur. 
Departe, către miazăzi, soarele prindea în lumina lui scăzută vreo treizeci de 
corăbii cu toate pânzele în vânt, care la asemenea distanță păreau 
încremenite. 

— Pescuiesc? se interesă micuțul Grama. 

— Şi încă ce pescuiesc! zâmbi căpitanul. Numai peşte mare. Dar să 
vedem dacă intră în plasă. Acum patru zile când am plecat de aici, tocmai 
ieşeau din port încărcate cu oşteni. După cum patrulează ele pe acolo, 
înseamnă că peştele mare încă nu s-a arătat. 

La vorbele în doi peri ale comandantului, Grama pricepu ceva, însă nu 
destul, ceea ce-l făcu să stăruie. 

— Care peşte? 

— Abdulah, cavalere. Acum patru zile se vorbea aici că Abdulah vine 
asupra Varnei cu şaisprezece corăbii. 

— Numai cu atât? Să fie oare Murad lipsit de înţelepciune? Ce pot 
face şaisprezece corăbii împotriva a peste treizeci? 

— Cred că nu-i lipsit de înţelepciune, ci numai de știri. El nu se aștepta 
ca loan al Dobrogii să primească ajutor de la corăbierii genovezi, greci şi 
venețieni aflaţi în trecere cu mărfurile lor pe la Varna, Caliacra şi "Tomis. De 


fapt, nu chiar ajutor. Regele Ioan a rechiziționat corăbiile lor până ce va 
trece pericolul. Adăugate la ale lui, a ieșit o flotă frumoasă. 

Corabia ajunse la câţiva paşi de cheiul rostuit în blocuri de piatră. 
Marinarii aruncară cu îndemânare două parâme spre uscat. Doi dintre 
privitorii ocazionali le prinseseră și le petrecură în jurul solidelor babale de 
lemn. Pe mare, soarele gata să apună parcă poleia totul în galben-auriu. 

Fericiţi că lăsau în urmă neajunsurile călătoriei, cei trei pasageri își 
purtară caii pe puntea cam nesigură şi răsuflară ușuraţi când simţiră din nou 
pământul sub picioare. Liniştea Vamei îi miră. Oamenii arătau ca și când 
totul ar fi fost în ordine. Puţine semne dovedeau că se ştie acolo despre 
apropiatul asediu pe mare și pe uscat. În primele zile când se aflaseră 
veştile, panica bântuise cumplit prin oraş. Apoi, odată cu trecerea timpului 
şi încheierea lucrărilor de apărare, locuitorii se obișnuiseră cu ideea 
pericolului. O seamă de bogătaşi părăsiseră Varna în bărci mari, 
călătorindu-se cine știe pe unde. Dar sărăcimea nu avea unde merge. 

La sosirea corăbiei din Caliacra, mulţi localnici alergaseră în port 
dornici de ştiri proaspete. Cum marinarii nu știau mai mult decât ei, aceștia 
porniseră a se rări. Totuşi, mai zăboviră câţiva. Printre cei rămași acolo, 
cavalerul blond îl recunoscu, nu fără adâncă mirare, pe egumenul Lazăr, iar 
alături apăru figura mălăiaţă a părintelui Sima. 

— E mică lumea, sfinția-voastră, râse Arad. Nu mă aşteptam să vă 
întâlnesc aici, unde miroase a război. 

— Sunt mari şi minunate căile Domnului! zâmbi egumenul. De fapt, 
nici eu nu mă așteptam la o astfel de întâlnire. Bănuiam că sunteţi pe la 
Caliacra. 

— De acolo venim. Am ajuns în cetate la o zi după plecarea slăvitului 
rege loan al Dobrogii. 

— Deci pe el îl căutați? făcu Lazăr şăgalnic, prefăcându-se a nu da 
prea mare importanţă întrebării. 

Fire deschisă, Arad prefera de obicei să spună el ce avea de spus. 
Întrebările directe îl iritau. Aceasta se datora în bună măsură faptului că 
toată viaţa lui de până atunci fusese nevoit să se ascundă. Apoi, traiul 
printre străini îl făcuse să fie prudent. Sigur că nu era cazul să ocolească 
întrebarea egumenului, dar obişnuinţa fu mai tare, astfel că, după ce chibzui 
o clipă, grăi cu acea privire candidă care îl zgândărise cândva pe cavalerul 
Bogdan: 

— Ce-i nou pe aici? 


— Iscoadele au adus știri că treizeci de mii de achingii vor sosi mâine 
în faţa Varnei. 

— O! Spusele Nufărului Alb se adeveresc. 

— De unde ştiţi despre ele? 

— Cine nu știe? Aţi venit cumva pentru a binecuvânta oștile orașului? 

— Şi pentru asta, râse egumenul. Cât despre voi, ar fi nimerit să-mi 
spuneţi dacă îl căutaţi pe Ioan al Dobrogii. Azi, puţini sunt cei care ajung 
până la rege. Cu ceva osteneală, vă pot aranja o audienţă. 

— Mă îndatoraţi mult, sfinția-voastră. În fond, Ioan al Dobrogii e rege 
sau despot? 

— Între cele două titluri socot că nu-i nici o deosebire. Turcii și 
bizantinii îl numesc rege. El se consideră despot. 

— Înţeleg. Doresc să-i ofer regelui serviciile mele şi ale cavalerului 
Grama. 

„Oare numai pentru atât? reflectă Lazăr. Parcă nu-mi vine a crede. O 
astfel de ofertă i-o poate face sfetnicul Toma. Cred că a aflat şi el câte ceva 
despre Toma. Fiindcă acest sfetnic e mâna dreaptă a regelui loan.” 

— Domnule! i se adresă tânărului. În seara aceasta veţi avea 
întrevederea dorită, dar se cuvine să-mi răspundeţi la câteva întrebări. Asta, 
în schimbul ajutorului, zâmbi prelatul. V-ar conveni să facem o scurtă 
plimbare de-a lungul cheiului? 

— Nu văd nimic rău în propunerea sfinţiei-voastre. 

Amândoi se îndepărtară la braţ, ca nişte cunoştinţe vechi. 

— Când oferiţi totdeauna cereţi ceva în schimb? întrebă Arad cu aerul 
său plin de candoare. 

— Nu chiar totdeauna, cu toate că regulile vieții cam aşa sunt. Nimeni 
nu poate primi mereu fără să dea și nimeni nu poate să dea fără să 
primească. În ce vă priveşte, am unele nedumeriri. De fapt, cine sunteţi, 
cavalere? 

— Mă întrebaţi în calitate de duhovnic sau în alta pe care nu o cunosc? 
ocoli Arad un răspuns. 

— În amândouă. Poate că nu ştiţi că între mine și Ioan al Dobrogii 
există o veche prietenie. Pe mine, asta m-a adus acum aici, când el are 
nevoie de prieteni. Nu uit că ne-aţi făcut un mare serviciu, ajutându-l pe 
cavalerul Dumitru. Însă din discuţia noastră de la Snagov am înţeles că aţi 
bătut un drum lung până în Țara Românească pentru a ne aduce acel 
medalion. Adică nu mai aveaţi alt motiv pentru a veni acolo. Totuşi, câteva 


ceasuri mai târziu am aflat chiar din gura voastră că veţi întreprinde o 
călătorie la Caliacra. A doua zi după discuţia noastră, nu în drum către 
Caliacra v-am întâlnit, ci, spre mirarea mea și comitelui Staicu, în cetatea 
Argeșului. Acum ne vedem aici, într-un oraş ce va fi atacat de turci. În locul 
meu ce aţi crede voi despre un astfel de tânăr? 

— Că ar putea să fie o iscoadă a turcilor, zâmbi acesta ironic. 

Privirea ageră a egumenului zadarnic cercetă ochii şi faţa lui Arad, 
fiindcă nu găsi nici cel mai mărunt semn de tulburare. 

„Hm! gândi el. Cu înfăţişarea lui naivă, sub care se ascunde o 
inteligenţă ieșită din comun și o chibzuială greu de întâlnit la un ins atât de 
tânăr, cavalerul Arad nu-i chiar ce vrea să pară.” 

Apoi grăi: 

— Eu nu am mers atât de departe cu bănuielile. Şi-i păcat că aveţi 
ghinion. Dacă protejatul nostru Dumitru v-ar fi însoţit la Snagov, s-ar fi 
lămurit multe. Graba mea de a veni încoace m-a oprit să fac lumina de 
cuviință. Călăreții trimişi de mine în căutarea cavalerului Dumitru poate că 
s-au întors la Snagov. Dar până când voi sta de vorbă cu ei, toată povestea 
medalionului rămâne un mister. S-au întâmplat cazuri când, cu o momeală 
oarecare, iscoade străine şi-au făcut jocul. În cazul vostru, momeala poate 
să fie medalionul adus la Snagov şi pretinsul ajutor dat lui Dumitru. 

— Cine mă oprea să vin ca iscoadă fără a vă cunoaşte pe voi şi pe 
comitele Staicu? 

— Nimeni, recunoscu Lazăr. Însă un cavaler cu calităţile voastre nu se 
mulţumeşte doar a privi. Medalionul v-a netezit drumul printre marii 
demnitari ai țării. Adică acolo unde se pot afla multe. Vedeţi, vă vorbesc 
deschis. 

— Văd, sfinţia-voastră. 

— lată un răspuns care nu mă mulţumeşte. Sper să aveţi unul mai bun. 

— Am. Bănuielile voastre nu au temei, atâta timp cât duc lipsă de 
fapte. De când e lumea, faptele au adus lumină, iar bănuielile, mai mult 
întuneric. În cazul meu, faptele vorbesc de bine. L-am ajutat pe cavalerul 
Dumitru și v-am predat o scrisoare cu numele tuturor iscoadelor ce lucrează 
la Iaşi pentru regele Ungariei. La Buda aș fi primit mult aur în schimbul 
medalionului. 

Egumenul aprobă printr-o aplecare a capului. 

— Mă gândisem că aţi deschis medalionul. Mă gândisem, de 
asemenea, că Sigismund de Luxemburg sacrifică niște iscoade cam de mâna 


a doua pentru a introduce la noi una de primul rang. 

— Nimeni nu dă pasărea din mână pe cea de pe gard, ripostă cavalerul. 
Apoi, iscoadele de care vorbiţi nu prea arată de mâna a doua. 

— Da, trebuie să recunosc. Asta e tot ce puteţi să-mi spuneţi? 


— Tot. 
— Nu ar fi bine să vă spovediţi? mai făcu Lazăr o încercare. 
— Nu. 


„Nimic n-am scos de la el, reflectă egumenul. Sau poate că am aflat 
ceva. Acum încă nu mi-e clar, însă gândindu-mă îndelung la răspunsurile 
lui, sper că voi ajunge la unele descoperiri. Când l-am văzut coborând pe 
chei, am vrut să chem gărzile. Să-l ţin închis până ce voi primi veşti de la 
Snagov. Dar nu cred că era înțelept. Lăsându-l liber, pot afla mai multe.” 

Porniră îndărăt către ceilalți. 

— Ah, era să uit! spuse egumenul. În privinţa găzduirii să nu vă faceţi 
griji. Cavalerul Toma, pe care-l veţi cunoaște în seara aceasta, a avut 
bunăvoința să-mi pună la dispoziţie o casă frumoasă. Nu-i prea departe de 
aici. Veţi locui cu mine și cu părintele Sima. 

Când ajunseră lângă corabie, noaptea căzuse de-a binelea peste port. 

— Cotae, unde e Grama? se interesă tânărul. 

— Dracu ştie! Acum e întuneric beznă. A căzut, poate, în mare. Nu-mi 
bat eu capul cu asta. Lui nu-i sunt slujitor. Când se iveşte luna, apare el de 
pe unde o fi. 

Cavalerul blond socoti că se cam apropiase vremea să-i tragă o 
chelfăneală obraznicului slujitor. Puțin mai târziu gărzile îl aduseseră pe 
Grama la locuinţa lui Lazăr. Fusese arestat fiindcă iscodise pe lângă zidurile 
de către uscat ale Varnei. 


Ioan al Dobrogii îşi alesese reședința în cea mai înaltă clădire a Varnei. 
De la ferestrele ei se vedea întregul port şi chiar dincolo de ziduri. Pe mare 
cerul căzuse încărcat de nori subțiri, alburii, cu slabe semne de ploaie. 
Dincolo de ziduri, câmpia dormea în tihnă. 

Egumenul Lazăr, însoţit de Sima, Arad și Grama, ajunse într-o 
anticameră cam răcoroasă, cu puţine scaune așezate în lungul pereţilor. Cu 
toate că lumânările multe încercau să aducă puţină strălucire, odaia arăta 
sumbră tocmai prin lipsa mobilierului, care dă un aspect mai cald, mai 


primitor. La capătul odăii, două uși mari duceau către încăperea de lucru a 
regelui. Oştenii din pază păreau încremeniți lângă ele. În aer stăruia miros 
ușor de mucegai, semn că nimeni nu locuise acolo de multă vreme. Arad îşi 
lăsă privirile să alunece de-a lungul pereţilor lipsiţi de ornamente şi de 
podoaba panopliilor atât de obișnuite. De la pereţi, privirile lui stăruiră 
asupra unui bărbat cu semne de frumuseţe veştejită, înalt, uscăţiv, de vârstă 
nedefinită şi cu faţa palidă. Figura și trupul omului îi amintiră de plantele 
ținute în casă peste iarnă. Dacă sunt departe de fereastră, se lungesc și se 
apleacă într-o parte după o geană de lumină. Frunzele capătă o anumită 
moliciune de cârpă șifonată, iar culoarea lor verde-închis piere odată cu 
trecerea timpului, fiind înlocuită cu una gălbuie, maronie pe margini, 
dovadă că lipsa luminii le macină. Până şi mâinile omului palid întăreau 
convingerea cavalerului. Lunganul avea nişte degete lungi, nefiresc de 
subțiri şi uşor încovoiate ca niște păstăi. Urmele reumatismului erau 
limpezi. 

— Domnule Spear, i se adresase comandantul de gardă. 

Auzindu-i numele, Arad îl privi din nou pe omul cel palid. 

„Să fie el, oare, falnicul cavaler Ruk Spear, mândria sârbilor? se 
întrebă tânărul. Ah, nu! Cred că mă înșel. Adevăratul Ruk aş zice că e mai 
plin de viață. Anul trecut, în noaptea premergătoare luptei de la Polenik, 
eroul sârb i-a păgubit pe achingiii turci de câteva mii de cai. El şi ceva 
prieteni de-ai săi s-au strecurat la adăpostul întunericului, au omorât străjile 
și au pus pe goană caii. În zorii luptei, mai mare jalea pentru oștile lui 
Murad. O seamă de achingii îşi căutau caii prin râpe. Bătălia pornise fără 
ei.” 

— Sfinţia-voastră! se întoarse Arad. Cavalerul de colo e cumva Ruk 
Spear? 

— Chiar el, răspunse egumenul în șşoaptă. Acum nu arată prea bine din 
cauză că a stat o vreme prin închisorile turcilor. Abia anul trecut a reușit să 
fugă. Mă mir că a rămas în viaţă. lemniţele sultanului sunt ca niște iaduri 
fără fund. 

Alături de Ruk şedea un cavaler la fel de înalt şi tot atât de slab, însă, 
curios, pântecul său căzut între picioare ca un cimpoi nu părea să-i aparțină 
de-adevăratelea, ci părea lipit acolo cu împrumut, fiindcă prea era 
nepotrivit. Oamenii slabi rar au un astfel de pântec. 

— Cel de lângă Ruk, murmură egumenul, e vestitul Carapelese. Un 
genovez, mare mâncău și bun prieten cu eroul sârb. Se spune că e un călăreț 


desăvârşit, deşi mă pune pe gânduri pântecul său. În ce priveşte harul de 
arcaş, aş zice că vă egalează. 

— Drace, am auzit multe lucruri frumoase despre el! 

— Şi veţi mai auzi. 

— A fost și el la Polenik anul trecut? 

— A fost. Unde e Ruk nu poate lipsi Carapelese. Și invers. 

Al treilea bărbat care îi reținu atenţia lui Arad era de statură obișnuită, 
uscățiv, cu părul răzvrătit pe creştet. După îmbrăcăminte şi după faţa 
pașnică, mereu zâmbitoare, aducea a negustor de mărunțișuri. 

— Acela cine e? arată cu o mișcare a capului spre bănuitul negustor. 

— Cîrstev, domnule. El e fala bulgarilor. Turcii care ies după pradă de- 
a lungul și de-a latul Balcanilor totdeauna se roagă lui Allah să-i ferească de 
o cursă a lui Cîrstev. El se ţine pe urmele convoaielor ca umbra după om. 
Mulţi creştini au scăpat de robie datorită lui. Marele vizir Ali-paşa a pus 
preţ pe viaţa tânărului bulgar. Însă până azi nu s-a găsit nimeni să-l vândă. 

„La naiba! socoti blondul. Numai crema cavalerilor din Balcani s-a 
adunat aici. loan al Dobrogii are ceva prieteni. Și ce prieteni!” 

Arad îşi întrerupse gândurile. În pragul ușii apăru sfetnicul 'Toma, iar 
îndată după acesta regele îmbrăcat simplu, în straie lejere de casă. Bărbaţii 
din anticameră salutară cavalerește. Ioan zâmbi privindu-i pe fiecare în 
parte. 

— Domnilor, vă aşteptam, grăi el. Poftiţi în odaia mea de lucru! Puţini 
se pot mândri azi cu astfel de prieteni. 

— Măria-ta! interveni Lazăr. Am adus cu mine doi cavaleri care sunt 
gata să-și pună spadele în slujba voastră. Cel înalt se numește Arad. Acesta 
e tânărul Grama. 

Privirile lui loan zăboviră o clipă, fără interes, asupra celor doi tineri 
necunoscuți. 

— Vă mulţumesc, domnilor! Dacă vă bucuraţi de recomandarea 
sfinției-sale, cred că puteţi lua loc printre apărătorii Varnei. După război vă 
vom răsplăti cum se cuvine. 

Apoi privi către ceilalți oaspeţi și repetă invitaţia. 

Primirea ce le-o făcuse Ioan era destul de rece şi poate că nici atâta nu 
ar fi fost fără bunăvoința lui Lazăr, dar Arad mai întâlnise astfel de situaţii. 

— Măria-ta! făcu el un pas înainte. Vă cer favoarea de a mă primi 
câteva clipe. 


Sprâncenele lui loan se împreunară a nemulțumire. Momentul ales de 
tânăr nu era nimerit acum, când cavaleri cu renume aşteptau să fie primiţi. 
Apoi, grijile războiului ședeau înaintea altor treburi mărunte. Un semn abia 
perceptibil al egumenului schimbă însă hotărârea de refuz a lui Ioan. 

— Ce dorești, tinere? întrebă cu răceală când ușa se închise în urma 
lor. 

Arad scoase o scrisoare din sân, puse un genunchi la podea şi aşteptă. 
Mirat, regele pomi să citească. De câteva ori își întrerupse lectura, iar 
privirile lui zăboviră asupra blondului oaspete. 

„Poate că soarta mi l-a scos în cale, reflectă loan al Dobrogii. Cine şi- 
ar fi închipuit că unul dintre fiii răposatului Dan-voievod aşteaptă la uşa 
noastră? Sper să-mi fie de folos în planurile mele. Domnul Țării Românești 
nu mă iubește fiindcă am respins cererea lui de a uni cele două ţări sub un 
singur conducător. Dar el nu ştie sau nu vrea să știe că am și eu visurile 
mele.” 

— Cavalere loan, ridică-te! grăi cu blândeţe. 

— Măria-ta, v-am fost prezentat sub numele de Arad. Până se vor 
limpezi unele lucruri, ar fi bine ca numele meu adevărat să rămână o taină 
ştiută numai de noi. 

— Fie! zâmbi regele. Scrisoarea doamnei Dumitra ne-a bucurat pentru 
încrederea ce o are în noi. Îi cunoşti conţinutul? 

— În întregime, măria-ta. 

— Atunci e bine. Doamna Dumitra ne roagă să facem cu Mircea un act 
prin care domnul Ţării Româneşti să aprobe revenirea voastră la Argeş şi să 
vă garanteze viaţa. De asemenea, ea cere ca o parte din averile rămase de la 
răposatul vostru părinte să treacă în stăpânirea domniei-tale. Nimic nu ne 
opreşte să intervenim pe lângă unchiul vostru, dar ne mirăm. Nimeni din 
familia lui Dan-voievod nu a fost prigonit de Mircea. 

— Adevărat! zâmbi Arad. Nimeni, fiindcă nici unul dintre frații mei nu 
s-a arătat până acuma în Ţara Românească. Poate că unchiul meu e un om 
bun. Poate că ne dorește pe lângă el, însă eu n-am de unde să știu. Așa stând 
lucrurile, sunt nevoit să-mi iau unele măsuri de prevedere. 

— Înţeleaptă judecată, aprobă Ioan al Dobrogii. În urmă cu vreo 
doisprezece ani ați avut adăpost vremelnic la Caliacra. Mi se pare că vreo 
câteva luni. Ce s-a petrecut atunci între doamna Dumitra şi părintele meu, 
nu ştiu. Ţin minte doar că v-aţi îmbarcat pe o corabie genoveză. Acum 
lucrurile stau altfel. Cel puţin deocamdată nu vă urmăreşte nimeni. Noi vă 


primim întâi în calitate de rudă. Acum aproape șaisprezece ani, sora noastră 
Irina a fost botezată de răposatul Dan-voievod. Mă mir că tatăl meu nu a 
ținut seama de asta. Cât aţi locuit în Caliacra v-am întâlnit de câteva ori. Îţi 
amintești”? 

— Vag, măria-ta. 

— Aşa e. Aveai doar şapte-opt ani. Lăsând la o parte faptul că ai 
devenit un cavaler chipeş — îl privi cu admirație—, nimic nu s-a schimbat în 
înfățișarea domniei-tale. Același păr blond uşor răzvrătit, aceeași privire 
parcă naivă şi aceleași trăsături delicate. Când te-am văzut în anticameră 
mi-ai părut cunoscut. După război vei primi din partea noastră o danie de 
case şi pământ. Apoi vom încerca să tratăm cu domnul Ţării Românești. 

Ghicind că a venit momentul să se retragă, Arad salută grațios și făcu o 
mişcare spre uşă. 

— O clipă, domnule! râse Ioan al Dobrogii, în vreme ce scotea de pe 
deget un frumos inel de aur ce reprezenta un pescăruș. 

— Măria-ta... 

— Stai, nu-mi mulţumi! lată şi o pungă cu treizeci de ducați de aur. Un 
tânăr totdeauna are nevoie de bani. Chiar și la vreme de război. lar acum 
rămâi la discuţiile noastre în vederea apărării. Vei cunoaște câţiva cavaleri 
de la care ai ce învăţa. 

Datorită rasei sale preoțești, egumenul intră primul în odaia regelui. 
Ceilalţi îl urmară conduşi de Toma şi de comandantul Varnei. În total erau 
paisprezece bărbaţi. Mulţi dintre ei cu nume vestite în Balcani sau prin alte 
părți. După moda vremii, rămaseră cu toţii în picioare, fiindcă nimeni dintre 
ei nu avea dreptul să se aşeze în prezența regelui. Despre Lazăr, unii 
spuneau că are ochiul ager — şi nu fără temei. Multor oameni lipsiți de 
haruri le scapă adesea o mulțime de amănunte. Egumenul tocmai pe 
amănunte punea preţ, socotind că lucrurile mărunte duc totdeauna spre cele 
mari. Mirat că tânărul blond nu fusese trimis la plimbare de către loan al 
Dobrogii, privirile sale cucemice rătăciră prin odaie cu totul nevinovat, 
până când stăruiră o clipă asupra inelului ce reprezenta un pescăruș. Cu un 
sfert de ceas mai devreme inelul strălucise în degetul regelui. Acum avea alt 
stăpân. Ce se petrecuse oare între rege și cavaler? Faţa lui Arad arăta 
obişnuita candoare ce nu spunea nimic. Nici loan nu-i acorda vreo atenţie 
deosebită blondului. Și totuşi, tânărul primise încuviințarea de a rămâne la 
discuţiile care urmau să înceapă. 


„Că e un cavaler plăcut, nu mai încape îndoială, chibzui Lazăr. Că-l 
îndrăgeşti uşor e limpede. Însă nu aceste haruri l-au convins pe Ioan să-i 
dăruiască inelul şi încrederea sa. Ceva s-a petrecut între ei şi va trebui să 
dezleg misterul.” 

Dar şi Arad avea gândurile sale. Privindu-l cu naivitate pe egumen, 
blondul se întrebă, străfulgerat de o idee: 

„Se ascunde, oare, Nufărul Alb, sub o biată rasă preoțească? Omul 
acesta paşnic, blând, cuvios și parcă neajutorat m-a convins că trimite 
săgeata în ţintă cu o dibăcie pe care puţini o au. Din discuţiile cu el şi cu 
alții am dedus că la Snagov e lăcașul tuturor iscoadelor folosite de măria-sa 
Mircea. Călugării mi-au povestit că Lazăr lipsește adesea din Snagov cu 
lunile și nimeni nu știe pe unde umblă. O faţă bisericească de prim rang, așa 
cum este el, rar trece pe undeva neînsoţit. Când l-am văzut în portul Varnei, 
m-am mirat pe bună dreptate. Ce poate căuta un vârf al ierarhiei bisericeşti 
departe de ţară, într-un oraş asediat? Să-l fi adus aici numai prietenia pentru 
Ioan al Dobrogii? Se poate şi asta, fiindcă prietenia e cea mai trainică punte 
dintre sufletele oamenilor.” 

Târziu, când părăsiră cabinetul regelui, cavalerul Ruk Spear îl opri pe 
cavalerul blond și i se adresă în cel mai curat grai românesc: 

— Domnule, e o plăcere să vă cunosc. Prietenul meu Bogdan, cu care 
am avut prilejul să mă văd acum vreo două săptămâni, mi-a vorbit frumos 
despre voi. Îmi spunea că într-o întrecere de spadă petrecută la Braşov v-aţi 
arătat mai bun decât el. Că, aflându-vă amândoi în pădure, aţi deslușit 
numărul de călăreți doar după zgomot de copite. Acestea sunt haruri de 
mare preţ pentru un tânăr. 

— Lucrurile nu stau chiar aşa, zâmbi Arad. E drept că Bogdan și cu 
mine am încrucișat spadele undeva, la marginea Brașovului, însă e tot atât 
de drept că întrecerea nu a adus un câștigător, fiindcă a fost întreruptă de 
ceva neprevăzut. lar cât priveşte auzul meu, asta o poate face oricine. Adică 
ai nevoie de puţină deprindere. 

— Modestia vă face cinste, domnule, grăi Ruk, plăcut impresionat. 
Totuşi, cavalerul Bogdan are un ochi prea ager pentru a nu cunoaște un 
spadasin de clasă. Cât despre auzul vostru, dați-mi voie să fiu de altă părere. 
Și eu mă pricep să deslușesc numărul călăreţilor doar după zgomot de 
copite. Aceasta mă face să cred că numai deprinderea ar fi prea puţin dacă 
îţi lipsesc niște haruri. 


„la te uită! cugetă micuțul Grama, aflat prin apropiere. Vestitul Ruk rar 
aduce cuiva laude. E zgârcit la astfel de lucruri ca scatiul la boabe într-o 
iarnă lungă. Asta înseamnă că e ceva de căpăţâna prietenului meu blond. 
Mie nu mi-a spus că se pricepe atât de bine la mânuirea spadei. Ruk are 
dreptate în privința modestiei sale. Iar cavalerul Bogdan, pe care nu am avut 
plăcerea să-l cunosc, pare un suflet ales, plin de nobleţe. Tata mi-a vorbit 
adesea despre marele Ruk. Zicea că în urmă cu ani au fost prieteni la 
cataramă. Poate că nobilul meu părinte cam umflă niţel lucrurile, chiar dacă 
nu-i nimic rău în asta. Cred că le umflă, dacă stau să mă gândesc bine că nu 
a suflat o vorbă despre Carapelese.” 

Tinerii oaspeţi ai egumenului se treziră când soarele stăruia temeinic în 
ferestre. Pe străzile din jur, zgomotul de voci era prea mare pentru a le mai 
da prilej de odihnă. Atent, Arad desluşi o seamă de chiote. Ceva se petrecea 
pe străzile Varnei. Dar ce? După chiuituri semăna a nuntă. Îmboldit de 
curiozitate, ieşi în coridor unde nimeri nas în nas cu părintele Sima. De fapt, 
nu chiar nas în nas. Rotofeiul călugăr abia îi ajungea până în dreptul 
umerilor. 

— Ce e pe afară, sfinţia-ta? 

Sima încercă să rămână drept, fiindcă picioarele groase cât niște stâlpi 
de temelie i se bâțâiau fără puteri, dar nu reuşi, ceea ce-l făcu să dea din 
mână a lehamite, după care grăi semeţ: 

— Ce, ne-ce, prea vrei să le știm noi pă toate... E drept că suntem 
învă... ţaţi... ce-i drept nu-i păcat... că haru’ științei... afară e prăpăd ca... 
alere. Ca la nunta din asta... din cum dracu... din Cana... unde înţeleptu” 
Solomon s-a cinstit cu alde... Ce te uiţi aşa la mine? Crezi că sunt...? 

— Drace! râse cavalerul. Ai luat-o cam de dimineaţă, sfinţia-ta. 

— Sâât! Uşurel, domnule, să nu te audă afurisi... sfinţia... egumenu”, 
prinse rotofeiul o clipă de luciditate. Că eu, de bucurie... care marinari... de 
pe mare. D-aia din mila Celui de Sus... doar o oală cu vin... 

Dar blondul, presimţind că s-a întâmplat ceva pe mare, nu-l mai 
ascultă. Din câţiva pași ajunse în stradă, unde oamenii se sărutau între ei. 
Din vorbele lor, blondul înţelese că, puţin după apariţia zorilor, flota lui 
Abdulah fusese zdrobită. Pe mare totul arăta liniştit. O seamă de corăbii 
reveneau spre gura podului legănându-se domol ca nişte rațe sătule. 

Când soarele trecu de amiază, egumenul veni în odaia cavalerilor. La 
spatele său, rotofeiul Sima, cam pământiu, aproba grav din cap spusele 
superiorului. 


— Domnilor! grăi Lazăr. Măria-sa, loan al Dobrogii ne pofteşte la 
palat. După victoria de pe mare, cred că multe dintre planurile discutate 
aseară vor suferi schimbări. 

O jumătate de ceas mai târziu, paisprezece bărbaţi aşteptau în cabinetul 
de lucru. Despotul sosi curând, însoţit de nelipsitul Toma. Pe faţa lui Ioan 
nu se vedeau semnele bucuriei. Numai ochii săi arătau asta. 

— De primul hop am scăpat, spuse molcom, cum nu-i era firea. 

Puţini știau că veghease până în zori. 

— Achingiii lui Ali-pașa sunt la patru ceasuri de drum, continuă el. 
Avangarda, poate, chiar mai aproape. Iscoadele Vamei n-au văzut la ei 
obișnuitele bombarde. Iată un lucru bun, fiindcă o parte din zidurile oraşului 
sunt vechi, măcinate de timp. Noi am pus ceva întărituri, dar ce poţi face în 
trei săptămâni? Avem şapte mii trei sute de oșteni. Adică nici măcar atâţia. 
O bună parte dintre ei sunt orășeni slab instruiți. Armata lui Ali se ridică la 
vreo treizeci de mii. Asta, după spusele Nufărului Alb, ale cărui știri au fost 
bune până acum. Dacă turcii vor da iureş mare și vor lovi cu berbeci pe care 
îi pot face din copacii pădurilor apropiate, a deschide o spărtură în ziduri nu 
va fi peste puterile lor. Noi suntem prea puţini pentru a-i respinge. 

— Măria-ta! interveni egumenul Snagovului. Am stat adesea de vorbă 
cu oameni care au cunoscut greutatea unui asediu. Mulţi dintre ei luminaţi 
la minte. Unii dintre ei mi-au povestit o seamă de şiretlicuri învechite cu 
timpul și ştiute de toată lumea, însă din vreme în vreme mai sunt folosite, şi 
nu fără temei. Mari conducători de oști s-au lăsat păcăliți de un şiretlic 
chibzuit cu migală. Turcii își pot îngădui să atace pe front larg, fiindcă au 
oșteni mulți. Mulţi și pricepuţi la un asediu. Ali-pașa, fiul lui Hairedim, e un 
comandant încercat în treburile războiului. Planurile sale nu le știm. În 
schimb, știm altceva. Nouă ne-ar conveni să-i înghesuim pe turci într-un 
singur punct, unde să-i aşteptăm cu toată oastea. 

— Cam primejdios, observă regele. Ne putem oare îngădui să lăsăm 
descoperite unele zone? Apoi nu văd cum i-am putea obliga să atace unde 
dorim. Recunosc înțelepciunea sfinţiei-tale, însă e bine să chibzuim adânc. 

— Tocmai asta şi vreau, zâmbi Lazăr. Fără un dram de risc, în război 
nu se poate. Şi mai ales în acesta unde suntem atât de puţini. lar pentru a-i 
convinge pe turci să lovească după cum vrem, vom folosi un truc vechi cât 
veacurile. Unul dintre noi va fi trădător. 

Toate privirile se îndreptară mirate spre egumen. El se prefăcu a nu 
observa și continuă calm: 


— La noapte unul dintre noi va părăsi orașul pentru a i se înfățișa lui 
Ali. 

Apoi explică planul său în amănunţime. Un plan îndrăzneţ și 
primejdios. Totuşi, singurul bun. 

— Cine să meargă în tabăra turcilor? se întrebă loan al Dobrogii 
îngândurat. 

— Eu nu. Și nici Carapelese, grăi Ruk Spear. Suntem prea cunoscuţi la 
turci. Dacă ne recunoaşte cineva, dăm tot planul peste cap. În aceeași 
situaţie se află cavalerul Cîrstev. 

Cum erau prea multe cereri de trădători, loan propuse o tragere la sorţi, 
iar aceştia căzură asupra lui Sima şi a cavalerului blond. 


* 


Puțin după miezul nopţii, oștile de achingii ale marelui vizir își 
încheiaseră lucrările de tabără. Mulţi dormeau obosiţi după un drum atât de 
lung. Mulţi erau treji. Cinci mii dintre ei aşteptau gata să înfrunte un 
eventual atac al dușmanului. Trei rânduri de străji înconjuraseră tabăra cu 
zid viu. Nimeni nu putea ieși de acolo. Nimeni nu putea intra după voie. 
Doar patru oameni părăsiseră tabăra. Ben-Din și trei achingii credincioşi 
lui. Drumul neobositului om de încredere al marelui vizir arăta către 
Adrianopole. Stăpânul îi făgăduise întreaga sumă propusă pe viaţa 
Nufărului Alb şi încă pe atât din partea cancelariei padișahului. Lupta cu 
Nufărul Alb începuse pe baze mai chibzuite, nu la întâmplare ca până 
atunci. Ben-Din era departe de a fi lacom, dar știa să profite de moment. El 
socotea că vine o vreme când agerimea trupului scade, iar cei mari uită că 
le-ai fost folositor. Purta cu el un mare secret. Nici padișahul nu i l-ar fi 
putut scoate cu de-a sila. Îl iubea pe Ali și înțelegea că intrigile care se ţes în 
jurul acestuia reprezintă un mare pericol. Mai ştia că, de va pieri marele 
vizir, nici lui nu-i va fi prea bine. 

În cortul comandantului, lumânarea se mistuise pe jumătate. Ali și 
Ibrahim şedeau de taină. Pe zidurile Varnei, totul părea adormit. În afara 
zidurilor se auzea ţârâitul calm al greierilor. Noaptea înainta domol către 
zori. Dinaintea cortului răzbi zgomot de paşi. Un arcaş din paza marelui 
vizir intră, cu toate că nu-i era îngăduit să-și tulbure stăpânii. Ali ghici că se 
petrecuse ceva şi-i făcu semn să vorbească. 


— Înălţimea-ta, se ploconi acesta, străjile noastre au prins două 
iscoade ale ghiaurilor. 

— Au scos ceva de la ele? 

— Nu. 

— Atunci ghiaurii să fie uciși după ce vor fi trecuţi prin cazne! 

— Strălucitorule! se încumetă arcașul. Ghiaurii cer să vină în faţa ta. 
Grăiesc binişor în limba Profetului. Străjile spun că cel mai mărunt e om cu 
mare ştiinţă. Cunoaşte Coranul din fir în păr ca un dreptcredincios luminat. 

— Bine! Adu-i! 

Arcașul reveni curând însoţit de Arad şi Sima, care erau legați cu 
frânghii trainice. Straiele ghiaurilor, curățele, îi arătau a fi corăbieri. Ali 
porunci să se aprindă alte lumânări. Pe feţele celor două iscoade nu se 
observă teama. 

— Cine sunteţi? întrebă fără asprime. 

Vizirul totdeauna avea mare respect pentru cei care iscodeau, ştiind că 
ei sunt aleşi numai pe sprânceană. 

— Corăbieri florentini, biruitorule! făcu Sima o plecăciune pe cât îi sta 
în putinţă. Am venit să vă cerem dreptate, fiindcă fraţii noştri creștini sunt 
niște tâlhari. Ei ne-au păgubit de avutul nostru. 

— Nu înţeleg. 

— Viitorule padişah, o luă rotofeiul mai pe îndelete, Ioan al Dobrogii 
ne-a luat corăbiile cu care venisem la Varna și ne-a despuiat de mărfurile 
noastre. Niciodată nu s-a întâmplat asemenea ocară. Sunt trei săptămâni de 
când pribegim prin oraş. 

— La ce i-au trebuit regelui corăbiile voastre? 

— Să-şi mărească flota împotriva lui Abdulah. 

— Cum aţi ajuns aici? 

— Am coborât zidul cu ajutorul unei frânghii. 

Ali își reţinu o tresărire. Ghiaurii minţeau, ceea ce dovedea că sunt nu 
corăbieri, ci iscoade. Ben-Din îi spusese că nimeni nu se poate apropia de 
zidurile strașnic păzite. Omul său înotase vreme de două ceasuri pentru a 
ieşi din Varna. 

— Și nu v-a văzut nimeni? întrebă la fel de paşnic. 

— Ba ne-au văzut, interveni blondul. Doi oșteni din pază ne-au ajutat 
să coborâm. Fiecare dintre ei a primit câte o pungă cu ducați de aur. 

— Aţi avut mare noroc, de vreme ce nu erați îmbrăcaţi ca oştenii. Cei 
doi apărători doar nu erau singuri acolo. 


— Aşa e, strălucitorule! aprobă Sima. Am avut noroc. 

— Da, da, mare noroc. Şi ce doriţi? 

— După cucerirea orașului să ne dai corăbiile şi mărfurile. Iar pentru 
binele pe care ţi-l facem, câte o mie de ducați de aur. 

Ali se prefăcu a-i crede. 

— Despre ce bine vorbiţi? 

— Strălucitorule! îngenunche Sima cu multă greutate. În Coran, pe 
care l-am citit pe când eram prunc de o șchioapă, e clar că totdeauna binele 
se cuvine a fi răsplătit. Noi cunoaștem locul unde trebuie să loveşti. Dacă 
iei seama la ce-ţi dezvăluim, Varna e ca şi luată. 

— Sunt silit să iau seama, zâmbi marele vizir. Care e locul mai slab al 
zidurilor? 

— Dar nu ne-ai promis nimic, strigă Sima cu vădită amărăciune. 

— Aşa e. Tot ce mi-aţi cerut va fi pe voia voastră. Unde-i partea cea 
mai slabă? 

Sima se aplecă să-i sărute vârful încălțării, însă nu reuși, poate din 
cauza legăturilor prea strânse. 

— La poarta dinspre miazănoapte, grăi el. Acolo zidurile sunt şubrede, 
gata să cadă. 

— Poarta de miazăzi e mai tare? 

— Foarte tare. Ar fi o greșeală să atacați în partea aceea. 

Ali îi descusu vreme de o jumătate de ceas, după care porunci: 

— Să fie puşi într-un cort cu pază bună! 

Rămași singuri, Ali şi Ibrahim porniră să zâmbească. Amândoi 
pricepuseră jocul ghiaurilor. Și totuși, un sâmbure de îndoială stăruia tainic 
în gândurile lor. 

— Ce crezi despre asta? rupse tăcerea Ali. 

— Că cei din oraş vor să ne îmbrobodească, răspunse aghiotantul. 
Iscoadele lor prea au stăruit să nu atacăm la poarta dinspre miazăzi. Aş 
crede că acolo e partea cea mai slabă a Varnei. 

— N-ai uitat nimic, Ibrahim? 

— Nu. Bănuiesc la ce te gândeşti. Cei doi ghiauri ştiu că-i așteaptă 
moartea dacă ne mint. 

— Şi-i puţin lucru? Cine își dă viaţa pentru alţii? 

— S-au mai văzut cazuri printre ghiauri. Ba chiar şi la noi. 

— Poate. Ben-Din îmi spunea că Varna are şapte-opt mii de apărători. 
Cei doi ghiauri susțineau că numărul lor trece de paisprezece mii. Care-i 


adevărul? 

— La mijloc, zâmbi Ibrahim. Asta în cazul când aceştia nu au minţit. 
Dar, gândindu-ne bine, aflăm încă o dovadă că ne mint. Că sunt trimiși ai 
orașului. Ben-Din ştie să afle numărul apărătorilor unei cetăți. Dacă ghiaurii 
l-au dublat, e limpede că încearcă să ne descurajeze. În oraș nu sunt mai 
mult de opt mii de apărători. Cât priveşte atacul, aş zice să-l facem tocmai 
la poarta de miazăzi. 

— Fie! 


Peste noapte se făcuseră lucrări noi de apărare la poarta de miazăzi a 
Varnei. Bucăţi de stânci cât omul, ce fuseseră aduse cu multe zile înainte 
cine știe de pe unde, stăruiau pe ziduri. Când începu a se lumina de ziuă, 
Ioan al Dobrogii făcu ultima inspecţie de-a lungul lor. După planurile 
egumenului Lazăr, o mare parte din forțele Varnei aveau să fie îndreptate 
spre miazăzi. Puţini oșteni rămâneau pe celelalte ziduri. 

„Va reuși oare vicleșugul?” se întrebă îngrijorat. 

Din porunca sa, în piaţa orașului se adunaseră aproape toţi apărătorii 
Varnei. După obicei, turcii nu porneau la atac înainte de a-și isprăvi 
rugăciunile din zori. Deci mai era timp. Înconjurat de câţiva curteni, regele 
ieşi pe o terasă şi porni să le vorbească oamenilor: 

— Prieteni! strigă să se audă până departe. Le vom arăta turcilor de ce 
suntem în stare. Victoria nu poate fi a lor de vom lupta cum se cuvine. Ei nu 
cunosc mila. Nici noi nu vom ţine seama de ea. Pe unde trec ei, nici pruncii 
nu rămân în viaţă. Sau rămân cei buni pentru robie. Dar pe aici nu vor trece 
nici azi şi niciodată. Celor paisprezece mii de apărători ai orașului le doresc 
un singur lucru: victorie. 

La auzul cifrei dublate, comandanții pâlcurilor își reţinură unele 
zâmbete. Ei ştiau de ce minţea regele. Mulţi dintre ei bănuiseră că sunt în 
jur de şapte-opt mii, însă nu cu asta își bătuseră capul. Dacă regele 
pomenise de paisprezece mii, însemna că el e în măsură să cunoască 
numărul apărătorilor. Doar câţiva oameni știau adevărul. Ruk Spear îl 
îndemnase pe loan al Dobrogii să dubleze cifra din două motive temeinice. 
Întâi, socotindu-se mai mulți, oştenii căpătau curaj. Apoi, în cazul când 
vreun apărător va cădea de pe ziduri în mâinile turcilor și va fi silit să 
vorbească, Ali va afla că cei doi ghiauri florentini nu l-au minţit. 


Trecură câteva ceasuri. În tabăra turcilor nu se vedea nici o mişcare 
deosebită. Nimic nu lăsa a se înţelege că vor porni la atac. Aflat pe creasta 
unui zid, loan al Dobrogii privea dezorientat. Ce se întâmplase oare? Alături 
de el, Ruk îi înţelese mirarea. 

— Măria-ta, grăi el, Ali nu va ataca azi. Îşi odihnește achingiii după 
obicei. Dar o va face mâine în zori. Acum dulgherii lui umblă prin păduri cu 
topoarele. Ei taie lemne pentru berbeci, pentru scări și pentru acoperișuri 
purtătoare care îi feresc de săgeți pe cei ce vor veni la atac. Ali e un mare 
comandant de oști. 

Aşa cum prevăzuse Ruk, ziua trecu în linişte. Nici peste noapte nu se 
întâmplă nimic deosebit. Și totuşi, înainte de a răsări luna, cu lumina ei nu 
totdeauna folositoare, o barcă părăsi portul Varnei. O micuță barcă de 
pescari ieşi din port la adăpostul întunericului şi se îndreptă către miazăzi 
paralel cu malul, cam la vreo milă departe de el. Vâslaşii erau patru. În 
prova ei, doi pasageri. Mânată de agerimea lopeţilor barca înainta cu 
repeziciune. În jurul ei doar apa clipocea molcom pe lângă borduri. Când 
apăru luna, barca se apropie de mal, adăpostită în umbra copacilor mari care 
stăruiau până la marginea mării. Cei doi pasageri săriră pe uscat și se 
pierdură în pădure. Vâslașii găsiră pentru ei şi pentru barcă o ascunzătoare 
sub tufele aplecate ca nişte evantaie uriaşe deasupra apei. 


* 


Cu mult înaintea rugăciunilor din zori. Ali îşi adună comandanții de 
pâlcuri şi în puţine cuvinte le arătă planul său de atac. Din porunca sa, caii 
rămâneau în tabără. Marele vizir socotea că, sub ziduri, aceştia mai mult 
încurcă decât folosesc. Cinci mii de călăreți uşori primiră sarcini să facă 
paza taberei. Ali era prevăzător. Nimic nu lăsa la voia întâmplării. 

După ce soarele se ridică de vreo suliță pe cer, Ioan al Dobrogii văzu 
un tăvălug uriaș care se rostogolea domol către zidurile Varnei. Achingiii 
porniseră la atac. De departe semănau cu un tăvălug alb și roşu ce acoperea 
câmpia treptat. Puţini călăreți printre ei. Regele ghici că aceştia erau 
comandanții. Alături de Ioan, egumenul Lazăr, îmbrăcat în zale uşoare, cu o 
tolbă de săgeți prinsă într-o baieră la spate şi cu arcul în mână, privea calm. 
Obrazul său frumos părea dăltuit în piatră. Uneori, privirile lui treceau 
departe peste tabăra achingiilor și stăruiau îndelung. Aștepta el să apară 
ceva în zare? Parcă așa se părea. Micuţul Grama, la fel echipat, încerca o 


ușoară strângere de inimă. Se afla pentru prima oară în război. Apărătorii 
Varnei cătau încremeniţi spre tăvălugul uriaş ce însuflețise câmpia. Cu cât 
achingiii înaintau mai domol, cu atât forța lor părea mai mare. Dacă ar fi 
venit în iureș, așteptarea ar fi fost mai uşoară. Timpul îndelungat de 
încordare măcina rezistenţa psihică a apărătorilor. Ali ştia asta. O învățase 
de multă vreme. Mai știa că achingiii săi, bazându-se pe numărul lor mare, 
nu cad în asemenea suferință. Însă şi conducătorii Varnei cunoşteau această 
strategie psihică şi, de asemenea, un remediu. Comenzi aspre răsunară ici- 
colo, pe ziduri, iar oştenii prinseră să mute pietroaiele dintr-un loc în altul, 
aparent fără nici o noimă. 

Tăvălugul ajunse la vreo două sute de paşi, dar nu către poarta de 
miazăzi, ci direct pe centrul zidurilor. loan al Dobrogii aştepta cu 
înfrigurare să-i vadă că își schimbă direcţia. Ali chibzuise bine. Dacă ar fi 
venit numai către ţinta cea mare, apărătorii orașului ar fi avut vreme să-și 
mute oștenii. La un semn al său, douăzeci de mii de achingii se rupseră 
brusc spre miazăzi. Ceilalți manevrară în evantai de-a lungul zidurilor. loan 
respiră ușurat. Vicleșugul egumenului începea să-și arate roadele. 

Mulţi oşteni erau pe creste. Dar cei mai mulţi se ocupau cu partea cea 
mai grea a apărării. Ei aduceau alţi bolovani pe ziduri şi se ocupau cu 
focurile și cu ridicarea cazanelor în care clocotea apă fiartă. Cei de sus 
primeau totul la îndemână. O seamă de oșteni ședeau în aşteptare, gata să 
primenească rândurile celor de sus şi să ia locul morţilor și răniților. În port, 
corăbiile ce îmbarcaseră o parte din femeile şi copiii Varnei aşteptau un 
semn pentru a ieși în larg. Fumul multor focuri stăruia peste oraș. Câţiva 
bătrâni îşi găsiseră loc pe lespezile din piață. Nu vorbeau între ei. Ședeau cu 
gâturile slabe întinse parcă în aşteptarea unui anumit zgomot. Uneori își 
rețineau respiraţia. Timpul trecea greu pentru ei. În inimile lor doreau să nu 
audă niciodată acel zgomot. Și totuși, ceva era parcă mai tare decât acea 
dorinţă. Parcă voiau să se sfârșească odată chinurile aşteptării. Tresăriră. De 
pe ziduri răzbeau strigăte puternice. De dincolo de întărituri venea un 
zgomot mai slab, ca de stup în toiul roitului. Dar acum, bătrânii nu mai luau 
seama la zgomote, ci priveau spre crestele zidurilor la fel de încordaţi ca și 
mai devreme. Strigătele izolate ale celor care mureau sau cădeau răniți nu 
reușeau să-i tulbure, fiindcă îşi concentraseră atenţia numai pe creste. 
Trecură câteva ceasuri. Însă ei nu mai percepură nici goana timpului. Apoi 
observară miraţi că la poarta de sud mișcarea încetase. Apărătorii nu mai 
erau în picioare. Mai așteptară cu răbdare. Parcă totul se liniștise. Auzul lor 


din nou treaz înregistra doar linişte. O linişte grea ca după furtună. Cerul 
gurii era uscat din cauza încordării. Porniră domol către ziduri. O seamă de 
oșteni aproape că îi striviră în goana lor spre poarta de miazănoapte. 
Zadarnic încercară să întrebe ceva. Nimeni nu avea vreme pentru ei. 

Prin câmpia de dincolo de Varna achingiii se retrăgeau în tabără, frânți 
de oboseală. Puțin după prânz, Ali primi veşti. Ghiaurii căzuţi de pe ziduri 
fuseseră siliți să vorbească. Fiecare dintre ei afirmase că în oraş sunt peste 
paisprezece mii de apărători. 

Marele vizir și aghiotantul său se priviră uimiţi. Cei doi corăbieri 
florentini nu minţiseră. 

— lar dacă n-au minţit, spuse Ali cu tristeţe, înseamnă că zidurile 
porții de miazănoapte sunt cu adevărat șubrede. Acolo trebuia să atacăm cu 
grosul forțelor noastre. E de mirare că Ben-Din s-a putut înșela atât de grav. 
Mâine în zori acolo vom ataca. 

După numărătorile de cuviință, Varna înregistra peste trei sute de morți 
și aproape o mie de răniţi. În tabăra turcească, opt sute de morţi și peste 
două mii de răniţi. Mulţi dintre aceştia rămăseseră striviți sub bucăţile de 
stânci aruncate de pe ziduri. 

În oraş nimeni nu căta spre destindere. Nimeni nu avea puterea să-și 
manifeste din plin bucuria. Încordarea fusese prea mare. Continuând 
planurile egumenului Lazăr, oștenii părăseau poarta de miazăzi şi o întăreau 
pe cea de miazănoapte, unde spera loan al Dobrogii să fie următorul atac. 
Însoţit de Toma, de Grama și de iscusitul egumen, el nu coborî de pe 
înălțimile zidurilor și le privea adesea gânditor. Numai Lazăr se uita în altă 
parte, undeva, peste tabăra turcească. De ce oare? 


Trecuse de prânz și era cald. Cerul parcă se transformase într-un rug 
uriaș. Peste câmpie stăruia miros greu de sânge. În jurul Varnei nu plouase 
de mult. Pământul ars de soare crăpase ici-colo. Sumedenie de gâze 
pomiseră în recunoaștere, fiindcă iarba uscată, închircită la rasul 
pământului, greu oferea adăpost împotriva arșiţei. Poarta de miazăzi a 
orașului era deschisă. Cei din oraş își adunau morții. 

Când soarele căzu spre asfinţit, un sol părăsi orașul călare, purtând 
steag alb. Achingiii îl prinseră grabnic. Ajuns în faţa marelui vizir, solul 
salută frumos, după datină. Spre deosebire de alți comandanţi mai trufași 
din fire, acesta îi zâmbi și îl încurajă să vorbească. 

— Strălucitorule! grăi omul. Măria-sa, despotul loan al Vamei şi 
Dobrogii, îţi trimite prin mine sănătate și viață lungă. 

— Îţi mulţumim. Oare numai pentru asta ai venit? 

— Nu, înălțimea-ta. Măria-sa loan îngăduie oștenilor voştri să-și adune 
morții de sub zidurile orașului. El socotește că merită să fie îngropaţi cu 
cinste. 

Ali cătă înaintea sa îngândurat. Rar întâlnise duşmani cu suflet atât de 
ales ca al despotului loan. 

— Îţi mulțumim încă o dată şi vom ţine seama de bunăvoința 
stăpânului tău. Păcat că a uitat prietenia cu noi. Ar mai fi timp să stăm la 
masa tratativelor. 

— Strălucitorule! răspunse călăreţul vădit fără teamă. A vorbi despre 
prietenie şi tratative acum, când oștile voastre sunt aici, mi se pare o glumă. 

— Ai împutemiciri să respingi propunerile noastre de pace? 

— Am. Sunt primul sfetnic al despotului. 

— Dar nici nu le cunoşti. 

— Ah, strălucitorule, credeţi una ca asta? Dacă sultanul ar fi urmărit 
pacea, oștile voastre nu s-ar afla în faţa Varnei, ci numai solii săi. 

— Eşti inteligent, omule. Cum te numeşti? 

— Toma, luminate mare vizir. 

— Eşti liber, cavalere Toma. Să-i duci salutul nostru stăpânului tău! 


* 


Odată cu umbrele înserării, cei peste o sută de călăreţi ai vizirului se 
retraseră spre tabără, purtând cu ei ultimele cadavre ale foştilor luptători. 
Ioan al Dobrogii adormise îmbrăcat pe o canapea din cabinetul său. Casa 
egumenului parcă își pierduse strălucirea prin lipsa lui Sima şi a cavalerului 
blond. Micuţul Grama nu avea chef de somn. Pe faţa sa stăruia îngrijorarea. 
Viaţa prietenului său atârna de un fir de aţă. Nici Lazăr nu-şi găsea locul. 
Rămăsese pe ziduri până la căderea întunericului. Privirile sale 
scormoniseră zarea dinspre măreţia pădurilor. Coborâse de acolo târziu și 
îngândurat. Nimeni nu bănuia ce aştepta el. 

În zori, turcii porniră din nou la atac. Dulgherii lui Ali, îndemnați de 
ofițeri, lucrau fără zăbavă prin pădurile din jur. Lângă poarta de 
miazănoapte a Varnei primele săgeți zbârnâiră prin aer. Curând, încleştarea 
cunoscu întreaga ei putere. 

Trecuseră vreo trei-patru ceasuri. Achingii rămași în tabără priveau 
spre oraş miraţi de atâta rezistență a apărătorilor. Aşteptau din moment în 
moment să vadă steagurile lor pe creste. Un ofițer urmat de unul dintre acei 
oșteni-dulgheri ce lucrau prin pădurile din jur treceau printre corturi privind 
cu multă atenţie. După felul cum iscodeau, era limpede că urmăreau ceva. 
Nimeni nu-i luă în seamă. Rătăceau prin tabără de peste trei ceasuri. 
Privirile agere ale ofițerului zăboviră asupra unui cort păzit de doi achingii. 
El socoti că acolo era ceea ce căuta, fiindcă celelalte corturi nu aveau străji 
dinaintea lor. 

— Prizonierii ghiauri sunt aici? întrebă cu severitate. 

— Aici, înălțimea-ta, răspunseră oștenii într-un glas. 

— Măritul vizir vă poruncește să-i duceţi la el. 

— Dar strălucirea-sa e lângă porţile Varnei, grăi unul dintre ei cu 
mirare. 

— Ştiu. De acolo venim. Vor fi traşi în ţeapă chiar lângă ziduri. 

— Îndată, înălțimea-ta, se luminară achingiii. 

Apoi intrară în cort să-i scoată pe ghiauri. Spre mirarea lor observară 
prea târziu că ofiţerul şi dulgherul veniseră după ei. În semiobscuritatea de 
acolo două cuțite loviră cu sete. 

Un sfert de ceas mai târziu cei doi achingii dormeau somnul de veci 
dezbrăcaţi de straiele lor. Ofiţerul urmat de trei oșteni cu topoare în mâini 
ieşiră din tabără către pădurea din miazăzi. Străjile din jurul taberei abia 
catadicsiră să-i privească o clipă, fiindcă ochii lor erau îndreptaţi asupra 


zidurilor Varnei. Ofiţerul şi cei trei însoțitori nu se opriră lângă dulgherii 
răspândiţi prin pădure, ci trecură mai departe și se afundară adânc în codru. 

— Santa Madona! exclamă unu dintre oştenii-dulgheri. Cred că am 
scăpat cu bine. 

— Ce zice? îl întrebă Sima pe blondul. 

— Zice în italiană că am scăpat cu bine. 

— Domnule! vorbi Sima din nou privindu-l pe Ruk Spear, căruia nu-i 
stătea tocmai rău în straiele de ofițer. E o minune că aţi intrat printre 
achingii. Dacă mi-ar spune-o cineva, n-aş crede, cu toate că am văzut multe 
la viaţa mea. 

— Nu-i chiar o minune, zâmbi Ruk. Dacă porţi aceleași straie, nicăieri 
nu poţi intra mai uşor decât într-o oaste mare. Într-o oaste mare nu toți 
oamenii se cunosc între ei. 

— Cum aţi ajuns în tabără? Cum aţi făcut rost de straie turceşti? 

— Am folosit o barcă de pescari, după care ne-am strecurat prin codru. 
Apoi am înjunghiat un ofiţer şi un dulgher care se cam depărtaseră de soții 
lor. Şi acum, la drum, prieteni! Mai avem mult de mers. Și nu-i ușor. O 
seamă de achingii răscolesc împrejurimile pentru a preveni un atac dușman 
lor. Abia când vom ajunge la barca ce ne așteaptă putem respira mai în voie. 

Cei patru fugari își continuară drumul atenţi la fiecare foșnet. Doar 
Sima înainta mai greu cu straiele turcești prea lungi pentru picioarele sale 
scurte. Lângă zidurile orașului, cumpăna victoriei se apleca parcă domol 
către achingii. Erau prea mulţi faţă de harmicii apărători. Ridicaţi în şeile 
cailor, Ali şi Ibrahim urmăreau lupta cu atenţie și slobozeau porunci. Un 
călăreț ajunse cu greu în faţa marelui vizir. Acesta îl recunoscu pe 
comandantul străjilor din jurul taberei. 

— Ce s-a întâmplat, lusub? 

— Rău, strălucitorule. O oaste de ghiauri călăreţi ne atacă din spate. 
Dulgherii aflaţi prin păduri au fost doborâţi cu săgeți otrăvite. Cei şase mii 
de achingii rămași în paza taberei le fac faţă. 

— Câţi sunt? 

— Mulţi, strălucitorule. Apar din păduri în grupuri nu prea mari, 
slobod săgețile otrăvite asupra noastră și se retrag. 

— Înseamnă că nu sunt prea mulți. 

— Aşa m-am gândit și eu la început, dar după spusele unor dulgheri 
care au scăpat cu viaţă, se pare că ghiaurii au împânzit pădurile. 

— Dar iscoadele noastre? 


— Nu s-au întors. 

— Totuşi, un lucru e limpede. Dacă nu încep lupta la câmp deschis, 
înseamnă că sunt puţini și n-au curajul să o facă. 

— Poate, strălucitorule, murmură lusub. Poate că sunt doar avangarda 
ghiaurilor. Nu cred că-i bine să fim prinși din două părţi. 

Ali-paşa chibzui o clipă. Cu săgeți otrăvite loveau doar tătarii şi 
ghiaurii de la miazănoapte de Dunăre. Îngândurat, ridică mâna stângă în 
sus. 'Trâmbiţele porniră să sune încetarea atacului. Undeva, pe o creastă de 
zid, egumenul Lazăr privea peste tabăra turcilor. Pe faţa lui frumoasă 
apăruse un zâmbet. 

Spre miazănoapte, pădurile nu înaintau până la malul mării. O câmpie 
îngustă, a cărei lățime rar trecea peste două mile, șerpuia alături cu apa până 
departe. Oştile de achingii folosiră panglica aceea pentru a ieși din 
presupusa încercuire. Ali nu avea de unde să ştie că oștile dușmane din 
păduri abia se ridicau la o mie două sute de călăreţi. O mie dintre ei erau 
oștenii domnului Țării Româneşti, iar două sute cei trimiși de comitele 
Staicu sub comanda încercatului cavaler Bogdan. Câtă vreme durase 
strângerea corturilor, Ali răspândise prin păduri patrule numeroase. Dar 
nimeni nu putea da știri sigure despre câţi erau dușmanii. Cine i-ar fi putut 
număra printre hăţișurile codrilor? Câţiva oşteni căzuţi din rândurile 
românilor îl dumeriră pe marele-vizir despre obârşia dușmanului. 

— Oare nu am renunţat prea uşor la cucerirea Varnei? întrebă Ibrahim. 

— Nu, răspunse Ali. De fapt, după discuţia cu Ben-Din mi-am dat 
seama că Vama greu poate fi luată. Fără sprijinul unei flote, fără 
bombardele atât de folositoare la un asediu și cu un dușman înștiințat și 
pregătit din vreme, am fi pierdut prea mulţi oameni. Și așa avem peste o 
mie de morţi. Cât despre răniţi, să nu mai vorbim. După ce vom cuceri 
Dobrogea, Varna va cădea singură, fiindcă rămâne izolată. N-am avut destul 
curaj să trec peste poruncile sultanului și să atac întâi Dobrogea, așa cum 
plănuisem. lată una din marile mele greşeli. După o victorie, nimeni nu se 
gândeşte că i-ai nesocotit porunca. 

— Strălucitorule! replică Ibrahim. Dar și în Dobrogea sunt cetăţi 
puternice. Caliacra e cel puţin la fel de tare ca Varna. Apoi 'Tomisul... 

— Știu. La noapte, o sută de călăreţi vor pleca spre Adrianopole. De va 
ajunge măcar unul acolo, şi tot e bine. Îi cer sultanului să-l trimită pe 
Abdulah cu o flotă puternică și să ne aducă bombarde pe corăbiile sale. 
Sper că măcar acum va înţelege padișahul necesitatea lor. La Varna am 


făcut multe greşeli. Cei doi ghiauri, chipurile florentini, ne-au tras pe sfoară. 
Abia acum am priceput jocul făcut de ei. Întâi, stârnindu-ne bănuieli asupra 
lor, ne-au dat să înțelegem că poarta de miazăzi ar fi mai slabă. Apoi, când 
am căzut de-a binelea în cursă crezând că nu ne-au minţit, ne-am îndreptat 
atacurile spre miazănoapte. Ghiaurii din oraş au avut răgazul să-și mute 
forţele acolo unde se așteptau să lovim. Frumoasă tactică! loan al Dobrogii 
e un mare general. lar noi învăţăm că oşteanul niciodată nu știe destul. 
Totdeauna mai are ceva de aflat. La un pericol din spate nu s-a gândit 
nimeni dintre noi, fiindcă de-a lungul Balcanilor n-am întâlnit împotriviri. 
Însă nimic nu e pierdut. Fără supunerea Dobrogii şi a Varnei nu mă întorc la 
Adrianopole. 


* 


Sus, pe o creastă de zid, despotul Ioan privea cu mirare spatele oștilor 
de achingii. Alături de el, egumenul Lazăr zâmbea. 

— Ce i-a îndemnat, oare, să ridice asediul? întreabă loan. 

— Multe, grăi egumenul şăgalnic. Întâi, atacurile rămase fără rezultat. 
Apoi, cei o mie două sute de călăreți care i-au lovit din spate. 

— Ştiaţi despre ei? îl cercetă regele cu atenţie. 

— Ştiam. Eu i-am chemat. Sunt călăreţii măriei-sale Mircea. Ar fi fost 
o greșeală să lăsăm toate oștile în Dobrogea, când Varna stătea sub astfel de 
greutate. 

Regele intui mustrarea ascunsă în vorbele meșteșugite ale egumenului. 
El se opusese la aducerea lor, fiindcă mizase mult pe prospeţimea acestora 
în luptele ce aveau să urmeze. Dar mai ales îi lipsise convingerea că Ali nu 
va trimite o parte din achingiii săi asupra Dobrogei, așa cum ar fi fost firesc, 
ci va ataca Varna cu toate forţele sale. În mintea despotului stăruia totuşi o 
nedumerire. Dacă Lazăr poruncise călăreților lui Mircea să vină acolo, 
înseamnă că el nu-i doar un simplu egumen, așa cum lăsa să pară. 

O barcă de pescari cu patru pasageri turci în ea intră în port escortată 
de altele. Când acostă la cheiul Varnei, câțiva oșteni îi înconjurară grabnic. 
Fuseseră observați de departe. Cineva din mulțime îi recunoscu pe 
presupușii turci. Ruk, Sima, Carapelese și cavalerul blond o luară încet 
către casa egumenului. 

Târziu, după prânz, o seamă de călăreţi galopau către porţile oraşului. 
În fruntea lor era tânărul cavaler al Ordinului Basarab, roşcovanul Bogdan. 


Pe străzile pline la refuz, locuitorii români, bulgari, greci, armeni se 
îmbrăţișau fără alegere. Şi abia acum observară că e o după-amiază de mai 
tare frumoasă. Sub apăsarea unor slabe adieri de vânt, marea cu poalele 
ridicate a desfrâu dansa dinspre orizont către maluri. Crestele înspumate se 
spărgeau lângă țărm în mii de lumini de o clipă, apoi mureau. Altele le luau 
locul. 

Iscoade repezite după oştile marelui vizir soseau din ceas în ceas şi 
aduceau vești sigure că Ali nu avea de gând să se întoarcă asupra Varnei. 
Cel puţin nu acum. 

Văzându-l pe Arad în anticamera despotului, cavalerul Bogdan zâmbi 
galeş. 

— Ei, ei, domnule! spuse mirat şi bucuros în același timp. lată o 
surpriză plăcută. Mă aşteptam să vă întâlnesc oriunde, însă nu aici, într-un 
oraş asediat. Dar, cu harurile voastre, nu mă mai mir de nimic. 

O clipă, ochii roșcovanului se subţiară ca în faţa soarelui mult. Privirile 
sale căzuseră din întâmplare pe minunatul inel ce stăruia în degetul 
blondului. 

„Hm! reflectă Bgdan. Acum şapte-opt luni când am fost la Caliacra, 
inelul acela avea alt stăpân. Parcă nu-mi vine a crede, ba pot să fac pariu că 
tânărul blond nu l-a luat de la despot prin forţă și nici cu împrumut. lar dacă 
aşa stau lucrurile, de ce a ajuns oare în degetul său?” 

Cina cu mulți invitaţi și prezidată de despot se desfășură fără toasturi. 
Cine s-ar fi gândit la ele acum, când războiul nu făcuse decât o pauză 
scurtă. 

După ce șezu multă vreme de vorbă cu Lazăr, Bogdan părăsi orașul 
alături de oamenii săi. Curând, întreaga oaste a românilor făcu un ocol 
pentru a nu fi în apropierea achingiilor și se îndreptă către miazănoapte. La 
puţină vreme după plecarea lui Bogdan, cavalerii Ruk Spear și Carapelese 
îşi luară rămas bun de la despot și de la ceilalți. Caii lor sprinteni galopau 
spre apus. Cei doi cavaleri își făcuseră datoria la Varna, cu mult peste 
așteptări. Acum rosturile lor îi chemau prin alte părți. La brâu, fiecare purta 
câte o sută de ducați de aur, dăruiți cu generozitate de Ioan al Dobrogii. Ruk 
şi Carapelese nu făcuseră mofturi. Astfel de obiceiuri erau curente şi la 
modă pe vremea aceea. Chiar fără obiceiul pomenit, greu s-ar fi putut lipsi 
de frumoșii sunători. În afară de caii de sub ei, de armele ce le purtau şi de 
straie, nu cunoşteau altă avere. Ruk împlinise patruzeci de ani, vârstă la care 
oamenii se gândesc la pragul bătrâneţii şi la alte rosturi. Cavalerul nu-și 


bătea capul cu asta. Nu avea nici casă, nici familie. Sau poate că avea o casă 
cine știe pe unde. Taciturn din fire, Spear nu-și deschidea sufletul nici 
măcar în fața bunului său prieten, Carapelese. Spre deosebire de Ruk, 
genovezul adesea părea apucat de limbariţă. Lucru ce nu-l supăra cu nimic 
pe cavalerul sârb obișnuit să nu-i asculte frazele, ci numai sunetele înalte. 
Frazele nu-l interesau. Și, cu toate că genovezul îi povestise întreaga sa 
viață de nenumărate ori, sârbul ştia puţine lucruri despre el. Fiindcă vorbele 
lui Carapelese aproape totdeauna se loveau de învelișul gândurilor lui Ruk. 

Făcură popas într-un luminiș de pădure. Zorile erau pe aproape. Dar nu 
numai ei părăsiseră Varna. Puțin după miezul nopţii, vreo douăzeci de 
corăbii ieşiseră din port. Pe una dintre ele călătoreau spre Caliacra despotul 
Ioan, cavalerul Toma, câţiva curteni, Arad, Cîrstev și micuțul Grama. Doar 
egumenul Lazăr lipsea. El pornise călare într-o direcție necunoscută 
celorlalți. Era de mirare că un biet egumen se încumetă la drum prin 
Balcanii bătuţi adesea de lotrii şi intraţi sub focul războiului. 


* 


Tânărul Gogoașă, încărcat cu cele două pungi ale cavalerilor Grama și 
Arad, ieşi mulţumitor din plăcuta câmpie a Bârsei. Făcuse ocol mare în 
jurul Brașovului. Orașul nu-l atrăgea. Teama de o întâlnire cu gărzile cerea 
prudență. Cum vremea era frumoasă, cum banii atâmau greu la brâu, 
Gogoașă înainta plin de mulţumire. Chilipirul picat pe neașteptate de la 
nătărăii cavaleri merita veselia de care era cuprins. Numai un nărod s-ar fi 
lipsit de aşa noroc. Acestea erau gândurile lui. Apoi descoperi că banii îl 
neliniștiseră zi şi noapte. Ce minunate zile apucase el nu cu mult înainte, 
când singura grijă a sa era doar mâncarea. 

„Da, cugetă el. Nu era tocmai rău. Însă nici bine ca acum, încercă să se 
îmbărbăteze. Acum sunt boier. Pe la hanuri doar mișc un deget și se reped 
slujitorii să mă ospăteze. Straiele mele noi îi fac pe oameni să mă privească 
plini de respect. Nu mai sunt pramatia și lotrul Gogoașă, ci domnul. Zău că 
nu e tocmai puţin lucru. Pentru a ajunge pe Valea Ampoiului, va trebui să 
țin drumul spre Sighișoara și Mediaș. Nu mă duc eu cu banii la Sibiu nici în 
ruptul capului. Fostul stăpân, fiindcă acuma nu mai am stăpân, poate să 
trimită alţi bani. Cam aici ar fi locul pe unde să o iau către Făgăraș și Sibiu. 
Nărodul de cal parcă trage spre asta. Ei şi? De fapt, totdeauna am văzut 
Sibiul în trecere. Niciodată pe îndelete. Parcă-i mare lucru să fac un ocol pe 


acolo? Doar îmi dă mâna. Și cine mă opreşte? Asta nu înseamnă că duc şi 
punga la adresa dată de cavalerul Arad. Am să trec prin oraş, mă opresc la 
un han, pun ochii pe vreo muiere mai acătării şi stau o zi sau două. Nu mai 
mult.” 

Cu acele gânduri își îndemnă calul pe drumul Făgărașului. În toiul 
celei de-a doua zile, ajunse la porţile Sibiului. Nimerise într-o vreme de 
târg. Multe care încărcate intrau acolo. Multe ieșeau. Hanurile greu făceau 
faţă liotei de mușşterii. Datorită unui bănuţ de aur, Gogoașă găsi adăpost mai 
ușor decât alţii, minunându-se de puterile vrăjite ale sunătorilor. Petrecu 
vreo câteva ceasuri încântătoare. Vinul de Târnave, atât de prețuit prin acele 
părți, îi ţinu tovărășşie vremelnică, fiindcă sfătosul mărunțel preţuia 
cumpătarea. Bău doar o jumătate de găleată. E drept că picioarele lui cam 
fugeau în lături când urcă spre odaia ce i se pregătise, dar temeiuri de 
îngrijorare nu-şi făcu nimeni din han, ceea ce-l supără vizibil. După un 
somn bun, i se adresă unui slujitor: 

— Băiete, e seară sau dimineaţă? 

— Dimineaţă, domnule. Aş zice că-i chiar prea de dimineaţă pentru un 
oaspete atât de ales. 

— Asta cam aşa e. Sunt un boier înțelept. Însă lenevia patului rar mă 
atrage. 

— Vai, domnule! grăi acesta cam descumpănit. Se cuvine oare să 
vorbiţi aşa? Boierii sunt făcuţi numai pentru odihnă. Slujitorii pe care cred 
că-i aşteptaţi vor alerga în locul vostru. 

Încântat de vorbele tânărului rândaș, Gogoaşă rămase pe gânduri. 

„Fir-ar să fie, socoti cu adâncă mirare. Uite că nu m-am gândit la asta. 
Și zău că a cam venit vremea să-mi caut un slujitor. Însă nu acum. Întâi dau 
o raită prin oraş. O să trec așa, ca din întâmplare, pe la adresa primită de la 
cavalerul Arad. Nu că aş avea nevoie, ci numai aşa ca chestie. Să văd şi eu 
cine locuieşte acolo. Dar punga nu o dau. Nu mă întâlnesc eu de două ori cu 
astfel de baftă.” 

Îngândurat, străbătu o sumedenie de străzi, până când o nimeri pe cea 
căutată. Casa, cam prea mare, cu poartă sub ea, nu-i spunea cine ştie ce. O 
casă veche, obișnuită și prin alte părți. 

„O casă fără curte? se întrebă. O casă fără curte nu face nici cât o 
ceapă degerată. Numai curtea îi dă strălucire.” 

Poarta era descuiată. Trecu pe sub ea și murmură satisfăcut. 

— Are. 


Curtea, pietruită frumos cu piatră de râu, cuprindea pe stânga o seamă 
de ronduri cu flori, bine întreţinute. La celălalt capăt al curţii, o casă mai 
mică, împrejmuită cu pridvor de lemn vopsit în alb și acoperit de plante 
agățătoare, arăta mai prietenoasă, mai îmbietoare, decât hardughia dinspre 
stradă. Cineva stropise pietrele în jurul pridvorului. Lumina soarelui intra 
acolo ca o felie uriașă, sau ca o jumătate de evantai, după cum o lăsau 
zidurile să pătrundă. Tufele de regina nopţii, încă nepălite de arșiţă, 
răspândeau un parfum delicat. Când ajunse în fața pridvorului, o tânără 
măruntă la trup, îmbrăcată în rochie albastră și cu guleraş alb de dantelă, 
ieși din casă și îl întrebă: 

— Pe cine căutaţi, domnule? 

— Pe doamna Dumitra. 

După care socoti, privind-o lacom: 

„Să mă ia dracul dacă asta nu-i Zâna-Zânelor!” 

— Cine sunteţi? 

— Păi, cin” să fiu? Sluji... ăăă... scutierul cavalerului Arad. Numele 
meu e Gogoașă. 

— Aşteptaţi o clipă, domnule. 

Fata reveni curând, urmată de o soră a ei, sau cam așa ceva. 

— la loc, tinere, îi făcu semn aceasta spre niște scaune de răchită aflate 
în pridvor. 

Dar Gogoaşă rămăsese cu gura căscată şi nu auzi invitaţia. Apoi se 
dezmetici şi puse un genunchi pe prima treaptă a scării ce ducea spre izvor. 

„Sfântă Fecioară! gândi fără a-şi lua ochii de la cea mai înaltă. Aici e 
lăcașu” zânelor.” 

Tânăra doamnă sau fată, cu fața la fel de proaspătă ca și a celeilalte, cu 
ochii azurii şi părul strâns în coc, era una din acele ființe care prin simpla 
lor apariţie parcă aduc strălucire în jur. 

— Înălţimea-voastră! bâigui Gogoaşă năuc. Sunteţi oare sora mai mică 
a cavalerului Arad? Că eu pe mama... adică... vreau să zic... 

— Eu sunt mama, tinere. 

— Aşa, aşa! aprobă Gogoașă, fără să priceapă nimic. Fiecare muiere e 
mamă... că toate mamele au prunci... chiar dacă altele n-au... că și cele fără, 
tot mame... d-aia... să vă trăiască pruncul! Însă eu pe mama cavalerului o 
caut, reuși să o scoată la liman mai ca lumea. 

— Păi eu sunt mama cavalerului. 

— Aşa de tânără? îl luă gura pe dinainte. 


— Nu mai sunt tânără. Am aproape treizeci şi şase de ani. 

— Pe cele trei cazne! exclamă uluit. Atunci punga... şi scrisoarea... 
Adică nu, scrisoare n-am, de ce să mint? Numai ce mi-a zis să vă spun. 

— Pofteşte în pridvor! zâmbi gazda. 

Când, după o jumătate de ceas, mărunţelul părăsi casa, făcu o pauză în 
mijlocul străzii şi grăi cumpătat: 

— Să te ia dracu, boier Gogoașă. Punga s-a dus pe gârlă! În Valea 
Ampoiului nu mai am ce căuta, fiindcă acolo sunt numai oameni deştepţi. 
Proștii n-au loc. Dacă nu iau seama la cea de-a doua pungă, pot să mă 
spânzur de primul copac fără nici o pagubă. Prea e plină lumea de nătărăi. 

Parcurse drumul până la han înjurând în gura mare. Dar, curios, 
înjurăturile nu-i dădeau aceeași satisfacție ca altădată. Ajuns în odaie, 
Gogoaşă se trânti îmbrăcat peste cuvertura de lână a patului. Îi trecuse 
mânia, iar în minte nu-i mai stăruia paguba suferită, ci altceva. 

„Mărunţica e foc şi pară! chibzui cu ochii închiși, încercând să și-o 
închipuie. Ce ochi! Rotunzi și negri ca tăciunele. Aiurea! Nu ca tăciunele. 
Prea strălucesc. Genele lungi se lasă peste ei ca un capac peste lada cu aur. 
Când saltă genele...” 

Nu reuși să meargă mai departe, fiindcă marile ei haruri stăteau în 
ochii rotunzi, ca de veveriţă, iar alte însușiri ale ei nu reușeau să-i întreacă. 
Nici măcar zâmbetul care îl băgase în răcori. 

„Încă nu sunt sărac, reflectă el. Mai am o pungă. Însă fata nu e de 
nasul meu. Prea e frumoasă. Pe urmă, o fi de neam ales. Eu n-aş putea 
spune că sunt al dracului de slut, dar nici frumosu” frumoșilor. Am să mai 
trec pe aici. Acum e vremea să o iau din loc. Dau o raită pe la Deva, aşa, ca 
să fie. Cine călătoreşte mult vede mult. Nu strică să ştiu cum arată surorile 
cavalerului Grama. Dar punga n-o scot de la brâu nici dacă se scufundă 
pământu”, altfel dau în mintea copiilor.” 

Părăsi oraşul îndată după miezul zilei. Trecuse podul peste apa 
Cibinului. Minunatul său armăsar o luase la pas. Privirile călăreţului 
zăboveau când spre frumuseţea munţilor din stânga, când către liniştea 
dealurilor din dreapta. 

„Plăcut e pe aici, gândi el. Însă ca la mine, pe Ampoi, nu-i nicăieri. 
Păcat că am rămas doar cu o pungă de aur.” 

Chibzuind astfel, auzi tropot în urma sa. Un călăreț parcă zorea să-l 
ajungă. Îl aşteptă. O călătorie în doi e totdeauna mai plăcută. Omul din 
spatele său nu arăta prea înstărit. Calul mărunt, bine proporționat, îi aminti 


despre acei purtători de poveri ce pot urca prin locurile grele ale munților. 
Șaua de lemn, încheiată la partea din faţă cu un pinten lucrat în crestături de 
cuţit şi vopsită în roşu numai pe Ampoi se purta. Peste șa o bucată de 
pănură îndulcea tăria aspră a lemnului. Călărețul, voinic, roşu la chip, cu 
pletele lungi peste care purta o pălărioară neagră, decolorată de timp, avea 
înfățișarea pașnică. Vârsta lui se arăta între douăzeci şi treizeci de ani. 

— Noroc! salută necunoscutul ducând un deget la pălărie. 

Gogoașă strâmbă din nas. În noua lui situaţie, când straiele, calul şi 
punga arătau frumoasă deosebire de celălalt, nu astfel de salut așteptase. 
Trecu totuşi peste mărunta nemulţumire și răspunse din vârful buzelor: 

— Noroc, tinere sărman! 

— Ce te face să crezi asta, domnule? bombăni pletosul cu o uşoară 
încruntare. 

Cuvântul „domnule” schimbă răspunsul aspru pregătit de Gogoașă. 

— Tinere! grăi cu blândeţe și niţel afectat. Fără să vorbesc despre 
mine, care după cum vezi... fiindcă mulți îmi zic: înălțimea-voastră. Aș 
crede că hm... Pe drumuri trec fel de fel de oameni. Unii săraci, alţii 
pricopsiţi. Ai altă părere? 

— Nu. Însă pe oameni nu se cade să-i judeci numai după straie. Fără 
să mă laud, ţi-aş putea arăta doi ducați de aur. Domnia-ta poţi face asta? Eu 
vin de la târg unde am vândut niște lână și ceva brânză. 

În primul moment, Gogoașă vru să ducă mâna la pungă ce atârna greu 
sub aripa hainei, dar prevederea îl opri. Mai avea cinci ducați din cei oferiţi 
de cavalerul Arad și încă doi primiţi în dar de la frumoasa doamnă. Cu un 
gest voit leneş, îi scoase în palmă și zise: 

— Îmi pare rău că nu te-am întâlnit în târg. Eu sunt darnic. Dacă te 
întâlneam aveai acum șapte ducați în loc de doi. 

— Ehe! râse pletosul. Să fii domnia-ta sănătos. Nu ţi-ar fi ajuns nici 
măcar pe sfert pentru mărfurile aduse de mine. Ai mei vin mai pe urmă în 
căruţă. La ei sunt banii. Adică treizeci de ducați, minţi cu seninătate. 

— O fi, râse Gogoașă cam nemulțumit. Mulţi au bani, dar puţini sunt 
cavaleri ca mine. 

— Domnia-ta nu eşti. 

— Ce te face să crezi? îşi împreună sprâncenele stufoase. 

— Păi, n-ai nici spadă, nici slujitori. Câţi cavaleri d-ăștia am văzut eu, 
să am atâta bine. Unde ai mai întâlnit dumneata cavaler cu topor în loc de 
spadă? 


— Ei, tinere, se vede că nu ești prea umblat prin lume. Acum spada nu 
mai e la preţ, ci numai toporul. 

— Măcar ştii să te folosești de el? 

— Auzi vorbă! Cu ăsta iau pasărea din zbor, spuse trufaș, lovind cu 
palma peste muchia toporului ce atârna la şaua din piele. 

— Domnule! spuse pletosul neîncrezător, apăsând pe fiecare literă în 
parte. Nu aş vrea să te supăr, însă nici aşa să n-o luăm. Mulţi poartă topoare. 
Mulţi se laudă cu priceperea lor. Totuşi puţini mânuiesc un topor cum se 
cuvine. Ai vrea să-mi arăţi meșteșugul domniei-tale? 

— Oricând. 

— Acum. 

— Fie! aprobă Gogoașă măreț. 

— Descălecăm? 

— Descălecăm. 

La vreo douăzeci şi ceva de pași dincolo de marginea drumului, printre 
tufele multe, stăruia un copac ceva mai subțire ca mâna omului. 

— Te încumeţi? arătă pletosul cu o mişcare a capului. 

— A, nu! Întâi să văd ce știi dumneata, spuse Gogoaşă căruia nu-i 
convenea să rămână dezarmat lângă acesta. 

La fel de precaut, nici pletosului nu-i conveni o astfel de situație, ceea 
ce-l făcu să propună: 

— Aruncăm în acelaşi timp. 

„Hm! socoti Gogoașă. Dacă se preface că aruncă și rămâne cu toporul 
în mână?” 

— Tinere! grăi el prefăcându-se a chibzui adânc. Unul lângă altul s-ar 
putea să ne încurcăm în topoare. Poate că eşti un aruncător bun, însă eu n- 
am de unde să ştiu asta. Dacă mă loveşti din greșeală? Dă-te vreo 
cincisprezece paşi mai încolo. Și eu voi face la fel în partea astălaltă. 

Pricepând unde bate Gogoașă şi la fel de neîncrezător, pletosul se 
învoi. Aruncară topoarele aşa cum conveniseră și fiecare dintre ele se opri 
în tulpina copacului. Cu pași mari ajunseră amândoi acolo cam în același 
timp. Mâinile agere prinseră iute cozile topoarelor, apoi drumeţii se priviră 
lung. 

— Eşti de pe Ampoi? îl întrebă pletosul uluit. 

— Sunt. Dar dumneata? 

— Și eu. 

— De unde? 


— Păi de la Cumpăna Miresei. 

— Eu din Zlatna. 

— Numai pe la noi ştiu oamenii să folosească topoarele astfel. Eşti un 
țintaş bun, domnule, îl privi pletosul cu plăcere. 

— Te cred, râse Gogoașă. Am câştigat până acuma patru turniruri. 

— Nu-i rău. Asta înseamnă că şi eu aş putea... 

— Ah, nici vorbă! îl întrerupse mărunţelul. Eu le-am câștigat cu 
lancea. 

— Înţeleg, se întristă pletosul, fără să-şi arate dezamăgirea. 

Renumiţi pentru mândria și încăpăţânarea lor, oamenii de pe Ampoi rar 
şi-ar fi recunoscut o slăbiciune. lar despre sărăcia lor cam lucie nu discutau 
nici măcar între ei. 

— Ce mai e pe la noi? se interesă Gogoașă, simțind că l-a apucat dorul 
de Zlatna. 

— Ce să fie? Bine. Vara, muncim prin pădure, mai mult în șagă. Iarna, 
huzurim. 

— Da, da, aşa a fost totdeauna pe la noi, aprobă mărunțelul, fără să 
pomenească un cuvânt de neîncredere. 

El știa bine ce înseamnă munca la tăiatul lemnelor. Muncă de ocnaș, 
fiindcă lemnul nu era prețuit de seniori aşa cum se cuvine. Poate că vitele și 
oile ar fi dat frumoase câștiguri, dacă nu ar fi fost greu dijmuite de seniorii 
locului. 

— Frumos căluţ! spuse Gogoaşă prietenos. 

— A, nu-i al meu, domnule! Eu am vreo câţiva așa ca al domniei-tale, 
minți pletosul fără să clipească. 

— Şi zici că eşti tăietor de lemne? 

— Cam aşa ceva. Peste vară tai şi fac doage. Iarna rostuiesc butoaie şi 
putini. 

După acel răspuns, Gogoașă știu destul despre tânărul însoțitor. 
Meșterise și el butoaie. Câștigul greu ajungea pentru mâncare. Butoaiele 
erau scumpe. Se vindeau cu preț mare prin târguri, dar asta o făceau seniorii 
prin oamenii lor. Pe Ampoi, toată lumea lucra pentru seniori. 

— Aş vrea să cumpăr nişte pământ pe la Zlatna. Un petec de pădure. 

— Asta nu-i greu dacă ai bani. Însă pădurile bune sunt scumpe. Îţi 
trebuie bănet, nu glumă. 

— Fi, şi? răspunse Gogoașă arătându-i punga burdușită cu sunători. 


Acum nu-i mai era teamă să se ferească. Despre cinstea ampoienilor 
ştia toată lumea. El de mult nu mai era ampoian decât cu sufletul. Umblase 
hai-hui prin lume şi învățase ceva din obiceiul de a pișca de pe la alţii. 

— Nu-i rău, aprobă pletosul fără să facă ochii mari. Mândria l-ar fi 
oprit să se mire chiar în fața a o mie de pungi. 

— Hai, ia un ducat! 

— Domnule! se răsti omul. Drept cine mă iei? Noi nu primim pomană. 

— Ţi-am zis eu că de pomană? Te plătesc. Vreau să-i duci cuiva cinci 
ducați. Şi să-i spui că sunt din partea cavalerului Gogoașă. 

— Asta-i altceva. Cui să-i dau banii? 

— Întrebi în Zlatna de Pătru Gogoașă. Îl ştie toată lumea. 

— Păi, domnia-ta nu mergi într-acolo? 

— Nu. Am treburi la Deva. 

Pletosul nu mai spuse nimic și primi banii. Ducatul dăruit de Gogoaşă 
pica grozav de bine, fiindcă cei doi ducați cu care se fudulise mai devreme 
erau ai unui cumătru. 

Dincolo de Sebeş se despărţiră fiecare cu drumul său. Va precumpăni 
oare partea cea bună din sufletul lui Gogoașă? Va duce el oare punga atât de 
necesară surorilor Grama? 

Cal și călăreț înnoptară undeva în câmp, nu departe de Vinţ. Gonaciul 
era prea obosit pentru a se putea târî până acolo. Culcat în iarbă, mărunţelul 
şezu treaz multă vreme. 

„N-ar fi fost mare lucru să dau o raită pe acasă, chibzui el. Însă după 
bătaia pe care mi-a tras-o tata acum patru ani, încă nu mi-a trecut supărarea. 
Când o primi ăi cinci ducați, o să vadă tata... ăă... senioru’ Pătru Gogoașă...” 

Dar nu merse cu gândul până acolo încât să observe ce va vedea Pătru. 
Cuvântul „senior” îl copleşise de-a binelea. 


Într-o zi de iunie, egumenul Lazăr făcu o vizită la castelul comitelui 
Staicu. Drumul prin pădure şi prin câmpie nu-l obosise, chiar dacă pe 
fruntea sa înaltă apăruseră broboane. Arşiţa din pragul zilei avea puteri până 
în desișurile codrilor. Cunoscut și prețuit la castel, egumenul își lăsă 
gonaciul în seama unui rândaș. Majordomul, plăcut surprins de vizita 
prelatului, îi ieşi înainte gata să-l conducă dar, după primii paşi, oaspetele şi 
omul casei se opriră. Margareta cobora treptele spre ei într-un uşor strai 
cavaleresc. Cizmuliţele sale cu tocuri înalte băteau sprintene pe minunatele 
dale de marmură. Egumenul o privi cu ochi fin de cunoscător al frumosului. 
Cămașa îi scotea în relief umerii mici și rotunzi pentru a coborî în linii 
armonioase către pieptul delicat, sprinten și săltăreţ la fiecare pas. 
Pantalonul din postav, prins în cizmele strâmte ca niște mănuși, lăsa să se 
vadă formele tinereşti. 

— lată o adevărată plăcere, sfinţia-ta, veni ea cu mâna întinsă. 

— Doamnă! zâmbi Lazăr aplecându-se cavalereşte în loc de cuvenita 
binecuvântare. 

— Mă miră faptul că adesea călătoriţi singur. Lotrii bat uneori 
drumurile chiar până pe aici. 

— Cine s-ar încumeta asupra unui biet egumen? continuă el să 
zâmbească. 

Din cauza grabei cu care coborâse treptele, umerii obrajilor ei parcă 
împrumutaseră vârfuri de flăcări. Albul imaculat al cămășii descheiate la gât 
îi aducea un aer de prospeţime. Privirile ei aparent neştiutoare, nevinovate, 
stăruiră asupra voinicului prelat. lar veşnica aplecare spre ironie o făcu să 
grăiască astfel: 

— Pe spatele sfinţiei-tale văd vârful unei tolbe. Cred că săgețile din ea 
le folosiți doar pentru iepuri. Fiindcă un slujitor al celor sfinte... 

— Şi pentru ei, răspunse Lazăr cu prefăcută modestie. 

— Să înţeleg oare că vă puteţi apăra la caz de nevoie? 

— Doamnă, vremurile sunt aspre. Un arc încordat nu înseamnă prea 
mult în mâinile unui egumen, dar nici chiar nimic atunci când se arată răul. 

— Vă pricepeţi să-l folosiţi? 

— Nu cine ştie ce. 


Discutau amândoi în șagă și amânau cu bună știință ceea ce aveau să-și 
spună. Margareta bănuia pe bună dreptate că el nu venise de florile mărului 
drum lung pe asemenea zăpușeală. La rândul său, egumenul pândea și 
cântărea fiecare cuvânt al ei. Și totul sub aparenta ușurință a conversaţiei. 
Sub zâmbete parcă lipsite de griji. Rezemată de braţul prelatului, tânăra 
doamnă sărea de la o idee la alta şi râdea din te miri ce. Însă încordarea ei, 
pe care altul greu ar fi intuit-o, Lazăr o pricepea fără chip de greșeală. 
Văzuţi de departe, arătau a soţ şi soţie. Se aşezară pe scaune de răchită în 
umbra unei terase îndrăgite de ea. La picioarele lor, apele Prahovei, 
domoale pe lângă maluri, sprintene pe fir, cântau o melodie calmă și fără 
sfârşit. Sălciile mari picoteau deasupra apei ca toropite într-un somn adânc. 
Căldura încremenită la rasul pământului, lipsa unei adieri, umbra și lumina 
aduceau acel aer de linişte, atât de cunoscut peste vară. Câteva slujitoare 
tinere, sfioase, înfăţară o masă şi aduseră gustări, iar între acestea un coșuleţ 
cu cireşe. Lazăr şi Margareta nu luară seama la gustări, dar tăbărâră 
tinereşte asupra coșuleţului. 

— Aţi vrea să vă spovediţi? o întrebă printre altele, prefăcându-se atent 
la minunatele fructe. 

— Mi se pare o datorie a fiecărui creştin, răspunse, ascunzându-și 
dezamăgirea, fiindcă așteptase vești de la el. 

— Socotiţi locul acesta potrivit? 

— Nu. Cred că în capela castelului s-ar cuveni. 

— E pentru prima oară când vin să vă spovedesc. Știu că până acuma 
ați făcut-o la biserica din Târgşor. 

Coborâră mai puţin vioi decât urcaseră. Capela nu făcea parte din 
corpul clădirii, ci se afla în partea de miazănoapte a parcului, pe o muchie 
de deal. Înconjurată de brazi înalţi, capela părea mai scundă decât în 
realitate. Intrară. Pe Margareta o înfioră liniştea greoaie de acolo. Crescută 
în spiritul timpului, cu toate rigorile aspre ale credinței, tânăra doamnă 
înainta pe dalele de marmură cuprinsă de obișnuita sfială. 

Egumenul scoase patrafirul şi-l despături. Margareta îngenunche și 
primi o parte a patrafirului pe bogatul său păr blond. Chircită acolo, se simţi 
dintr-o dată mică și lipsită de ajutor. Vocea tânărului egumen o înfioră. Nu 
era aspră, dar avea o anumită greutate care se împletea cu atmosfera sumbră 
de acolo. Acum, Lazăr devenise pentru ea nu acelaşi prieten vesel de 
altădată, ci duhovnicul ce nu ţine seama nici măcar de cuvenita politeţe. 

— Ai păcătuit cu gândul și cu fapta? 


— Cu gândul adesea. 

— Ai minţit? 

— Am minţit. 

— Ai căzut în păcatul adulterului? 

— Sunt fecioară, bâigui ea cu glasul aproape în șoaptă. Aproape stins. 

Cu toate că știa câte ceva despre răceala dintre Margareta și Staicu, 
mâna lui Lazăr așezată pe patrafir înlemni preţ de o clipă. Aici nu mai era 
vorba despre o răceală, ci despre altceva, mult mai grav. Staicu totdeauna îi 
vorbise despre ea în culori vii şi pline de căldură. Nici Margareta nu-l 
învinovăţise vreodată. Căsătoria impusă celor doi soţi să fie oare între ei un 
obstacol de netrecut? Egumenul căpătase oarecare experienţă. El ştia că 
timpul intervine cu blândeţea lui în astfel de căsnicii. Să nu fi lucrat oare 
timpul pentru ei? 

— Ai închinat gândurile tale altui bărbat? 

— Nu. 

— Ai dat săracilor din prisosul tău? 

— Am dat. 

— Dar lui Dumnezeu? 

— Rugăciunile mele. 

Întrebările şi răspunsurile mai continuară un timp. Când totul se 
împlini după datina credinţei, egumenul împături patrafirul și-l puse la loc. 
leşiră îngânduraţi. Afară, unde nu mai stăruia nimic din apăsarea capelei, 
Margareta se simţi mai înviorată. Ajunseră iar pe terasă și cătară odihna 
scaunelor. Reluară discuţia, dar ea nu reuși să atingă încântătoarea 
sprinteneală ce-i făcuse mai devreme să se simtă atât de bine. 

— Doamnă, vă iubiţi soțul? 

Întrebarea, pregătită din timp între nişte fraze banale, o prinse 
nepregătită. Îl privi în ochi convinsă că e trimis să o iscodească. Apoi 
privirile ei se opriră pe obrazul frumos, limpede. Curând ele coborâră 
asupra mesei. Genele încetară zadarnic să oprească niște lacrimi prea 
rebele. 

— Îl învinuiți de ceva? se interesă el, conştient că e momentul cel mai 
potrivit. 

O ridicare din umeri fu răspunsul. Egumenul intui că va fi greu să o 
scoată din apatia cu care se înconjurase. 

— Mâine voi veni pentru sfânta cuminecătură. 


— Nu rămâneţi la castel? întrebă ea din politeţe, fiindcă dorea să 
rămână singură cu gândurile ei. 

— Nu. Am de făcut un drum până la Breaza. Dar voi mai trece pe aici. 
Snagovul nu-i prea departe. 

— Vizitele voastre ne bucură oricând. 

— Comitele v-a trimis vreo scrisoare? 

— Nu. Rar obișnuiește aşa ceva. Poate v-a scris vouă, insinuă, aparent 
năpăsătoare. Știu că vă leagă o frumoasă prietenie, iar prietenia obligă. 

— Nici mie nu mi-a scris. Cred că umblă cu vreo misiune dată lui de 
domnul ţării. 

— Poate. Ce știți despre Varna? schimbă subiectul discuţiei ce nu-i 
făcea plăcere. 

— Ştiu că nu a căzut sub turci. 

— Mare mirare! Oştile lui Ali-paşa sunt prea numeroase pentru un biet 
Oraș. 

— Apărătorii lui au luptat minunat. 

— Aţi fost acolo? 

— Numai în trecere, doamnă, răspunse cu mai puţin entuziasm. 

Margareta nu insistă. Primise un răvaş de la cavalerul Bogdan. Acesta 
scrisese lucruri uimitoare la adresa unor cavaleri, dar mai ales la minunata 
iscusinţă a egumenului. Bogdan nu se sfiise a spune că Lazăr ar putea fi nu 
numai unul dintre străluciţii cavaleri ai timpului, ci și un mare general. 

„Până şi un prelat e lăudat astfel, gândi cu amărăciune, chiar dacă se 
bucurase pentru Lazăr. Doar soţul meu...” 

— Atunci pe mâine, doamnă, o dezmeticiră vorbele egumenului. 

— Pe mâine, sfinţia-ta. 

— Nu mai aveţi nimic să-mi spuneţi? se întoarse după câţiva paşi. 

— Doar o întrebare. Ce se va alege cu despotatul Dobrogii? 

— Asta nu ştiu, dar cred că va cădea sub turci. E drept că loan al 
Dobrogii a fost înștiințat de Nufărul Alb şi a făcut unele pregătiri, însă 
turcii, cu oști multe și conduse de un general bun, ca marele vizir, nu pot fi 
opriţi. 

— Da, da, înțeleg. Cine e Nufărul Alb, sfinția-ta? spuse, şi îl privi în 
ochi. 

— Multă lume ar vrea să știe, ocoli egumenul un răspuns direct, pe 
care Margareta, cu agerimea spiritului său, îl pricepu din plin. 


— Aş crede că e cel mai desăvârşit cavaler al timpului, spuse tânăra cu 
ochii plini de entuziasm. 

— Poate, murmură îngândurat. Poate. 

Și tocmai când nu se aștepta el, Margareta îi vorbi iute, și parcă dintr-o 
răsuflare. 

— Sfinţia-ta, ajutaţi-mă să-mi recapăt libertatea. Sunteţi prieten cu 
soțul meu și cu măria-sa Mircea. Tot ce-i greu pentru mine, nu-i la fel 
pentru voi. Aş vrea să mă întorc acasă, printre ai mei. Locul meu nu e aici. 

Luat pe nepregătite, cu toată inteligenţa sa sclipitoare, cu tot calmul 
său, Lazăr păru năucit. Îşi reveni însă grabnic, şi-i răspunse încruntat, cum 
nu-i era firea. 

— Biserica ne îndeamnă să unim două suflete, nu să le despărțim. Să 
luptăm pentru fericirea lor. Dar asta nu înseamnă că trebuie să privim îngust 
învăţăturile biblice, încercă să-i dea curaj, fiindcă faţa ei se ofilise cu totul. 
Mă voi gândi la tot ce mi-aţi spus. 

— Gânduri! izbucni ea. Mi se pare că Biblia are multe cusururi de 
vreme ce binecuvântează căsătoriile impuse. Iar aşa stând lucrurile, credinţa 
mea a început de mult să se șubrezească. Gânduri! Gânduri am şi eu 
destule, sfinția-ta. Acolo, în faţa altarului, când mirii se apropie unul de 
altul împinși de la spate, când preotul ştie ce-i în sufletele lor, dar zâmbește 
parcă fericit de asemenea moment plăcut, nu o căsătorie se oficiază. Nu, 
sfinția-ta, ci se mai adaugă o piatră la temelia ipocriziei. Nimeni nu ştie să 
oblăduiască ipocrizia mai bine decât biserica. Totul sfinţit şi curat. Numai 
pe dedesubt e altfel. Gânduri! Da, puteţi să vă gândiţi la asta, sfinţia-ta. 
Biserica ne îndeamnă să fim umili, să ne temem și să credem. În ce să 
credem? Mirii se tem şi nimeni nu se întreabă ce-i în sufletele lor. Întreaga 
Biblie e plină de ameninţări la adresa omului. La biserică, trei sferturi din 
slujbă preotul ameninţă. Dar despre fericirea de pe pământ nu pomenește 
nimeni nimic, ci numai despre aceea ce va veni. Care? „Crede și nu cerceta” 
ne îndeamnă cuvântul Bibliei. De ce să credem fără a cerceta? Există ceva 
de ascuns? Oare se teme cineva că cercetând vom da peste lucruri 
neconvenabile credinţei? Gândiţi-vă, sfinţia-voastră! Aveţi la ce medita. 

Glasul său cel frumos devenise șuierător. Mânia îi stăruia în priviri ca 
niște flăcări. Firea ei de Mușatină, aprigă, ieșise la iveală. Nu mai era copila 
neajutorată de adineauri. Însă nu numai firea Mușşatinilor contribuise la 
explozia ei de mânie, ci și timpul îndelungat de înfrânare, de așteptare, de 
speranțe fără noimă. După doi ani, aceasta fusese prima ei răbufnire. Își 


reveni greu și cătă spre Lazăr temătoare. Însă nu de el îi era teamă. 
Cuvintele rostite o înspăimântau. 

Egumenul o ascultase calm. Pe faţa lui limpede nu se putea citi nici 
mânie, nici uimire. Multe din cele spuse de Margareta îl chinuiseră şi pe el 
uneori. Cândva ajunsese chiar să se întrebe: „Cred oare din convingere, sau 
din teamă?” 

— Doamnă, voi medita la tot ce am auzit. După cele rostite, îmi iau 
îngăduința să amân sfânta cuminecătură, fiindcă nu sunteţi pregătită de 
împăcarea cu Dumnezeu. Mă voi ruga pentru voi. Cât despre desfacerea 
acestei căsătorii, cred că e bine să chibzuiţi adânc. Nu, nu mă întrerupeţi! 
Sigur că v-aţi gândit la ea vreme îndelungată. Totuși, cercetaţi-vă bine, fără 
cruţare şi căutaţi cu migală adevărul asupra sentimentelor pe care i le purtaţi 
soțului vostru. Și nu-l dispreţuiți pe comite înainte de a-l cunoaște cum 
trebuie, căci nu-l cunoaşteţi în adevărata sa lumină. Ah, dacă l-aţi cunoaște! 
Dacă aţi şti ce se ascunde în tânărul parcă veșnic pus pe şagă! Comitele 
Staicu e cel mai... 

Se opri brusc și murmură ceva atât de nelămurit, încât nici lui nu-i fu 
prea clar. Gândurile prea năvăliseră multe. 

— Acum trebuie să plec. 

— Nici o vorbă de reproş? 

— Nici. Nu eu trebuie să vă judec. Cercetaţi-vă mai bine. Orice aș 
spune eu nu are destulă putere pentru a vă lămuri tainele sfintelor legi. 
Răspunsul la astfel de îndoieli stă numai în voi. 

O salută adânc, nu ca un duhovnic, ci asemenea unui cavaler, lucru ce-i 
plăcea Margaretei, iar el simţise asta de multe ori. Frumoasa și mândra 
Muşatină iubea mai presus de orice purtările cavalerești și faptele de arme. 
Fusese crescută în mijlocul oștenilor și al cavalerilor. În zăngănitul aspru al 
oțelului. Familia ei dăduse oameni străluciți în meseria aspră a armelor. 
Învăţase mânuirea spadei, arta călăriei şi tragerea cu arcul încă de mică. 
Straiul de cavaler o atrăgea mai mult decât frumoasele podoabe femeiești. 
Și nu o dată lacrimile stăruiseră pe faţa ei, nefericită că nu se născuse băiat. 
Visase cândva că viitorul ei soț va fi unul dintre acei cavaleri despre care se 
vorbește cu invidie, cu admiraţie și respect. Multe dintre tainele credinţei 
bisericeşti erau neclare în mintea Margaretei. Dascălii ei, localnici sau aduși 
de domnul Moldovei de prin alte părți, aveau fiecare păreri diferite în 
privinţa cunoașterii lui Dumnezeu. Câţiva dintre ei, filozofi ai timpului, 
judecau mai liber, mai logic şi uneori credinţa lor nu se arăta prea înfocată. 


Alţii, din contră, se fereau de argumente ca de foc şi credeau orbește. Iar 
tânăra Muşatină adunase fără ca timpul să cearnă destul. 

Lazăr părăsi castelul în trapul domol al gonaciului. El nu luă seama 
nici la asta, nici la frumuseţile din jur. Gândurile îi rămăseseră în urmă, la 
conversaţia cu stăpâna locului. La gesturile ei. La schimbările bruşte pe care 
le observase. Fire sensibilă şi de obicei cu o putemică stăpânire de sine, 
Margareta trecea uşor de la o stare la alta, lucru greu de observat însă pentru 
un ochi mai puţin ager. 

După plecarea egumenului, frumoasa castelană stătu multă vreme pe o 
frumoasă alee a parcului împresurată de gânduri. Convinsă că Lazăr 
avusese dreptate, ea refăcu în minte tot ce socotea semnificativ de-a lungul 
scurtei sale căsătorii. De fapt, o făcuse de multe ori, şi niciodată zadarnic, 
fiindcă de fiecare dată descoperise câte un amănunt ce-i scăpase cu alt 
prilej. Răbdarea de a medita asupra lucrurilor mărunte petrecute între ea şi 
Staicu îi era la îndemână. Ştia bine că numai femeile au darul de a despica 
firul în patru în tot ce priveşte fericirea sau nefericirea dintre soți ori dintre 
îndrăgostiți. Bărbaţii sunt mai nepricepuţi. Femeile au gingășia și ştiinţa de 
a tălmăci un gest, o privire sau un cuvânt scăpat cândva printre altele, 
aparent fără noimă. 

„Ce a vrut să spună Lazăr în ultima frază? se întrebă. Fiindcă e clar că 
jumătate din frază i-a scăpat fără voie. Poate că de la ultimele cuvinte ale 
egumenului ar trebui să încep să mă gândesc la Staicu. Dar ce a vrut să 
spună cu: «...e cel mai»...? E cel mai inteligent? Ei, da, comitele e un om 
inteligent. E cel mai frumos? Ei, da, comitele se bucură de astfel de haruri. 
Însă nu la acestea se gândea egumenul. Poate că cheia e undeva mai 
departe, legată de celelalte fraze. Să refacem toate cuvintele spuse de Lazăr 
în legătură cu Staicu. «Să nu vină o vreme când veţi regreta pasul acesta.» 
Parcă așa a spus Lazăr. Apoi: «Și nu-l dispreţuiţi pe comite înainte de a-l 
cunoaște bine, fiindcă nu-l cunoaşteţi în adevărata lui lumină. Ah, dacă l-aţi 
cunoaște! Dacă aţi ști ce se ascunde în tânărul parcă veşnic pus pe glume! 
Comitele Staicu e cel mai...» Acestea au fost ultimele fraze rostite de 
egumen. După felul în care sună ele, e limpede că Lazăr îl cunoaşte într-o 
lumină neştiută de mine. Exclamaţiile lui erau de mare admiraţie pentru 
Staicu. lată lucruri deosebit de neașteptate. Dar ce atrage admiraţia 
egumenului? Un bărbat ca el nu se minunează de însuşirile mărunte ale 
comitelui. E clar că egumenul nu la deşteptăciune sau frumuseţe s-a gândit. 
Cu atât mai mult cu cât le cunosc și eu. Simt că mă apropii de adevăr, 


fiindcă altceva a vrut el să spună. Ce, încă nu știu? Tot întrebându-mă, nu 
găsesc drumul cel bun. Dar aș putea folosi altă cale. Cred că de la ultimele 
fraze ale egumenului trebuie să mă întorc de-a lungul celor doi ani. Pornind 
de la ele, să încep a-l descoperi pe Staicu.” 

Târziu, obosită de gândurile multe pe care le analizase fără nici un 
rezultat, fără nici o revelaţie, dădu din mâini a neputinţă. Și totuşi, simţea 
clar că undeva printre gândurile ei apăruse o luminiță palidă căreia nu-i 
dăduse atenția cuvenită pe moment și o pierduse. O intuia fără a ști unde 
trebuie să se întoarcă de-a lungul drumului parcurs de gândurile ei. Însă nu 
acum o va face. Era prea obosită. Dar la noapte, în singurătatea odăii şi a 
întunericului, când totdeauna gândurile se adună mai limpezi, va încerca din 
nou. 

Doamnele din suita ei erau cinci. Cuvântul „doamne” nu li se potrivea. 
Ele abia acum visau la măritiș. Fiice ale unor boieri cu stare de prin 
împrejurimi, fetele veniseră în slujbă fiindcă moda zilei impunea ca soţia 
comitelui să aibă doamne de onoare. Apoi, la castel veneau adesea cavaleri 
falnici. Părinţii ambiţioşi cunoşteau locul unde pică de obicei peştele cel 
mare. lar fetele lor nu dispreţuiau niciodată astfel de avantaje. 

Înconjurată de tinerele ei însoţitoare, Margareta uită peste zi de 
necazuri. Poznaşe, fetele găseau prilej de veselie din te miri ce. Totuşi, 
uneori gândurile ei luau alt făgaș. Printre altele, se gândi la Irina. Sora lui 
Ioan al Dobrogii se afla în mare primejdie la Caliacra. Trimisese acolo o 
ştafetă cu răvaş care o poftea pe Irina să vină la castel. Ştafeta adusese un 
răspuns, ce-i drept, dar nu și pe tânăra principesă. După victoria de la Varna, 
aceasta credea în steaua cea bună a fratelui. 

Spre seară majordomul o înștiință că o caută un cavaler de la curtea 
Moldovei. Nerăbdătoare, privi prin fereastra de la etaj şi-l recunoscu. Era 
Amăricăi. Un lungan slăbănog şi uscat ca o scândură. Vechiul ei prieten mai 
mare. Cavalerul care o învățase cândva meșteșugul armelor sau prinderea 
sticleților cu pomul și cu ceară când începeau toamnele. Coborî scările în 
goană, uimindu-i pe slujitori. 

Auzind bocănituri sprintene pe treptele peronului, moldoveanul o ghici 
fără a fi nevoie să privească. Ultimii paşi Margareta îi făcu domol, ferindu- 
se de zgomot. Amăricăi, întors cu spatele, mustăcea. Îi simţea fiecare 
mișcare, dar se prefăcu atent la porţile de lângă malul Prahovei. Două 
palme cu degetele strânse acoperiră ochii lunganului. O respirație ușor 
agitată stăruia lângă el. 


— Măi, măi! se miră oaspetele. Să fie un tătar? Nu. Tătarii au mâinile 
aspre. Să fie un popă venit cu ameninţare asupra mea? N-ar fi de mirare, 
dacă ne gândim că prin biserică am călcat ultima dată acum trei veacuri. 
Însă nu e popă. L-aş recunoaşte după mirosul de tămâie. O fi o veveriţă. Aş! 
Nu-i simt gheruţele. 

Margareta apăsă cu unghiile pe faţa lui ca pergamentul. 

— Veveriţă e! strigă încântat. 

Râseră amândoi. Cavalerul desfăcu braţele largi şi o cuprinse. La 
spatele lor majordomul, cam ortodox în păstrarea etichetei, tuşi degeaba. 

„Poate că-i un unchi al doamnei, socoti el. Totuşi, chestia asta e o 
abatere. Prea sunt mulți ochi prin apropiere.” 

Nemulțumit că a doua doamnă a ţării se dă în spectacol, îşi scutură o 
scamă imaginară de pe pieptarul frumos cu fireturi galbene. Apoi se 
îmbună. Cavalerul îngenunchease și o saluta cu pălăria. Mâinile lungi ale 
moldoveanului parcă acopereau o arie. 

Până la vremea cinei, castelana şi oaspetele zăboviră prin parc. S-ar fi 
cuvenit ca Amăricăi să-și caute de odihnă sau să pună rânduială în straiele 
prăfuite. Dar bucuria revederii era prea mare. 

— Ai mai crescut, doamnă. 

— Ei, aş! râse Margareta, cu ochii strălucitori. 

— Zău! Şi ești la fel de frumoasă. Altădată... 

— Altădată, ce? 

— Altădată îmi era teamă că după căsătorie ai să te urâţeşti. 

Pe fața Margaretei trecu un nor. Scurta schimbare nu scăpă privirilor 
musafirului. Auzise câte ceva despre răceala dintre ea şi comite, chiar dacă 
nu crezuse astfel de scorneli. 

— Şi tu te-ai făcut mai chipeș. 

— Ehe, știu asta! Mi-au zis-o și alţii. Din păcate, mă întrece unul pe 
care l-au văzut oamenii noaptea şi s-au închinat înainte de a-și scuipa în 
sân. 

— Ce e pe la noi? 

— Bine. Acum două săptămâni a plouat. Grâul e frumos. Viile şi mai 
şi. Dacă nu dă mană sau piatră, va fi un an grozav. 

— Cam târziu ai venit. 

— Crezi că mi-a fost ușor? Măria-sa Petru rar mă scapă din mână. Era 
gata să mă trimită iscoadă într-un loc anume. Am scăpat greu. M-am tot 
văitat de reumă până ce l-am înduplecat pe părintele vostru. L-a prins mila 


de mine și m-a povăţuit să merg la băile de sare de la Slănic. Am luat-o din 
loc făcut ghem până ce am dat dosul. Două luni sunt liber ca pasărea 
cerului. De ce m-ai chemat în taină? 

— Doream să ştim numai noi despre venirea ta aici. 

— Necazuri? 

— Da. 


Domnul Ţării Româneşti era vesel. Acum cunoștea bine iscoadele de la 
Argeș ale regelui Ungariei. Dar nu acesta părea adevăratul motiv de 
satisfacţie. Sigismund de Luxemburg primise, pesemne, o copie a scrisorii 
lui Mircea către domnul Moldovei. Copie trimisă fără îndoială de acele 
iscoade care se strecuraseră până în cancelaria ţării. Prevederile Nufărului 
Alb se adevereau. Într-un timp destul de scurt, Mircea primise veşti de la 
regele Ungariei. Acesta îl asigura că e gata să-l ajute cu oști împotriva 
oricărei ameninţări. Sigismund căzuse în plasa iscusită întinsă de domnul 
Ţării Românești. Acum nu rămânea decât să se menţină bună alianță cu 
ungurii. 

Căpitanul Gherghina aştepta lângă ușă, parcă încremenit. 

— Ce veşti, domnule? se interesă vodă. 

— Oştile lui Ali-pașa au ajuns între Balcic și Cvarna. 

— S-au mișcat încet. 

— Adevărat, măria-ta. Marele vizir a aşteptat să sosească bombardele. 

— Corăbii are? 

— Cred că nu. 

— Fără corăbii va pierde mulţi oameni. Nu-l înțeleg pe sultanul 
Murad. 

— Se spune că Ali-paşa ar avea duşmani la Adrianopole. 

— Asta nu-i rău. Ali e un mare general. Să urmăriţi fiecare mișcare a 
lui! 

— Doamne, iscoadele noastre sosesc din ceas în ceas. Nimic nu arată 
că marele vizir are gânduri spre Dunăre. Corăbiile măriei-tale patrulează pe 
apă zi şi noapte. Zece mii de oşteni stau gata de luptă în pădurile de la 
Cârmna Mică. 

— Mda! Solii au plecat la tătari? 

— Acum un ceas. 


— Mulţumesc, domnule! Şi încă ceva. Trimite la Chilia după consulul 
genovez Pietro Embrone. Pentru Genova, căderea Dobrogii sub turci va 
însemna reducerea comerțului în Marea Neagră. Acum ar fi momentul să 
începem unele tratative cu genovezii, fiindcă ei îşi vor îndrepta speranţele 
către poloni. Lucru ce nu ne-ar conveni. Oştile lui Vladislav Iagello ne-ar 
sta în coaste dacă ar coborî la Chilia. Îi vom convinge pe genovezi că 
suntem puternici. Că la noi trebuie să caute sprijin. 

— În ce scop, doamne? îndrăzni căpitanul. 

Mircea râse. 

— 'Ţi-am spus. Pentru a nu-i lăsa pe poloni să se infiltreze către malul 
Mării Negre. 

— Nu la asta mă gândeam, doamne. 

— A, la avantaje. Acum e momentul să obținem de la genovezi nu 
numai un tratat de alianţă, ci și un sprijin material. Vom cere mult, chiar 
dacă mă aştept la puţin. Dar, oricum ar fi, e bine ca Țara Românească să 
tragă foloase din cele mai mărunte întâmplări. Mă voi gândi şi la venețieni. 

Ochii căpitanului străluciră. Puţini îl cunoşteau cum se cuvine pe 
adevăratul Mircea. lar el era unul dintre aceia. Părăsi cabinetul de lucru, 
pentru a îndeplini poruncile măriei sale. 

„Acum e vremea să ne apropiem de Vladislav Iagello, gândi vodă. 
Regele Poloniei ne poate fi un aliat împotriva unei ameninţări a lui 
Sigismund. Însă nimeni nu dă fără să primească. Așa-i făcută lumea. Când 
ceri, omul strâmbă uşor din nas. Când oferi, se bucură chiar dacă are destul. 
Deci e bine să-i oferim lui Iagello. Să-i oferim ce? O nadă, în orice caz. Mă 
voi gândi mult la asta. Între regele Poloniei și al Ungariei există o veche 
vrajbă. Împăcarea lor poate folosi multora. Din păcate, așa ceva nu va fi. Iar 
eu nu pot să o fac. Astfel stând lucrurile, aici trebuie să căutăm ce-i bun 
pentru noi. În vrajba lor. O alianță deschisă cu Sigismund avem. Una 
secretă cu lagello cred că-i marja noastră de siguranță. Regele Ungariei e 
schimbător ca vântul. La el ce-i azi nu e mâine. Dar nu-i aduc învinuiri. E 
un om înțelept și se întoarce după cum cer interesele regatului său. Trăim 
vremuri aspre. Turcii năzuiesc mult. Pentru a supravieţui trebuie să fii 
înţelept. loan al Dobrogii va pierde lupta cu Ali. Va pierde fiindcă nu a știut 
să-și facă alianţe. Fără o minune, chiar și Imperiul bizantin va cădea. Câtă 
vreme ceri ajutor nu-ţi dă nimeni. Ajutorul trebuie impus. Asta nu înţelege 
Ioan. Asta nu știe împăratul de la Constantinopole. Spre deosebire de fratele 
Dan, am sperat că voi cârmui fără războaie. Acum ne pregătim de primul, 


pentru că vor mai fi. Turcii nu ne vor lăsa în pace. Dacă vom stăpâni 
Dobrogea, vom deveni mai putemici. Banatul Severinului cu garnizoanele 
sale îmi dă nopţi de nesomn. Primul meu pas va fi spre unirea cu Dobrogea. 
Al doilea, spre scoaterea Banatului din mâinile lui Sigismund. Voi reuși 
oare?” 


Ultima săptămână din iunie începuse cu furtună. Ploaia durase doar 
câteva ceasuri. Destul pentru a inunda o seamă de locuri mai joase. Oamenii 
spuneau că fusese o adevărată rupere de nori. Nu picături, ci valuri de apă 
căzuseră pe pământul crăpat ici-colo. Vântul răsturnase copacii izolaţi de pe 
lângă malul Mării Negre. Apoi, vremea cătă spre îndreptare. Urmele ploii 
dispăreau treptat. Dimineţile se porneau cu soare. După prânz, cerul se 
înnoura ușor. Doar peste noapte norii se adunau ameninţători. 

Ioan al Dobrogii alesese din timp un loc bun în vederea încleştării cu 
oştile lui Ali-pașa. Locul acela era strâmtorat spre stânga de apa mării, iar 
pe dreapta, de niște râpe ce se opreau în coasta unor mlaștini parcă fără 
sfârşit. Fâșia îngustă nu îngăduia o desfășurare mai bună a achingiilor. 
Marele vizir ar fi putut să ocolească locul ales de Ioan și să impună un altul. 
Pentru aceasta, un ocol spre Dunăre se impunea fără îndoială. Ibrahim era 
convins că nu există o soluţie mai frumoasă. Chiar porni să vorbească 
despre unele avantaje ale mersului către miazănoapte şi numai zâmbetul 
ironic al vizirului îl făcu să tacă. 

— Baţi câmpii, Ibrahim! râse Ali. Cu toată înţelepciunea ta, nu vei 
ajunge niciodată un mare general. Ai auzit despre Pădurea Nebună? Ea 
desparte Dobrogea de ţaratul lui Şişman. De fapt sunt două păduri cu astfel 
de nume. Una aici şi aud că alta în Ţara Românească. Prin ele greu trec 
oștile mari, fiindcă sunt adevărate capcane. Râpe, desișuri, pâraie, mlaștini, 
dealuri și văgăuni se ascund în ele. Pentru dușman, locuri bune de a ne 
întinde o mie de curse. Prin astfel de păduri poți rătăci zile întregi, convins 
că lumea se sfârșește acolo. Nu, Ibrahim! loan a chibzuit bine locul bătăliei, 
ceea ce ne arată că e un mare strateg. Dar şi nouă ne convine. Mlaștinile se 
întind paralel cu marea pe câteva mii de paşi. Prin ele nu se poate trece. 
Dincolo de mlaștini începe uriaşa pădure nebună. Deci pe flancuri şi din 
spate loan e asigurat că nu-l putem lovi. Şi totuși regele Dobrogii a intrat 
într-o cursă. Războaiele, Ibrahim, se câştigă prin vitejie, strategie, noroc, 


uneori și prin viclenie. Mi-ai propus un marş către miazănoapte. Mă 
folosesc de ideea ta, însă în loc să merg cu toată oastea, voi pune să 
ocolească mlaștinile la adăpostul pădurii, doar opt mii de oșteni. Acesta va 
fi atacul nostru pe flancul drept. loan sunt sigur că l-a prevăzut şi că a pus 
acolo o stavilă bună. Pe flancul stâng, acoperit de apa mării, nu are griji. Ei 
bine, flancul stâng va fi căderea lui Ioan și victoria noastră. 

— Flancul stâng? se miră Ibrahim. 

— Aşa cum ai auzit, zâmbi marele vizir. Acum, după ploaie, nopţile 
sunt întunecoase. Șase mii de achingii vor porni cu plutele pe mare. 
Acoperiţi de întuneric, cine să-i vadă? Vor ieşi mai spre larg și vor vâsli 
paralel cu ţărmul. Până la sfârşitul nopţii, oamenii mei vor debarca la cel 
mult un sfert de ceas călare, dincolo de tabăra lui Ioan. 

— Strălucitorule, caii sunt greu de stăpânit pe plute. 

— Știu. Oamenii vor merge fără cai. În locul cailor punem bombardele 
pentru Caliacra. Fiindcă jumătate dintre ei vor porni spre cetatea de 
reședință a regelui. Acolo sunt puţini apărători. Deci, înconjurat ca-ntr-un 
cleşte, loan are de ales: ori să se retragă din faţa noastră, ori să-și cate 
moartea prin mlaștini. De va încerca să se retragă cu gândul de a sparge 
cercul nostru, îl vom măcelări pe la spate, pentru că regele nu spre tabăra 
mea cu oșteni prea numeroşi va face încercarea. 

— Magnific, strălucitorule! se entuziasmă Ibrahim. 

— Magnific, dacă ne reușește planul, murmură Ali, mai ponderat decât 
aghiotantul său. 


* 


După două zile de harţă cu pierderi puţine, loan mai păstra speranţa 
unei victorii. Oştenii săi respinseseră fiecare atac. Îl nemulțumea totuși 
tactica lui Ali: nu angaja o bătălie decisivă. Egumenul Lazăr, care revenise 
în tabără, privea gânditor schimbul de săgeți dintre cele două oşti. Era în 
zorii celei de-a treia zile. 

— Măria-ta, de ce atacă turcii cu atât de puţină convingere? întrebă 
egumenul nedumerit. De ce nu se încing într-o luptă adevărată? 

— O vor face, răspunse loan, nu prea convins. Ali e prudent. Locul 
ales de noi nu-i convine. Acum doar ne încearcă puterile. 

— Credeţi? Mie mi se pare că marele vizir aşteaptă ceva. Poate un atac 
prin pădurile de dincolo de mlaștini. 


— Acolo au început de ieri, însă cu slabe nădejdi pentru ei. Cavalerul 
Bogdan și ceilalți oşteni ai Ţării Românești ţin stavilă bună. În ajutorul lor 
am trimis aseară încă o mie de arcași. Din păcate, aici am rămas prea puţini. 
Doar şase mii. Totuşi, Ali nu va trece peste noi. Poziţia e bună. 

Cavalerul Toma sosi în goană, pământiu la față, şi le întrerupse 
discuţia. Despotul şi egumenul ghiciră că s-a întâmplat ceva grav. 

— Măria-ta, vorbi el aproape în șoaptă, suntem încercuiți. 

— Cum asta? Au răzbit achingii prin păduri? 

— Încă nu. Dar peste noapte o seamă de turci au trecut pe mare în 
spatele nostru. 

— Glumești. Ei n-au corăbii. 

— Au făcut-o cu ajutorul plutelor. 

„Deci asta era, gândi loan. Dumnezeu și-a întors faţa de la noi.” 

— Să vină comandanții de pâlcuri! ordonă el. 

Apoi privi spre tabăra marelui vizir. Călăreţii acestuia așteptau doar un 
semn. 

„E. limpede, chibzui loan. Ali-pașa se aşteaptă să încercăm o spargere a 
cercului din spatele nostru. În clipa când vom întoarce caii, va porni să ne 
măcelărească.” 

— Domnilor! li se adresă comandanților de pâlcuri. Turcii ne-au 
împresurat peste noapte. La spatele nostru sunt câteva mii. E bine să nu 
facem spaimă printre oameni, fiindcă spaima totdeauna duce la dezastru. Ce 
propuneţi? 

— Să răzbim în spate, grăi unul dintre ei. 

— Cum? 

— Prin iureş, măria-ta. Ridicăm tabăra într-un iureş mare. 

— Asta nu, domnule! Cunoaștem atâta strategie încât să înțelegem că 
Ali asta aşteaptă. 

— Mlaștinile! vorbi Toma. 

— Nici asta. Mlaştinile ar înghiţi prea mulți oameni Pe acolo se pot 
strecura cu mult noroc doar câţiva inși, însă nu o oştire. Am asista 
neputincioşi la cel mai mare dezastru. 

Comandanții îl priviră pe despot întrebători. Erau siguri că el se 
gândise la ceva. Dar la ce? 

— Avem o singură cale, spuse loan după o clipă de chibzuială, parcă 
alegându-șşi cuvintele înainte de a le pronunţa. Vom face iureş în spate, dar 
nu cum s-a propus adineauri. Anghele! 


— Aici, doamne! 

— Vei ieşi la atac în faţa lui Ali cu cei cinci sute de călăreţi! 
Vanghelatos! 

— Poruncă, măria-ta! 

— Cei şapte sute de oameni ai tăi vor porni alături de Anghel! 

— Aşa va fi, doamne! 

— Să fiţi gata de atac într-o jumătate de ceas! 

— Vom fi. 

— Apoi să rezistaţi cu orice preţ măcar un sfert de ceas. Când se va 
împlini sorocul după chibzuiala voastră, cei ce rămân în viață să caute 
adăpost în mlaștini! Domnilor! se întoarse către ceilalți comandanţi de 
pâlcuri. Peste o jumătate de ceas vom porni în iureş să spargem cercul din 
spatele nostru. 

Rămas doar cu Toma și cu egumenul Lazăr, loan îl privi pe cel din 
urmă și spuse mai calm decât credeau ei: 

— Să folosim cu rost cele câteva clipe de răgaz. Poate că nu ne vom 
revedea decât în cer. Poate va fi altfel. 

— Măria-ta, îl întrerupse egumenul, de veţi pieri voi, Dobrogea va 
rămâne fără conducător. Ar mai fi timp să ieşiţi cu Toma şi cu noi folosind 
adăpostul mlaștinilor. Nu-i nevoie să le străbatem. Peste câteva ceasuri sau 
chiar mai devreme, Ali va trece cu oștile sale de-a lungul țărmului, iar locul 
de aici rămâne liber. Nici că se poate ascunzătoare mai bună decât în 
mlaștini. 

— Adevărat, aprobă loan. Dar nu eu voi face asta, ci sfinţia-voastră. 
Locul meu e în fruntea oștilor mele. A fugi la vreme de primejdie nu-i în 
firea noastră. Și nici nu ne-ar aduce cinste. 

— Atunci rămân alături de măria-ta. 

— Asta nu! Spada sfinţiei-tale nu poate hotărî soarta luptei. O spadă 
mai mult sau mai puţin are slabă importanţă azi. Doresc să vă încredinţez o 
misiune. 

Apoi vorbi încet. Lazăr și Toma îl ascultau miraţi. Uneori, egumenul 
aproba prin dese aplecări ale capului. loan isprăvi ce avea de spus. 
Egumenul făcu un gest de binecuvântare asupra tânărului rege, iar acesta se 
închină. 

Arad, Grama, Sima, Cîrstev și Cotae, care făceau parte din garda 
personală a lui Ioan, erau pe aproape. Egumenul le făcu un semn. 


— Prieteni, spuse întunecat la chip, aici nu mai avem ce face. După 
cum spunea despotul, spadele noastre nu pot hotărî soarta acestei lupte. 
Curând, aici va fi un masacru. A muri alături de Ioan al Dobrogii nu-i lipsit 
de măreție, dar cui foloseşte? Să salvăm acum ce se cuvine. Prinţesa Irina a 
căzut, poate, sau va cădea în robie. Eu trebuie să plec la Snagov. Despotul 
mi-a încredințat unele sarcini. Domniile-voastre încercaţi să o scoateţi pe 
prinţesa Irina din mâinile turcilor. Știu că-i greu și chiar fără sorți de reușită. 
Însă celui care va izbuti îi ofer o mie de ducați venețieni. O mie de ducați de 
aur. 

— Sfinţia-ta! vorbi cu răceală cavalerul blond. Locul meu e aici. Am 
venit cu despotul și rămân cu el. A fugi acum de lângă Ioan al Dobrogii nu-i 
o faptă demnă de un cavaler. 

— Preţuiesc mult cuvintele voastre, răspunse egumenul calm, dar ceea 
ce v-am cerut adineaori e chiar dorinţa despotului. 

— Atunci mă supun. 

— Pe mine să nu vă bizuiţi, interveni Cîrstev. Eu am venit la Varna și 
aici cu o misiune din partea ţarului Şişman. Să văd şi să-i spun. Aştept 
sfârşitul acestei lupte, apoi voi călări spre Tîrnova. Şişman e la fel de 
ameninţat. 

— Păcat că stăpânul vostru nu şi-a unit oștile cu cele ale Dobrogii. Ali 
îi va învinge pe rând. 

— Stăpân? zâmbi Cîrstev. Eu n-am stăpân decât poporul bulgar. 
Şişman nu mi-a poruncit, ci m-a rugat să vin aici. În rest, sunt de acord cu 
spusele voastre. Și eu am sperat că ţarul de la Tîrnova va înţelege lucrul 
acesta. Între Ioan şi Şişman există o veche vrajbă. Acum e prea târziu să 
mai discutăm astfel de lucruri. 

— Vă las cu bine, domnule! grăi Lazăr. Noi intrăm în adăpostul 
mlaștinilor. 

— Păi, şi eu fac la fel, răspunse Cîrstev. 

— În cazul acesta, e vremea să pornim. 

Cei şase bărbați își purtară caii de căpestre prin apa şi nămolul ce le 
ajunse curând până la brâu. Și, spre mirarea lui Cîrstev, egumenul se 
pricepea să-i conducă, ferindu-se de ochiurile adânci, înșelătoare, parcă 
ajutat de un simţ aparte. Stufărișul îi acoperise de mult când tabăra regelui 
sună atacul. 


Trecuseră unsprezece zile. La Argeș, ștafetele soseau des şi aduceau 
ştiri despre luptele din Dobrogea. Căpitanul Gherghina asculta cu răbdare, 
fiindcă o parte dintre oameni se pierdeau uneori în amănunte. Comandantul 
gărzilor nu-i întrerupea. Chiar şi amănuntele, aparent fără noimă, de multe 
ori căpătau însemnătate, pentru că ele întregeau imaginea situaţiei de acolo. 
Gherghina dorea să-și facă o idee clară despre noua stare a Dobrogii, care 
sub atacurile marelui vizir devenea alta după fiecare zi. Şi numai filtrate de 
inteligenţa sa știrile ajungeau la vodă limpezi. 

Măria-sa Mircea şedea în cabinetul său de lucru alături de egumenul 
Lazăr şi comitele Staicu. Discutau lejer, fără constrângerile etichetei. Îl 
aşteptau pe consulul genovez de la Chilia. 

— Ce mai fac cumnata noastră, doamna Margareta? se interesă vodă. 

— Măria-ta, zâmbi Staicu, nu ştiu. N-am avut timp să trec pe acasă. 

— Mda! Cam lipsești des şi mult. Într-o zi ai să găseşti cuibul gol, râse 
domnul ţării. 

— Asta mai greu, îi ținu isonul comitele. Dragostea dintre mine și 
Margareta mă fereşte de astfel de temeri. 

Vodă îl privi insistent. Auzise unele zvonuri, poate fără temei. Staicu îi 
susținu privirea iscoditoare. Egumenul, parcă absent, privea undeva prin 
fereastră. Gherghina deschise ușa și anunţă: 

— Domnul Pietro Embrone, consul genovez și castelan al 
Lycostomului. 

Urmat de secretarul său, un tânăr sprinten la minte, Pietro Embrone, se 
opri în mijlocul odăii și salută adânc. 

— Sire! 

— Dar nu sunt rege, domnule. 

— Pentru mine sunteţi. Pe măsură ce înţeleg limba voastră, îmi dau 
seama că titlul de domn nu vi se potrivește, continuă lingușitor. Chiar 
adineauri aţi avut bunătatea a-mi adresa cuvântul domnule. E drept că doar 
noi, latinii, avem calitatea de a folosi acest cuvânt, fiindcă din limba 
latinească porneşte el și e împrumutat de alte popoare. Dar când în toată 
Europa se foloseşte cuvântul „domnule”, ar trebui să adoptați titlul de rege, 
pentru a vă feri de unele confuzii. 

— Poate, zâmbi vodă. În fond, ce-i mai important, omul sau titlul? 
Însă ne vom gândi la propunerea voastră. 

— Mi-aţi luat o piatră de pe inimă, sire. 


„Negustor din tălpi până-n creștet, gândi Mircea. Dar un negustor 
chibzuit, care ştie să se folosească de toate harurile cuvântului. Cu un astfel 
de negustor, tratativele nu vor fi uşoare.” 

— Gherghina! porunci el. Ce veşti ne poţi da? 

— Proaste. Caliacra, Cavarna, Tomisul, cetăţile Enisala, Bisericuța și 
Păcuiul lui Soare sunt în mâinile lui Ali. Lupte mari se desfășoară la 
Dunavăţ și Silistra. loan al Dobrogii a dispărut. Mort sau rob, nimeni nu 
ştie. Prinţesa Irina, alături de mulți robi, a fost trimisă către Adrianopole. 
Cavalerul Bogdan s-a întors la castelul comitelui Staicu doar cu opt oameni 
din cei două sute. Bogdan e rănit grav. Din mia de călăreţi ai Ţării 
Româneşti, au venit aproape şase sute. Dar jumătate din ei au nevoie de 
îngrijiri. Felcerii noştri se ocupă de ei. 

E.mbrone, zguduit de cele auzite, reținu totuși admirabila limpezime cu 
care vorbea căpitanul. Nici o frază în plus. Totul în puţine cuvinte, însă 
destul pentru o imagine clară a dezastrului din Dobrogea. 

— Altceva? întrebă vodă. 

— Ali nu a lovit populaţia Dobrogii şi nu a pus foc. 

— De ce? 

— Fiindcă nu-i doar un mare general, ci şi un înţelept în treburile 
gospodăreşti. El ştie că fiecare locuitor viu aduce mai mare folos Imperiului 
turcesc. 

— Tocmai ce gândeam şi noi, aprobă vodă. Care-i situaţia noastră la 
Dunăre? 

— Cei douăzeci și patru de mii de oşteni stau prin păduri şi aşteaptă un 
semn al măriei-tale, minți Gherghina fără să clipească. Ştia şi el, și vodă că 
în realitate erau doar zece mii. 

— Dar corăbiile? 

— S-au împărţit pe zone de-a lungul Dunării. Patrulează zi și noapte. 

— Negustorii de la Sibiu au venit? 

— Au venit, doamne. 

— Cu arme? 

— Cu arme, dar puţine. 

— Mulţumesc, Gherghina! Domnule consul — privi spre genovez —, 
căpitanul nostru v-a înfățișat situaţia de azi a Dobrogii. În câteva zile ea va 
fi supusă cu totul. Avem știri sigure de la acel vestit cavaler ce se ascunde 
sub numele de Nufărul Alb, că ţaratul lui Şişman va fi atacat de oștile 
marelui vizir. De fapt, prin lovirea Silistrei, atacul lui Ali a început. 


— Și eu am primit o scrisoare de la Nufărul Alb, se mândri Embrone. 
El mi-a dezvăluit același lucru privitor la ţaratul lui Şişman. Voi păstra 
scrisoarea ca pe ceva sfânt. Copiii și nepoţii mei se vor mândri cu ea, 
fiindcă vine de la cel mai mare cavaler al timpului nostru. Țaratul lui 
Şişman va cădea curând. Pericolul care vă ameninţă pe voi, sire, ne umple 
de adâncă mâhnire, vorbi în continuare precaut, ştiind că la tratative trebuie 
să ataci fără a te jelui de situația proprie. Să ataci dacă vrei să obţii mult şi 
să dai puţin. 

— Pericol pentru noi? interveni Staicu. Poate. Dar noi avem cu ce să-l 
înfruntăm. Ne-am pregătit pentru asta. În schimb, Chilia, prin căderea 
Dobrogii, nu prea are cu ce. Comerţul Genovei va suferi mult în această 
parte a Europei. 

— Suntem în aceeași situaţie cu polonii, replică Embrone. Regele 
Iagello va interveni cu oști la cererea noastră, fiindcă și mărfurile ce vin de 
la Liov către Marea Neagră sunt în pericol. 

— Polonii? Slabă nădejde. Iagello are prea multe griji acum. Regele 
Ungariei îi stă în coastă. Sigismund de Luxemburg nu se poate împăca cu 
gândul că a pierdut Galiţia şi chiar stăpânirea Poloniei, care-i rămăsese 
moştenire de la socrul său, Ludovic cel Mare. Apoi, în regatul Poloniei sunt 
unele răzmeriţe. 

Genovezul ştia că aşa stau lucrurile. Auzise multe de la negustorii care 
treceau pe la Chilia. 

— Oare pentru aceste frumoase ştiri ne-aţi chemat aici? întrebă. 

— Şi pentru asta, continuă Staicu. Numai cunoscând bine cele ce se 
întâmplă în jurul nostru vom discuta mai temeinic la aceste tratative. Noi 
putem apăra Chilia. 

— Cum? 

— Scoţând Dobrogea din mâinile marelui vizir. 

— Mă iertaţi, dar nu sunteţi prea slabi pentru asta? murmură uimit. 

Mircea luă un sul de pe masă și-l cântări în palme câteva clipe, după 
care grăi: 

— lată o scrisoare abia sosită de la curtea lui Buda. Sigismund nu-i de 
părerea voastră. 

Genovezul o privi lacom. Ar fi dat mult să-i ştie conţinutul. În fond, ce 
putea să-i scrie regele Ungariei lui Mircea? 

— Îi recunoaşteţi pecetea? 

— Fără sminteală, zâmbi genovezul. E a regelui Sigismund. 


— Citeşte, domnule, îl îmbie vodă. E în limba latină, atât de răspândită 
azi pe la cancelariile Europei. 

Ca un adevărat negustor, consulul o parcurse în grabă, fără ca pe faţa 
lui să se poată observa vreo schimbare. 

— Ei? 

— Sire, râse genovezul, Sigismund se arată generos cu voi. 

— Generos? Dar cine-i generos azi doar de florile mărului? Sigismund 
ne asigură de sprijin cu oști. Ai văzut asta. Cui i-a mai oferit el ajutor? Lui 
Şişman, lui loan al Dobrogii, lui Straţimir de la Vidin, lui Lazăr al Serbiei? 
Nu. Numai nouă. Și ştii de ce? Sigismund e convins că Ţara Românească e 
azi singura care se poate înfrunta cu oștile sultanului Murad. lată, domnule 
consul, pe ce se întemeiază propunerea noastră de a vă proteja. Vom lua 
Dobrogea din mâinile turcilor, iar comerțul Genovei se va desfăşura ca și 
până acum. 

— Ce vreți în schimb? întrebă genovezul, știind că a sosit momentul 
hotărâtor. 

— Nimic pentru noi, zâmbi Staicu. 

— Nimic? Vă mulţumim... 

— Nimic pentru noi, îl întrerupse Staicu. Totul pentru oștile care vă 
vor apăra. 

Consulul ciuli urechile. Era clar că avea în față niște oameni de mare 
fineţe diplomatică. 

— Cu cât oștile noastre vor fi mai tari, cu cât vom ajunge mai de temut 
în Marea Neagră, cu atât Genova are numai de câştigat, sfârşi comitele. 

— Ce ajutor putem da oștilor voastre? 

— Ajutor? zise Staicu. Nu ajutor, domnule consul, ci investiţii. Tot ce 
va veni de la voi va fi pentru voi. 

„Diavolo! înjură genovezul în gând. Nu-mi place cum prezintă ăsta 
lucrurile. Înseamnă că va cere mult.” 

— Fie, investiţii, se hotărî el. 

În fond, principalul era să se afle pretenţiile curții de la Argeş. 

— Ne bucură hotărârea voastră, se amestecă Mircea, fără a-i lăsa timp 
de meditații. Cred că Genova își poate îngădui să-și apere interesele 
comerciale din Marea Neagră cu zece corăbii. Zece corăbii mari şi cu 
velatura de cuviinţă. 

— O va face, sire, aprobă consulul. 

— Și când le primim? 


— Să primiţi ce? 

— Corăbiile. 

— Păi ziceaţi că Genova să se apere... 

— Sigur că da, dar prin noi. Genova e prea departe pentru a menţine 
azi acele corăbii în stare de luptă. Ca să nu mai vorbim despre faptul că ar fi 
prea puţine pentru apărarea Chiliei. 

— Nu avem de unde vă da zece corăbii, sire, se văicări genovezul. 
Cine poate da atât de mult? Genova e săracă. Poate o corabie... 

— O corabie? Doar cu atâta vreți să vă asiguraţi liniștea comerțului 
vostru? 

— Două, sire. Peste atât, Genova nu va consimți. 

— Atunci, să nu mai vorbim despre asta, jucă Staicu o carte. Încercaţi 
la poloni. 

— Ba vorbim. De ce să nu vorbim? De când e lumea tratativele n-au 
fost niciodată ușoare. Unul cere prea mult, insinuă el, altul dă cât poate. 
Negustorii genovezi pot oferi cel mult două corăbii. 

— Fie! aprobă Mircea, fără a-și arăta satisfacția, fiindcă nu se 
aşteptase la atât. 

Pietro Embrone răsuflă la rândul său ușurat, după care vorbi: 

— Secretarul meu va pleca mâine spre Genova. 

— Ar mai fi banii, interveni Staicu parcă nepăsător. 

— Care bani? 

— Banii pentru întreţinerea oștilor pe toată durata campaniei noastre în 
Dobrogea. Adică o contribuţie, fiindcă greul îl suportăm noi. 

— Bani nu avem, domnule. Comerţul nostru a mers destul de prost în 
ultima vreme. Suntem plini de datorii. Colonia genoveză de la Chilia are azi 
mare nevoie de ajutor în aur. 

Comitele se prefăcu a-l crede. Cunoştea bine situaţia înfloritoare a 
Chiliei. Mărfurile aduse de caravanele din Orient erau foarte scumpe și 
căutate în Europa. Piperul, mirodeniile, stofele orientale, covoarele grele, 
aduceau genovezilor, venețienilor și grecilor mari câştiguri în aur. Piperul 
cumpărat de ei pe sume modeste se vindea în Europa prin numărarea 
boabelor.  Căpăţânile de zahăr ajunseseră la preţuri astronomice. 
Mirodeniile, adevărate rarități, aduceau prilej de îngâmfare a gazdelor la 
ospeţele marilor bogătași. 

— Tocmai strâmtorarea voastră ne face ca în loc de cincizeci de mii de 
ducați să ne mulțumim doar cu jumătate. 


— Santa Madona! sări Embrone, prefăcându-se înspăimântat. De unde 
să iau atâta aur? 

— Uşor, domnule consul! îl potoli Staicu. În actul pe care îl semnăm, 
noi vă garantăm liniştea pe un an. Dacă în acest timp Chilia va suferi din 
pricina turcilor, veţi primi îndărăt corăbiile împreună cu banii. 

— Dar nu câştigăm atâta într-un an. 

— Vorbă să fie! grăi Mircea cu asprime. Domnule consul, audiența 
voastră se apropie de sfârşit. 

— Dar, sire, strigă genovezul, am fost chemat la tratative. 

— Adevărat. Însă, cum nu ne înţelegem, socotim vizita voastră ca o 
audiență plăcută. Poate că aveţi dreptate să staţi la îndoială. Poate că 
Genova își va putea apăra singură colonia ei de la Chilia. Sau poate că 
polonii vor fi mult mai generoși decât noi. 

— Încă o clipă, sire, se rugă genovezul, temându-se că Mircea nu pune 
prea mult preț pe tratativele lor. 

— Vă ascult. 

— Aş dori să încheiem un act de garanţii, nu pe un an, ci pe doi. Și să-l 
reînnoim la fiecare doi ani, dacă cele două părţi vor fi de acord. Cât priveşte 
suma, colonia noastră se poate angaja cu cincisprezece mii de ducați de aur. 
Ei vor fi plătiţi la o săptămână după semnarea actului. 

— Primim, hotărî vodă. Aţi uitat însă de corăbii. 

— Nici vorbă. De îndată ce ajung la Chilia, cele două corăbii vor urca 
pe Dunăre până la locul hotărât de voi, sire. 

— La Giurgiu. 

— La Giurgiu, sire. 

— Domnule consul, să veniți mai spre seară pentru semnarea actului. 
Voi da poruncă la cancelaria noastră. 

— Vă rog să fie pentru mine în dublu. O copie va lua mâine drumul 
spre Genova. De fapt, e o simplă formalitate, fiindcă toate cheltuielile sunt 
suportate de Chilia. Sire! Domnule! Sfinţia-ta! se înclină el şi ieşi urmat de 
tânărul secretar. 

Când ajunse afară, îl întrebă pe acesta: 

— Ce părere ai despre domnul Ţării Româneşti? 

— Aceeași, zâmbi tânărul. Aceeaşi pe care v-am spus-o adesea. Pentru 
unul cu vederea mai puţin ageră, pare molâu. Prea pașnic. Dar e un om 
mare. Vă veţi convinge de asta. 


— Parcă încep să cred şi eu, râse Embrone, mulțumit că scăpase destul 
de ieftin. Abia azi l-am cunoscut mai bine. E un fin diplomat. lar comitele 
Staicu, naiba să-l ia, m-a făcut să mă învârtesc în jurul cozii! Crezi că am 
încheiat o afacere bună? 

— O ştiţi și voi, zâmbi secretarul. Polonii ne-ar fi jumulit de-a binelea. 
Cu atât mai mult, cu cât mărfurile lor de pe drumul Liovului și al Moldovei 
vin nu la Chilia, ci la Cetatea albă. Deci nu au interese de a ne apăra. Ba din 
contră. Dacă ar cădea Chilia sub turci, negustorii poloni ar scăpa de 
concurența noastră. Asta mă face să cred că nu i-ar interesa să ne sprijine. 

— Eşti un tânăr isteţ. Vei ajunge departe. 

— Știu, râse acesta. Un negustor nătâng e ca luptătorul fără braţe. 
Trăim timpuri de mare înflorire a comerțului. Concurența e aprigă. Şi 
tocmai pentru că sunt un negustor bun, m-am gândit să-i facem o surpriză 
plăcută domnului "Țării Româneşti. Bunăvoinţa lui e aur pentru noi. Genova 
e departe. Mircea e doar la un pas de Chilia. 

— Ce surpriză? 

— Îi vom trimite pe una dintre cele două corăbii ceva piper, câteva 
căpăţâni de zahăr, vreo zece covoare, mirodenii, două trei scule de aur 
aduse de noi din Orient pe un preţ de nimic și stofe. Noi facem aici un 
comerț de milioane. Ce dăruim nu are importanţă. Dăruim din câştig. 

— Da, nu-i rău. Darurile au fost totdeauna armele de preţ ale 
negustorilor. Crezi că Mircea va lua Dobrogea? 

— Cred. Domnul Ţării Românești n-ar semna acte cu noi dacă nu ar fi 
pregătit pentru asta. 

— Dar când? 

— Aş zice că nu peste multă vreme. 

— Da, da. Negustorii care au trecut pe la Giurgiu mi-au povestit că au 
văzut ceva oşti frumos echipate. Totuşi, nu cred că Mircea are azi douăzeci 
şi patru de mii de oşteni. Haide, să mergem la hanul „Doi cocoşi”. Simt 
nevoia unui chef straşnic. 

— Poate mâine. Azi nu ne îngăduim. Spre seară vom veni în faţa 
protectorului nostru și e bine să arătăm cum se cuvine. 

— Diavolo, aşa e! Acum patru ani, când te-am răscumpărat de la turci, 
m-ai costat cinci bănuţi de aur. Atunci nu ştiam ce investiţie fac. 

— Nici acum. Eu ţintesc sus, domnule. Peste un an sau doi vă voi lua 
locul. 

— Eşti un ticălos simpatic, râse consulul. 


— Nu tăgăduiesc. Aţi îmbătrânit. Sunteţi bogat și se cuvine să vă 
retrageţi la Genova alături de copii şi nepoți. Să vă bucuraţi de munca 
voastră măcar câţiva ani buni. Altfel, e păcat de cât aţi trudit o viaţă 
întreagă. 

— lar tu îmi vei lua locul. 

— Nu-i firesc? 

— Ba da. la spune-mi, dragă Rava, cât ai câștigat tu în cei patru ani? 
Dar nu din leafa de secretar, ci din comert. 

— Trei mii de ducați venețieni. 

— Frumos! O mică avere. Şi ce-ai făcut cu ei? 

— Două mii cinci sute i-am depus la o bancă din Florenţa. 

— De ce la Florenţa și nu la Genova? 

— Fiindcă sunt un tânăr chibzuit. Genova trăieşte doar din comerțul ei 
înfloritor azi. Florenţa face şi ea comerţ, ce-i drept, dar baza veniturilor sale 
stă în meşteşuguri, în cultivarea pământului, în vite și oi. Pământul a adus 
totdeauna câștiguri mici, dar sigure. Genova se mândreşte cu venituri mult 
mai mari, însă în comerţ există și neprevăzutul. O mică defecțiune pe 
undeva și totul se duce pe copcă. De aia cred că băncile din Florenţa sunt 
mult mai sigure. 

— Da. Şi eu m-am gândit la asta. Admir înţelepciunea ta. Și cu restul 
de cinci sute, ce-ai făcut? 

— l-am investit în arme, domnule. Poate nu știți că la Sibiu se află un 
meseriaş care face spade la fel de bune ca și cele din Toledo. Am încheiat 
un act cu el. Tot ce produce atelierul său va fi numai pentru mine. 

— Arme? strâmbă din nas Pietro. Cui le vinzi? 

— Măcar de-aş avea destule. Ele au ajuns la preţ ca și mirodeniile pe 
care le aducem de la mari depărtări şi cu multe primejdii. Viitorul e al 
armelor, domnule. Cine face comerț cu arme se poate lipsi de altele. Multă 
vreme de aici înainte Europa nu va mai găsi liniște din cauza turcilor. 
Războaiele cer sumedenie de arme. 

Pietro Embrone se opri locului, îngândurat. Rava îi atrăgea atenţia spre 
o ramură a comerțului rar valorificată şi numai ocazional de obicei. 

Rămași singuri, Mircea, Staicu şi egumenul Lazăr îşi zâmbiră. 
Încheiaseră un târg plin de foloase. 

— Prieteni, va trebui să luăm ceva și de la venețieni. Dar nu acum, ci 
după cucerirea Dobrogii de la turci. Venețienii nu au colonie la Marea 
Neagră. Îi vom pofti să se aşeze mai mulţi la Tomis și le vom da sprijin. 


Câșştigul va fi înzecit, fiindcă mărfurile lor vor plăti vamă. Hotărâsem să 
scot Dobrogea din mâinile turcilor abia în primăvara viitoare. Acum cred că 
e bine să ne grăbim pe cât se poate. 

— Măria-ta, îl întrerupse egumenul, înainte de a părăsi tabăra lui loan 
al Dobrogii am avut cu el o discuţie. Atunci a fost dorinţa lui ca tot ce mi-a 
spus să aflați voi. De fapt, după asediul Varmnei, regele mi-a lăsat unele 
înscrisuri pentru voi. 

— Înscrisuri? 

— Da. Acum, când el e dispărut sau mort, nimic nu mă opreşte să le 
scot la iveală. Luaţi-le, măria-ta! grăi şi-i întinse două suluri cu pecetea 
Dobrogii pe ele. Mircea desfăcu primul sul și prinse a citi cu voce tare: 


Noi, loan, din mila lui Dumnezeu despot al Dobrogii și autocrat al 
Varnei, fiul seniorului de fericită memorie Dobrotă, lăsăm Ţării Românești 
întreaga putere în Dobrogea și Varna. Tezaurul ţării să fie folosit numai 
spre binele poporului meu. Unirea cu Ţara Românească e ultima noastră 
dorință. 

Acest înscris are tărie deplină numai după moartea noastră. 

Ioan. 

Îngândurat, vodă desfăcu al doilea sul şi nu mai citi titulatura 
obișnuită, ci numai textul: 

Sora noastră Irina va rămâne la curtea Țării Românești cu titlul ei de 
principesă și cu toată cinstirea de cuviinţă. Măria-sa Mircea, comitele 
Staicu și egumenul Lazăr să-i fie părinţi şi fraţi. Alături de marea populaţie 
a românilor dobrogeni, trăiesc aici şi alte neamuri. Greci, genovezi, 
venețieni, bulgari, evrei, tătari, turci şi armeni. Aceştia să se bucure de 
aceleași drepturi pe care le-au avut și sub noi. 

Zestrea prinţesei Irina, depusă de noi la mănăstirea Snagovului, 
rămâne întreagă a ei. Dar am mai depus la Snagov din averea noastră, încă 
cinci mii de ducați venețieni. Lăsăm din aceștia mănăstirii o mie pentru 
sufletul nostru, iar egumenului Lazăr, încă o mie. Cavalerului Arad, trei 
sute. Cavalerilor Bogdan, Grama, Ciîrstev, Ruk Spear, Sima și Carapelese, 
câte o sută. Restul va trece în stăpânirea slujitorului nostru Toma. Dacă 
averea noastră din Caliacra și Tomis nu se va spulbera cu totul sub urgia 
turcilor, ea va trece în vistieria Ţării Românești, dar va fi folosită pentru 
binele Dobrogii. Mai lăsăm cavalerului Arad casa noastră din Tomis şi 
dreptul de a se stabili acolo. 


loan. 


— Dumnezeu să-l ierte! murmură vodă, închinându-se. Nu-i știam un 
asemenea suflet mare. Păcat de el. 

— Poate că nu-i mort, vorbi egumenul. Poate e rob. 

— Cum să aflăm asta? 

— Numai Nufărul Alb ne-ar putea ajuta, zâmbi egumenul. 

— O va face, interveni Staicu. 

— O va face, se lumină domnul ţării. M-aş bucura să-l găsim în viaţă. 
Să-l scoatem din mâinile turcilor, fie prin vicleșug, fie prin răscumpărare. 
de asemenea, trebuie să trimitem solii la Adrianopole pentru a o răscumpăra 
pe tânăra prințesă Irina a Dobrogii. Poate că negustorii genovezi ar fi cei 
mai potriviţi să o facă. 

— Mai așteptăm, vorbi egumenul. Am trimis în căutarea ei nişte 
oameni care nu se dau îndărăt de la nimic. Tinerii cavaleri, Arad şi Grama, 
dimpreună cu Sima al nostru, sunt pe urmele ei. 

— Cavalerul Arad? Cine e omul acesta? De unde vine el? 

— E un tânăr ce nu a împlinit încă douăzeci de ani. 

— Un copil. Aţi trimis un copil să o scape pe Irina din mâinile 
turcilor? 

— Măria-ta, copilul acesta i-a făcut faţă cavalerului Bogdan într-o 
întrecere cu spada. 

— Ce vorbeşti, domnule? se entuziasmă vodă. 

— Săgeata lui loveşte fără greş până la o sută de paşi, completă 
egumenul. 

— Ei, ei, nici chiar aşa să nu o luăm! 

— Dar am văzut asta! 

— De necrezut! strigă vodă cu ochii strălucitori. 

— La Varna a fost unul dintre cei doi care au intrat în tabăra lui Ali și 
l-au păcălit, primejduindu-și viaţa. 

— Drace! sări vodă încântat. Parcă am auzit despre el. Nu cumva a 
fost amestecat în povestea medalionului? 

— A fost, măria-ta, aprobă egumenul. 

— Dar asta înseamnă că ne-a adus mari foloase la Buda! 

— Aşa se pare. Cavalerii Ionuţ şi Dumitru s-au întors la Snagov. Însă 
misterul celor petrecute la Buda nu l-am putut dezlega. Până azi nu am 
putut afla cine i-a atacat și cine i-a ajutat. Am luat măsuri să trimitem pe 


altcineva la curtea Ungariei, fiindcă e clar că acolo oamenii noștri au fost 
descoperiţi. 

— Bine, bine, lasă asta! spuse Mircea nerăbdător. Încă nu m-aţi 
lămurit în privinţa tânărului Arad. Cine e el? 

Comitele Staicu ridică din umeri. Egumenul făcu la fel, cu toate că știa 
unele lucruri. 

— Mda! Când se va întoarce, să-mi fie prezentat. Numai de se va mai 
întoarce. 

— Noi nu ne facem griji, zâmbi Lazăr. Toate harurile lui în privinţa 
măiestriei armelor stau în umbră față de marea chibzuială cu care e 
înzestrat. 

— Dar Grama? Nu cumva e pirpiriul cavaler ce a câștigat în mai 
tumnirul de spadă? 

— Chiar el. La Varna a luptat ca un leu, uimindu-l pe loan al Dobrogii. 

— Ah, era să uit! Ce legături au fost între loan și tânărul Arad? Văd că 
despotul s-a ocupat în chip deosebit de el. I-a lăsat bani mai mulţi și o casă. 

— Căile Domnului sunt mari și minunate! spuse Lazăr cucernic. 

— Aşa este, dar aud că la Snagov ar fi vreo două sute optzeci de 
călugări. Cel puţin aşa mi s-a spus. Câţi dintre ei sunt călugări cu adevărat? 

— Asta numai Bunul Dumnezeu ştie, zâmbi Lazăr. Sigur e faptul că ei 
stăpânesc mânuirea armelor cu multă pricepere. Numărul lor a crescut la 
peste patru sute. 

— O mică și puternică armată, grăi Mircea. 

— Da, dar ne ocupăm și de instruirea lor în știința cititului și a 
cunoașterii adevărului despre tot ce ne poruncește Dumnezeu. Chiar și 
îndărătnicul nostru Sima a început să citească şi să scrie. Însă, fantezia lui o 
ia razna adesea. El e sarea şi piperul Snagovului. 

— Măria-ta, interveni comitele Staicu, din câte ştiu, pe teritoriul țării 
avem nouăsprezece şcoli. În ele, dascăli sunt o seamă de călugări mai slab 
sau mai bine pregătiți. Acele şcoli funcţionează pe lângă biserici. Ar fi bine 
să mai înființăm încă opt. 

— Şi eu m-am gândit, dar de unde luăm dascăli buni? 

— De asta m-am îngrijit eu. O seamă de tineri boieri, care au studiat 
pe la universităţile din Bologna și Florenţa, doresc nu numai să fie dascăli, 
ci să şi întreţină şcolile cu banii lor. 

— lată o veste bună, dragul meu frate. 


— Da, dar nu e totul, maria-ta. Împreună cu prietenul meu Zamfirescu, 
despre care cred că e cel mai cult om al ţării, am făcut un alfabet al limbii 
române. Poate că nu e perfect, însă e un început bun, fiindcă nu se poate să 
vorbim româneşte şi să scriem în latină. Îl vom introduce în şcoli. Eu nu 
prea dispun de timp. Zamfirescu poate să o facă. 

— Zamfirescu a fost la mine în urmă cu câteva zile. De la el ştiu tot ce 
mi-ai spus. De asemenea, mi-a cerut să înfiinţez trei spitale conduse de 
medici şi felceri. Am stat de vorbă şi cu cei trei medici tineri, care au studiat 
medicina la Florenţa. Eu cunosc multe medicamente folosite în Apus, dar 
nu cunosc plantele medicinale folosite de felcerii noștri. Așa stând lucrurile, 
fiecare medic va lucra împreună cu doi sau cu trei felceri. Multe boli nu pot 
fi tratate acasă la bolnav. Apoi, spitalele îi vor scuti pe medici și pe felceri 
să facă deplasări lungi. 

— Unde vor fi plasate cele trei spitale? 

— Unul la Câmpul Lung, unul la Olt şi unul la Giurgiu. Toate costurile 
spitalelor vor fi suportate de curtea noastră de la Argeş. 

— Cam greu, zâmbi Staicu. Unul va fi suportat de mine. Cel de la 
Giurgiu. 

— Ai atâţia bani? 

— Am destui. 

— Iar cel de la Olt va fi suportat de Mănăstirea Snagovului, interveni 
Lazăr. Suntem mult mai bogaţi decât s-ar crede. Acum eu trebuie să plec. 
Am o seamă de treburi ce nu pot fi amânate. Măria-ta, domnule comite! se 
înclină el și părăsi odaia de lucru. 

— Pari obosit, frate, observă domnul ţării. Poate că ar fi bine să te 
odihnești o vreme. 

— Dragă Mircea, zâmbi trist comitele, te rog să mă crezi că visez un 
timp de odihnă. Dar când va fi el? Acum când turcii sunt lângă noi? Mi-am 
dorit să fac o vizită la Curtea Moldovei. Pe Margareta a prins-o dorul de 
părinţi, de rude și de prieteni. Ea nu-mi spune asta, însă eu știu ce e în inima 
ei. 


Trei sute de călăreţi coborau de-a latul Balcanilor către Adrianopole. 
După îmbrăcămintea roşie cu alb, se vedea că fac parte din oștile de 
achingii ale sultanului Murad. Căldura scăzuse la apropierea serii, dar mai 
avea destulă putere asupra călătorilor. Convoiul se mișca domol, ca o 
corabie pe o mare calmă. Cauza acelei înaintări greoaie stătea în oboseala 
robilor mulţi, flămânzi și istoviţi. Sandjac-begul, comandantul achingiilor, 
avea destule motive să fie nemulțumit că picase asupra lui o astfel de 
răspundere. Îi lipseau merindele, atât de necesare la drum lung, locurile nu 
erau tocmai sigure, iar robii se încăierau adesea cu oștenii. O parte dintre 
ghiaurii dobrogeni păreau niște dulăi gata să rupă lanţul și să muşte. Săreau 
la încăierare cu achingiii din te miri ce, fără teamă de moarte. Potecile peste 
dealuri, prin văi şi păduri, pe la vaduri de ape nu îngăduiau totdeauna o 
bună încercuire a robilor. Câţiva dintre ei scăpaseră fără urmă. Alţii 
căzuseră sub săgețile sau iataganele achingiilor. 

Sandjac-begul avea destule motive să fie cătrănit. Marele vizir Ali- 
paşa îi dăduse prinșii cu număr. Și tot cu număr trebuia să-i predea la 
Adrianopole. Mai purta la el o scrisoare către măritul padișah, în care Ali- 
paşa trecuse o seamă de date în dreptul fiecărui rob, chiar dacă mulţi dintre 
ei mințiseră în privința numelui. Fără scrisoare i-ar fi fost ușor, fiindcă ar fi 
completat numărul robilor fugiţi ori morţi cu bulgari de prin satele aflate în 
drumul său. În numai trei zile, pierduse vreo cincizeci de robi. 

„Măritul padişah îmi va tăia capul, socoti el. Mare minune să am 
noroc! Totuşi, poate că aurul, stofele de preţ și celelalte daruri încredințate 
mie de marele vizir să-l înduplece pe Murad. Însă cu Fareddin-pașa va fi 
mai greu. Șeitanul acela bătrân și lacom, crud şi nesimţitor ca un porc, mă 
va osândi. Puţina pradă de război pe care am dobândit-o eu în Dobrogea nu- 
i destulă să-l pot îndupleca. Norocul meu ar fi să nu-l găsesc pe Fareddin la 
Adrianopole, ci pe Sabahaddin. El e oștean și înţelege greutăţile unui drum 
lung. Dacă stau să mă gândesc bine, padișahul mă poate ierta când o va 
vedea pe frumoasa prințesă a Dobrogii. 'Ticălosului ghiujoi îi plac blondele, 
fiindcă el e tuciuriu ca smoala.” 

Tresări şi privi în jur. Până şi de gândurile sale îi era teamă. Spionii lui 
Ali sau ai sultanului totdeauna își făceau veacul printre oșteni. Dar achingiii 
îşi căutau de treburi. Puseseră tabăra la o margine de pădure, lângă un 


pârâu, hotărâți să facă acolo popas de noapte. În spatele celor câteva corturi, 
tabăra era apărată de nişte stânci. Robii, culcaţi deasupra pârâului, sorbeau 
lacomi din apa răcoroasă. Cravaşele achingiilor îi domoleau pe cei ce se 
apropiau prea mult de străji. Doar femeile și pruncii şedeau ciopor în 
mijlocul taberei. 

Sandjac-begul dădu poruncă să se împartă robilor din puţinele 
merinde. Cei unsprezece achingii trimiși de el să caute de mâncare încă nu 
reveniseră în tabără. Frumoasa Irina, acoperită cu un văl negru, se așezase 
pe pământul uscat alături de slujitoarea ei, o tânără grecoaică înaltă şi 
voinică asemenea unui luptător. Nu discutau între ele. Jalea lor era prea 
mare. Nimic nu le atrăgea spre vorbă. Căzuseră într-o apatie ce nu lasă de 
obicei gândurile să se toarcă în voie, ci să vină răzlețe și fără nici o legătură 
unele cu altele. Sandjac-begul era îngrijorat de soarta celor unsprezece 
achingii. 

Noaptea căzu domol peste tabără. Vântul adia slab ca o părere. Doar 
pădurea pornise nu geamătul obişnuit la vreme de iarnă, ci murmurul plăcut 
al verii. Stelele apăreau tot mai multe pe cer. La poalele stâncilor stăruia un 
foc vesel. Deasupra lui doi oșteni învârteau o frigare. Mai alături, sandjac- 
begul dimpreună cu doi ofiţeri şedeau de taină. În pădure, paisprezece 
bărbaţi trăgeau cu urechea spre tabără. Departe de ei, într-o văgăună, 
slujitorul Cotae, nu tocmai mulțumit de vecinătatea achingiilor, păzea 
cincisprezece cai. 

„Hm! reflectă el mohorât. Lipitorile mi-au supt sângele prin mlaștini. 
La Vama era gata-gata să mi se cânte prohodu”. În Dobrogea la fel. Azi, 
după prânz, când i-am atacat pe cei unsprezece achingii, am crezut că mi-a 
sosit sfârşitu”. Puțin a lipsit ca unul dintre turcaleţi să mă găurească frumos 
cu o săgeată. Acum, dracu ştie dacă nu voi cădea rob, sau chiar mai rău. 
Ferice de Gogoașă! Cred că, înțelept cum îl știu, a dat dosu’ cu cele două 
pungi burduşite. Încă nu mă încumet să o iau din loc. Dar dacă Sfânta 
Născătoare ne ajută să scăpăm de aici, stăpânu” poate să ţoșcăie din buze a 
pagubă după mine.” 

Cavalerul blond şedea între scundul Grama și rotofeiul comandant al 
Snagovului, bucuros că numărul micului său grup crescuse. Cu multe 
ceasuri înainte, întâlniseră la celălalt capăt al pădurii șaptesprezece fugari 
din tabăra sandjac-begului. Opt români, cinci greci şi patru bulgari. Îi 
ospătaseră după puteri din propria merinde şi le dăduseră sfaturi să ţină 


drumul spre răsărit către mare. Patru dintre fugari erau înarmaţi cu arcuri 
luate de la străjile pe care le sugrumaseră cu o noapte înainte. 

— Văzându-vă atât de puţini, eram gata să vă atacăm cu săgeți, spuse 
unul dintre fugari. Abia când aţi ajuns mai aproape ne-am dat seama, după 
straiele de pe voi, că sunteţi creștini. 

Discutaseră o vreme acolo, printre copacii din marginea răsăriteană a 
pădurii. Când să se despartă unii de alţii, zăriseră unsprezece achingii călări. 
leşiseră pe neașteptate dintr-o vâlcea și își îndemnau caii către alta, ce 
adăpostea un pârâu. Descălecaseră apoi lângă apă, desfăcând legăturile mari 
cu merinde. Era ceasul prânzului. Caii gustau din iarba fragedă de pe lături. 
Privindu-i prin desișul de frunze, cucernicului Sima îi veni o idee. 

— Ce-ar fi să ne strecurăm până aproape de ei şi să-i luăm cu săgețile? 

Grama strâmbă din nas. 

— Aici avem altă misiune. Pe urmă, suntem doar patru contra 
unsprezece. Asta dacă îl punem la socoteală şi pe Cotae. 

Dar cavalerul blond nu împărtăși părerea lui Grama. 

— Suntem opt, dragul meu, spuse privind spre foştii robi. Patru dintre 
aceştia ne pot ajuta. Părintele Sima are dreptate. Armele, merindea și 
gonacii turcilor ne fac mare trebuinţă. 

Unii dintre fugari îşi lăsaseră în mâinile sandjac-begului nevestele, 
pruncii sau prietenii. Motiv pentru care se bucurară aflând planul 
cavalerilor. Opt bărbați pormiră a se furișa de-a lungul pârâului printre 
numeroasele tufe, către locul unde achingiii prânzeau lipsiţi de griji. Cotae, 
ultimul din grup și destul de neajutorat în folosirea arcului, era singurul 
nemulțumit de isprava ce se putea încheia prost. 

Cei opt bărbaţi, acoperiţi de tufele multe din jurul pârâului, ajunseră la 
vreo patruzeci de paşi în spatele achingiilor. Le auzeau glasurile destul de 
lămurit. Cei ce le cunoșteau limba deduseră că ei cărau ceva merinde luată 
dintr-un sat bulgăresc. La un semn al blondului oamenii își încordară 
arcurile, iar săgețile lor porniră odată. Însă, aşa cum se întâmplă adesea, 
unii ochiseră același dușman, astfel că numai patru dintre achingii fură 
loviți din plin. Surprinși, ceilalți turci săriră în picioare. Armele lor erau 
alături. O nouă salvă mai dobori trei. Dar mai erau încă patru. Unul alergă 
spre cai şi sări în şa. Blondul îl dobort la vreme. Ultimii trei îşi încordară 
arcurile spre locul de unde venea atacul. Una dintre săgeți trecu doar la un 
deget de căpăţâna lui Cotae. Lupta se încheie totuși cu bine. Achingiii 


rămaseră prea puţini și descoperiţi în faţa săgeţilor. Doi dintre achingii erau 
doar răniți. Nu avu însă nimeni milă pentru ei. 

În vreme ce fugarii se ospătau cum se cuvine, Arad împărți caii și 
armele. Şase dintre foştii robi, lipsiţi de gonaci, îşi continuară drumul. Așa 
se făcuse că micul grup al cavalerului blond crescuse la cincisprezece 
oameni. Tabăra sandjac-begului o găsiră după numeroasele urme ale cailor. 

„Sunt vreo trei sute de achingii, chibzui Arad. Mulţi şi prevăzători. De 
trei zile ne ţinem după ei. Până acum nu ne-am putut strecura în tabără. 
Poate vom reuși în noaptea aceasta. La lumina zilei, e curată nebunie să te 
apropii de ei.” 

— Plec să dau o raită pe lângă tabără, spuse în șoaptă. 

— Să nu te duci prea departe! îl povăţui Grama. 

— Nici o grijă, răspunse tânărul. Mă pricep să mă strecor la vreme de 
noapte. 

Umbra deasă a copacilor îl înghiți curând. Arad nu se grăbea. Până la 
miezul nopții mai era mult. El voia să atace cu puţin înainte de schimbarea 
străjilor. În celelalte nopți observase că primul schimb de străji se făcea la 
mijlocul lor. Dincolo de pădure lumina lunii stăruia puternică. Tânărul își 
petrecu arcul pe după gât și pipăi cuțitul aşezat într-o teacă de piele la șold. 
Ajunse printre ultimii copaci. Se afla pe o înălțime. Terenul urca în pantă 
mare. Din locul acela privirile lui acoperiră întreaga tabără. Robii, culcaţi 
direct pe pământ, arătau ca niște mușuroaie. Erau mulţi. Poate vreo cinci- 
şase sute. La picioarele blondului, pământul se rupea brusc într-o văgăună. 
Prin ea trecea un pârâu care făcea un cot către mijlocul taberei. Dincolo de 
văgăună, străjile vegheau aşezate cam la zece-cinsprezece paşi una de alta. 
Puțin mai sus, pe marginea de miazănoapte a taberei începeau parcă, în 
trepte, înălțimile. Stâncile arătau ca un brâu. La poala lor ardea un foc vesel. 
Câţiva bărbaţi ședeau în preajma lui și poate că îşi așteptau cina, fiindcă în 
aer plutea miros de frigăruie. Vântul slăbuţ trecea peste tabără spre pădure. 

„Lângă stânci şi-a ales, cred, loc de odihnă comandantul, chibzui Arad. 
Friptura nu poate fi pentru altul, iar cortul cel mare îmi dovedește că nu mă 
înşel. În partea de miazăzi a vâlcelei se află caii turcilor. Și tot acolo 
achingiii din celelalte schimburi. Dacă vreau să văd mai mult, e bine să urc 
încă o bucată de drum prin pădure. Aici nu pot trece pe malul din faţă fără 
zgomot.” 

Ajunse curând destul de departe de tabără. Cobort lângă pârâu, apoi 
ieşi dincolo de el. Stâncile porneau chiar din marginea apei. Începu să 


coboare spre tabără de-a lungul lor. Foşnetul vântului îi era aliat bun. 
Ajunse doar la vreo douăzeci de paşi de prima strajă. Pe acolo primejdia se 
anunţa clar. O luă spre stânga în urcuș. 

„Spatele dinspre miazănoapte al taberei nu cred să aibă străji, reflectă 
Arad. Stâncile și înălțimile mari sunt o apărare sigură pentru achingii. Ei 
bine, tocmai pe aici ne vom sili să atacăm.” 

Aşa cum prevăzuse blondul, pe stânci nu erau străji. Începu să se 
târască, fiindcă lumina lunii era prea puternică, iar străjile din josul vâlcelei 
ar fi putut să-l observe. Pipăia cu grijă locul înainte de a face o mişcare. 
Încă puţin şi ajunse pe marginea stâncii. De sus văzu întreaga panoramă a 
taberei. Străjile stăteau neclintite, semn că se luptau cu somnul. Sub el, la 
vreo trei înălțimi de om, focul murea treptat. Sandjac-begul discuta cu doi 
ofițeri și se arăta neliniștit de faptul că cei unsprezece achingii trimiși după 
provizii prin satele bulgăreşti încă nu reveniseră. Comandantul mai era 
nemulțumit și de fuga unor robi. Ofițerii cătau să-l îmbuneze. 

Cavalerul blond mai privi încă o dată pe deasupra taberei, apoi se 
retrase, convins că văzuse destul. 

După chibzuiala lui Grama, trecuse mult peste o jumătate de ceas. Şi 
tocmai când se neliniști de-a binelea auzi un foşnet. Venise Arad. Oamenii 
micului grup se apropiară în jurul blondului. 

— Prieteni, vorbi el în şoaptă, cred că e vremea să pornim. Vom lovi 
tabăra dinspre miazănoapte. Pe stâncile de acolo nu sunt străji. Însă mare 
atenţie la zgomot. La cea mai mică greșeală, va trebui să fugim. Să lăsăm 
totul baltă. Sandjac-begul achingiilor se odihneşte lângă stânci. Voi încerca 
să-l prind. Frumos ar fi să înconjurăm tabăra şi să lovim cu săgețile din mai 
multe părți. Suntem însă puţini, nu ne convine asta. Vom fi puternici numai 
în grup. 

Le explică planul său în amănunţime, după care tăiară prin pădure 
către miazănoapte pentru a ajunge la locul pe unde trecuse Arad. Sub 
apăsarea vântului, crengile de sus ale pădurii cântau frumos acoperind 
zgomotele. Noaptea cădea domol către miezul ei. 'Treisprezece bărbaţi cu 
arcurile pregătite şedeau neclintiți la picioarele stâncilor. Reuşiseră să 
ajungă acolo cu bine. Umbra acestora îi ferea de privirile străjilor. Sus, pe 
prima treaptă a stâncilor, blondul se pregătea să facă o săritură. Lângă focul 
amortit, sandjac-begul îşi lua cina îngândurat. Ofițerii plecaseră. În tabără 
domnea aceeași liniște. Un trup greu căzu asupra comandantului. Nu prea 
voinic, sandjac-begul se pomeni ridicat în picioare de o mână puternică. 


Lama unui cuţit îi zgâria pielea gâtului. Străjile mai apropiate auziră 
zgomotul şi tresăriră. În aceeaşi clipă răzbi un glas puternic în turcește. 

— Sunt Nufărul Alb. Comandantul vostru e în mâinile mele. Orice 
mişcare a voastră îi primejduieşte viaţa. 

Apoi Arad grăi mai încet: 

— Spune oamenilor să rămână pe loc! 

Dar lucrurile nu se petrecură după cum se așteptase tânărul. Sandjac- 
begul nu era fricos şi, în loc de a pronunţa cuvintele impuse de Arad, strigă 
aspru: 

— Achingii, la mine! Săriţi!... 

Acelea fură ultimele sale cuvinte. Arad îl lovi. Străjile porniră în 
goană. Paşii lor se apropiau iute. La partea de miazăzi a taberei, ceilalți 
achingii se treziseră şi își cătau armele cu înfrigurare. Sima, Grama, 
dimpreună cu prietenii lor traseră primele săgeți asupra străjilor care soseau 
în goană. O clipă, atacul neprevăzut îi descumpăni pe turci. Câţiva dintre ei 
căzuseră, dar situaţia micului grup se părea că e pecetluită. Primele săgeți se 
loviră de stânci destul de aproape de ei. Arad fu pe punctul de a încerca o 
retragere cu oamenii săi spre pădure când se petrecu un fapt uluitor. Un fapt 
la care nu se gândise. Robii se treziseră în același timp cu paznicii lor. 
Nimeni nu le poruncise. Nimeni nu așteptase ceva de la ei. Însă fiecare 
înţelese într-o clipă că o astfel de ocazie nu vor mai întâlni. Săriră ca nişte 
arcuri asupra paznicilor. O bătălie cumplită se pomi în vâlceaua de la 
poalele stâncilor. Primele străji, prinse între oamenii blondului și surprinse 
de atacul robilor, căzură înainte de a se uni cu ceilalți. O seamă de arme își 
schimbară stăpânii. Răcnete puternice răzbeau din partea de jos a taberei. 
Acolo, achingiii din celelalte schimburi nu apucaseră a se grupa. Ofițerii 
strigau zadamic să o facă. Dar cine să-i mai asculte într-o astfel de situaţie? 
O seamă dintre ei, îngroziți că Nufărul Alb intrase în tabără, fugeau pe 
marginea pârâului în jos. Robii mai mulți decât ei le săreau în spinare. 
Încăierarea dură doar câteva minute. Căzuseră mulți turci și, alături de ei, 
mulți creștini. 

Curând cavalerul blond îi adună pe foștii robi și puse străji în jurul 
vâlcelei. Era stăpân pe situaţie, chiar dacă pericolul încă nu trecuse. Cel 
puţin jumătate dintre achingii fugiseră și cu siguranță că se vor strânge 
laolaltă undeva, în josul pârâului. A porni împotriva lor pe vreme de noapte 
nu era înțelept. Cei mai mulţi dintre caii turcilor rămăseseră în tabără 


datorită lui Sima. Grăsunul repezise acolo oameni înarmaţi pentru a-i opri 
pe achingii să se apropie. 

Nimeni nu dormi până la ziuă. Strigătele răniților — românești, turceşti, 
grecești, bulgărești — înfiorau împrejurimile. Când prima geană de lumină a 
zilei îşi făcu apariţia, Arad slobozi o seamă de porunci. Sima se interesă de 
starea şi numărul răniților. Grama de numărul cailor. Un grec, de cel al 
morţilor. Peste puţină vreme, Grama reveni lângă cortul cel mare al 
comandantului. 

— O sută şaizeci și şase de cai, spuse el. 

Îndată după Grama sosi grecul. 

— Douăzeci și trei de morţi ai păgânilor și treizeci și unu de ai noștri. 

În sfârşit, veni şi Sima. 

— Domnule, grăi el, nu stăm prea bine. Mulţi răniţi achingii și creştini. 
Unii răniţi greu, alții mai uşor. 

— Câţi, sfinţia-ta? 

— Patruzeci şi doi de turci şi cincizeci și şapte de creştini. 

— Deci douăzeci şi trei de morţi, patruzeci şi doi de răniţi, la care mai 
adăugăm nouăsprezece prinşi dimpreună cu comandantul lor, plus 
unsprezece pe care i-am lovit în timpul zilei, fac nouăzeci și cinci de turci 
scoşi din luptă. Asta înseamnă că undeva, prin apropiere, mai sunt vreo 
două sute de achingii, însă mulți dintre ei fără arme și fără cai. Tabăra 
noastră numără aproape cinci sute de suflete. Sfinţia-ta, îngrijeşte-te de 
îngroparea morţilor creştini! 

— Fără cazmale? 

— Fără. 

— Dar turcii? 

— Îi vor îngropa ortacii lor, care sunt pe aproape şi ne pândesc. Chiar 
și achingiii răniţi rămân pe loc. Într-un ceas vom ridica tabăra și pornim la 
drum. Orice întârziere ne poate aduce mari neajunsuri. Cred că şi alte 
convoaie trimise de marele vizir către Adrianopole vor trece pe aici. Apoi, 
achingiii fugiţi din tabără pot trimite după ajutor. 

Oamenii scormoneau pământul folosind, în loc de cazmale, doar 
cuţitele şi iataganele. Alţii făceau tărgi pentru transportarea răniților. 
Femeile puneau feşe peste răni. Copiii umpleau burdufurile cu apă. Grama 
făcea inventarul puţinelor provizii. Încruntat, Sima arăta cam pământiu la 
față. Lui i se ceruse a face rugăciunile de cuviință pentru morţi și-i era 
teamă. De când se ştia, nu fusese atent la astfel de lucruri. Până la urmă își 


luă inima-n dinţi şi intonă de vreo câteva ori: „Aleluia”. Apoi spuse ceva pe 
nas astfel că nimeni nu pricepu nimic, după care ţinu scurta și obișnuita 
predică. 

— Proorocu” Isac l-a omorât pe Lot, Lot l-a omorât pe Avram, Avram 
pe Irod, Irod pe... Pilat, Pilat pe Noe, Noe pe Cain, Cain pe Isac, Isac pe 
Pilat, Pilat pe Lot şi s-a sfârşit prima zi după facerea lumii. În cea de-a doua 
zi ridicatu-s-au evreii împotriva tătarilor şi au scăpătatără din robie pe 
Marea Roşie. Marele vizir al evreilor lovit-au cu ghioaga în stâncă și au 
căzutără mană pentru oameni și dobitoace, care mană împuţinat-au viile. Pe 
urmă s-a făcut lumină și s-au despărțitără apele de uscat. Aleluiiia! 

Unul dintre ascultători îi şopti ortacului său: 

— Sfinţia-sa le cam încurcă. Dacă Isac l-a omorât pe Lot, Pilat ce i-a 
mai făcut mortului? 

— Crede și nu cerceta, nărodule! îl domoli ortacul. Sfinţia-sa știe mai 
bine. Aud că e călugăr. Adică mai înțelept ca un popă. Călugării totdeauna 
sunt tobă de carte. De mult n-am mai ascultat o predică așa de frumoasă. E 
om subțire, măi frati-miu! Când vom prinde ceva răgaz de timp, îl rog să 
mă spovedească. Sfinţii călugări iartă mai adânc decât popii. 

— Zău? 

— Dar ce ţi-ai închipuit? 

Cavalerul blond se apropie de cortul Irinei. Frumoasa fiică a Dobrogii 
îşi uitase propria durere, căci nu ştia nimic despre fratele ei, şi dădea ajutor 
la îngrijirea zecilor de răniți. 

— Prinţesă, grăi el, numele meu e Arad. 

Tânăra îi privi o clipă straiele mânjite de sânge. 

— Parcă Nufărul Alb am auzit că sunteţi. 

— Ah, nu! se apără el. În noaptea asta doar m-am folosit de numele 
marelui cavaler, neștiut de noi. 

— Da, da, aşa trebuie să fie! aprobă fata, cam neîncrezătoare. Vă 
mulţumim, domnule Arad. M-aţi salvat de la dezonoare. 

— Încă nu, vorbi el cu sinceritate. Mai avem drum lung de străbătut. 
Vom călători spre răsărit, către malul Mării Negre, pentru a ocoli o întâlnire 
cu alţi achingii. Drumul nostru nu va fi prea ușor. 

Grupul fugarilor ocoli pădurea. Mulţi dintre bărbaţii cu arme călăreau 
pe de lături, gata să înfrunte vreo primejdie. Mergeau domol. Răniţii, copiii 
şi femeile nu îngăduiau un marş mai aspru. Undeva, pe o înălțime, câţiva 
achingii priveau în urma convoiului. 


Când soarele șezu în cumpăna zilei, fugarii ajunseră într-un sat 
bulgăresc. Un sat mare şi pustiu. Multe din case căzuseră în paragină, iar 
altele trecuseră prin pârjolul focului. Doi bătrâni localnici ieşiră la iveală 
dintr-o margine de pădure. Ei povestiră că satul e așezat în drumul 
achingiilor care vin dinspre miazănoapte. Din această cauză populaţia se 
adăpostea prin păduri. Auzind din ce urgie scăpaseră fugarii, cei doi bătrâni 
umblară pe la ascunzătorile știute de ei. Aduseră pâine, caş proaspăt și chiar 
câteva pulpe afumate. Cam puţine merinde pentru cinci sute de suflete, dar 
împărţite de Sima cu chibzuială ajunseră pentru fiecare măcar să-și 
astâmpere foamea. Până și celor nouăsprezece turci prizonieri li se făcuse 
parte. 

În vreme ce oamenii prânzeau aşezaţi în grupuri, cavalerul blond, Sima 
şi Grama făcură un scurt inventar al prăzilor scăpate de la turci. Darurile 
trimise de marele vizir sultanului Murad cuprindeau scule de aur, ducați 
venețieni, perperi, ducați de argint și alte monede. Stofele, multe și grele, 
împovărau câţiva cai. 

— Cred că am putea libera caii de poveri, spuse micuțul Grama. 

— Adică? întrebă călugărul. 

— Să împărţim stofele pe numărul de oameni. Fiecare dintre ei își va 
căra propria bucată de stofă. 

— Bună idee! aprobă Arad. Chiar și banii îi putem împărţi. De fapt, 
oamenii aceştia nu mai au nimic. Lor li se cuvin banii şi toate sculele de aur. 
Transformat totul în aur, avem la noi cam unsprezece mii de ducați 
venețieni. Poate că mă înșel în prețuirea inelelor, brățărilor şi celorlalte 
scule, dar sper că nu cu mult. Asta înseamnă că fiecărui bărbat, femeie sau 
copil le revin câte douăzeci şi doi de ducați de aur. 

— Nu-i rău! murmură Sima. Ar fi însă o greutate. Cum împărțim 
sculele care sunt sau mai ieftine, sau mai scumpe de douăzeci și doi de 
ducați? 

— Pe familii, acolo unde nu se poate altfel. 

În mai puţin de două ceasuri, fiecare dintre fugari își primi partea de 
aur şi stofe. Suma nu era chiar de lepădat. Unele familii primiseră pentru 
toţi valoarea a o sută sau chiar peste o sută de ducați venețieni. O mică 
avere, ce le îngăduia să-și refacă viaţa. De fapt, unii nu avuseseră atâta 
niciodată, astfel că acum se socoteau bogaţi. Apoi, mulţi dintre ei aveau 
rosturi bune în Dobrogea. Turcii le luaseră lucrurile de preţ, dar casele 
rămăseseră, ca şi pământul bun. Totul era să ajungă din nou acasă. 


Părăsiră satul. Noaptea îi prinse pe un platou înalt și nu prea întins. 
Arad alesese locul acela fiindcă prezenta siguranţă pentru tabăra de noapte. 
Pe urmele lor, o seamă de achingii se aţineau ca lupii după pradă. Arad 
simţea că sunt urmăriţi. Nu văzuse nimic neliniştitor, însă știa că achingiii 
nu-și pot lăsa prada, fiindcă la Adrianopole i-ar aştepta călăul. Sima împărţi 
ultimele merinde doar pentru copii și răniţi. Ceilalţi îşi rostuiau culcușşuri pe 
întregul platou. Arad puse două rânduri de străji în jurul taberei. O parte pe 
buza platoului, iar alta la cel mult cincizeci de paşi mai jos. Când totul fu 
isprăvit cum se cuvine, cavalerul blond, Sima și Grama chibzuiră o vreme 
împreună. 

— Simt că turcii ne urmăresc, spuse grăsunul. 

— Şi eu am această bănuială, întări Arad. Totuşi, acum nu ne temem 
de ei. Sunt prea puţini. 

— Dar îți amintești ce ziceau cei doi bătrâni din sat? interveni Grama. 
După spusele lor, cam la o jumătate de zi călare spre miazăzi de sat ar fi o 
garnizoană turcească. O garnizoană mare și puternică. Achingiii ştiu asta şi 
cred că au trimis călăreți după ajutor. Alţii se țin pe urmele noastre. 

— E tocmai de ce mă tem, grăi Sima întunecat. Pe noi ne vor prinde 
mai greu, însă oamenii aceştia ar fi păcat să pice iar în mâinile lor. V-aţi 
gândit la asta? privi către Arad. 

— M-am gândit. Vom trimite şi noi după ajutor. 

— Ajutor? 

— Da, ajutor. După spusele celor doi bătrâni, în satul lor eram cam la o 
zi şi jumătate de Vama. Ei bine, o jumătate de zi de drum am făcut-o. Asta 
înseamnă că mâine seară putem ajunge acolo. Dacă turcii au cerut ajutor, 
oricât de iute ar fi călărit încolo și îndărăt, nu ne pot ajunge înainte de 
mâine pe la prânz. Vom trimite câţiva călăreţi la Varna. Noi numai acolo 
putem cere ajutor. Cred că vreo sută și ceva de turci sunt acum prin 
apropierea noastră. Numărul lor mic nu le îngăduie să atace tabăra. Ei 
așteaptă întăriri, iar până atunci nu ne scapă din ochi. Sfinţia-ta, ești 
priceput la oameni ca nimeni altul. Te rog să alegi şase tineri în plină putere. 

Plăcut impresionat de laudă, Sima porni iute în căutarea lor și nu 
zăbovi prea mult. Alese nişte tineri voinici, buni să îndure osteneala unui 
drum lung. Arad îi privi cu plăcere. 

— Prieteni, grăi el, plecaţi îndată ce cade întunericul serii. Veţi primi 
şase cai pe alese. Lumina lunii să vă prindă departe de platou. Şi să nu vă 
opriți din drum. Numai cu ajutoare de la Varna putem scăpa de primejdia 


turcilor. Să mergeţi numai spre răsărit. Când ajungeţi la malul mării o luaţi 
spre miazănoapte. Varna trebuie să fie undeva pe aproape. Noi venim, după 
puteri, în urma voastră. 

Sima şi Grama şezură o vreme de taină cu cei şase călăreți. Arad se 
apropie de grupul de prizonieri turci. 

— În seara asta veţi răbda de foame dimpreună cu noi, vorbi el în 
turceşte. Merindele abia ne-au ajuns pentru copii și răniţi. 

Sandjac-begul îl privi adânc. Mânia stăruia puternică în ochii săi. 

— De ce nu m-ai omorât, câine? De ce ai folosit nu lama, ci mânerul 
cuţitului tău? 

— Să te omor? făcu Arad cu blândeţe. La început am avut un astfel de 
gând. 

— Apoi? 

— Apoi mi-am dat seama că eşti un viteaz, comandante. 

Tăcură. După o vreme, vocea sandjac-begului se auzi ca un murmur. 

— De fapt, nu-i o ruşine să fii doborât de Nufărul Alb. 

— Nufărul alb? râse Arad. Eu nu sunt Nufărul Alb. 

— Lasă că ştim noi, vorbi comandantul cu admiraţie în glas. Cine ar fi 
cutezat, doar cu o mână de oameni, să atace o tabără de achingii? Numele 
tău e cinstit la noi ca și la ghiauri. 

Arad ridică din umeri. Că nu-i el Nufărul Alb era greu să i-o scoată din 
minte. Comandantul îi făcu un semn să se așeze alături, fiindcă ce dorea să-i 
spună nu era şi pentru urechile celorlalți prizonieri. 

— Ghiaure, grăi cu voce joasă, Nufărul Alb se zice că a făcut adesea 
lucruri drepte chiar și printre credincioșii lui Allah. Noaptea trecută mă 
gândisem să-mi fac seama la primul prilej. Să mă încaier cu unul dintre 
oamenii tăi și să capăt o moarte cum se cuvine. Apoi mi-am dat seama de 
prostie. Eu sunt un oștean sărac. De când mă știu, car mereu bogății pentru 
stăpânii mei. Mie mi se întinde atât cât să nu mor de foame. Uneori am fost 
chiar lăudat. Dar o singură dată dacă-mi păgubesc stăpânii, mă așteaptă 
călăul. lată că niciodată nu am alergat în folosul meu. Poate că a venit 
vremea să o fac. În noaptea care a trecut, m-am gândit la multe. Şi tare îmi 
vine a crede că lumea fiilor lui Allah, ca şi a creştinilor, e tare prost rostuită. 
Unii aleargă, alții trândăvesc. Unii au puterea și bogăţiile, alţii nimic. Cei 
mari ne vorbesc adesea că fiii lui Allah sunt una peste tot. Prostii! Lumea se 
împarte în bogaţi şi săraci. Aşa a fost totdeauna şi aşa va fi mereu. Poate că 
padișahul Murad e mai nătâng decât mine. Dar soarta i-a hărăzit o viață de 


stăpân. Un semn al său şi unul dintre copiii lui Allah cade sub securea 
călăului. lar dacă e așa, în ce să mai cred? În Coran? Mi-ai dăruit viaţa, dar 
dacă sufletul tău e atât de bun pe cât se spune la noi, ajută-mă până la capăt. 

— Ce pot să fac? 

— Multe, Nufere Alb. Să-mi dai un cal şi câţiva ducați venețieni. Voi 
pleca departe de imperiul sultanului Murad, unde nu mă aşteaptă altceva 
decât mânia lui. Mi-am făurit o seamă de planuri. Poate că unul va fi destul 
de bun pentru a începe o viață nouă. Încă nu sunt bătrân. Abia am împlinit 
treizeci și patru de ani. 

— Mâine seară vei primi un cal şi douăzeci de ducați venețieni, hotărî 
blondul, îngândurat de cele auzite. 

— Mai mult decât mă aşteptam, răspunse fostul comandant cu ochii 
strălucitori. Pe faţa lui curată, limpede, parcă apăru un început de zâmbet 
frumos. Păcat că ne-am întâlnit ca dușmani, continuă sandjac-begul. În altă 
împrejurare poate că am fi fost prieteni. 

— Care e numele tău? întrebă Arad. 

— Omar, Nufere Alb. 

Începea să se întunece. Blondul îl părăsi pe Omar. Cei şase călăreți 
erau gata de drum. 

— Vom cobori cu ei prin partea de răsărit a platoului, le spuse lui Sima 
şi Grama. Eu o iau înainte. S-ar putea ca achingiii să fi pus pândari în jurul 
nostru. Voi porniţi după mine cam peste o jumătate de ceas. Vă aştept la 
capătul de jos al râpelor. 

Noaptea picase blândă, cu aerul călduţ. Tânărul ajunse la poalele 
platoului fără a simţi măcar un foşnet. Nici frunzele copacilor nu se mișcau. 
Totul părea încremenit și calm. Făcu un drum scurt către o vale înconjurată 
de arbori înalți. Pe acolo achingiii s-ar fi putut strecura spre platou chiar în 
timpul zilei. Dar valea era pustie. Reveni tocmai când cei șase călăreți 
însoțiți de Grama și Sima își încheiaseră coborâșul. 

— Să mergeţi o bucată de drum cu caii de căpestre! le porunci Arad. 
Încălecaţi când va răsări luna. Aveţi cai buni. Să ocoliți pădurile, fiindcă 
primejdiile aproape totdeauna de acolo se arată. 

Întunericul nopţii îi înghiţi iute pe tinerii călători. Zgomotul de copite 
era domolit de iarba deasă și fragedă. 

— O făcurăm și pe asta, şopti cu satisfacție rotofeiul călugăr. Acum e 
vremea să ne tragem spre odihnă. Mâine avem o zi grea. Va trebui să 
mergem mai sprinten, iar merindele ne lipsesc. 


— Să dăm un ocol taberei, propuse blondul. 

— Bun gând! fu de acord micuțul Grama. Parcă nu-mi vine a crede că 
turcii se ațin după noi doar la mare distanţă. Și nu numai atât. Să ne gândim 
că sunt vreo două sute. 

— Nu toți au cai și arme, răspunse călugărul. 

— Parcă noi avem? În timpul zilei poate că şi-au făurit bâte pentru cei 
fără arme. Bâta nu a fost niciodată mai slabă decât spada. Noi i-am atacat 
doar cu cincisprezece oameni şi am izbutit. Dar două sute de oşteni căliţi 
pot mai mult. 

— Avem două rânduri de străji, replică Sima. 

— Ei și? Turcii n-au avut străji? 

Luna apăru la fel de frumoasă ca şi cu o noapte în urmă. Cei trei 
prieteni porniră să facă înconjurul platoului la adăpostul tufelor şi al 
copacilor. Când ajunseră în partea de apus, adică în locul pe unde trecuseră 
în timpul zilei, auziră foşnete slabe. Ele veneau din dreapta lor. Apoi totul 
se linişti. Era în partea aceea o ruptură a terenului, o albie de pârâu secată. 
Văgăuna continua câteva sute de pași, după care se răsucea brusc pe sub 
poala unui deal. 

— Cred că e bine să ne retragem pe povârnișul platoului, șopti Arad. 
Să urcăm, fiindcă de aici nu se vede cum trebuie. 

Folosiră umbra tufelor şi urcară vreo treizeci de pași. La picioarele lor 
priveliştea era alta acum. Puteau să vadă destul de clar peste tufe. Își 
pregătiră arcurile şi rămaseră nemișcaţi. Dinspre pârâu nu mai răzbeau 
zgomote. 

Trecuse, poate, un ceas ori mai mult. Liniştea de la poalele platoului 
era deplină. 

„Să fi fost nişte vulpi, sau iepuri?” se întreba fiecare dintre ei. 

Spre miazăzi, pe cer se adunau molcom câţiva nori palizi. Undeva, nu 
prea departe, răzbiră grohăituri puternice. 

— Mistreţi, murmură blondul. 

Apoi auzul său ager prinse din nou zgomot slab dinspre locul pe care îl 
priveau. Câteva umbre apărură pe buza pârâului. Săgeţile celor trei prieteni 
porniră în același timp. Două răcnete puternice sparseră liniștea nopții. 
Umbrele dispărură brusc, iar în pârâu zgomote limpezi de forfotă, de paşi ce 
se depărtau în goană îi lămuriră pe cei trei prieteni că nu se înșelaseră. În 
urma celor din pârâu, cavalerul blond strigă în turcește doar două cuvinte: 

— Nufărul Alb! 


— Acum putem să ne retragem spre odihnă, spuse călugărul. Achingiii 
au încercat, cred, să ne surprindă străjile. Dacă ar şti ei că doar trei oameni 
i-au înfruntat! Dar n-au cum să afle. Au înțeles doar atât, că ghiaurii nu 
dorm şi că-i aşteaptă. Peste noapte nu vor mai încerca. Și nici la ziuă, 
fiindcă suntem mai numeroși decât ei. 

Arad, Grama şi Sima reveniră în tabără. Strigătele de moarte ale celor 
doi achingii fuseseră auzite acolo. Străjile, care picotiseră mai devreme, 
acum ședeau cu ochii la pândă. Somnul le fugise. Dincolo de cercul străjilor 
răsări în faţa lui Arad o umbră. 

— Ce a fost cu strigătele acelea de la poalele platoului? îl întrebă Irina. 

— Achingiii au încercat să ne lovească tabăra pe furiș. Culcaţi-vă! 
Până la ziuă nu ne mai pândeşte nici o primejdie. 

Irina se îndepărtă, convinsă că lângă Nufărul Alb e în deplină 
siguranţă. 

„Cât e de tânăr! reflectă ea. Totdeauna am crezut că Nufărul Alb e un 
om în plină maturitate. Un cavaler căruia anii i-au săpat brazde pe frunte şi 
pe față. lar anii mulți înseamnă experiență multă. Blondul nu cred că are 
peste douăzeci și trei-douăzeci şi patru de ani. Poate nici atât. Experienţa 
greu face casă bună cu vârsta fragedă. Și totuși, blondul arată că o are din 
plin. Acum, după ce am fost martoră la scoaterea noastră de sub puterea 
celor trei sute de achingii, nu mă mai mir că Nufărul Alb e atât de vestit 
printre oameni.” 


* 


Zorile umplură platoul cu lumina lor blândă. Convoiul pornise la drum 
în grabă mare. Arad bănuia că ziua care abia începuse va fi cea mai grea. 
Dacă achingiii au primit sau vor primi ajutoare, un atac din partea lor era de 
aşteptat. Poate că o poziţie bună, aleasă cu grijă undeva, pe desele înălțimi, 
i-ar fi ajutat să reziste un timp. Din păcate lipseau merindele, iar săgețile 
erau puţine. Apoi o luptă de apărare aduce aproape totdeauna morţi și răniţi. 
Dorea mult să-şi ducă oamenii teferi la Varna. În timpul nopții, ar fi putut să 
plece cu prietenii săi şi cu Irina. Însă încercarea de atac a turcilor îl lămurise 
că foștii fugari ar sfârşi prin a cădea din nou în robie. 

Cu toată graba, convoiul nu se mișca după dorinţele tânărului. O seamă 
de călăreți, în frunte cu Sima, veneau departe în spatele fugarilor. Erau vreo 
cincizeci de bărbaţi cu arcuri şi iatagane. Blondul luase această măsură de 


prevedere pentru a nu se lăsa atacat prin surprindere din urmă. Alţi călăreți, 
conduși de Grama, deschideau drumul. O vale dulce, înconjurată de dealuri 
împădurite, oferea călătorilor mers mai lesnicios. Pe măsură ce înaintau 
către mare, dealurile deveneau tot mai scunde. 

Când soarele se apropie de miezul zilei, convoiul fugarilor ajunse 
lângă o coastă de deal argilos, cu pământul rupt ici-colo în brazde mari, 
semn că în lipsa copacilor, a tufelor, ploile izbutiseră să muște adânc din 
pământul fără apărare. 

„O fi ajuns ştafeta noastră la Varna? se întrebă Arad. După spusele 
celor doi bătrâni, aşa s-ar cuveni. Poate că acum...” 

Tresări. În urma convoiului zgomot puternic de cai în galop se auzea 
tot mai lămurit. Peste câteva clipe Sima veni cu oamenii vârtej după el. 

— Achingiii! spuse grăsunul întunecat la chip. 

— Mulţi? 

— Mulţi. Cred că vreo patru-cinci sute. 

Valea prea deschisă de la poalele dealului argilos nu îngăduia să se 
facă o stavilă bună împotriva unui atac. Arad înţelese asta dintr-o privire și 
porunci oamenilor să zorească spre creastă. Fugarii ajunseră sus cu mult 
înainte ca achingiii să se apropie de poale. Femeile, copiii, răniții şi 
prizonierii se așezară în mijlocul taberei. În faţa lor arcaşii făcură zid viu. 
Acum, Arad îi vedea limpede pe urmăritori. Erau sub patru sute. 

„Au scuturi, gândi el. Nouă ne lipsesc. Asta înseamnă că vom fi ţinte 
sigure pentru ei.” 

Achingiii se desfăşurară în cerc larg, semn că aveau de gând să 
înconjoare dealul. Blondul își scoase prima linie de apărători la vreo 
cincizeci-şaizeci de paşi mai jos de creastă. Ascunși prin rupturile de 
pământ fugarii primiseră ordin să facă economie de săgeți. Să nu tragă fără 
rost sigur. Achingiii nu se grăbeau. Încercuiseră dealul. Vreo trei sute dintre 
ei rămăseseră în partea de apus, unde urcușul mai dulce putea oferi un atac 
în goana cailor. Nu-și făceau temeri. Fi ştiau că fugarii stau prost cu 
săgețile. Vor face atacuri înșelătoare până când ghiaurii vor rămâne fără 
săgeți. 

Un ofiţer turc ieși la iveală și ridică braţul. Trei sute de călăreţi 
aşteptau clipa să pornească. Alături de Arad răzbiră strigăte. Tânărul privi în 
direcția mâinilor întinse. O seamă de călăreţi soseau ca o vijelie dinspre 
apus. 


„Încă vreo patru sute, socoti el. Turci, pesemne, fiindcă noi aşteptăm 
ajutor nu dinspre apus, ci dinspre mare.” 

Grupul călăreților fu observat și de achingii. Trecură câteva minute. 
Călăreţii se vedeau tot mai clar. Și — mirare! Purtau straie de ghiauri. Pentru 
a nu fi prinşi între două fronturi, turcii își îndemnară caii spre miazăzi și 
galopau întins către o pădure. Curând, călăreţii ajunseră la piciorul dealului. 
O comandă scurtă în bulgară şi caii se opriră. Un bărbat înalt descălecă. 
Ceilalți călăreți îl urmară, dar numai el porni să urce dealul agale. Privirile 
blondului încremeniseră pe chipul ce se apropia. 

— Cîrstev, murmură el. Cavalerul Cîrstev. 

Îi ieşi în întâmpinare. Când ajunseră aproape unul de altul, scoaseră 
pălăriile şi se salutară după moda Apusului. 

— Lumea nu-i prea mare, observă Arad. 

— Nu prea, domnule, mustăci Cîrstev. 

— Cum de aţi dat de urma noastră? 

— Destul de uşor. După ce ne-am despărţit lângă marginile Dobrogii, 
eu am călătorit spre Tîmova. Întâmplarea a făcut să întâlnesc un om al meu, 
căruia i-am încredinţat știrile pentru ţarul Şişman. Eu am tare mulți prieteni. 
Pe cei ce mă însoțesc i-am ridicat de prin sate în mai puţin de două zile. 
Iscoadele mele au aflat despre convoiul sandjac-begului. Bănuiam că 
sunteți pe urmele sale, dar eram în mare întârziere față de voi. Acum vreo 
câteva ceasuri era gata-gata să ne lovim de achingiii care vă urmăreau. 

— Şi cum aţi ştiut că am luat drumul spre mare? 

Cîrstev zâmbi. 

— E adevărat că nu ştiu chiar tot ce se întâmplă în Balcani, însă nici 
prea puţin. Aţi trecut printr-un sat unde v-au dat merinde doi bătrâni? 

— Am trecut. 

— Ei mi-au spus despre drumul vostru. Bine că am ajuns la... 

Arad nu mai prinse ultimele cuvinte ale bulgarului. Dinspre mare 
soseau călăreţi. Intraseră pe firul văii şi erau mulți. 

— O! râse Cîrstev, fiindcă şi el avea ochiul la fel de bun. Pe voi vă 
caută. 

— Da, am cerut ajutorul Varnei. 

— Atunci, cu bine, domnule! Eu mă întorc la ai mei. Am fost înștiințat 
că alte două convoaie cu robi trec pe același drum către Adrianopole. Trec e 
un fel a spune. Prietenii mei şi cu mine vom încerca să hotărâm altfel. 

— Îi aveţi pe achingiii aceştia în coastă. 


— Nu vă faceţi griji. La revedere, domnule. Mă bucur că l-am 
cunoscut pe Nufărul Alb. Închipuiţi-vă că am aflat până şi asta! Oamenii le- 
au vorbit celor doi bătrâni despre conducătorul lor blond. 

— Dar nu sunt Nufărul Alb, domnule. 

— Fi, sigur, știm noi, îl privi bulgarul șăgalnic. 

— Dacă vă dau cuvântul de cavaler mă credeţi? 

— Să nu faceţi asta. Eu nu o pretind, însă am ochiul ager. Cine altul ar 
fi îndrăznit să-i atace pe turci doar cu cincisprezece oameni? Cine i-a adus 
pe fugari până aici şi nu s-a lăsat surprins adineauri? Poziţia aleasă de voi e 
cum nu se poate mai bună. Pe un deal sterp, fără acoperire, achingiii nu prea 
aveau şanse de câștig. Și, în sfârşit, cine ar fi avut prevederea să ceară 
ajutorul Varnei? Mă pricep, domnule, să înțeleg nişte lucruri. Eu nici măcar 
nu v-am fost de folos. lată că ajutorul vostru se apropie. 

— Ne-aţi fost, îl contrazise blondul. Fără voi, am fi avut o seamă de 
morți și răniți. 

— Dar şi turcii, râse Cîrstev. 

— Da, și turcii. 

În vreme ce Cîrstev și oamenii săi călăreau fără teamă spre apus, 
oștenii Varnei sosiră cu cai de rezervă şi cu merinde. Convinși că-i o cursă 
la mijloc, achingiii nu îndrăzniră să pornească pe urmele cavalerului bulgar, 
ci îşi continuară drumul greoi spre miazăzi. 

O corabie genoveză cu toate pânzele ridicate părăsi portul Varnei într-o 
dimineaţă, îndreptându-se către cetatea Chiliei. Marea era calmă, spre 
desfătarea lui Grama, Sima şi Cotae. Nici măcar obișnuiţii berbeci 
înspumaţi ce anunţă întărirea vântului nu aveau destulă putere. Adierea 
slabă îi făcu pe marinari să ridice deasupra picului acea velă suplimentară 
numită săgeată. Înălţat în şaua unui frumos cal arăbesc, sandjac-begul Omar 
privi multă vreme în urma corabiei care se pierdea, treptat, undeva la 
orizont. Străjile Varnei îi îngăduiseră lui Omar să părăsească orașul, fiindcă 
aceasta fusese dorinţa cavalerului blond. Sandjac-begul își pipăi punga cu 
cei douăzeci de ducați venețieni, iar calul său, îndemnat la galop, se mistui 
curând printre marile păduri. inta lui Omar părea a fi Raguza. Straiele sale 
nu mai erau aceleaşi, ci arătau acum ca ale unui cavaler creștin. Pentru el 
începea o viață nouă. Mai bună sau mai rea, cine putea să ştie? 

Mulţi dintre foştii robi aşteptau o ocazie să se întoarcă acasă. Pe 
corabie se îmbarcaseră doar vreo douăzeci dintre ei. Știrile sosite din 
Dobrogea erau contradictorii şi, în loc să facă lumină, îi încurcau pe 
oameni. Puţini știau că cetatea Silistrei căzuse, iar oștile de achingii 
porniseră către Tîrnova, unde ţarul Şişman, cu slabe puteri, hotărîse a se 
împotrivi. În Dobrogea, marele vizir lăsase o seamă de garnizoane 
puternice. De-a lungul şi de-a latul Balcanilor, numele Nufărului Alb era din 
nou pe buzele multor oameni. Vestea că Nufărul Alb e un cavaler blond 
umbla uimitor de iute. Zadarnic încercase Arad să dea explicaţii la Varna, 
fiindcă oamenii zâmbeau cu înţeles. Până și micuțul Grama îl întrebase într- 
o zi: 

— Chiar eşti Nufărul Alb? 

— Şi tu crezi? se mirase blondul. 

În prova corăbiei, Cotae îşi găsise câţiva ascultători printre marinari. 
Vorbea destul de încet și poate că avea motivele sale să o facă. 

— Da, oameni buni, spuse el. Era întuneric beznă. Eu eram sus, pe 
stâncă. O stâncă de două ori mai înaltă decât catargul ăsta. De acolo am 
sărit cu spada între dinţi asupra achingiilor. 

— Şi nu v-aţi lovit în cădere? întrebă unul dintre marinari, înmărmurit 
de admiraţie. 

— Aş! Altă dată am sărit de pe un munte. 


Apoi îşi luă seama, fiindcă marinarii îl priviră cam neîncrezători. 

— Munţii sunt mari sau mici, continuă el. Pe urmă, eu port la mine 
nişte făcături. Poate nu v-am spus că sunt solomonar. 

Pe feţele marinarilor, interesul reveni, chiar mai mare decât înainte. 

În pupa vasului, rotofeiul Sima era asaltat de doi dintre foștii robi. Cel 
mai înalt dintre ei grăi cu mare rugăminte în glas: 

— Sfinţia-ta, poate că te apleci cu milă asupra noastră şi ai putea... 

— Aş putea ce? 

— Să ne spovediţi. Să fiu al naibii dacă am ascultat o predică mai 
frumoasă ca a sfinției-tale! Se vede de departe că ești şcolit, nu ca popii 
noștri. Eu, dacă mă întorc acasă, rar dau cu ochii de un popă, fiindcă stau 
mai mult prin bălțile Dunării. 

— Ce meserie ai? 

— Cioban. Achingiii mi-au luat şase sute de oi. Făcusem prostia să ies 
cu ele din baltă către oraș. Însă mai am de trei ori pe atât. Şi nu le găsesc ei. 
Turcii nu îndrăznesc a se vântura prin desișurile, prin smârcurile și bălțile 
fără număr. Doar noi cunoaștem pe acolo. Alţii pot pieri în capcanele apelor. 
Acolo poţi să stai o mie de ani fără să ştii ce se întâmplă în lume. 

— Înseamnă că eşti pricopsit? 

— Nu mă plâng. 

— De, ştiu eu? O spovedanie nu-i lucru ușor. Va trebui să plăteşti. 

— Plătesc, sfinţia-ta. 

— Atunci scoate cinci ducați! 

— Nu e prea mult? tresări ciobanul. Popa îmi ia de obicei un perper. 

— Atunci, du-te la el! se zborşi rotofeiul. Popa nu poate ierta nici pe 
jumătate din ce pot eu. 

— Fie! hotărî ciobanul. Unde o facem? 

— Păi, între colacii de parâme de colo. 

Se retraseră amândoi într-un loc mai ferit de privirile celorlalți. 

— Ai minţit? 

— Am minţit. 

— Ai păcătuit cu muieri? 

— Am păcătuit. Chiar acum o lună am fost la Tomis cu niște miei şi 
am petrecut două nopți cu o... 

— Frumoasă? îl întrerupse călugărul. 

— Aşa şi aşa. Însă zdravănă cât un voinic. 


— Hm! glăsui rotofeiul. Mie îmi plac alea mărunte, stafidite, uscate şi 
date nai... 

— E păcat mare, sfinţia-ta? 

— Să vedem. Nevastă-ta a aflat? 

— Nu. 

— Atunci nu-i păcat. Ai păgubit pe cineva? 

— L-am păgubit pe unul cu nişte lână. 

— Drace! Asta-i rău. Mai scoate un ducat! 

Omul oftă și i-l întinse. 

— Ai poftit la muierea altuia? 

— Am poftit. 

— În cărţile mele scrie că asta nu-i rău. Să încerci o dată la una 
mărunţică, slăbănoagă și afurisită. Să știi de la mine că astea sunt ca 
sfârlezele. 

— Am să încerc, sfinţia-ta. 

— Bine! Mai scoate un ducat ca să-ţi pot ierta viitoarea greșeală! 

— Dar, sfinţia-ta, se împotrivi credinciosul, mie îmi plac alea grase și 
mari că ai pe ce pune mâna... 

— Să nu te mai prind la ele! Habar n-ai ce draci zac în pieile 
slăbănoagelor. Pe nevastă o baţi? 

— Nu, sfinţia-ta. Mai degrabă sare ea la mine când e în toane rele. O 
dată m-a împuns cu furca. 

— Zău? E voinică? 

— Aş! Măruntă şi sfrijită. La supărare, e numai gură din tălpi până-n 
creştet. Are o gură!... 

— Drace! Am să trec o dată pe la voi. 

— Să treci, sfinţia-ta. Poate că o îmbunezi. 

— Am să vin negreşit. Cum vrei să-ţi iert păcatele? Numai pe cele 
vechi, sau şi pe un an înainte? 

— Poţi înainte? 

— Până la zece ani. Mai mult nu. Însă fără încă trei ducați nu stau de 
vorbă. 

Omul se supuse cu gândul la cei zece ani de huzur. Aurul nu-i făcea 
trebuință prea mare. Avea aproape două mii de oi, câțiva măgari și straie. La 
alte bogății nu jinduia. Apoi ştia şi el că specialiștii în problemele credinţei 
totdeauna aveau tarife mai mari. 


Arad şi prinţesa Irina ședeau de vorbă undeva, pe dunetă. 

— Care va fi drumul nostru de la cetatea Chiliei încolo”? se interesă 
tânăra. 

— Încă nu ştiu. Cred că pe Dunăre până la Cârna Mică. M-am înţeles 
cu egumenul Lazăr să vă duc la mănăstirea Snagovului. Mi se pare că veţi 
locui în castelul comitelui Staicu, dar nu sunt prea sigur. Asta veţi hotărî voi 
şi domnul Tării Românești. Rangul vostru vă îngăduie să aveţi un castel 
propriu. 

Tăcură. Blondul era impresionat, poate, și de frumuseţea ei, însă mai 
mult de tăria pe care o arătase în ultimele zile. Nu se văitase de asprimea 
drumului. Nu-şi arătase durerea firească după marile pierderi întâmplate. 
Nu-l plângea pe fratele său, despre care aflase că e mort sau dispărut. Doar 
buzele ei, strânse uneori ca o linie dreaptă, arătau suferințele ascunse. 

Razele soarelui puternic parcă se spărgeau în mii de smaralde pe 
crestele valurilor mici. 'Trăiau o clipă, apoi mureau odată cu spuma valului 
și altele le luau locul. În părul blond al Irinei, miracolul se repeta altfel. 
Miile de smaralde stăruiau acolo parcă în deplină siguranţă. Fără să-şi dea 
seama prea bine, privirile blondului se opriră pe minunatul ei păr. 

— Ce pot să fac pentru voi? îşi reveni el. 

— Aţi făcut destul domnule. Vă mulțumim încă o dată. Şi ne mândrim 
cu prietenia Nufărului Alb. 

Arad o privi dezarmat. Ar fi fost zadarnic să mai încerce a-i spune că 
nu el e Nufărul Alb. 

La cetatea Chiliei nimeriră cu mult noroc. Două corăbii ce intraseră în 
proprietatea "Ţării Româneşti erau gata de drum către Cârna Mică. 
Genovezul Pietro Embrone o cunoştea bine pe Irina. El zăbovise adesea pe 
la palatul din Caliacra. Tinerii călători petrecură o noapte în castelul 
Licostomo, iar în zori se îmbarcară pe una din cele două corăbii. Drumul lor 
se apropia de sfârşit. Numai că blondul ar fi dorit să ţină o veșnicie. Dar ce 
stăruia în mintea lui nu știa nimeni. 

Curând, cele două corăbii înfruntară drumul pe Dunăre la deal. Timpul 
era frumos, iar peisajul smulgea călătorilor murmure de admiraţie. 

Irina observase cu mirare inelul din degetul blondului. Era un inel 
vechi, pe care fratele său îl moştenise de la părintele lor, Dobrotă. Ce-l 
făcuse oare pe loan să se despartă de frumoasa bijuterie? Ce legături 


fuseseră între cavalerul blond și fratele ei? Acestea erau gândurile tinerei, 
dar un răspuns era greu de găsit. 


* 


Într-o sâmbătă după prânz, sosiră la mănăstirea Snagovului şase 
călăreţi. Cel din fruntea lor, mărunt și rotofei, descălecă pios lângă poarta 
cea mare. Gesturile lui voit domoale, ca şi fățarnica evlavie, făcură 
frumoasă impresie asupra călugărilor adunaţi acolo în cârd. 

— S-a întors cuviosul comandant Sima, strigară cei din primele 
rânduri. 

Vestea că grăsunul pornise în căutarea Irinei, că îl păcălise pe marele 
vizir asupra întăriturilor Varnei o adusese nu egumenul Lazăr, ci oamenii 
cavalerului Bogdan. Grăsunul Sima mizase mult pe faptul că ceilalți 
călugări aflaseră de isprăvile sale. Asta fiindcă îşi dorise o intrare de erou la 
mănăstirea Snagovului. După feţele cuvioșilor, alungite de un cot, după 
ochii mari ai acestora și mai ales după gesturile lor, Sima înțelese că ei 
cunoșteau faptele sale de vitejie. Se gândise la asta de-a lungul drumului. 
Acum era fericit, dar nu lăsă să se vadă această stare a sa. Pe faţă îi apăruse 
un zâmbet blajin, jumătate cucernic, jumătate ipocrit, însă numai pentru 
cine avea ochiul ager. Blondul, care începuse a-l cunoaște bine, îi lăsă 
întâietatea, fiindcă știa că acesta e numărul cel mai tare al grăsunului. 

Cuvioşii călugări tăbărâră asupra comandantului. Unii încercau să-i 
scuture închipuite scame de pe straie. Alţii făceau asupra lui cuvenitele 
semne de binecuvântare, iar o parte dintre cei îndrăzneţi îl cuprinseră cu 
braţele. Așa își făcu Sima intrarea la Snagov, cam topit de atâta fericire. 

Egumenul Lazăr își primi oaspeţii în sufrageria răcoroasă şi atât de 
liniştită, încât drumeţii înţeleseră dintr-o dată că dincoace de porţile 
mănăstirii parcă era altă lume. O lume de calm, de linişte. Irina, Arad, Sima 
şi Grama fură poftiți să se aşeze. Călugării tineri umblau sprinteni în jurul 
lor și aduceau la masă gustări. 

— lată că, în ceea ce vă priveşte, totul s-a sfârşit după speranțele 
noastre, spuse egumenul și cătă spre Irina. Din mila lui Dumnezeu, aţi 
scăpat de urgia robiei. Vă mulțumesc, domnilor! se întoarse către Arad și 
Grama, spre totala nemulţumire a grăsunului comandant. 

Dar Lazăr era un fin cunoscător al firii omului, astfel că îi zise lui 
Sima: 


— Cuvioase, ne mândrim cu sfinţia-ta. 

Oaspeţii înfulecau zdravăn, cu pofta călătorului tânăr și flămând. Arad 
povesti despre tot ce se întâmplase și adesea laudele cădeau când asupra 
grăsunului, când spre micuțul Grama. Nu pomeni nimic despre faptul că se 
folosise de numele Nufărului Alb, fiindcă avusese destule nemulțumiri. Mai 
mult, din vorbele sale nu reieși nici un merit personal. Încântată de 
modestia acestuia, dar și nemulțumită că el rămăsese voit în urma celorlalţi, 
Irina hotărî să pună lucrurile la punct. 

— Da, cam așa a fost, aprobă ea. Însă un lucru e sigur. Fără curajul și 
iscusința Nufărului Alb, greu am fi scăpat din mâinile achingiilor. 

Auzind despre Nufărul Alb, egumenul reuși să se stăpânească. Totuşi 
tacâmul din mâna sa încremeni o clipă deasupra mesei. Acesta fu singurul 
semn de surpriză. 

— Nufărul Alb? întrebă calm. Dar ce a făcut Nufărul Alb? 

— Ah, se vede treaba că nu-l cunoaşteţi! interveni Grama cu 
entuziasm. Păi Nufărul Alb e chiar cavalerul blond! 

Egumenul zâmbi cu bunătate și numai Arad descoperi în zâmbetul 
acela un mic semn de ironie. 

— O, e o cinste pentru noi să vă cunoaștem! îl privi Lazăr. 

— Mi se pare că e o neînțelegere, protestă blondul. Eu nu sunt Nufărul 
Alb. Am încercat adesea să mă explic. Din păcate, nu m-a crezut nimeni. E 
drept că m-am folosit de numele strălucitului cavaler, însă am făcut-o numai 
în scopul de a-i înspăimânta pe achingii. 

Egumenul cugetă câteva clipe, după care grăi blând: 

— Nu dorim să vă contrazicem. Totuşi, minunatele voastre haruri în 
mânuirea armelor, în gândire, în viclenie, ne-ar îndreptăți şi pe noi să 
credem. Şi nu văd nimic rău în asta. 

Gesturile sale şi expresia feţei nu arătau că Lazăr îl cunoaşte pe 
adevăratul Nufăr Alb. După cele rostite de egumen, blondul se mulțumi cu 
obișnuita sa ridicare din umeri. 

— Până când voi şi măria-sa Mircea veţi hotărî reședința ce vi se 
cuvine după rang, veţi locui la castelul comitelui Staicu, privi Lazăr către 
Irina. Acolo veți fi primită ca o fiică şi soră. Averea voastră de la mănăstirea 
Snagovului vă stă la dispoziţie în orice clipă. 

— Vă mulţumesc, sfinția-ta! Acum am nevoie doar de puţină liniște. În 
săptămânile ce vor urma, poate că vom discuta și despre altele. Am să vă 


trimit vorbă când voi fi pregătită să mă spovedesc. M-aş bucura dacă aţi 
primi să-mi fiți duhovnic. 

— Va fi prilej de cinste şi bucurie pentru noi, se înclină egumenul. În 
noaptea aceasta veţi dormi aici. Eu voi trimite chiar azi solie la castelul 
comitelui. Mâine, în zori, caii vă vor aștepta gata de drum. 

Apoi se întoarse din nou către ceilalți. 

— Domnilor, sfinția-ta, când ne-am despărţit în mlaștinile Dobrogii, v- 
am promis o mie de ducați venețieni pentru scoaterea prinţesei Irina din 
mâinile oamenilor lui Ali-pașa. 

— Dar n-am făcut-o pentru bani, protestară cei trei prieteni. 

— Asta mă bucură, însă munca trebuie răsplătită totdeauna. Şi ce 
muncă! 

Se ridică de la masă şi scoase dintr-un sertar cei o mie de ducați. 

— Cum îi împărțim? întrebă. 

— Dacă ţineţi cu orice preţ la răsplată, interveni Grama, atunci opt 
sute prietenului Arad și câte o sută pentru mine și Sima. 

— Asta nu! făcu blondul cu hotărâre. În părţi egale e cum nu se poate 
mai frumos. Primejdia a fost aceeași pentru toți. 

— Așa mă gândeam și eu, râse egumenul. Deci câte trei sute treizeci și 
trei de ducați. Şi încă ceva, domnilor. loan al Dobrogii v-a lăsat în 
testamentul său câte o mică moştenire. Vouă, cătă către blond, trei sute de 
ducați venețieni şi o casă la Tomis. Ţie, dragă Sima, și cavalerului Grama 
câte o sută de ducați. 

Uimirea celor trei prieteni era vădită. Vorbiră un timp despre 
minunatele însușiri ale regretatului Ioan al Dobrogii. Apoi cavalerul blond îi 
propuse egumenului: 

— Aş dori să las aceşti bani în păstrarea voastră. Mai siguri ca aici nu 
pot fi nicăieri. Acum voi lua din ei doar o pungă. 

— Şi eu, se amestecă Grama. 

— Şi eu, vorbi rotofeiul călugăr. 

— Aşa să fie, aprobă egumenul. 

Îndată după prânz, Irina se retrase dimpreună cu voinica ei slujitoare. 
Călugării pregătiseră odăile pentru oaspeţi în aripa de sud a clădirii. Lazăr 
dădu câteva porunci. Un călăreț părăsi mănăstirea și tăie drumul prin 
Codrul Vlăsiei către castelul comitelui Staicu. Arad și Grama porniseră o 
scurtă plimbare pe marginea lacului. Amândoi erau veseli. Ducaţii primiţi 


de la egumen le alunga pentru o vreme sărăcia. Un tânăr scund, cam prea lat 
în umeri, şedea la oarecare distanţă și îi privea gale. 

— Pe barba lui Allah! se minună Grama. Cel de colo nu e cumva 
Gogoaşă? 

— Aşa se pare, zâmbi Arad mai puţin uimit. 

— Ca să fiu drept, recunoscu micuțul cavaler, nu credeam să mai dăm 
vreodată ochii cu slujitorul tău. Ba aş putea spune că îmi luasem nădejdea 
de la punga încredinţată lui. Atunci n-am vrut să te supăr cu neîncrederea 
mea. 

— Domnilor! se apropie Gogoașă fără a-şi ascunde bucuria. Din câte 
auzisem pe aici, să fiu al naibii dacă mai credeam că o să am plăcerea să vă 
slujesc în continuare. Însă acum, când mă gândesc bine, ştiu că picasem în 
apăsarea gândului negru pe care nu l-am avut când am intrat în slujba 
voastră, şi zău... 

— Fi, ei! îl întrerupse Arad. Ai făcut cele două drumuri? 

— Păi, altfel mai eram eu aici? Le-am făcut. La Sibiu se simţea mare 
nevoie de bani. Însă la Deva, să mă ia naiba că picasem taman la vreme. 
Pramatia de proprietar îndrăznise a vorbi despre alungarea din casă a 
surorilor cavalerului Grama. lar ele nu aveau un chior să plătească chiria pe 
nu ştiu câte luni. 

— Drace! murmură micuțul cavaler. Nu mai aveau chiar nimic? 

— Nimic, domnule. Bătea vântul, nu alta. Din câte am înţeles eu, pe la 
începutul primăverii a trecut pe acolo seniorul Grama, părintele vostru, și 
le-a curăţat de tot mărunțișul. 

— Hm! făcu tânărul, cam pământiu la faţă. 

— Cu ce să te răsplătesc? interveni blondul, căruia nu-i făcea plăcere 
să se discute astfel despre familia prietenului său. 

— Nu sunt în slujba voastră? făcu Gogoașă mărinimos, fiindcă 
urmărea un anumit scop. E drept că mama domniei-tale mi-a dăruit doi 
ducați. E drept că am primit în dar de la surorile Grama încă pe atât, însă e 
tot atât de drept că am și eu o familie, ca orice creştin. lar această familie 
mănâncă şi ea din când în când, așa că acuma sunt lefter de-a binelea. 

— lată zece ducați. 

Văzând o sumă atât de mare, inima lui Gogoașă înlemni o clipă, dar el 
nu-și arătă nici bucuria, nici surpriza, ci îi primi cu aerul cel mai firesc din 
lume. 

— De la mine încă zece, spuse micuțul cavaler. Cotae unde e? 


— Plânge. 

— Ce face? 

— Plânge, domnule. Cotae mi-a zis că a îndurat primejdii mari la 
Varna, în mlaștinile Dobrogii şi în ceva lupte cu o tabără de achingii, însă 
nimeni nu s-a gândit la el. Asta spre deosebire de mine, care am huzurit prin 
locuri mai sigure și am căpătat daruri în drumul meu. 

— Cheamă-l! porunci blondul. 

Însă nu mai fu nevoie, fiindcă lunganul apăru de după un pom cu cea 
mai deznădăjduită figură pe care şi-o putuse croi. 

— Te dor măselele, Cotae? zâmbi Arad. 

— Nu, domnule. De câteva zile, m-a apucat o tristeţe căreia nu-i 
găsesc leac decât dacă părăsesc slujba voastră. Zău! Mă doare inima după 
un stăpân atât de bun, dar e vremea să mă retrag undeva şi să-mi încheg un 
rost. 

— E dreptul tău, aprobă blondul. Cavalerul Grama şi cu mine îţi 
dăruim douăzeci de ducați. Când vei dori să pleci, îmi spui şi îţi plătesc 
simbria pe cât m-ai slujit. 

— Nu-i nici o grabă, domnule, se lumină Cotae. M-au mai apucat pe 
mine d-astea şi de obicei nu m-au ţinut mult. 

— Bine! Vedeţi-vă de odihnă! 

— Ar mai fi ceva, domnule, vorbi Gogoașă din nou, atent la fiecare 
vorbă pentru a nu-i supăra pe cavaleri cu un cuvânt nepotrivit. 

— Ei, ce mai e? 

— Păi, domnia-voastră aveţi doi slujitori, iar cavalerul Grama nici 
unul. 

— Şi ce propui? 

— Să ne împărțim, domnule. 

— Bravo, Gogoaşă! lată o idee bună. Alege, prietene! cătă spre Grama. 

— Mi-l dai pe Cotae? Eu sunt mărunt. Mi-ar plăcea să am un slujitor 
voinic. 

— Așa să fie! Și acum, gata. Hai să ne continuăm plimbarea începută! 

— Ar mai fi ceva, domnule, îl opri Gogoașă, credincios planului său la 
care se gândise de-a lungul drumului din Transilvania. 

— lar? Adică ce? 

— Domnilor, spuse cu multă siguranță în glas, domniile-voastre 
sunteți niște cavaleri prea de soi pentru a fi slujiți de nişte bieţi servitori. 
De-aia mă gândeam... 


— Te gândeai ce? se amuză blondul, observând cu câtă hotărâre 
grăieşte. 

— Păi, tocmai la asta ce vă spusei. 

— Lasă, lasă! 

— De ce să las, domnule? Mă plătiţi ca să alerg și să gândesc uneori 
pentru voi. 

„Să mă ia naiba! chibzui Arad. Pe măsură ce-l cunosc mai bine, 
descopăr la Gogoașă frumoase haruri ale istețimii.” 

— Şi ce ne sfătuieşti? 

— Să vă luaţi doi scutieri. 

— Da, bine! Ne vom gândi la asta. Vom căuta doi scutieri. 

— De ce să căutaţi când ne aveţi pe noi? 

Cavalerii sloboziră un hohot mare de râs. Deci asta era! Acum 
înțelegeau limpede ce urmărise istețul Gogoașă cu vorbăria sa. Cum 
amândoi aveau spadele la ei, cum nimic nu-i împiedica să o facă, se 
înţeleseră din priviri şi le porunciră celor doi slujitori să se aşeze în 
genunchi. Gogoașă și Cotae se repeziră atât de năprasnic, încât simţiră 
dureri la genunchi câteva zile. Egumenul Lazăr, Sima și o seamă de călugări 
aflați pe aproape fură poftiți ca martori la mărunta ceremonie. Spadele 
cavalerilor căzură cu latul pe umerii foștilor servitori. 

La mănăstirea Snagovului, dimineața de iulie pornise cu un adevărat 
concert al păsărilor, aflate puzderie prin Codrul Vlăsiei. Concert care, în loc 
să scadă liniştea de acolo, parcă o întărea. Primele raze ale soarelui se 
furişau hoțeşte peste ziduri și năvăleau în odăile cu ferestrele larg deschise. 
Stânjeneii de culoarea cerului, cârciumăresele cu petale parcă rujate, regina 
noptii cu fard alb, trandafirii desfrânați în puterea parfumului delicat, ca şi 
verdeața multă din jur, aduceau în zori o notă de prospeţime. Limpezimea 
lacului, tainica blândeţe a pădurilor şi aerul ușor asprit îl îndemnau pe om 
spre veselie. Lângă poarta cea mare a Snagovului, şase cai frumos ţesălați 
în pătrăţele mici așteptau gata înşeuaţi. Câţiva călugări îi stăpâneau greu, 
fiindcă mândrii bidivii simţiseră şi ei dulceaţa zorilor şi jucau în loc, 
așteptând un prilej să pornească într-o goană îndrăcită. 

Egumenul Lazăr o ajută pe Irina să urce în scări. Simţindu-i braţul 
pietros, puternic, tânăra își reținu un zâmbet, gândind că prelatul seamănă 
mai degrabă a cavaler decât a egumen. Trupul acestuia, vânjos și elastic, 
faţa frumoasă cu linii calme, ochii pătrunzători și întreaga sa ţinută falnică 
ar fi găsit preţ mare în inima oricărei fete. 

„O avea vreo iubită?” se întrebă Irina. 

Cu toate că Lazăr le ceruse tinerilor Grama și Arad să facă un drum la 
Argeș, ei nu se arătară prea entuziasmați. După dorința domnului Țării 
Românești, cavalerii urmau să fie prezentaţi la curte. Dar pe tineri îi 
chemau unele treburi în Transilvania. Aşa se făcuse că, în zori, Arad şi 
Grama dimpreună cu scutierii Cotae și Gogoașă erau în suita Irinei. Drumul 
lor spre Transilvania trecea pe lângă castelul de pe Prahova. Atât Grama, cât 
şi Arad luaseră câte patru sute de ducați din sumele rămase în păstrarea 
egumenului. 

Poarta se deschise curând. Călăreţii intrară printre copacii mari ai 
Codrului Vlăsiei, iar zgomotul de copite scăzu treptat odată cu depărtările. 
Călăreaţă desăvârşită, Irina o luase cu mult înaintea celorlalți. Cavalerul 
blond, al cărui cal nu prea avea rivali în sprinteneală, ar fi putut să o ajungă 
ușor, dar îi lăsă întâietate micuţului Grama. Tânărul simţise în ultimele zile 
că Grama e îndrăgostit lulea de frumoasa fiică a Dobrogii. În urma lor, 
egumenul Lazăr ședea pironit lângă poarta Snagovului. Zadarnic încerca să- 
şi adune gândurile, fiindcă ele se învârteau în jurul Irinei, și nu tocmai 


limpede. Cotae și Gogoaşă, încă mahmuri după cheful de peste noapte, 
picoteau în șei și nu mai aveau destulă putere să se bucure de noua lor 
situaţie, nevisată doar cu două luni înainte. 

Când ieşiră călăreții din Codrul Vlăsiei, soarele se ridicase de vreo 
patru-cinci sulițe pe cer. Departe, peste crânguri şi câmpie, apăruse mândra 
siluetă a castelului prahovean. Arad era mulțumit că amânase o întâlnire cu 
măria-sa Mircea. Simţea că încă nu era momentul să o facă. Privi de la 
distanță părul bogat al Irinei ce flutura în goana calului, și gândurile sale 
luară alt făgaș. 

La poarta de miazăzi a castelului, comitele Staicu şi doamna Margareta 
aşteptau sosirea micului grup de călăreţi. Lazăr îi înștiinţase cu o zi înainte. 
Și, în vreme ce Irina se depărta la braț cu stăpâna locului, Arad, Grama, 
Cotae și Gogoaşă rămaseră dincolo de podul Prahovei și-l salutară pe 
comite cu pălăriile. Mirată că tinerii săi însoțitori se opriseră, Irina privi 
îndărăt. 

— Credeam că vor intra alături de noi, îi spuse Margaretei. 

— Dar cine sunt? 

— Blondul e Nufărul Alb. 

— Nufărul...? încremeni castelana. Glumești, pesemne. 

— Nu prea. El m-a scăpat din mâinile achingiilor. 

„Nufărul Alb! gândi Margareta contrariată. lată că mi se năruie 
ultimele visuri. Fiindcă visasem, ce-i drept prosteşte, că altul e Nufărul 
Alb...” 

Privirile ei zăboviră o clipă asupra comitelui ca spre un străin a cărui 
înfăţişare nu-ţi spune nimic. Își reveni iute şi porniră amândouă către 
poartă. Staicu tocmai ducea tratative cu tinerii călăreţi și-i îndemna să 
rămână o vreme la castel. Grama ar fi dorit-o din toată inima. Cotae și 
Gogoașă se şi gândeau la un somn bun, dar blondul se puse împotrivă. De 
ce oare nu-i convenea să mai stea un timp în preajma Irinei? Pricina era 
Staicu. La ultima lor întâlnire de la Argeş, comitele îl privise lung şi grăise: 
„Domnule, chipul vostru parcă îmi amintește ceva. Parcă mi se pare 
cunoscut. E de mirare, fiindcă nu prea știu cum și de unde.” O nouă 
întâlnire cu Staicu nu-l atrăgea. Totuşi, la insistenţele gazdelor, călăreţii 
cedară și trecură podul. 

— Aud lucruri mari despre voi, domnilor, îi întâmpină Staicu. 

— Şi noi, spuse Margareta, privindu-l pe blond doar o clipă. 


„Chipeş, cu ochii curaţi şi privirile cutezătoare, la fel de voinic pe cât e 
şi comitele. Acestea sunt haruri pe potriva Nufărului Alb, gândi Margareta. 
Pe cele interioare vom încerca să i le ghicim. Însă, cu toată voinicia lui, e 
prea tânăr. Cred că e de seama mea. Poate cu unu sau doi ani mai vârstnic. 
De necrezut. Nufărul Alb — aproape un copil? De vreo doi ani se vorbeşte 
despre Nufăr. Dar câţi ani avea vestitul Nufăr când s-a pornit spre marile 
sale isprăvi?” 

Pe o terasă de la parter, frumos împodobită de o masă plină de gustări 
şi vinuri alese, gazde și oaspeţi se așezară în scaune de răchită albă. Aplecat 
spre obișnuita sa veselie, comitele ridică o minunată cupă şi propuse: 

— Doamnelor, prieteni, să închinăm pentru prinţesa Irina! 

— Şi pentru Nufărul Alb, interveni Margareta privind iscoditoare faţa 
comitelui. 

— Fie! zâmbi el calm. Și pentru Nufărul Alb. 

— Domnule, se întoarse castelana pe jumătate către Arad, e o cinste 
să-l cunoaștem azi pe Nufărul Alb. 

Și, în vreme ce vorbi, iscodi în continuare cu coada ochiului faţa lui 
Staicu. Dar nici un mușchi al acestuia nu tresări. Poate că zâmbetul său păru 
o clipă mai pronunţat. Margareta se aşteptase ca soțul ei să sară în sus de 
entuziasm la asemenea veste. 

„Ce suflet o avea el? se întrebă tânăra doamnă. Ce suflet se ascunde 
oare în trupul voinic și frumos al comitelui? Voinic și frumos, iar pe 
dinăuntru gol.” 

Îşi întrerupse gândurile. Cavalerul Bogdan, palid și slăbit, venea domol 
către meseni. Blondul rămase năuc doar o clipă, fiindcă în cea următoare 
țâșni în întâmpinarea roșcovanului. lar dacă nu se îmbrăţişară, aceasta se 
datora temerii lor de a nu face o necuviință de față cu doamnele. 

— Cavalere, spuse Arad, auzisem că unele răni grele v-au reţinut în 
Dobrogea. Pentru mine, surpriza și bucuria sunt în egală măsură! 

— Parcă pentru mine e altfel! râse Bogdan. Mi se pare că am picat la 
vreme. La vreme ca să aud că se închină aici în cinstea Nufărului Alb. Ca să 
fiu drept, după întâlnirile noastre de la Braşov, Snagov şi Varna, m-am 
gândit adesea că sunteți Nufărul Alb. 

Uitat de ceilalți în capătul mesei, pe chipul frumos al comitelui Staicu 
flutură un zâmbet ironic. 

— Nu sunt Nufărul Alb, vorbi Arad cu supărare greu reținută. M-am 
folosit de numele său în scopuri bune. Din păcate, se dovedeşte că asta îmi 


aduce numai necazuri. Și eu m-am gândit adesea la Nufărul Alb şi aş da 
mult să-l cunosc. 

— O! râse Irina. De când m-a scos din robie, domnul acesta repetă 
mereu că nu e Nufărul Alb. 

Ceilalți meseni, în frunte cu Staicu, înteţiră hohotele de râs. Dezarmat, 
blondul nu mai spuse nimic. Doar ochii săi scânteiară mânioși. Observându- 
i supărarea, comitele îl preţui mult pentru sinceritate. Poate că altul s-ar fi 
împăunat cu un nume atât de vestit. Blondul se vedea clar că nu e dintre 
aceia. Staicu ştia bine cine e Nufărul Alb și la început intenţionase să se 
distreze pe seama tânărului cavaler. Acum alte gânduri îi treceau prin minte. 
El socoti că pe Arad îl paşte o gravă primejdie. Prea mulţi oameni credeau 
că tânărul e Nufărul Alb. Cum astfel de ştiri circulă de obicei cu mare 
iuţeală, turcii vor afla în curând. Oamenii sultanului Murad, îmbrăcaţi în 
straie de creștini, pot veni oricând să-l lovească pe furiș. O săgeată, un 
pumnal sau chiar otrava sunt arme împotriva cărora nu ești în stare să lupti, 
dacă nu ești prevenit. 

— În ce parte călătoriţi? se interesă comitele. 

— În Transilvania, răspunse Grama. 

— Poimâine aş vrea să fac şi eu un drum la Braşov. Ce-ar fi să 
rămâneţi la noi până poimâine? Am călători împreună. 

— Vă mulţumim, domnule! se grăbi mărunţelul înainte ca blondul său 
prieten să se opună. 

Un ceas mai târziu, cunoscând intenţia lui Staicu de a merge la Braşov, 
Margareta îl chemă pe Amăricăi și-i dădu unele porunci. Moldoveanul 
aprobă cu o mişcare a capului, după care îşi înșeuă calul și părăsi castelul în 
mare taină. 


Oştile de achingii ale marelui vizir Ali-pașa luaseră Tîrnova cu asalt. 
Țarul Şişman, în proaste relații cu vecinii săi și lipsit de ajutorul acestora, 
nu reuşise să fugă. Căzuse rob şi erau puţine şanse că va scăpa cu viaţă. În 
cortul său, comandantul achingiilor şedea încruntat. Victoria asupra lui 
Şişman şi cucerirea Dobrogii ar fi trebuit să-l bucure, însă el nu se mai 
gândea la satisfacţii. Veşti rele îi veniseră din Adrianopole și din Balcani. 
Sandjac-begul Omar dispăruse. Şi, ce era mai rău, prinţesa Irina dimpreună 
cu sutele de robi scăpaseră, datorită intervenţiei Nufărului Alb. Alte două 


convoaie cu robi fuseseră atacate de bulgarii cavalerului Cîrstev. lar asta 
însemna că tot ce îi trimisese el marelui padişah de la Adrianopole se 
spulberase pe drum. Aurul şi robii cu care nădăjduise a-l copleși pe Murad 
îi scăpaseră printre degete. 

Aghiotantul său Ibrahim lipsise vreo două zile ocupat cu strângerea 
prăzilor şi a robilor. Reveni în tabără mulţumit că aducea scule de preţ, mai 
multe decât sperase. Robii erau în bună parte oameni cu stare frumoasă, 
ceea ce însemna că rudele lor vor plăti bine pentru a-i răscumpăra la 
Adrianopole. 

— Te-ai întors, Ibrahim? observă Ali fără entuziasm. 

— M-am întors, strălucitorule, iar prăzile și robii sunt peste așteptări. 

„E. în toane proaste, gândi aghiotantul. Oare ce s-a întâmplat în lipsa 
mea?” 

— Stai jos! îi porunci marele vizir pe un ton mai aspru decât altă dată. 
În zori am primit o seamă de veşti. Nici un convoi de-al nostru nu a ajuns la 
Adrianopole. Nufărul Alb l-a atacat pe Omar. Cîrstev a spulberat 
următoarele două convoaie. 

— [Iarăşi Nufărul Alb? Iar Cîrstev? strigă Ibrahim cam pământiu la 
chip. 

— Da, da, iar ei. Însă vestea cea mai tare am lăsat-o la urmă. Ben-Din 
e mort. 

— Cum asta? 

— Înjunghiat de Nufărul Alb pe o străduță din Adrianopole. Unul 
dintre slujitorii mei a sosit acum două ceasuri. El mi-a spus că pumnalul 
înfipt în pieptul lui Ben-Din purta un bileţel din partea Nufărului Alb cu 
salutări pentru mine. 

— Cum a putut să afle Nufărul Alb? se minună aghiotantul. Doar voi, 
eu și Ben-Din știam despre misiunea aceea. 

— Asta mă întreb şi eu, îl privi marele vizir încruntat. Ben-Dim nu era 
prost să i-o spună. 

Aghiotantul păli. Înţelese într-o clipă bănuiala vizirului. Întrebarea sa 
veni ca un oftat dureros. 

— Doar nu mă bănuiţi? Doar nu vă închipuiţi că...? 

— Nu, Ibrahim. Nu-mi închipui nimic. Sunt prea înţelept pentru a te 
bănui. Tu ești prea legat de mine pentru a face un gest ce nu-ţi aduce folos, 
ci pagubă. Eşti inteligent şi ştii bine că, de nu voi mai fi eu, nu vei mai fi 


nici tu. Murad însă nu ar fi chibzuit mult într-o astfel de situație. De câteva 
clipe căpăţâna ta ti-ar fi stat alături, nu pe umeri. 

— Îți mulțumesc, strălucitorule! bâigui aghiotantul. 

— N-ai de ce să-mi mulțumeşti. Bucură-te că eu pun înţelepciunea 
înaintea bănuielilor şi a mâniei. Din toate veștile rele, un singur lucru bun 
am aflat, chiar dacă nu prea ştiu cât stă el în picioare. Nufărul Alb e un tânăr 
cavaler blond al cărui nume e Arad. Din cele auzite, Arad lucrează în slujba 
domnului Ţării Românești. 

— Şi-i puţin lucru? se entuziasmă Ibrahim. Vom trimite la Argeș 
oameni de-ai noștri îmbrăcaţi în straie de ghiauri. Acum, când îl cunoaștem, 
e simplu să-l lovim fără greş. 

— Lucrurile nu sunt atât de simple pe cât par. Mi-e teamă că blondul 
nu e Nufărul Alb, murmură Ali îngândurat. 

— Pe ce se întemeiază această părere? 

— Pe logică, Ibrahim. Pe logică, apoi pe fapte. De câtă vreme lucrează 
Nufărul Alb împotriva noastră? 

— De vreo doi ani şi ceva. 

— Aşa e. În aceşti doi ani, Nufărul Alb niciodată nu şi-a strigat numele 
în gura mare. Niciodată nu şi-a arătat chipul. Și știi de ce? Fiindcă el e 
puternic printre noi atâta vreme cât nu-l cunoaşte nimeni. Ne-a dat atâtea 
prilejuri să-i admirăm inteligenţa, încât nu putem crede că e în stare să facă 
o prostie. Din câte ştim, nu numele său a zdrobit tabăra lui Omar, ci oamenii 
cu care blondul venise acolo și robii. Arad a mizat pe o răscoală a robilor şi 
nu a greșit. Știi ce cred eu? 

— Nu. 

— Cred că tânărul blond şi-a însușit numele Nufărului Alb în speranţa 
că va crea panică printre achingii. 

— Da, aprobă Ibrahim, ce mi-aţi spus până acum stă în picioare numai 
pe logică. Dar aţi pomenit și despre niște dovezi. Care sunt ele? 

— Ben-Din a fost înjunghiat de Nufărul Alb la Adrianopole într-o joi 
noaptea. 

— Şi ce-i cu asta? 

— Aşteaptă, Ibrahim! Tabăra lui Omar a fost atacată de Nufărul Alb tot 
joi noaptea. Cum ar fi putut Nufărul să fie în aceeași noapte în două locuri 
despărțite de două zile călare? 

— Şi dacă la Adrianopole un om al Nufărului Alb l-a înjunghiat pe 
Ben-Din? 


— M-am gândit la asta. M-am gândit fără rost. Nufărul Alb lucrează 
singur. Un bărbat ca el nu se dă pe mâna altuia. Numai așa a reușit să 
rămână nedescoperit vreme de doi ani. Un om al său poate că nu l-ar trăda 
pentru grămada de bani oferită de noi, însă ar putea face greșeli. Nufărul e 
prea inteligent pentru a nu se gândi la astfel de lucruri. 

— Atunci? întrebă aghiotantul, descumpănit. 

— Atunci înseamnă că pe Nufărul Alb tot la Adrianopole îl vom căuta. 
Vechiul nostru plan rămâne în picioare. 

— Dar blondul, cum rămâne cu el? 

— Pe blond îl vom lovi oricum. Întâi pentru că mai păstrăm o mică 
bănuială asupra lui. Apoi, pentru faptul că ne-a păgubit cum nu se poate mai 
rău. Cavalerul blond a dovedit prin iscusinţa lui că e un tânăr plin de haruri. 
A-l lăsa în viață înseamnă să ne păstrăm cu bună-științţă un mare duşman. 
Ştii ce mă bate gândul? 

— Nu. 

— După descrierile ce mi-au fost făcute, înclin să cred că blondul e 
unul dintre cei doi ghiauri care ne-au păcălit asupra întăriturilor Varnei. 
Fuga lor din tabăra noastră cam aduce a minune. Dar să lăsăm asta. 
Campania noastră se apropie de sfârşit. În următoarele două-trei zile, 
achingiii mei vor curăța ultimele cuiburi de rezistență ale ţaratului lui 
Şişman. Vom pune şi aici garnizoane puternice. În cetatea Silistra l-am lăsat 
comandant pe lacşi-bey, la Caliacra pe Osman, iar aici îl numim pe Asan- 
paşa. El e omul de încredere al lui Suhar. Lăsându-l aici cu cinste mare, îl 
păgubim pe Suhar de un om valoros. 

— Vicleană judecată! spuse Ibrahim cu admiraţie. 

— Ştiu. Peste cinci zile ridicăm tabăra și pornim spre Adrianopole. În 
Dobrogea și aici am pierdut mulţi oşteni, dar misiunea dată de padişah ne- 
am îndeplinit-o cu cinste. 

— Nu atacăm Varna? 

— Nu. Nu acum. Pentru asta va veni Abdulah pe mare cu o seamă de 
corăbii. A ataca Vama de pe uscat înseamnă să pierdem oameni mulţi și 
poate fără folos. Apoi, timpul nu ne mai îngăduie să întârziem pe aici, 
departe de Adrianopole. Am știri că se uneltește mult împotriva mea. 
Sultanul Murad e schimbător în hotărâri. Dacă suntem lângă el, măcar ne 
putem apăra de duşmani. Totuşi, lupta nu va fi ușoară. La Adrianopole ne 
aşteaptă necazuri și, din păcate, mergem în fața padișahului cu prea puţine 
daruri. 


— Îl avem pe Şişman și o grămadă de prăzi. Robii sunt mulţi şi de 
preţ. Achingiii mei au adunat de prin satele bulgărești peste două mii de 
prunci. Aceştia îl vor bucura pe sultan. Peste câţiva ani, pruncii vor deveni 
oşteni ai imperiului. Strălucitorule, suntem doar la un pas de Dunăre. Oare 
nu ar fi nimerit să facem o călcare dincolo? Ne-am putea întregi darurile şi 
robii pierduţi. 

— Nu. Iscoadele mele m-au înștiințat că Mircea ne așteaptă bine 
pregătit. Aud că vreo douăzeci şi ceva de mii de oşteni ghiauri stau ascunși 
în pădurile din lungul Dunării. Cifra mi se pare cam exagerată, fiindcă, din 
câte am aflat, Mircea nu a ridicat oastea cea mare a ţării. Totuși, puţini nu 
sunt. Corăbiile ghiaurului patrulează pe apă zi şi noapte. Achingiii sunt 
obosiţi şi acriți după atâtea lupte. Avem o groază de răniţi. Garnizoanele mi- 
au luat mulți achingii. A ne înfrunta acum cu Mircea înseamnă a pierde nu 
numai o bătălie, ci și cel puţin un sfert din oamenii mei. Și așa, va trebui să- 
i ascundem padișahului numărul morţilor noştri. Nu ne aventurăm, Ibrahim. 
Duşșmanii noştri atâta așteaptă pentru a ne împroșca frumos cu învinuiri. 
Murad nu ne-a dat un astfel de ordin și cred că-i înțelept să nu ne legăm la 
cap dacă nu ne doare. Cel puţin așa sună un vechi proverb al românilor, și 
zău că nu-i lipsit de înţelepciune! 

— Strălucitorule, dar dacă Mircea aşteaptă plecarea noastră pentru a 
sfărâma garnizoanele din Dobrogea și de aici? 

— Nu o va face, zâmbi marele vizir. Cine dintre ghiauri ar stârni azi 
mânia padișahului? Mircea va respira ușurat, va fi bucuros că nu ne-am 
aruncat asupra "Ţării Românești. Văzând ce au păţit loan al Dobrogii și ţarul 
Şişman, el se va preface cât mai mic în viitoarele luni. Atât de mic, încât să 
nu-l băgăm în seamă. Şi chiar dacă s-ar încumeta la o prostie fără margini, 
asta nu ne mai privește acum. Când va fi cazul, vom veni asupra lui cu oști 
mari şi-l vom târî în robie la Adrianopole. 

În toiul nopţii doi slujitori ai marelui vizir porniră călare de-a lungul 
Dunării. O barcă îi trecu pe malul românesc fără bagaje şi fără cai. Straiele 
lor de ghiauri le dădea o înfățișare obișnuită. Amândoi cunoșteau locurile. 
Mai fuseseră pe acolo ca iscoade. [inta celor doi slujitori era cetatea 
Argeșului. Ali-pașa le promisese câte o sută de ducați venețieni dacă îi vor 
aduce căpăţâna cavalerului blond. 


* 


Arad, Grama, Gogoaşă şi Cotae, dimpreună cu Staicu, îşi mânau caii în 
zori către Braşov. După vreo două ceasuri de drum, comitele îi făcu semn 
blondului să rămână mai în spatele celorlalţi. 

— Zăboviţi mult în Transilvania? se interesă Staicu. 

— Nu prea. Peste două săptămâni vom fi la mănăstirea Snagovului. 
Sfinţia-sa Lazăr m-a rugat să revenim cât se poate de iute. Din vorbele sale, 
am înţeles că ar dori să-mi încredințeze o misiune. Cum avuţia nu prea face 
casă bună cu mine, vă închipuiţi că nu am de ales. 

— Mda! Purtaţi cumva o cămașă de zale? 

— Nu. 

— Ar trebui să cumpăraţi una. 

— La ce bun? Vara, o cămaşă de zale e tot ce poate fi mai nesuferit. 

— Sunt de aceeaşi părere. Totuşi pentru voi se cade a purta una. Poate 
nu v-aţi gândit, domnule, că turcii știu azi cine e Nufărul Alb. Ah, nu mă 
întrerupeţi! Vă cred că nu sunteţi Nufărul Alb, dar o cred oare și turcii? 
Oamenii lor se pot strecura la noi în straie de creștini. O săgeată, un pumnal 
n-ar fi cine ştie ce, dacă îţi cunoşti dușmanii. Din păcate, voi nu-i ştiţi. Va 
trebui să umblaţi veşnic înarmat, iar o cămaşă de zale să aveţi sub straiele 
voastre chiar şi noaptea. 

— M-am gândit la asta, domnule. 

— Înseamnă că sunteţi un tânăr înţelept. 

Cum nu mai aveau ce-și spune, își zoriră caii, alături de ceilalți. Târziu 
după prânz, tinerii cavaleri se despărțiră de comite și ocoliră cetatea 
Braşovului către Sibiu. Staicu trase la vestitul han „Berbecul de aur”. 
Construit pe o coastă a muntelui Tâmpa numai în piatră și lemn, cu odăi 
multe, încăpătoare şi luxoase, hanul era cunoscut în toată Transilvania. 
Muşterii de mâna a două nu zăboveau acolo, din cauza preţurilor piperate. 
Poziţia lui încântătoare atrăgea însă mulţi călători cu stare bună. Puţine 
hanuri se puteau mândri cu o ţinută atât de aleasă. Chiar slujitorii erau 
îmbrăcaţi la fel, în straie scumpe, femeile în alb, iar bărbaţii în mov. Acolo 
nu se pomeneau scandaluri, iar cuvântul de ordine al hangiului Gaşpar se 
dovedea lege pentru întreg personalul hanului. Nimeni nu vorbea cu glas 
tare. Nimeni nu-și îngăduia întrebări fără rost. Slujitorii încercau să 
ghicească din ochi dorinţele oaspeţilor. „Berbecul de aur” adăpostise adesea 
oameni de mare vază. Gaşpar ar fi putut pomeni că zăboviseră cândva pe 
acolo chiar Sigismund de Luxemburg al Ungariei, doamna Mara, soața 


măriei-sale Mircea, voievodul Transilvaniei, domnul Moldovei și alte 
nenumărate mărimi ale zilei. 

Câţiva slujitori pregătiseră o baie caldă pentru ilustrul oaspete venit 
din Ţara Românească. În astfel de ocazii, Gaşpar se ocupa personal de 
dorinţele clientului. El își însemnă în minte tot ce-i porunci Staicu, după 
care părăsi frumosul apartament şi dădu ordinele de cuviinţă. 

Către seară, o tânără doamnă cu fața ascunsă sub un văl intră la 
„Berbecul de aur”. Gaşpar îi ieși în întâmpinare. 

— Îl caut pe comitele Staicu. Sunt așteptată. 

— Știu, doamnă, se înclină hangiul. Am primit poruncă în această 
privinţă. Poftiţi! 

Marea sufragerie a hanului adăpostea la ora aceea vreo cincisprezece- 
douăzeci de mușterii. Unii locuiau chiar acolo. Alţii veniseră doar să guste 
un pahar cu vin sau ceva mâncăruri alese. Printre aceştia se afla și un bărbat 
înalt, uscat la chip. Nimeni nu-l cunoștea acolo pe Amăricăi. 

Tânăra vizitatoare îşi scoase vălul îndată ce uşa se închise în spatele ei. 
Staicu o salută cavalerește şi o pofti să se aşeze la cină. După faţă și după 
gesturile sprintene, doamna avea cel mult douăzeci și cinci de ani. 

— La fel de frumoasă. La fel de punctuală, zâmbi comitele. 

— Vă aştept de trei zile. Dar nu mă plâng. Am aici prieteni buni, iar 
timpul zboară uşor într-un oraş atât de frumos ca Braşovul. 

— Cum aţi călătorit de la Cluj până aici? o întrebă din politeţe. 

— Cu trăsura. 

— Sper că nu a fost prea obositor. 

— Ah, nu! Din contră. De fapt, călătoresc mult. După moartea soţului 
meu, am făcut adesea drumuri lungi. 

— Știu. Ce doriţi, un vin de Târnave sau unul de Buzău? 

— Aţi uitat oare preferințele mele? râse ea. 

— Nici vorbă, dar ele se mai schimbă, odată cu trecerea timpului. 
Dacă au rămas aceleași, înseamnă că vă voi turna un rubiniu de Buzău. 
Pentru noua voastră misiune! închină Staicu. 

— Pentru sănătatea voastră! zâmbi ea. 

Tăcură un timp și gustară din renumitul vin adus tocmai de pe 
dealurile Buzăului, locul de baştină al tinerei doamne. 

— Iscoadele noastre de la Buda au fost descoperite, vorbi Staicu. Nu 
ştim încă cine a făcut-o, dar e sigur că nu ungurii. 


Îi povesti tot ce ştia în legătură cu plecarea de la Buda a cavalerilor 
Dumitru și Ionut. 

— Să înţeleg că mă trimiteţi în locul lor? 

— Admir inteligenţa voastră. Da, asta e. Veţi părăsi curtea voievodului 
Transilvaniei. Acolo va merge altcineva în locul vostru. Sigismund de 
Luxemburg se arată prietenos față de noi şi sperăm că își va ţine 
făgăduielile. Am însă bănuiala că la curtea Ungariei cineva tratează 
împotriva domnului Ţării Românești. E bine să aflăm, pentru a lua măsurile 
de cuviință. La nevoie, îl vom sili pe Sigismund să respecte tratatul încheiat 
cu noi. Tinereţea voastră, frumuseţea și inteligenţa, ca și titlul de contesă 
rămas de la regretatul vostru soţ, sunt o chezășie sigură că acolo vi se vor 
deschide multe uși. 

— Unde voi locui? 

— Un om al egumenului Lazăr a cumpărat pentru voi o minunată casă 
la Buda. Iată adresa. 

— Voi avea nevoie de slujitori mulți. 

— Au fost angajaţi. Am prevăzut și banii... 

— Ah, nu! îl întrerupse tânăra. Fostul meu soţ, contele Imre Bethlen, 
mi-a lăsat o avere uriaşă. Aș fi preferat să trăiască el și să fim săraci. Dar 
asta e altceva. După cum ştiţi, lucrez în slujba Țării Românești nu pentru 
bani, ci ca o fiică a ei. 

— Da, vă mulţumim... 

— Să nu-mi mulţumiţi, fiindcă mulţumiri pentru astfel de servicii se 
pot face doar unui străin. A-mi mulțumi înseamnă că mă socotiți o străină. 
Cum voi ține legătura cu egumenul Lazăr? 

— Doamnă, luaţi acest mic inel de aur. Bijutierul meu a lucrat două la 
fel. Cel ce va veni la voi îl va purta pe al doilea. Lui să-i încredinţați tot ce 
aveţi a ne transmite. 

— Încerc să aflu rostul inelelor fără a pricepe. Nu-i mai firesc să-mi 
prezentați omul în cauză? 

— Ar folosi prea puţin. Omul nostru nu va fi de fiecare dată acelaşi. 

— Înţeleg. Dar dacă al doilea inel cade în mâna unui străin? El ar afla 
ușor secretele noastre fiindcă eu n-am cum să-l bănuiesc. 

— M-am gândit la asta, iar ca măsură de siguranţă îl veţi întreba pe cel 
ce poartă al doilea inel: „Domnule, mi-aţi putea recomanda un vin bun?” El 
va trebui să răspundă: „încercați un rubiniu de la Cumpăna Buzăului”. 


— O, minunat! Minunat, mai ales că atât întrebarea, cât şi răspunsul 
îmi vor aminti despre locuri dragi. De ce nu folosiţi un bărbat în locul meu? 

— Fiindcă un bărbat, oricât de viteaz, de iscusit, nu poate răzbi 
totdeauna acolo unde o femeie frumoasă și cu nume mare deschide ușile în 
joacă. Apoi, bărbatul e nevoit să întrebe şi uneori stârnește bănuieli. Pe când 
unei femei frumoase i se fac multe confidente. Oricum, e o deosebire. Mai 
aveţi întrebări, doamnă contesă? 

Ileana Bethlen îl privi îngândurată. 

— Am o cerere. 

— Vă ascult. 

— După cum bănuiţi, misiunea mea la Buda e foarte periculoasă. 

— Nu tăgăduiesc și am luat măsurile de cuviință. Un om al meu va fi 
umbra voastră ocrotitoare. Vă veţi lovi poate adesea de el fără să-l ghiciţi. 
La caz de primejdie, el ştie ce are de făcut. 

— Să nu mă încurce. 

— Nici gând. În umbra voastră va sta unul dintre cei mai buni arcași 
din răsăritul Europei. 

— Aş prefera o inteligenţă. 

— Omul nostru le are pe amândouă în egală măsură. Aţi venit însoţită? 

— Nu. Când am sosit aici, mai era încă lumină. 

— Am să vă conduc, hotărî el. 

Părăsiră hanul la braţ. Când trecură prin sufragerie un bărbat înalt, 
uscat la chip, îi privi lung din colţul său. Omul aşteptă preţ de un minut sau 
două, după care se ridică, lăsă pe masă un ducat de aur și porni spre ușa 
hanului. Unul dintre slujitori o închise în urma lunganului cu plecăciuni 
adânci. Paşii comitelui şi ai contesei Ileana Bethlen răsunau slab undeva 
către capătul străzii. 


* 


Trecuse de vremea prânzului. Margareta ieșise călare dimpreună cu 
Irina. Câţiva arcași le urmau, după obicei. Locurile generoase în verdeață 
fragedă și copacii toropiţi de căldura din miezul zilei, liniştea desăvârșită, 
cântecul râului ce-și sălta poalele peste bolovani îi smulgeau Irinei 
exclamaţii de încântare. Zăboviră la o stupină, unde gustară faguri și apă 
rece ca gheaţa. Ocoliră platoul Câmpinei până la şes. Adunară flori de mac 
şi colilie. Printre păduri, holdele de grâu picau sub asaltul sutelor de seceri. 


Femeile, cu pălării mari de paie, cu bluze albe frumos lucrate în cusături de 
mână, acum se ridicau, acum dispăreau printre spice. Bărbaţii bronzaţi de 
tăria soarelui făceau snopi grei şi aşezau clăile. 

Când reveniră la castel, cu feţele îmbujorate, ziua căzuse către seară. 
Pe una din terasele de la parter, Amăricăi şi Bogdan se întrețineau lângă 
două cupe cu vin. Observându-și prietenul, Margareta i se adresă 
cavalerului: 

— Domnule Bogdan, i-am vorbit prinţesei Irina despre încântătoarea 
noastră capelă. Aţi vrea să i-o arătaţi? 

— Nu veniţi și voi? întrebă tânăra dobrogeană. 

— Sunt prea ostenită. 

Bogdan și Irina se îndepărtară de-a lungul parcului. Amăricăi era 
nemulțumit gândindu-se la ce avea să urmeze. 

— Te-ai întors iute, observă castelana. L-ai văzut pe comite? 

— L-am văzut. 

— De ce nu ai rămas la Braşov în continuare? 

— Nu mai era cazul. Am văzut destul. 

— Adică? 

— Hm! se foi Amăricăi. Aş vrea să vă cruţ, dar n-am încotro. Comitele 
a tras la renumitul han „Berbecul de aur”. Acolo a primit vizita unei femei. 
Au stat împreună până aproape de miezul nopţii. 

— Cine e femeia? întrebă cu glasul parcă sugrumat. 

— Din câte am putut scoate de la slujitorii casei în care locuieşte, e 
vorba despre contesa Ileana Bethlen. 

— Mulţumesc! 

Devenise palidă. Mâinile îi tremurau atât de putemic încât şi le 
ascunse la spate. Mânia ei de Mușatină aprigă îl înfioră pe Amăricăi. Acesta 
îi privi mersul aspru până când ea se pierdu la capătul scărilor de la etaj. 


* 


Comitele Staicu reveni acasă la o zi după Amăricăi. Adusese de la 
Braşov o minunată cruciuliță de aur bătută cu pietre scânteietoare. Cu puţin 
înainte de cină, ciocăni în ușa Margaretei şi intră. 

— Ce surpriză, domnule! râse. Dorul de noi nu v-a putut ţine prea mult 
la Braşov. 


— Adevărat, doamnă! se înclină Staicu. Uneori mi se părea că roibul 
meu galopează prea încet și mă bătea gândul să părăsesc șaua, fiindcă 
picioarele îndemnate de dorinţa inimii poate că m-ar fi adus cu un ceas mai 
devreme. 

„Ipocrit!” gândi ea ascunzându-şi mânia ce era gata să izbucnească. 

Apoi grăi la fel de ironic: 

— Plăcute vorbe, domnule! Și bine că nu v-aţi osândit picioarele, 
neobișnuite la greu. Ar fi fost o mare mâhnire pentru noi. Și aşa ne încearcă 
durerea gândindu-ne cât aţi putut pătimi la un călărit îndelungat. Ca să nu 
mai vorbim despre faptul că în lipsa voastră nu am avut o clipă de liniște. 
Mereu ne închipuiam cu groază că aţi fost atacat de un lup, sau de un urs, 
ori de un câine rău și chiar de un lotru. Prea călătoriţi singur! E adevărat că 
singurătatea își are foloasele ei, dar și neajunsuri. Ar fi timpul să vă luaţi la 
drum unul sau doi apărători de nădejde. Oameni care știu să mânuiască 
spada şi arcul. 

Staicu zâmbi. Firea ei aprigă răzbise parcă mai aspră decât altă dată. 
Și, ca de obicei, se prefăcu a nu înțelege săgețile. 

— V-am adus un dar. 

— O! râse ea. Oare nu v-am spus că cel mai frumos dar stă în prezenţa 
voastră aici? 

— Aş vrea să cred. Și mă mâhnește faptul că mâine în zori vă vom 
părăsi pentru o vreme. 

Castelana își uită intenţiile spre ironie. În glasul comitelui parcă 
vibrase ceva cald şi sincer. Îi dispăruse zâmbetul şăgalnic, iar în ochii lui 
observă aceeași luminiță ciudată pe care o mai văzuse la el de câteva ori. 
Un licăr ca o chemare tainică ce nu ar fi scăpat chiar unei femei cu puţină 
experienţă. 

Îşi reveni însă iute şi răspunse cu o asprime abia simțită de el: 

— Cum nu se poate mai bine, domnule. Şi noi vom pleca. 

— Unde? 

— Acasă în Moldova. 

— Staţi mult acolo? 

— Mult. 

— Şi când vă întoarceţi? 

— Niciodată. 

— Da, da, înţeleg, zâmbi el. Dar zâmbetul său era spart, ofilit dintr-o 
dată. Păcat că nu vă pot conduce. Sunt chemat la Argeș. Măria-sa Mircea 


mi-a trimis vorbă. Voi da poruncă să pregătească trăsura. O sută de arcași 
vor asigura paza drumului vostru. O luaţi și pe Irina? 

— Tocmai asta e, că nu ştiu ce să fac. 

— Ar fi bine să rămână. Va fi prezentată domnului Ţării Româneşti. 
Încă nu s-a hotărât nimic în privinţa ei. 

Tăcură miraţi că nu mai au ce-și spune. Comitele porni spre ușă după 
ce o salută adânc, dar se opri în prag. 

— Ar mai fi ceva, doamnă. Am să vă cer ceva. 

— Cereţi! Cereţi cât de mult, îl privi cu răceală. Domnul Moldovei e 
bogat și poate plăti oricât. Orice compensație. Să nu vă fie teamă pentru 
asta. Nu de bani ne plângem noi. 

— Altceva doream să vă cer, spuse uşor încruntat. În cei doi ani care 
au trecut, v-am sărutat o singură dată... la cununia noastră în biserică. Apoi, 
nu am forţat lucrurile, fiindcă dragostea nu cu forţa se obține. Însă asta e 
altceva. Acum se cuvine să vă sărut a doua oară, în semn de rămas bun. 
Aveţi ceva împotrivă? 

Obrajii ei păliră uşor. 

— Nu, domnule, nu am nimic împotrivă, încercă să-și potolească 
tremurul glasului. E dreptul vostru de soţ. E ultimul vostru drept. 

O cuprinse cu braţele ușor, ca pe ceva deosebit de fragil. Margareta se 
ridică mult pe vârfuri. Buzele ei îl întâmpinară, reci, doar o clipă, fiindcă în 
cea următoare cu greu se opri să-şi arunce braţele pe umerii lui. 

„Nu-l iubesc, socoti ea într-o frântură de luciditate. Cel mult, poate că 
îl doresc niţel. Doar sunt la vârsta când o femeie poate dori un bărbat.” 

În zori, trăsura Margaretei porni către aşezarea Tîrgşorului. Pe măsură 
ce se îndepărta de castelul Prahovei, în loc să simtă o ușurare aşa cum 
visase, o încerca un sentiment de apăsare, de vinovăţie. Acum vedea altfel 
lucrurile. Întâlnirea comitelui cu o femeie nu-i aducea siguranţa că el o 
înșelase. Dar drum de întoarcere nu mai era. Tot chibzuind la cele 
întâmplate, rămase o clipă încremenită și exclamă: 

— Dumnezeule! Să fiu oare geloasă? Nu. Nici vorbă! Mânia mea 
pentru înjosirea pe care mi-a adus-o întrece orice margini. 

La 24 iulie, marele vizir Ali își făcu intrarea în Adrianopole, așa cum 
bănuise. Călărea dinaintea oștilor sale. Privirile iscodeau de-a lungul 
străzilor. Populaţia îi ieşise în întâmpinare, dar lipseau pregătirile cu fast ce- 
| aşteptaseră în alte dăți. Emirul Sabahaddin, şeful poliţiei imperiale, înrudit 
de aproape cu sultanul, Suhar-pașa și Fareddin-pașa îl salutară destul de 
rece, chiar dacă zâmbetele lor făţarnice îndulceau oarecum ostilitatea. Doar 
bătrânul amiral Abdulah îşi manifestă bucuria fără rezerve. 

„Întâlnirea cu padișahul va fi grea, reflectă marele vizir. Poate că nu 
trebuia să plec în campanie. Poate era mai bine să-l fi lăsat pe Suhar. Mă 
întorc victorios, cu toate că Varna mi-a scăpat. Firesc ar fi ca Murad să-și 
arate recunoştinţa și bucuria. Însă, după feţele ipocrite ale dușmanilor mei, 
întâlnirea de mâine poate însemna sfârșitul carierei mele. Cred că s-a făcut 
mult tapaj pentru pierderea convoaielor cu robi și prăzi. Cât despre Varna, 
aici va sta greutatea întrebărilor.” 

Oştile victorioase trecură prin dreptul palatului imperial cu iataganele 
ridicate după datină. Padișahul ieşise în balcon să primească defilarea. 
Înainte de a-și pleca fruntea pe gâtul calului, Ali îi văzu o clipă faţa rece, 
mohorâtă. 

„O fi bolnav, gândi el. Iscoadele mele m-au înștiințat că rar îl slăbesc 
reumatismul și tusea. E bătrân şi acrit. Păcat că nu i-am adus-o pe blonda 
prințesă a Dobrogii.” 

Când ajunseră într-o piață, Ali-paşa ridică braţul. Oștile se opriră 
aliniate frumos la spatele său. Emirul Sabahaddin își porni obișnuitul 
discurs care încheia campania de la Dunăre. 

— Strălucitorule Ali-pașa! Achingii! Vă mulţumim pentru tot. Îi 
plângem din inimă pe cei ce nu s-au mai întors. Mulţi dintre fiii noştri cei 
mai buni au rămas pe câmpul de luptă. Jalea noastră... 

— Pe sufletul lui Allah! înjură marele vizir printre dinţi. Discursul 
ticălosului de emir sună a înmormântare, nu a întoarcere victorioasă. Cel 
puţin bine că ştiu la ce mă aştept! 

Achingiii se răspândiră treptat. Ali-pașa, urmat de Ibrahim și o gardă, 
porni către palatul său înconjurat de grădini fermecătoare. Slujitorii şi robii 
îl aşteptau înșiruiţi printre rondurile de trandafiri. Câteva roabe minunat 
înveşmântate în văluri subțiri veniră în jurul lui şi-i scoaseră ţinuta de 


război. Un parfum discret de trandafiri îndulcea atmosfera odăilor. Din baia 
uriaşă, lucrată după model bizantin în faianţă albastră, se auzeau chicoteli. 
Era bine acasă. Covoarele moi îi mângâiau din nou tălpile. Ferestrele înalte, 
acoperite pe jumătate de perdele albe aduse de negustorii greci din 
Constantinopole, îi încântau privirile. Mobila sculptată, primită cândva în 
dar de părintele său de la Salonic, dădea odăilor o notă de eleganţă. 
Vestitele vaze greceşti, mulțimea bibelourilor fine și lucrătura de mână a 
lemnului care acoperea tavanele arătau bogăţie şi gust. 

„Mi se pare că am împrumutat multe de la greci, râse el. Dar grecii nu 
prea au în ce să ne copieze! Din păcate, luăm adesea de la vecini mai mult 
rele decât bune. Vechea civilizaţie a grecilor, căreia îi datorăm recunoştinţă, 
a căzut pe vremuri către păcatul desfrâului, a leneviei, și a reuşit să dărâme 
un imperiu. Vechiul Imperiu grecesc. Aceeași civilizaţie aplecată spre 
desfrâu şi lenevie a contribuit la căderea Imperiului roman de apus. Tot 
civilizaţia greacă va dărâma și cel de-al treilea imperiu. Imperiul bizantin. 
lată un adevărat tur de forță. Dar această civilizaţie pătrunde uimitor de iute 
şi la noi. Lenevia, corupția, îmbuibarea, setea de putere, desfrâul sunt doar 
câteva din păcatele civilizației ce prind la noi rădăcini adânci.” 

Apa caldă, cea rece și masajul făcut de mâini sprintene îl înviorară. 
Trupul său tânăr, robust, nu mai simți oboseala. Privi în jur, dornic de toate 
locurile şi obiectele șştiute. Îmbrăcat ușor, în straie lejere, ieși pe o terasă. 
Ibrahim îl urmă credincios ca o umbră. 

— Va fi greu mâine la palatul padișahului? întrebă aghiotantul. 

— Nu ştiu. Azi, în imperiul nostru nu mai e uşor ca altădată să te 
întorci victorios dintr-un război. În lipsa ta, dușmanii lucrează cu spor. 
Sabahaddin, Fareddin și Suhar ţintesc a-mi lua locul. Acum sunt uniţi să mă 
doboare. Dacă vor reuşi, abia la urmă se vor încăiera între ei. Ai văzut 
vreodată o haită de lupi? Ei aleargă împreună după pradă. Dar când o răpun, 
se sfâșie între ei. Poate că mă vor învinui de multe. Mă voi apăra prin logică 
şi inteligenţă. Iar dacă padișahul mai păstrează o urmă de înţelepciune, dacă 
trufia lui nu i-a acoperit-o cu totul, poate voi reuşi.” 

Ora de primire la palatul sultanului Murad se apropiase. Îmbrăcat 
simplu, în caftan lung, lipsit de podoabe, Ali intră în anticamera padișahului 
cu fruntea sus. Impunătoarea lui statură, parcă neîmpovorată de griji, 
privirile aspre, distante, nu se potriveau cu umilinţa la care se așteptau 
duşmanii. 


Marele vizir cătă cu coada ochiului spre Fareddin, care pendula 
nehotărât între a se apropia de el sau a rămâne prudent lângă ceilalți. 

„Cutra de Fareddin încearcă să-mi arate prietenia sa, dar îmi va întinde 
numai un deget, fiindcă nu e sigur că voi ieşi de la padişah la fel de trufaș 
pe cât intru!”, gândi privindu-l pe bătrân cum se apropie mieros. 

— Strălucitorule, ţi-a fost greu cu ghiaurii? întrebă cu prefăcută grijă. 

Ali privi undeva peste el şi spuse din vârful buzelor: 

— Te-ai cam îngrăşat, Fareddin. 

Bătrânul tresări abia vizibil şi se retrase chibzuind: 

„Oare ce a vrut să spună câinele ăsta? Mai are dinţi să muște? Vom 
vedea.” 

Câţiva generali își manifestară simpatia ignorându-i cu bună știință pe 
Sabahaddin şi Suhar. Pe ei nu-i interesau jocurile de culise. Uşile mari se 
desfăcură în lături. 

— Marele vizir Ali-paşa, fiul lui Hairedim! răzbi o voce puternică. 

Tânărul comandant își reţinu un zâmbet. La ceremonia primirilor, 
Murad păstrase ceva din moda ameninţatului Constantinopole. Padişahul nu 
şedea pe tronul imperial, aşa cum obişnuise altă dată. Își aflase loc mai bun 
pe câteva perne tari. Junghiurile îl necăjeau rău în ultima vreme. În tron 
greu se putea ghemui, când îl împungeau, aspre. Dintr-un vas de aur, unele 
ierburi frumos mirositoare acoperite cu jăratic răspândeau un fum subţire ca 
cel de tămâie. Undeva, după o draperie, o femeie îngâna cu glas scăzut o 
melodie tânguioasă. În jurul ușilor, câţiva oşteni voinici, cu iatagane mari, 
strălucitoare, păreau turnaţi în bronz. Un măscărici primit în dar de la 
venețieni încerca zadarnic să atragă atenția stăpânului prin tumbe şi ţipete 
ascuţite. Era de mirare că un om inteligent ca Murad îl suporta. Moda 
Apusului cucerise teren la Adrianopole. 

Ali înaintă hotărât până la doi paşi de sultan. Acolo duse mâna la 
frunte, la buze şi la piept, apoi îngenuche. 

— Ridică-te, efendi! porunci Murad, tot după moda Apusului. 

Uşile mari se închiseră. Spre satisfacția lui Ali, măscăriciul fu 
concediat cu un gest. Numai femeia cânta, dar atât de domol, încât vocea ei 
semăna cu o mângâiere ușoară. Sabahaddin, Fareddin şi Suhar trecură în 
stânga padișahului. Ali rămase în dreapta, după cerinţele etichetei. 

— Vorbeşte, Sabahaddin! porunci Murad parcă somnoros. 

Marele vizir îşi reținu, prin puterea voinţei, mânia. După rang, el 
trebuia să grăiască primul. Șeful poliției imperiale desfăcu un pergament 


mai mult de formă și spuse cu glas puternic. 

— Nouă mii de achingii morţi şi șapte mii de răniți. 

— Însă prăzile... interveni Suhar. 

Un gest al padişahului îl amuţi. 

— Suhar, îți scurtez limba! Trebuie să luăm totul pe rând. Ce ai de 
spus, Ali-paşa? 

„Acum se va aşterne cu fruntea la podea şi va cere milă, chibzui 
Fareddin. lată clipa în care învinuirile noastre vor veni peste el ca o 
grindină. Sultanul va chema gărzile...” 

Tânărul comandant socoti că numai un răspuns cutezător îl poate feri 
de mânia sultanului. Va trebui să joace o astfel de carte mare. 

— Mărite padişah! zâmbi tânărul spre stupoarea celorlalți. S-au 
schimbat multe aici, în lipsa mea. Eu trebuia să vorbesc primul, după 
datină. Apoi, primirea ce mi se face nu-i aceea datorată unui învingător în 
slujba imperiului, ci a unui învinuit. Cu victoriile noastre s-ar fi cuvenit să 
începem. 

„Acum va chema gărzile?” se întrebă Ali. 

Faţa somnoroasă a padișahului parcă se trezi dintr-o dată. 

„Ticălosul ăsta mă înfruntă, dar are dreptate”, gândi Murad. Apoi vorbi 
cu asprime: 

— Continuă, Ali! Continuă! E interesant ce ne spui. 

— Mărite padişah, vorbi tânărul cu un calm desăvârşit, numărul 
morţilor și al răniților cine îl poate cunoaște mai bine decât comandantul? 
Sabahaddin a făcut numărătoarea doar prin iscoadele lui slabe. Așa se 
întâmplă că la cifra morţilor s-au adăugat, din nepricepere sau din răutate, şi 
o parte din garnizoanele lăsate de mine în Dobrogea şi în fostul țarat al lui 
Şişman. Avem aproape cinci mii de morţi şi patru mii de răniți. 

— Să te cred? 

— Nu, mărite padişah. Să nu mă crezi. Trimișii voştri pot afla adevărul 
în mai puţin de o săptămână. Pentru cine dintre noi doi minte, cer osânda 
capitală, încheie cu asprime. 

— Ce spui, Sabahaddin? îl sfredeli cu privirea Murad. 

— Strălucitorule! se îngălbeni acesta, fiindcă nu controlase temeinicia 
listei. Poate că oamenii mei au greșit... 

— Aha! Vrei să spui ceva, Fareddin? 

— Puţine, strălucirea-ta. Înțeleptul nostru mare vizir nu a fost prea 
norocos în privinţa prăzilor. Slabe prăzi au sosit aici. Noi le-am așteptat cu 


sufletul la gură. 

— Ce poţi răspunde la asta, Ali? 

— Mărite padişah, răspunse tânărul fără a se pierde o clipă. Eu am fost 
trimis nu după prăzi, ci să cuceresc ţinuturile de la Dunăre. Și le-am cucerit, 
spre slava imperiului. 

— Dar ţi-a scăpat Varna! lovi Sabahaddin. 

— Scăpat? A, nu! zâmbi marele vizir. Varna nu mi-a scăpat: acolo am 
fost înfrânt de-a binelea! 

— E de mirare, continuă Sabahaddin. Cu treizeci de mii de achingii să 
nu poţi lua un biet oraș? Dar pentru asta ar fi ajuns un sfert din oștenii 
voştri! Cel mai nepriceput general ar fi cucerit orașul. Când s-a mai pomenit 
ca o mână de ghiauri să pună pe goană oștile imperiului? Şi ce oști! 

— Aşa e! se întunecă Murad, amintindu-și. 

— Nu, preamărite padişah, îl contrazise tânărul, fapt nemaiauzit. 

„Acum îl taie”, gândi Suhar. 

Însă Murad îl privi curios pe Ali, aşa cum te uiţi la un obiect nou și 
interesant. 

— Adică, ce vrei să spui? 

— Vreau să spun, mărite padişah, că pe ghiauri ne-am obişnuit din rea 
trufie să-i privim ca pe nişte iepuri fricoși. Am uitat oare că anul trecut, la 
Polènik, chiar slăvitul nostru padişah a pierdut în faţa ghiaurilor? 

„Acum îl taie! gândi Fareddin, bucuros de întorsătura discuţiei. Ali își 
caută moartea cu lumânarea.” 

— Aşa este! recunoscu sultanul, spre stupefacția celorlalți. Nufărul Alb 
i-a înștiințat pe ghiauri din vreme că mergem peste ei. 

— La fel ca şi la Varna, adăugă marele vizir. În loc să găsesc acolo un 
biet oraş surprins și îngrozit de apariția noastră, am întâlnit o adevărată 
apărare care mi-a nimicit o seamă de achingii. În Dobrogea am adunat prăzi 
mari şi printre robii de soi strălucea frumoasa prințesă Irina. Convoiul 
trimis de noi către Adrianopole a căzut sub lovitura Nufărului Alb. Dar nu 
pe Nufărul Alb îl socotesc azi duşmanul nostru cel mai mare, ci pe altul. 

— Pe cine? întrebă Murad surprins. 

— Pe acel duşman care se numeşte corupţie, sete de putere, lăcomie, 
ură, desfrâu și complot. O parte dintre marii slujbași ai imperiului nu se mai 
gândesc la interesele acestuia, ci numai la cele proprii. Că s-a uneltit aici 
împotriva mea cui foloseşte? 


— Strălucirea-ta! interveni Sabahaddin mânios. Marele vizir a început 
să acuze pentru a-și ascunde... 

— Aşteaptă, Sabahaddin! îl domoli sultanul. Omul acesta ne spune 
lucruri mari. Vorbeşte, Ali! 

Tânărul înţelese că a venit clipa să lovească nu cu bobârnace, nu cu 
săgeți, ci cu toată puterea. 

— Mărite padişah, nu am luat Varna fiindcă mi-au lipsit cele cincizeci 
de corăbii pe care le-am cerut. În Micul Divan de atunci s-au opus aceşti 
trei oameni. Ei v-au convins că Varna e o biată întăritură ce poate fi luată cu 
câteva cete de achingii. Ca vechi general ce cunoaște rosturile războiului, ce 
a adus imperiului multe victorii, îi acuz pe aceşti oameni nu de trădare, ci 
de totală nepricepere. Nufărul Alb v-a adus și vouă, și mie mari neajunsuri. 
Setos de putere, Sabahaddin, șeful poliției imperiale, ştie să tragă sfori, ştie 
să arunce cu noroi, dar de doi ani îl caută pe Nufărul Alb fără folos. Pe 
omul ce ne loveşte chiar aici. Mărite padişah, mi se pare că Sabahaddin s-a 
cam îngrăşat. Acum două săptămâni, iscoadele noastre din Constantinopole 
au căzut. Întreaga noastră reţea de iscoade a pierit acolo, sub toporul 
călăului. Împăratul din Constantinopole a primit de la Nufărul Alb o listă cu 
toate iscoadele noastre. 

— Adevărat, Sabahaddin? sări Murad, cu ochii scânteietori de mânie. 
De ce nu mi-ai spus? 

— Fiindcă am auzit numai zvonuri, se bâlbâi emirul. 

— Aha! Marele vizir a aflat asta pe câmpul de luptă, iar șeful poliţiei 
imperiale nu ştie nimic. Înţeleg. Ali are dreptate. Te-ai îngrăşat, Sabahaddin. 

În primul moment, sultanul se gândi să cheme gărzile. Apoi îşi luă 
seama. A-l tăia pe Sabahaddin, ruda sa apropiată, ar fi însemnat mari 
nemulțumiri în sânul familiei imperiale. Parcă şi auzea cu groază strigătele 
rudelor sale. Acum era bătrân, bolnav și lipsit de vlagă. Poate că altădată și- 
ar fi impus autoritatea asupra lor prin câteva lovituri ale oștenilor săi. 

— Sabahaddin! 

— Poruncă, strălucirea-ta! 

— Te numesc comandant la Sabaha. Mâine în zori să nu mai fii în 
Adrianopole! Ți-am simţit jocul. Doreai să te fac mare vizir. Dar pentru ce 
merite? Pleacă! 

E.mirul părăsi încăperea cu chipul vânăt. Parcă totul se învârtea în jurul 
său. Sabaha era un biet sat de pescari, cu o fortăreață prăpădită de vreme. 

— Suhar! 


— Poruncă, strălucitorule! 

— Te numesc şef al poliției imperiale. 

Suhar se aruncă la podea și vru să-i sărute vârful încălțării. 

— Lasă prostiile, efendi! îl măsură sultanul dispreţuitor. Să mi-l 
găseşti pe Nufărul Alb! Îți dau răgaz până la mijlocul toamnei. Acum 
plecaţi! Sunt obosit. 

— Ar mai fi ceva, mărite padişah, stărui marele vizir. 

— Ce? 

— Vă cer o audienţă între patru ochi. 

— Bine! Să vii pe la asfinţitul soarelui. Vom gusta un ceai împreună. 

leşiră. Fareddin se apropie de tânăr, lingușitor. 

— Strălucitorule! grăi cu o privire complice. L-ai cusut bine pe 
ticălosul de Sabahaddin. Așteptam asta și jubilam de plăcere. Să contezi pe 
mine. 

— Fareddin! îl biciui acesta cu vorba aspră. Ai uitat ce ţi-am spus? Te- 
ai cam îngrășat în ultima vreme. 

Bătrânul se îndepărtă înjurând printre dinţi, chiar dacă salutase cu 
adâncă umilinţă. Marele vizir privi în urma lui ca după un păianjen. 


* 


Cu puţin timp înainte de asfinţitul soarelui, Ali-paşa reveni la palatul 
imperial însoţit de Ibrahim. Un slujitor îi conduse către un minunat chioșc, 
ascuns printre copacii şi boschetele din spatele clădirii. Padişahul părea mai 
vioi. Îi primi cu un zâmbet şi nu întrebă despre rostul lui Ibrahim acolo. 

— Mărite padişah! începu Ali. La audiența de dimineaţă, v-am cerut o 
discuţie între patru ochi. Apoi am chibzuit că-i mai bine să-l aduc și pe acest 
ofițer care, prin harurile inteligenţei, prin dragostea față de voi şi de 
imperiu, ne poate fi de mare folos. E drept că eticheta nu îngăduie... 

— Prostii! îl întrerupse Murad. Eticheta o impun eu. Rămâi, tinere! îl 
privi cu interes pe Ibrahim. Să se aducă încă o ceașcă de ceai! Să nu fii prea 
vesel, Ali, continuă bine dispus. Ai pierdut achingii mulţi din campania de 
la Dunăre și ai dovedit ușurință în trimiterea convoaielor cu robi şi prăzi. 
Aici s-a complotat mult împotriva ta. Dar m-a mâhnit lipsa de iscusință a 
duşmanilor tăi. Îmi plac oamenii inteligenţi şi îndrăzneţi. Pe tine astea te-au 
salvat adesea. Sabahaddin își merită soarta, fiindcă nu e numai prost, ci și 


leneș. Puţine prăzi, Ali! Avem nevoie de grâne, de miere, de piei, de copii 
pentru oști și de aur. 

— Tocmai asta m-a adus aici, răspunse marele vizir. Politica 
imperiului nostru nu merge pe drumul cel mai bun. Noi trăim din ce jefuim 
de pe la vecini. Știu că nu vă place ce vă spun. Uneori putem lua de la alţii. 
Însă nu totdeauna. Iată, un popor mare ca al nostru, se lasă în seama 
hazardului. Ar fi vremea să întărim agricultura noastră, meșteşugurile şi 
comerțul. 

— M-am gândit la asta, dar sunt bătrân, Ali. Poate copiii mei vor face 
mai mult. 

— Sunteţi încă în putere. Daţi-mi mână liberă să întăresc agricultura! 
În Dobrogea am văzut lanuri de grâu ce ne ajungeau până la piept. Noi 
avem multe pământuri bune și nelucrate. În ţaratul lui Șișman, am văzut 
livezi uriașe. Nouă aproape ne lipsesc. Daţi-mi mână liberă pentru întărirea 
meșteşugurilor! Daţi-mi mână liberă să întăresc negoţul! Ce pot face 
venețienii și genovezii, putem şi noi. În câţiva ani va fi altfel. Va trebui să 
construim corăbii pentru război și comerţ. 

— De unde atâţia bani? 

— Încă nu ştiu. Vom porni la drum cu ce putem. Să luăm pildă de la 
regii Ungariei, care au făcut colonizări nu cu robi, ci cu oameni liberi. Ei au 
sprijinit aducerea de emigranți germani, cumani, evrei, venețieni și 
genovezi. Negoţul lor s-a ridicat din nimic. lar ungurii au învăţat mult de la 
venetici. 

— Bine, Ali! Întocmeșşte-ţi planurile tale şi să vii să le văd. 

— Mărite padişah, continuă el, nu vi se pare curios că tot ce am 
discutat până azi în Micul Divan a ajuns la Nufărul Alb? La ultimul nostru 
Divan, aţi fost voi, eu, Sabahaddin, Fareddin, Abdulah şi Suhar. Scăzându- 
vă pe voi, pe mine și pe Abdulah, pentru care bag mâna în foc, rămân trei. 
Sabahaddin a plecat. Deci rămân doi. Să facem un nou divan peste o 
săptămână sau două și să hotărâm un atac de pradă în [ara Românească. 
Dacă vom fi aşteptaţi acolo, înseamnă că unul dintre cei doi trădează. 
Urmărindu-i, ajungem fără greş la Nufărul Alb. Această strălucită idee, din 
păcate, nu mi-a venit mie, ci inteligentului Ibrahim. 

— Crezi în ea? 

— Altfel nu aș propune. Urmând pe acest fir logic, l-am trimis aici pe 
cel mai iscusit om al meu. Poate că aţi auzit despre Ben-Din. Nu ştiu pe 
cine a urmărit el. Nu ştiu ce a aflat, dar a dat cu siguranţă de o urmă bună. 


Pe Ben-Din l-a înjunghiat Nufărul Alb chiar aici, în Adrianopole. Acum îi 
încredinţez lui Ibrahim primejdioasa misiune de a-l căuta pe Nufărul Alb. 

— Te încrezi în el? 

— Ca în mine. Altfel nu l-aş fi adus aici. M-a urmat în toate 
războaiele. Trupul său e acoperit de răni în slujba măritului nostru padişah. 
Multe din victoriile mele i le datoresc lui. De multe ori am greşit fiindcă nu 
am ţinut seama de părerile lui. El e vestitul erou de la Sabaha, pentru care 
faptă nu a primit măcar o strângere de mână. 

Murad îl privi din nou cu interes pe Ibrahim. Îi plăcură ochii lui 
inteligenţi, dar ghici în acelaşi timp că Ali încearcă să-l împingă la deal. 
Prea multe laude dintr-o dată. 

— Locul de comandant al gamizoanei din Adrianopole e liber de azi- 
dimineață, spuse padișahul gânditor. Comandant a fost Suhar. Acum vei fi 
tu, Ibrahim. 

Ali îşi ascunse cu grijă triumful. Noul comandant duse mâna la frunte, 
la buze şi la piept fără obișnuita explozie de bucurie. Fără nimic lingușitor, 
ceea ce îi plăcu mult padişahului. 

— Strălucirea-ta! vorbi Ibrahim, fiindcă noua funcţie îi acorda acum 
acest drept. Pe pământurile cucerite la Dunăre am lăsat garnizoane, însă 
dincolo de apă domnul Ţării Româneşti a ridicat oşti mari. Dacă face un 
atac în Dobrogea şi în ţaratul lui Şişman, cine îl poate opri? 

— Crezi că îndrăzneşte? zâmbi Murad. 

— Nu cred. Mă întreb. 

— Ne vom gândi și noi. Mâine, robul nostru Şişman va fi primit în 
audiență. Poate îl vom repune în scaunul ţaratului său. El va lupta acolo 
pentru noi. 

— Dar Dobrogea? 

— Dobrogea va fi transformată la primăvară în paşalâc. Vom duce oști 
mari. Trebuie să cucerim Chilia şi Cetatea Albă. Abia când vom fi stăpâni 
acolo putem lovi mai sus. Micul Divan îl vom ţine peste două săptămâni. 
Poate așa vom da de urma Nufărului Alb. Și cred că aveţi dreptate. Nu 
strică să-i încercăm puterile ghiaurului Mircea. Acum plecaţi! 

Marele vizir şi noul comandant al garnizoanei îl salutară adânc și 
părăsiră frumoasa grădină. Ali era vesel. Acum avea doi oameni în posturile 
cheie ale imperiului. Pe Abdulah și pe Ibrahim. Îi vor mai trebui și alți 
oameni credincioşi lui. Cu cât vor fi mai mulţi, cu atât puterea sa va creşte, 
spre binele neamului său. lar el nu va mai sta cu teamă la cheremul 


padişahului. Era mulţumit. Prin noul comandant al garnizoanei, oștile din 
Adrianopole se puteau ridica oricând cu ameninţare chiar asupra sultanului. 
Dar o va face numai de va fi cazul să-și apere viaţa. Acum avea nevoie de 
liniște și de timp, care să-i îngăduie a fortifica slaba putere economică a 
imperiului. 


* 


La mănăstirea Snagov, egumenul Lazăr îl primi într-o dimineaţă pe 
comitele Staicu. Călugării scoaseră o masă afară, în umbra plăcută a unui 
stejar. Căldura scăzuse sub apăsarea vântului care adia blând. Crengile 
stejarului parcă se angajaseră într-o simfonie gravă. Comitele arăta cam 
nedormit. Totuşi, nu lipsa unui somn bun lăsase urme pe chipul său. 
Egumenul îl cunoștea prea bine pentru a se linişti. Niciodată nu-l văzuse 
atât de răvăşit şi de palid. 

— Aţi fost la Brașov? întrebă, ferindu-se a-și manifesta curiozitatea 
asupra înfățișării lui Staicu. 

— Am fost. Ileana Bethlen va pleca spre Buda în cel mult două 
săptămâni. De aici înainte, rămâne să vă ocupați voi de asta. 

— Da. Ocrotitorul Ilenei acolo m-am gândit să fie cavalerul blond. 
Sper ca în viitoarele zece zile să se întoarcă la Snagov. 

— Curios. Și eu tot la el m-am gândit. Credeţi că va primi? 

— Cred. 

— Asta ne-ar scuti de multe griji. Dar în privinţa omului de legătură, a 
omului ce va purta al doilea inel de aur? 

— M-am gândit la micuțul Grama. Îl vom folosi o vreme. Mai târziu 
vom vedea cu cine îl înlocuim. 

— Ştim prea puţine despre el, se opuse comitele. 

— Nu prea. Călugării mei au cules în Transilvania destule informaţii 
asupra lui. 

— Totuşi, vă asumaţi o mare răspundere. 

— Știu, zâmbi egumenul. Cu Grama sunt convins că nu risc nimic. E 
un tînăr pe care se pot pune temeiuri sigure. Ah, era să uit! Cum se simte 
prinţesa Irina acolo, pe valea Prahovei? 

— Destul de bine. Începe să-i placă. Noi ne obișnuim cu ea. Ne-am 
despărțit acum un ceas. 


— Nici nu s-ar putea simți altfel cu o gazdă atât de gingașă ca doamna 
Margareta. 

— Margareta a părăsit castelul în zori. A plecat pentru o vreme în 
vizită la ai săi, minţi Staicu. 

„Deci asta era, gândi egumenul. Acum înţeleg faţa răvășită a comitelui. 
Cred că între ei s-a produs ruptura definitivă. Păcat! Mare păcat! Staicu nu- 
mi spune adevărul fiindcă încearcă să câştige timp. Nu în folosul său, ci al 
ei. Peste o vreme, Petru Mușat şi Mircea se vor obişnui cu gândul lipsei sale 
de aici.” 

Prefăcându-se a nu cunoaşte nimic din necazurile acestuia, Lazăr 
schimbă subiectul discuţiei. 

— Peste un ceas vom porni spre Argeş. Măria-sa Mircea ne aşteaptă. 
Oştile noastre sunt pe picior de război. 

Absent, comitele îi răspunse: 

— Nu, azi nu va ploua. Mă bucur că Margareta are noroc de timp bun. 

Se opri brusc din vorbele lui şi înțelese că altceva trebuia să răspundă. 
Privi spre egumen neliniștit, dar faţa inteligentului său prieten părea 
adâncită în alte gânduri. 

Târziu către seară, ajunseră în cetatea Argeșului. Acolo nimic nu arăta 
că se fac mari pregătiri de război. Precaut, domnul Țării Românești nu-și 
arătase încă intenţiile sale cu privire la Dobrogea. Iar faptul că oastea cea 
mare nu fusese chemată sub steaguri îi convingea pe oameni de linişte. 

Staicu şi Lazăr îl găsiră pe domnul ţării într-o lungă discuţie cu 
căpitanul Gherghina. 

— În sfârşit! zâmbi vodă. Aţi venit la timp. Acum vom hotărî 
împreună campania din Dobrogea. 

— Nu chemaţi Sfatul Domnesc? întrebă egumenul. 

— Nu. Secretul discuţiilor trebuie să fie desăvârşit. 

— Vă lipseşte oare încrederea în boieri? insistă prelatul. 

— N-am spus asta, dar e bine să fim prudenţi. Dacă am fi ridicat 
oastea cea mare a ţării, atunci poate că ne-am fi gândit şi la Sfatul 
Domnesc. Cei zece mii de oșteni sunt ai mei. Plătiți de mine și întreţinuţi 
din cămările mele. Tu ce zici, frate? 

— E şi părerea mea, întări Staicu. lată că în ultima vreme am găsit un 
trădător printre boieri. Logofătul Filos e iscoadă a regelui Ungariei. Vom 
pierde puţini oameni dacă ştim să păstrăm secretul asupra mișcărilor de oști. 


Acolo trebuie să apărem pe neaşteptate. Cred că e bine să stabilim acum 
chiar și amănuntele. 

— Da. Pentru asta v-am aşteptat. Planurile mele sunt gata. Am hotărât 
să lovim garnizoanele turceşti aproape simultan. Să nu-i dăm răgaz 
dușmanului pentru pregătirea unei apărări bune. Vom împărţi oștirea în 
vederea acestei strategii. Şase mii de arcași vor rămâne în pădurile de pe 
lângă Giurgiu. Ei apără ţara în cazul unui atac dinspre miazăzi, fiindcă 
acum numai de acolo se pot arăta primejdiile. Două mii de arcași îi trecem 
prin bălți până sub zidurile Silistrei. Alți două mii îi ducem prin păduri până 
aproape de Caliacra. O mie vor lovi Hârşova, trei sute Enisala, două sute 
Păcuiul lui Soare, două sute Bisericuța și trei sute Dunavăţul. 

— Ceva nu e limpede, râse egumenul. Dacă șase mii de oșteni rămân 
lângă Giurgiu şi alți șase mii trec în Dobrogea, înseamnă că sunt 
douăsprezece mii în loc de zece. 

Vodă râse și el. 

— Cam așa este. Nu v-am spus că două mii de dobrogeni din fosta 
oaste a lui Ioan au trecut la noi. Atâţia au mai rămas dintre ei. I-am primit și 
i-am ascuns în pădurile de lângă Cârna Mică. Refăcuţi, sunt gata acum să 
intre sub porunca noastră. 

— E bine oare că împărțim oștirea? se interesă egumenul. 

— Altfel nu se poate, interveni Staicu. Planul măriei-sale mi se pare 
strălucit. Dacă am porni cu toată oastea să lovim cetăţile pe rând ar dura 
mult și ne-ar fi greu, fiindcă le-am da turcilor timp să-și facă pregătirile de 
luptă şi chiar să ceară ajutor garnizoanelor de la Tîrnova, Șiştov sau 
Nicopole. Atacul simultan asupra celor mai de seamă cetăți îi va 
înspăimânta pe achingiii răspândiţi după pradă prin sate şi porturi. În ce zi 
va fi atacul, măria-ta? 

— Într-o zi de joi. Ştiţi domniile-voastre ce-i în fiecare joi la Silistra? 

— Zi de târg, râse inteligentul egumen, începând să priceapă gândul 
lui vodă. 

— Aşa este! Dar la Hârşova, Caliacra, Enisala, Dunavăţ și Bisericuța? 

— Tot zi de târg. 

— Cum nu se poate mai adevărat. Ei bine, continuă vodă, atacul nostru 
simultan va fi de joia viitoare într-o săptămână. Mulţi oşteni de ai noștri, 
îmbrăcaţi în straie de negustori, de meșteșugari, de ciobani sau de oameni 
obișnuiți ai târgurilor, vor intra în cetăţi cu armele ascunse. Ei se vor îngriji 
să-i oprească pe turci a închide porţile când vor veni ceilalți. 


— Adică îi sacrificați? întrebă egumenul. 

— Nu tocmai. Mizez mult pe populaţia Dobrogii. Oamenii de acolo 
abia așteaptă o încăierare cu garnizoanele turcești. O seamă de foști curteni 
ai lui loan au venit la noi şi ne-au spus asta. Populaţia de acolo ne cheamă, 
fiindcă unde poate fi speranța omului: la străinul de neam sau la fratele său? 
N-am dat răspunsuri de mângâiere, socotind că nu vorbe aşteaptă ei de la 
noi. 

— Domnule Gherghina, cunoașteţi cifrele garnizoanelor turcești? se 
interesă comitele. 

— Fără îndoială. Două mii două sute la Silistra, o mie opt sute la 
Caliacra, opt sute la Hârşova, şapte sute la Enisala, treisute la Dunavăţ, 
două sute la Bisericuța și două sute la Păcuiul lui Soare. 

Staicu fu încântat de economia cu care vorbise căpitanul. Îi plăcea 
omul acesta scurt și cumpătat la vorbă. 

— Mulţumesc, domnule! Asta înseamnă că forțele vor fi cam egale. 
Totuşi, noi suntem mult mai puternici căci lovim prin surprindere. În 
Dobrogea, în Balcani, în Imperiul turcesc și chiar în Ţara Românească, cine 
se gândește că vom ataca garnizoanele lui Murad? Totul va fi ca o lovitură 
de trăsnet. Și să nu uităm, vorbi cu mândrie nereţinută, că azi suntem 
singura ţară din răsăritul Europei care se gândeşte nu să se apere, ci să-i 
lovească pe turci. 

— Dar după aceea? zâmbi egumenul. Fiindcă totdeauna urmează un 
„după aceea”. 

— După aceea ne vom gândi la altele. Cine se întreabă prea mult își 
face singur frică. 

— Bine spus, frate! grăi vodă cu ochii strălucitori. Pe urmă vom avea 
destul timp să ne gândim la mânia turcilor. Însă acum, ei trebuie să ţină 
seama de mânia noastră. Turcii greşesc azi tocmai pentru că se încred prea 
mult în forțele lor și în faimă, neglijând prevederea. Nişte oameni chibzuiţi 
nu ar fi scos grosul forțelor din Dobrogea. După planul meu, întreaga 
campanie va dura doar trei zile. 

— Măria-ta, cine vor fi comandanții? 

— Pentru apărarea ţării la caz de primejdie l-am numit pe cavalerul 
Ordinului Basarab, Roman Herescu. El a plecat ieri spre pădurile de lângă 
Giurgiu. Cavalerul Ordinului Basarab Manea îi instruiește de o săptămână 
pe cei două mii de dobrogeni pentru atacarea Silistrei. Cavalerul Ordinului 
Basarab Bogdan va pleca mâine să-și ia în primire oștenii cu care va lovi 


Caliacra. Pentru Enisala îl trimit pe căpitanul Gherghina. La Dunavăţ va 
merge spătarul Sin. La Bisericuța, cavalerul Andrei, iar la Păcuiul lui Soare, 
căpitanul Ghinea. 

— Cum nu se poate mai buni. Dar voi? 

— Eu, cu garda domnească doar, voi fi la Oltina. Acolo voi primi toate 
ştafetele și voi da poruncile după cuviință. Domnia-ta pleci? 

— Plec, doamne, zâmbi Staicu. 

— Mda! Cred că am discutat tot ce se cuvine. Când vom porni din 
Argeş cu garda domnească spre Dobrogea, aici se va ști că domnul Ţării 
Românești a ieşit la obişnuita partidă de vânătoare. 


* 


Într-o marți dimineață, patru călăreţi descălecară la poarta Snagovului. 
După straiele colbuite și după caii încinşi, se vedea limpede că oaspeţii 
făcuseră drum lung. Anunţat de obişnuitele lovituri de toacă ce răsunaseră 
prin Codrul Vlăsiei cu mult înaintea sosirii călăreţilor, cuviosul Sima le ieşi 
în întâmpinare. 

— Pe toţi dracii și tartorii iadului. Doamne iartă-mă! strigă el. 
Egumenul are prilej de plăcută surpriză. 

Arad şi Grama intrară în curtea mănăstirii, dar Cotae și Gogoașă 
purtau straie prea strălucitoare pentru a nu zăbovi printre călugării adunaţi 
în jurul lor. Cuvioşii îşi arătară entuziasmul din plin. Frumoasa ţinută a 
scutierilor dăduse loc la numeroase exclamaţii admirative. Dar, cum se 
întâmplă adesea în lume, entuziasmul scade odată cu trecerea timpului, spre 
nemângâierea sărbătoriţilor. După o jumătate de ceas, zadarnic încercară cei 
doi scutieri să mai aducă vorba sau să atragă atenția asupra unor amănunte, 
fiindcă focul de paie al interesului ce stâmiseră se potolise de mult. 

Sima îi conduse către un loc tainic unde obişnuia uneori să guste un 
vin bun, ferit de privirile cuvioșilor. Era un chioșc înconjurat pe trei părți de 
copaci şi cu vederea spre lac. De fapt, se afla chiar pe marginea apei. Acolo 
nimeni nu îndrăznea să-l tulbure, mai ales că egumenul Lazăr ori lucra din 
zori până seara în biroul sfinţiei-sale, ori pleca aiurea cu treburi misterioase. 
Comandantul Snagovului se retrăgea în chioșc spre meditaţie și rugăciuni, 
după spusele sale, sau spre a păcătui lângă o oală cu vin după şoaptele 
altora. Aşezaţi acolo, la umbră plăcută, Sima, Cotae şi Gogoașă își 
ascundeau chipurile pe rând în oala voinică pe care şi-o treceau cu eleganță 


din mână în mână. Dar oala, mică sau mare, tot oală rămâne, nu butoi. Așa 
stând lucrurile, curând rămase tristă, păcătoasă şi ușoară, spre mâhnirea 
vizibilă a celor doi musafiri. Sima le înțelese atât subita tristeţe, cât şi setea 
încă nepotolită. Iar fiindcă întâlnirea cu ei îi prilejuise mare plăcere, 
gândurile sale pioase cătară spre o minune. Fiindcă a face rost de vin la 
Snagov fără ştirea cuviosului pivnicer egala cu o minune mai strălucită 
decât cea din Cana Galileii. Oala aceea cu vin o luase de la pivnicer pe 
sunători. Acum se cuvenea o minune. Cum de la gând la faptă era doar un 
pas, comandantul îi pofti pe oaspeţi să se ridice de pe băncile de lemn și să 
le scoată afară dimpreună cu masa. Apoi, spre mirarea oaspeţilor, Sima 
ridică scândurile din podeaua chioșcului. Sub ele cineva săpase o groapă nu 
prea mare, dar suficientă pentru a adăposti un butoiaş pântecos. 

— Fir-aş al naibii! şuieră Cotae, încremenit de uimire. Plin? întrebă, 
coborându-și buza de jos cu vreo două degete. 

— Ochi, se fuduli Sima, aprins la față din cauza plăcutei privelişti. 

— De buturugă? se interesă Gogoaşă îngrijorat. 

— Aș! Soi greu, domnule. Soi din cele mai alese. Buturugă beau 
păcătoşii de rând. Zaibărul nu-i pentru nişte feţe ca ale domniilor-voastre. 
L-am cumpărat alaltăieri de la Valea Călugărească. Sfinţia-sa egumenul era 
plecat. Cu ăilalți am făcut adevărate manevre și marșuri pentru a-i 
îndepărta. Numai cu mare înţelepciune poţi aduce la Snagov un butoiaș fără 
să prindă de veste cuvioşii mei călugări, care, fie vorba între noi, sunt nişte 
pramatii ce adulmecă vinul cale de o poştă. 

— Mai bun ca cel băut de noi adineauri? 

— Poşirca aia? se strâmbă călugărul. Auzi, vorbă! se izmeni, bucuros 
de uluirea celor doi scutieri. Dacă vreţi să o ştiţi p-aia adevărată, în 
butoiaşu” ăsta e aur curat. E haru’ Domnului. E sfântă cuminecătură. E 
urgie. O mie de draci stau închiși între doagele lui. Ai băut un degetar, te 
sfințeşti. Ai băut o cană, eşti un om făcut. Ai băut o oală, damblagești cum 
vă văd şi mă vedeţi. Privindu-l, te înfioară ca păcătoasa coapsă de muiere, 
fie la noi acolo! 

Spunând acestea, îi rugă pe cei doi musafiri să-l ajute a scoate 
butoiaşul afară, 

— Prindeţi cu toată nădejdea! porunci cuviosul cu aerul unui 
comandant pe câmpul de luptă. Când zic: „Acum”, trageţi o dată din toată 
inima. Aaa-șa! Uşurel! Acum! 


Traseră dintr-o zvâcnitură şi se loviră unii de alții. Butoiașul era gol. 
Sima întâi râse prostește, mai privi o dată groapa goală pentru a se 
încredința că nu visează, îşi făcu semnul crucii și murmură năuc: 

— Sfinţi prooroci şi arhangheli! Miluiește, Doamne, pe robu' tău 
Sima! Fiindcă paştele... și grijaniile... am fost jefuit, domnilor! 

Atras de tărăboiul iscat de Sima, care zbiera ca din gură de șarpe, 
Lazăr veni în goană, urmat de Arad şi Grama cu spadele în mâini. Privirile 
egumenului se plimbară câteva clipe de la Sima la butoiaş și invers, apoi 
prelatul vorbi cu asprime: 

— Sfinţia-ta, ia-o mai uşurel. După cum te învârtești în jurul cozii, nu 
înţeleg nimic. 

— Am fost jefuit, sfinţia-ta, se jelui rotofeiul. 

— Jefuit? De unde până unde? 

— Sfinţia-ta, dacă lua din el o găleată, sau Doamne fereşte, două, mai 
treacă-meargă! Dar tot? Nici măcar un strop? 

Apoi își luă seama, speriat de privirile egumenului, și fu nevoit să 
povestească întreaga pățanie cu butoiașul. 

— Chestia asta nu-mi place, spuse Lazăr supărat de-a binelea. În 
pivnițele Snagovului avem vinuri pentru douăzeci de ani. 

— Ştiu, sfinţia-ta, replică Sima abătut. Știu, însă de ele ne apropiem 
într-o prea nechibzuită economie. Întâmplarea face să dispun de niște bani 
la care n-am visat niciodată. În fond, la ce se rezumă viața unuia ca mine? 
De afurisita urgie a femeilor nu mă bucur. Spre gânduri de înavuţire nu se 
apleacă un biet călugăr. Singurele mele bucurii sunt rarele întâlniri cu 
prietenii. Oare nu-i prea puţin? 

— Poate că ai dreptate, îl privi egumenul oarecum mirat. Zic: poate, 
fiindcă sfinţiei-tale nu-i lipseşte aici împăcarea cu Cel de Sus. 

Apoi, observând pe faţa rotofeiului prea puţină înţelegere pentru viaţa 
viitoare, continuă zâmbind. 

— Vei primi o cheie de la pivnițele cele mici. Acolo avem vinuri mai 
vechi decât vârsta noastră. 

După acele vorbe, se întoarse către locuința sa urmat de cei doi 
cavaleri. 

— Deci ne-am înţeles, domnilor, grăi Lazăr satisfăcut. Aveţi aici câte o 
pungă cu aur. Pentru strădania voastră, la Buda veţi primi fiecare patruzeci 
de ducați venețieni pe lună. Domnule Arad, iată adresa Ilenei Bethlen. 
Domnule Grama, luaţi micul inel de aur. De cum treceţi Tisa, veţi călători 


separat. La Buda veţi trage fiecare la alt han și cu nici un preţ să nu vă 
recunoaşteţi acolo unul pe altul. Mi-e teamă că la curtea lui Sigismund de 
Luxemburg cineva, care ne știe bine, lucrează împotriva noastră. Când 
plecaţi? 

— Mâine, răspunse blondul. 

— Atunci, odihniţi-vă până mâine. 

— Ah, nu! Am unele treburi la Târgoviște, minţi Arad. 

Două ceasuri mai târziu, patru călăreți ieşiră din Codrul Vlăsiei. 
Călăriră o bucată de drum spre Târgoviște, apoi o luară către cetatea 
Argeșului. 

— De fapt, ce treburi ai tu la Argeș? se interesă Grama. 

— Peseme că ai uitat, râse tânărul său prieten. La balul măriei-sale 
Mircea, am avut plăcerea să fiu remarcat cu bunăvoință de privirile unei 
doamne. 

— Fi, fir-ar să fie! râse micuțul cavaler. Acum îmi aduc aminte. 

În realitate, blondul dorea să-i facă o vizită unchiului său Voicu. 
Gonacii lor umblau sprinteni, ziua era frumoasă, pungile de la brâu atâmau 
cu plăcută greutate, astfel că își continuară drumul schimbând între ei o 
seamă de glume. Ajunseră la Argeş către seară. Hanul „Doi cocoşi”, mai 
puţin aglomerat de la plecarea la vânătoare a domnului "Ţării Românești, îi 
primi cu toată veselia de acolo. După un ceas de odihnă, coborâră în 
sufragerie, unde slujitorii pregătiseră o masă pentru oaspeţi distinși. 
Cavalerii și scutierii lor tăbărâră tinereşte asupra cinei. Hangiul veni 
personal să se intereseze de dorinţele oaspeţilor. 

— Mare cinste, grăi privind spre Grama. Se pare că soarta s-a întors cu 
haruri bune asupra voastră, continuă observându-i minunatele straie. 

Atât socoti să-i spună, fiindcă neplăcutele întâlniri de altădată, 
evacuările din han cam tari nu se cuveneau amintite. Apoi îi vorbi 
blondului: 

— Domnul cavaler Arad binevoieşte să ne onoreze cu prezenţa sa. Nici 
că am visat o cinste mai mare. 

— Nu m-ai uitat? zâmbi tânărul. 

— Un hangiu bun nu-și uită mușşterii de neam ales. 

La o masă alături, doi bărbaţi cu feţele uşor arămii, negustori pesemne, 
tresăriră la numele blondului și vorbiră între ei cu glasuri scăzute. 

Când înnoptă de-a binelea, Arad părăsi sufrageria sub privirile ironice 
ale micuţului cavaler. 


[> 


„Mare lucru și dragostea asta!” reflectă Grama. 

Apoi îşi aminti de frumoasa Irina, iar gândurile sale zăboviră o vreme 
în jurul ei. 

De la hanul „Doi cocoși” până în oraș, distanţa nu era prea mare. Cel 
mult un sfert de ceas pe jos. Răsărise luna, dar lumina ei pătrundea slab pe 
drumul acoperit de coroanele copacilor. 

„lată, gândi blondul, abia acum lucrez cu adevărat în slujba Ţării 
Româneşti. Nu ştiu ce mă așteaptă la Buda, însă, de voi face treburi bune pe 
acolo, acestea vor cântări mult în faţa unchiului Mircea. Sunt fericit că i-am 
putut cumpăra mamei căsuţa din Sibiu și o trăsură. Cel puţin grija ei nu mă 
va apăsa o vreme.” 

Auzind zgomot în spatele său, duse mâna la spadă și se abătu câţiva 
paşi către un loc unde lumina răzbea în toată puterea ei. În urma lui veneau 
agale doi bărbaţi. 

— Domnule, grăi stricat românește cel mai înalt, suntem doi negustori 
armeni. Avem gazdă în oraș, dar am întârziat la han mai mult decât se 
cuvine. Mi-e teamă că nu vom putea intra acolo. Porţile se închid odată cu 
înserarea. După straiele voastre, se pare că sunteţi cavaler. Poate că ne-aţi 
putea ajuta. 

— Nu cred să fie nevoie, răspunse Arad. Străjile totdeauna deschid 
celor întârziaţi. 

Porniră împreună. După câţiva pași blondul observă că armenii 
manevrează unul în stânga și altul în dreapta sa, ceea ce nu-i conveni. Mâna 
lui alunecă ușor către pumnal. Pe neașteptate, cuțitul celui din stânga 
străluci prin aer şi cercă a lovi cu sete, dar tot atunci de pe buzele 
armeanului scăpă o exclamaţie de mirare. Pumnalul tânărului îi pătrunse 
adânc în stomac. Al doilea armean făcu o săritură sprintenă către Arad, însă 
din nou mirare! O bufnitură, şi omul scăpă un horcăit, apoi căzu la 
picioarele cavalerului. 'Toporul aruncat de Gogoașă venise în spinarea 
armeanului de la cel mult zece paşi. 

— Drace! făcu Arad. Cămașa de zale mi-a salvat viaţa, iar toporul tău 
a venit la timp. Cum se face că te-ai ținut pe urmele mele? 

— Păi, domnule, făcu Gogoașşă, cam plin de el. Când am făcut drumul 
acela spre Braşov cu comitele Staicu, el m-a luat deoparte, mi-a dăruit zece 
ducați venețieni şi mi-a poruncit să nu te slăbesc din ochi ziua şi noaptea. L- 
am ascultat, fiindcă în jurul vostru văd că plouă cu aur. 


— Înţeleg. Cine or fi ăştia? Cel pe care l-ai pălit tu nu mai trăiește. 
Bine că nu m-ai pălit pe mine. 

— Vai, domnule, se poate? Acum sunt în mână bună. 

Se aplecară asupra celui lovit în pântec. Vaietele rănitului îi convinse 
că armeanul mai are vlagă. 

— Omule! grăi blondul. Voi pune să te îngrijească dacă ne spui cine 
eşti. Altfel te las aici. 

— Numele meu e Osman, vorbi presupusul negustor. Marele vizir Ali- 
paşa mi-a poruncit să te ucid. 

Îi mai puseră o seamă de întrebări, după care îl ridicară şi-l dădură în 
seama străjilor de la Argeş. Cel mai câștigat de atacul falşilor negustori era 
Gogoașă. El îi scotocise pe cei doi oameni ai marelui vizir şi aflase asupra 
lor șaptesprezece ducați venețieni. O făcuse fără a se sinchisi prea mult, 
socotind că ducaţii fac parte din obișnuita pradă de război. De fapt rănitul 
arăta cam pe ducă, astfel că aurul nu-i mai putea fi de folos. 

Zece zile mai târziu, în vreme ce Arad, Grama și scutierii lor îşi cătau 
de treburi la Buda, printr-un mister greu de pătruns, un slujbaș găsi o 
scrisoare în grădina casei din Adrianopole a marelui vizir. După cuviinţă, 
omul i-o înmână stăpânului său. Ali o desfăcu mirat și începu să citească. 


„Domnule Ali-pașa, 

Atenţia cu care ne-aţi onorat e mai mult decât grăitoare. Ne miră însă 
că această atenţie vine din partea unui înalt demnitar al Imperiului turcesc 
sub o formă ce nu i se potriveşte. Fiindcă ne este greu să credem că marele 
Ali-pașa poate cobori atât de jos, încât să plătească niște asasini pentru a 
ne lua viața. Am avut plăcerea să vă cunoaștem sub zidurile Varnei, când 
m-am prezentat în faţa voastră ca nobil corăbier florentin. Dar atunci eram 
în război, iar vicleşugul era cerut de împrejurări. Ne pare rău că vă dăm 
vești proaste. Oamenii voştri au pierit de moarte năprasnică. Noi credem că 
numai un moment de crâncenă mânie v-a îndemnat la un gest ce nu-i în 
firea voastră. 

Cavalerul Arad.” 


Ali-pașa rămase pe gânduri. 

„Oare blondul să fie cu adevărat Nufărul Alb? se întrebă. Logica și 
faptele petrecute atunci ne arată că nu. Și totuși, poate că ne-a scăpat ceva. 
Scrisoarea aceasta nu a picat din cer. lar cine a adus-o e peste măsură de 


cutezător. Cine ar îndrăzni şi cine ar reuși să intre în grădina mea atât de 
strașnic păzită? Dacă a aflat Nufărul Alb despre încercarea făcută asupra 
blondului şi caută să ne abată bănuielile către acesta? Într-un astfel de caz, 
logica ar fi perfectă. Din păcate, se nasc și alte întrebări. Poate că sub 
numele Nufărului se ascund doi cavaleri. Apoi, n-ar fi de mirare ca tânărul 
blond să fi făcut un drum până aici numai pentru a ne mustra. Harurile și 
cutezanța lui acum îmi sunt bine cunoscute. Din ce mă gândesc mai mult, 
itele se încurcă. Însă, oricum ar fi, vom păstra vechiul plan ce ne poate duce 
la Nufărul Alb.” 


Într-o noapte de marți spre miercuri, pe Dunăre două corăbii alunecau 
fără lumini. Când ajunseră în dreptul Oltinei, domnul Țării Românești dădu 
poruncă de acostare. Corăbiile manevrară domol, iar la vremea când se 
crăpa de ziuă coborâră pe malul dobrogean atât curtenii, cât şi gărzile 
domneşti. Un mic alai, de vreo două sute de oameni, îşi croi drum prin bălți 
şi păpuriş până la o pădure de sălcii. 

— Măria-ta! grăiră câţiva boieri neliniştiţi. Vânatul e la fel de bun și pe 
malul "Ţării Românești. Suntem doar la un ceas călare de Oltina. Dacă ne 
simt achingiii, putem pica în mare primejdie. Oare se cuvine să riscăm atât 
de mult? 

Vodă zâmbi. 

— Avem ştiri, domnilor, că pe aici vânatul e mai bun ca oriunde. Cui i- 
i teamă să plece. Acum facem tabără și ne odihnim. Vom aștepta până 
mâine. Fiindcă mâine vă veţi convinge de temeinicia spuselor noastre. 

Încurcaţi, boierii se îndepărtară, socotind că vodă şi-a pierdut minţile. 
Totuşi, atât ziua cât şi noaptea următoare trecură în liniște. Abia în zorii 
zilei de joi, cornurile de vânătoare porniră a suna frumos de-a lungul apei. 
Hăitașii mergeau în cerc larg. Strigătele lor puternice scorneau vânatul. 

— E nebun, şopti Filos la urechea prietenului său Bratei. Vodă a 
înnebunit de-a binelea, iar ponoasele o să le tragem noi. Dacă vin achingiii, 
singura scăpare e pe corăbii. Să nu ne îndepărtăm de ele. 

Trecură câteva ceasuri. Vodă revenise în tabără cu niște rațe sălbatice 
săgetate de el. Alți câţiva boieri aduseseră un mistreţ. 

— Faceţi foc mare! porunci Mircea. Să mâncăm, domnilor, fiindcă 
vânătoarea abia a început. 


Târziu după prânz, oștenii din pază dădură alarma. Peste o sută de 
călăreţi se apropiau în goana cailor. 

„Acum e de rău, tresări Filos. Sfântă Varvara, ochii lui vodă strălucesc 
parcă a veselie! Poate că aşa se arată nebunia.” 

Îşi pregăti arcul privind către măria-sa, în speranţa că măcar în ultima 
clipă acesta va da dovadă de înţelepciune și va porunci retragere la corăbii. 
Dar, spre uimirea lui, Mircea ieși dintre sălcii în întâmpinarea călăreților. 
Apoi se petrecu ceva ce-i încremeni pe toți curtenii domnului Ţării 
Româneşti. 


* 


Prin bălțile şi stufărișurile de dincolo de Dunăre, cavalerul Manea 
ieşise în zori, cu două mii de tineri dobrogeni, cam la vreo douăzeci de 
minute de jos de cetatea Silistrei, sau Dârstorului, cum i se mai spunea. Era 
o zi de târg. Convoaiele lungi de locuitori ai satelor apropiate, negustori, 
meșteşugari şi ciobani intrau cu mărfurile lor prin porţile deschise larg. 
Comandantul garnizoanei, bătrânul lacşi-bey, privea încântat sumedenia de 
provizii, ce se aduna acolo parcă fără sfârşit. Însoţit de câţiva ofiţeri, trecea 
prin târg și zăbovea uneori în faţa putinilor cu brânză, a vaselor cu miere 
curată ca aurul, a grămezilor de pepeni, a stivelor de lână, a vaselor cu 
peşte, a sacilor cu grâu şi cu ovăz, sau rămânea pironit lângă frumoasele 
valuri de pânză, lângă harnașamentele din piele și unelte lucrate cu 
meșteşug bun. Târgul era în toi, când un oștean de pe ziduri dădu alarma. 
lacşi-bey tresări. Apoi întrebă încruntat: 

— Ce i-a apucat pe cei din pază? 

Ofițerii porniră a râde. 

— Cred că li se năzare, vorbi aghiotantul comandantului. 

Doi achingii sosiră în goană. 

— Strălucitorule! strigară ei într-un glas. O oaste de ghiauri se apropie 
în vârtejul cailor. 

— Să se închidă... 

Acestea fură ultimele cuvinte ale lui Iacși-bey, fiindcă, spre uluirea sa, 
o spadă îl lovi în pântec. Și în ultima clipă văzu arme în mâinile celor cu 
mărfuri, iar armele se abătură iute asupra ofiţerilor săi. Lângă porţi, puţinii 
achingii încercau zadarnic o împotrivire. Mulţi dintre oștenii garnizoanei 
erau prin târg, răzleţiți unii de alții. Mulţi dormeau după veghea de noapte. 


Dar mai ales surpriza hotărî soarta cetăţii. Oamenii din târg pricepură iute. 
Ciomegele, sapele, armele achingiilor căzuţi începură a lovi temeinic alături 
de oștenii Ţării Româneşti. 

Într-o jumătate de ceas, o mie şapte sute de achingii lepădară armele. 
Ceilalți picară fără a înţelege ce se petrece. Silistra ieșise de sub puterea 
Imperiului turcesc. O sută de călăreţi porniră în goana cailor către Oltina, cu 
veşti bune. Departe în urma ștafetei, alți o mie și ceva de călăreţi veneau 
mai domol. 

Până a doua zi în zori, sosiră la Oltina ştafete de la Păcuiul lui Soare, 
de la Caliacra și Hârșova. Cele mai mari întărituri ale Dobrogii purtau 
steaguri româneşti. Măria-sa Mircea aştepta veşti de la Enisala, Dunavăţ și 
Bisericuța, dar, oricum ar fi fost ele, puterea gamizoanelor turcești căzuse. 
Din porunca lui vodă, o seamă de oșteni porniră prin sate să-i prindă pe 
achingiii scăpaţi din cetăţi. Apoi sosiră și ultimele veşti. Enisala, Dunavăţ şi 
Bisericuța aveau garnizoane noi. 

Vodă îşi făcu o seamă de însemnări, după care le vorbi curtenilor din 
ce în ce mai uluiți. 

— Domnilor, mergem la Tomis. Vânătoarea noastră s-a încheiat. 

Boierii pricepuseră încă de la sosirea primelor ștafete, dar parcă totul 
aducea a vis. Astfel de campanie, atât de tăinuită, nu se mai pomenise. lar 
vodă li se arătă în altă lumină. Nu era molâul pe care îl crezuseră. 

În zorii celei de-a patra zile, măria-sa Mircea, îmbrăcat simplu, doar în 
cămașă înflorată la piept și cu pantalon strâns pe picior, îşi spăla faţa în 
cerdacul unei frumoase case de pe malul înalt al Mării Negre. Soarele abia 
făcuse ochi. Negustori, meșteșugari, boieri ai locului şi o mulțime de săteni 
de prin împrejurimile vechiului port umpluseră străzile cu daruri sau numai 
cu prezenţa lor veselă. Gărzile greu le făceau faţă, fiindcă toți doreau să se 
apropie cât mai mult de vodă. Apa mării, calmă, semăna cu o imensă tipsie 
de cupru. Departe în larg, o seamă de bărci ale pescarilor dobrogeni stăruiau 
ca niște pete albe. Ceva oșteni intraseră cu caii în apă. Mulţi dintre ei o 
vedeau pentru prima oară. Vodă luă prosopul aspru de cânepă și începu a se 
şterge. Se opri însă o clipă și privi pe deasupra ștergarului hârjoana tinerilor 
oșteni. 

În curtea largă, printre rondurile de flori, aşteptau alături de boieri toți 
comandanții oștilor. Sus, pe acoperișul casei, doi căpitani puseseră steagul 
românesc. Pe străzi oamenii se sărutau între ei, români, greci, armeni, 


bulgari și de alte naţii. Tânărul căpitan Gherghina, socotind că a venit 
vremea potrivită, strigă să se audă până departe: 

— Măria-sa Mircea, mare voievod şi domn singur stăpânitor a toată 
Ţara Românească, stăpân al cetăţii Dârstorului şi peste toată Podunavia 
până la Marea cea Mare! 

Urale continuară până când vodă făcu un semn. 

— Domnilor! grăi el. Așa cum am prevăzut, din mila lui Dumnezeu 
campania noastră a durat doar trei zile. Unirea Ţării Româneşti cu 
Dobrogea s-a înfăptuit după dorinţa noastră și a locuitorilor dobrogeni. Pe 
vremea strămoșilor noștri, cele două ţări au fost una peste tot şi chiar mai 
departe de hotarele de azi. A păstra ce-i al nostru e o datorie sfântă. Noi ne 
legăm... azi... aici... să apărăm acest pământ al moșilor și strămoșilor 
neamului românesc... al nostru. Asta e tot. Clipa de față e prea mare pentru 
a grăi mai mult, încheie, înecat de emoție. 

Privirile i se înceţoşară o clipă, însă distanța era prea mare pentru ca 
cei prezenţi să observe că ochii îi joacă în lacrimi. Singur Gherghina se afla 
mai aproape, dar faţa lui împietrită nu arăta nici un semn grăitor. Apoi, 
atenţia curtenilor fu prinsă cu altceva. O mie de oşteni defilau prin faţa 
casei. În fruntea lor, cavalerul Andrei, neîntrecutul zurbagiu al turnirurilor, 
îşi stăpânea calul către mers domol. 

— Căpitane Gherghina! 

— Poruncă, măria-ta! 

— De azi încolo, ne despărțim. Îmi voi căuta alt căpitan pentru gărzile 
domneşti de la Argeş, zâmbi observând norul de pe fruntea tânărului. Îmi 
voi căuta alt căpitan, fiindcă din clipa aceasta te numesc comandant al 
oștilor Dobrogii. Toate oștile noastre rămân aici. 

Câţiva dintre boieri primiră vestea cu uimire şi un început de mânie. 
Unuia dintre ei i s-ar fi cuvenit această mare cinste, dar nu cutezară a-şi 
arăta gândurile şi zâmbiră alături de ceilalți. 

— Ştii cum trebuie să aperi Dobrogea? 

— Ştiu, doamne, răspunse Gherghina cu un început de zâmbet, cam rar 
la el. Ca pe ochii din cap. Chiar când voi avea știri sigure că dușmanii 
dorm, eu voi fi treaz. 

— Sunt sigur de asta. Mai târziu să vii să prânzim împreună. Vom mai 
discuta unele măsuri ce se impun. Populaţia Dobrogii, care a trecut prin 
atâta pârjol, va fi scutită de dări pe doi ani. 


Curând, începu alaiul celor ce aduceau daruri. Vodă îi mulțumea 
fiecăruia în parte. Câţiva negustori greci, venețieni și genovezi veniră cu 
frumoase postavuri și cu mirodenii. 

— Domnilor! le spuse vodă. Avem de gând să sprijinim aici comerţul 
grecilor, venețienilor și genovezilor. Vă îndemnăm să vă măriţi coloniile. 
Împreună cu domniile-voastre, vom face alte impuneri, mult mai lesnicioase 
decât în trecut. 

Spre prânz, când în curte se adunaseră adevărate movile de daruri, 
mulți credeau că Mircea le va împărţi curtenilor. 

— Comandante Gherghina! strigă vodă bine dispus. 

— Aici, măria-ta. 

— "Toate darurile acestea să fie date săracilor! Loc mai aşteptat și mai 
bun ca la ei nu cred că se află. 

— Aşa va fi, doamne. 

— Cavalere Manea! 

— Poruncă, măria-ta! 

— Mâine în zori părăsim Tomisul către Argeș. Să te îngrijeşti de cele 
de cuviință! Să vină logofătul Filos! 

— Aici, doamne. 

La masa de prânz a lui vodă luară loc Manea, Gherghina, Bogdan și 
logofătul Filos, iscoada lui Sigismund al Ungariei. 

— Filos, ai la tine scule pentru scris? 

— Am, doamne. 

— Atunci scrie cum îți poruncim noi! 


„Mărite padişah Murad, 

Strălucitorul mare vizir Ali-paşa a călcat cu oști pământul românesc 
dintre Dunăre și Marea cea Mare spre uimirea noastră, fiindcă între noi și 
Imperiul turcesc au fost și sunt încă multe semne de prietenie. Îndureraţi şi 
cu sufletul greu, ne-am unit oștile cu cele ale Dobrogii și am scos de sub 
achingii pământul românesc atât de crunt lovit. Din marea prietenie pe 
care v-o purtăm, am căutat să nu fie multă vărsare de sânge. De la noi au 
pierit o sută douăzeci de oșteni, iar dintre achingii şase sute. Răniţii voştri 
capătă bune îngrijiri. Pe cei peste cinci mii de achingii care au picat robi la 
noi nu ne gândim nici să-i oprim, nici să-i tăiem după datină. Păstrăm încă 
multă prietenie Imperiului turcesc şi ne gândim să vă slobozim achingiii în 
luna octombrie, când oștile intră la iernat. Numai armele lor rămân aici. Îl 


îngropăm pe lacşi-bey cu cinste, aşa cum se cuvine unui viteaz ce a fost. 
Achingiii voştri au luptat minunat, dar ce puteau face în faţa a treizeci de 
mii de români? 

Știm, mărite padişah, că duceți lipsă de grâne, de miere, de vite, de oi, 
lână, ceară și fructe. Ne-am gândit să întărim negoțul dintre noi şi voi și 
suntem gata să vă vindem astfel de mărfuri. Corăbiile voastre pot veni la 
Tomis după mărfuri românești. Comerţul cu voi îl scutim de orice vamă pe 
timp de un an. Dorim să păstrăm bună vecinătate cu Imperiul turcesc. 

Mircea” 


— Gherghina! 

— Poruncă, măria-ta! 

— O sută de achingii să primească arme și cai! Comandantul lor va 
duce această scrisoare. Mâine în zori achingiii să fie pe drum! 

— Aşa va fi, doamne. 

— Acum să vină conducătorii negustorilor venețieni, greci şi 
genovezi! 

Oamenii intrară cu plecăciuni adânci. 

— Domnilor! le zâmbi vodă curtenitor. Aşa cum v-am spus azi- 
dimineață, ne-am gândit să păstrăm vama veche a lui loan, cu toate 
înlesnirile ei. Fostul rege Ioan v-a dat anul trecut avantaje mari, pe care noi 
dorim să le întărim cu unele mici adaosuri. Scrie, Filos! privi către șeful 
cancelariei domnești. Domnilor, vama ce o veţi plăti pentru mărfurile 
voastre va fi de numai doi la sută. Adică unu la sută la intrare şi unu la sută 
la ieșire, dacă acele mărfuri sunt în tranzit. Pentru aur, argint, perle, pietre 
preţioase şi alte bijuterii aduse de voi nu se plăteşte nici un fel de vamă, şi 
nici pentru staționarea corăbiilor. 

Sarea pe care o veţi cumpăra din Ţara Românească o scutim de orice 
vamă, ca şi obiectele de meşteşug făurite la noi. Alimentele în tranzit le 
oprim numai în caz de foamete, dar ele vor fi plătite până la ultimul perper. 
Vă acordăm dreptul de a face câte o casă de comerț (loggia) şi atât grecii, 
genovezii, venețienii, cât şi bulgarii pot avea aici câte un consul. El va fi 
judecătorul comunităţilor de negustori pe naţii. Numai abaterile grave de la 
legile Ţării Româneşti vor fi judecate de noi. Domnilor, vom face copii 
după acest act şi le vom întări cu pecetea şi semnătura noastră. 

— Vă mulţumim, măria-ta! strigă cel mai vârstnic dintre ei. Mulţi 
negustori, mulţi corăbieri vor veni aici. 


Vodă îi zâmbi cu bunătate. Planurile lui erau mult mai mari decât își 
închipuia negustorul. Mircea dorea să ridice corăbieri şi negustori români, 
iar aceștia aveau ce învăţa de la coloniștii străini. Mai târziu, întregul 
comerţ românesc va intra numai în mâinile românilor. Dar asta cerea timp, 
bani și, mai ales, liniște. 


* 


Mare fu surpriza egumenului Lazăr când rotofeiul Sima veni într-un 
suflet să-l înştiințeze că măria-sa Mircea, cu toată suita şi cu vreo două sute 
de oșteni ai gărzilor, taie prin Codrul Vlăsiei spre mănăstirea Snagovului. 

— Eşti sigur? 

— Păi ce dra... Doamne iartă-mă, la asta mă pricep ca nimeni altul! 
De un sfert de ceas ascult semnalele de toacă ce vin din inima pădurii. 

Lazăr dădu o seamă de porunci. Cuvioşii călugări fugiră prin chilii să- 
şi pună straiele în bună rânduială. Când sosi domnul țării, egumenul îl 
aşteptă dincolo de porţi, în fruntea a două sute de călugări înarmaţi până-n 
dinți. 

— Oho! grăi vodă şăgalnic. De am fi venit cu ameninţare asupra 
Snagovului, tare mi-e teamă că victoria nu se arăta către noi. Mi-au plăcut 
semnalele de toacă. Chiar pasărea greu trece pe aici fără ştirea voastră. 
Sfânta biserică se apără frumos. 

— Ne gospodărim după puteri, mustăci Lazăr. Suntem fericiţi să vă 
primim, măria-ta. Acum câteva ceasuri, un om al meu ne-a adus vești mari 
de pe pământul Dobrogii. 

— Zău? Nici măcar plăcerea surprizei nu ne-ai lăsat-o. 

Intrară amândoi în sufragerie. Afară, la umbra copacilor, călugării 
puneau mese lungi cap la cap şi aduceau gustări pentru liota de oaspeţi. 

— Acum ce va fi? se interesă prelatul. Mânia turcilor o aşteptăm. Oare 
numai la ea vă gândiţi azi? 

— Şi la ea, şi la altele. În Dobrogea, am lăsat şase mii de oşteni. Cam 
puţini în caz de atac al achingiilor lui Murad. l-am dat poruncă lui 
Gherghina să cheme în leafă încă o mie de tineri dobrogeni. La fel vom face 
și aici. În zori am vorbit cu Roman Herescu. Dar oștile ne înghit mulţi bani, 
iar visteria nu mai e atât de bogată pe cât a fost. Vistiernicul Plopşor se 
jeluieşte la fiecare plată. 

— Măria-ta, la nevoie putem ridica oastea ţării. 


— Da, numai la mare nevoie. A ridica oastea ţării înseamnă să lăsăm 
pământurile nelucrate, să nesocotim bănoasele meşteşuguri, să zdruncinăm 
economia. Apoi, oastea ţării nu-i instruită și nici nu poate fi. Azi războaiele 
se poartă nu cu populaţia, ci cu oameni bine instruiți. Cel puţin turcii asta 
fac. Dar să ne gândim şi la altele. Aș vrea să punem baze mai puternice 
comerțului românesc și vom începe întâi în Dobrogea. Deschiderea la mare 
trebuie folosită cum se cuvine. Vom face o casă de comerț românească. 
Pentru început, o înzestrăm cu cele două corăbii primite de la genovezii din 
Chilia. Vom încerca să aducem mărfuri pe mare, la concurenţă cu grecii, 
genovezii şi venețienii. Ce pot ei, va trebui să putem şi noi. M-am gândit de 
asemenea să aducem mărfuri din Asia cu ajutorul caravanelor şi să le 
trimitem până la celălalt capăt al Europei. Preţurile mirodeniilor, stofelor, 
obiectelor și covoarelor din Asia ajung aici înspăimântător de mari. E 
vremea să ne înfruptăm și noi din comerţ. La Sibiu se află un vestit făuritor 
de spade. Îl vom încuraja în taină să vină la Argeş sau Bucureşti. 

— Parcă spuneaţi că, în Dobrogea, grecii, venețienii și genovezii se 
vor bucura de multe atenţii. 

— Da, aşa spuneam. Vom învăţa de la ei arta folosirii corăbiilor mari şi 
arta comerţului. Să nu uităm că multe dintre popoarele Europei învaţă de la 
aceştia. Când vom şti destul, vom ridica preţul vămilor pentru străini. Însă 
până atunci mai avem. Am observat că în Dobrogea aproape toate hanurile 
vestite sunt în mâinile grecilor. Pentru început, m-am gândit să deschidem 
la Tomis un han românesc mai frumos decât cele greceşti. Ceva cam de 
felul „Berbecului de aur” din Brașov. Cred că cel mai nimerit să o facă e 
Petrache din Craiova. Oltenii sunt grozav de pricepuţi în arta comerţului. 
Cred că se nasc plini cu astfel de haruri. Și nu m-aş mira dacă Petrache îi va 
lăsa în umbră pe greci, mai ales că-l vom finanța noi în taină. 

— Frumos! grăi Lazăr cu vădită ironie. Să cred oare că numai pentru 
asta aţi venit până aici? 

— Nu, râse vodă, simțind ironia prelatului. Când se întoarce fratele 
Staicu? 

— Îl aştept la noapte. 

— Mda! Va trebui să profităm de victoria noastră asupra oștilor lui 
Murad. Veștile vor pica asemenea trăsnetului la Adrianopole, la Veneţia, la 
Genova, Florenţa, Buda și în alte părți. Acum e momentul să căpătăm 
Banatul Severinului, care a fost al nostru de când e lumea. Dacă scăpăm 
astfel de moment, nu ştiu când ne vom mai întîlni cu el. 


— Cum? 

— Oştenii noştri vor intra în Banatul Severinului. 

— Dar asta înseamnă război cu Ungaria! Acolo sunt gărzile și banul 
regelui Sigismund de Luxemburg. 

— N-am uitat, râse vodă. Vom trimite în Banat presupuşi negustori şi 
călători, chipurile în trecere din Balcani. Ei vor răspândi ştiri că o oaste de 
achingii vine să lovească Banatul Severinului. Când panica va fi în toi, 
oştile noastre intră acolo strigând: „Trăiască regele Sigismund al Ungariei! 
Trăiască marele voievod Mircea! Moarte păgânilor!” 

— Hm! Viclenia voastră îmi place, numai să nu iasă prost. Să nu 
ajungem la un război cu ungurii tocmai acum, când ne așteaptă ameninţări 
de la turci. 

— Nici vorbă. Am chibzuit bine. Să intre oștile mele acolo şi pe urmă 
să văd cine le mai poate alunga. 

— Dar ungurii vor afla până la urmă că a fost o alarmă falsă. Că nici 
pomeneală de turci. 

— Ei şi? Turcii n-au voie să-şi schimbe planurile pe drum? 

— Cum va primi curtea din Buda o astfel de veste? 

— Păi tocmai asta e, zâmbi vodă. Când va afla că oștile românești sunt 
în Banatul Severinului, o solie a noastră se cuvine să fie în Buda pentru a da 
explicaţiile ce se impun. În fruntea soliei îl trimitem pe comitele Staicu. 

— Sunteţi cutezător, măria-ta, îl privi Lazăr cu admiraţie. 

— Altfel nu se poate. Vremurile sunt grele. Turcii năzuiesc mult mai 
sus de Dunăre. Alianţele totdeauna au fost bune, însă baza rămâne în 
puterea noastră. De la Sigismund trebuie să luăm cât mai mult, fiindcă tot 
ce luăm e pământ românesc. Regele Ungariei e la mare strâmtoare acum și 
va trebui să profităm. Are necazuri cu polonii, care îi stau în coastă 
ameninţători. În Croaţia sunt tulburări. Nobilii unguri îşi cam fac de cap, în 
ciuda suveranului. Noi năzuim, sfinţia-ta, şi către cetatea Branului, apărată 
azi de cavaleri aduși de Sigismund tocmai din îndepărtata Anglie. Mai 
năzuim spre dobândirea Amlașului şi Făgărașului, ţinuturi ce au stat sub 
coroana românească a părinților mei. Dar să nu ne gândim la lucrurile 
îndepărtate. Azi ținta noastră este Banatul Severinului. 

Tăcură. În curte, boierii şi gărzile domneşti petreceau după voie. 
Numai pivnicerul Snagovului cam strâmba din nas la fiecare cerere de 
băutură. 

Vestea pierderii Dobrogii picase la Adrianopole parcă a glumă proastă. 
Padişahul Murad îi ascultă întâi pe ofiţerii care se întorceau de acolo. Abia 
la urmă citi scrisoarea domnului Țării Românești, însă mânia şi mirarea îl 
opriră să gândească limpede. Nu putea crede, şi totuși era adevărat. 
Ghiaurul Mircea cutezase a lovi oștile imperiului. 

— Să vină Ali și Ibrahim! strigă. 

Slujitorii ieşiră grabnic, fiindcă în astfel de ocazii nu era bine să stea în 
preajma padișahului. Mânia lui se revărsa din senin asupra unuia sau altuia. 

Marele vizir aflase uimitoarea ştire cu mult înaintea sultanului. 
Împreună cu Ibrahim, şedea pe o bancă din frumoasa grădină a palatului său 
şi încercau amândoi să găsească măsurile ce se impuneau. 

— Câţi achingii ai acum în Adrianopole? 

— Puţini, strălucitorule, răspunse comandantul garnizoanei. Abia vreo 
treisprezece mii. Răscoalele din Asia ne-au lipsit de mulți oameni. 

— Şi câte corăbii la mare? 

— Douăzeci şi patru. 

— Asta înseamnă că în viitoarele trei zile putem trimite asupra 
Dobrogii douăzeci de corăbii și zece mii de achingii. 

— Asta nu! se opuse Ibrahim. Nu ne putem lipsi de oşteni, fiindcă o 
răzmeriță pe aici nu ar fi un lucru de mirare. Cred că e bine să chibzuim 
adânc. 

Ochii marelui vizir se subţiară ca în fața soarelui mult. Mânia îl 
cuprindea molcom. 

— Auzi, Ibrahim? Te-am numit comandantul oștilor din Adrianopole 
pentru a avea aici un om al meu. Cu două luni în urmă erai un nimic. Acum 
te numeri printre marii demnitari ai imperiului. Mi se pare că m-am înșelat 
asupra ta şi va trebui să te cobor mult mai jos decât ai fost. În ultima vreme, 
m-ai înfruntat adesea. lată recunoştinţa ta. 

— Strălucitorule! zâmbi Ibrahim calm. Recunoștinţa e una, iar datoria 
e alta. Nu le putem băga în aceeași oală. Eu credeam că m-ai ridicat ca mare 
demnitar în folosul imperiului, nu al tău. Nimic nu e mai umilitor în lume 
decât a fi un om de paie. Câtă vreme eram un simplu ofiţer, se cuvenea să 
ascult ordinul superiorului fără să crâcnesc. Dar acum sunt comandant de 
oşti şi nu pot să nu ţin seama de interesele imperiului. "Ţi-ai dorit un om de 


paie? Un om care să aplaude chiar o hotărâre greșită? Un astfel de om nu 
foloseşte nici imperiului şi nici ţie. Pe omul de paie nu poţi pune bază, 
fiindcă el se dă după timp.Voi veni mai spre seară să-ți aduc toate 
înscrisurile ce m-au învestit cu puteri. Strălucitorule, caută-ţi alt om! 

— Hm! murmură marele vizir. Mi se pare că ai dreptate. Mânia m-a 
făcut să nu văd ce se cuvine. Să ştii că şi inteligenţii greşesc uneori. Proștii 
fac prostii pe măsura lor. Adică mari şi nu prea. Însă prostiile celor deştepţi 
adesea n-au margini. Haidem la padişah! Încă nu ştim destul pentru a lua o 
hotărâre. 

Faţa îi strălucea de o roşeață puternică. 

„Tocmai eu, care tunam împotriva setei de putere, cad în ispită”, gândi 
tânărul vizir. 

ÎL îmbrăţișă pe Ibrahim, iar acesta, cam năucit, îi șopti la ureche: 

— După atâţia ani petrecuţi împreună, abia acum începem a ne 
descoperi unul pe altul. Şi zău că, uniţi, suntem o forță în slujba imperiului. 
Să mergem. Ești un om mare, strălucitorule! 

Ali pricepu că acele cuvinte nu erau o lingușire, ci veneau din inima 
înţeleptului comandant. 

„Ibrahim a fost mult mai chibzuit decât mine şi marele vizir, reflectă 
padişahul. Îmi amintesc vechiul semnal de alarmă pe care îl dăduse el în 
privinţa ghiaurului Mircea. Atunci nu l-am luat în seamă. Totuşi, 
mângâierea că am în comandantul garnizoanei din Adrianopole un slujitor 
înţelept nu-mi poate domoli supărarea. Zadarnică a fost campania noastră la 
Dunăre, cu toate pagubele ei în morţi, răniți și aur. De fapt, numai 
tulburările din Asia m-au hotărât să las puţini achingii în Dobrogea. 
Domnul Ţării Româneşti văd că ştie să profite de împrejurări. Înseamnă că-i 
un dușman de care trebuie să ținem seama în viitor. Partea mai proastă e că 
ghiaurii din Balcani îşi râd azi de puterile Imperiului turcesc. După Polenik, 
Varna și Dobrogea, ghiaurii îşi dau seama că nu suntem chiar atât de 
invincibili pe cât ne-a mers faima.” 

Ali şi Ibrahim îl întrerupseră din gândurile sale. 

— Aţi auzit? 

— Am auzit, mărite padişah. 

— Citiţi scrisoarea câinelui de la Dunăre! 

Aceştia o făcură cam încet, ceea ce-l irită pe Murad. 

— Ei, ce aveţi să-mi spuneţi? 


— Strălucitorule, începu Ali-pașa, cred că se cuvine să chibzuim. În 
această scrisoare domnul "Ţării Românești se arată prietenos și nu va călca 
în ţaratul lui Şişman, pe care l-aţi întors la Tîrnova ca supus al imperiului. 
Nu a avut el treizeci de mii de oșteni în Dobrogea. Cifra e umflată, aşa cum 
se obișnuiește. Dar jumătatea ei cred că ne dă adevărul. Noi nu dispunem 
azi aici de cincisprezece mii de oșteni. Răscoalele din Asia ne-au slăbit 
forţele. Nu cred că Mircea a pierdut numai o sută douăzeci de morţi, însă 
chiar dacă dublăm cifra mi se pare uimitor de puţin. Poate că e bine să-l 
privim pe acest ghiaur cu alţi ochi. Ca pe un mare general, fiindcă vitejii 
noștri achingii nu l-au aşteptat acolo cu braţele încrucișate. 

— Bine, bine! La asta m-am gândit și eu, spuse Murad nerăbdător. Ce 
propuneţi? 

— Să chibzuim, strălucitorule, interveni comandantul garnizoanei. 
Daţi-ne răgaz vreo câteva zile. A vă îndemna la o hotărâre pripită cui 
foloseşte? O seamă de achingii se întorc victorioși din Anatolia. Să-i 
aşteptăm. 

— Da, poate că nu-i rău. Tu eşti un om înţelept, Ibrahim. 


* 


Când ştirile din Dobrogea sosiră la Chilia, consulul genovez Pietro 
E.mbrone exclamă uimit: 

— Santa Madona! Secretarul meu avea dreptate. Mircea nu-i omul pe 
care l-am crezut. Am făcut o afacere bună cu el şi m-a costat ieftin. Bine că 
nu ne-am adresat polonilor! Cred că se cuvine să-i trimit nişte daruri de 
preţ. 

Lazăr al Serbiei ascultă încântat vestea despre strălucita victorie a lui 
Mircea în ținutul Dobrogii. 

— Domnilor! grăi către curteni. Izbânda voievodului român întăreşte 
părerea noastră că nu trebuie să ne aplecăm cu teamă în faţa turcilor, ci să 
lovim hotărâți. Mircea a dat dovadă de mult curaj. Îi vom trimite în dar o 
spadă bătută în nestemate. 

Vladislav Iagello bău o cupă de vin în cinstea domnului Ţării 
Românești. Campania voievodului român, frumos exagerată de tinerii nobili 
poloni ce veniseră să-i povestească regelui, aducea a basm. 

„Se pare că voievodul Mircea e un strașnic general, chibzui Iagello. 
Propunerile lui în vederea unei alianțe nu prea le-am luat în seamă. Vom 


repara această greşeală.” 

La Buda, Sigismund de Luxemburg porunci să i se povestească în 
amănunțime despre campania domnului Țării Românești în Dobrogea. Acea 
plecare a lui la vânătoare spori veselia regelui, dar îi întări și credința în 
înţelepciunea valahului. 

„Pe vasalul nostru Mircea l-am crezut bun gospodar și om chibzuit, 
însă nu general, socoti el. Mi se părea chiar că e cu mult inferior în virtuţi 
militare fratelui său Dan, cu care am ajuns cândva la înfruntări de oști. 
Acum, valahul a crescut în ochii noştri. Prin iscoada noastră Filos, îi 
cunoaștem credința şi dragostea față de noi. Să o menţinem arătându-i 
prietenia noastră. Acum e ameninţat de turci. Să vedem cum se va descurca. 
De va reuşi, înseamnă că la Dunărea de Jos vom fi liniștiți în privinţa lui 
Murad. 


Pe la sfârşitul lui August, în Banatul Severinului porniseră din senin o 
seamă de zvonuri ce făcură panică. Se spunea că douăzeci de mii de 
achingii urcă prin pasurile Balcanilor pentru a lovi Banatul. Veștile circulau 
iute. Mulţi locuitori se pregăteau să fugă spre munţi. Banul de Severin 
trimisese iscoadele sale la miazăzi de Dunăre, însă fără folos. Cum nu avea 
alte temeiuri decât în zvonurile care circulau, banul nu îndrăznise a repezi 
ştafete la Buda după ajutor. Cu voievodul Transilvaniei se avea rău, astfel 
că acolo nu putea căuta sprijin. Abia când primi o scrisoare de la faimosul 
Nufăr Alb se hotărî să trimită oameni la Buda. Acel cavaler neștiut de 
nimeni totdeauna îi înştiințase din timp pe creştini la caz de primejdie. 
Totuşi, Buda era departe, iar ajutorul aşteptat de acolo nu-i dădea speranța 
că va ajunge la timp. 

Într-o dimineaţă din ultima zi a lui august, vreo mie cinci sute de oșteni 
ai "Ţării Românești se apropiară de porţile Severinului cu pălăriile în 
vârfurile spadelor strigând puternic: „Trăiască regele Sigismund al 
Ungariei! Trăiască marele voievod Mircea! Moarte păgânilor!” 

Aflat pe ziduri, banul de Severin își pregătise oamenii pentru apărare, 
dar, înțelegând strigătele celor ce se apropiau, dădu ordin plin de bucurie să 
se deschidă porţile cele mari. Un sfert de ceas mai târziu, roşcatul Bogdan, 
cavaler al Ordinului Basarab, veni în faţa banului și-i ură sănătate. 


— Ce vă aduce aici, domnule comandant? se interesă banul, temător să 
nu fi făcut vreo prostie. 

— Luminate ban! zâmbi cavalerul. O scrisoare a Nufărului Alb l-a 
înștiințat pe măria-sa Mircea, domnul Țării Românești, stăpân al cetăţii 
Dârstorului și a toată Podunavia până la Marea cea Mare, că Banul 
Severinului va fi călcat de turci. Cum stăpânul nostru e aliatul credincios al 
regelui Ungariei, ne-a repezit încoace, cu poruncă să vă sprijinim. 

— Domnule cavaler, grăi acesta încântat, noi, contele Ladislau, mare 
ban al Banatului Severinului din graţia regelui Sigismund, vă mulţumim 
pentru ajutor. 

„Să vedem, să vedem la urmă, gândi roșcovanul Bogdan. Cred că te 
cam grăbeşti cu mulţumirile.” 

Câteva zile mai târziu, o nouă scrisoare a Nufărului Alb îl vesti pe 
contele Ladislau că oștile de achingii fuseseră întoarse din drum, fiindcă în 
Anatolia izbucniseră mari tulburări. Fericit la astfel de veste, banul îl pofti 
pe Bogdan la un ospăț de adio. Petrecură toată ziua împreună, schimbând 
între ei o mie de mici amabilități. 

— Când plecaţi, cavalere? se interesă contele, cam cherchelit. 

— Unde să plecăm? 

— Acasă. 

— Păi de ce să plecăm acasă? 

— Fiindcă pericolul a trecut. 

— O fi, râse cavalerul nepăsător. O fi, însă eu nu am primit ordin să 
părăsesc Banatul. 

— Vi-l dăruim noi. 

— A, nu! se împotrivi Bogdan. Hai să mai ciocnim un rând. Eu ascult 
numai de domnul Ţării Românești. El nu m-a chemat, iar eu nu pot pleca. 

Banul Ladislau se dezmetici într-o clipă. O bănuială cumplită i se 
înfiripa în minte, chiar dacă încă nu-i dădea crezare. 

— Cavalere! îşi stăpâni mânia. Gluma voastră o gustăm din plin, 
fiindcă numai a glumă arată. 

— Mărite ban! râse tânărul în continuare. Nu aş vrea să vă supăr. 
Gândiţi-vă că plecând acasă fără poruncă mă aşteaptă călăul de la Argeş. Cu 
chestii d-astea eu nu glumesc. Dacă stăpânul meu nu m-a chemat până 
acum, înseamnă că el încă se mai gândeşte la o primejdie. La apărarea 
Banatului. 


— Dar, pentru Dumnezeu, nu el e stăpân aici! explodă contele 
Ladislau. 

— Poate, însă eu sunt un cavaler mărunt şi un oştean care nu 
îndrăzneşte a judeca după cum îl taie capul. 

— Vom fi nevoiţi să vă silim cu armele. 

— Voi fi nevoit, cu toată părerea de rău, să mă supăr, grăi tânărul 
nepăsător. V-am îndrăgit, conte. Şi zău că e păcat să încheiem acest ospăț 
printr-o ceartă ce nu se cade între prieteni și aliaţi. 

— Slăbeşte-mă, tinere, cu prietenia și alianța! De când ai venit aici, 
numai despre ele îmi pomeneşti. Îți dau răgaz de plecare două ceasuri. 

— Ne răcim gura de pomană, ridică din umeri tânărul cavaler. 

În prima clipă, contele Ladislau intenționă să-l aresteze pe roşcovan. 
Din păcate, observă că nu e cu putinţă, căci erau mai mulţi valahi decât 
gărzile sale. Şi nici o încăierare cu oşti nu-i conveni. Întâi fiindcă nu ştia ce 
înţelegere există între regele Sigismund și domnul Ţării Româneşti. Apoi, 
populaţia Banatului, formată în cea mai mare parte din români, i-ar fi stat 
împotrivă, alăturându-i-se lui Bogdan. 

Stăpânit de acele gânduri, părăsi încăperea. În odaia sa de lucru, îl găsi 
pe aghiotantul său. 

— Domnule, o scrisoare a mea va trebui să ajungă la Buda în cel mai 
scurt timp, i se adresă acestuia. 

— Aşa va fi, se înclină ofiţerul. Peste un sfert de ceas ștafeta vă stă la 
dispoziţie. 

— Vei pleca în fruntea ei! hotărî banul. Regele nostru trebuie să afle că 
valahii au venit aici cu viclenie și refuză să plece. Așteaptă, domnule! 
Termin îndată scrisoarea adresată suveranului nostru. Adică, vreau să spun 
că bănuiesc asta, reluă el ideea. Nici o oaste mare de achingii nu s-a arătat 
la pragul Balcanilor. 

— Credeţi că Nufărul Alb v-a minţit? 

— Asta nu. Totuși, ceva nu-i în ordine. Să-i spui suveranului bănuielile 
mele. Mi-e teamă că domnul Ţării Românești a plănuit să ne smulgă 
Banatul Severinului prin viclenie. Prevăd un război între Sigismund și 
Mircea. 

„lar mie nu-mi va fi uşor, gândi Ladislau. Am înghiţit prosteşte 
momeala aruncată cu dibăcie de valahi în privinţa Banatului. În privinţa 
oștilor venite aici. Asta ar fi singura mea salvare. Sau poate că văd strâmb. 
Poate că mai există încă o ameninţare a turcilor.” 


Într-o dimineaţă din primele zile ale lui septembrie, regele Ungariei, 
Sigismund de Luxemburg, intră în sala tronului bine dispus. Îl ispitea o 
vânătoare prin pădurile care încercuiau minunatul lac al Balatonului. Avea 
destule motive să fie vesel. Frumoasa și tânăra sa regină Maria își revenise 
după o lungă suferință. Din Croaţia și Dalmația picaseră o seamă de ştiri 
bune. Focul răscoalelor începea să se stingă. Nobilii săi, potrivnici cândva, 
arătau mai multă supunere. Capul de pod ocupat de turci în Dobrogea 
căzuse sub loviturile domnului Țării Româneşti. Fusese un an bun. 
Recoltele mari întrecuseră cu mult așteptările. Vistieria coroanei, mai 
bogată ca oricând, arăta o bună situaţie economică. Nicolae de Gara, 
comandantul suprem al oștilor Ungariei, se căsătorise cu una dintre cele 
cinci fete ale cneazului Lazăr al Serbiei. Din partea sârbilor Sigismund nu 
se aştepta la o frumoasă prietenie, dar ştia că măcar pentru o vreme nici 
supărări nu vor fi. Urmând pilda cneazului Lazăr, regele Tvartko al Bosniei 
îşi potolise incursiunile cu oști în Dalmația. După asasinarea lui Carol de 
Anjou, care se proclamase rege al Ungariei cu vreo doi ani înainte, fiul 
acestuia, Vladislav de Anjou, nu mai cuteza să pretindă coroana regală. 
Marea familie a nobililor Horvathy, cea care cu ani în urmă ridicase și 
răspândise focul răscoalelor din Croaţia și Dalmația, dispăruse fără urmă. 
Totul se datora politicii înțelepte duse de Sigismund. Dar el ştia bine că îi 
vor trebui încă vreo câţiva ani până când va prinde aripi. Până când va fi 
destul de puternic pentru a ridica o cruciadă împotriva turcilor. Fiindcă 
turcii se arătau ca o mare primejdie către inima Europei. lar după cruciadă, 
când va obţine un mare prestigiu, poate că se va încorona împărat din 
Boemia până dincolo de Nistru, până mai jos de Dunăre și până la Veneţia. 

Sigismund trecu prin culoarul viu format din curteni. În faţa tronului se 
opri o clipă. Statura sa înaltă, impozantă, domina împrejur. Era frumos la 
chip, chiar dacă barba cam prea bogată, după moda ungurilor, îi scădea ceva 
din farmec. Avea un spirit cultivat, ca și al părintelui său Carol, împăratul 
germanilor. Iubea luxul, cultura şi călătoriile. În doi ani şi ceva de domnie, 
reuşise a-şi câștiga multe simpatii printre nobilii unguri. Numai firea sa 
schimbătoare, uneori crudă, îi reţinea pe cei cu ochiul ager să-i acorde toată 
încrederea. 


După ce primi raportul obișnuit, gândurile îi zburară din nou la 
vânătoarea proiectată şi atât de des amânată în ultima vreme. Era dornic de 
o destindere pe un timp atât de plăcut. 

— Măria-ta! se aplecă unul dintre sfetnici. Un ofiţer al banului de 
Severin așteaptă să fie primit. 

— Dar ce mai vrea banul de la Severin? Acum trei zile ne-a cerut 
ajutor nouă, în loc să-l ceară de la voievodul Transilvaniei. E drept că am 
primit o scrisoare de la Nufărul Alb, iar iscoadele noastre au întărit știrile că 
garnizoanele turcești de la Niș au făcut unele manevre spre miazănoapte, 
însă ele s-au întors din drum, astfel că nu mai e pericol acolo. Să intre! 

Aghiotantul contelui Ladislau veni până la cinci pași de tronul regal, 
salută după datină cu pălăria, puse un genunchi la podea și aşteptă să i se 
vorbească. 

— Ce veşti, domnule? 

— Măria-ta, o scrisoare a banului de Severin. 

Scrisoarea trecu prin câteva mâini, după protocol, până ajunse la rege. 
Acesta o desfăcu molcom, cu gândurile spre vânătoarea plănuită, dar după 
primele rânduri tresări. Când încheie lectura, ochii săi albaştri scânteiau de 
mânie. 

— Aşa stau lucrurile acolo? tună, încremenindu-i pe curteni. Vorbește, 
domnule! Ladislau ce a păzit? 

Ofiţerul aduse câteva completări, astfel că nobilii înțeleseră noua 
situaţie din Banatul Severinului. 

— Trimiteţi după Nicolae de Gara! Vom tăia degetele prea lungi ale 
voievodului valah. 

— Sunt aici, măria-ta, îşi făcu loc spre tron vestitul comandant suprem 
al oștilor Ungariei, Nicolae de Gara. 

Era un bărbat înalt, chipeș, cu fruntea ușor bombată, a cărui înfățișare 
îl amintea pe părintele său, cel ce fusese pe timpuri favoritul răposatei 
regine Elisabeta a Ungariei. 

— Să aduni oști, domnule! Adică, nu! Să vii să prânzim împreună! 

— Măria-ta! interveni unul dintre sfetnici. O solie valahă aşteaptă de 
ieri să fie primită. 

— O solie valahă? Alungaţi-o, domnilor! Alungaţi-o cu biciul! Adică, 
nu! Toți membrii soliei să fie arestaţi! Unde-i comandantul gărzilor? 

— Aici, măria-ta. 

— Bine, bine, aşteaptă! Să intre valahii! 


Comitele Staicu, urmat de zece oșteni, îşi făcu apariţia în sala tronului. 
Faţa lui plăcută, privirile îndrăznețe, trupul său mlădios şi ţinuta 
strălucitoare făcură bună impresie asupra suveranului. 

— Vă ascult, domnule, înainte de a porunci gărzilor să vă pună în 
lanţuri, vorbi Sigismund cu mare asprime. 

Chipul comitelui parcă turnat în bronz nu tresări la auzul unei astfel de 
ameninţări. Salută după moda Apusului şi grăi cu un zâmbet abia înflorit în 
colţul buzelor. 

— Măria-ta! vorbi calm. Din cuvintele voastre să cred că-i o declaraţie 
de război împotriva domnului Ţării Românești? 

Sigismund își uită o clipă mânia. 

— Război? Dar cine a pomenit despre asta? Pentru o biată solie, 
nimeni nu face război.Voi pune să vă aresteze până când se vor lămuri 
lucrurile. 

— Măria-ta! râse comitele Staicu. Ultimele voastre cuvinte tot a 
ameninţare sună. Nu am auzit până azi ca o solie să fie arestată la curtea 
Ungariei, vestită în practicile cavalerești. Apoi, eu sunt prinţ al neamului 
meu și al doilea om al Ţării Românești după măria-sa Mircea. A mă aresta 
pe mine înseamnă să loviți cu război Țara Românească. Aici văd că nu sunt 
primit după rangul meu. Îngăduiţi, măria-ta, să mă retrag şi faceți cum 
doriţi. Eu nu mai am nimic de spus. 

Sigismund ghici ameninţarea din vorbele solului. Staicu lăsase de fapt 
a se înțelege că Mircea va lovi cu oști regatul Ungariei, dar ascunsese totul 
sub o formulă convenabilă, ca şi cum ameninţarea cu război ar fi venit de la 
unguri. Lui Sigismund nu-i convenea tocmai acum un război. Pe Staicu îl 
tratase ca pe un oştean de rând. Îşi dădu seama că mersese prea departe şi 
răspunse, potolit pe dată: 

— Şi ce vă aduce la noi, prinţe? 

— Prietenia. 

— Aha! nu-şi putu înfrâna o nouă exclamaţie de mânie. 

Staicu se prefăcu a nu pricepe şi continuă calm: 

— Slăvitul Mircea, domnul ării Româneşti, stăpânitor al cetăţii 
Dârstorului şi peste toată Podunavia până la Marea cea Mare, vă trimite prin 
noi salutul său. Ca buni și credincioşi prieteni, vă aducem în dar 
cincisprezece cai de rasă românească, douăzeci de iatagane turcești, 
cincisprezece steaguri ale sultanului Murad şi spada lui lacşi-bey, răposatul 
comandant suprem al fostelor oști de achingii din Dobrogea. 


— Cu câţi oameni aţi atacat Dobrogea? Fiindcă nu-mi vine a crede că 
aţi avut treizeci de mii. 

Staicu observă că Sigismund nu-i mulțumise pentru daruri. 

— Măria-ta! râse el. Cifra a fost umflată doar pentru turci. În realitate 
am lovit acolo doar cu șaptesprezece mii de oșteni. Am fost mult superiori. 
Ei nu aveau decât unsprezece mii. 

„Fir-ar să fie! înjură Sigismund în gând. Noi nu putem ridica azi 
şaptesprezece mii de oşteni pentru a-l lovi pe valah.” 

— Dar cu Banatul Severinului ce e? 

— Banatul ameninţat de turci l-a îndemnat pe măria-sa Mircea... 

— Ştim, ştim, prinţe, îl întrerupse regele. Acum, când ameninţarea a 
trecut, oștile voastre se pot retrage. 

— Stăpânul meu judecă altfel, măria-ta, replică Staicu. La începutul 
verii, nimic nu arăta a război. Şi totuși Dobrogea a fost lovită de turci. 
Țaratul lui Şişman părea înfloritor și lipsit de primejdii. Acum în ţaratul lui 
Şişman stau zece mii de achingii. Balcanii sunt controlaţi de turci. Anul 
trecut, la Polânik, dacă nu era Nufărul Alb, cine ar fi ştiut că vin turcii peste 
sârbi şi bosnieci? Oştile lor se mișcă pe negândite. Întreaga linie de 
frontieră a Dunării stă sub amenințare. Văzând urgia păgânilor, domnul 
Ţării Românești a întins oștile pe ţărmul mării și de-a lungul Dunării, din 
Dobrogea până în Banatul Severinului. A ne întreba ce caută acolo oștile 
marelui vostru prieten ne miră. Amenințarea turcilor se vede într-un fel de 
la Buda, care e atât de departe, și în altfel din Ţara Românească. Banatul 
Severinului, apărat de coroana Ungariei, are abia o mie de oșteni. Măriei- 
sale Mircea nu-i este indiferentă o spărtură la Dunăre. Dacă turcii răzbesc 
acolo, nici Ungariei și nici Țării Româneşti nu i-ar fi bine. Cei 
șaptesprezece mii de oșteni ai noştri ce stau lanţ, pe toată frontiera Dunării, 
se pot aduna în mai puţin de două zile acolo unde se arată vreo ameninţare. 

— Bine, prinţe! Vom chibzui la tot ce am auzit de la voi. Să veniţi într- 
o nouă audiență la ora șase. Vă aştept, domnule. Ah, era să uit! Ştiţi cumva 
cine e faimosul Nufăr Alb? 

— Mulţi ar dori să ştie, râse comitele, evitând un răspuns direct. Mulţi 
şi mai ales turcii. El poate fi unul dintre vestiţii cavaleri unguri sau germani. 
Ori sârb, ori chiar fiu al Ţării Româneşti. 

— Da. Păcat că nu ştiţi. Îi suntem recunoscători pentru multe. Ultimul 
său serviciu făcut coroanei Ungariei a fost o listă cu numele tuturor 


iscoadelor turceşti de la Buda. Prinţe, trăim vremuri mari dacă printre noi se 
află un astfel de cavaler, ce vine parcă dintr-un basm frumos. 

Îngândurat, Sigismund prânzi numai cu Nicolae de Gara. 

— Ce crezi, domnule de Gara, despre intrarea valahului în Banat? 

— Cred că Mircea, pe lângă faptul că-i un mare general, ştie să profite 
de un moment favorabil. După strălucita sa victorie din Dobrogea, multe 
priviri s-au îndreptat asupra lui mai altfel decât înainte. Regele Vladislav 
Iagello, aflând ştirea, a strigat în faţa curtenilor săi: „Domnilor, iată un om 
cutezător. Puţini îndrăznesc azi a stârni mânia turcilor. Voievodul Mircea 
ne-a propus cândva o alianţă pe care nu am băgat-o în seamă. Vom îndrepta 
greşeala noastră.” 

— De unde știți că a vorbit aşa? 

— Oh! râse Nicolae de Gara. Una dintre doamnele de onoare ale 
doamnei Hedviga e iscoada noastră la curtea Poloniei. Vă închipuiţi ce 
înseamnă o alianță între Mircea și lagello? Regina Hedviga, cumnata 
voastră, îl zoreşte adesea pe Iagello să intre cu oști în Ungaria, pe care o 
consideră moştenire de la părintele său Ludovic cel Mare. O astfel de 
alianță ne-ar ameninţa din două părţi și să nu uităm că valahul e chiar mai 
puternic decât lasă a se vedea. Pe lângă o excelentă strategie aplicată de-a 
lungul Dunării, valahul doreşte Banatul Severinului. Asta e limpede. 

— Oho, să vedem cine i-l lasă! 

— Măria-ta, aşa m-am gândit şi eu la început. Și pe mine m-a încercat 
aceeași mânie. Dar să nu uităm că azi noi nu putem trimite în Banat nici 
măcar cinci mii de oșteni. Mircea ştie asta. Ştie că grosul forțelor noastre 
nu-l putem disloca dinspre graniţa cu polonii. Nici din Croaţia şi Dalmația 
nu-i momentul să retragem oștile, fiindcă ele înseamnă siguranţă acolo. La 
Buda avem forţe puţine. Abia opt mii de oameni. În caz de răzmeriţă a 
nobililor, veșnic aplecaţi spre nesupunere, e bine să fim tari aici. Să nu 
uităm nici de Moldova. Petru Muşat e înrudit cu Mircea prin căsătoria 
prinţesei Margareta cu prinţul Staicu. Împreunarea unor astfel de oşti ar 
putea duce la pierderea Transilvaniei. 

— Dar e de mirare, domnule! exclamă Sigismund. Vasalul se arată mai 
puternic decât suzeranul. 

— Vasal îl socotim noi, râse tânărul comandant. Chiar prinţul Staicu 
nu a pomenit de vasalitate, ci numai de prietenie. Din punctul nostru de 
vedere, e un vasal asupra căruia puterile ne sunt limitate, şi încă asta nu-i 
totul. Amintiţi-vă de scrisoarea lui Mircea către Petru Mușat. Scrisoare 


copiată de iscoada noastră Filos. Mircea era îmbiat atunci de sultanul 
Murad spre o alianţă. Azi, când a dovedit că e puternic, Murad va încerca 
din nou să-l atragă spre el. O alianţă a lui Mircea cu păgânii ar însemna 
pentru aceştia drum liber asupra Transilvaniei şi poate chiar mai mult. 

— Domnule de Gara, cred că se face prea mult tapaj despre strălucita 
victorie a valahului în Dobrogea. În fond, cu șaptesprezece mii de oşteni ar 
fi răzbit oricine. 

— Măria-ta! râse tânărul comandant. Sunt și eu general și am învăţat 
atâta strategie încât să înțeleg că Mircea nu a lovit acolo cu șaptesprezece 
mii de oșteni. Un om chibzuit nu-şi lasă graniţele lipsite de apărare. Cred că 
în Dobrogea nu a dus nici jumătate din numărul acestora. Aşa stând 
lucrurile, victoria se arată parcă altfel. 

— Curios! murmură Sigismund. De câteva generaţii valahii de la 
Dunărea de Jos au numai voievozi vrednici. 

— Nimic nu-i curios, măria-ta. Oamenii mari apar în momentele mari. 
De câteva generaţii valahii au înţeles că, răzlețiți în voievodate mici, prinși 
în ambiţii și răfuieli, sunt o pradă uşoară pentru oricine. De câteva generații, 
valahii sunt în plin urcuș. lar primul care și-a frânt degetele acolo a fost 
răposatul nostru rege, Carol Robert. Acum valahii de la Dunărea de Jos 
reprezintă o forță de care trebuie să ţinem seama. Cât despre Mircea, nu-i 
numai un om cutezător, ci şi chibzuit. El a ştiut să aleagă momentul cel mai 
potrivit pentru intrarea în despotatul Dobrogii și să lovească prin 
surprindere. 

— Ce crezi că e bine să facem? 

— Să ne arătăm a nu pricepe intrarea lui în Banatul Severinului decât 
ca având scopuri strategice. Mai mult: acum e vremea să-i arătăm prietenia 
noastră, înainte ca el să o caute la dușmanii Ungariei. Să-i dăruim Banatul 
Severinului. În fond, pe Mircea îl socotim vasalul nostru, dar nu i-am dăruit 
nimic până azi pentru a-i arăta bunăvoința noastră de suzerani. Cu atât mai 
mult cu cât n-am avut prilejuri să ne îndoim de prietenia sa. Lăsaţi-l să 
apere graniţa de la Dunăre în folosul lui şi al nostru. Mai ales al nostru. 
Acum avem nevoie de linişte. Când vor veni timpuri prielnice, vom şti să ne 
amintim această mânie și să-i dăm valahului bobârnacul de cuviinţă. 

— Fie! oftă Sigismund. Oricum, Ţara Românească, Dobrogea și 
Banatul Severinului rămân în titulatura coroanei noastre și asta spune mult 
altor popoare. 


Pe la ceasurile șase după prânz, comitele Staicu reveni în aceeași sală a 
tronului, plină cu aceiași curteni curioși să afle hotărârea lui Sigismund. 

— Printe! îi grăi regele cu prefăcută bunăvoință. Înţelegem primejdia 
turcească de la Dunăre. Aprobăm minunatul vostru plan strategic. Ne 
bucurăm că avem în vasalul nostru Mircea un mare general. Îl felicităm 
pentru scoaterea Dobrogii de sub turci. Banatul Severinului i-l dăruim în 
semn de prețuire şi credem că aceasta îi va spori și mai mult credinţa faţă de 
noi. Cancelaria coroanei a întocmit actul de danie. Să-i duceţi domnului 
Ţării Românești salutul suzeranului său! 


* 


Comitele Staicu plecase de la Buda. Poate că niciodată o solie nu 
umblase atât de iute. Prin locurile cu drumuri bune, solia folosise trăsuri. 
Prin altele, cai de schimb. Puţine ceasuri de odihnă își îngăduia comitele. 
Bucuria prea mare îi dădea aripi. La Argeş primirea soliei se făcu fără 
ceremonia de cuviinţă. 

— Ai adus? întrebă vodă. 

— Am adus, râse comitele Staicu și se prăbuşi pe un scaun. Somnul îl 
cuprinse în aceeași clipă. 

Privindu-l, Mircea slobozi un hohot mare apoi dădu poruncă să fie 
așezat în dormitorul său. Comitele ajunsese la Argeş de unul singur. 
Întreaga solie se răspândise frântă de oboseală de-a lungul drumului. 

Un sfert de ceas mai târziu, trâmbiţele sunară pe ziduri. Boierii, 
curtenii obișnuiți, oștenii, slujitorii și populaţia oraşului înţeleseră că se dau 
unele vești. Mulţi se înghesuiră în curtea domnească. Mulţi rămaseră 
dincolo de porţi. Un crainic ieşi pe o terasă la stânga măriei-sale și strigă să 
se audă până departe: 

— Măria-sa Mircea, mare voievod şi domn singur stăpânitor a toată 
Ţara Românească, stăpân al cetăţii Dârstorului şi peste toată Podunavia 
până la Marea cea Mare, domn al Banatului Severinului. 

Ultimele cuvinte ale titlului îi încremeniră pe oameni. Zurbagiul 
cavaler Andrei, care niciodată nu-şi punea prea multe întrebări, aruncă 
pălăria în aer şi răcni din toate puterile sale: 

— Trăiască măria-sa Mircea! 

După care chibzui: 


„Să fiu al dracului, că m-a apucat o sete!... lată un prilej ce mă 
îndeamnă să sorb o găleată cu vin. Am să dau o fugă până la hanul «Doi 
cocoşi». Însă dacă nu mă grăbesc, mi-o vor lua alţii înainte. Azi va curge 
mult vin la Argeș.” 

Proiectata vânătoare, atât de râvnită de Sigismund al Ungariei, fusese 
amânată din nou. Unele tulburări ivite la Mava și Belgrad îi întăreau 
credinţa că familia marilor nobili Horvathy ieșise iar la iveală. O iscusită 
iscoadă îi adusese vestea că loan de Horvathy e ascuns la curtea cneazului 
Lazăr al Serbiei, de unde încearcă „să muşte”. O mie de oșteni porniseră din 
Buda către Belgrad. La Cluj şi Bistriţa, ca şi pe valea Ampoiului, o seamă 
de valahi se ridicaseră împotriva nobililor prea hrăpăreţi. Castele și case 
fuseseră mistuite de focul răsculaților. 

„Am primit o moştenire grea, socoti Sigismund. Poate că era mult mai 
bine dacă rămâneam doar un principe al Brandenburgului. Ungaria e azi 
prea dezbinată. lar faptul că sunt străin îi îndepărtează de mine pe mulți 
nobili unguri, prea mândri pentru a se supune coroanei. Toate silințele 
noastre se lovesc de neîncredere.” 

În sala tronului erau puţini curteni. Regele primise raportul ce i se 
dădea zilnic, astfel că nu mai intră acolo. Nicolae de Gara îl salută vesel. 
Ce-i păsa lui Nicolae de Gara? El era ungur. Era între ai săi. 

— Măria-ta! îi şopti tânărul comandant. Un raguzan vă cere o 
audienţă. Eu l-am ascultat şi cred că merită să o faceţi și voi. 

— Bine! Adu-l în cabinetul meu de lucru! 

Tânărul se îndepărtă zâmbind. 

„Poate că a venit vremea să avem o pârghie cu care să-l manevrăm pe 
valahul Mircea”, gândi el. 

Reveni curând cu un bărbat voinic, nu prea înalt, dar lat în umeri și 
îmbrăcat în straie de mare preț. 

— Măria-ta! salută oaspetele și rămase cu un genunchi la podea. 

— Ce doriţi, domnule? îl întrebă Sigismund cu vădită răceală. 

— Măria-ta, vă aduc de la Raguza salutul prinţului valah Vlad. 

— Vlad? Cine mai e şi ăsta? 

— Fiul cel mare al răposatului Dan-voievod, cel ce a fost domn al 
Ţării Româneşti înaintea lui Mircea şi apoi împreună cu acesta. 

— Da, bine, îi mulțumim! Numai pentru atâta aţi venit aici? 

— Nu, măria-ta. Stăpânul meu, Vlad, are aceleași drepturi la coroana 
Ţării Românești ca și unchiul său Mircea. Ba chiar mai mari. 


Sigismund îl privi iute pe Nicolae de Gara și parcă se înţeleseră dintr-o 
fulgerare. 

— Vă ascult, domnule. 

— Măria-ta, stăpânul meu își cere drepturile asupra coroanei... 

— De la noi? îl întrerupse regele. 

Raguzanul era un fin diplomat. Se aşteptase la o astfel de întrebare și 
îşi pregătise răspunsul din timp. 

— Dar de la cine, măria-ta? Nu sunteţi voi suzeranul Ţării Româneşti? 

„Asta cam aşa e”, gândi Sigismund. 

— Domnule! grăi el precaut. Credeţi că aţi bătut la ușa cea mai bună? 
Îl iubim pe vasalul nostru Mircea şi nu avem a ne plânge împotriva 
credinţei sale. Pe voi nu vă cunosc. Poate că aţi venit doar pentru a ne iscodi 
gândurile. Cu ce ne puteţi convinge că e altfel? 

— Îl cunosc bine, măria-ta, râse tânărul comandant. Omul acesta e cea 
mai bună iscoadă a noastră la curtea regelui Tvartko al Bosniei. Acum patru 
ani a slujit în oștile părintelui meu. De trei ani lucrează cu noi. 

— Atunci se schimbă lucrurile, zâmbi Sigismund cu bunăvoință. 
Spuneaţi că stăpânul vostru îşi cere drepturile asupra coroanei din Ţara 
Românească. Frumos! Foarte frumos! Ce puteri are el pentru asta? 

— Nimic în afară de drepturi. 

— Cam puţin, domnule. 

— Nu tocmai. Câţiva mari boieri de la curtea voievodului Mircea sunt 
de partea lui Vlad și îl vor sprijini la vremea potrivită. 

— Câţiva boieri, dar nu toţi. Și cum ar dori să o facă? 

— Nu ştiu, măria-ta. Eu am venit aici doar pentru a-i mijloci prinţului 
o audienţă la palatul regal. 

— Să-i spui stăpânului domniei-tale că îl aşteptăm. Prin domnul 
Nicolae de Gara va ajunge la noi. 

— Măria-ta, grăi raguzanul cam încurcat, bunăvoința voastră îmi dă 
aripi, însă numai pe jumătate. Câteva rânduri către el din partea măritului 
rege al Ungariei vor face mult mai mult. 

— Bine! Mă voi gândi la asta. Peste trei zile să-l cauţi pe domnul 
Nicolae de Gara. 

După plecarea raguzanului, Sigismund și tânărul comandant își 
zâmbiră cu înţeles. Totuşi, suveranului îi lipseau unele limpeziri. 

— E nimerit oare să-l invităm aici pe prinţul Vlad? 


— Nu văd nimic rău în asta, măria-ta. E drept că Mircea nu ne-a 
dezamăgit până acum, chiar dacă şi-a impus puterea în Banatul Severinului, 
care de fapt a rămas tot în titulatura coroanei ungureşti, dar o sperietoare nu 
strică. Din păcate, pe Vlad nu-l cunoaștem. În schimb, domnul Țării 
Românești e un mare general. Acest lucru nu trebuie să-l uităm, fiindcă 
avem nevoie de oameni ca Mircea. 

— Adevărat! Totuşi e bine să-l ţinem în frâu. În cazul unei alianţe a lui 
Mircea cu dușmanii Ungariei, Vlad poate fi o bună pârghie în mâinile 
noastre. Mă gândisem chiar să-l trimitem la curtea voievodului 
Transilvaniei, unde să stea ca o permanentă ameninţare, însă nu e bine. Asta 
ar însemna vrajbă pe faţă cu domnul Țării Românești. Ar însemna să-l 
îndepărtăm de noi pentru totdeauna. 

— Aşa e! Pe Vlad îl vom ţine în rezervă. De va fi necesar, îl scoatem 
de la cutiuţă. De nu, nu. O discuţie cu el nu ne angajează cu nimic. Poate că 
e necesar să-i dăm și unele speranţe. 

— Eşti un sfetnic înţelept, râse regele. Îi voi trimite câteva rânduri fără 
a pomeni vreun nume pentru ca o astfel de scrisoare să nu poată fi folosită 
cândva împotriva noastră, mai ales că nu avem dovezi de încredere în 
prinţul Vlad. Ea va suna astfel: 


„Domnule, avem plăcerea să vă invităm peste două săptămâni la o 
partidă de vânătoare. 
Sigismund 


— Minunat concepută! Minunat! se entuziasmă Nicolae de Gara. Mie 
nu mi-ar fi trecut prin minte un astfel de text. Această scrisoare poate fi 
adresată oricui. 


Ileana Bethlen se instalase la Buda într-o casă impozantă, a cărei 
grădină cu flori şi arbori falnici se întindea până pe malul Dunării. Un mic 
palat cu terase și balcoane ce ofereau o frumoasă priveliște asupra apelor 
fluviului. Slujitorii, mulţi la număr, locuiau într-o clădire anexă, aflată în 
spatele monumentalei locuinţe. Înfăţişarea tinerei contese din Transilvania, 
luxul ce o înconjura și titlul greu hotărâseră să i se deschidă numeroase uși 
la Buda. Nu trecuse nici măcar o lună. O seamă de admiratori roiau în jurul 


ei. Tânăra doamnă știa să menţină cu tact un echilibru între proaspeţii 
curtezani. lar dacă preferinţele Ilenei se aplecaseră abia vizibil spre contele 
Tolmay, primul secretar al lui Nicolae de Gara, doar acesta pricepuse vag 
unele semne de bunăvoință din partea frumoasei doamne. Ileana chibzuise 
adânc. Încă de la curtea voievodului Transilvaniei aflase că Sigismund și 
Nicolae de Gara se consultă și iau hotărâri în toate problemele regatului. 
Tânărul comandant al oștilor Ungariei era greu de abordat. Despre 
intelingenţa lui sclipitoare știau mulți. Iar pe un astfel de om greu îl poți 
descoase. Apoi, Nicolae de Gara avea o soţie care strălucea printre 
frumuseţile de la Buda. Și chiar dacă el ar fi căutat o aventură, privirile sale 
nu în jos puteau coborî. Cineva îi șoptise odată Ilenei că Nicolae de Gara își 
aţintise ochii asupra tinerei regine. Dar pe clevetiri nu se putea pune temei. 
Așa stând lucrurile, contele Tolmay părea cel mai indicat pentru ca ea să 
ajungă la secretele coroanei, fiindcă primul secretar al lui Gara era firesc să 
cunoască multe din tainele palatului regal. 

Într-o plăcută după-amiază din primele zile ale lui septembrie, Ileana și 
contele Tolmay ședeau pe o minunată terasă cu vederea spre Dunăre. 

— Doamnă! grăi secretarul. Aveţi o casă încântătoare, iar voi îi daţi 
strălucirea de cuviinţă. 

— Oh! râse ea, învăluindu-l într-o privire ce spunea multe inimii lui. 
Palatele noastre din Transilvania întrec de departe această modestă clădire. 
Poate nu știți că regretatul meu soţ mi-a lăsat o avere mult prea mare pentru 
o biată copilă ce se simte strivită sub apăsarea ei. 

— Interesant! exclamă tânărul secretar. Până acum știam că doar 
sărăcia îl striveşte pe om. Cred că aveţi o structură interioară plină de 
adâncă sensibilitate. Numai aşa îmi pot explica suferința voastră. 

— Vai, domnule, să nu vorbim despre mine! îl dojeni cu blândeţe. 
Sunteţi primul bărbat care calcă aici, iar dacă vă port un interes ce nu vi-l 
pot ascunde... își tremură genele, parcă speriată de vorbele scăpate fără 
voie. 

Ochii lui Tolmay se aprinseră brusc. Privi spre faţa ei îndelung, fericit 
că îl lasă a cuteza. Chipul gazdei, uşor îmbujorat, cu pielea delicată ca o 
petală, cu ochii mari, vii, încărcaţi de căldură, îl ameţi o clipă. 

— Continuaţi, doamnă... 

— A, nu! păru să-și revină. Doream să știu cât mai multe despre voi. 
Poate că-i doar acea teribilă curiozitate, atât de specifică nouă femeilor. 

— Ultimele voastre cuvinte m-ar fi mâhnit dacă le lipsea acel „poate”. 


„E inteligent, chibzui ea. Ştie să cumpănească vorbele și să le înțeleagă 
rostul.” 

— Doamnă, continuă el, prea multe lucruri mari nu am a vă spune. Mă 
trag, dintr-o familie de cumani, creștinați pe la începutul domniei fostului 
rege Ludovic. Bunicii mei au venit în Ungaria cu frumoase averi ce le-au 
dat dreptul la înnobilare. Dar desele războaie, cât şi unele conflicte cu alţi 
nobili megieși, au spulberat vechile bogății. De-a lungul timpului, ne-au 
rămas doar titlul de nobili și două case cam în paragină. Faptul că părintele 
meu s-a distins în câteva bătălii mi-a asigurat protecţia lui Nicolae de Gara. 
Și cam asta e tot. Încerc să refac vechea noastră strălucire. Poate voi reuși 
cândva. 

— Aveţi nevoie de bani? De un împrumut? se interesă ea pe un ton 
afectuos. 

— Nu, zâmbi Tolmay. Pentru asta găsim destui cămătari la Buda. 
Poziţia mea îmi deschide multe uși. 

— Înţeleg. Cred că munciţi peste măsură. Doar nu-i ușor să refaceți tot 
ce s-a pierdut. E drept că nu aveţi bogății, în schimb prietenia domnului de 
Gara valorează aur, îl flată ea. Domnul de Gara vă ajută? 

— Mai mult decât sperasem. 

— Curios! Credeam că un tânăr nobil ca voi își petrece timpul altfel. 
Mai plăcut. 

— Da de unde? râse el. Dimineţile mele se consumă în rezolvarea 
corespondenţei. Doar cancelaria palatului are mai multă corespondență 
decât noi. Uneori lucrez chiar până seara. 

— Şi eu, care speram să ieşim mâine la o frumoasă plimbare cu barca! 
oftă ea. Totuşi pricep. Înaltele voastre preocupări stau mai presus de orice 
dorință măruntă. 

— Mâine am o zi foarte grea. În Transilvania, la Maæva și la Belgrad, 
au izbucnit răscoale. Ștafetele sosesc des. Comandanții oştilor cer mereu 
alte instrucţiuni. Marele nobil Herman de Cilli va avea o lungă convorbire 
cu stăpânul meu. Convorbire la care nu pot lipsi, spuse cu mândrie greu 
reținută. Un raguzan trimis al prințului valah Vlad mă roagă de câteva zile 
să-i înlesnesc o audienţă la Nicolae de Gara. I-am satisfăcut cererea numai 
după ce m-am convins că temeiurile ei îl vor interesa pe stăpânul meu. Vă 
închipuiţi că vin prea mulţi oameni la noi, cu tot felul de cereri. 

— Ah, ce plicticos va fi! 

— M-am obişnuit. 


— Vă cred. Păcat că mâine nu sunteţi liber! oftă ea. 

— Aş putea după prânz. 

— Atunci, vă aştept. La ce oră? 

— Asta nu ştiu. Poate că ar fi bine către seară. 

— Straşnic! bătu ea din palme. Cinăm împreună. 

Fericit că obținuse atât de mult, contele Tolmay părăsi cocheta clădire 
cu pași mai vioi decât venise acolo. Gândurile sale porniseră să zburde către 
înălțimi ameţitoare. Averea uriaşă a familiei Bethlen era bine cunoscută. 
Dacă va obţine mâna aceste frumoase femei, ar putea aduce neamului său 
vechea strălucire. 

Ileana Bethlen privi în urma lui la fel de preocupată. 

„Avea dreptate comitele Staicu, reflectă ea. Un bărbat nu ar fi putut 
obține atâtea ştiri câte am căpătat eu azi. Domnul 'Tolmay e inteligent, dar a 
simţit nevoia să se laude pentru a creşte în ochii noştri. E uimitor cât de 
guralivi devin uneori bărbaţii alături de o femeie. Mâine seară va trebui să 
aflu cine-i raguzanul și la ce han a tras. Voi folosi o întreagă strategie a 
vorbelor, fiindcă în astfel de împrejurări cea mai mică bănuială a 
secretarului poate strica totul. Credeam că Vlad e mort. Nimic nu s-a mai 
auzit de el în ultimii ani. El are averi mari în Țara Românească. De ce oare 
nu merge la Argeş? De ce se fereşte de Mircea? Și, mai ales, de ce își 
trimite oamenii la Buda?” 


Trecuseră două zile. Raguzanul intră la hanul „Doi porumbei” cam la 
vremea prânzului. Cei patru oameni ai săi îl așteptau în sufragerie, unde 
gustau un minunat vin adus tocmai din comitatul Zala. Trimisul lui Vlad la 
Buda era mulțumit. Întrevederea avută cu Nicolae de Gara și secretarul 
acestuia, apoi audiența de la palatul regal îi aduseseră mari speranțe. 
Obișnuit cu astfel de sarcini, raguzanul știa bine că încercarea lui Vlad are 
sorți de reușită doar dacă s-a ivit o conjunctură favorabilă. Altfel cei mari 
nu-ți întind o mână când eşti lipsit de puteri. Totuşi, primise această 
însărcinare, fiindcă, în calitate de iscoadă a regatului, aflase că există o 
oarecare neîncredere între curtea din Buda şi cea de la Argeş. În caz de 
reușită a planurilor lui Vlad, el se va alege cu zece mii de ducați venețieni. 
Pentru o astfel de sumă, cine nu ar fi alergat? 


În casa frumoasei doamne Ileana Bethlen, contele Tolmay petrecuse o 
seară plăcută, încheiată peste așteptări cu un sărut. Gazda i-l oferise pe 
merit. Printr-o seamă de întrebări chipurile naive, prin manevre iscusite pe 
care o femeie le poate face cu multă fineţe, Ileana aflase că peste două zile 
raguzanul va primi de la Nicolae de Gara o scrisoare a regelui Sigismund 
către Vlad. După plecarea oaspetelui, tânăra doamnă rămase cam 
dezorientată. 

„Comitele Staicu mi-a promis un cavaler care să mă ocrotească aici, 
gândi ea. Totuși, de la sosirea mea la Buda, încă nu i-am simţit prezența, și 
doar ştiu să privesc în jur. Oare să nu fi putut veni, sau nu m-am priceput eu 
să-l descopăr? Poate era mai bine dacă ocrotitorul meu mă urma ca slujitor 
al casei. Numai micuțul cavaler ce nu arată haruri prea mari în privinţa 
voiniciei m-a căutat de două ori și mi-a arătat inelul de recunoaştere. Din 
păcate, n-am avut ce să-i dau. Aflarea secretelor curţii regale de la Buda 
cere timp. Va trebui să pun mâna pe scrisoarea raguzanului. Acum îl știu 
cum arată la chip și cunosc hanul la care și-a aflat găzduire. Cei patru 
slujitori ai săi par a şti să mânuiască o spadă cum se cuvine și îi stau în 
preajmă. Mi-e teamă că nu prea am şanse. Micuţul meu cavaler, căruia am 
reuşit să-i aflu urma la «Hanul cumanilor», unde se dă drept negustor de 
piei, are un singur slujitor. Puțin, foarte puţin pentru ce doresc eu. Îl voi 
chema pe cavaler la mine în seara aceasta.” 

Un ceas mai târziu, Grama se prezentă la casa Ilenei destul de mirat. 
Printr-un slujitor al tinerei doamne, primise invitaţia și era mânios că 
aceasta reușise a-i da de urmă. Gazda și oaspetele luară loc într-un mic 
salonaş. 

— S-a întâmplat ceva? întrebă Grama, nemulțumit de procedeul ei. 

— Da, domnule, altfel nu vă căutam pe la toate hanurile din Buda și de 
dincolo de porţile oraşului. 

Îi povesti tot ce ştia despre raguzan. Micuţul cavaler scăpă un fluierat 
uşor. 

— Cu siguranță că raguzanul va părăsi oraşul de îndată ce va avea 
scrisoarea lui Sigismund, continuă ea. La hanul „Doi porumbei” nu poate fi 
atacat, ci numai pe drumul său de întoarcere. Dar cu cine să o facem? 
Slujitorii mei nu se pricep la mânuirea armelor și nici nu mi-ar conveni să-i 
folosesc. N-am destulă încredere în ei. Păcat că nu i-am adus pe vechii mei 
servitori de la Cluj! Poate că n-ar trebui să vă mărturisesc, însă nu am 
încotro. Când am plecat spre Buda mi s-au dat asigurări că voi fi ocrotită de 


un cavaler. Spre marea mea părere de rău, nu-l ştiu. Acum ne-ar fi de mare 
folos. 

— Îl ştiu eu, doamnă, se hotărî Grama. E drept că am primit poruncă 
să mă prefac că nu-l cunosc, fiindcă de va cădea unul dintre noi e bine să 
nu-i tragă după el şi pe ceilalți. Însă e tot atât de drept că nimeni nu a 
prevăzut o astfel de situație. Doamnă, puteţi dormi liniștită. Voi da de urma 
cavalerului. Mă voi ocupa și de raguzan. Hanul „Doi porumbei” va sta sub 
observaţia noastră în orice clipă. 

— Să nu încercaţi a-l lovi la han! 

— Ah, doamnă, râse Grama. Credeţi că facem noi astfel de prostii? 
Moartea raguzanului ar da loc la bănuieli. S-ar afla de îndată că cineva știe 
de rosturile sale aici. Atacul asupra lui va fi undeva pe drumul de întoarcere 
către Raguza. 

— Cavalere! grăi după o clipă de gândire. Aș vrea să fiu de faţă la acel 
atac. 

— De, știu eu? Nu prea se cuvine ca o nobilă doamnă... 

— Nu vă faceţi griji. Sunt tânără, ce-i drept, dar întreceri de arme am 
văzut adesea, 

— Fie! hotărî micuțul cavaler. Veţi primi vorbă de la mine. Totuşi, nu 
prea îmi place să vin pe ușa din faţă. Găsiţi cumva o soluţie mai bună? 

— Cred că da. În acest salonaş nu intră nimeni. Fereastra lui va fi 
deschisă în fiecare seară. Am să vă aştept. 

În cea de-a treia seară, tânărul Grama reveni la casa Ilenei nu mult 
după ce înnoptase de-a binelea. Sărise peste zidul împrejmuitor și, la 
adăpostul copacilor, ajunse până la fereastra salonașului. Așa cum 
conveniseră amândoi, aceasta era deschisă, iar gazda şedea într-un jilt atât 
de aproape, încât ar fi putut atinge pervazul cu mâna. 

— Sunt aici, doamnă, șopti cavalerul. 

— Vă aşteptam, răspunse Ileana întorcându-se doar pe jumătate. Ce 
veşti? 

— Raguzanul și-a plătit datoriile la han și a dat poruncă să i se 
pregătească trăsura pentru mâine dimineaţă. Va pleca la drum îndată ce se 
vor deschide porţile. 

— Dar nu ştim pe unde o va lua. 

— Se poate? Există un singur drum de trăsură. El coboară o vreme de- 
a lungul Dunării. 

— Apoi, nu știm dacă are scrisoarea. 


— Cred că a primit-o. Acum câteva ceasuri un slujitor l-a chemat la 
palatul lui Nicolae de Gara. Când a ieşit de acolo, chipul său arăta mare 
satisfacţie. 

Mai discutară câteva minute în şoaptă, după care Grama părăsi grădina 
şi se mistui curând în întunericul străzilor. 


* 


De îndată ce se deschiseră porţile cele mari ale orașului, o trăsură 
părăsi Buda și coborî de-a lungul fluviului în goana cailor. La cel mult un 
sfert de ceas după prima, o altă frumoasă trăsură luă același drum, dar, cum 
călătorii aveau mult de mers, aceasta se mişca ceva mai încet. Dimineaţa 
plăcută, cerul înalt și limpede, caii buni arătau că totul se desfășura după 
voia călătorilor. Adâncit în gânduri, trimisul lui Vlad nu cătă la minunatele 
locuri din jurul fluviului. Nici trei dintre ortaci nu păreau atrași spre 
admirarea peisajului atât de proaspăt, ci închiseră ochii şi aţipiră curând. 
Numai ultimul dintre ei, aflat pe capră, în postură de vizitiu, dădea locurilor 
mai multă atenţie. 

Trecuseră două ceasuri. Trăsura intrase într-o pădure. Hăţișurile parcă 
sugrumau drumul, gata să-l acopere. În zona aceea, unde Dunărea ieşea 
uneori din matcă, nu erau sate. Tropotul plăcut al cailor pe drumeagul uscat 
se auzea până departe. În jur, nici ţipenie de om. Undeva, prin desișuri, 
cânta cucul. La un cot al drumului, presupusul vizitiu tresări și opri tocmai 
la vreme. 'Trasă de-a latul, o trăsură le bara trecerea. Șocul îi trezi brusc pe 
cei din trăsură. Mirat, raguzanul privi prin fereastră. În faţa trăsurii, patru 
bărbaţi, dintre care trei cu spade în mâini, iar cel de-al patrulea cu o 
toporișcă, aşteptau într-o poziție mai mult decât grăitoare. 

— Ce doriţi? întrebă raguzanul încruntat. 

— O partidă de scrimă cu domniile-voastre, îi răspunse un blond înalt, 
chipeş la trup. 

Raguzanul cântări din ochi situaţia. Erau cinci spadasini buni contra a 
trei lotri, fiindcă cel cu toporișca nu avea șanse împotriva unei spade. 

La rândul ei, Ileana Bethlen chibzui îngrijorată: 

„Mi se pare că am intrat într-un joc periculos. Tinerii care mă însoțesc 
sunt în inferioritate. După cum își agită spadele, cei cinci raguzani par greu 
de învins. De vor pierde prietenii mei, şi asta e aproape sigur, situația mea 
va fi destul de proastă. Ce explicaţie aş putea să dau la Buda în cazul când 


raguzanul se va întoarce din drum și va spune acolo că mă aflam printre cei 
care l-au atacat? Abia acum îmi dau seama de prostia făcută. Prea m-am 
încrezut în lăudăroşenia domnului Grama.” 

Îi veni o idee. Una din acele idei strălucite ce schimbă adesea soarta 
lucrurilor, chiar în situații disperate. 

— Domnilor! strigă ea cu un glas cât putu de jalnic. Acești oameni m- 
au răpit din casa mea de la Buda și nu știu ce gânduri au cu mine. Când am 
părăsit porţile orașului, nu am putut să strig ajutor fiindcă şedeam sub 
ameninţarea unor cuțite. Salvaţi-mă, domnilor! 

Cavalerul blond îi înţelese jocul. Pe fața lui frumoasă apăru un zâmbet 
abia vizibil. Era limpede că tânăra doamnă nu credea într-o victorie a lor. 

— Asta nu ne priveşte pe noi, răspunse raguzanul cu indiferenţă. 
Descurcă-te, doamnă, cum știi! După ce-i căsăpim pe aceşti lotri, n-ai decât 
să te întorci la Buda, însă pe noi să nu contezi. 

Ileana Bethlen privi începutul luptei cu inima strânsă. Socotindu-l pe 
blond mai periculos prin simplă impresie, raguzanul cu unul dintre oamenii 
săi se avântă către acesta. Gogoașă ieșise în întâmpinarea adversarului său 
la fel de zâmbăreţ ca și blondul, pe care îl copia în amănunţime, și grăi într- 
o ungurească destul de bună: 

— Domnule, iertaţi-mă că îndrăznesc împotriva voastră cu o toporișcă. 
O fac numai pentru că la spadă sunt prea bun. Greu întâlnesc unul pe 
măsura mea. 

— Nu face nimic! râse omul raguzanului, convins că are o pradă 
ușoară. Spada mea îţi va da iertarea de pe urmă. 

Gogoașă îl salută pe raguzan după moda Apusului, izmenindu-se de 
mai mare dragul. Apoi, spre uimirea adversarului și mai ales a Ilenei 
Bethlen, toporişca porni prin aer de pe la vreo patru cinci pași, atât de iute, 
încât omul nu mai avu vreme să se ferească. Un strigăt de moarte și spada 
slujitorului căzu odată cu acesta. Însă mirarea Ilenei nu mai cunoscu 
margini când observă asalturile blondului. După ce respinse cu laterale 
simple cele câteva lovituri ale adversarilor, Arad îşi dădu seama că are în 
față nişte spadasini mediocri. Nişte oameni care au învăţat corect apărarea 
şi atacul, dar lipsiţi de fineţe, de artă. Zâmbi și sări brusc spre dreapta. 
Raguzanul și slujitorul, prea grăbiţi, se ciocniră între ei. Scurtul moment de 
răgaz îi fu suficient blondului să împungă în plin. Raguzanul se poticni şi 
căzu. Înspăimântat de uluitoarea schimbare, slujitorul își căută salvarea 
către hăţișurile pădurii, însă o făcu prea târziu. Eliberat de greutatea 


asalturilor, blondul privi o clipă desfășurarea luptei. Convins că lucrurile 
merg bine, își șterse spada calm și reveni la trăsură. Micuţul Grama, 
încântat de o întrecere cu spada, îi adresa adversarului o seamă de cuvinte 
frumoase. Două dintre loviturile cavalerului, măiestrit pregătite, nimeriseră 
în plin. lar ultima păru o simplă formalitate. Doar Cotae, care încă nu 
ajunsese la desăvârşirea cunoștințelor în taina scrimei, suportase câteva 
asalturi grele şi se alesese cu o ușoară împunsătură în umăr. Situaţia lui nu 
era de invidiat. Numai dârzenia îl opri să nu o ia la sănătoasa. Apoi veni 
ajutorul cumătrului Gogoașă. Toporul său căzu dintr-o parte și încheie lupta. 

„Doamne-Dumnezeule! gândi Ileana Bethlen. În viaţa mea nu am 
văzut o astfel de întrecere. Acum înţeleg vorbele lui Staicu. El a ştiut ce 
oameni îmi trimite.” 

— Sunteţi rănit, cavalere? îl întrebă pe blond. 

— Nu, doamnă, râse acesta. Am avut noroc, încheie cu modestie. 

— Nu prea credeam în victoria domniilor-voastre. De-a lungul 
drumului îmi făcusem curaj, dar când i-am văzut pe raguzani aşteptându-vă 
gata de luptă, îmi pierise nădejdea. 

— Ştiu, doamnă, râse Arad. Micuţul Grama nu prea arată a voinic. 
Totuși, a câștigat un turnir de spadă la Argeș. 

— El? 

— El, doamnă. 

— Dar voi? Aţi luptat cu doi adversari parcă în joacă. 

— Am avut noroc, repetă blondul. 

— Da, da, înţeleg, murmură tânăra doamnă. Sunteţi un mare spadasin. 
Poate cel mai mare pe care l-am văzut. Și vă rog să mă credeţi că nu am 
văzut puţini. De fapt, comitele Staicu mi-a pomenit despre înaltele haruri 
ale cavalerului care îmi va fi ocrotitorul din umbră la Buda. 

Grama căută prin ascunzișurile hainei raguzanului și găsi scrisoarea lui 
Sigismund. I-o întinse apoi Ilenei, fiindcă el avea alte treburi. Îi ajută pe 
ceilalți să care trupurile foștilor adversari către apele domoale ale Dunării. 
Tânăra doamnă citi scurtul mesaj adresat lui Vlad. 

„Hm! socoti ea îngândurată. Prea multe vieţi pierdute pentru o biată 
scrisoare! Ce timpuri! Va fi oare cândva altfel?” 

Caii raguzanilor fură eliberaţi, iar trăsura, împinsă de braţe puternice, 
se mistui curând sub învelișul apelor. 

— Acum ne întoarcem la Buda, hotărî blondul. Prietene Grama, mâine 
în zori pornim spre Ţara Românească. Misiunea noastră pe lângă curtea 


regelui Sigismund a luat sfârşit. 

— Credeam că numai domnul Grama va duce scrisoarea, interveni 
Ileana Bethlen, contrariată. 

— Regretăm, doamnă, răspunse blondul. Eu am primit alte porunci 
decât voi. De vreme ce vă cunoaşteţi ocrotitorul, nimic nu mă mai reţine 
aici. Locul meu și al prietenului Grama se vor ocupa cu alţi cavaleri. 

— Să cred că vă feriţi de mine? 

— Nici vorbă. Mi s-a poruncit să plec de îndată ce mă recunoaşteţi. 
Sfinţia-sa Lazăr a chibzuit bine. O cădere a voastră m-ar trage fără rost şi pe 
mine. 

— Doar nu vă închipuiţi că mă poate sili cineva să vorbesc. 

— Îmi închipui, doamnă, şi vă doresc să nu cunoaşteţi răutatea 
caznelor, zâmbi Arad. Au fost oameni mai tari care sub apăsarea caznelor n- 
au putut rezista. Şi chiar dacă ar fi altfel, sunt nevoit să ascult de porunca ce 
mi s-a dat. 

— Poate că aveţi dreptate. 

— Din păcate, am. 

— De vreme ce plecați mânine, cred că astă-seară putem sărbători 
despărțirea noastră. 

— Şi eu cred. 

— Atunci vă aştept când începe a se întuneca. 


* 


Înnoptase. În casa Ilenei Bethlen ardeau o seamă de lumânări. 
Slujitorii pregătiseră o cină asemănătoare cu un ospăț. Cotae și Gogoașă îi 
imitară pe cei doi cavaleri, astfel că închinară primele pahare în sănătatea 
gazdei. Dar vinul bun îi făcu să uite manierele alese către care râvneau la 
trezie şi numai din această cauză lepădară paharele în folosul carafelor. 
Minunata lor comportare de peste zi le adusese multe laude din partea 
seniorilor Grama şi Arad. 

Oricât încercase Ileana Bethlen peste zi să alunge gândurile ce 
reveneau asupra blondului, nu-i reuşise. Îndrăzneala acestuia, ochii săi 
parcă aplecaţi către ușoară ironie, ca şi întreaga înfățișare, o urmăriseră fără 
pic de răgaz. Întâlnirea cu el fusese o adevărată revelaţie pentru ea. Simţise 
din prima clipă că blondul e omul pe care îl așteptase în visările ei. 


Acum erau amândoi într-un colț al frumoasei sufragerii. Ileana își 
pusese o rochie neagră dintr-un material subţire ca voalul. Croiala ei 
elegantă îi scotea bustul în relief, punându-i în valoare pieptul ușor împlinit, 
umerii rotunzi, uimitor de albi, delicaţi, şi talia subţire. Nu folosise farduri, 
fiindcă faţa ei plină de frăgezime, peste care cei douăzeci şi cinci de ani 
încă nu apăsaseră, arăta ca a unei copile nevârstnice. Contrastul între negrul 
rochiei și albul trupului știa că o avantajează. Ochii ei mari, luminoși, parcă 
îşi schimbau culoarea de la o clipă la alta. Încerca prin mici gesturi să-şi 
stăpânească surescitarea, cu toate că nu era cazul. Arad avea prea puţină 
experiență pentru asta. E drept că o privise înmărmurit când intrase în casă. 
Dar temeiuri erau destule. De dimineaţă, Ileana arătase mai puţin 
strălucitoare. De dimineaţă i se păruse o femeie frumoasă și atât. Acum 
parcă era alta. Parcă întreaga ei făptură răspândea lumină și strălucire. „Prin 
care miracol?” se întrebă el. În zori purtase părul bogat pe umeri. Acum îl 
avea strâns în coc greu. În zori folosise o rochie strânsă la gât. Acum gâtul 
şi umerii, puşi în valoare cu fină ştiinţă, instinctivă uneori la femei, îi 
aduceau alte haruri. Venind spre casa tinerei doamne, gândurile blondului 
călătoriseră către valea Prahovei. Către Irina. Dar, curios! acele gânduri se 
pierduseră undeva într-o ceață. Glasul ei îl făcu să tresară. 

— Vă rog să mă urmaţi, cavalere! Mi se pare că ne vom despărţi în 
curând. Tot ce-i frumos în lume ţine de obicei tare puţin. Aș dori să vă fac 
unele daruri. 

Îl conduse într-un salonaş de la etajul clădirii. 

— Aşa este, doamnă, răspunse Arad. Vă doresc mult noroc în greaua 
voastră misiune de aici şi sper să ne revedem cândva în Ţara Românească, 
adăugă politicos. 

— Mulţumesc! Prin strălucita voastră victorie de azi mi-aţi amintit 
despre acei minunaţi cavaleri de basm pe care i-am îndrăgit de când eram 
copilă. Cuvinte de admiraţie i se cuvin și domnului Grama. El ne-a arătat o 
adevărată artă a scrimei. Nu-i pot uita nici pe tinerii voştri scutieri, 
îndrăzneţi și harnici în mânuirea armelor. Domnule, sunt îngrozitor de 
bogată şi îmi îngădui multe. Acum, de despărțire, îi dăruiesc domnului 
Grama cincizeci de ducați venețieni, iar scutierilor câte zece. Pentru voi am 
ceva mai aparte. Un mic medalion de aur pe care l-am moştenit cândva... 
dar n-are importanţă. Îmi îngăduiţi? 

— Vă rog, doamnă! 


Ileana se ridică pe vârfuri și îi trecu lănţișorul în jurul gâtului. O clipă, 
fu ispitită să-și rezeme fruntea de pieptul tânărului cavaler. Apoi se pomeni 
că vorbește fără noimă şi curând îi păru rău pentru frazele scăpate 
necontrolat. 

— Am fost căsătorită cu tânărul conte Bethlen. Era un om deosebit. 
Poate că merita chiar mai mult decât i-am putut oferi eu. De cinci ani sunt 
văduvă. De câţiva ani lucrez pentru binele Țării Româneşti. În toți acești ani 
am schimbat un singur sărut cu un secretar al domnului Nicolae de Gara. 
Sărutul acela nu l-am putut ocoli, pentru că m-a dus la descoperirea 
raguzanului. Oamenii mă socotesc, poate, o văduvă bogată și uşuratică. Aș 
dori ca voi să credeţi altfel. Fiindcă... fiindcă... suntem din acelaşi neam, 
se corectă la timp. Și aş mai dori să vă sărut acum, la despărţire, în semn 
de... în semn de rămas bun. 

Mâinile ei se ridicară spre umerii cavalerului, cu ezitări, ca şi vorbele 
pronunţate. Buzele atinseră obrazul aspru ca o părere. 'Tresări când brațele 
lui o cuprinseră domol şi scăpă un mic scâncet, asemănător cu al pruncului 
ce se întoarce în somn. 

În sufragerie, Grama, Gogoașă şi Cotae, năuciţi de puterea vinului bun, 
înlănţuiți pe după umeri și adunaţi ciopor bărbi în bărbi, cântau molcom și 
nefiresc de gravi: 


Fetele de pe la Jii 
Oare ce ascund în ii? 


Pe urmă se opreau brusc, plescăiau din buze cu şiretenie de oameni 
chercheliți, pronunţau răspunsul triumfători, rămâneau o clipă sub apăsarea 
imaginaţiei, apoi continuau la fel de gravi. Pe la jumătatea acelui cântec 
vesel, Gogoașă bătu cu pumnul în masă și grăi nemulţumit: 

— Ho, domnilor! Cu oltencele e clar. Sunt grozave... sunt date naibi... 
însă de o olteancă te lipeşti mai greu. Îţi dă peste mână din te miri ce. Pe 
Ampoiul nostru e altfel. Să fiu al dracu”! 

— Adică? se încruntă Cotae, căruia cântecul cu oltencele îi plăcea 
grozav, iar întreruperea lui aducea a osândă. Adică ce-i pe Ampoi? 

Gogoașă râse viclean, cu gura până la urechi. Inventase un cântec 
acolo, pe loc, și era sigur că atât Grama, cât și Cotae vor rămâne încremeniţi 
de admiraţie. Încrezător în părerile sale, pomi să viersuiască pe aceeași 
melodie de adineauri: 


Fetele de pe Ampoi... 


Dar catastrofa adesea vine când te aștepți mai puţin. Urmarea 
cântecului îi umblase prin minte destul de clar. Acum pierise. Gogoașă 
transpiră din cauza încordării, însă fără folos. 

— Ei, care-i urmarea? îl privi Grama la fel de încruntat. 

— Păi, asta e tot, bâigui Gogoașă încercând să se salveze cât de cât. 
Un cântec nu trebuie să fie lung, ci să aibă miez, încheie triumfător că-i 
venise o astfel de idee. 

— Ai brodit-o, rise Cotae cu dispreţ. Mi-ai turtit pălăria. Unde vezi tu 
miezu'? 

— Eu îl văd. Cine nu-l vede n-am ce-i face dacă atâta îl duce mintea. 
Află că fetele de pe la noi sunt leac pentru rană, ca s-o ştii şi pă asta... 

— Adică? îl întrerupse lunganul. Adică sunt cam...? 

— Fetele de pe Ampoi? se zbârli Gogoașă. Află că n-ai nimerit-o. La 
noi dacă tăinuiești cu o fată, abia după doi ani te pofteşte în faţa porţii de la 
uliţă. După alţi patru ani greu te primește în ogradă și abia la adânci 
bătrâneţi te lasă cum vrea Dumnezeu. 

— Păi, dacă e aşa, ce rost are să mai pomenim despre ele? se posomorî 
Cotae. 

— Nu totdeauna, răspunse mărunţelul cam strâns cu ușa. Când o ceri 
de nevastă se schimbă chestia. Vrea și Dumnezeu mai iute. 

Se ciorovăiră o vreme, apoi cântară din nou cântecul cu oltencele, 
fiindcă cel început de Gogoașă arăta fără noimă. Un lucru era sigur: pe toţi 
trei îi cam prinsese dorul de ţară. Târziu după miezul nopţii, când ușa se 
închise în urma cavalerilor şi a scutierilor, Ileana Bethlen rămase pe 
întuneric şi simţi brusc apăsarea singurătăţii. Plânse pentru prima oară după 
mulți ani. Un plâns domol, fără suspine, fără hohote. Lacrimile o mângâiară 
şi o înviorară ca ploaia cuminte ce cade binecuvântată asupra pământului 
însetat. 

Padişahul Murad se simțea ceva mai bine după băile cu sare și fân 
pregătite de medicul său florentin. În zori, ieşi la plimbare prin imensa 
grădină a palatului imperial. Pe la răscrucile dese ale aleilor întâlnea oșteni 
albi ori smoliţi la făptură, voinici şi tineri. Aceştia atingeau pământul cu 
frunţile de îndată ce-i auzeau paşii. Zilele de la sfârşitul lunii septembrie 
erau calme, plăcute, cu soare potolit. Frunzele copacilor, îngălbenite de 
vreme sau roșcate, aveau încă strălucire, dar nu acea tinerească frăgezime a 
primăverii, ci alta, mai palidă. Nervurile frunzelor, atât de elastice cu luni în 
urmă, arătau acum băţoase. În faţa vântului de toamnă, frunzele cântau 
altfel decât la vreme de primăvară. Mai sec, mai uscat, mai solemn. Acolo 
unde aleile erau largi, unde nisipul se măcinase peste vară, vântul ridica 
uneori rotocoale de praf, ca un semnal prevestitor de stricarea timpului. În 
chioșcul său preferat cu podelele acoperite de covoare moi, o tânără femeie, 
al cărei chip ascuns sub obișnuitul voal se ghicea la fel de minunat ca și 
trupul, pregătise cele de cuviință pentru gustarea de dimineaţă a măritului 
padişah. Ispitit doar o clipă de gesturile ei delicate, de unduirile corpului, 
Murad îi atinse braţul și-i dezveli fața. Femeia încremeni, fericită că 
strălucitorul sultan o observase. Dar el își retrase mâna uscată cam prea de 
timpuriu. Vechea tuse îl încercă, la fel de rea. Privi ceaiul. Uitase de femeie. 
Apoi uită și de ceai. 

„Allah a rânduit slab rosturile vieţii”, gândi Murad, observându-i pe 
Ali şi Ibrahim. 

Aceştia veneau spre el cu sprinteneala tinereţii ce se putea citi în 
fiecare mișcare a lor. Padişahul uită din nou la ce reflectase cu o clipă 
înainte. Le făcu un semn poruncitor să se aşeze la mica gustare. Tinerii 
demnitari înfulecau cu poftă. El sorbi doar din ceaiul amărui. 

„Allah a fost un mare nătărău! își aminti el. Cu un singur gest pot 
curma viața și tinerețea acestor oameni, însă mie nu sunt în stare să-mi 
dăruiesc puţină vlagă.” 

Femeia revenise. Îi servea la fel de sprintenă, la fel de atrăgătoare. 
Murad observă cum privirile celor doi sfetnici se opresc asupra ei cu vădit 
interes. Făcu un gest a lehamite. 

— V-aţi gândit cum îi răspundem ghiaurului Mircea? întrebă aspru. 


— Ne-am gândit, strălucitorule! răspunse Ibrahim. Acum nu-l putem 
lovi cu oști. În Asia războiul merge mai slab decât ne-am așteptat. Greu am 
putea ridica o oaste mare... 

— Fleacuri! Prostii! îl repezi padișahul. Țara Românească nu-i un 
imperiu. Noi avem oști care să le întreacă pe ale ghiaurului de douăzeci de 
ori. Nu v-am chemat aici să vă văitaţi. O ștafetă mi-a adus ştirea că 
răscoalele din Asia au fost înăbuşite în sânge. Acum e linişte acolo. Putem 
retrage din Asia cincizeci-șaizeci de mii de oșteni şi asta ar fi doar jumătate 
din ce avem acolo. 

— Strălucitorule, vestea ne bucură! interveni marele vizir. Dar să nu 
uităm că ghiaurii lui Mircea nu sunt singuri. Oștile Ungariei îi vor sprijini la 
caz de nevoie. 

— Nici asta nu mă opreşte, îl ţintui cu privirea. Acum se apropie 
vremea iernatului. Spre miazănoapte, curând va începe timpul rău, cu ploi şi 
cu frig. lată ce ne face să amânăm lupta până la primăvara viitoare. 

— Mărite padişah, se amestecă Ibrahim. Oare am folosit noi tot ce ne 
trebuie, tot ce se cuvine în privinţa ghiaurului Mircea? 

— Nu înţeleg. 

— Mă gândeam la tratative. Poate că domnul Țării Românești e destul 
de speriat de îndrăzneala avută şi e gata să se supună imperiului. 

— Te crezusem înţelept, Ibrahim. După tot ce ne-a făcut în Dobrogea, 
după cum și-a întins oștile de-a lungul Dunării, arată el a fi speriat? 

— Totuşi, ghiaurul ne-a dat semne de bunăvoință. Din scrisoarea lui 
am înţeles că e gata să ne facă înlesniri asupra mărfurilor românești, iar în 
următoarele săptămâni îi va elibera pe achingiii care au căzut robi la el. 
Cine ar slobozi cinci mii de robi? Noi i-am tăia până la ultimul, dacă nu ne- 
ar fi de folos. Cred că e bine să ducem tratative cu Mircea şi să-i aflăm 
gândurile. Vă închipuiţi ce ar însemna să-l atragem pe ghiaur de partea 
noastră? Am avea drum liber către miazănoapte până dincolo de Carpaţi. 
Oștile lui împreună cu ale imperiului pot lovi Transilvania, Moldova și 
chiar regatul Ungariei. Chilia şi Cetatea albă ar intra în stăpânirea măritului 
padişah. Oare nu merită să încercăm? 

— Şi ce-i oferim ghiaurului? deveni Murad mai atent. 

— Ajung şi la asta îndată. Mircea nu cred că are treizeci de mii de 
oșteni, dar douăzeci cu siguranţă. Pentru a-l înfrunta, ne trebuie și nouă tot 
vreo douăzeci de mii. Pierderile pot fi mari. De ne vom învoi cu Mircea, 
avem drum deschis către miazănoapte. Unindu-ne oştile cu ale lui, putem 


ataca prin surprindere atât Moldova, cât și Transilvania. Asta îi oferim 
ghiaurului. Va fi domn peste toată ţara românilor de la Dunăre până la 
graniţa cu ungurii și polonii, de la părţile tătarilor până la apa Tisei. Lângă 
el vor sta oștile noastre. De fapt, noi vom fi stăpânii. Și în loc să-l avem pe 
ghiaur ca dușman, el poate deveni un bun slujitor al imperiului. Aș mai 
adăuga că Mircea se arată ca un om deosebit. Ne-a luat Dobrogea într-o 
campanie de numai trei zile. Îndată după asta, oștile lui au intrat în Banatul 
Severinului strigând: „Trăiască regele Sigismund de Luxemburg! Trăiască 
marele voievod Mircea! Moarte păgânilor!” Banatul Severinului care a fost 
cu ani în urmă al domnilor din Țara Românească, a ieşit de sub puterea 
coroanei Ungariei, chiar dacă a rămas în titlul ei de suzerană. Mircea e atât 
de înțelept, de viclean, încât a ocupat Banatul fără luptă. Ba, mai mult: 
regele Ungariei a fost nevoit a se preface că i-l dăruiește ca unui prieten. 
lată faptele noi, aflate de iscoadele noastre la Buda. Acum e momentul să-i 
arătăm ghiaurului prietenia noastră. În primăvară poate că va îndrăzni și 
mai mult. lar de va trece încă o vreme, tare mi-e teamă că prietenia cu noi 
nu-l va interesa. Cred că Mircea ţinteşte departe. 

— Şi dacă va respinge tratativele cu noi? 

— Îl vom lovi altfel. Acum câteva zile a venit la mine prinţul ghiaur 
Vlad. 

— Ăsta cine mai e? 

— Fiul lui Dan-voievod, fostul domn al Ţării Românești. Vlad a venit 
la noi cu rugămintea să-l ajutăm împotriva unchiului său Mircea. 

— Prostii! Unul ca el găsim oricând. Cui foloseşte un om care cere? 

— Asta i-am spus-o şi eu la început. Însă, mărite padişah, ghiaurul nu-i 
chiar atât de lipsit de puteri pe cât am crezut. El susţine că va găsi sprijin la 
câţiva dintre boierii Ţării Româneşti. 

— La câţiva? pufni Murad cu dispreţ. Să le ceară lor ajutor, nu nouă. 

— O va face. Oameni de-ai săi se vor strecura în Ţara Românească 
pentru a-i căuta pe boierii credincioși lui. La vremea potrivită, aceştia pot 
ridica o răscoală. 

— Asta-i altceva, grăi Murad cu vădit interes. La caz de răscoală, ne 
vor trebui puţine oști pentru a-l doborî pe Mircea. 

— Aşa crede şi Vlad. El speră să ia coroana Ţării Românești doar cu 
două-trei mii de achingii. 

— Şi ce promite în schimb? 

— Supunere. 


— Tu îl crezi? 

— Nu. 

— Nici eu. Dar asta are puţină însemnătate. Principalul e o răscoală 
acolo. Dacă ghiaurii se încaieră între ei, noi vom fi primii în cetatea 
Argeşului. Să-i spui că la momentul potrivit va primi ajutorul garnizoanei 
noastre din Tîrnova! 

— Strălucitorule! se înclină Ibrahim. Îi voi spune, însă mi-aş îngădui 
să o fac mai târziu. Întâi să încercăm o solie la curtea lui Mircea. 

— Da, uitasem. Prinţul Vlad să aștepte. Să pregăteşti solia pentru 
tratative! 

— E pregătită, râse Ibrahim. Măritul Ali-pașa şi cu mine ne-am ocupat 
de asta. În două zile poate porni la drum. 

— Cine va fi conducătorul soliei? 

— Eu. 

Murad îl privi cu plăcere. Era limpede că are un sfetnic înțelept și 
harnic, iar asta i se datora marelui vizir. 

— Pe Vlad să-l trimiţi la mine! îi porunci Ali lui Ibrahim. Îi voi da 
locuinţă şi bani. Îi arătăm prietenie şi sprijin fiindcă nu se ştie ce aduce 
viitorul. 


În timp ce la palatul imperial se pregăteau noile relaţii, bune sau rele, 
cu Ţara Românească, Suhar-pașa, îngrozit de rapiditatea cu care trec zilele, 
încerca mereu alte soluţii pentru prinderea Nufărului Alb. Padişahul îi 
dăduse termen până la jumătatea lui octombrie. Din păcate, toate încercările 
sale rămăseseră fără folos. Răgazul de timp devenea din ce în ce mai scurt. 
Șeful poliţiei imperiale avea două alternative: să-l găsească pe Nufăr printr- 
un mare noroc sau să-și pregătească, în mare taină, fuga la Genova. El îşi 
transportase acolo, de-a lungul timpului, aproape întreaga avere. Îi era 
teamă de o nouă întâlnire cu sultanul. Boala îl înrăise pe Murad, încât 
ajunsese să cheme călăul într-o toană de moment. Cu el niciodată nu putea 
fi sigur de viaţa sa. 

Fără a şti ce gândesc Ali, Ibrahim şi Murad, Suhar-pașa ajunsese să-l 
bănuiască pe Fareddin tot prin logică. Oamenii săi îl urmăreau pas cu pas. 
Suhar își amintise de iscusitul Enver. Acesta fusese cu ani în urmă unul 
dintre cei mai străluciți slujitori ai poliţiei imperiale. Dar căzuse în dizgrația 


lui Sabahaddin și, de teamă, fugise la Sofia. Acum, Enver se afla în faţa lui 
Suhar. Șeful poliţiei îl cântări din priviri. Enver era înalt, gras și moale în 
mișcări. Numai ochii săi scânteietori arătau agerime. 

— Crezi că-l vei găsi pe Nufăr? 

— Cred, strălucitorule! se înclină Enver. Mi-aţi arătat bănuielile 
voastre asupra lui Fareddin şi mi se pare că suntem pe urma cea bună. 

— Să nu uiţi că Fareddin e un înalt demnitar al curții imperiale și rudă 
a măritului padişah. Orice greșeală te poate costa viaţa și nu am cum să te 
scap. 

— Nu uit, strălucitorule. Din păcate, ce ați făcut până acum nu a fost 
bine. Prea mulţi oameni pe urmele lui. Există pericolul ca unul dintre ei să-i 
şoptească o vorbă așteptându-se la bună răsplată. Sau se poate întâmpla ca 
el să observe că e urmărit. 

— Şi ce propui? 

— Să retrageți toți oamenii din jurul lui Fareddin. Îl voi pândi singur. 
Dacă el e omul Nufărului Alb, nu are cum să-mi scape. Folosesc metodele 
mele. 

Șeful poliției imperiale nu avea de ales. Până acum, slujitorii săi 
orbecăiseră în dezlegarea misterului ce-l înconjura pe Nufăr. 

— Fie! aprobă Suhar-paşa. 

— Mulţumesc, dar nu-i totul! Pe lângă preţul care s-a pus pe viaţa 
Nufărului Alb, vreau încă pe atât. 


— Vei primi. 
— Apoi, am nevoie de împutemiciri. 
— Nu înţeleg. 


Enver zâmbi și continuă sigur pe el. Atât de sigur, încât îl contamină și 
pe Suhar. 

— Strălucitorule, după cum vedeţi, pornesc de unul singur în căutarea 
Nufărului. Însă eu nu am o numire oficială şi nici nu doresc așa ceva. Cu cât 
voi fi mai neştiut, cu atât mai bine. Totuși, în cazul că dau de o urmă sau 
chiar peste omul nostru, poate că voi avea nevoie de sprijin grabnic. La o 
astfel de situaţie e bine să mă pot bizui pe o împuternicire dată de 
strălucirea-voastră. O împuternicire ce mă va face ascultat de oricine. 

— Cum vrei să sune ea? 

— Simplu. Doar câteva cuvinte: 


Purtătorul acestei împuterniciri va fi ascultat şi sprijinit de orice 
slujitor sau supus al imperiului. 

Seful poliţiei imperiale, 

Suhar-pașa 


Apoi, strălucitorule, întăriți împuternicirea şi cu sigiliul vostru. 

Enver părăsi palatul înaltului demnitar şi se pierdu curând în mulțimea 
de pe străzi, convins că va da de Nufărul Alb. El ştia bine ce are de făcut. 
Chibzuise temeinic și observase că tocmai drumul cel bun fusese ignorat de 
Suhar și de oamenii acestuia. 

Noaptea de sfârșit de septembrie căzuse blândă asupra orașului 
Adrianopole. Prin case, luminile se stingeau pe rând. Pe străzi trecătorii 
deveneau tot mai rari odată cu apropierea miezului nopţii. Luna ieşea din 
vreme în vreme printre norii ce amenințau a ploaie. Aerul era greu. Vântul 
se potolise. Întreaga natură parcă îşi reţinea respiraţia, așteptând primele 
picături de ploaie. Dar aceasta întârzia să vină. Un bărbat înalt, cu pălăria 
trasă mult pe frunte, înfășurat într-o pelerină ușoară, străbătu câteva străzi 
cu pasul omului grăbit spre locuinţa sa. După straie, aducea a armean. 
Necunoscutul intră pe o stradă lăturalnică și îşi continuă drumul de-a lungul 
unui zid care împrejmuia grădina slăvitului paşă Fareddin, cel ce se trăgea 
din numeroasa şi strălucitoarea familie a padișahului. Luna ieșşise dintre 
nori. Bărbatul privi iute împrejur. Apoi aşteptă preţ de un minut sau două. 
Din nou luna se pierdu sub perdeaua deasă a norilor. Presupusul armean 
prinse cu degetele muchia zidului, făcu un salt uşor şi sări în grădină. 
Ghemuit lângă baza de jos a zidului, nocturmnul vizitator trase cu urechea. 
Liniştea era desăvârşită. Adăpostit de tufe şi arbori, porni spre casa ce se 
vedea în depărtare ca o pată imensă. Călca atât de ușor, încât nici un sunet 
nu răzbea de sub încălțările sale. Ajunse curând lângă zidul casei. Alături 
era un platan frumos, ale cărui crengi atingeau pereţii. Deasupra se vedea 
un balcon. La câţiva paşi de nocturnul vizitator se afla o ușă. Omul duse 
mâna la buzunar, scoase o cheie şi o deschise. Aerul călduţ îl învălui într-o 
clipă. Nişte scări de piatră duceau către etaj. Bărbatul părea să cunoască 
bine drumul acela, fiindcă porni să urce cu siguranţa celui ce a trecut adesea 
pe acolo. În partea aceea a palatului, totul părea încremenit. Ajunse într-un 
hol mare, cu o seamă de uşi laterale și un coridor larg ce ducea undeva către 
inima clădirii. Pe la jumătatea coridorului un sfeșnic încărcat cu lumânări 
de ceară alunga întunericul din jur. Alături de sfeșnic, două străji tăinuiau 


domol între ele. Sunetul glasurilor ajungea până la nocturnul vizitator ca un 
bâzâit slab. Spre stânga se aflau alte trei uși. Două mai înalte, mascate de 
niște draperii, după moda bizantină, iar a treia scundă, destinată poate 
slujitorilor. Ascuns de întunericul holului, omul se apropie de uşa din 
mijloc, intră după draperii şi deschise. În odaie ardea o singură lumânare. 
Îmbrăcat în cămaşă de noapte şi cu o boneţică de lână pe cap, Fareddin 
părea un bătrân liniştit, cuminte, fără griji, preocupat doar să-și facă 
obișnuitele pregătiri în vederea odihnei. 

— Te-a văzut cineva? întrebă îngrijorat. 

— Nu. 

La un semn al gazdei, oaspetele își trase un scaun lângă pat. Apoi în 
mâna lui apăru o pungă. Fareddin o luă cu un gest de nerăbdare pe care nu 
şi-l putuse înfrâna. Un pumn de pietre preţioase căzu pe așternutul înaltului 
demnitar. Scânteierea frumoaselor bijuterii îl încremeni preţ de câteva 
minute. Fareddin le trecu printre degete, le jucă în palmă, luă câte una pe 
rând și o privi în zarea luminii. Toate erau fără cusur. 

— Ce preţ au? se dezmetici. 

— În bani, sau în ce-ţi voi cere? zâmbi Nufărul Alb. 

— În bani. 

— Şase mii de ducați venețieni. 

— Cred că eşti foarte bogat, îl privi cu admiraţie fățișă. În ultimii doi 
ani, mi-ai adus preţ de nouăzeci de mii de ducați. 

— O nimica toată faţă de cât vei primi în viitor. 

— Oare e bine să continuăm? întrebă Fareddin din nou îngrijorat. Ce- 
ar fi să ne mulțumim cu cât a fost până acum? Simt că în jurul meu se 
strânge un cerc nevăzut. Oamenii lui Suhar mă pândesc. Ce-i drept, mulți 
dintre slujitorii lui lucrează în taină și pentru mine, însă mi-e teamă. Suhar 
mă bănuiește. Dar a mă pâri padișahului fără dovezi înseamnă să-și piardă 
căpăţâna. Acum două zile, şeful poliției imperiale l-a adus în Adrianopole 
pe renumitul Enver, cel ce a fost cândva primul slujitor al lui Sabahaddin. 
Enver e viclean şi iscusit în urmăriri. Mi-e teamă de el. 

— Aşa a fost și cu Ben-Din, râse Nufărul Alb. Voi lua măsuri ca 
bănuielile să cadă în altă parte. 

— Asta mă linişteşte, dar nu de tot. Azi-dimineaţă Suhar a tăinuit 
multă vreme cu Enver. Şi i-a dat acestuia chiar o împuternicire. Secretarul 
lui Suhar e omul meu de încredere. Prin el aflu tot ce se petrece. 

— Nu-ţi face griji! Unde locuieşte Enver acum? 


— Spre norocul nostru, secretarul lui Suhar îi cunoaște locuinţa. Ştii 
unde e prăvălia de covoare, bijuterii şi mirodenii a armeanului Aram? 

— Adică a mea, râse Nufărul. 

— Așa este, zâmbi Fareddin la rândul său. A treia casă de la prăvălia ta 
către marginea orașului e a lui Enver. 

— Acum poți să fii liniștit, îl asigură musafirul. Ce știri îmi dai? 

— Sabahaddin a părăsit Sabaha în mare taină. De câteva zile e aici, în 
Adrianopole. 

— În ce scop? 

— Nu ştiu. Poate că încearcă, prin neamurile sale, să capete iertarea lui 
Murad. Sabaha e un sat prăpădit, nepotrivit unui înalt demnitar. 

— Altceva? 

— În Asia, răscoalele au fost înăbușite. Padişahul a primit de acolo 
câteva ştafete. 

— Asta am aflat şi eu. 

Fareddin îl privi uimit doar o clipă, apoi continuă: 

— Dar ce nu ştii sunt tratativele secrete ce s-au purtat acum două 
săptămâni între sultan și Vladislav de Anjou, fiul fostului rege al Ungariei 
Carol de Anjou, zis cel Mic. 

— Ce doreşte Vladislav? 

— Coroana Ungariei, prin asasinarea lui Sigismund de Luxemburg. El 
a cerut o seamă de oști care să-l ajute în această încercare. 

Nufărul zâmbi neîncrezător. 

— Oștile voastre nu au pe unde să treacă spre regatul Ungariei. Granița 
Dunării e strașnic apărată de domnul Ţării Românești. Prin ţaratul lui 
Straţimir nu răzbiţi fără luptă. Ţara lui Vuk Brancovici, ţinutul Zetei, Serbia 
și Bosnia vă stau împotrivă. Nu văd cum aţi zbura peste ele. 

— Știu, râse Fareddin. Patru mii de oşteni ai imperiului nostru au 
plecat pe corăbii spre insula Corfu, aflată în stăpânirea Angevinilor. 
Corăbiile vor urca pe Marea Adriatică până mai sus de Raguza şi vor intra 
prin ţinutul Croaţiei, care face parte din Ungaria. 

— Ce-mi spui mi se pare o neghiobie. Chiar dacă lovesc prin 
surprindere, ce pot face patru mii de oşteni? Sigismund are oști mari. 

— Vladislav de Anjou dispune şi el de o mie. 

— Puțin. 

— Aş zice că nu prea. Dacă Sigismund piere asasinat, nobilii Ungariei 
credincioși lui Vladislav îşi vor uni oștile cu ale acestuia. Poate că nici nu 


va fi nevoie să lupte, ci de un simplu marş către Buda. 

— Cine îl va ucide pe Sigismund? 

— Asta nu ştiu, dar cunosc data şi arma. Data va fi la douăzeci 
octombrie. Arma, o otravă puternică. La douăzeci octombrie, oștile 
padișahului şi ale lui Vladislav vor debarca acolo unde Croaţia și Bosnia fac 
frontieră comună. 

— Şi ce oferă Vladislav în caz de reușită? 

— Întregul ţinut al Croaţiei. Îţi închipui că pentru padișah interesul e 
mare. A dispune de oști în Croaţia înseamnă să amenințe toate țările 
balcanice din două părți. 


* 


Trecuse o zi. Enver se instalase în noua locuinţă din cartierul comercial 
al oraşului. De fapt, el dorea să treacă drept negustor. Casa dăruită de Suhar 
cuprindea puţine odăi și o grădină în paragină, semn că acolo de multă 
vreme lipsise un gospodar. Înnoptase. Singuraticul bărbat şedea într-un jilt. 
Pe o măsuţă de lângă el se aflau ceva unelte de scris. 

„Cred că aici sunt pe drumul cel bun, gândi Enver. După câte am aflat 
de la Suhar, toate drumurile duc spre Fareddin. Acesta e șiret. Oamenii lui 
Suhar îl urmăresc de câteva luni, dar nu au aflat nimic. Nimic, fiindcă 
nimeni nu s-a gândit la ce trebuie. Întâlnirile din oraş ale lui Fareddin au 
stat sub observaţie. Însă nimeni din cei cu care a vorbit nu cade sub 
bănuiala că ar fi Nufărul Alb. Deci, undeva e o greșeală. E limpede ca 
lumina zilei că bătrânul demnitar nu în oraş se întâlneşte cu Nufărul. 
Fareddin e prea isteţ ca să-l cred în stare de o nerozie. El nu-i un om de 
rând, care poate trece neobservat. Cred că pe Nufăr îl primește în palatul 
său. Dacă Nufărul a aflat o seamă de secrete ale palatului imperial, e clar că 
se văd destul de des. La lumina zilei nu-i convenabil pentru ei, fiindcă 
desele întâlniri nu pot rămâne ascunse. Apoi, Fareddin, cu bătrâneţea lui, 
greu s-ar încumeta să iasă în oraş la vreme de noapte. Asta înseamnă că îl 
caută Nufărul pe el, dar nu prin ușile din față ale palatului. Dacă aş fi eu 
faimosul Nufăr, pe unde m-aş strecura în locuința lui Fareddin? Cred că 
numai prin grădină. La noapte şi în viitoarele nopţi voi sta de pază în 
grădina bătrânului demnitar. lată la ce nu s-au gândit oamenii lui Suhar- 
paşa.” 


Mai zăbovi o vreme, apoi părăsi locuinţa și se pierdu în întunericul 
nopţii. Peste Adrianopole stăruiau aceiași nori cu semne de ploaie. Aproape 
de ziuă începu să bată vântul. Cerul se înviora treptat. Enver reveni acasă 
aproape la îngânarea întunericului cu primele semne de lumină ale 
dimineţii. Deschise uşa de la intrare și orbecăi pe coridor către încăperea de 
odihnă. Prin ferestre se furișa în dormitor o lumină plumburie, încă fără 
puteri, ce dădea obiectelor contururi ciudate. Enver tresări. O umbră trecuse 
pe la spatele său către ușă. Duse mâna la cuţit. 

— Enver! se auzi o voce. Te puteam lovi de când ai intrat, însă asta nu 
e firea mea. De fapt, chiar şi pe cei mai răi dușmani i-am atacat numai din 
față. Ştii să foloseşti un cuţit? 

— Știu. Dar cine ești? 

— Nufărul Alb. Mă cauţi și iată că am venit la întâlnire. Tu lucrezi 
pentru bani, Enver. Eu pentru ceva mult mai înalt. Să te aperi, fiindcă unul 
dintre noi nu va ieși viu de aici. 

Departe de a fi un fricos, omul lui Suhar privi insistent spre ușă. Ochii 
săi se obişnuiră curând cu slaba lumină a odăii. Totuşi, faţa Nufărului încă 
nu se vedea limpede. Observă destul de vag un bărbat înalt cu o față parcă 
ovală. Enver strânse mânerul cuţitului în dreapta, iar cu stânga prinse 
marginea măsuţei pe care mai stăruiau încă uneltele sale de scris. Măsuţa 
zbură prin aer ca un proiectil și se izbi în ușă. Nufărul Alb sărise într-o parte 
la timp. Mişcările celor doi luptâtori erau nespus de încete. Amândoi își 
pregăteau atacurile cu multă fineţe. Loveau rar, cu încercări înșelătoare. 
Odată cu trecerea timpului, lumina încăperii căpăta strălucire. Parcă 
începuse a bate în argintiu. Stăpânul casei îl înghesui pe Nufăr într-un colt 
al odăii. Manevrase mult pentru a-l atrage acolo. Cuţitul său străluci o clipă 
prin aer și lovi cu toată puterea. Nufărul nu avea loc să facă un salt 
convenabil, dar se răsuci scurt asemenea unui toreador. Enver scăpă un 
țipăt. Făcu vreo câţiva paşi parcă beat. Se poticni. Alunecă domol pe lângă 
perete. Cuţitul Nufărului i se împlântase în piept. Ochii săi deveniră mari, 
miraţi, iar în lumina ce căpătase puteri observă fața adversarului și avu o 
ultimă tresărire. Parcă îi era cunoscută. Parcă îi amintea ceva. Nufărul se 
aplecă asupra lui Enver şi-i scotoci buzunarele. Împuternicirea dată acestuia 
de Suhar ieşi la iveală. Câteva minute mai târziu, un bărbat ce aducea a 
negustor închise uşa casei, străbătu grădina, ieși în stradă şi trecu nepăsător 
pe lângă prăvălia de covoare, bijuterii şi mirodenii a armeanului Aram. Prin 


cartierul comercial al orașului, trecătorii se înmulțeau odată cu limpezimea 
din zori. 

Enver deschise ochii. Puterile îl părăseau iute. Mâna lui întâlni uneltele 
de scris răspândite pe dușumea. Intui că mai are puţin de trăit. Era nevoie să 
se grăbească. 

Pe la prânz, unul dintre subalternii lui Suhar intră în cabinetul acestuia 
şi-i întinse o bucată de pergament. 

— Ce-i asta, întrebă şeful poliţiei imperiale. 

— Strălucitorule! se înclină omul. M-ai trimis să-l aduc pe Enver, dar 
el e mort. L-am găsit înjunghiat. 

Suhar rămase o vreme pe gânduri. Când își reveni, îl concedie pe 
slujitor cu un gest aspru. Apoi își aminti de scrisoare. 

Nufărul Alb poartă în deget un ghiul pe care e gravată o frunză. 

Scârbit, Suhar îndepărtă scrisoarea cu dosul palmei. Orașul 
Adrianopole număra prea mulți oameni. El nu mai avea curajul să caute 
acul în carul cu fân. Termenul dat de padişah pentru prinderea faimosului 
dușman devenise mult prea scurt. Şi poate că omul căutat nici nu locuia în 
oraș. Zâmbi. Slujitorii săi au acum un indiciu clar. Primul după atîtea luni. 
Ticălosul de Enver, care s-a lăsat ucis tocmai acum, l-a văzut pe Nufăr. Asta 
înseamnă că el e pe undeva pe aici. Îl rechemă pe slujitor, iar poruncile lui îl 
uimiră pe om. 


* 


Spre seară, un bărbat înalt, armean după straie, poposi în cârciuma 
grecului Soridis. Acolo veneau adesea micii negustori de mărunţișuri să 
soarbă o cană cu vin, sau să pună la cale între ei cine ştie ce afaceri 
bănoase. Presupusul armean se așeză la o masă lângă unul care se ocupa de 
vânzarea de mărgele, ghiuluri și coliere ieftine din aramă. Cum nu-i lipseau 
banii, cumpără câteva podoabe lucrate grosolan, iar la preţ se tocmi fără 
pricepere. Măruntul negustor jubila. Obţinuse pentru prăpăditele obiecte de 
cinci ori mai mult. Cumpărătorul, poate niţel cherchelit, părea să fie un 
demn staroste al nătărăilor. Și, culmea, după zâmbetul său ipocrit, cu 
siguranţă credea că făcuse o afacere strașnică. Presupusul armean comandă 
băutură. La primul rând, client şi negustor închinară studiindu-se din priviri. 
La al doilea rând de căni vorbiră despre timpurile grele. La al treilea rând 
cântară domol o frumoasă melodie bizantină. La al patrulea, negustorul 


arăta cam înţepenit. Cumpărătorul se aplecă peste masă, clipi complice și îi 
şopti ortacului de ocazie: 

— Ştii că luminatul Sabahaddin, fostul șef al poliției imperiale, a 
revenit pe ascuns la Adrianopole? 

— Era plecat? întrebă negustorul cu destul de puţin interes. Mamă, ce 
vin! Să ştii că vin ca la Soridis greu poţi găsi în altă parte. Mai dai un rând? 

— Mai dau. Se șopteşte că Sabahaddin e Nufărul Alb. 

— Sfântă Născătoare! Glumești? 

— Îţi spun ce am auzit şi eu. 

Vinul lui Soridis era cu adevărat bun. Măruntul negustor ațipise. Când 
îşi reveni, constată cu mirare că armeanul plecase. Privi în jur şi îşi 
recunoscu o seamă de prieteni. Cana îi era plină ochi. Luă scaunul și trecu 
la altă masă, lângă prietenii săi. Închinară împreună bucuroși. Apoi, omul se 
aplecă mult peste masă şi le şopti: 

— Ştiţi că marele Sabahaddin s-a întors la Adrianopole în mare taină? 

— Era plecat? 

— Păi sigur că era plecat. Lumea vorbeşte că Sabahaddin e Nufărul 
Alb. 

Cel mai vârstnic dintre ei privi iute împrejur și-i spuse încruntat: 

— Noi nu am auzit ce ai spus, iar tu nu ai vorbit nimic. O vorbă ca asta 
ne poate duce în faţa călăului. Ce ne interesează pe noi ce fac ăi mari? 

Speriaţi, tăcură o vreme şi băură pe nerăsuflate. Totuşi pe la miezul 
nopţii, când printre mese cu tăvile încărcate, slujitorii lui Soridis parcă 
pluteau, cel puţin din unghiul de vedere al băutorilor, vestea făcuse ocolul 
cârciumii. A doua zi în zori, şoaptele se rostogoliră de colo până colo printre 
prăvălii şi tarabe, în cârciumi şi în case, iar ştirea, neînsemnată la început, 
crescuse și se transformase într-o adevărată avalanșă. Puțin după căderea 
serii, gărzile padişahului îl arestară pe Sabahaddin sub învinuirea că 
părăsise fortăreaţa Sabaha fără încuviinţare. Pentru sultan și sfetnicii săi era 
limpede că Sabahaddin nu poate fi Nufărul Alb. Motive pledau destule în 
favoarea lui. Totuși, o vagă bănuială stăruia în alt fel. Poate că avea legături 
cu faimosul duşman. Suhar și Fareddin, foştii prieteni ai arestatului, îi luară 
apărarea, însă atât de ipocrit, încât cuvintele lor aduceau a acuzare. 

În vreme ce la palatul imperial numeroasele neamuri ale arestatului 
făceau presiuni asupra lui Murad, un călăreț ieşi din Adrianopole. La un 
astfel de ceas, puţini ar fi reușit să părăsească orașul. După cuviinţă, oștenii 
îl opriseră la una din porți. Dar omul avea o împuternicire semnată de 


Suhar-paşa. Călărețul tăie către miazănoapte și se pierdu în desișurile 
întunericului. Pe încântătoarea vale a fluviului Marița, primele picături de 
ploaie vesteau schimbarea timpului. 

Nocturnul călăreț era Nufărul Alb. 

În Câmpia Bărăganului, primele zile ale lui octombrie se porniseră 
fierbinţi, cu soare mult. În zori, obișnuita ceață de la mijlocul toamnei 
întârzia peste păduri, printre crengile arborilor ca o imensă pânză de 
păianjen. Pe câmpuri se lipea la rasul pământului și săruta iarba încă 
fragedă. Prin văi, curentul o mâna de la spate în caiere mari. 

Într-o dimineață, un călăreț străbătea Codrul Vlăsiei către lacul 
Snagovului. Deasupra apei, ceața își legăna șoldurile parcă aplecată spre un 
dans vesel. Călărețul rămase locului înmărmurit de admiraţie. Vechea 
mănăstire se vedea prin ceața subţiată ca un minunat trup de femeie sub 
voal. De-a lungul pădurii sunetele de toacă se îngânau în plăcute ecouri. 
Călătorul își îndemnă calul și ajunse la porţile Snagovului în plin soare. 
Călugării, aplecaţi spre cele sfinte mai mult din pricina vârstei decât din 
convingeri, curățau cămările în vederea proviziilor pentru iarnă. Sima 
veghea la ceruitul strugurilor mari cât pruncul de o zi, sau la afumarea 
prunelor brumării aduse tocmai de pe dealurile Buzăului. Sfinţia-sa 
pivnicerul rar înjura printre dinţi, fiindcă butoaiele multe se cereau rostuite 
în pivnițe pe soiuri. Cuvioşii care îl ajutau la frumoasa îndeletnicire erau 
criță încă din zori şi numai o minune îi ţinea pe picioarele damblagite de 
tăria vinului. Băuseră ei, ce-i drept, și ceva must, însă osânda şi-o aflaseră la 
butoaiele cu vinuri vechi. O seamă de femei din satul Ciuliniţa veniseră cu 
noaptea-n cap să-şi sfințească dolofanele colive la mănăstire. Una 
mărunțică, slăbuţă, cu mișcări de veveriţă la vreme de primejdie, îi tot 
punea întrebări grăsunului Sima. Acesta, cu privirile evlavioase coborâte 
asupra ei cu atâta osârdie încât o despuiase numai prin puterea gândului, nu 
auzea întrebările. O privea lacom, grăitor, cu gura căscată de emoție. 
Pivnicerul îl strigă pe viteazul comandant al Snagovului, însă grăsunul era 
prea ocupat a o privi pe mărunţică și, în loc de răspuns, își dezveli dinţii albi 
într-un mârâit ca al căţelelor fătate când văd o primejdie pentru pui. 

Egumenul Lazăr îl primi pe oaspete în vechea sufragerie. 

— Aţi lipsit mult, îi zâmbi lui Staicu. 

— Aşa e, râse acesta. Când am plecat, viile abia dăduseră în pârg. 
Acum butoaiele intră în Sfânta Sfintelor. Ce mai e pe aici? 

— Toate cum le-aţi lăsat. Săptămâna trecută, prințesa Irina a fost 
prezentată la curtea de la Argeş. Măria-sa Mircea i-a dăruit vechiul castel 


din Târgovişte. 

— Deci a plecat de la noi? 

— Nu, nici vorbă. Se pare că îndrăgeşte mult castelul vostru. Acum ea 
duce tot greul acolo. Dimineaţa se scoală înaintea slujitorilor. A început 
pregătirile pentru iarnă. 

Comitele râse. Egumenul îl privi pe furiș. 

„A mai slăbit, gândi el. Încearcă să arate vesel, însă eu îi cunosc 
sufletul cernit. Se pare că viaţa noastră e croită destul de prost. O seamă de 
nătărăi cu inima ușoară sunt iubiţi și răsfăţaţi de soartă. lar cel mai 
desăvârşit cavaler al timpului e un mare nefericit.” 

Staicu se ridică. 

— Plecaţi? 

— Da, sunt foarte grăbit. Azi trebuie să ajung la Argeş. Ah, era să uit! 
Ti-am adus un mic suvenir. 

Egumenul privi împuternicirea dată de Suhar lui Enver și râse la rândul 
său. 

— De la el? 

— Nu, nu chiar de la el, ci de la un om al lui Suhar, dar nu tocmai de 
bunăvoie. 

Lazăr o puse într-un sertar fără să-i treacă prin minte ce va însemna 
cândva această împuternicire. Ce rol va juca ea. 

— Măcar o gustare cu noi, încercă să-l rețină. 

— Asta, da. 

Spre seară, domnul Ţării Românești îl primi pe Nufărul Alb în 
cabinetul său. Doar măria-sa și egumenul Lazăr ştiau cine-i faimosul 
cavaler despre care se scorniseră cântece şi legende atât la nordul Dunării, 
cât şi în sudul ei. În cabinetul de lucru al măriei-sale erau singuri. Se 
sărutară ca doi fraţi buni. Diferenţa de vârstă nu-i deosebea prea mult. 
Arătau la fel de înalți și mlădioși în mișcări. 

— Drace! râse vodă. Abia acum văd. Eşti plin de praf. Colbuit de la 
tălpi până-n creştet. Cu cât praf ai adunat pe tine se poate pune un strat de 
flori. Vrei să te schimbi şi să faci o baie? 

— Mai târziu, zâmbi oaspetele, contaminat de veselia fratelui. 

Ochii lui vodă băteau uşor către azuriu. Totdeauna erau aşa când îl 
încerca o mare bucurie. O şuviţă de păr aspru îi căzuse pe frunte și-i aducea 
un aer tineresc. 


— Staicule, eşti un om norocos. Dacă am face schimb, se pare că eu aş 
fi în câştig, continuă să râdă. Numele meu nu-i chiar atât de vestit ca al 
Nufărului Alb. 

Se opri brusc. Tânărul pălise. Vodă ştia ce-i în sufletul lui. Primise o 
scrisoare de la mănăstirea catolică a Siretului. Îi scrisese bătrâna doamnă 
Margareta, bunica fostei castelane din Prahova. 

— Ce veşti? schimbă vorba. 

— Mari, zâmbi Staicu. Turcii sunt din nou puternici. Răscoalele din 
Asia s-au domolit. 

— Mda! Oştile lor vor intra la iernat. Asta înseamnă că până la 
primăvară va fi linişte. Apoi vom vedea. Mai ai veşti? 

— Mai am. S-a pus la cale călcarea Ungariei cu oști de achingii și 
asasinarea lui Sigismund de Luxemburg. 

Îi povesti tot ce aflase de la Fareddin. Vodă îl ascultă uimit. 

— Ce crezi că trebuie să facem? 

— Îl înştiințăm pe regele Ungariei. 

— La asta mă gândeam și eu. Din păcate, timpul e foarte scurt până la 
douăzeci octombrie. 

— Ştiu. Mâine în zori voi fi pe drum către Buda. Voi goni zi şi noapte. 
Oștile Ungariei trebuie să ajungă la vreme pe malul Mării Adriatice. 

— Da, da, spuse vodă îngândurat. Lupta pentru putere, pentru mărire, 
e năprasnică. Poate că totdeauna a fost și va fi aşa. Acum vreo doi ani și mai 
bine, Carol de Anjou era rege al Ungariei. S-au găsit oameni să-l asasineze. 
Fiul său, Vladislav de Anjou, încearcă să devină rege al Ungariei tot printr- 
un asasinat. Nu-i o răzbunare. Sigismund nu a fost amestecat în uciderea lui 
Carol. Da, nu-i o răzbunare, ci numai setea de mărire. O sete care nu 
cunoaşte margini. 

Mai tăinuiră o vreme. Vodă se feri să-i pună întrebări cu privire la 
plecarea Margaretei. Staicu îi fu recunoscător. Bănuia că domnul țării 
aflase. 


Drumul care duce printre înălțimi către frumoasa mănăstire de la Siret 
era mărginit cu plopi falnici. Când adia vântul, vârfurile plopilor se aplecau 
grațioase şi cântau parcă o melodie voinicească. Zidurile mari, albe, ale 
mănăstirii se vedeau printre brazi ca niște pete. Liniştea locului îndemna 


spre odihnă și meditaţie. Alături de mănăstire, pe un tăpșan, se afla o casă la 
fel de albă, înconjurată pe trei părți de un cerdac de lemn lucrat în măiestrite 
cioplituri. În faţa casei, printre rondurile cu flori bine întreţinute, se afla o 
stupină. Vremea caldă nu alungase albinele la iernat. Bâzâitul lor calm 
aducea a sărbătoare. 

În cerdac, o femeie înaltă, al cărei păr blond bătea în alburiu, şedea 
lângă o măsuţă. Pe creştet purta o bonetă albă, scrobită. Rochia lungă, 
neagră, din postav bun de Colonia, căpăta puţină veselie de la cochetul 
guleraș alb. Nu faţa ei, încă frumoasă, arăta anii mulţi, ci unele riduri ale 
gâtului, pe care bătrâna doamnă știa să le ascundă cu pricepere. Alături de 
ea, cu o lucrătură de mână în poală, fosta castelană de la Prahova părea 
adâncită în gânduri. 

— Din tot ce mi-ai spus, îmi vine să cred că nu ştii ce vrei, vorbi aspru 
bătrâna doamnă. Îi găseşti lui Staicu o seamă de calităţi și defecte. Îmi 
vorbești despre el când cu ochii strălucitori, ca o femeie îndrăgostită, când 
cu dispreţ. L-ai părăsit fără nici un motiv. 

— Aflasem că mă înşală, bâigui Margareta. 

— Prostii! O simplă bănuială. Şi nu poţi vorbi mai tare? Parcă n-ai 
mâncat azi. De fapt, nici n-ai mâncat. De ce? 

— Nu mi-a fost foame. 

— Bine! De mâine mâncăm împreună. Am vorbit cu domnul 
Moldovei. Tatăl tău e făcut foc pe tine. L-am rugat să-i scrie lui Mircea 
pentru desfacerea căsătoriei, o privi pe furiș. Apoi te vom mărita cu unul 
dintre nepoţii regelui Poloniei. Am și pornit nişte tratative. 

— Dar nu vreau să mă mărit! strigă Margareta. 

— Atunci să știi că domnul Moldovei te va trimite cu forța la castelul 
comitelui Staicu, o ameninţă cu viclenie. 

— Dacă asta e voinţa tatălui meu, mă supun, vorbi iute şi cu ochii 
strălucitori. 

„Oho, oho! gândi bătrâna doamnă. Privirile te trădează de la o poştă.” 

Apoi continuă mai îmbunată: 

— "Toate femeile din neamul nostru, al Mușatinilor, au fost aprige. De 
multe ori și-au sacrificat dragostea datorită firii lor neînduplecate. Tu îl 
iubeşti pe Staicu? 

— Poate, aşa puţin, răspunse Margareta cu glasul stins. 

— Măi fată, vorbeşte mai tare! Ştii că nu prea aud bine. Ce te bâţâi 
așa? Îl iubeşti, sau nu? 


— Bunică dragă! se aruncă ea la pieptul bătrânei doamne. Când am 
plecat de la el, încă nu ştiam. Abia acum ştiu. Cred că-l iubesc de mult. Însă 
e de mirare, fiindcă el nu-i aşa cum am visat. 

— Staicu te iubeşte? 

— Asta nu ştiu. La despărțire mi-am dat seama că plecarea mea 
înseamnă pentru el o mare lovitură. Zâmbea. Nu mi-a făcut nici un reproş. 
E prea mândru și ascunde totul sub un zâmbet aparent vesel. Poate că am 
însemnat ceva pentru el. Totuși, desele lui absenţe de la castel mă îndemnau 
să cred şi altceva. 

— Prostii! Bărbaţii pentru asta sunt făcuţi. Să alerge. Nu uita că Staicu 
e al doilea bărbat al Țării Românești. Mircea are nevoie de el. 

— Dacă e aşa de ce nu mi-a spus nimic? 

— Fiindcă treburile ţării sunt una, iar nevasta alta. Nu le poţi amesteca 
laolaltă. 


În dimineaţa zilei de treisprezece octombrie, Sigismund de Luxemburg 
se întreținea cu sfetnicul şi prietenul său Nicolae de Gara. Discutară o 
vreme despre vânătoarea la care luaseră parte amândoi. Târziu, regele 
întrebă mirat: 

— Ce motiv l-a reţinut oare pe prințul Vlad să dea curs invitaţiei 
noastre? 

— Poate că primirea pe care i-am făcut-o raguzanului şi promisiunile 
destul de vagi nu l-au încurajat pe valah, ridică din umeri tânărul Gara. 

Ar fi vrut să mai spună ceva, dar îşi luă seama. Secretarul regelui intră 
în cabinet. 

— Ce doreşti, domnule? întrebă Sigismund iritat de întreruperea 
conversaţiei. 

— Maiestate, un sol valah cere să fie primit. E trimis al voievodului 
Mircea. Omul pare frânt de oboseală și spune că e ceva atât de însemnat, 
încât nu suferă nici o amânare. 

— Un sol al Ţării Românești? Adu-l, domnule! 

— Te pomeneşti că Ţara Românească a fost atacată de turci, grăi 
regele, când ușa se închise în urma secretarului. 

— Mă îndoiesc de asta. Cine face război acum, când oștile se 
pregătesc de iernat? 


Secretarul reveni curând cu trimisul voievodului Mircea. Sigismund îl 
privi pe valah cu atenție. Faţa acestuia, neîngrijită, palidă, praful de pe 
haine și cizmele acoperite de noroi uscat îl convinseră că omul venise în 
mare grabă. 

— Mi se pare că vă cunosc, domnule... domnule... 

— Staicu, măria-ta. Sunt prinţul Staicu, fratele măriei-sale Mircea. 

— Aha! îşi aminti regele cu neplăcere. Îmi aduceţi veşti? 

— Da, dar cerusem o audiență numai cu voi, măria-ta. Îi purtăm 
întregul nostru respect domnului Nicolae de Gara, însă mi s-a poruncit... 

— Puteţi să vorbiţi, îl întrerupse Sigismund aspru. Noi nu avem secrete 
pe care să le ascundem de el. Cred că aduceţi o scrisoare a stăpânului 
vostru. 

Staicu i-o întinse lui Nicolae de Gara, iar acesta o trecu în mâna 
suveranului. 

De la primele rânduri, pe faţa regelui apăru o paloare neobișnuită. 
Când isprăvi lectura îi făcu semn comitelui să se aşeze, spre uimirea lui 
Gara. 

— Nu, nu acolo! Veniţi mai aproape, domnule! După data scrisorii și 
ziua sosirii voastre aici, e de mirare că aţi făcut un drum atât de lung doar în 
câteva zile. Nu cunosc un călăreț în stare de o asemenea ispravă. Știţi 
conținutul scrisorii? 

— Îl cunosc, măria-ta, zâmbi Staicu în timp ce-și așeza un scaun. 

— Mai aveţi ceva de adăugat? întrebă cu o voce neobișnuit de joasă. 

Staicu nu-i răspunse. Adormise din clipa în care se aşezase pe scaun. 
Gonise zi și noapte fără pic de răgaz. Numai unul ca el putuse rezista la un 
astfel de drum. Nicolae de Gara, vesel de felul său, pufni în râs. Suveranul 
nu-i ţinu isonul, ca altă dată. 

— Să-l ducem în odaia de alături, spuse îngândurat. 

— Noi, maiestate? 

— Noi, domnule. Și mi se pare că facem prea puţin. Dacă ştirea 
primită se adeverește, acest om salvează azi coroana Ungariei. 

Îl prinseră în braţe, dar Staicu simţi atingerea şi, din obişnuință 
îndelungată, sări într-o parte înainte de a se dezmetici. 

— Cred că am adormit, murmură vesel. Vă rog de iertare, măria-ta. 

„Omul acesta e de fier, gîndi regele. Pariez că nimeni nu ar putea 
parcurge atâta drum în timpul folosit de el.” 

— Poftiţi, domnule! Aveţi nevoie de un somn bun. 


Staicu nu se lăsă invitat a doua oară. Trecu în odaia de alături. 
Sigismund închise ușa după el, în vreme ce Nicolae de Gara citea 
înmărmurit scrisoarea domnului "Ţării Româneşti. 

— Ei, ce spui? 

— Maiestate, mă mir. De unde ştie Mircea astfel de lucruri? 

— Se vede că nu ai citit şi ultimele rânduri ale scrisorii. De la Nufărul 
Alb. De la el a aflat. Dar nu asta are importanţă acum. Poţi pleca spre 
Croaţia până într-un ceas? 

— Pot. 

— Cu câţi oșteni? 

— Cu cinci mii. 

— De ce nu cu mai mulţi? 

— Fiindcă avem nevoie de oşti şi aici. Voi mai lua cinci mii de la 
Belgrad. 

— Atunci e bine. 

— Bine şi nu prea. Dacă-i o cursă a valahului? Dacă face jocul cuiva? 
Poate că încearcă să ne depărteze cu oștile într-un scop ce nu ne este 
cunoscut acum. 

— Crezi asta? 

— Nu cred. Mă întreb. 

— Timpul nostru acum e prea scurt pentru întrebări. La drum, 
domnule! Sper să ajungi la vreme pe malul Mării Adriatice în locul arătat de 
valahul Mircea. 

— Şi eu sper. Dar aici ce va fi? Eu plec. Vă las singur. Asta nu-mi 
place. 

— Ei, nu chiar singur. Îmi rămân o seamă de oști, gărzile, curtenii şi 
slujitorii. 

— Știu, murmură Nicolae de Gara încruntat. Eu am încredere doar în 
mine. Dacă i se întâmplă ceva regelui, în Ungaria va fi război civil. Aveţi, 
ce-i drept, oşteni, curteni, slujitori, însă... ah! Vă amintiţi de faimoşii noștri 
cavaleri, domnii Gaşpar şi Lorant? 

— Cine poate uita nişte spade ca ale lor? Cine poate uita astfel de 
viteji? 

„Și zurbagii fără pereche”, gândi tânărul general. 

— Maiestate, până într-un ceas, Lorant și Gaşpar vor fi aici. Vă rog să- 
i primiţi. Ei vor sta în jurul vostru zi și noapte ca niște dulăi gata să muște 


pe oricine. Bine că mi-am amintit. Acum pot pleca altfel. Cu sufletul mai 
uşor. 

— O clipă, domnule! îl opri Sigismund. Doar noi doi ştim secretul 
acesta. 

— Nu vă faceți griji! Gaşpar şi Lorant sunt tăcuți ca mormintele. 
Oştile ce rămân la Buda vor sta pe picior de război fără să li se dea vreo 
lămurire. Oamenii cu care plec nu vor cunoaște ţinta călătoriei decât la 
vremea cuvenită. 

— La revedere, domnule! Să dau sfaturi unui mare general ar fi de 
prisos. 

Nicolae de Gara se înclină și părăsi palatul regal. Un ceas mai târziu, 
cinci mii de călăreţi ieșiră din Buda în goana cailor, sprinteni la mers. În 
fruntea lor călărea îngândurat Nicolae de Gara. 

Așa cum promisese tânărul general, cavalerii Gașpar și Lorant se 
prezentară la rege cam după un ceas. Însă nu fusese ușor să fie găsiţi. Pe 
Lorant, cam buimăcit de vinul băut peste noapte, oamenii lui Gara îl 
scoaseră din patul unei doamne al cărei soț lipsea de câteva zile. Pe Gaşpar 
îl găsiseră la o hangiță nostimă, focoasă, al cărei bărbat cam răscopt la 
trecerea anilor ştia să închidă ochii în faţa unei pungi burdușite. 

Sigismund îi privi pe cavaleri reținându-şi un zâmbet. Auzise cât sunt 
de zurbagii. Ședeau amândoi lângă ușă sfioşi, parcă neajutoraţi. Gaşpar era 
de statură mijlocie, bine clădit. Părul negru i se revărsa în plete lungi peste 
ceafa puternică. Ochii mici îi jucau neastâmpăraţi. Lorant îl întrecea în 
înălțime. Pumnii săi mari arătau ca niște baroase. Părul blond-roșcat, ce se 
ridica pe creştet în ondulări plăcute, întregea un chip de om cucernic, blând 
şi poate niţel naiv. 

„Hm! gândi regele. Privindu-i îţi vine să crezi că sunt doi tineri 
învăţăcei de la colegiul nostru catolic din Buda.” 

— Ştiţi pentru ce v-am chemat? 

— Știm, zâmbi Gaşpar. 

— Veţi fi răsplătiți. 

— Nu pentru asta o facem. 

— Vă cred. Totuşi am auzit că bogăţia face casă proastă cu domniile- 
voastre. 

— Ah, măria-ta! râse Lorant. Lucrurile nu stau chiar aşa. Cel puţin în 
ceea ce mă privește. Am aproape un ducat de aur. Gaşpar, nimic. Adică are 
datorii. De la Viena și până la Belgrad, de la Cluj până la Praga, puţini sunt 


cămătarii care nu visează la aurul împrumutat bunului meu prieten. Mulţi se 
roagă pentru sănătatea lui. De piere Gașpar, se duc și visurile lor. Dacă 
domnul Gaşpar e încă viu, o face numai de dragul cămătarilor. E un suflet 
milos și nu le poate aduce astfel de neajunsuri. Alaltăieri avea treizeci de 
ducați. Ieri jumătate, iar azi e lefter. Dar să nu credeţi că e risipitor. Ba aş 
crede că nu-i lipseşte cumpătarea. Dacă alaltăieri ar fi avut o mie de ducați, 
acum l-aș fi putut învinui de risipă... 

Cu toată supărarea lui, Sigismund slobozi un hohot mare de râs. 

— Maiestate! interveni Gaşpar cu glasul omului nedreptăţit. Lorant m- 
a coborât mult în ochii voştri. O mie de ducați n-am mai avut de o 
săptămână. E drept că s-au dus... 

— Pe o cumpărătură? îl întrerupse regele. Poate ați cumpărat o casă? 

— Nu. Am una ce s-ar cuveni reparată. Slujitorii mei, cam zgârciţi la 
bani, nu au făcut-o până acum, ceea ce mă duce cu gândul să le trag o sfântă 
de bătaie 

— Slujitorii? se minună Sigismund. Mi se pare că nu slujitorii trebuie 
să plătească reparaţiile, ci voi. 

— Mă iertaţi, serenissime! Eu văd lucrurile altfel. Slujitorii nu locuiesc 
în casă? 

— Ba cred că da. 

— Atunci e firesc să plătească, răspunse Gaşpar cu toată convingerea. 

— Asta nu. Casa e a voastră. Dacă vedeţi astfel lucrurile, înseamnă că 
le pretindeţi să vă plătească chiar și mâncarea. Cu ce se aleg ei din leafă? 

— La plata mâncării nu m-am gândit până acum, însă voi chibzui. Cât 
despre leafă, ultima oară mi-au pretins-o acum trei ani. Mă nimerisem în 
toane bune, astfel că doar le-am bumbăcit spinările. Vă închipuiți ce muncă 
pe mine, fiindcă nu-i ușor să înmoi spinările a cincizeci de servitori. 

— Chestia asta nu-mi place, se încruntă Sigismund. De ce nu i-aţi 
plătit? 

— Fiindcă îşi iau singuri. Argintăria mi-au vândut-o de mult. 
Covoarele şi mobila abia acum o jumătate de an. În ograda mea au 
înjghebat o crescătorie de gâște. Cred că sunt câteva mii. Au și o frumoasă 
herghelie de cai. În bălțile mele de pe lângă Dunăre au prăsit porci. 

— Deci aşa stau lucrurile! zâmbi suveranul. De ce nu-i alungaţi pe 
netrebnici? 

— Cum o să-i alung, maiestate? Unde mai găsesc eu niște slujitori atât 
de credincioşi? Când dau uneori pe acasă e praznic şi bucurie. Când plec, e 


sărbătoare. 

— Interesant! râse Sigismund. Însă nu mi-aţi spus ce aţi făcut cu mia 
de ducați venețieni. 

— Aşa e! se lumină Gașpar. M-am luat cu vorba. Domnul Lorant a 
avut plăcerea să vă spună că sunt milos. Asta e marea mea slăbiciune. O 
tânără doamnă, atât de neajutorată încât mă implora din priviri să-i acord un 
sprijin, mi-a înduplecat inima. Pe sărman totdeauna e bine să-l crezi. Am 
poftit-o pe tânăra doamnă la un bijutier evreu și i-am cumpărat un colier 
minunat. Răposatul meu părinte îmi zicea adesea că e bine să-i ajuţi pe cei 
săraci. 

— Drace! izbucni Sigismund cu gura până la urechi. Şi aţi dat pe el cei 
o mie de ducați? 

— O mie două sute, măria-ta. Două sute i-am rămas dator bijutierului. 
Din păcate, abia azi dimineaţă am observat că mi-ar trebui ceva mărunțiș 
să-mi pingelesc cizmele. 

Sigismund deveni stacojiu din cauza râsului. Timpul trecea iute și 
uimitor de plăcut. Discuţia cu cei doi cavaleri era o adevărată desfătare 
pentru suveran. 

„De acum, îi opresc lângă mine, gândi el. Curtenii mei doar știu să 
ceară, să vorbească frumos, ori să ţeasă intrigi. Aceşti cavaleri tineri aduc în 
palatul regal un aer proaspăt şi puţin soare.” 

Apoi îşi aminti de necazurile lui. 

— Domnilor, veţi locui lângă odăile mele. Am dat poruncile de 
cuviinţă. Sunteţi liberi. La uşă vă aşteaptă secretarul meu. 


* 


După vreo trei ceasuri de somn, comitele Staicu, refăcut, intră în 
cabinetul regelui. 

— Aţi dormit puţin, zâmbi suveranul. Vi s-a pregătit o odaie în aripa 
de miazănoapte a palatului. 

— Vă mulţumesc, măria-ta! Din păcate, sunt grăbit. Unele treburi 
grabnice mă reclamă. 

— Credeam că rămâneţi aici până la douăzeci octombrie. 

— Dacă e o poruncă, rămân. 

— Nu o poruncă, ci o rugăminte, răspunse regele cu recunoscuta sa 
fineţe. 


În dimineaţa zilei de cincisprezece octombrie, regina Maria a Ungariei 
părăsi Buda pentru a se odihni o vreme la Kesztel. Acolo era o localitate 
frumoasă, cu un castel impunător, așezat aproape de apele minunatului și 
imensului lac Balaton. Înconjurat de goruni falnici, ale căror coroane se 
vedeau de la mari depărtări, castelul era o adevărată oază de liniște. Când 
bătea vântul, crengile scoteau sunete joase, grave ca de orgă. Apele lacului, 
strălucitoare în limpezimea lor, se ridau la cea mai slabă adiere. Tânăra 
suverană iubea mult locurile de la marginea Balatonului. Fire sensibilă, 
visătoare, frumoasa regină hoinărea adesea prin codrii ce împrejmuiau lacul 
şi de multe ori își închipuia că-i singură, că descoperă pământuri noi 
necălcate de om. Visările erau momentele ei de încântare, de fericire. În 
zori, ieşea cu barca pe lac. Nemărginirea lui o înfiora. Uneori le poruncea 
vâslaşilor să tragă la țărm. Apoi sărea sprintenă pe mal, își croia drum prin 
hăţișuri şi credea că-i prima ființă care pune piciorul acolo. Câteodată se 
cufunda atât de adânc în visările ei, încât deşteptarea o supăra. 
Bolnăvicioasă ca şi sora ei Hedviga, regina Maria visa că are un trup voinic, 
puternic, în stare să suporte călătoriile lungi, nesfârşit de lungi, la care 
râvnea. 

Trăsurile goneau către Kesztel. Învăluită în blănuri scumpe, suverana 
închisese ochii şi îşi imagina cântecul grav al gorunilor. Faţa radioasă, uşor 
îmbujorată, arăta satisfacția ei. O seamă de curteni, slujitori și doamne de 
onoare părăsiseră Buda odată cu regina Maria. După plecarea lor, curtea 
regală arăta parcă pustiită. Prima doamnă a Ungariei pornise către Kesztel 
din îndemnul regelui și-i era recunoscătoare. De fapt, totul se datorase unei 
întâmplări mărunte, ce trecuse neobservată. O întâmplare obișnuită adesea, 
căreia nimeni nu-i acordă vreo atenţie deosebită. Domnul Antal, slujitorul 
ce se ocupa cu pregătirea meselor regale, se îmbolnăvi subit. O simplă 
răceală cu ceva fierbinţeli, sau o ușoară indispoziţie. Șambelanul palatului 
primise un bileţel de la domnul Antal. Bolnavul i-l recomanda pe nepotul 
său Peter, cel ce slujea de mulţi ani ca al doilea maestru de ceremonii al 
palatului. Cum Peter era bine cunoscut, șambelanul fu de acord ca el să se 
ocupe temporar de îndeletnicirile zilnice ale bătrânului Antal. Această 
măruntă schimbare scăpase multora, dar nu și cavalerilor Gaşpar și Lorant. 


Nimeni în afară de ei nu bănui că plecarea reginei la Kesztel se datorează 
îmbolnăvirii umilului slujitor Antal. 

În dimineaţa zilei de douăzeci octombrie, Peter pregătise gustarea 
regelui cu mult dichis. Toți curtenii știau că suveranul obişnuieşte să-și ia 
micul dejun în odaia de dormit şi că preferă să se servească singur din 
bucate. Peter gustă din fiecare fel de mâncare, după datină, și se retrase. 
Abia se închise uşa în urma lui când Lorant şi Gaşpar intrară pe alta. În 
mijlocul mesei slujitorul aşezase un vas de Boemia cu minunate flori de 
toamnă. Ceaiul regelui, pâinea, mierea, untul şi prăjiturile fuseseră gustate 
de Peter. Cavalerii dimpreună cu regele priviră la tot ce se afla acolo. Aşa 
cum făceau de câteva zile, mâncaseră toți trei pe ascuns din proviziile aduse 
de Lorant în mare taină. Pentru a nu trezi bănuielile presupusului asasin, 
Gaşpar înjumătăţea de fiecare dată gustările şi le căra într-un loc știut de el. 
Nimeni nu şi-ar fi închipuit că suveranul nu se atingea de mâncare. După 
plecarea reginei, Sigismund poruncise ca prânzul şi cina să-i fie aduse în 
cabinetul de lucru, aşa cum se întâmpla de multe ori când era singur. 

— Eu cred că otrava e undeva aici în faţa noastră, murmură Lorant 
preocupat. Asasinarea a fost pregătită pentru azi. Dacă aş fi în locul 
asasinului, eu la gustarea de dimineaţă aș folosi otrava, fiindcă nu văd un 
motiv de amânare. 

— Şi eu cred la fel, aprobă Gaşpar. Totuşi e de mirare. Peter a gustat 
din tot ce e aici. Să fie în flori? Parcă nu dau semne de ofilire. Voi lua probe 
din toate bucatele ca de obicei. 

— Poate în unt, sau în miere, îşi dădu Lorant cu părerea. 

— Peter le-a gustat. 

— Am văzut şi eu. Însă el a ştiut de unde să o facă. 

— Nu, nici vorbă. Mai degrabă în prăjituri... sau... drace! înlemni 
Gaşpar. Mi se pare că am ghicit. lată aici o minunată pară verzui- 
aurie. Toată lumea știe că regelui îi plac perele. De multe ori nu se atinge de 
mâncare, dar perele rar le uită. Iată o frumoasă pară dintr-un soi rar și foarte 
gustos. O înfăşcă și părăsi încăperea. 

— Aţi dat porunci la poartă? se interesă Lorant. 

— Da. Am vorbit cu căpitanul de gardă. În afară de domnul Gașpar, 
nimeni nu poate părăsi azi palatul fără voia noastră. 

Trecu o jumătate de ceas. Gaşpar intră zâmbitor în odaia de noapte a 
suveranului. 

— Ei? întrebă regele. 


— În pară era, maiestate. Am făcut aceeași probă ca şi în ultimele zile. 
Vierul care a mâncat para e o adevărată namilă. A murit în câteva clipe. 
Întâi a rămas ţeapăn, apoi a căzut ca trăsnit. 

— Peter! strigă Lorant sărind de la locul său. 

— A fost reţinut la poartă, râse Gaşpar. Din păcate, nici el nu mai e 
viu. Când a văzut că oștenii din gardă opresc pe oricine încearcă să 
părăsească palatul a vrut să fugă. Spada unuia dintre oșteni l-a ajuns la timp. 
Odată cu moartea lui, complicii ne scapă. Domnul Antal a dispărut. Cred că 
a fost răpit de complicii lui Peter. 

— Antal? se minună regele. Dar când ai aflat toate astea? 

— Ştiam de ieri. Am trecut pe la locuinţa lui. 

— Dar slujitorii ce spun? 

— Spun că doi prieteni ai stăpânului l-au privegheat pe acesta câteva 
zile. Apoi l-au luat cu o trăsură şi au părăsit Buda. Cred că presupuşii 
prieteni l-au silit pe Antal să-i scrie şambelanului. 

— Slujitorii îi cunosc? 

— Nu. 

— Păcat! murmură suveranul. Însă cum totul s-a sfârşit cu bine, cum 
nimeni nu știe despre încercarea făcută asupra noastră, să ieşim domnilor la 
plimbare prin oraş. Azi e necesar ca regele Ungariei să fie văzut de oameni. 
De cât mai mulți oameni. Ah, era să uit! Domnule Gaşpar, de cât aur ai 
nevoie pentru a-ţi pingeli cizmele? 

Lorant se grăbi să răspundă în locul tânărului său prieten: 

— Vistieria palatului regal nu dispune de atâta aur cât poate risipi 
cavalerul Gaşpar. 

— Mein Gott! înlemni Sigismund de Luxemburg. Asta înseamnă că 
fiul risipitor din Biblie a fost un biet ageamiu pe lângă domnul Gaşpar. La 
cât se ridică datoriile voastre pe la cămătari? 

Gaşpar se scărpină în creştet încruntat, după care grăi: 

— Numai bunul Dumnezeu știe. 

— Şi cămătarii. 

— Da, maiestate, şi cămătarii. 

— Vom plăti toate datoriile voastre, hotărî suveranul. 

— Vai, mie! se tângui cavalerul. Să nu faceţi asta! Vă implor! Cine s- 
ar mai ruga pentru viaţa şi sănătatea tânărului Gaşpar? 

Sigismund zâmbi. De mult nu se simţise atât de bine. Îi îndrăgise pe 
aceşti tineri zvăpăiaţi. Nimic din apăsarea firească a primejdiei prin care 


trecuse nu stăruia asupra lui. Suportase și altă dată astfel de încercări. 

— Domnilor! redeveni grav. Azi la prânz vom avea o frumoasă 
ceremonie. Una dintre acele clipe solemne în care se răsplătesc virtuțile și 
credinţa. Trei tineri stau în atenția noastră. Ei vor deveni cavaleri ai 
Ordinului Dragonului de Aur. Bănuiţi cine sunt? 

— Pe doi dintre ei nu ne e greu să-i ghicim, mustăci Lorant. Cât despre 
al treilea... 

— Al treilea e comitele Staicu, fratele domnului "Ţării Româneşti. 

— Hm! făcu Gaşpar. 

— Crezi că nu i se cuvine? se încruntă Sigismund. 

— A, nu! Dar va trebui să amânaţi această cinstire pentru o ocazie mai 
bună. Prinţul Staicu a părăsit Buda ieri în zori. 

Sigismund rămase o vreme pe gânduri. Când ieși din palat înconjurat 
de gărzi şi oșteni, chipul său frumos trăda voioșie. Regele ştia să-şi ascundă 
îngrijorarea. Gândurile sale rătăceau undeva către malul Mării Adriatice. 

„O fi ajuns oare Nicolae de Gara la timp?” se întrebă el. 


* 


În dimineaţa zilei de douăzeci octombrie, zece mii de călăreţi ieșiră din 
păduri pe ţărmul Adriaticei. Nimeni dintre oșteni nu ştia de ce veniseră 
acolo în graba mare. Nicolae de Gara privi multă vreme apele ușor 
răzvrătite de vânt. Nicăieri nu se zărea vreo corabie. Doar câteva bărci de 
pescari pluteau departe, legănându-se domol ca nişte rațe sătule. Abia a 
doua zi, când soarele se ridicase binișor, o seamă de catarge apărură la 
orizont. Cu puţin înainte de prânz, corăbii grele cârmiră spre țărm. Tânărul 
general slobozi unele porunci. Oştenii săi ieşiră iar din păduri. Pe mare fu 
un moment de derută. Corăbiile întoarseră din drum şi așteptară în larg. 
Ziua şi noaptea trecură în liniște, dar în zorii celei de-a treia, cinci călăreți 
cu caii în spume nimeriră între oștile lui Nicolae de Gara, mirați că nimeni 
nu-i opreşte. A încerca să fugă era prea târziu. Își mânară caii pe pantele 
aspre şi descălecară chiar lângă apă. O barcă veni dinspre corăbii. Cei cinci 
mesageri ai lui Vladislav de Anjou respirară ușuraţi când barca îi purtă 
departe de țărmul atât de primejdios. Curând, pe corăbii se dădură unele 
semnale. Pânzele fură puse în vânt, iar grelele corăbii porniră să coboare 
de-a lungul Adriaticei către insula Corfu. Tentativa eşuase datorită 


Nufărului Alb, dar Vladislav de Anjou nu avea de unde să ştie asta. În 
schimb știau alții. 

Nicolae de Gara mai zăbovi o săptămână pe malul mării. Numai 
ştafetele sale porniseră în grabă spre Buda. Ele îi duceau lui Sigismund doar 
trei vorbe: „Totul e bine.” 


La cetatea Giurgiu, solii padișahului Murad fură opriţi cu delicate 
atenţii de Manea, cavaler al Ordinului Basarab. Tânărul conducător al soliei 
era inteligentul Ibrahim-pașa, omul ce se ridicase doar în câteva luni printre 
primii sfătuitori ai sultanului. Obişnuit mai mult cu rostul armelor, nu-i 
plăcea îmbrăcămintea fastuoasă. Totuşi purta straie de preţ acum, fiindcă 
prin ţinuta sa și a oamenilor ce-l urmau dorea să-i dovedească ghiaurului 
Mircea ceva din bogăţia Imperiului turcesc. Purta pe cap un turban roșu în 
trei colţuri. Cele trei vârfuri ale turbanului erau împodobite cu câte 
cincisprezece pietre scânteietoare. Numai turbanul valora câteva mii de 
ducați venețieni. Sub mantia largă de catifea, împodobită la poale cu perle 
mari și mici, deschisă în faţă, se vedea o haină lungă până la genunchi, 
încheiată cu doisprezece nasturi de aur mari cât oul de porumbiţă. Şalvarii 
intrau în cizme scurte ceva mai jos de genunchi. Pe fiecare cizmă se vedeau 
în faţă, de-a lungul piciorului, câte unsprezece perle prinse în montură de 
aur. Armele sale bătute în nestemate întregeau o ţinută a cărei bogăţie și 
strălucire păreau fabuloase. 

Trecuseră trei ceasuri de când Manea îl conducea pe Ibrahim prin 
puternica cetate a Giurgiului, aşezată pe o insulă aproape de malul 
românesc şi unită cu acesta printr-un pod de lemn. Gazda îi arătă oaspetului 
cele patru turnuri masive de piatră, fiecare înalt de douăzeci şi patru de 
picioare şi legate între ele de ziduri puternice. 

— Poate că s-ar cuveni să pornim la drum, îl întrerupse Ibrahim 
nerăbdător pe amabilul comandant. 

Manea simţi că turcul îşi cam pierduse răbdarea și răspunse cu 
prefăcută neliniște: 

— Oare nu v-am dat destulă cinstire? 

„Afurisit să fii cu vorbăria ta, ghiaurule! gândi solul. De câteva ceasuri 
mă baţi la cap cu aceeași poveste. De câteva ceasuri îmi vorbeşti despre 
fiecare pietroi. Allah să ne ferească de alți pisălogi!” 


Apoi zâmbi frumos. 

— Niciodată nu am fost primiţi undeva cu mai multă cinste. Și numai 
gîndul de a ne îndeplini misiunea încredințată de marele padișah ne mână a 
ne despărţi de voi, cu multă părere de rău. 

— Atunci mă supun, se înclină comandantul. Am dat poruncă să taie 
câţiva berbeci. Îndată ce veți prânzi cum se cuvine, mă voi gândi numai la 
drumul vostru. La noi, la creştini, oaspeţii sunt întotdeauna primiţi, după 
datină, cu tot dichisul. Și nu cred să fie ocară mai mare decât aceea ca un 
musafir de neam ales să respingă ospăţul pregătit în cinstea lui. 

Manea repezise ştafete spre Argeş îndată după apariţia solilor. Legătura 
dintre Giurgiu şi Argeș se facea pe etape. La fiecare etapă, alți călăreți cu 
cai odihniţi preluau ştirile astfel că ele ajungeau la curtea domnească în mai 
putin de o zi. Comandantul avea motivele sale să-l rețină pe Ibrahim. 

— Priviţi aceste ziduri de protecţie! continuă Manea. Ele se aseamănă 
cu o cămașă de zale. Oricât ar bate bombardele aici, ar fi fără folos. Avem 
meşteri în ridicarea cetăților. Aţi auzit despre Anton din Buzău? 

— Nu. 

— Mă mir. Anton e un tânăr mărunţel, sprinten la minte ca argintul 
viu. S-a însurat acum doi ani... adică nu... cred, că acum trei ani, cu una de 
prin părţile... 

— Poate că ospăţul... îl întrerupse Ibrahim reţinându-și o înjurătură: 
încă nu întâlnise un astfel de pisălog. 

— Ospăţul? tresări gazda. Da, aşa e! Uitasem de el. Să mergem, 
strălucitorule sol al padișahului Murad! Rar primim oaspeţi de seamă aici. 
Vizita lor e curată sărbătoare pentru noi. Apoi, mi-aţi plăcut. Sunteţi un om 
înțelept și cu multă pricepere în prețuirea cetăților. Ziceam că Anton s-a 
însurat acum trei ani, de Sânziene... 

Se așezară la masă, dar bucatele întârziau. Numai strigătele aspre ale 
comandantului reuşiră să-i dezmorţească pe adormiţii slujitori. Ibrahim nu 
ştia că totul fusese regizat cu grijă. Întâi sosi vinul, în căni mari de lut ars. 

— Coranul îi opreşte pe credincioșii lui Allah să guste din sufletul 
strugurilor, zâmbi Manea. Mare păcat! Vinul acesta l-am adus tocmai de pe 
dealurile Prahovei. E vin de chef. Duce frumos la un ospăț. Aroma lui e 
gingașă, blândă, ca a ultimelor flori de toamnă. Anul trecut, când am dublat 
zidurile cetăţii, aveam tot un vin ca ăsta. Şi ne picaseră niște oaspeţi grăbiţi 
către Brăila. Erau negustori de vază. Au coborât de pe corabie. Noi, după 


datină, le-am cercetat rostul prin părțile astea. Când să plece, i-am poftit la 
ospăț. Două săptămâni a stat corabia la Giurgiu. Strașnici oameni! 

Soarele cădea ușor către asfinţit. Ibrahim gustase atât din vinul bun, cât 
şi din friptura de berbec, foarte prețuită la turci. Limbutul comandant 
încetase brusc vorbăria, însă, spre nemulțumirea oaspetelui, adormise 
buștean. Era criţă. 

— Plecăm! hotărî Ibrahim. 

Aghiotantul lui Manea își reţinu un zâmbet și grăi cu glas cumpătat, 
calm: 

— Strălucitorule sol, ar fi bine să așteptăm până ce se trezeşte 
comandantul. El e stăpân aici. Fără aprobarea lui nu puteţi face un pas. Eu 
n-am destule puteri pentru asta. 

— Să cred că suntem reţinuţi cu forţa? izbucni solul. 

— Nici vorbă, strălucitorule! Numai că fără însoțitorii numiţi de 
comandant să vă ducă la curtea de la Argeș, atât voi, cât şi cei o sută de 
achingii, aţi fi loviți de oștile noastre ce stau prin păduri. Aşa e porunca 
domnească pe aici. Nici măcar steagul alb care vestește o solie nu vă apără. 
Oştenii noștri întâi lovesc şi abia pe urmă întreabă dacă mai au la ce. Pieirea 
voastră ar însemna și pieirea mea. Eu sunt dator să veghez asupra vieţii 
domniei-tale. 

— Şi când se trezește comandantul? 

— Asta pot să v-o spun fără sminteală. Când bea cinci căni din cele 
mari, totdeauna începe a se mișca după ce apune soarele. Dacă trece de a 
şasea, abia pe la miezul nopţii. Numai la bucurii mari, cum a fost sosirea 
voastră aici, comandantul o încearcă şi pe a șaptea. Asta înseamnă că mâine 
în zori e ca pruncul înțărcat de o zi. Are toane. Jinduieşte după vin ca 
pruncul după ţâţa mamei, însă nu-l ţine mult. Vom pregăti pentru voi cele 
mai bune aşternuturi. Vremea e frumoasă, iar mâine în zori veţi porni spre 
Argeș. 

Aşa cum prevăzuse tânărul aghiotant, Manea arăta cam mahmur în 
zori. Îl privi pe Ibrahim încruntat și-l salută cu răceală. Cu trecerea 
timpului, faţa i se însenină treptat până ce ajunse la zâmbet. 

— Strălucitorule sol! îi vorbi turcului cu plăcută căldură. Am rânduit 
oamenii care să vă însoţească până la Argeş. Trei sute de călăreţi vă aşteaptă 
gata de drum. Poate că s-ar cuveni înainte un mic ospăț în cinstea voastră. 

Ibrahim zori către calul gata înșeuat, prefăcându-se a nu pricepe 
invitația gazdei. Alături de el, pisălogul comandant meliţa vorbele fără 


oprire. Iar în clipa când convoiul se urni din loc, Manea strigă cu disperare 
în glas: 

— Mărite sol, sunt vinovat cum nu se mai poate. Am păcătuit crunt 
față de voi, fiindcă am uitat să vă arăt încăperile de sub cetate. D-aia 
ziceam, dacă mai zăboviţi o clipă... 

Dar Ibrahim, îngrozit de pisălogeala acestuia, înfipse pintenii în 
coastele calului. Gazde și soli tăiară drum printre codri către inima 
Bărăganului. De prin pădurile din dreapta și din stânga apăreau lungi șiruri 
de călăreţi, oşteni după straie și arme. Ibrahim lăsase gonaciul la pas. 
Încercă să-i numere pe călăreți, fiindcă era dator să observe. Însă ce nu ştia 
înțeleptul sol şedea în faptul că demonstrațiile de forță ce i se făceau de-a 
lungul drumului fuseseră chibzuite la Argeș. Călăreţii pe care Ibrahim îi 
zărea prin marginile pădurilor se mistuiau în desişuri după trecerea 
convoiului şi porneau în goană pe poteci știute de ei. După un timp apăreau 
din nou pe lângă alte păduri, iar Ibrahim număra de zor. Ideea fusese a 
cavalerului Manea. El o propusese prin ştafete la Argeș. 

„Are mulţi oșteni ghiaurul Mircea! gândi solul. Prea mulţi! Dacă 
tratativele cu domnul Țării Românești cad, greu vom intra aici.” 

În partea de miazănoapte a Moldovei, cerul devenise plumburiu. Ploaia 
subțire, cu multă răceală în ea, căzuse la început într-o burniță slabă, ca un 
prim semnal al stricării timpului. Totuși, nu era frig. Numai umezeala parcă 
pătrundea ca un fior. Din coşurile caselor ieşeau vălătuci de fum. Ei nu se 
ridicau semeţi până în hăurile cerului, după obiceiul de peste iarnă, ci 
zăboveau deasupra satelor și cătunelor până își pierdeau vlaga. La 
mănăstirea Siretului, cu locuri atât de plăcute în timp de vară, curțile 
deveniseră pustii. De pe streșinile caselor, picăturile cădeau molcom și 
îndemnau la somn. Sub apăsarea ploii, pământul și împrejurimile căpătaseră 
un aer morocănos, iar turlele mănăstirii păreau mai zvelte, mai înalte. Câinii 
aciuaţi pe sub șşirele de paie sau prin fân ieșeau când îi răzbea foamea și 
căscau plictisiţi. În casa cu cerdac de lemn, tânăra Margareta şedea lângă 
fereastră cu privirile aţintite de-a lungul drumului mărginit de plopi. Uneori 
tresărea la ivirea unui călăreț. Săptămâni în şir trăise speranţa că va primi 
un semn, o vorbă, o scrisoare din partea comitelui Staicu. Pe măsură ce 
treceau zilele, nădejdile i se împuţinau. Timpul urât, umed, locurile devenite 
dintr-o dată pustii apăsau asupra tinerei doamne cu toată puterea lor, fiindcă 
totdeauna vremea plăcută cu soare mult aduce speranţe, iar schimbarea ei în 
rău parcă le spulberă. Treceau zilele, mohorâte și închise. Margareta ar fi 
putut să se întoarcă la castelul de pe marginea Prahovei. Nimeni nu o oprea, 
câtă vreme era încă soția comitelui. Gândul acesta îi venise adesea, dar îl 
îndepărtase de fiecare dată cu groază. Mândria o oprea de la un astfel de 
pas. Uneori îşi închipuia că s-a întors la castel. Că Staicu o întreabă cu 
răceală despre vizita ei acolo. Trăia clipa în toată grozăvia ei şi simţea cum 
o lasă puterile. Îl făcuse de râs pe unul dintre cei mai înalţi demnitari. Pe cel 
de-al doilea bărbat al "Ţării Românești. Clevetirile pe seama comitelui cu 
siguranţă că nu erau puţine. Abia acum judeca în amănunt urmările pripitei 
sale plecări. Amăricăi făcuse un drum la castel, din îndemnurile ei. 
Cavalerul adusese veşti care îi dădură alte prilejuri de a medita. De la 
despărţirea lor, Staicu revenise la castel în două rânduri. Toate rosturile 
gospodăriei de acolo intraseră sub supravegherea frumoasei Irina. 

— Dumnezeule! exclamă tânăra doamnă, săgetată de un gând nou. 
Oare Irina şi Staicu...? 


Refuza să-şi ducă noile gânduri până la capăt, însă ele reveneau mereu 
cu puteri sporite. Ședea lângă fereastră, cu o dantelă începută alături. 
Mâinile ei frumoase mângâiau dantela în neştire. Tresări. Pe drumul 
mărginit de plopi, creștea un călăreț, aplecat pe coama gonaciului. Din clipă 
în clipă, tot mai aproape. Ochii ei scânteiară din nou. Îşi opri respiraţia. Pe 
umerii obrajilor slăbiți apăru vechea roșeaţă, ce o prindea altădată atât de 
plăcut. Se ridicase pe jumătate. Dar călăreţul îşi urmă drumul cine știe spre 
ce cătun. 

La curtea de Argeș, cinci mii de călăreți îmbrăcaţi la fel și cu arme 
bune, strălucitoare, se împărţiseră în rânduri mari pentru a lăsa loc de 
trecere soliei turceşti. 

„Prea multă oaste într-o țărişoară ca asta”, gândi Ibrahim. 

Roman Herescu, voinicul cavaler al Ordinului Basarab, făcu onorurile 
de gazdă. Cuvinte dulci fură schimbate între oaspeţi și amfitrioni, fiindcă 
altele, mai aspre, ştiau și unii, și alţii că vor fi la tratative. Nu mult după 
încheierea ceremoniei de primire, înaltul demnitar al Imperiului turcesc fu 
găzduit într-o veche casă boierească din cochetul oraş al Argeșului. 

A doua zi, Ibrahim intră în palatul domnesc alături de Roman Herescu. 
La masa tratativelor luară loc doi dregători turci, vechi și încercaţi în astfel 
de treburi. De cealaltă parte se aşezară, lângă Herescu, tânărul comite 
Dragomir, mare castelan de Dâmboviţa, și vornicul Vladislav. 

— Strălucitorule! grăi Roman Herescu. După fruntea voastră senină, 
credem că aţi venit la noi cu gânduri de prietenie şi pace. Sper ca tratativele 
ce le vom purta acum să întărească aceste gânduri. 

— Dar nu-l văd pe domnul Țării Românești! se miră Ibrahim. 

— Nici noi pe măritul padişah, zâmbi tânărul Dragomir, cu o suavitate 
de prunc. 

„Drace! Comitele e dat naibii, gândi Roman. Frumos răspuns. Nici eu 
nu aș fi găsit unul atât de bun.” 

— Să cred prin aceasta că domnul Ţării Româneşti va lipsi de la 
tratative? 

— Să credeţi, strălucitorule sol. Sunteţi un mare demnitar al Imperiului 
turcesc, însă nu padişah. Rangul vostru nu vă îngăduie a sta la tratative cu 
măria-sa Mircea. Totuşi, vom încerca chiar mâine să căpătăm o audienţă 
pentru voi. Cât despre ce hotărâm aici, să nu vă faceţi griji. Domnul Ţării 
Românești va fi înștiințat. 


Ibrahim își ascunse nemulțumirea sub un zâmbet. Intui că tratativele se 
vor desfășura de pe poziţii egale, ceea ce nu-l bucura. Ghiaurii erau 
puternici. Numai așa se explica lipsa domnului Ţării Româneşti. Mizase 
mult pe teama ce o inspira Imperiul turcesc popoarelor din jur. 

— Măritul padişah vă iartă călcarea Dobrogii cu oști, spuse blând. 
Stăpânul stăpânilor e drept şi bun. Înţelegeţi cât de mare este iertarea lui? 

— Înţelegem, râse Dragomir, fiindcă şi măria-sa Mircea a iertat oștile 
voastre de achingii care au lovit în vară pământul românesc al Dobrogii. Ar 
fi însă o mică deosebire de bunătate. Domnul Țării Românești a arătat-o 
prin faptă. Acum zece zile, i-a scos din robie pe cei cinci mii de achingii, 
fără a pretinde răscumpărarea lor. Măritul padişah o arată doar în vorbe. 
Poate că înaltul sol ne aduce unele dovezi de bunătate a slăvitului Murad. 
Le aşteptăm și ne bucurăm de pe acum. 

Uimit de frumosul răspuns al tânărului comite, Roman Herescu socoti 
să-i lase acestuia întâietate la discuţii. Când măria-sa Mircea i-l impusese 
pentru masa negocierilor, Herescu nu se arătase prea încântat. Știa că 
Dragomir e isteţ, însă era prea tânăr și lipsit de experienţă. 

— Dovezi? grăi Ibrahim. Chiar faptul că mă aflu aici e o dovadă. 
Puteam să vin cu oști. 

— Până la Argeş? Mă îndoiesc, mărite sol. Voi sunteți înţelepţi. O 
astfel de greşeală m-ar mira mult. Oştile padişahului au intrat la iernat. Cine 
porneşte un război pe pământ străin la sfârşit de toamnă? 

— După toamnă și iarnă totdeauna vine primăvara, strecură o 
ameninţare Ibrahim. 

— Adevărat! Numai că ea se arată în egală măsură pentru toţi, 
răspunse calm Dragomir. De fapt, nu cred că aţi venit aici ca să ne 
ameninţaţi. Nu cred, fiindcă chiar de la început ne-aţi vorbit despre 
bunătatea padişahului. 

— Aveţi dreptate, recunoscu sincer Ibrahim, socotind că împunsăturile 
nu-și au rostul şi înseamnă pierdere de timp. Măritul padişah vă propune o 
alianță cu noi. El vă poate oferi mult. Creștinii, atât de dezbinaţi între ei, 
nimic. 

— În ce scop? se interesă Herescu. 

— Sultanul sultanilor lumii doreşte ca voievodul Mircea să 
stăpânească peste țara românilor de la Dunăre până la granița cu polonii și 
de la părțile tătarilor până la regatul Ungariei. 

— lar scopul? repetă Roman Herescu. 


— Unul singur. Prietenia cu noi. Oştile noastre și ale Țării Româneşti 
pot lovi prin surprindere Moldova și Transilvania. Voievodul Mircea va fi 
stăpân peste tot, dar și supus al padișahului. Iată dovada bunătăţii despre 
care vă vorbeam de la început. 

— Adică omul de paie al sultanului. Adică rob, zâmbi Dragomir. Cu 
ani în urmă, padișahul Murad le-a promis principilor din Asia același lucru. 
Apoi oștile sale i-au zdrobit. Zadarnic încearcă ei acum unele răscoale. lată 
că vă răspundem fără ocolișuri, fiindcă dorim ca tratativele noastre să ducă 
spre o limpezire. Nu credeţi, mărite sol, că ar trebui să treacă o vreme până 
ce ne vom convinge de prietenia sinceră a sultanului? încheie Dragomir cu 
viclenie. 

— Înseamnă că nu puneţi temeiuri pe cuvântul său. 

— N-am spus asta. Dar la noi la români există o frumoasă zicală. „Să 
nu dai pasărea din mână pe cea de pe gard!” 

— Înţeleg, zâmbi solul. Respingeţi prietenia padişahului. 

— Să o respingem? Nici vorbă, răspunse precaut Roman Herescu. Din 
păcate, voi ne cereţi să-i lovim pe fraţii noştri din Moldova și Transilvania. 
Eu cred că putem găsi alte căi de înţelegere. 

— Mi-e teamă că nu. Ce nu vreţi voi, padișahul va face singur. 

— Asta numai viitorul o poate dovedi, încheie Roman Herescu. 


* 


După plecarea solilor, domnul Țării Româneşti îi primi în cabinetul 
său pe Herescu, Dragomir și Vladislav. Dintre cei ce luaseră parte la 
tratativele cu turcii, lipseau boierul Bratei și logofătul Filos. Roman 
Herescu porni să povestească încruntat despre nereușita discuţiilor purtate. 
Dar, spre mirarea lui, pe măsură ce ieșeau la iveală neînțelegerile cu 
Ibrahim, vodă părea din ce în ce mai bine dispus. Când Roman își isprăvi 
ultimele cuvinte, măria-sa Mircea ridică o cupă şi spuse râzând: 

— Să bem, domnilor, în sănătatea padişahului! 

— Dacă asta-i voia voastră, să bem, grăi Herescu posomorât. Prilej de 
bucurie nu avem, ci numai ameninţări din partea turcilor. 

— Te înșeli, Herescule! strigă vodă cu ochii scânteietori. Murad ne-a 
trimis pe tavă mari câştiguri pentru Ţara Românească. 

— Eu nu le văd. 


— Nu le vezi fiindcă n-ai avut vreme să chibzuieşti adânc. Eu m-am 
gândit la ele din clipa în care am aflat că Ibrahim a venit la Giurgiu. 

— Şi cum arată acele câştiguri, măria-ta? 

— Eşti nerăbdător, Herescule? 

— Sunt. Eu nu văd decât pagubă. În primăvară turcii pot veni peste 
noi. 

— Pagubă? Niciodată n-am obținut la niște tratative atât de mult ca 
azi. Acum știm limpede gândurile turcilor, care țintesc spre miazănoapte. 
Până mai ieri doar le-am bănuit. 

— Cam puţin, observă Roman. 

— Așteaptă, domnule! râse vodă. Prezenţa soliei turceşti la Argeș 
înseamnă prilej de neliniște pentru Sigismund de Luxemburg și siguranța 
noastră că vom primi sprijin de oști. 

— Hm! Asta cam așa e, se înveseli Herescu. 

— Dar nu-i totul. Câştigul cel mare l-am lăsat anume la urmă. Sultanul 
Murad ne-a trimis pe tavă minunatele și vechile noastre ţinuturi ale 
Amlașului și Făgărașului, pierdute vremelnic prin luptă de fratele meu Dan- 
voievod. 

— Nu înţeleg. 

— Răbdare, domnule! Comite Dragomir! i se adresă vodă castelanului 
de Dâmboviţa. 

— Poruncă, doamne! 

— Mâine în zori vei pleca spre Buda! Să-i povesteșşti lui Sigismund de 
Luxemburg despre tot ce s-a discutat aici la masa tratativelor! 

— Numai să mă creadă. 

— Am eu grijă de asta. 

Domnul "Ţării Românești știa ce spune. El prevăzuse o astfel de 
manevră când îl trimisese la masa tratativelor pe logofătul Filos, care se 
dovedise iscoada lui Sigismund la Argeș. Mircea era sigur că regele 
Ungariei va afla, pe căi ocolite, tot ce s-a discutat între români și turci. 

— Am eu grijă, repetă vodă. Sigismund va înţelege că-i folositor 
pentru el a ne sprijini în primăvară cu oști. Murad nu ne poate ataca înainte 
de începutul lunii mai, când se statorniceşte vremea bună. Îi propunem 
regelui Ungariei să ne întâlnim cu el în aprilie la Brașov sau la Sibiu. Acea 
întâlnire va aduce nu numai sprijin de oști, ci şi vechile noastre ducate ale 
Amlaşului și Făgărașului. 

— Credeţi că Sigismund se va învoi? întrebă Roman. 


— Cred, însă nu o va face cu inima ușoară. Acele ţinuturi au fost 
pierdute de răposatul Dan-voievod. Noi le vom lua îndărăt pe cale pașnică. 
Sigismund nu are de ales. El înțelege azi că-i suntem prieteni de nădejde. 
Că Ţara Românească înseamnă singura stavilă împotriva turcilor, care 
năzuiesc spre miazănoapte. Dacă noi îl părăsim, regatul Ungariei e grav 
amenințat. Acum a căpătat încredere în noi, iar pe nişte prieteni nu-i poţi 
păgubi de ce-i al lor. La masa tratativelor cu Sigismund voi arăta asta. lată, 
Herescule, de ce am închinat în sănătatea padișahului. Omul înţelept trebuie 
să tragă foloase chiar şi din pagube. Nădăjduiam că Murad va trimite o solie 
la Argeș. Nădăjduiam, fiindcă prezenţa ei aici însemna pentru mine arma cu 
care pot readuce la trupul ţării ducatele Amlaşului şi Fărăgașului. În 
rezultatele tratativelor dintre români și turci nu-mi puneam nici un fel de 
speranţe. Le bănuiam dinainte. 

— Fir-aş al naibii! şuieră Herescu admirativ, îndată ce părăsi palatul 
domnesc. Acum doi ani credeam că Mircea va fi un bun gospodar al țării, 
dar nu un mare diplomat și general. Stai lângă om vreme îndelungată și nu-l 
cunoşti destul. În numai câteva luni a unit Dobrogea cu Țara Românească 
printr-o campanie care m-a uluit, a readus sub stăpânirea coroanei noastre 
Banatul Severinului fără a pierde un singur oştean, iar azi a pornit pasul cel 
mare spre ducatele de peste munţi. Va reuși oare și al treilea pas? Când mă 
uit la el, îmi vine a zâmbi. E pus mai mult pe șagă și crezi că astea sunt 
singurele sale gânduri. Păcăleala lui pe seama unor boieri în campania din 
Dobrogea a rămas de pomină. Dar sub șagă, stăruia grija lui ca secretul 
campaniei să nu ajungă la turci. Parcă toate le face în şagă. Fiindcă ceea ce 
s-a întâmplat în Banatul Severinului a dat multe prilejuri de zâmbete 
admirative pe la curţile Europei. Abia acum pricep că pe dedesubt el e 
altfel. El luptă cu armele potrivite țărilor mici. Puţini ar şti să le folosească 
atât de bine. 


Un vânt rece bătea peste Adrianopole. Pe străzi, negustorii de 
mărunţișuri, greci, bulgari, armeni, evrei și de alte naţii își lăudau mărfurile 
ieftine cu mai mult sârg. Schimbarea timpului îi îngrijora ca pe oricare 
sărac. Doar marii negustori, cu prăvăliile lor încăpătoare, cu mărfurile 
frumos adăpostite, dădeau puţină importanță vremii. Acolo sobele 
răspândeau căldura de trebuință. Trecătorii zăboveau adesea lângă tejghele, 


unde aveau ocazia plăcută să se tocmească asupra sumei pretinse pentru 
marfă. Când era frig sau umezeală, ori amândouă la un loc, negustorii 
ambulanți rar se bucurau de atenţia trecătorilor. Puţini se opreau să cumpere 
de la ei. Multe bazaruri și prăvălii avea Adrianopole, fiindcă aurul intra 
acolo fără încetare. Îl aduceau oștenii din prăzile de război. Dar nu numai 
aur intra în oraş, ci şi robi, cai, vite, covoare, alimente, stofe, bijuterii, arme 
de toate felurile, bani de aramă, de argint și de aur, dimpreună cu o mulțime 
de obiecte folositoare sau fără rost. Îmbogăţiţi peste noapte, mulţi oșteni 
încercau să-și cheltuiască avutul după cum îi tăia capul. Nepriceperea lor 
însemna averi uriașe pentru negustori. Lipsiţi de familii și case, fiindcă 
locuiau în cazărmi, speriați de mulțimea prăzilor, oștenii se dovedeau 
ageamii cumpărători sau vânzători. Cumpărau la preţuri astronomice 
obiecte ce nu le foloseau la nimic şi nu-şi făceau griji pentru ziua de mâine. 
Mâine însemna pentru ei o nouă campanie. Un nou prilej de prăzi. Oștenii 
păreau nişte copii mari care se tăiau între ei pentru o biată podoabă ieftină 
din aramă sau ofereau cu nepăsare un colier bătut în nestemate în schimbul 
unei oale cu vin interzis de Coran. Mulţi deveneau pradă bună în mâinile 
negustorilor dibaci. Puţini dintre ei chibzuiau să strângă ceva pentru zile 
negre. 

Vremea rece de la sfârșitul toamnei era semnalul unei lungi perioade 
fără intrări de mărfuri. Oştile vegetau la obișnuitul iernat. Preţurile mărunte 
peste vară creşteau de la o zi la alta. Făina, uleiul, măslinele, mierea, 
fructele şi celelalte alimente se împuţinau treptat. La bijuterii, la obiecte 
scumpe meditau doar înalții demnitari. Ei nu se amestecau prin prăvălii cu 
mărunţii cumpărători de rând, ci erau primiţi în alte odăi ale negustorilor. În 
vreme ce-și alegeau mărfurile dorite, slujitorii casei le aduceau pe tăvi 
ceaiuri fierbinţi, prăjituri şi vinuri de soi. lar cei mai mulţi dintre înalții 
demnitari primeau mărfurile în dar, fiindcă negustorii totdeauna aveau 
nevoie de protecţia lor. 

Marele vizir Ali-pașa îi oferise prinţului Vlad o casă şi câteva pungi cu 
aur. În aşteptarea primăverii ce era încă atât de departe, pretendentul la 
coroana Ţării Românești încerca să-și facă relaţii cât mai folositoare. 
Uneori, ieşea însoţit de slujitorul său, raguzanul Casaldi. Hoinăreau 
împreună prin prăvălii. Rar făceau cumpărături, fiindcă banii zburau iute, pe 
întreţinerea casei. Îşi petreceau timpul prin prăvălii minunându-se de câtă 
bogăţie arăta Adrianopolul. Într-o dimineaţă, Vlad şi raguzanul Casaldi 
nimeriră în prăvălia negustorului Aram. Marea încăpere de la stradă tixită 


cu minunate covoare, cu blănuri, butoaie de untdelemn, saci cu făină, stofe 
şi tot soiul de mărfuri, era parcă neîncăpătoare pentru cioporul de muşterii. 
Vânzătorii abia pridideau să servească. Vlad cumpără unele alimente ce 
urmau să fie aduse acasă de către un slujitor al armeanului Aram. Stăpânul 
prăvăliei, înalt şi suplu, cam prea tânăr pentru astfel de îndeletnicire în stil 
mare, primise doi demnitari cu care se întreținea într-o odaie lăturalnică. 
Acolo se vindeau bijuterii scumpe, iar muritorii de rând nu treceau pragul 
acelei încăperi. De fapt, nici bogatul negustor armean nu servea în prăvălia 
de la stradă, fiindcă păstra obiceiul statornicit de breaslă. 

Cei doi demnitari se ridicară să plece, mulțumiți de frumoasele daruri 
primite. Aram îi conduse cu plecăciuni adânci. Muşteriii le făcură loc să 
treacă și se înclinară la fel de respectuoşi. Vlad privi spre uşa deschisă doar 
câteva clipe. Tresări. Uşa se închise. În încăperea de la stradă, vocile 
cumpărătorilor și ale celor câţiva vânzători căpătară din nou putere. Vlad 
părăsi prăvălia îngândurat. 

— Ştii pe cine l-am văzut adineauri? îi zise raguzanului. 

— Nu, dar am observat tresărirea voastră. 

— Marele negustor Aram e de fapt comitele Staicu, unchiul meu. 

— Glumiţi? 

— Nu. 

— Poate că v-aţi înșelat, zâmbi Casaldi, neîncrezător. Mulţi oameni se 
aseamănă între ei. 

— Nici vorbă. E el. 

— Domnule! îl privi raguzanul şăgalnic. Pe Aram l-am zărit şi eu. 
Tinereţea lui nu-l recomandă ca unchi al vostru. Cred că sunteţi de aceeași 
vârstă. 

— Staicu e mai mare decât mine cu patru ani. Însă asta are puţină 
importanţă, fiindcă nu mă pot dumiri de rostul său aici. Al doilea demnitar 
al "Ţării Româneşti să fie un simplu negustor la Adrianopole? Staicu e prea 
bogat pentru a se coborî la o astfel de îndeletnicire. Drace! Cred că-i 
iscoadă. Poate că Mircea a aflat că m-am stabilit aici. Că duc tratative cu 
turcii împotriva lui. lată rostul comitelui Staicu în Adrianopole. 

— Dar cine foloseşte ca iscoadă un om atât de însemnat? 

— Asta mă nedumireşte și pe mine, recunoscu prințul Vlad. 

Casaldi intră într-o prăvălie apropiată de-a armeanului Aram. Când ieşi 
de acolo, părea cam încurcat. 

— Ei? 


— Domnule, negustorul Aram ţine prăvălia de vreo doi ani, spuse 
raguzanul îngândurat. Deci e clar că nu pe voi vă caută. 

— Atunci ce? 

— Nu ştiu, însă mă mir. Dacă ar fi un om oarecare, mai treacă-meargă. 
Sunteţi absolut sigur că e el? Poate că-i o simplă asemănare. S-au mai văzut 
cazuri ca acesta. 

— Ce naiba, iar o luăm de la început? se mânie tânărul Vlad. 


* 


Raguzanul meditase îndelug asupra puţin obișnuitei întâlniri. Dar mai 
ales făcuse o seamă de presupuneri cu privire la rostul comitelui în 
Adrianopole. Noaptea trecuse dincolo de jumătatea ei când îl fură somnul. 
Puțin după revărsatul zorilor, părăsi locuinţa. Pașii îl purtară spre cartierul 
comercial al orașului. Zăbovi mult pe acolo. Intră în prăvălia armeanului 
Aram şi se amestecă printre obișnuiţii muşterii. Pentru a nu bate la ochi că 
întârzie prea mult și fără rost, făcu unele cumpărături mărunte. Privi către 
ușa care ducea spre odaia lăturalnică, însă aceasta nu se deschise. Lăsă în 
urmă cartierul comercial al orașului. O idee vagă la început, apoi parcă mai 
limpede își făcu loc în mintea lui Casaldi. Era atât de preocupat, încât se 
lovea de trecători. Ajunse la palatul șefului poliţiei imperiale. Marile uşi de 
la stradă aveau străji. Chiar şi pe la colţurile clădirii ședeau în pază o seamă 
de oșteni. Din vreme în vreme, prin uşile cele mari intrau sau ieșeau 
slujbaşi. Străjile îi salutau după importanţa rangului. 

„Va fi greu să ajung la Suhar-pașa, chibzui raguzanul. Nimeni nu mă 
cunoaște aici. Totuşi, o încercare nu strică.” 

Urcă cele câteva trepte şi i se adresă unuia dintre oşteni: 

— Strălucitorule, cum pot să ajung până la măritul paşă? 

Străjile se priviră o clipă si izbucniră în râs. Parcă uitaseră de el. Se 
înghionteau și râdeau cu poftă. 

— În vis, răspunse cel întrebat. Dacă ai norocul să-l visezi, îndată 
ajungi lângă el. Hai, ia-o din loc! 

— Îi aduc veşti, stărui Casaldi. 

— Spune-le. 

— Dar nu vouă se cuvine să vi le spun. 

— Aha! Toţi aduc numai vești mari. la-o din loc! 


Raguzanul se îndepărtă descurajat. Însă nu era el omul care să se dea 
bătut prea uşor. Așteptă la oarecare distanță până când se deschise uşa. Un 
slujbaș, mărunt pesemne după faptul că străjile nu-l salutară, coborî treptele. 
Casaldi îl ajunse din urmă şi-i spuse cu tot respectul cuvenit: 

— Mărite demnitar al imperiului, apleacă-ţi ochii asupra unuia care 
doreşte a-ţi aduce plocon doi ducați venețieni. 

La primele cuvinte, slujbașul vru să-şi continue drumul privindu-l pe 
raguzan cu dispreţ, dar pomenirea ducaților hotărî altfel și-i aduse un 
zâmbet. 

— Ce doreşti de la mine? 

— Să mă duci la strălucitorul Suhar-pașa. 

— Asta nu pot. Până acolo nici eu nu ajung. 

Raguzanul scoase trei ducați în loc de doi. 

— Dacă mă duci la el, mai primeşti încă pe atât. 

Slujbașul, destul de cuminte, luă întâi banii. Apoi se scărpină în creştet 
şi chibzui preţ de câteva clipe. 

— Eu pot să te duc doar până la stăpânul meu. Pe urmă aranjezi cu el 
dacă vă înțelegeţi la preţ. 

— Fie! 

Intrară amândoi în palat. Ocoliră scările mari, frumoase, ce duceau la 
etaj şi ajunseră curând într-o aripă a clădirii mai puţin arătoasă. Turcul îi 
făcu semn să aștepte. La puţină vreme reveni împreună cu un alt slujbaș. 
Casaldi îi dărui primului încă trei ducați, iar celui de-al doilea cinci. Însă 
turcul nu părea mulțumit. Şedea cu mâna întinsă, gata a se răzbândi. Mai 
scoase cinci ducați şi-i lăsă în palma turcului, dar nu înainte de a suspina 
jalnic. Din nou i se porunci să aştepte. Trecu multă vreme. 

„Hm! socoti raguzanul. 'Tâlharii mi-au luat aurul degeaba. Până la 
urmă o să mă dea afară careva dintre oștenii de pază.” 

Tocmai când îşi cam pierduse nădejdea, al doilea slujbaş își făcu 
apariţia şi-i ceru încă cinci ducați. Un tânăr îmbrăcat strălucitor luă 
monedele de aur și-i făcu semn să-l urmeze. Urcară treptele frumoasei scări 
de marmură albă. Suhar-paşa era singur în cabinetul său, mulțumit că 
reușise cu multă dibăcie să-și transporte averea la Genova și Florenţa. 
Puţinul ce-i rămăsese în Adrianopole îl păstrase de ochii lumii. Peste câteva 
zile va părăsi, fără părere de rău, orașul. În Apus viaţa părea mai sigură. Şi 
totuși, îşi amânase mereu plecarea, fiindcă noua sa funcţie îi aducea 
câştiguri nevisate. Când îi luase locul lui Sabahaddin, habar nu avea că un 


şef al poliției imperiale adună averi egale cu ale sultanului. Slujitorii cei 
vechi îl iniţiaseră în tainele cunoscute de înaintaşul său. Negustorii, 
cârciumarii, hangiii şi meseriaşii îi plăteau peșcheșuri în fiecare lună după 
puteri, fiindcă mânia înaltului demnitar putea să-i ajungă pe negândite. 
Agenţii lui Suhar cutreierau orașele şi se întorceau încărcaţi cu aur. Totul se 
făcea în mare taină. Atât cei care dădeau cât și cei care primeau nu aveau 
interes să vorbească. Înaltul demnitar bănuia că agenţii îl jumulesc, dar, 
cum grosul aurului ajungea la el, prilejuri de supărare apăreau rar. Fiecare zi 
îi aducea noi venituri. Uneori pornea singur prin prăvăliile marilor negustori 
din Adrianopole pentru un plus de peșcheșuri. Buzunarele caftanului său 
atârnau grele de daruri de preţ. 

Raguzanul intrase la el de câteva minute și aștepta umil alături de ușă. 
Suhar îl privi încruntat. Straiele acestuia nu-l recomandau ca om cu stare 
bună. 

— Ce dorești? îl întrebă aspru. 

Casaldi puse un genunchi pe covorul moale, catifelat. 

— Strălucitorule, îți aduc veşti mari. 

— Veşti? Ce mă privesc pe mine veştile tocmai acum, când... 

Îşi luă seama la timp. Preocupat de gândurile sale, fusese pe punctul de 
a spune o prostie fără seamăn. De a-și arăta intenţiile privitoare la părăsirea 
imperiului. 

— Ce mă privesc pe mine veştile tocmai acum, când am atâtea treburi? 
încercă să repare gafa scăpată pe jumătate. Vorbeşte cu slujitorii mei. Ei se 
ocupă cu veșştile. Și acum pleacă! 

Raguzanul intui că o frază lungă nu-i poate fi folositoare. Suhar l-ar 
opri după primele cuvinte și l-ar da afară înainte de a pricepe vestea. Hotări 
să pronunţe doar două cuvinte. 

— Nufărul Alb. 

Înaltul demnitar tresări. Privise prin fereastră şi îl uitase pe ghiaur. 

— Ce-i cu Nufărul Alb? se întoarse uimit. 

— Mărite paşă, poate că mă înşel, dar dacă bănuielile mele sunt bune, 
azi ai prilejul să-l prinzi pe Nufărul Alb — şi respiră ușurat că-i trezise 
interesul. 

— Au mai fost şi alţii care ne-au dat astfel de veşti, grăi Suhar, nu prea 
entuziasmat. Până acum au pierit trei oameni. Despre fiecare s-a crezut că-i 
Nufărul Alb. Cei ce i-au denunţat nu s-au bucurat de aurul pus pe viaţa 


Nufărului. Dovedindu-se minciuna, denunțătorii au sfârșit sub toporul 
călăului. 

— Strălucitorule, eu nu spun că omul meu e Nufărul Alb. Eu doar îl 
bănuiesc. Deci nu am a mă teme pentru viața mea. Rămâne ca voi să 
descoperiţi adevărul. 

Îi povesti demnitarului tot ce aflase despre Staicu, ferindu-se a pomeni 
vreo vorbă la adresa lui Vlad. În caz că bănuiala sa era întemeiată, Casaldi 
spera să obţină aurul numai pentru sine. Trei mii de ducați venețieni, la cât 
ajunsese preţul pus pe viața Nufărului, însemnau o frumoasă avere. Va 
încasa banii şi va părăsi oraşul în taină. În slujba lui Vlad, câștigurile se 
arătau prea îndepărtate. 

Suhar îl cunoștea pe negustorul Aram. Uneori trecea și pe la acesta, 
după obișnuitele daruri. Parcă nu-i venea a crede că armeanul poate fi 
Nufărul Alb. Ar fi fost de mirare: al doilea demnitar al Ţării Românești să 
stea în Adrianopole doar ca simplu negustor? De ce? De obicei, iscoadele 
sunt cavaleri încercaţi, dar nu înalți demnitari. 

„Dacă ghiaurul e Nufărul Alb, înseamnă că prin arestarea lui planurile 
mele de plecare pot fi amânate. Oare să am atâta noroc, tocmai când speram 
atât de puţin? Multă vreme se va vorbi despre înțelepciunea lui Suhar-pașa. 
Chiar padişahul va fi încredinţat că are în mine un demnitar cu care se poate 
mândri.” 

Îl privi pe raguzan prietenos. Dacă acesta i-ar fi ghicit gândurile, s-ar fi 
îngrozit ca de moarte. 

— Cine mai ştie ce mi-ai spus despre negustorul Aram? 

— Nimeni, strălucitorule, minţi Casaldi cu seninătate. Doar nu eram 
ageamiu să dau norocul din mână. 

— Bine! Rămâi aici! Dacă ştirea adusă de tine se dovedeşte 
întemeiată, vei primi ducaţii chiar azi. 

După acele vorbe, șeful poliţiei imperiale părăsi încăperea. În prăvălia 
lui Aram era aceeași înghesuială ca și la începutul zilei. Când Suhar-pașa 
intră acolo, mușteriii şi vânzătorii încetară forfota. Cel mai vârstnic dintre 
slujitori alergă să-și anunţe stăpânul. Ușa odăii alăturate se deschise în fața 
înaltului oaspete. Aram, onorat chipurile de o astfel de vizită, nu mai 
contenea cu ploconelile. 

— Mărite pașă, vizita voastră cinsteşte această umilă prăvălie. Îndată 
vor veni gustări şi o cupă cu vin grecesc. Am pentru voi o căpățână de zahăr 
ce ar stârni invidia unui rege. Ieri ne-a sosit piper, scorţişoară, ulei de 


camfor și covoare din adâncurile Asiei. Corăbierii genovezi ne-au luat 
pentru ele preţuri înzecite. La fiecare transport, genovezii ne jumulesc de-a 
binelea prin ridicarea nerușinată a preţurilor. Dacă lucrurile merg tot așa, 
noi, negustorii, vom ajunge muritori de foame. 

Suhar-pașa îl asculta amuzat. Inelul descris de răposatul Enver stăruia 
în degetul falsului negustor. 

„lată-mă lângă Nufărul Alb, chibzui el, în vreme ce mângâia un frumos 
colier de perle. Cine şi-ar fi închipuit că-l voi prinde atât de uşor? De fapt, 
ar trebui să-i port recunoștință. Datorită lui i-am luat locul nesuferitului 
Sabahaddin. Şi tot datorită lui voi ajunge din nou în grațiile sultanului 
Murad. L-am vizitat de atâtea ori fără să-mi treacă prin minte cea mai mică 
bănuială. Era aici şi-şi râdea de mine, așa cum o face poate și acum. După 
trupul voinic, mlădios, nu încape îndoială că-i foarte ager. Foarte puternic. 
Dacă ar şti el ce gândesc acum, cred că m-ar ucide într-o clipă.” 

— Frumos colier! 

— Şi scump, replică Aram prevăzător în faţa unei eventuale pagube. 

— Credeam că mi-l dăruieşti, se posomori oaspetele. 

— Dar acum trei săptămâni mi-aţi luat unul la fel, se văicări 
presupusul armean. 

— Atunci să nu mai vorbim despre asta. 

— Ba vorbim, strălucitorule, sări Aram speriat că-l supărase. Vi-l pot 
oferi în contul lunii viitoare. 

— La asta mă gândeam și eu, râse demnitarul. 

Șeful poliției imperiale se despărți de negustor cu o seamă de cuvinte 
frumoase. Părăsi prăvălia fără a se arăta prea grăbit. Slujitorul, care nu 
bănuia nimic din gândurile stăpânului, îl urma la câţiva pași. 

Rămas în cabinetul de lucru al lui Suhar, raguzanul Casaldi își făcea 
planuri în privinţa celor trei mii de ducați. Era aproape sigur că nu se 
înșelase în presupunerile sale asupra Nufărului Alb. Când înaltul demnitar 
apăru zâmbind, Casaldi ghici dintr-o privire vestea cea bună. 

— Vei primi îndată ducaţii promiși, grăi Suhar vesel. Un slujitor te va 
conduce la plătitorul meu. Cum te cheamă? 

— Casaldi, strălucitorule. 

În cabinet intră un bărbat voinic, smolit la faţă, cu priviri jucăușe. 
Acesta îi făcu semn raguzanului să-l urmeze, dar nu spre uşa prin care 
venise, ci prin alta. La invitaţia slujitorului, Casaldi trecu pragul unei odăi 
ale cărei ferestre acoperite de draperii lăsau puţină lumină. Instinctiv, simţi 


o primejdie şi vru să se întoarcă, însă era prea târziu. Un șnur îi strângea 
gâtul până la sufocare. Încercă să lovească. Nici măcar atâta nu reuși. Braţe 
puternice îl apăsau fără putință de scăpare. Cercuri ciudate îi jucau în faţa 
ochilor. Apoi se muie dintr-o dată. 

Slujitorul deschise ușa și-i zâmbi lui Suhar. Acesta înţelese că totul s-a 
încheiat cu bună rânduială. 

„Acum voi inventa o poveste frumoasă în legătură cu prinderea 
faimosului Nufăr Alb, chibzui mulţumit. Cei trei mii de ducați îmi revin 
mie, dar asta are puţină însemnătate. Numele meu va fi rostit cu cinste de-a 
lungul imperiului. Ibrahim şi marele vizir vor spumega de furie. Padișahul 
îmi va adresa cuvinte de laudă. lar eu mai rămân la Adrianopole, să strâng 
alte comori. Apoi va veni o vreme când totul se va uita. Fiindcă oamenii 
uită ușor. Atunci o iau din loc. S-ar putea să-l prind și pe afurisitul de 
Fareddin. Caznele trebuie să scoată de la Nufărul Alb numele complicelui 
sau al complicilor. Mă voi îngriji singur de asta. Arestarea lui Fareddin mi- 
ar spori faima de om înţelept.” 

Suhar se ridică sprinten și-l chemă pe aghiotantul său. 

— Îl arestăm pe negustorul Aram, spuse aspru, ferindu-se a pomeni 
ceva despre Nufărul Alb, fiindcă acesta era rolul cel mare pe care voia să-l 
joace numai la vremea potrivită. 

— Câţi oameni să iau, strălucitorule? 

— O sută. 

— Nu-i prea mult? Cred că doi-trei sunt destui. 

— Nu! Am spus o sută. Agenţii să înconjoare prăvălia până într-o 
jumătate de ceas. Dacă îţi scapă Aram, poţi să te spânzuri. Iertare nu vei 
găsi la mine. Armeanul urzeşte uciderea sultanului. Pe negustor îl vreau viu. 
Moartea lui înseamnă și a ta. 


* 


Vremea prânzului trecuse. În prăvălia armeanului intrară şase bărbaţi 
cu iatagane în mâini. Vânzătorii şi mușteriii încremeniră la apariţia lor. 
Agenţii lui Suhar îi îmbrânciră pe cei ce le ședeau în cale. Din câţiva paşi 
ajunseră la ușa odăii laterale. Auzind zgomot neobișnuit, Aram își părăsi 
îndeletnicirea şi puse mâna pe o spadă chiar în clipa când oamenii lui Suhar 
îi treceau pragul. Alţi agenţi năvăliră în prăvălie. Aram înţelese că a fost 
descoperit. Prin ce împrejurări, nu avea timp să se gândească. Reuşi să 


doboare doi dintre agenţi. Loviturile de iatagane ale adversarilor ţinteau nu 
să-l doboare, ci să-l dezarmeze. Deci porunca era să-l prindă viu. Aram sări 
peste masa lui de lucru și ajunse la fereastră. Dar agenţii se înmulțiră. Din 
nou spada lui lovi în plin. Deschise fereastra cu stânga și sări. Afară, un 
ciopor de trupuri se aruncară peste el. 


* 


Agenţii părăsiră prăvălia în frunte cu Suhar, purtându-l pe prizonier 
între ei. Curând puternica fortăreață Deșli își deschise porțile mari. Acolo, 
între zidurile reci, grele, păzite de oșteni mulţi, înconjurate cu brâu de apă, 
se afla cea mai temută închisoare din imperiu. Comandantul ei era Ohran- 
bey. Omul care se putea lăuda că niciodată nu-i scăpase măcar un prizonier. 
Anunţat de oştenii aflaţi pe zidurile înalte, comandantul ieși în întâmpinarea 
şefului poliției imperiale, aranjându-și ţinuta din mers. 

— Ohran! strigă Suhar cu glas vesel. Ştii pe cine ţi-l aduc prins? 

— Numai înţelepciunea-voastră și a măritului Allah mi-ar fi de ajutor, 
dar, cum nu le am, e greu să ghicesc, răspunse comandantul dornic să-i fie 
pe plac stăpânului său. 

— Aşa este, aprobă Suhar, atins plăcut de cuvintele lui Ohran-bey. 
Omul pe care ţi-l aduc e Nufărul Alb. 

Agenţii și oștenii din gardă încremeniră, ca și comandantul fortăreței. 
Dacă trăsnetul ar fi căzut alături, așa, din senin, nu i-ar fi mirat mai mult. 
Omul în jurul căruia se ţesuseră legende și cântece şedea priponit în faţa lor. 
Mari iubitori de acte vitejeşti, mulţi dintre oșteni îl priviră pe Nufăr cu o 
scurtă ochire de simpatie. 

Suhar gustă clipa ca pe un balsam tămăduitor. Tăcu multă vreme, 
dornic să o prelungească. Oștenii îl luară pe Nufăr între ei. La spatele lor, 
ușile se închideau cu zgomot repetat în ecouri. Urcară treptele unei scări în 
spirală. Mirosul de mucegai, atât de puternic la parterul fortăreței, își 
pierduse puterile. O ultimă ușă se închise după comitele Staicu. Era singur. I 
se tăiaseră legăturile şi putea să se miște. Odaia destul de încăpătoare nu 
avea mobilier. Prin două ferestre înguste, lumina zilei pătrundea cu slabe 
puteri. Se afla într-un turn din mijlocul faimoasei închisori Deșli. 

Comandantul îl conduse pe Suhar în odaia sa de lucru. 

— Sunteţi sigur, strălucitorule, că arestatul e Nufărul Alb? îndrăzni să 
întrebe. 


— Absolut. Nu am nici un fel de îndoială. Nufărul Alb se numeşte de 
fapt Staicu şi e fratele mai mic al ghiaurului Mircea-voievod. 

Ohran scăpă o nouă exclamaţie de uimire, spre satisfacția înaltului 
demnitar. 

— Acum am treburi, grăi oaspetele. Poate că la noapte sau mâine mă 
voi întoarce să-l trec prin cazne pe arestat. Nimeni nu are drepturi asupra lui 
în afară de mine şi padişah. Numai porunca scrisă a padişahului sau a mea îl 
poate scoate din fortăreaţa Deșli. Răspunzi de el cu viaţa ta. 


* 


Vestea prinderii Nufărului Alb trecu prin Adrianopole şi prin 
împrejurimi ca un fior. Suhar nu dorise a păstra în secret frumoasa captură. 
Oamenii aflară curând că Nufărul Alb e comitele Staicu, mare demnitar al 
Ţării Românești. Asupra lui Fareddin, știrea pică asemenea trăsnetului. 
Tocmai își făcea siesta de după prânz, obicei împrumutat de la greci. În 
prima clipă alergă spre fereastră, convins că agenţii lui Suhar năvălesc în 
palatul său. Apoi rămase rezemat de perete. Îl încerca o uşoară ameţeală. 

„Va trebui să fug din Adrianopole, repetă de câteva ori. Orice întârziere 
îmi poate aduce pieirea. Nufărul va fi trecut prin cazne. De sub apăsarea lor 
puţini scapă fără mărturisiri. De fapt, nu mai scapă, ci pier. Suhar nu a avut 
vreme pentru cazne. Cred că o va face abia mâine noapte, adică după ce va 
fi dus în faţa padișahului. Aşa e obiceiul. Ghiaurul mă va trăda chiar fără a 
fi silit. Nu-mi datorează nimic. Puțin îi pasă de mine. Azi, Murad nu-l mai 
primeşte fiindcă e bolnav. Așa stând lucrurile, ar mai fi o cale. Otrava. 
Secretarul lui Suhar e omul meu. El poate strecura otrava în fortăreața 
Deşi. Are acolo câţiva oşteni credincioși lui. Voi părăsi orașul până într-un 
ceas. Dacă Nufărul Alb cade sub puterea otrăvii, mă pot întoarce fără 
teamă.” 

În timp ce Fareddin își strângea aurul și bijuteriile, prin poarta de 
miazănoapte a oraşului Adrianopole ieşiră călări doi negustori de 
mărunţișuri. După straiele lor ponosite, după gloabele de sub ei și după 
înfățișarea neîngrijită, nimeni nu ar fi bănuit că neajutoraţii negustori 
ambulanți sunt iscoade ale renumitului cavaler bulgar Cîrstev. 

Vestea căderii comitelui Staicu îl înmărmuri pe Vlad. În primul 
moment își luă pălăria cu gândul să meargă la marele vizir și să-l implore 
pentru slobozirea unchiului său. Apoi ridică din umeri. Era o prostie. 


Bănuielile sale căzură îndată asupra raguzanului. Dar mânia lui se dovedea 
neputincioasă. Casaldi nu-și mai făcuse apariţia din zori. Cu siguranță că 
luase preţul trădării și părăsise orașul. 

Peste Adrianopole cerul se înnegura treptat. Cădea înserarea. 


* 


Frumosul oraș Ipek era uneori plăcută reşedinţă a cneazului Lazăr al 
Serbiei. Când acesta se stabilea acolo pentru o vreme, curtenii îl urmau, 
încântați de minunatul peisaj înconjurător. Liniștit, aproape anonim în lipsa 
cneazului, Ipekul căpăta parcă viață de îndată ce trâmbiţele şi cornurile 
anunțau reîntoarcerea măritului autocrat. Cârciumile, hanurile, străzile şi 
casele din Ipek primeau oaspeţi. Nenumăraţi oaspeţi. 

Într-un han de la marginea orașului, vestitul cavaler Carapelese 
înfuleca de unul singur dintr-o uriașă pulpă de porc bine afumată. Degetele 
lui puternice rupeau bucăţi mari din carnea împănată cu grăsime. Alături, o 
găleată cu vin dulce, adus de pe coastele Dalmației, îi ţinea plăcută 
tovărăşie. Mâncăul Carapelese nu părea în toane prea bune. Înfuleca 
zdravăn, iar înjurăturile dintre doi dumicaţi porneau lungi, curgătoare, în 
sprintenul grai al italienilor. Cavalerul avea motive temeinice să fie supărat. 
Despre el şi despre Ruk Spear mulţi vorbeau mai în glumă, mai în serios că 
sunt ca omul și umbra la vreme de vară. Dacă îl căutai pe Ruk, nu trebuia să 
alergi prea mult pentru a da de Carapelese și invers. Dar cavalerul Spear 
dispăruse de vreo două zile pentru o femeie de la curtea cneazului. Se ţinea 
după ea ca mielul după oaie. Lunganul italian nu aflase nici măcar dacă 
muierea merita atenţia prietenului său. Curând ulcica atinse fundul găleții 
cu zgomot neplăcut pentru el. Neplăcut, fiindcă îi lipseau banii, iar hangiul 
dădea pe datorie doar când făcea pomană pentru sufletele morţilor. 'Tresări. 
Uşa hanului zbură în lături ca la vreme de furtună. Carapelese rămase cu 
ulcica la jumătatea drumului dintre găleată și gură. 

— Santa Agripina! exclamă, cu slabă sclipire de luciditate. Ruk e făcut 
foc. Pesemne că muierea i-a dat vânt. 

— Ah, iată-te! grăi Spear cu satisfacţie în glas. Mă temeam că în lipsa 
mea ţi-ai luat zborul. 

— Alţii cam aşa fac, bombăni Carapelese. Abia după ce li se închide 
ușa în nas își amintesc de prieteni. 

— Lasă! Turcii l-au prins pe Nufărul Alb. 


— Glumeşti? păru a se dezmetici o clipă. 

— Zău că nu! Adineauri am aflat vestea. Din păcate, eşti făcut rău. Cu 
morișca stai binişor, însă nu cred că te poţi ţine în şaua calului. 

— Eu? 

Carapelese făcu un efort lăudabil. Se ridică, bâțâindu-și picioarele 
lungi. Apoi săltă piciorul de porc în aer și grăi cu trufia omului cherchelit: 

— Îl voi răzbuna pe Nufărul Alb. Unul e Carapelese, fraţilor! 

Prinse ulcica, vărsă câteva picături în cinstea mortului, iar restul pe 
gât, după care continuă măreț: 

— Praf și pulbere... 

Ruk ştia ce are de făcut. Îşi strecură umărul sub pieptul cavalerului, îl 
prinse cu o mână pe după gât şi ieși în curte către valăul cu apă pentru cai. 
Italianul, convins că e călare, porni să înfiripe un cântec deocheat. Spear îl 
așeză pe capră deasupra valăului și aruncă o găleată cu apă peste el. 

— Sfinţi apostoli și cardinali! behăi Carapelese. Râul prin care trecem 
e ca gheața. Dacă scap din el, trăiesc o mie de ani. 

Urmă a doua găleată. 

— Sfinte Augustinus de Padova! răcni lunganul. Mi se bat dinţii în 
gură ca la dulăi când sunt în nuntă. 

Spear îl conduse în odaia lor și îl schimbă cu straie curate. 

— Aşa! murmură el satisfăcut. Acum eşti în stare să te ţii în şa. 

— Unde mergem? 

— La mănăstirea Snagovului. Cavalerul Cîrstev m-a înștiințat că ne 
aşteaptă acolo. 

— Atâta drum? 

— Am bătut noi altele şi mai lungi. 

— Ne lipsesc banii. 

— Aiurea! Am două pungi burduşite cu aur. Mi le-a dat chiar cneazul 
Lazăr, cu care am tăinuit între patru ochi. 

— Ce căutăm la Snagov? 

— Pregătim acolo evadarea Nufărului Alb. 

— Parcă ziceai că e mort. 

— Mort pe dracu! se răsti Ruk. Turcii nu sunt chiar atât de proşti să-l 
omoare. Cel puţin așa sper. Dacă Nufărul Alb ar fi un cavaler mărunt, poate 
că ar face-o. Însă el e al doilea demnitar al Ţării Românești. Sultanul va 
porni tratative cu Mircea. Murad îi poate cere în schimb tot ţinutul 
Dobrogei, sau o mare sumă de bani. De va fi altfel, e păcat. 


Părăsiră hanul în goana cailor. Ploaia subţire îşi întorcea fustele după 
tactul vântului aspru. In aceeași noapte, cei doi vechi prieteni ieșiră din Ipek 
pe cai sprinteni și tăiară drum peste câmpuri spre Buda. 


x 


La un ceas după prinderea Nufărului Alb, Suhar îmbrăcat în ținută de 
zile mari, ceru să fie primit de padişah. Dar, cu toate insistențele sale, nu 
reuşi. Murad făcuse o baie cu sare și adormise. Medicul său italian veghea 
să nu fie tulburat. Nemulțumit, şeful poliţiei imperiale porni spre casă. Îi 
mai scăzuse entuziasmul. Acum judeca limpede. Somnul padișahului îi 
răsturnase toate planurile. Pe Nufăr nu-l putea trece prin cazne înainte de a 
discuta cu Murad. 

„Arestatul e om de neam ales, reflectă Suhar. Poate că sultanul va avea 
alte gânduri în privinţa lui. A-l supune la cazne pe ghiaur fără știința 
padişahului înseamnă să-mi atrag mânia acestuia. Cu Murad niciodată nu 
știi cum se isprăveşte o discuţie. Într-o clipă el poate uita că eu l-am prins 
pe Nufăr. Într-o clipă mă poate aresta și trimite la fortăreața Deșli. Trebuie 
să fiu chibzuit. Să trag multe foloase din capturarea ghiaurului.” 


* 


La palatul regal din Buda se aprindeau lumânările. Înserase. Sigismund 
de Luxemburg, ajutat de slujitori, îşi făcea pregătirile de culcare. Rar intra 
el în pat la un astfel de ceas. Era răcit. Medicul îi recomandase câteva zile 
de odihnă. Toți curtenii ştiau că Lorant şi Gaşpar sunt favoriţii maiestăţii- 
sale, cu toate că nu pricepeau cauza. Unul dintre slujitori îl zări pe Lorant. 
Acesta deschisese uşa apartamentului regal şi-i făcea semne. Slujitorul ieşi 
pe vârful picioarelor. După un minut reveni şi-i spuse regelui: 

— Domnul Lorant vă roagă să-l primiţi într-o chestiune grabnică. 

— La naiba! se supără Sigismund. Nici pentru boală nu am timp. 

Regele avea fierbinţeli și-i era lehamite de orice. Nu avea poftă de 
mâncare, iar trupul său voinic se muiase fără pic de vlagă. Ţinea prea mult 
la tânărul cavaler pentru a-l respinge, dar îl primi îmbufnat. 

— Ce e, domnule? 

— Maiestate, vă rog să-mi acordaţi câteva clipe între patru ochi. 

Sigismund făcu un semn. Slujitorii şi medicul părăsiră încăperea. 


— Acum o jumătate de ceas au sosit la Buda doi trimiși ai prietenului 
meu cavalerul Ruk Spear. 

— Ei şi? 

— Nufărul Alb a căzut în mâna turcilor. 

Sigismund uită dintr-o dată că e bolnav. 

— Nufărul Alb? 

— Da. El e comitele Staicu, fratele domnului Ţării Românești. 

— Jesus-Maria! Acum îmi explic multe lucruri. Când te gândești cât 
de prost l-am primit când a venit la noi în chestiunea Banatului! exclamă cu 
părere de rău. Era gata să-l arestez. Straşnic om! Mie mi-a salvat viața. 
Regatului Ungariei i-a adus mari servicii. Un astfel de om... e mort? se 
neliniști. 

— Cred că nu. 

Îi povesti regelui tot ce aflase de la trimişii lui Spear. Spre mirarea 
slujitorilor, Sigismund ceru uneltele de scris. Puțin mai târziu, Lorant și 
Gaşpar ieşiră din Buda în galopul cailor. Purtau cu ei o scrisoare către 
sultanul Murad. Regele Ungariei oferea douăzeci de mii de ducați venețieni 
pentru eliberarea comitelui Staicu. 


18 


Peste ţinutul din jurul mănăstirii Siretului pornise a ninge. La început, 
fluturi mari de zăpadă cădeau lin și se topeau în umezeala pământului. 
Treptat, fulgii se îndesiră mărunți. Ningea de vreo două ceasuri. Stratul de 
omăt creştea molcom. Tânăra Margareta ieşise în cerdac să asiste la un 
spectacol rar. Unul dintre câinii de curte, a cărui viaţă se număra în luni, nu 
mai văzuse zăpadă. Refugiat pe scările cerdacului lătra scurt aşezat pe 
labele din faţă și privea năuc întorcând botul când într-o parte când în alta. 
Ghicea el că ceva nu-i în regulă. De la o vreme, încetase lătratul 
mulțumindu-se cu mârâituri nu prea amenințătoare. Observase că unul 
dintre dulăi trecea tacticos prin omăt fără să i se întâmple ceva. Prinse curaj. 
Cobori treptele, mirosi zăpada și întinse o labă. O retrase iute. Adulmecă 
laba. Nimic rău. Mârâi încă o dată, mai mult de formă, și prinse a călca prin 
omăt ca pe picioroange. Câteva clipe mai târziu scoase un lătrat vesel. Apoi 
începu să se rostogolească și să alerge în cercuri mici. Ochii îi străluceau ca 
la o mare descoperire. 

Margareta râse. Era prima dată, după multă vreme, când o încerca 
veselia. leşi în curte. Fulgii îi atingeau faţa ca o mângâiere. În jur liniştea 
stăruia adâncă. Nici o adiere. Sub stratul de zăpadă parcă încremenise totul. 
Privi spre drumul cu plopi. Falnicii arbori de peste vară ce-şi tremurau 
frunzele a joacă arătau acum singuratici şi triști. De-a lungul drumului, două 
puncte creşteau în repeziciune. Erau doi călăreți. Margareta îi observă cum 
se apropie, dar inima ei nu tresări ca altădată. De mult pierduse speranţa 
într-un semn de la Staicu. Urcă treptele cerdacului. Călăreţii intrară prin 
poarta cea mare a mănăstirii. După straie păreau oșteni. O cuprinse o 
neliniște ciudată. Mâinile porniră să-i tremure. Călăreţii descălecară și 
înaintară către ea. Îl recunoscu pe părintele Sima. Grăsunul o salută după 
moda cavalerească. 

— Ne-a prins iarna pe drum, zâmbi el. 

Intrară în casă. Margareta le oferi ceaiuri fierbinți. Degetele-i tremurau 
atât de puternic, încât vărsă din căni pe măsăriță. Nu îndrăznea să-i întrebe 
rosturile lor la Siret. O încerca o teamă lăuntrică. Era limpede că nu veneau 
din partea comitelui. Staicu i-ar fi trimis pe cineva de la castel. Poate că 
măria-sa Mircea aprobase desfacerea căsătoriei. Grăsunul Sima îi observă 
paloarea neobișnuită. Margareta aştepta o vorbă. Comandantul Snagovului 


şi ortacul său își sorbeau ceaiul cu plescăituri puternice. Se încălziseră. 
Obrajii li se roşiseră ca para focului. Când isprăvi, Sima îşi mângâie bărbuţa 
rară. Nu știa cum să înceapă vorba. Adusese veşti proaste. 

— Ce mai e pe la Snagov? îndrăzni Margareta cu voce spartă, 
nefirească. 

— Bine, doamnă. Egumenul vă trimite, prin noi, sănătate. 

— Îi mulţumim. Poate că ar fi bine să vă odihniti. 

— A, nu acum! prinse curaj grăsunul. Am venit, ce-i drept, în grabă 
mare, însă avem timp de odihnă. Noi... adică nu noi... egumenul... Nufărul 
Alb a căzut în mâinile turcilor. 

— O! Ne pare rău pentru tânărul blond. Arad parcă îl cheamă... 

— Dar nu el e Nufărul Alb, ci comitele Staicu. 

— Stai... cuu? 

Margareta cătă un sprijin bâjbâind cu mâinile în jur. Sima o prinse 
tocmai la timp. 


* 


De câte ori se schimba vremea către ploaie, reumatismul îl încerca pe 
sultanul Murad cu puteri înzecite. În astfel de zile devenea acru, morocănos 
şi se înfuria din te miri ce. Pe trimisul împăratului de la Constantinopole îl 
alungase în ocări. Pe generalii care îi cereau noi sume de bani pentru oștile 
aflate la iernat îi amuţi cu un gest. Medicul palatului fusese decapitat în 
zori, fiindcă nu reuşise a-i alina jungbhiurile. Înalţii demnitari aflaţi în jurul 
său ar fi dorit să fie cât mai departe de el. Chiar străjile atât de credincioase 
padişahului se rugau în gând lui Allah să le ferească de mânia acestui bătrân 
turbat de-a binelea. 

Murad îl privi pe Suhar-paşa ca prin lunetă. Șeful poliţiei imperiale, 
recunoscut pentru prostul său gust în alegerea straielor, purta un turban 
galben în trei colţuri, caftan violet și încălțări de un roşu aprins. Padișahul 
nu putea suferi violetul, dar Suhar nu avea de unde să ştie. 

— Frumoasă îmbrăcăminte! mârâi sultanul. 

Suhar păru încântat de remarca stăpânului, fiindcă îi lipsea fineţea 
observaţiei. Era convins că acesta se îmblânzise amintindu-și că Nufărul 
Alb fusese arestat. Acum va începe cu laude. Șeful poliţiei se pregătea să le 
primească afișând modestie. Doar Ibrahim și marele vizir Ali-pașa 
înţeleseseră că Murad îi caută nod în papură. 


— Îndrăzneşti a zâmbi, câine! spuse padișahul cu aer mieros. 

Crezând că nu lui i se adresează, Suhar privi în jur. 

— Luaţi-i caftanul și aruncaţi-l în foc! 

Străjile se repeziră asupra lui. 

„Mă arestează, gândi Suhar. Asta-i lucrătura lui Ali-pașa.” 

— Eşti sigur că măcar acum Nufărul Alb e cel adevărat? 

„Nu mă arestează.” 

— Absolut, strălucitorule. Am chibzuit asupra lui până am găsit 
calea... 

— Asta nu mă interesează. Cine sunt complicii lui? 

— Nu ştiu. La cazne încă nu am îndrăz... 

— Nu ştii? Sunt înconjurat de bicisnici. Pleacă! 

Suhar altfel visase întâlnirea cu padișahul. Părăsi încăperea, gândindu- 
se la vechile sale planuri de a fugi din imperiu. În anticameră îl opriră câţiva 
ofițeri şi demnitari dornici să afle amănunte despre capturarea Nufărului 
Alb. Şeful poliţiei le turnă o poveste frumoasă, care nu prea stătea în 
picioare la o analiză temeinică. Aceeași pe care dorise a i-o oferi lui Murad. 
Și pe măsură ce vorbea chipul său oferea seninătate. Pe feţele ascultătorilor 
se citea numai admiraţie. Însă el vedea prost. Sub admiraţie se ascundea 
ironia. 

Ali şi Ibrahim intuiră că nu-i momentul potrivit pentru a ridica 
problema Nufărului. Padișahul era în toane prea rele. Dar o făcură după 
prânz, când noul medic îi aplică aceleași tratamente cu sare. Băile 
ameliorară junghiurile lui Murad. Acum se putea sta de vorbă cu el. 

— Îi cerem lui Mircea-voievod ţinutul Dobrogii, grăi Ibrahim. 

— Fleacuri! îl repezi padişahul. Tu l-ai ceda în schimbul unui om? 

— Nu-i un om simplu. 

— Prostii! Ne răcim gura degeaba. 

— Mărite padişah! interveni Ali-pașa. Moartea Nufărului ne aduce 
puţine foloase. Acum îl știm. Îi vom afla şi complicii. Asta înseamnă că în 
viitor el nu mai cade cu ameninţare asupra secretelor noastre. Chiar dacă 
ghiaurul Mircea nu ne va ceda ţinutul Dobrogii, îl putem sili să plătească 
răscumpărarea cu aur mult. Imperiul are azi nevoie de aur. 

— Nu! Arestatul va fi decapitat. 

Cei doi înalți demnitari înţeleseră că orice stăruință e de prisos. Duseră 
mâinile la frunte, la gură și la piept, gata a se retrage. 


Prin Codrul Vlăsiei căzuseră frunzele. Pădurea părea îmbătrânită, 
somnoroasă și neprimitoare. În văzduh sumedenie de ciori cârâiau a zăpadă. 
La mănăstirea Snagovului picaseră oaspeţi. Erau acolo Arad, Grama, 
Lorant, Gaşpar, Carapelese, Ruk Spear, Bogdan, Andrei, Cîrstev, polonii 
Sadowski și Kapiek, bosniacul Kotormanici şi rusul Savciuk. 

— Domnilor! grăi egumenul Lazăr impresionat de graba cu care 
veniseră tinerii cavaleri. Cred că s-a adunat aici toată floarea cavalerilor 
creștini din răsărit. Numele domniilor-voastre sunt rostite cu respect de-a 
lungul și de-a latul Europei. Ne mândrim de cinstea ce ne-aţi adus-o. Unirea 
voastră pentru a-l scoate pe Nufărul Alb din mâinile turcilor seamănă a 
cruciadă. Știu că nu va fi uşor. Vieţile voastre vor intra curând sub grea 
ameninţare. Chiar de veţi ajunge la Adrianopole prea târziu, chiar dacă nu 
veţi izbândi, un fapt rămâne plin de măreție: la necazuri oamenii sunt 
solidari între ei. 

— Sfinţia-ta! interveni Arad. Împreună cu scutierii, suntem douăzeci și 
unu de luptători. Nu mulţi, dar nici puţini. De va lucra fiecare după cum îl 
taie capul, mi-e teamă că lucrurile nu vor merge prea bine. Avem nevoie de 
un conducător pe care să-l ascultăm cu orice preţ. 

— Domnule! se amestecă Lorant, care pricepea românește. Sunteţi un 
tânăr înţelept. Fără un conducător vom ajunge să ne certăm între noi sau să 
pierdem o groază de timp ascultând părerea fiecăruia. Aproape toţi ne 
cunoaștem de pe la turmiruri. Uneori am fost adversari, însă niciodată 
duşmani. Cum toţi suntem cam de aceeași forță, cred că e mai bine să 
tragem la sorți. 

— Mă iertaţi, cavalere Lorant, zâmbi tânărul blond. lată că chiar de la 
început avem păreri diferite. Nu mă îndoiesc nici o clipă că oricare dintre 
noi ar fi un bun conducător, dar azi unul singur îi cunoaște bine pe turci. Cu 
ani în urmă a fost rob la ei. El le ştie obiceiurile şi limba mai bine ca 
oricare. E vorba de cavalerul Spear. A-l alege pe el nu înseamnă să-i 
acordăm o favoare, ci o răspundere grea. Apoi, Ruk cunoaște româna, 
maghiara și limba slavilor. Doar el poate fi înțeles de toţi. 

Lorant și Arad grăiseră în maghiară. Ciîrstev, Sadowski, Kapiek, 
Kotormanici şi Savciuk aşteptară să li se traducă. La propunerea lui Cîrstev 
se ridicară cu toţii, îşi uniră spadele și-i jurară lui Ruk totală ascultare. 


— Mişcarea noastră de-a latul Balcanilor pote fi observată de 
garnizoanele turcești, vorbi Ruk onorat de încrederea acordată. Și asta nu-i 
totul. E nevoie să ne mișcăm iute. Ar fi păcat să ajungem prea târziu. Vom 
călări spre Caliacra. Acolo ne va lua o corabie, care va coborî cu noi pe 
mare până în dreptul oraşului Adrianopole. Restul drumului îl vom continua 
călări. Cunosc bine locurile de la malul mării până la Adrianopole. Pe acolo 
sunt păduri cât vezi cu ochii. Aceeași corabie ne va aștepta în larg. Și acum 
la cai, domnilor! 

În vreme ce cavalerii se pregăteau de drum lung, Ruk Spear i se adresă 
egumenului: 

— Sfinţia-ta, ştiu că mulţi achingii au căzut în luptele din Dobrogea. 
Avem nevoie de straie turceşti. 

Lazăr îi dădu o scrisoare către comandantul din Caliacra. Apoi încă 
una pe care cavalerul o ascunse zâmbind. Douăzeci şi unu de călăreţi tăiară 
drum prin Codrul Vlăsiei spre miazăzi. Frunzele uscate pocneau scurt sub 
copitele cailor. 


* 


La câteva ceasuri după arestarea Nufărului Alb, secretarul lui Suhar 
trecu pe la fortăreaţa Deșli, dar nu intră acolo, ci în cazarma oștenilor, aflată 
în afara închisorii. Mânat de treburi, secretarul vizita adesea cazarma. Se 
interesă ca de obicei de nevoile păzitorilor, iar la plecare îi făcu un semn 
discret unuia dintre ei. Cui i-ar fi trecut prin minte că secretarul venise din 
îndemnul lui Fareddin? Întunericul cuprindea molcom împrejurimile. 
Secretarul şi oşteanul se întâlniră la marginea drumului ce ducea spre oraş. 

— Vrei să câştigi cincizeci de ducați de aur? 

— Strălucitorule! bâigui omul. Niciodată nu mi-ai promis atât de mult. 
O fi o treabă peste puterile mele. 

— E foarte uşoară. Am la mine o cutie cu un praf verzui. Să-l torni în 
raţia de apă a Nufărului Alb. 

— Nu în mâncare? 

— Nu. La supărare omul rar se atinge de ea. Însă apa nu o respinge 
nimeni. 

— Şi când primesc banii? 

— Ca de obicei, după. 


În turn, comitele Staicu medită mult asupra situaţiei sale fără sorţi de 
scăpare. Era clar că nu Fareddin îl trădase, fiindcă şi viaţa lui ar fi fost în 
primejdie. Oricât încercă să priceapă cum ajunsese Suhar să-l descopere, nu 
reuși. Presupunea doar că întâmplarea căzuse cu răutate asupra sa. Șeful 
poliţiei imperiale era prea neghiob, iar inteligentul Enver căzuse sub cuțitul 
său. 


Trecuse o noapte și o dimineaţă de la arestarea Nufărului Alb. La 
fortăreaţa Deşli se împărțea mâncarea de prânz și cana cu apă. Un oblon 
mic, atât cât îi îngăduia trecerea unei străchini, se deschise în uşa comitelui. 
Staicu îşi luă rația. Oblonul căzu la locul său cu zgomot aspru. Tânărul nu 
luă seama la mâncare. În schimb îi era sete. Ridică micuța cană cu apă, dar 
privirile îi zăboviră mirate asupra unei răni de la încheietura mâinii. 
Pesemne, o crestătură de iatagan. Peste rană stăruia o pojghiță de pământ. 
Poate că pământul se lipise de ea când căzuse sub apăsarea slujitorilor lui 
Suhar. Apa nu era prea multă. Totuşi, rana avea nevoie de îngrijiri. Turnă 
câteva picături și începu să o spele. După câteva clipe simţi o usturime 
cumplită. Parcă un cuţit îi răscolea carnea. Hotărât lucru, asta nu era durerea 
ce se arată de obicei la spălatul unei răni. Lăsă cana deoparte și începu să-şi 
sugă rana. Scuipă şi supse din nou, cuprins de o bănuială cumplită. 

— Otravă! exclamă. În tot Imperiul turcesc, un singur om are interesul 
să mor înainte de a fi luat la întrebări: Fareddin. 

Cu toată intervenţia sa rapidă, şi cu toate că doza de apă fusese fără 
însemnătate, comitele își simțea mâna ca prinsă de flăcări. 

„Puternică otravă! chibzui. Am scăpat ca prin urechile acului, dar la 
ce-mi foloseşte!” 

Privi în jur. Ferestrele înguste ca și înălțimea la care se aflau nu-i putea 
oferi o cale de evadare. Cercetă uşa masivă și încăperea complet goală. 
Nimic bun pentru el. Auzi pași pe coridor. Zgomotul zăvoarelor îl vesti că e 
căutat. Suhar, Ohran şi trei slujitori voinici intrară în odaie. Dincolo de ușă 
rămaseră câteva străji. 

— Ţi-a fost dor de mine, Suhar? întrebă Staicu, urmărind o idee. 

Șeful poliției imperiale rămase perplex numai o clipă, fiindcă în cea 
următoare grăi mieros: 

— Ai uitat cine sunt, câine? Curând o să-ţi amintești. 


— Lasă prostiile, Suhar! În rang sunt mai mare decât tine. Văd că ţi-ai 
adus uneltele pentru cazne. La ce bun? Numele complicelui ţi-l pot spune şi 
fără apăsarea lor. lar dacă vreau să-l tăinuiesc, nu caznele îl vor scoate de la 
mine. Înainte de a-ţi da numele complicelui, aş dori să-ți vorbesc între patru 
ochi. 

— N-am ce să vorbesc cu tine, câine ghiaur! vorbi acesta cu dispreţ. 

— Fie! Atunci să trecem la cazne. La început voi pomeni ceva despre 
corăbierul Ascanio. 

Suhar simţi dintr-o dată că-i lipseşte aerul. Ascanio era omul prin care 
îşi transportase averea la Genova şi Florenţa. Dar de unde știa Nufărul Alb 
astfel de lucruri? O mărturisire a acestuia față de Ohran îl putea pierde. În 
prima clipă, hotărî să rămână singur cu arestatul și să-l ucidă. O lovitură de 
pumnal îi va închide gura ghiaurului pentru totdeauna. 

„Totuşi, nu e bine, chibzui el. Chiar dacă voi spune că am fost atacat, 
Murad va fi atât de mânios încât mă va da pe mâna călăului. Cred că 
ghiaurul îmi propune un târg. Să vedem ce vrea.” 

— Legaţi-l! 

Slujitorii se repeziră și-i prinseră mâinile în frânghii trainice. Staicu 
observă cu părere de rău cum i se năruie planul. Sperase că-i va smulge lui 
Suhar pumnalul de la șold, iar şeful poliţiei, sub ameninţarea morţii, îl va 
scoate din fortăreața Deșli. Erau singuri. Se cercetară din priviri. 

— Vorbeşte! rupse tăcerea Suhar. 

Staicu nu mai avea ce să-i spună, fiindcă urmărise un plan. Vorbi 
totuși. 

— Adineauri s-a încercat otrăvirea mea. Îţi închipui, Suhar, că dacă 
pieream, tu și Ohran nu aţi fi găsit îndurare în faţa sultanului. 

Demnitarul râse ca la o glumă bună. La Deșli, viaţa arestatului era în 
prea mare siguranță pentru a-și face griji. Staicu îi ghici gândurile. De fapt i 
se citeau pe faţă. 

— Nu mă crezi? 

— Nu. 

— Atunci poruncește să fie cercetată apa din cană. 

— O voi face. Pentru asta ai dorit să rămânem singuri? 

— Ar fi fost prea puţin, zâmbi Staicu. Cel ce a încercat să mă 
otrăvească e Fareddin. Complicele meu. Așteaptă. Suhar! Nu mă întrerupe! 
Știu că ţi-ai scos averea din imperiu cu ajutorul genovezului Ascanio. Dar 
să nu-ţi faci griji. Pieirea ta nu-mi aduce mie nici un folos. Însă dacă mă 


încerci cu cazne, se schimbă lucrurile. Dacă padișahul ţi-ar cere să-i arăţi 
bunurile tale, ce te faci? Deci, să ne înțelegem, Suhar. Vreau un tratament 
bun și siguranţa că nu voi fi otrăvit. Tu n-ai s-o faci fiindcă răspunzi cu 
viaţa ta pentru mine. 

— Te pot scăpa, grăi iute Suhar. 

— Nu poţi. Te-ar costa capul. Dacă îl prinzi şi pe Fareddin, e o prostie 
să fugi din imperiu. Rangul tău de șef al poliției imperiale îți va aduce în 
câţiva ani mai mult aur decât are sultanul. Nici o primejdie nu stă asupra ta. 
Ar fi o mare prostie să fugi. Negustorii imperiului sunt uimitor de bogați. 
Prin ce capeţi de la ei vei deveni cel mai bogat om al timpului. 

Demnitarul rămase pe gânduri. Ce spunea ghiaurul era numai adevăr. 
Acum ştia şi numele complicelui. Padișahul va recunoaște că-și merită 
rangul. 

— Ohran! strigă cu asprime. 

— Poruncă, strălucitorule! intră comandantul în odaie. 

— Omul acesta a făcut mărturisiri. I le-am smuls numai cu ajutorul 
înţelepciunii. Complicele său e Fareddin. la cana asta cu apă și dă-o unui 
arestat! Să stai lângă el după ce o bea! 

Nedumerit, Ohran luă cana și cobori însoţit de doi oşteni. Când reveni, 
chipul său era pământiu. 

— Nu înţeleg, bâigui el. Arestatul a murit la picioarele mele. 

— În schimb înţeleg eu, ridică glasul Suhar. Păzeşti prost fortăreaţa, 
Ohran! Te-ai îngrăşat, folosi cuvintele întrebuințate adesea de Ali-paşa. 

— Iertare, strălucitorule! îngăimă comandantul năuc. 

— Bine! Mă voi gândi la asta. Să-i aduci Nufărului mâncare din 
mâncarea ta şi apă din apa ta! Să fii cu ochii în patru, Ohran! 


* 


Urmat de douăzeci de slujitori, Suhar năvăli în palatul lui Fareddin, dar 
cuibul era gol. Abia acum înțelegea șeful poliţiei imperiale că fusese un 
mare nătărău. Oricine l-ar fi ţinut sub supraveghere pe Fareddin. El îl uitase, 
bucuros de captura făcută în cartierul comercial al orașului. Dădu câteva 
porunci și porni către palatul sultanului. Murad era în toane bune. Afară se 
înseninase, iar nenorocitul de reumatism nu-l chinuia. Îl primi pe Suhar cu 
un zâmbet, lucru rar la el în ultimul timp. În fond şeful poliţiei își câștigase 
bunăvoința padişahului prin arestarea Nufărului alb. 


— Te-ai dovedit vrednic, Suhar, îi grăi prietenos. Nu te știam prea isteţ 
şi asta mă miră. 

— Strălucitorule! căzu în genunchi demnitarul. Complicele Nufărului 
Alb e Fareddin. 

— L-ai arestat? 

— Nu. A fugit din oraş. Oamenii mei sunt pe urmele lui. Cine şi-ar fi 
închipuit că tocmai el e trădătorul? vorbi precaut Suhar. 

— Deci el! murmură padișahul mai mult îngândurat decât surprins. 
Bine! Să-l cauţi, Suhar! Să mi-l aduci viu! Va fi decapitat dimpreună cu 
Nufărul Alb. Iar tu vei sta la execuţie alături de mine. 

Șeful poliţiei simţi că se sufocă de bucurie. Chiar marelui vizir i se 
îngăduia rar să stea lângă padișah în timpul unei execuţii. Asta însemna un 
mare favor. O dovadă că e în grațiile sultanului. 


* 


Un bărbat în straie nu prea de soi trecu într-o dimineaţă prin imensul 
bazar din cartierul comercial al oraşului Adrianopole. Ziua călduţă la sfârşit 
de toamnă nu dădea prilej de mirare, fiindcă în valea fluviului Marița clima 
se dovedea aproape totdeauna blândă. Mulțimea cumpărătorilor creştea de 
la un ceas la altul. Încântaţi, negustorii de mărunţișuri îşi lăudau mărfurile 
cu strigăte puternice. Bărbatul cu straie nu prea de soi zăbovi în faţa unuia 
ce vindea piepteni. Proprietarul pieptenilor își reţinu o tresărire şi-i făcu 
semn presupusului cumpărător să treacă în spatele tarabei. Grăiră amândoi 
în bulgară. 

— Nufărul? Păi toată lumea ştie că e închis în fortăreața Deșli, vorbi în 
şoaptă negustorul de mărunţişuri. Cine vrea să meargă acolo o ia prin poarta 
de miazăzi a oraşului şi face cam un sfert de ceas călare. Comandant la 
Deșli e Ohran. Execuţia Nufărului e hotărâtă pentru poimâine. 

Bărbatul cu straie nu prea de soi părăsi bazarul. 


* 


Innoptase. Nu era lună, dar nici întuneric adânc. Optsprezece achingii 
călăreau la spatele unui ofiţer chipeș. Greu i-ar fi bănuit cineva că sunt 
ghiauri, chiar dacă o parte din ei erau blonzi. Greu, fiindcă și Imperiul 


turcesc avea destui oșteni blonzi. La poarta fortăreței Deșli, achingiii fură 
somaţi de străji. Ofiţerul strigă aspru: 

— Din porunca strălucitorului Suhar-pașa, vrem să mergem la 
comandantul Ohran. 

— Aveţi ordin scris? 

— Avem. 

Conducătorul gărzilor veni până lângă ofiţer, luă din mâna acestuia 
ordinul scris şi porni să citească la lumina unei făclii. 


Purtătorul acestei împuterniciri va fi ascultat şi sprijinit de orice 
slujitor sau supus al imperiului. 

Șeful poliţiei imperiale, 

Suhar-pașa 


Aceasta era vechea împuternicire obținută cândva de răposatul Enver. 

— Pofitiţi, strălucirea-voastră! se înclină conducătorul gărzilor. 

Intrară cu toţii într-o curte mai mult lungă decât lată. Ruk Spear, cel ce 
se ascundea sub frumoasa îmbrăcăminte de ofiţer, arătă cu mâna spre Arad, 
Lorant, Gaşpar şi Carapelese. 

— Urmaţi-mă! porunci. Ceilalţi rămâneţi pe loc! Iar tu condu-ne! i se 
adresă unui oştean din gardă. 

Descălecară. Omul pomi înaintea lor, grijuliu să nu-l supere pe ofiţer. 
Străbătură curtea. Un paznic le deschise altă ușă. Locuinţa comandantului 
era la parterul unuia dintre cele şase turnuri. Cum gradul său îl întrecea pe 
al ofițerului, comandantul fortăreței abia catadicsi să-i răspundă la salut. 
Vizitele la vreme de noapte totdeauna îl nemulțumeau. 

— Te-ai îngrăşat, Ohran! spuse ofițerul cu glas trufaș. Te mişti cam 
încet. 

Comandantul tăcu speriat. Oamenii lui Suhar nu prea ţineau seama de 
rang și erau iuți la mânie. 

— Porunceşte să-l aducă pe Nufărul Alb! continuă ofiţerul. Am venit 
după el. Strălucitorul șef al poliţiei imperiale îl vrea până într-un ceas. 
Execuţia nu va mai fi poimâine, ci mâine în zori. 

— Aveţi ordin scris? 

— Avem. 

Comandantul citi vechea împuternicire a lui Enver și se încruntă. 

— Aici nu scrie nimic despre Nufărul Alb. 


— Ti-am spus că te-ai îngrăşat, Ohran! strigă ofițerul mânios. Te 
împotriveşti unui ordin al strălucitorului stăpân? 

— Lui nu, ci numai ţie, începu să-și iasă din pepeni comandantul. 
Trimite pe cineva să aducă un ordin clar. 

— Ohran! grăi ofițerul dulceag. Mă sileşti să te arestez. Iar odată căzut 
în dizgrație, nimeni nu te mai scapă. Recunoști iscălitura și pecetea 
stăpânului nostru? 

— Le recunosc, dar nu mi-e limpede. Dacă se întâmplă ceva cu 
Nufărul Alb eu răspund. Sunt comandant vechi şi am văzut multe. 

— Aha! Nu cumva l-ai făcut scăpat pe ghiaur? Tu ești în stare de asta 
pentru un pumn de aur. Condu-mă să-l văd! Apoi voi trimite pe cineva să 
aducă alt ordin. 

— Aşa, da! respiră ușurat Ohran fără să-i pese de insulte. 

Porniră spre turn. Patru oșteni mergeau în fața lor. Unul dintre ei 
deschise uşa odăii. Ridică o făclie. La lumina ei, ofițerul îl recunoscu pe 
comite. Cuţitele cavalerilor loviră în aceeași clipă. Comandantul și oștenii 
căzură, luaţi prin surprindere. Răzbiră câteva strigăte înăbușite, ce greu ar fi 
putut ajunge până afară. 

Carapelese ridică făclia căzută pe jos. Uimit, comitele Staicu auzi 
vocea lui Ruk într-o românească limpede. 

— Vă legăm, domnule, până ieşim de aici. Să sperăm că vom scăpa cu 
bine. Sunt cavalerul Spear. 

Arad scoase din sân o frânghie. Coborâră apoi pe scara în spirală, 
traversară curtea şi ajunseră lângă poartă. 

— Urcaţi arestatul pe calul fără stăpân! porunci ofiţerul. 

Conducătorul gărzilor îşi întrerupse discuţia cu unul dintre achingii, 
care era de fapt cavalerul Cîrstev, şi întrebă cu mirare: 

— Strălucirea-voastră, unde-i comandantul? Numai la porunca lui 
deschidem poarta pentru arestat. 

— Vine îndată, îl linişti ofiţerul. 

Cuţitele cavalerilor loviră aproape în același timp. 

„La naiba! gândi Sadowski. E prima dată când lovesc pe cineva fără a- 
i cere să se apere.” 

Cei șase străjeri căzură. Strigăte de moarte sparseră liniştea de la Deșli. 
Pe ziduri se dădu alarma. Ea răzbi până la cazarmă. Douăzeci şi doi de 
călăreți se pierdură în întunericul nopţii. Oştenii din gardă strigau agitați. 
Nu dispuneau de cai şi încă nu ştiau ce se petrecuse. 


— Domnilor! strigă Ruk Spear spre tinerii săi însoțitori. La 
Adrianopole vestea va pica abia peste un ceas. Deci un avans bun pentru 
noi. Să profităm de el. 

Goneau în direcția mării aproape lipiţi unii de alţii. Aveau de străbătut 
drum lung. Pe cerul ușor vălurit de nori alburii, apăreau ici-colo stele. Se 
apropia miezul nopţii. Caii, obosiţi, călcau la pas domol. Ajunseră la o 
margine de pădure. Spear şuieră puternic. De prin împrejurimi îi răspunse 
un altul la fel. Cotae și Gogoașă ieșiră curând în faţa călăreţilor. 

— Totul e bine pe aici? întrebă Arad. 

— Totul. 

— Unde sunt caii noştri de schimb? 

— Aproape, răspunse Cotae. I-am ascuns lângă un pârâu, însă nu era 
nevoie. Peste zi nu am văzut pe aici nici ţipenie de om. 


* 


Într-o dimineaţă din primele zile ale lui decembrie, intrară la Snagov 
douăzeci şi doi de călăreţi. Văzându-l pe Staicu între ei, fața egumenului 
străluci de bucurie. Porunci să se întindă masă mare și, pentru prima dată 
după multă vreme, bău cot la cot cu Andrei şi Carapelese până când îşi simţi 
genunchii parcă tăiați. 

— Domnilor! se bălăbăni el, susținut creștinește de grăsunul Sima. 
Domnul Țării Românești mi-a dat poruncă să vă poftesc la Argeş îndată ce 
vă întoarceţi. Cum drumul vostru s-a făcut cu folos, prevăd sărbătoare la 
curtea măriei-sale Mircea. 

— Noi mergem acasă, arătă comitele cu mâna spre sine și spre 
cavalerul Bogdan. Mâine vom fi la Argeş alături de voi. 

Dacă nu ar fi fost atât de cherchelit, egumenului i-ar fi plăcut să stea de 
taină cu vechiul său prieten. Să-i dea o seamă de veşti. Le amână însă, cu 
acel optimism pe care-l au oamenii cam afumaţi: nu intrau zilele în sac, iar 
prilejuri de discuţii vor fi destule. Cu o ultimă sclipire de luciditate, își 
aminti ceva şi-i aduse comitelui o frumoasă cutie din lemn de nuc. Staicu îi 
mulțumi pentru dar şi i-o întinse cavalerului Bogdan. 

La puţină vreme, doi călăreţi ieşiră din Codrul Vlăsiei. 'Tăiară drum 
prin câmpie, îndemnându-şi caii la trap întins. Vântul aspru le mângâia 
fețele uşor încinse de puterea vinului şi le limpezea gândurile. Castelul cu 
zidurile sale roșcate apărea din ce în ce mai clar. Apele Prahovei îngheţaseră 


pe lângă maluri, iar bruma groasă dădea câmpului o înfăţişare mai tristă. O 
seamă de slujitori le ieșiră în cale. Staicu lepădă frâul în mâinile unuia și 
zori spre odăile sale de la etaj. Majordomul alergă după el gâfâind greu. Un 
semn al stăpânului îl opri. Comitele simţea nevoia unui somn bun. Stăruia 
asupra sa o oboseală căreia nu-i dădea explicaţii. Pe coridoare câţiva 
slujitori îl întâmpinară. Le făcu un semn amical. Nu dorea să vadă pe 
nimeni. Singurul gând era spre odihnă. Deschise ușa odăii sale şi rămase 
înlemnit cu mâna pe clanţă. Albă la chip ca pânza spălată la râu, cu buzele 
într-un tremur ușor, cu un început de zâmbet nesigur, Margareta şedea lipită 
cu spatele de căminul uriaş. Îl așteptase fără a spera prea mult că se va 
întoarce vreodată. Acum era doar la câţiva pași, tras la faţă şi palid. Îl 
văzuse intrând în curtea castelului. Îi urmărise în gând fiecare pas pe scări 
sau de-a lungul coridoarelor. Voia să alerge spre el. Să se agaţe de umerii lui 
mari şi să nu-i mai dea drumul. În ochii ei se vedea limpede tot ce era şi în 
inimă. Dori să alerge spre el, însă ceva din privirile lui o opri. Nu era acolo 
nici o scânteie de bucurie, de surpriză, ci doar oboseală sau poate altceva ce 
îi scăpa ei. 

— Doamnă, sunt de neiertat, îşi reveni Staicu. Nu mă aşteptam să vă 
găsesc aici. Ar fi trebuit să vă aduc un dar. 

— Aţi venit voi și-i mai mult decât speram. 

În cuvintele Margaretei, Staicu nu mai găsi ironia de altădată. Căldura 
glasului ei ar fi trebuit să-l trezească din amorţeală. 

— V-am aşteptat mult. 

— Ca întotdeauna, zâmbi el. 

— Nu. Nu ca întotdeauna, îndrăzni Margareta, fiindcă mi-am dat 
seama că vă... că vă... 

— Ştiu, o întrerupse blând. Mă iubiţi, doamnă. Se vede în privirile 
voastre, continuă cu glas obosit și indiferent. 

„Nu mă iubeşte, tresări ea scuturată de un fior dureros. Nu m-a iubit 
niciodată, iar eu mă umilesc azi cum nu s-a umilit nici o femeie din neamul 
nostru. Ei bine...” 

Dar își înfrână primul gând, fiindcă altul îi veni în minte. Staicu nu o 
credea. 

— Vă iubesc de mult, strigă ea cu disperare în glas. Abia la Siret mi- 
am dat seama de asta. Adică, ceva mai devreme. Cred că v-am iubit 
totdeauna şi numai o nerozie... 


— Oho! râse el cu blândețe, însă la fel de indiferent. Știu că mă iubiţi, 
doamnă. Dar voi nu-l iubiţi pe omul Staicu, ci pe cavalerul Staicu. Pe 
Nufărul Alb. Voi iubiţi niște fapte de arme, nu omul. E de mirare că tocmai 
acum vă descoperiţi dragostea pentru mine. Aţi fi avut timp în anii care au 
trecut. 

Margareta îl privi cu mânie abia reținută. Își aruncă părul într-o parte 
cu o mișcare bruscă a capului. Firea ei de Muşatină aprigă nu putea îndura 
umilirea. 

— Atunci, cu bine, domnule! Mâine în zori voi pleca spre Siret. 

— Cu bine, doamnă! 

Rămas singur, Staicu se trânti pe așternutul alb aşa îmbrăcat, dar 
curios, îi dispăruse oboseala. Privea cu stăruinţă un colţ al tavanului alb, iar 
gândurile nu se adunau între ele. Auzi un ciocănit ușor la uşă. Era cavalerul 
Bogdan. 

— Domnule, v-am adus cutia dăruită vouă de egumenul Lazăr. Aţi 
uitat-o la mine. 

— Mulţumesc! 

Rămas din nou singur privi cutia fără interes. O împinse într-o parte 
hotărât să adoarmă. Cutia alunecă pe podea şi se deschise. Două suluri mici, 
două scrisori căzură alături. Staicu le ridică şi vru să le așeze pe masă. 
Tresări. Recunoscu scrisul energic al Margaretei. Porni să citească. Faţa lui, 
şi așa palidă, păru că își pierde tot sângele din ea. Mâinile sale puternice, 
care nu tremuraseră niciodată, se bâţâiau fără rost. Unele cuvinte ale 
scrisorii stăruiau în întreaga lui ființă ca nişte strigăte puternice, repetate la 
nesfârşit în ecouri. 


„Sfinţia-ta, în ziua în care l-am părăsit pe Staicu mi-am dat seama că- 
l iubesc. Cred că îl iubeam de mult. Nu numai mândria m-a oprit să mă 
întorc, ci şi teama că el nu mă iubește. Dacă atunci, în zorii zilei, când 
trăsura mă aștepta gata de drum, el mi-ar fi poruncit să nu plec, sunt 
sigură că i-aș fi căzut la picioare. Am tot sperat că soţul meu va veni după 
mine...” 


Margareta şedea lângă fereastră. Uşa odăii sări în lături ca lovită de o 
pală de vânt. Cu scrisoarea în mână, Staicu rămase lângă uşă. Ochii săi în 
flăcări vorbeau pentru el. Porni spre ea domol parcă speriat că o va pierde în 
clipa următoare. Mâinile ei încremeniseră. Pe buze îi juca un început de 


zâmbet, palid ca o părere. Braţele lui o cuprinseră atât de puternic, încât 
Margareta simţi vag că se va sufoca. Și tot vag îi trecu prin minte că nimeni 
nu murise vreodată dintr-o îmbrăţișare. Alte gânduri nu o mai cercară, 
fiindcă se lăsă în braţele lui cu tot focul îndelungatei așteptări. 


* 


La Argeş era sărbătoare. O vesteau steagurile multe ridicate pe ziduri, 
ca şi trâmbiţele sau cornurile ce sunaseră puţin după răsăritul soarelui aspru 
de iarnă. În sala cea mare, domnul Țării Româneşti se aşezase pe tron. Purta 
frumoasa coroană de aur în cinci colțuri. Alături de el se aflau doamna 
Mara, tânăra castelană Margareta de Prahova, Irina de Dobrogea, comitele 
Staicu, comitele Dragomir de Dâmboviţa, câţiva cavaleri ai Ordinului 
Basarab, curteni şi înalți demnitari. Feţele radioase ale soților Staicu îi 
smulseră un zâmbet lui vodă. Pe o masă din faţa tronului, învelită cu pluș 
negru, scânteiau treisprezece spade, ale căror mânere cu lucrătură măiastră 
în aur şi pietre scânteietoare atrăgeau privirile tuturor. 

— Domnilor! se ridică vodă. S-au strâns aici o seamă de cavaleri 
vestiți. Poate cei mai buni din toată Europa. Ei au adus mari servicii Ţării 
Româneşti. Cinstindu-i azi pe ei, ne cinstim pe noi. Comite Staicu, 
îngenuchează! 

Trâmbiţele pomiră să sune pe ziduri. Domnul Ţării Românești luă 
prima spadă și atinse pe rând umerii tânărului cu latul ei grăind solemn: 

— Din mila lui Dumnezeu şi din voia noastră te înnobilăm pe viaţă cu 
Ordinul Basarab. Ridică-te, cavalere Staicu! Ordinul Basarab nu se 
transmite din tată în fiu, ci se capătă prin merite mari. 

Mâna Margaretei o strânse pe a doamnei Mara atât de puternic, încât 
aceasta o privi mirată şi-şi reţinu un zâmbet. Comitele sărută dreapta lui 
vodă, apoi spada. Cavalerii Ordinului Basarab Manea și Bogdan îi înveliră 
umerii cu mantia vestitului ordin. Pe pieptul ei era ţesută în fir de aur stema 
Ţării Româneşti. Urmă la rând Ruk Spear, apoi Arad, cu care se petrecu un 
fapt uimitor. 

— Îngenuchează, tinere Ioan! porunci vodă. 

— Ştiaţi? bâigui blondul. 

— De mult, zâmbi domnul ţării. Eşti leit fratele nostru Dan-voievod. 

Roşie până în vârful urechilor, Irina de Dobrogea prinsese în pumnul ei 
mic o bucată din rochia Margaretei și o strângea din toate puterile. 


Inţelegătoare, dar înspăimântată, castelana de Prahova încercă zadarnic să- 
şi ascundă genunchii dezveliți într-o clipă. 


* 


Trecuse iarna. Într-o zi de mai, după ce festivitățile și discursurile 
plictisitoare se încheiaseră cu bine, doi bărbaţi încă tineri, frumoși, cam de 
aceeași statură, ședeau pe terasa unei case din Sibiu, la o cupă de vin de 
Tîrnave. Păreau doi prieteni obișnuiți. 

— Pe ce se întemeiază cererile voastre, serenissime? întrebă 
Sigismund de Luxemburg. 

— Pe drepturi vechi, măria-ta, răspunse domnul Ţării Româneşti. 
Ducatele Amlașului şi Făgărașului totdeauna au fost ale noastre, iar marea 
lor populaţie o formează românii. Părinţii mei s-au războit adesea cu regatul 
Ungariei pentru ele, dar azi nu războiul trebuie să hotărască, ci dreptatea. 

În vorbele blânde ale voievodului român, Sigismund intui o mică urmă 
de ameninţare cu război. Însă lui nu-i convenea un război sau a pierde 
prietenia marelui domn de la Dunărea de Jos, fiindcă asta ar fi însemnat 
drum liber al turcilor spre regatul Ungariei. Hotărât lucru, Mircea știa când 
şi ce să ceară. 

— Serenissime! grăi el cu aceeași blândeţe. Vom întocmi actele de 
reîntoarcere a ducatelor în stăpânirea [ării Românești. Peste două 
săptămâni puteţi aduce oștile voastre la graniţele lor. 

— Le-am adus, zâmbi vodă. 

— Eraţi sigur că ne învoim? păru să se încrunte Sigismund. 

— Eram sigur de marea voastră înţelepciune, răspunse Mircea, cu 
fineţea unui diplomat. 

Ridicară cupele şi se priviră cu admiraţie rău ascunsă. Prevedeau 
amândoi o lungă prietenie între ei. 

Sub apăsarea vântului slab, florile piersicilor din curte își lepădau 
rochiile ca miresele în noaptea nunţii. Parcă, sfioase, parcă în mici ezitări. 


- Sfârşit - 


